༄༅། །རིམ་ལྔ་གསལ་སྒྲོན་གྱི་བཤད་ལུང་དང་
རིམ་ལྔ་གདན་རྫོགས་ཀྱི་དམར་ཁྲིད་ཀྱི་
ལུང་རྐྱང་སྦྲགས་པའི་བཀའ་ཁྲིད་
བཞུགས་སོ། །

༸གོང་ས་མཆོག་གི་གསུང་འབུམ་ཕྱོགས་སྒྲིག་ཁང་།

༢༠༢༢

༸གོང་ས་སྐུ་ཕྲེང་བཅུ་བཞི་པ་ཆེན་པོ་མཆོག་གི་
གསུང་འབུམ་ཕྱོགས་སྒྲིག་ཁང་།

ཏཱ་ལའི་བླ་མའི་དགེ་རྩ་ནས་བཀའ་ཁྲོལ་མེད་པར། པར་སྐྲུན་འགྲེམ་སྤེལ་དང་། སྐད་ཡིག་གཞན་དུ་བསྒྱུར་མི་ཆོག །

གསུང་བ་པོ།

༸རྒྱལ་མཆོག་བཅུ་བཞི་པ་ཆེན་པོ།

སྤྱི་ཁྱབ་ཞུ་སྒྲིག་པ།

ལྷ་རམས་པ་ཡང་སྟེང་སྤྲུལ་སྐུ།

སྤྱི་ཁྱབ་ཞུ་སྒྲིག་ལས་རོགས།

ལྷ་རམས་པ་རོང་པོ་བློ་བཟང་སྙན་གྲགས།

ཕབ་བཤུས་དང་ཕྱོགས་སྒྲིག་པ།

ལྷ་རམས་པ་དཔྱི་ས་དྲུང་ཆེན་སྤྲུལ་སྐུ།

ཞུས་དག་པ།

ལྷ་རམས་པ་བློ་བཟང་མཁས་མཆོག །

དེབ་གཟུགས་བྱུས་འགོད་པ།

སྟོང་སྐོར་བློ་བཟང་དབང་ལྡན།

པར་ཐེངས་དང་པོ། ཕྱི་ལོ་ ༢༠༢༢

པར་གྲངས། ༥༠༠

རྒྱལ་སྤྱིའི་དཔེ་རྟགས། 978-93-93373-27-4

པར་སྐྲུན་པ། ཏཱ་ལའི་བླ་མའི་དགེ་རྩ།

དྲ་བྱང་། www.dalailamatrust.org

གློག་འཕྲིན། sungbum@dalailama.com

པར་ཁང་། དིལླཱི་ཨར་ཆ་ན་དཔར་ཁང་། www.archanapress.com

CENTRE FOR COMPILATION AND EDITING OF HIS HOLINESS

THE 14th DALAI LAMA’S WRITINGS AND DISCOURSES

Compiled, Edited and Published under the auspice of
the Office of His Holiness the Dalai Lama

Copyright © The Dalai Lama Trust 2022

All Rights Reserved. No part of this publication may be reproduced, translated or circulated without the publisher’s prior consent.

Author

His Holiness the XIVth Dalai Lama

Chief Editor

Lharampa Yangten Tulku

Deputy Chief Editor

Lharampa Rongpo Lobsang Nyendak

Transcription & Compilation

Geshe Jigme Lodoe

Editors

Lharampa Rabten Tulku

Lobsang Wangden Shastri

Layout

Lobsang Wangden Shastri

First Edition: 2022

Copies: 500

ISBN: 978-93-93373-27-4

Published by: Gaden Phodrang Trust

Thekchen Choeling

McLeod Ganj – 176219

Dharamsala (H.P.) INDIA

Website: www.dalailamatrust.org

E-mail: sungbum@dalailama.com

Printed at: Archana, India (www.archanapress.com)

དཀར་ཆག །

དཔར་སྐྲུན་གསལ་བཤད། V

རིམ་ལྔ་གསལ་སྒྲོན། 1

སྤྱི་བཤད། 1

མཚན་གྱི་དོན། 9

འཇམ་པའི་དབྱངས་ལ་ཕྱག་འཚལ་བ། 12

བླ་མེད་ཀྱི་རྒྱུད་ལ་མཚན་གྱི་དབྱེ་བ་བྱུང་ཚུལ། 60

ཐབས་ཤེས་གཉིས་སུ་མེད་པའི་རྒྱུད་ཀྱི་འཇོག་ཚུལ། 63

ཐབས་ཤེས་སོ་སོ་བའི་རྒྱུད་ཀྱི་དོན་བསྟན་པ། 68

ཐབས་རྒྱུད་ལ་གསུམ་དུ་དབྱེ་བ། 76

འཕགས་སྐོར་གྱི་གཞུང་གི་གྲངས། 94

ཐུན་མོང་མ་ཡིན་པའམ་བྱེ་བྲག་པ་འདུས་པའི་ལམ་ལ་བསླབ་ཚུལ། 107

རྫོགས་རིམ་སྒོམ་ཚུལ། 119

མདོ་སྔགས་གཉིས་ལྟ་བའི་འཚོལ་ལུགས་མི་འདྲ་བར་འདོད་པ་དགག་པ། 126

བདེ་སྟོང་དབྱེར་མེད་དུ་སྦྱོར་བའི་ཚུལ་བཤད་པ། 140

བདེན་གཉིས་དབྱེར་མེད་ཀྱི་སྟོང་པ་དང་སྙིང་རྗེའི་དོན་བཤད་པ། 145

དེ་སྐྱེད་པ་ལ་རྟགས་ཀྱི་ཨེ་ཝཾ་གྱི་སྒོ་ནས་ལུས་ལ་གནད་དུ་བསྣུན་དགོས་པར་བསྟན་པ། 155

རིམ་ལྔ་གདན་རྫོགས་ཀྱི་དམར་ཁྲིད། 181

རིམ་ལྔ་གསལ་སྒྲོན། 187

རྫོགས་རིམ་གྱི་ལམ་གྱི་རིམ་པ་དངོས་བཤད་པ། 187

གོ་རིམ་ངེས་པ། 190

ལུས་རྣམ་པར་དབེན་པའི་ངོས་འཛིན། 199

ལུས་དབེན་ཇི་ལྟར་ཉམས་སུ་བླང་བའི་ཚུལ། 208

རིམ་ལྔ་གདན་རྫོགས་ཀྱི་དམར་ཁྲིད། 213

རྫོགས་རིམ་གྱི་རིམ་པ་སོ་སོ་ལ་བསླབ་ཚུལ། 213

རིམ་ལྔ་གསལ་སྒྲོན། 229

རིམ་ལྔ་གདན་རྫོགས་ཀྱི་དམར་ཁྲིད། 235

རིམ་ལྔ་གསལ་སྒྲོན། 237

ངག་དབེན་གསུང་རྡོ་རྗེའི་ཏིང་ངེ་འཛིན་ལ་བསླབ་པ། 237

རླུང་རྣམས་ཀྱིས་བྱ་བ་ཅི་ཞིག་བྱེད་པ། 244

སྔགས་ཀྱི་དེ་ཁོ་ན་ཉིད་བསྟན་པ། 247

རིམ་ལྔ་གདན་རྫོགས་ཀྱི་དམར་ཁྲིད། 250

རིམ་ལྔ་གསལ་སྒྲོན། 251

རིམ་ལྔ་གདན་རྫོགས་ཀྱི་དམར་ཁྲིད། 253

སྙིང་གར་སྔགས་ཀྱི་འཁོར་ལོ་བསྒོམ་པ། 253

རིམ་ལྔ་གསལ་སྒྲོན། 255

རིམ་ལྔ་གདན་རྫོགས་ཀྱི་དམར་ཁྲིད། 257

རིམ་ལྔ་གསལ་སྒྲོན། 259

རྡོར་བཟླས་ཀྱི་བྱེད་ལས་ཐུན་མོང་མ་ཡིན་པ་བཤད་པ། 265

རིམ་ལྔ་གདན་རྫོགས་ཀྱི་དམར་ཁྲིད། 269

རིམ་ལྔ་གསལ་སྒྲོན། 271

རྒྱུད་ཀྱི་དོན་སྣང་བ་གསུམ་དང་རང་བཞིན་རྣམས་བསྟན་པ། 272

སྣང་བའི་ཡེ་ཤེས་སྐྱེད་ཚུལ་བཤད་པ། 278

རིམ་ལྔ་གདན་རྫོགས་ཀྱི་དམར་ཁྲིད། 281

སེམས་དབེན་ཐུགས་རྡོ་རྗེའི་ཏིང་ངེ་འཛིན་ལ་བསླབ་པ། 281

རིམ་ལྔ་གསལ་སྒྲོན། 285

བདེན་པ་གཉིས་ཀྱི་རྫོགས་རིམ། 285

རིམ་ལྔ་གདན་རྫོགས་ཀྱི་དམར་ཁྲིད། 301

རིམ་ལྔ་གསལ་སྒྲོན། 303

རིམ་ལྔ་གདན་རྫོགས་ཀྱི་དམར་ཁྲིད། 307

རིམ་ལྔ་གསལ་སྒྲོན། 309

དོན་དམ་འོད་གསལ་གྱི་རྫོགས་རིམ། 309

རིམ་ལྔ་གདན་རྫོགས་ཀྱི་དམར་ཁྲིད། 322

རིམ་ལྔ་གསལ་སྒྲོན། 323

རིམ་པ་གཉིས་ལ་བོགས་འབྱིན་པའི་ཐབས་སྤྱོད་པ། 323

བླ་མེད་ཀྱི་སྤྱོད་པ་བྱེ་བྲག་ཏུ་བཤད་པ། 329

རིམ་ལྔ་གདན་རྫོགས་ཀྱི་དམར་ཁྲིད། 331

རིམ་ལྔ་གསལ་སྒྲོན། 333

དཔར་བྱང་སྨོན་ཚིག ། 335

དཔར་སྐྲུན་གསལ་བཤད།

༄༅། །འཇམ་མགོན་ཆོས་ཀྱི་རྒྱལ་པོ་ཤར་རྒྱལ་བ་ཙོང་ཁ་པ་ཆེན་པོའི་ངོ་མཚར་རྨད་དུ་བྱུང་བའི་ལེགས་བཤད་ཀྱི་གཏེར་ཆེན་པོ། རྒྱུད་ཀྱི་རྒྱལ་པོ་དཔལ་གསང་བ་འདུས་པའི་མན་ངག་རིམ་པ་ལྔ་རབ་ཏུ་གསལ་བའི་སྒྲོན་མེའི་བཤད་ལུང་དང་། རིམ་ལྔ་གདན་རྫོགས་ཀྱི་དམར་ཁྲིད་ཀྱི་ལུང་རྐྱང་སྦྲགས་པའི་བཀའ་ཁྲིད་འདི་ནི། ཕྱི་ལོ་ ༡༩༩༩ ཟླ་༩ ཚེས་༢༩ ནས་༢ དང་༤ ནས་༦ བར། འཕགས་མཆོག་བརྩེ་བའི་གཏེར་ཆེན་ཁམས་གསུམ་ཆོས་ཀྱི་རྒྱལ་པོ་འཇིག་རྟེན་ཞི་བདེའི་དེད་དཔོན་ཆེན་པོ། སྤྱི་ནོར་༸གོང་ས་༸སྐྱབས་མགོན་༸རྒྱལ་བའི་དབང་པོ་ཐམས་ཅད་མཁྱེན་ཅིང་གཟིགས་པ་ཆེན་པོ་མཆོག་གི་ཞལ་སྔ་ནས་ཀྱིས། གསང་ཆེན་རིག་འཛིན་གྱི་སྡེ་ཆེན་པོ་དཔལ་ལྡན་སྨད་རྒྱུད་གྲྭ་ཚང་དུ། འབྲས་བློ་གླིང་སྤྲུལ་སྐུ་ལྷན་ཚོགས་ཀྱིས་ཇི་ལྟར་གསོལ་བ་བཏབ་པ་བཞིན། འཕགས་ཡུལ་ལྷོ་ཕྱོགས་ཀྱི་ཆོས་གྲྭ་ཆེན་པོ་གདན་ས་ཁག་དང་། རྒྱུད་གྲྭ་སྟོད་སྨད་ཀྱིས་གཙོས་པའི་གསན་མཁན་ཁྲི་གདན་ཟུར་དང་མཁན་ལས་ཟུར། བླ་སྤྲུལ་དགེ་བཤེས་ཀྱིས་གཙོས་པའི་དོན་གཉེར་ཅན་སྟོང་ཕྲག་དུ་མར། རྗེ་ཕ་བོང་ཁ་པའི་གསུང་གི་སྟེང་ནས་གསང་བ་འདུས་པའི་འགྲེལ་གཏོར་སྔོན་དུ་བཏང་སྟེ། འཇམ་མགོན་ཆོས་ཀྱི་རྒྱལ་པོ་ཙོང་ཁ་པ་ཆེན་པོས་དགུང་ལོ་༥༥ པར་བརྩམས་པའི་ལེགས་བཤད་ཀྱི་གཏེར་ཆེན་པོ། རྒྱུད་ཀྱི་རྒྱལ་པོ་དཔལ་གསང་བ་འདུས་པའི་མན་ངག་རིམ་པ་ལྔ་རབ་ཏུ་གསལ་བའི་སྒྲོན་མེ་དང་། རིམ་ལྔ་གདན་རྫོགས་ཀྱི་དམར་ཁྲིད་གཉིས་སྦྲགས་པའི་བཀའ་ཁྲིད་སྩལ་བའི་གསུང་གི་རིམ་པ་རྣམས་གླེགས་བམ་དུ་བསྒྲིགས་པ་ཞིག་ཡིན།

བཀའ་ཁྲིད་འདི་ཉིད་བྱང་རྩེ་དགེ་བཤེས་ལྷ་རམས་པ་དཔྱི་ས་དྲུང་ཆེན་སྤྲུལ་སྐུས་ཡི་གེར་ཕབ་བསྒྲིགས་ཀྱིས། སླར་ཡང་རིན་པོ་ཆེ་ཁོང་རང་ཉིད་དང་། སྒོ་མང་དགེ་བཤེས་ལྷ་རམས་པ་བློ་བཟང་མཁས་མཆོག །སེར་བྱེས་དགེ་བཤེས་ལྷ་རམས་པ་རོང་པོ་བློ་བཟང་སྙན་གྲགས་བཅས་ཀྱིས་གཟབ་ནན་གྱིས་ཞུས་དག་འཕར་བལྡབ་མང་པོ་བྱས་ཏེ། སེར་སྨད་ཤཱསྟྲཱི་བློ་བཟང་དབང་ལྡན་གྱིས་དེབ་གཟུགས་ཇུས་འགོད་བྱས་པ། འགན་འཛིན་ཡང་སྟེང་སྤྲུལ་སྐུ་ལ་སྤྱན་ཞིབ་གཟིགས་འབེབས་ཞུས་པ་བརྒྱུད། མཐའ་མའི་གཏན་འབེབས་ཀྱིས་དགའ་ལྡན་ཕོ་བྲང་ཡིག་ཚང་ནས་དཔར་བསྐྲུན་འགྲེམས་སྤེལ་བྱས་པ་ཡིན།

རིམ་ལྔ་གསལ་སྒྲོན་གྱི་བཤད་ལུང་དང་། རིམ་ལྔ་གདན་རྫོགས་དམར་ཁྲིད་ཀྱི་ལུང་རྐྱང་གི་བརྒྱུད་པ་ནི། རིམ་ལྔ་གསལ་སྒྲོན་གྱི་བཤད་ལུང་གི་བརྒྱུད་པ་ནི། གསན་ཡིག་བསྡུས་པ་རིན་པོ་ཆེ་དབང་གི་རྒྱལ་པོའི་དོ་ཤལ་ལས། རྒྱུད་སྡེ་ཀུན་གྱི་གསང་མཛོད་དཔལ་གསང་བ་འདུས་པའི་རྫོགས་རིམ་རིམ་ལྔ་གསལ་སྒྲོན་དང་། ཞེས་གསུངས་པ་ལྟར། ༸གོང་ས་༸རྒྱལ་བ་རིན་པོ་ཆེས་རིམ་ལྔ་གསལ་སྒྲོན་གྱི་བཤད་ལུང་གསན་ས་ཡོངས་འཛིན་གླིང་རིན་པོ་ཆེ་ཡིན་ལ། ཡོངས་འཛིན་རིན་པོ་ཆེས་གསན་ས་ནི། ༸རྒྱལ་བ་ཐམས་ཅད་མཁྱེན་པས་མཛད་པའི་ཡོངས་འཛིན་རིན་པོ་ཆེའི་རྣམ་ཐར་ནོར་བུའི་དོ་ཤལ་དུ་གསལ་བ་ལྟར། རྗེ་ཕ་བོང་ཁ་པ་བདེ་ཆེན་སྙིང་པོ་ཡིན་ཞིང་། རྗེ་ཕ་བོང་ཁ་པས་གསན་ས་ནི། རྗེ་དེའི་གསན་ཡིག་བསམ་འཕེལ་ནོར་བུའི་དོ་ཤལ་དུ་གསལ་བ་ལྟར། བྲག་རི་རྡོ་རྗེ་འཆང་བློ་བཟང་ཐུབ་བསྟན་རྣམ་རྒྱལ་ཡིན། དེས་ལྷོ་སྤྲུལ་རིན་པོ་ཆེ་ངག་དབང་མཁྱེན་རབ་བསྟན་པའི་དབང་ཕྱུག །དེས་ཡོངས་འཛིན་དགེ་འདུན་རྒྱ་མཚོ། དེས་དགེ་བཤེས་ཪིན་པོ་ཆེ་བློ་བཟང་རྣམ་རྒྱལ། དེས་ཆུ་བཟང་ཡེ་ཤེས་རྒྱ་མཚོ། དེས་རྗེ་སྐལ་བཟང་མཁས་གྲུབ། དེས་རྭ་སྒྲེང་རྡོ་རྗེ་འཆང་བློ་བཟང་ཡེ་ཤེས་བསྟན་པ་རབ་རྒྱས། དེས་ཡོངས་འཛིན་ངག་དབང་ཆོས་འབྱོར། དེས་ཀློང་རྡོལ་བླ་མ་རིན་པོ་ཆེ་ངག་དབང་བློ་བཟང་ལ་གསན་པ་དང་། དེ་ནས་ཁམས་གསུམ་ཆོས་ཀྱི་རྒྱལ་པོ་ཙོང་ཁ་པ་ལ་ཐུག་པའི་བར་གྱི་བརྒྱུད་པ་རྣམས། ཀློང་རྡོལ་བླ་མ་རིན་པོ་ཆེའི་གསན་ཡིག་ཐར་པའི་ཐེམ་སྐས་སུ་གསལ་བ་ལྟར་ཡིན།

རིམ་ལྔ་གདན་རྫོགས་ཀྱི་དམར་ཁྲིད་ཀྱི་ལུང་གི་བརྒྱུད་པ་ནི། གསན་ཡིག་བསྡུས་པ་ལས། གསང་འདུས་༼ཀ༽རྫོགས་རིམ་རིམ་ལྔ་གདན་རྫོགས་ཀྱི་དམར་ཁྲིད་ལ་༦༦། ཞེས་གསུངས་པ་ལྟར། ༸རྒྱལ་བའི་དབང་པོས་རིམ་ལྔ་གདན་རྫོགས་ཀྱི་དམར་ཁྲིད་ཀྱི་ལུང་གསན་ས་ཡོངས་འཛིན་ཁྲི་བྱང་རིན་པོ་ཆེ་ཡིན་ཞིང་། ཁྲི་བྱང་རིན་པོ་ཆེས་གསན་ས་ནི། ཁོང་གི་གསན་ཡིག་རྒྱལ་སྲས་རྒྱ་མཚོའི་འཇུག་ངོགས་སུ་གསལ་བ་ལྟར། རྗེ་བཀའ་འགྱུར་བ་ཆེན་པོ་བློ་བཟང་དོན་ལྡན་ཡིན། དེས་ཏྲེ་ཧོར་བཀའ་འགྱུར་བ་བློ་བཟང་སྦྱིན་པ། དེས་སྨད་ཚ་ཁྲི་སྤྲུལ་འཇམ་དཔལ་ཚུལ་ཁྲིམས་དཔལ་ལྡན། དེས་བཀའ་འགྱུར་བ་དམ་ཆོས་བློ་བཟང་། དེས་ཡོངས་འཛིན་ཡེ་ཤེས་མཚན་ཅན། དེས་རྗེ་བཙུན་སྐལ་བཟང་མཁས་གྲུབ། དེས་རྭ་སྒྲེང་རྡོ་རྗེ་འཆང་བློ་བཟང་ཡེ་ཤེས་བསྟན་པ་རབ་རྒྱས། དེས་ཡོངས་འཛིན་ངག་དབང་ཆོས་འབྱོར། དེས་ཀློང་རྡོལ་བླ་མ་རིན་པོ་ཆེ་ངག་དབང་བློ་བཟང་ལ་གསན་ཅིང་། དེ་ནས་རྒྱལ་བ་ཙོང་ཁ་པ་ལ་ཐུག་པའི་བར་གྱི་བརྒྱུད་པ་རྣམས་ཀློང་རྡོལ་བླ་མ་རིན་པོ་ཆེའི་གསན་ཡིག་ཐར་པའི་ཐེམ་སྐས་སུ་གསལ་བ་ལྟར་ཡིན་ནོ།།

སྤྱིར་ན། སྤྱི་ནོར་༸གོང་ས་༸སྐྱབས་མགོན་༸རྒྱལ་དབང་ཐམས་ཅད་མཁྱེན་ཅིང་གཟིགས་པ་ཆེན་པོ་མཆོག་གི་ཞལ་སྔ་ནས་ཀྱིས། ཕྱི་ལོ་༡༩༧༢ ཟླ་༣ ཚེས་༢༦ ནས་ཟླ་༤ ཚེས་༡ བར། ཐེག་ཆེན་ཆོས་གླིང་གཙུག་ལག་ཁང་དུ། རྒྱུད་གྲྭ་སྟོད་སྨད་ཀྱི་དགེ་འདུན་པ་༡༧༠ སྐོར་དང་། གདན་ས་ཆོས་སྒར་ཁག་ནས་ཕེབས་པའི་མཁན་བླ་༢༠ སྐོར། དེ་བཞིན་དོན་གཉེར་ཅན་བཅས་ཁྱོན་བསྡོམས་༣༠༥ ཙམ་ལ་རིམ་ལྔ་གསལ་སྒྲོན་གྱི་བཤད་ལུང་གནང་ཡོད་པ་དང་། གཞན་ཡང་། ཕྱི་ལོ་༡༩༨༦ ཟླ་༣ ཚེས་༤ ནས་བཞུགས་སྒར་ཐེག་ཆེན་ཆོས་གླིང་གཙུག་ལག་ཁང་དུ། སེར་སྐྱ་དོན་གཉེར་ཅན་རྣམས་ལ་རིམ་ལྔ་གསལ་སྒྲོན་གྱི་བཤད་ལུང་གནང་སྐབས་ཚེས་༡༡ ཉིན་སྒྱུ་ལུས་མཆོད་པ་དང་། ཚེས་༡༢ ཉིན་འོད་གསལ་མཆོད་པ་སོགས་གནང་སྟེ། མཇུག་གྲུབ་པར་བྱས་ཡོད། གཞན་ཡང་། ཕྱི་ལོ་༡༩༩༥ ཟླ་༡ ཚེས་༢༤ ནས་༢༩ བར་ཉིན་གྲངས་༦ རིང་བཞུགས་སྒར་རྒྱལ་བའི་ཕོ་བྲང་དུ་བོད་འབྱོར་སྡེ་དགེ་དགོན་ཆེན་མཁན་པོ་འཇམ་དབྱངས་མཁྱེན་རབ་སོགས་གསན་མཁན་དོན་གཉེར་ཅན་རྣམས་ལ་དཔལ་གསང་བ་འདུས་པའི་རྩ་རྒྱུད་དང་། དེའི་འགྲེལ་པ་རིམ་ལྔ་གསལ་སྒྲོན་གྱི་བཤད་ལུང་གནང་བ་བཅས་ཀྱི་སྒྲ་དང་བརྙན་འཕྲིན་ཐབས་འཚོལ་ཞུས་ཀྱང་ད་ལྟའི་ཆར་ལག་སོན་མ་བྱུང་ཡང་། ཕྱིས་སུ་ལག་འབྱོར་བྱུང་ན་ཕབ་བཤུས་ཀྱིས་གླེགས་བམ་འདིའི་ནང་དཀྱུས་གཅིག་ཏུ་བསྒྲིག་འཆར་ལགས།

བཀའ་ཁྲིད་འདིའི་ནང་དུ་༸གོང་ས་མཆོག་གི་ཞལ་སྔ་ནས་ཀྱིས་གོང་གསལ་གཞུང་ཆེན་གཉིས་ཀྱི་བཀའ་ཁྲིད་གསུང་ཆོས་ཀྱི་སྔོན་འགྲོའི་སྤྱི་བཤད་དང་། ཁྲིད་གཞུང་དངོས་གཞིའི་བཤད་པ་གནང་བ་རྣམས་ཆད་པ་དང་ལྷག་པའི་སྐྱོན་གྱིས་མ་གོས་པར་ཡི་གེར་འབེབས་སྐབས། རྩ་གཞུང་རྣམས་བཤད་པ་རྒྱས་བསྡུས་ཅི་རིགས་པའི་མཚམས་སུ་ཆ་ཚང་བར་བཀོད་པ་ཡིན་ན། ཡིག་ཚོགས་ཧ་ཅང་ཆེ་བ་དང་རན་པོ་ཡང་དེ་ཙམ་མེད་པས། བཤད་པ་རྩ་གཞུང་གང་ལ་གནང་སའི་གཞུང་ཚིག་རྣམས་གང་འཚམ་རེ་བཀོད་དེ། ཞེས་པ་ནས། ཞེས་བྲིས་ཏེ་རྩ་ཚིག་རྣམས་སྦུབས་སུ་དྲངས་ཏེ། བསྡུས་ཡོད་པ་མཚོན་པར་བྱས་ཡོད། དེར་བརྟེན། དོན་གཉེར་ཅན་རྣམས་ཀྱིས་བཀའ་ཁྲིད་འདི་ལ་ཐོས་བསམ་སློབ་གཉེར་གྱིས་འཇུག་སྐབས། གོང་གསལ་ཁྲིད་གཞུང་གཉིས་ཀྱི་ཕྱག་དཔེ་དང་སྦྲགས་ནས་གཟིགས་ན། རྩ་འགྲེལ་བཤད་པ་རྣམས་ངོ་འཕྲོད་པ་ལ་ཕན་ཐོགས་ཆེ་བར་གསལ་འདེབས་དང་དྲན་སྐུལ་ཞུ་རྒྱུ་ཡིན། བཤད་པ་གནང་བའི་སྐབས་སུ་ཞོར་འཕྲོས་ཀྱི་ཚུལ་དུ་སྐུ་རྩེད་གནང་སྟེ། བཞད་མོ་བཞད་པ་རྣམས་བཀའ་ཁྲིད་ཀྱི་ནང་དུ་མ་བཞག་ན་སྐུ་རྩེད་གནང་བའི་ཉམས་མི་ཐོན་ཅིང་། ༸གོང་ས་མཆོག་གི་གསུང་ལ་དེ་ཙམ་རྒྱུས་མེད་པ་རྣམས་ཀྱིས་སྐུ་རྩེད་གནང་བ་ཡང་མ་ཤེས་པར་སྐབས་དེའི་བཀའ་གསུང་བདེན་པར་རྩི་བ་ཡང་འོང་སྲིད་པས། སྐུ་རྩེད་ཀྱི་རྣམ་པས་བཞད་མོ་བཞད་པ་རྣམས་མཚོན་པའི་ཆེད་དུ་བཞད་མོ་བཞད། ཅེས་བྲིས་ཏེ། བཞད་མོ་བཞད་པའི་རྣམ་པ་མཚོན་པར་བྱས་ཡོད། ཡང་། བཤད་པ་གནང་བའི་སྐབས་ལ་ཤེས་བྱེད་ཀྱི་ལུང་འདྲེན་མཛད་ཀྱང་གཞུང་གང་ནས་གསུངས་པའི་ལུང་ཁུངས་གསལ་བར་མ་གསུངས་པ་རྣམས། ལུང་ཁུངས་རྒྱ་གཞུང་དང་བོད་གཞུང་གང་ཡིན་གསལ་པོ་ཤེས་པའི་ཆེད་དུ། དཔེར་ན། (དགྲ་ནག་གི་འགྲེལ་པ་ལྷན་ཅིག་སྐྱེས་པའི་སྣང་བ།) ཞེས་གུག་རྟགས་འདིའི་( )ནང་དུ་མཆན་བུའི་ཚུལ་གྱིས་བཅུག་ཡོད། རྒྱ་ཆེ་བའི་སློབ་གཉེར་བ་རྣམས་ཀྱིས་གཟིགས་བདེ་བའི་ཆེད་དུ་ཁྲིད་གཞུང་གཉིས་ཀྱི་རྩ་གཞུང་རྣམས་ནག་པོ་བཟོས་ཡོད་པ་དང་། བཤད་པ་གང་ཡིན་གྱི་གསུང་ཚིག་རྣམས་ཅུང་ཙམ་སྐྱ་བོ་བཟོས་ཡོད། ངེས་པར་ཟུར་མཆན་དུ་འགོད་དགོས་པ་མཆིས་ཚེ་ཁ་ཐུག་དེའི་ཤོག་ངོས་ཀྱི་གཤམ་དུ་བཀོད་ཡོད། རྒྱུན་དུ་བེད་སྤྱོད་གནང་བཞིན་པའི་ཡུལ་སྐད། དཔེར་ན། དེ་འདྲ་ཆགས་ཞེས་དང་། ཡིན་ས་རེད་ཅེས་པ་རྣམས་དོན་གྱི་གནད་གཙོ་བོར་བཟུང་ནས་དེ་ལྟ་བུ་ཞིག་ཏུ་གྱུར་ཅེས་དང་། ཡིན་པ་འདྲ་ཞེས་སོགས་སུ་བཅོས་ཏེ། ཀུན་གྱིས་གོ་བདེ་བའི་བསྟན་བཅོས་ཀྱི་ཚིག་གི་འགྲོས་མངོན་ཅི་ཐུབ་བྱས་ཡོད།

གཞན་ཡང་། བཀའ་ཁྲིད་འདི་ཉིད་ལས། ང་རང་ཚོའི་བོད་གངས་ཅན་གྱི་མཁས་པ་ཚོས། རྩ་བ་ཤེས་རབ་མཛད་མཁན་གྱི་ཀླུ་སྒྲུབ་དེ་ག་རང་གིས་མདོར་བྱས་སོགས་མཛད་པར་གསུངས་པ་ལ་རྒྱབ་རྟེན་གྱི་སྒྲུབ་བྱེད་ཚད་མ་རག་པ་རེད། ཅེས་དང་། རྗེ་རིན་པོ་ཆེའི་རྡོར་བཟླས་ཟིན་བྲིས་ལས་དབང་ཤེས་རྣམས་རང་བཞིན་གྱི་རྟོག་པ་ཡིན་པར་གསུངས་ཡོད། གསུང་སྔ་མ་ལས་ཕྱི་མ་བཙན་པའི་དབང་དུ་བྱས་ན། རིམ་ལྔ་གསལ་སྒྲོན་འདིར་དབང་ཤེས་རྣམས་སྣང་བ་མིན་ཡང་། རང་བཞིན་ཡིན་མི་དགོས་པར་གསུངས་པ་རང་ལུགས་སུ་འཛིན་དགོས། ཞེས་དང་། རྗེ་རིན་པོ་ཆེས་སྒྱུ་ལུས་གྲུབ་པའི་མཚམས་ཞིབ་ཅིང་གསལ་བ་མཐར་ཐུག་པ་སྐབས་འདི་ནས་གསུང་གིན་ཡོད། ཅེས་དང་། རྨི་ལམ་གྱི་ལུས་ཁྱད་པར་བ་ཟེར་བ་དེར་ཡིན་གཅིག་མིན་གཅིག་ལུས་ལས་གོ་ས་ལོགས་སུ་ཕྱེ་བ་ཞིག་དགོས་ཀྱི་ཡོད་དམ། རྨི་ལམ་རྨི་ལམ་ཡིན་པར་ངོ་ཤེས་པའི་ཐོག་ནས་སྤྲུལ་བསྒྱུར་སྣ་ཚོགས་བྱེད་པ་དང་། ཡུལ་སྣང་གཏན་ལ་འབེབས་པ་དེ་ལྟ་བུ་ཞིག་ཡོང་བཞིན་ཡོད། དེ་ཚོ་ལ་རྨི་ལམ་གྱི་ལུས་ཁྱད་པར་བ་ཞེས་བཤད་ན་ཆོག་གི་ཡོད་དམ་མེད་ངས་མི་ཤེས། ཞེས་སོགས་གསུངས་པ་ལྟར། བཀའ་ཁྲིད་འདི་ཉིད་ལ་རྩ་བ་ཤེས་རབ་སོགས་མཛད་མཁན་གྱི་དཔལ་མགོན་འཕགས་པ་ཀླུ་སྒྲུབ་ཡབ་སྲས་ཀྱིས་སྔགས་ཉམས་བཞེས་གནང་ཡོད་པ་དང་། སྤྱིར་རྗེ་ཐམས་ཅད་མཁྱེན་པའི་གསུང་དུ་དབང་ཤེས་རྣམས་རང་བཞིན་གྱི་རྟོག་པ་ཡིན་པར་གསུངས་པ་ཞིག་ཡོད་ནའང་། སྔ་རྩོམ་ལས་ཕྱི་རྩོམ་དབང་བཙན་པར་བྱས་ཏེ་རིམ་ལྔ་གསལ་སྒྲོན་ལྟར་དབང་ཤེས་རྣམས་རང་བཞིན་གྱི་རྟོག་པ་མ་ཡིན་པ་རང་ལུགས་སུ་འཛིན་དགོས་པ་དང་། སྒྱུ་ལུས་ལ་ལྡང་མཚམས་ལ་འཕགས་བོད་ཀྱི་མཁས་པའི་བཞེད་པ་མི་འདྲ་བ་གཉིས་ཡོད་པ་ལྟར། རྗེ་རྒྱལ་བ་གཉིས་པའི་གསུང་དུ་ཡང་དེའི་སྐོར་ལ་བཞེད་པ་མི་འདྲ་བ་གཉིས་ཡོད་པའི་ཚུལ་དང་། ༸རྒྱལ་བ་ཐམས་ཅད་མཁྱེན་པ་ཁོང་གི་ལོ་སྣེར་ལོ་མཐུད་པའི་ཡུན་རིང་གི་ཉམས་བཞེས་ཀྱི་ཐུགས་མྱོང་ཟབ་མོའི་ཐོག་ནས་རྨི་ལམ་གྱི་ལུས་ཁྱད་པར་བའི་ངོས་འཛིན་སོགས་ལེགས་པར་བཤད་པའི་ཆ་དུ་མ་ཞིག་གསལ་བའི་ཁྱད་ཆོས་ཡོད།

གསུང་གི་སྒྲ་འཇུག་གསལ་པོ་མེད་པ་དང་ཆད་པ་སོགས་ལ་བརྟེན་ནས་བཀའ་ཁྲིད་ཀྱི་དོན་ཇི་བཞིན་ཡིག་འབེབས་ཞུ་མ་ཐུབ་པ་དང་། གཞན་ཡང་། གླེགས་བམ་འདིའི་མགོ་མཇུག་བར་གསུམ་གང་དུ་ཡང་། ཕབ་བཤུས་དང་གཟབ་ནན་གྱི་ཞུས་དག་དང་། མཐའ་མའི་ཞུས་དག་སོགས་གང་ཅིའི་ཐད་ནས་རྣམ་དཔྱོད་དང་བློ་གྲོས་ཀྱི་ནུས་པས་མ་ལྡང་བའི་ནོངས་པ་གང་ཡོད། ཚིག་དང་དོན་གྱི་བདག་པོ་སྤྱི་ནོར་༸གོང་ས་༸རྒྱལ་དབང་ཐམས་ཅད་མཁྱེན་པ་མཆོག་དང་། གཟུར་གནས་བཤེས་གཉེན་མཁས་པ་དག་ལ་སྙིང་ནས་འཆགས་ཤིང་། བཀའ་ཁྲིད་འདིའི་ནང་བརྗོད་དོན་གསལ་ཁ་མེད་པའམ་དོགས་གནས་ཀྱི་རིགས་མཆིས་ཚེ་བཀའ་ཁྲིད་ཀྱི་སྒྲ་རང་ལ་རྩ་འཛིན་གནང་སྐྱོང་ཡོང་བ་དང་། ཚིག་དོན་གཉིས་ཐད་ནས་ནོར་འཁྲུལ་ཆེ་ཕྲ་གང་ཡོད་མཛུབ་སྟོན་གྱིས་དགོངས་འཆར་ལྷུག་པོར་གསུངས་ན། དཔར་སྐྲུན་རྗེས་མའི་སྐབས་སུ་ལེགས་བཅོས་ཞུ་བར་ཕན་རླབས་ཆེ་བས་དགོངས་འཆར་གནང་བའི་རེ་བ་སྙིང་ནས་ཞུ། འདིར་འབད་རྣམ་དཀར་དགེ་བའི་ལེགས་བྱས་ཇི་སྙེད་ཅིག་བསགས་པའི་མཐུ་ལ་བརྟེན་ནས་རྒྱལ་བའི་བསྟན་པ་རིན་པོ་ཆེ་སྤྱི་དང་། བྱེ་བྲག་རིམ་ལྔ་གསལ་བའི་སྒྲོན་མེའི་འཆད་ཉན་སྒོམ་སྒྲུབ་ཀྱི་མཛད་འཕྲིན་ཕྱོགས་དང་དུས་ཀྱི་རྒྱ་ཡིས་མ་བཟུང་བར་དར་ཞིང་རྒྱས་ལ་ཡུན་རིང་དུ་གནས་པ་དང་། སྙིགས་ལྔའི་རང་མཚང་ཆེས་ཆེར་བདོ་བའི་དུས་ངན་འདིར། བསྟན་པ་བསྟན་འཛིན་ཀུན་གྱི་གཙུག་ན་རྒྱལ་མཚན་གྱི་ཏོག་ལྟར་མངོན་པར་མཐོ་བ། དྲེགས་ལྡན་ལྷ་མི་བྱེ་བ་ཕྲག་བརྒྱས་ཞབས་ཀྱི་པདྨོ་ལ་ཉེ་བར་བཏུད་པ། བྱང་ཆུབ་ཀྱི་སེམས་དང་སྟོང་ཉིད་ཀྱི་ལྟ་བའི་བདག་ཉིད་ཆེན་པོ། ལྷར་བཅས་སྲིད་ཞིའི་གཙུག་རྒྱན་༸གོང་ས་༸སྐྱབས་མགོན་༸རྒྱལ་དབང་ཐམས་ཅད་མཁྱེན་པ་མཆོག་གིས་དབུས་པའི་རིས་མེད་བསྟན་འཛིན་གྱི་སྐྱེས་བུ་དམ་པ་རྣམས་ཀྱི་སྐུ་ཚེ་མི་ཤིགས་རྡོ་རྗེའི་ཁམས་སུ་བརྟན་ཅིང་། རླབས་ཆེན་ཐུགས་བཞེད་མཐའ་དག་དུས་ལས་ཡོལ་བ་མེད་པར་མྱུར་བ་ཉིད་དུ་ལྷུན་གྱིས་འགྲུབ་པར་གྱུར་ཅིག །

༸གོང་ས་མཆོག་གི་གསུང་འབུམ་ཕྱོགས་སྒྲིག་ཁང་གིས།

ཕྱི་ལོ་ ༢༠༢༡ ཟླ་ ༤ ཚེས་ ༢༥ ཉིན།

༄༅། །རྒྱུད་ཀྱི་རྒྱལ་པོ་དཔལ་གསང་བ་འདུས་པའི་མན་ངག་
རིམ་པ་ལྔ་རབ་ཏུ་གསལ་བའི་སྒྲོན་མེའི་བཤད་ལུང་དང་
རིམ་ལྔ་གདན་རྫོགས་ཀྱི་དམར་ཁྲིད་ཀྱི་ལུང་རྐྱང་
སྦྲགས་པའི་བཀའ་ཁྲིད་བཞུགས་སོ། །

རིམ་ལྔ་གསལ་སྒྲོན།

སྤྱི་བཤད།

དེ་ཡང་ཇི་སྐད་དུ། ཁམས་གསུམ་འགྲོ་བའི་བླ་མ་འཇམ་མགོན་རྒྱལ་བ་ཙོང་ཁ་པ་ཆེན་པོས། དེ་ལྟར་རྨད་བྱུང་ལམ་གྱི་མཐར་ཐུག་འདི། །ཚུལ་བཞིན་སྒྲུབ་ལ་བར་ཆད་མེད་པ་དང་། །ཕྱོགས་དུས་ཀུན་ཏུ་དར་ཞིང་རྒྱས་གྱུར་ཏེ། །འགྲོ་ཀུན་ཐབས་མཁས་འདི་ཡིས་སྒྲོལ་བར་ཤོག །ཅེས་གསང་བ་འདུས་པའི་སྨོན་ལམ་གྱི་མཇུག་ཏུ་ཇི་སྐད་གསུངས་པ་བཞིན། རྣམ་མཁྱེན་སྒྲུབ་པའི་ཐབས་བླ་ན་མེད་པ་མཐར་ཐུག་པ་དེ། འདུས་པའི་སྐབས་ནས་གསུངས་པའི་རིམ་ལྔའི་ལམ་དེ་དག་ཡིན། དེ་ལྟ་བུའི་རིམ་ལྔའི་ལམ་མཚན་ཉིད་ཚང་བ་ཞིག་རྒྱུད་ལ་སྐྱེ་བ་ལ། བསྐྱེད་རིམ་གྱི་རྣལ་འབྱོར་ཕྲ་བ་རྟོག་པའི་རྣལ་འབྱོར་དང་། རགས་པ་དྲན་པ་གཅིག་པའི་རྣལ་འབྱོར་རྣམས་སྔོན་དུ་འགྲོ་དགོས། དེ་ལ་དབང་རྣམ་པར་དག་པ་འཐོབ་དགོས་པ་དང་། དེ་འཐོབ་པ་ལ་ཡང་སྟོང་ཉིད་ཀྱི་ལྟ་བ་དང་བྱང་ཆུབ་ཀྱི་སེམས་རྨང་གཞི་ལ་དགོས། དེའི་སྔོན་འགྲོར་ཚེ་འདིའི་སྣང་ཤས་ལྡོག་པ་དང་། ཕྱི་མའི་སྣང་ཤས་ལྡོག་པ་ལ་སོགས་པ་ཐུན་མོང་བའི་ལམ་གྱི་རིམ་པ་དེ་དག་དགོས། མདོ་དོནཁ་སང་ནས་ཞུས་པ་བཞིན་ཐབས་མཁས་ལ་ཐུགས་རྗེ་ཆེན་པོ་དང་ལྡན་པའི་སྟོན་པ་བཀའ་དྲིན་ཅན་ཁོང་གིས་རྙེད་པའི་སྤངས་རྟོགས་མཐར་ཕྱིན་པའི་གོ་འཕང་སྒྲུབ་པའི་རྩ་བའི་ཐབས་ནི། བདག་པས་གཞན་གཅེས་པའི་བྱང་ཆུབ་ཀྱི་སེམས་ཡིན། བྱང་ཆུབ་ཀྱི་སེམས་དེ་ནམ་མཁའི་མཐས་གཏུགས་པའི་སེམས་ཅན་ཐམས་ཅད་རྣམ་མཁྱེན་གྱི་ས་ལ་འགོད་འདོད་ཀྱི་བློ་ཞིག་ཡིན།

དེ་ལྟར་ནམ་མཁའི་མཐས་གཏུགས་པའི་སེམས་ཅན་ཐམས་ཅད་གནས་སྐབས་དང་མཐར་ཐུག་གི་གཏན་བདེའི་ས་ལ་འགོད་པ་ལ། རང་གིས་འགོད་ཚུལ་ཤེས་དགོས་པ་དང་རྣམ་མཁྱེན་རྒྱལ་བའི་གོ་འཕང་འཐོབ་དགོས་པ་ཡིན་པས། རྣམ་མཁྱེན་རྒྱལ་བའི་གོ་འཕང་མྱུར་བ་མྱུར་དུ་བདེ་བླག་ཏུ་འཐོབ་པར་བྱེད་པའི་ཟབ་མོའི་ལམ་མཐར་ཐུག་པ་དེ། རྣལ་འབྱོར་བླ་མེད་ཀྱི་གཞུང་དཔལ་ལྡན་འདུས་པའི་སྐབས་ནས་གསུངས་པའི་ལམ་རིམ་པ་ལྔ་ཞེས་པ་དེ་ཡིན། དཔལ་ལྡན་འདུས་པའི་རིམ་གཉིས་ཀྱི་རྣལ་འབྱོར་དང་ལྷག་པར་རིམ་པ་གཉིས་པ་རྫོགས་རིམ་གྱི་ལམ་དེ་དག །སྟོན་པ་རྡོ་རྗེ་འཆང་བཀའ་དྲིན་ཅན་གྱིས་རྩ་རྒྱུད་ནས་གསུངས་པ་ལྟར་གདུལ་བྱའི་ཁམས་དང་མོས་པ་སྣ་ཚོགས་པ་དང་བསྟུན་ནས། དེ་ཡང་ཆགས་བྲལ་གྱི་སྤྱོད་པ་དང་། ས་དང་ཕ་རོལ་ཏུ་ཕྱིན་པའི་སྤྱོད་པ། ཆགས་བཅས་ཀྱི་སྤྱོད་པའི་དབང་དུ་བྱས་ནས་ཆོས་ཚུལ་ཇི་སྙེད་ཅིག་གསུངས་པའི་ནང་ནས་རྣམ་མཁྱེན་སྒྲུབ་པའི་ཐབས་ཉེ་རྒྱུ་མཐར་ཐུག །འདོད་ཡོན་ལམ་དུ་བྱས་ནས་རགས་པ་གློ་བུར་བའི་རླུང་སེམས་རྣལ་འབྱོར་གྱི་སྟོབས་ཀྱིས་བཀག་ནས་རྣམ་མཁྱེན་རྒྱལ་བའི་གོ་འཕང་སྐུ་བཞི་འགྲུབ་པའི་རྒྱུ་མཐར་ཐུག་པ། གཉུག་སེམས་ཕྲ་མོ་དེ་ལམ་གྱི་ངོ་བོར་བསྐྱེད་པའི་ཐོག་ནས་སྐུ་བཞི་སྒྲུབ་ཚུལ་ཞིག་གསུངས་ཡོད།

དེ་འདྲའི་ལམ་ཉམས་སུ་ལེན་པ་ལ་འདོད་ཡོན་ལམ་དུ་བྱེད་དགོས་པས་ཆགས་བཅས་ཀྱི་སྤྱོད་པའི་ཐོག་ནས་སྟོན་པ་བཀའ་དྲིན་ཅན་གྱིས་རྩ་བའི་རྒྱུད་གསུངས། རྒྱུད་དོན་ཤིན་ཏུ་རྟོགས་དཀའ་ཞིང་རྒྱུད་ཀྱི་ཚིག་གཅིག་དོན་མང་པོར་འགྲེལ་རྒྱུ་ཡོད་པས། སྟོན་པ་ཉིད་ཀྱིས་བོད་དུ་འགྱུར་བ་ལྟར་བཤད་རྒྱུད་ཆེན་མོ་ལྔ་ལ་སོགས་པ་དང་། ལྷ་ཡི་དབང་པོས་ཞུས་པའི་རྒྱུད་བརྩིས་པ་ཡིན་ན་བཤད་རྒྱུད་ཆེན་མོ་དྲུག་གསུངས་ནས་བཀྲལ་བའི་དགོངས་དོན། བསྟན་པ་འདི་ལ་སྟོན་པ་གཉིས་པ་དང་འདྲ་བ་དཔལ་མགོན་འཕགས་པ་ཀླུ་སྒྲུབ་ཀྱིས་གསང་བ་འདུས་པའི་ལུས་དབེན་ངག་དབེན་གྱི་ཁོངས་སུ་བསྡུས་ནས་ངག་དབེན། སེམས་དབེན། སྒྱུ་ལུས། འོད་གསལ། ཟུང་འཇུག་སྟེ་རྫོགས་རིམ་རིམ་པ་ལྔ་སྟོན་པའི་རིམ་ལྔའི་གཞུང་མཛད་ནས་གསུངས། དེ་ལྟར་དཔལ་མགོན་འཕགས་པ་ཀླུ་སྒྲུབ་ཀྱིས་མཛད་པའི་རིམ་ལྔའི་གཞུང་འདི་ལ་བརྟེན་ནས་རྒྱ་གར་འཕགས་པའི་ཡུལ་དུ་སློབ་དཔོན་ཉིད་ཀྱི་སྲས་ཀྱི་ཐུ་བོའི་ནང་ནས་ཀྱང་ཐུ་བོར་གྱུར་པ་སངས་རྒྱས་བསྐྱངས་དང་དཔལ་ལྡན་ཟླ་བ་གྲགས་པ་སོགས་མང་པོ་ཞིག་ལ་མཆོག་གི་དངོས་གྲུབ་བརྙེས་ཡོད་པ་ཐག་ཆོད་ཅིང་། མཆོག་གི་དངོས་གྲུབ་བརྙེས་པ་དེ་དག་ལ་སོགས་པའི་རྒྱ་གར་གྱི་རྣལ་འབྱོར་པ་དང་རྣལ་འབྱོར་མ་མང་པོ་ཞིག་ཀླུ་སྒྲུབ་ཀྱིས་མཛད་པའི་གསང་བ་འདུས་པའི་གཞུང་བཟང་འདི་དག་ལ་བརྟེན་ནས་མངོན་པར་རྫོགས་པར་སངས་རྒྱས་ནས། ད་ལྟ་སེམས་བསྐྱེད་པའི་དགོས་དོན་ཡོངས་སུ་གྲུབ་སྟེ་གཞན་དོན་འབད་མེད་ལྷུན་གྲུབ་ཀྱི་ཚུལ་དུ་མཛད་དང་མཛད་བཞིན་པ་ཡིན།

བོད་གངས་ཅན་གྱི་ལྗོངས་ལ་ཡང་གསང་བ་འདུས་པའི་གཞུང་དེ་དག་རིམ་པས་རིམ་པས་མར་བསྒྱུར་ནས་འདུས་པའི་ལམ་ལ་བརྟེན་ནས་གྲུབ་པའི་གོ་འཕང་མཐོན་པོར་གཤེགས་པའི་བླ་མ་གོང་མ་ཏན་ཏན་མང་པོ་བྱུང་ཡོད་པ་སྨོས་མི་དགོས། བྱེ་བྲག་ཏུ་འཇམ་མགོན་བླ་མ་ཙོང་ཁ་པ་ཆེན་པོས་སྐུ་ཚེ་སྟོད་ལ་མདོ་སྔགས་རིག་གནས་ཀྱི་གཞུང་རབ་འབྱམས་ལ་སྐུ་ངལ་ཆེན་པོ་བསྐྱོན་ནས་བསླབ་པ་སློབ་གཉེར་མཐར་ཕྱིན་པར་མཛད། བསླབ་པ་སློབ་གཉེར་མཛད་པ་དེ་དག་རྒྱུད་ཐོག་ལ་སྦྱར་ཏེ། སྒྲུབ་པ་ཉམས་ལེན་གྱིས་བསག་སྦྱང་ནན་ཏན་གྱི་ཐོག་ནས་ཐོས་བསམ་སྒོམ་གསུམ་ཡ་མ་བྲལ་བའི་སྟེང་ནས་ཉམས་བཞེས་མཛད། མ་གཞི་ནས་སྐུ་གཞོན་ནུའི་སྐབས་ནས་ལྷག་པའི་ལྷ་ཡི་སྣང་བ་ཡོང་གིན་ཡོད་ལ། མཐར་ལྷག་པར་དུ། རྗེའི་གསང་བའི་རྣམ་ཐར་ལས། ཞི་ལྷག་ཟུང་དུ་འབྲེལ་བའི་རྣལ་འབྱོར་གྱིས། །ཏིང་འཛིན་ཡར་ངོའི་ཟླ་ལྟར་འཕེལ་བ་ན། །ཞེས་སོགས་གསུངས་པ་ལྟར། བཅོམ་ལྡན་རྡོ་རྗེ་འཇིགས་བྱེད་ཞལ་ཕྱག་ཡོངས་སུ་རྫོགས་པ་དངོས་སུ་གཟིགས་ནས་བྱིན་གྱིས་བརླབས་པའི་མཚན་མ་བྱུང་བ་ལ་སོགས་པས་མཚོན་པའི་ཐུགས་རྒྱུད་ལ་རྣལ་འབྱོར་བླ་མེད་ནས་གསུངས་པའི་ཐུན་མོང་མ་ཡིན་པའི་ཞི་ལྷག་ཟུང་འབྲེལ་གྱི་ཏིང་ངེ་འཛིན་གྱི་ཡོན་ཏན་གོང་ནས་གོང་དུ་འཕེལ་སྐབས། རྒྱུད་སྡེ་རབ་འབྱམས་ཀྱི་ལྷ་ཚོགས་དང་ལྷག་པར་བདེ་གསང་འཇིགས་གསུམ། ལྷག་པར་རྡོ་རྗེ་འཇིགས་བྱེད་སོགས་ཀྱི་སྐུ་ཡི་སྣང་བ་ཡང་ནས་ཡང་དུ་བརྟན་པོ་འོངས།

ཡང་སྙིང་། འཇམ་མགོན་བླ་མ་ཙོང་ཁ་པ་ཆེན་པོས་རང་གིས་ཉམས་བཞེས་མཐིལ་ཕྱིན་པ་གནང་བའི་ལག་རྗེས་ལ་ཉམས་མྱོང་དང་། ཕྱོགས་གཅིག་ནས་ཀླུ་སྒྲུབ་ཡབ་སྲས་ཀྱི་གཞུང་ལ་སྦྱངས་པ་མཐར་ཕྱིན་པ་ཟུང་འབྲེལ་མཛད་ཅིང་། དགོངས་འགྲེལ་བོད་གངས་ཅན་གྱི་མཁས་པས་མཛད་པ་དེ་དག་ལ་ཡང་གཟིགས་རྟོག་དང་དཔྱད་པ་མཐར་ཕྱིན་པར་མཛད། དེ་འདྲའི་ཐོག་ནས་རྗེ་རིན་པོ་ཆེས་རྒྱུད་དོན་རིམ་པ་ལྔའི་གདམས་པ་ཡོངས་སུ་རྫོགས་པ་ལ་ཐེ་ཚོམ་གྱི་དྲ་བ་ཡོངས་སུ་ཆོད་ནས་རྒྱུད་དོན་དཔྱིས་ཕྱིན་པ་དགོངས་པ་ལ་ཆུབ་སྟེ། ལེགས་བཤད་རྨད་དུ་བྱུང་བ་རིམ་ལྔ་གསལ་སྒྲོན་འདི་ལ་སོགས་པའི་གཞུང་དེ་དག་མཛད། འཇམ་མགོན་བླ་མ་ཙོང་ཁ་པ་ཆེན་པོ་བྱོན་ཕྱིན་ཆད་ནས་ལམ་ཉམས་ལེན་བྱེད་མཁན་མེད་ན་དེ་ག་རེད་མ་གཏོགས། ཉམས་ལེན་བྱེད་མཁན་ཞིག་ཡོད་པ་ཡིན་ན་ལམ་ནོར་ལམ་གོལ་ལ་འགྲོ་བའི་མཐའ་ཐམས་ཅད་ལེགས་པར་གསལ་བར་བསྟན་ནས། ལམ་ཉམས་ལེན་གང་འདྲ་ཞིག་བྱེད་དགོས་པའི་འགྲོ་སྟངས་དེ་དག །མིག་ཕྱེ་བ་བཞིན་རྣམ་མཁྱེན་རྒྱལ་བའི་ས་ལ་བདེ་བླག་ཏུ་འགྲོ་ཐུབ་པའི་ལེགས་བཤད་རྨད་དུ་བྱུང་བ་ཞིག་མཛད། ཡང་སྙིང་། ལེགས་བཤད་འདི་ལྟ་བུ་ལ་བརྟེན་ནས་ད་ལྟའི་བར་དུ་ཧ་ལམ་ལོ་དྲུག་བརྒྱ་མ་ཟིན་ཙམ་ཕྱིན་པའི་རིང་ལ་མི་ཐོག་མང་པོ་ཞིག་ཕྱིན་ཡོད་ལ། བརྒྱུད་རིམ་འདིའི་ནང་ལ་ཕེབས་པ་དེ་དང་དེས་མཚོན་པའི་མཁས་ཤིང་གྲུབ་པའི་དབང་ཕྱུག་མང་པོ་ཞིག་བྱོན།

མཚན་གཞི་ཡོངས་གྲགས་ལ་ཆ་བཞག་ན་མཁས་གྲུབ་ནོར་བཟང་རྒྱ་མཚོ་གཅིག་ཡིན། ཁོང་གིས་གསང་བ་འདུས་པའི་རྣལ་འབྱོར་རིམ་ལྔའི་ལམ་ལ་བརྟེན་ནས་སྐུ་ཚེ་དེ་ལ་མཆོག་གི་དངོས་གྲུབ་བརྙེས། སྒྲུབ་པ་ཉམས་ལེན་མཛད་ཟེར་བ་དེ་ཡང་ལོ་བཞི་བཅུ་ལྷག་ཅིག་གི་རིང་ལ་བྱ་བྲལ་གནང་ནས་རྟོགས་པ་བརྙེས་པ་མ་གཏོགས། ཉི་མ་གཅིག་གཉིས་ཤིག་ལ་རྟོགས་པ་བརྙེས་པའི་སྐད་ཆ་མིན། དེ་བཞིན་དུ་གྲུབ་ཆེན་ཆོས་ཀྱི་རྡོ་རྗེ་ནས་དབེན་ས་པ་དང་། དེ་ནས་མར་བརྒྱུད་པ་ཟུང་འཇུག་ནོར་བུའི་ཕྲེང་བ་ཞེས་བ་སོ་ཆོས་ཀྱི་རྒྱལ་མཚན་སོགས་དབེན་སའི་བརྒྱུད་པ་དེ་དག་གིས་སྤྱིར་བདེ་གསང་འཇིགས་གསུམ་དང་། དེའི་ནང་ཚན་གསང་བ་འདུས་པ། དེ་བཞིན་འཁོར་ལོ་སྡོམ་པ་སོགས་ལ་ཕལ་ཆེར་ཉམས་བཞེས་མཛད་ཡོད་པས། ལམ་གྱི་གནད་འགྲོལ་བ་ལ་བདེ་མཆོག་གི་ཐོག་ནས་ཡིན་ནའང་འདྲ། འཇིགས་བྱེད་ཀྱི་ཐོག་ནས་ཡིན་ནའང་འདྲ། དུས་འཁོར་གྱི་འགྲོ་སྟངས་ཅུང་ཙམ་མི་འདྲ་བ་ཡོད་པ་མ་གཏོགས། གཞན་བླ་མེད་སྤྱིའི་རྫོགས་རིམ་གྱི་འགྲོ་སྟངས་དཔྱིས་ཕྱིན་པ་ཞིག་གསང་བ་འདུས་པའི་རྫོགས་རིམ་རིམ་ལྔའི་རྣམ་བཤད་འདིའི་སྟེང་ནས་ཤེས་ཐུབ་པ་ཡིན་པས། རང་གིས་ཐུན་མོང་མ་ཡིན་པ་འཁོར་ལོ་སྡོམ་པའི་རྣལ་འབྱོར་ཉམས་བཞེས་གནང་གིན་ཡོད་པ་ཡིན་ན་ཡང་། རྫོགས་རིམ་གྱི་གནད་དེ་དག་རྗེ་རིན་པོ་ཆེའི་ལེགས་བཤད་འདི་ལྟ་བུ་ལ་བརྟེན་ནས་རྒྱུད་དོན་མ་ནོར་བ་དགོངས་པར་ཆུབ་ནས་རྟོགས་པ་མཚན་ཉིད་ཚང་བ་རྒྱུད་ལ་སྐྱེས་པ་ཡིན་པར་ཐག་ཆོད།

དེས་ན། བཅོམ་ལྡན་འདས་དཔལ་གསང་བ་འདུས་པའི་ལུང་རྟོགས་ཀྱི་བསྟན་པ་འདི་ལ་བརྟེན་ནས། སྐལ་ལྡན་གྱི་སྐྱེ་བོ་མང་པོ་ཞིག་ཟུང་འཇུག་གི་གོ་འཕང་བརྙེས་པའམ་ས་ལམ་བགྲོད་དང་བགྲོད་བཞིན་པ་ཡིན། སྐབས་སུ་བབ་པ་ང་རང་ཚོའི་རྒྱུད་པ་གྲྭ་ཚང་དབུས་ཀྱི་གཞུང་པ། རྒྱུད་གྲྭ་སྨད་སྟོད་གཉིས། གཙང་གི་སྲད་རྒྱུད་རྣམས་རྗེ་བཙུན་ཤེས་རབ་སེང་གེའི་ཐུགས་བསྐྱེད་སྨོན་ལམ་རྒྱ་ཆེན་པོའི་ཐོག་ནས་འཛུགས་པར་མཛད་ཅིང་། དེའི་ཐུགས་རྗེས་དུས་ད་ལྟའི་བར་དུ་གཙོ་བོར་གསང་བ་འདུས་པའི་རྒྱུད་འགྲེལ་ཆེན་མོ་འགྲེལ་པ་བཞི་སྦྲགས་ཀྱི་འཆད་ཉན་གྱི་རྐང་ཟིན་ཅིང་། དེ་དང་འབྲེལ་བའི་རིམ་གཉིས་ཀྱི་སྐོར་ནས་རྒྱུད་ཀྱི་བཤད་པ་དང་། རིམ་གཉིས་ཀྱི་ཁྲིད་དེ་དག་གདན་ས་གྲྭ་ཚང་ཞིག་གིས་ཟིན་ནས། རྐང་མ་སྟོངས་པ་ཞིག་བྱུང་བ་ཡིན་པས་ཧ་ཅང་བཀའ་དྲིན་ཆེན་པོ་ཡིན། ང་རང་ཚོའི་མི་ཐོག་སྐྱོ་པོར་གྱུར་ཡོད་ལ། ང་རང་ལ་ཆ་བཞག་པ་ཡིན་ན་རྒྱུད་ཀྱི་གཞུང་འཆད་ཉན་བྱེད་ཐུབ་པའི་སྤོབས་པ་ཁོ་རང་མེད། ཡིན་ན་ཡང་། འདི་འདྲ་བྱེད་དགོས་པ་དུས་ཀྱིས་བཀལ་བས་བླ་མ་ཡང་ཁ་སྟབས་སྐྱོ་པོ་ཞིག་གི་ཐོག་ནས་བྱས་ཡོད། ཡིན་ན་ཡང་། མེད་པ་ལས་དྲག་གི་རེད། སློབ་མ་ཡང་གང་ཟག་རང་རང་ཁ་སྟབས་གང་འདྲ་ཡིན་རུང་མིན་རུང་རྗེ་བཙུན་ཤེས་རབ་སེང་གེའི་རྗེས་འབྲང་ཡིན་པས། ཁྱེད་རང་ཚོ་སྣོད་ཕུན་སུམ་ཚོགས་པ་བསམ་གྱིས་མི་ཁྱབ་པ་ཡིན།

དེ་ལྟ་བུ་ཞིག་ལ་རྣམ་མཁྱེན་སྒྲུབ་པའི་ཐབས་མཐར་ཐུག་པ་སྟོན་བྱེད་ཀྱི་གཞུང་རྨད་དུ་བྱུང་བ་འདིའི་བཤད་ལུང་མདོར་བསྡུས་ཙམ་འབུལ་བ་སྐབས་སུ་བབ་པ་ཡིན། ངས་ཞུ་ས་དེ་ཡོངས་འཛིན་གླིང་རིན་པོ་ཆེ་ཡིན། ང་རང་སྐལ་བ་བཟང་པོ་བྱུང་། ནམ་རྒྱུན་ང་ཚོར་སྙན་བརྒྱུད་སྤྲུལ་པའི་གླེགས་བམ་ཞེས་པའི་སྤྲུལ་པའི་གླེགས་བམ་དེ་རག་ན་བདུན་ཕྲག་གཅིག་གི་ནང་ལ་འཚང་རྒྱ་ཐུབ་མི་ཡོང་ངམ་བསམ་པའི་ལྟོགས་སླ་ཧ་ཅང་ཁ་བཞིན་འདུག་ཀྱང་། དངོས་གནས་དྲང་གནས་སྙན་བརྒྱུད་སྤྲུལ་པའི་གླེགས་བམ་ལེགས་བཤད་འདི་ཡིན་བསམ་པ་ཞིག་དྲན་གྱིན་ཡོད། གཅིག་བྱས་ན་གང་ཟག་ལས་དག་ཐུན་མོང་མ་ཡིན་པ་ལ་སྙན་བརྒྱུད་སྤྲུལ་པའི་གླེགས་བམ་ཟེར་བ་ཞིག་ཡོད་ཤས་ཆེ་ཡང་། ཞེ་ས་མ་ཞུས་ན་འདི་མི་ཁ་ཤས་ལ་མ་གཏོགས་རག་གི་མེད་པས་ཕྱོགས་ལྷུང་ཅུང་ཙམ་འདུག །ཕྱོགས་རིས་མེད་པ་དེ་པར་ལ་བཀོད་པའི་རྗེ་རིན་པོ་ཆེའི་ལེགས་བཤད་འདི་ཡིན། དོན་གཉེར་མེད་ན་སོ་སོས་མ་བྱས་པ་ཡིན་པས་དེ་ག་རེད། དངོས་གནས་བྱས་ན་རྨད་དུ་བྱུང་བའི་ལེགས་བཤད་འདི་བཀའ་རྒྱ་མའི་གྲས་ཡིན་དགོས་པ་འདྲ་ཞིག་ཡིན་ཀྱང་། གཅིག་ནས་རྗེ་རིན་པོ་ཆེ་ཐུགས་བརྩེ་བའི་གཞན་དབང་དུ་གྱུར་པ་དང་། གཉིས་ནས་ང་རང་ཚོའི་བོད་གངས་ཅན་ལ་གསང་སྔགས་ཀྱི་ཆོས་ས་དར་རྡོ་དར་བྱུང་ཡོད།

སྐབས་རེར། གསང་སྔགས་ཀྱི་ཆོས་དར་དྲགས་ནས། སློབ་གཉེར་བསླབ་བྱ་ལས། གསང་སྔགས་དེ་ཡང་འཕྲལ་གྱི་རྐྱེན་སེལ་ལམ། །ཚེ་དང་ནོར་སྒྲུབ་དབང་སྡུད་མངོན་སྤྱོད་སོགས། །ཚེ་འདིའི་ལག་ཆ་ཁོ་ནར་འཁྱེར་བ་ནི། །ས་མཆོག་ཙན་དན་སོལ་བར་བྱས་འདྲ་བས། །ཆོས་ཀྱིས་ངན་སོང་བསྒྲུབས་པ་མ་བྱེད་ཨང་། །ཞེས་པ་ལྟར། རྒྱུད་པ་གྲྭ་ཚང་ལ་ཆ་བཞག་ན་ཡང་སྡུག་ས་ཞིག་ནས་བཤད་ན། འདོན་ཁ་ཁྲལ་གྱི་བཟོ་ལྟ་བུ་བ་ལ་བ་ལ་ཞེས་འདོན་སྡོད་པ་མ་གཏོགས། ཧ་ཅང་བསམ་བློ་གཏོང་རྒྱུ་མེད་པའི་བཟོ་ལྟ་བུར་གྱུར་ན། ཁང་གསར་རྡོ་རྗེ་འཆང་གིས་སྡུག་དྲགས་ནས་བཀའ་བཀྱོན་གནང་བ་མིན་པར། ཐུགས་ཤ་ཚ་བྱས་ནས་བཀའ་བཀྱོན་གནང་བའི་སྐབས་སུ། མི་དགོས་ཕོར་གོག་དེ་ཆེ་བ་ཞིག་འདུག །ཅེས་གསུང་གིན་ཡོད་པ་འདྲ་འདུག །ཡང་ཡག་ས་ཞིག་ནས་བཤད་ན་ད་གིན་ཞུས་པ་བཞིན། ངས་རྟག་པར་དྲན་བཞིན་ཡོད། འགྲེལ་པ་བཞི་སྦྲགས་ཀྱི་འཆད་ཉན་རྒྱུད་པ་གྲྭ་ཚང་གིས་འཛིན་པ་འདིའི་ཐུགས་རྗེ་བཀའ་དྲིན་གྱིས་དུས་ད་ལྟའི་བར་དུ་མ་ཆད་པ་ཞིག་བྱུང་བ་རེད་མ་གཏོགས། རྒྱུད་པ་གྲྭ་ཚང་གིས་འགྲེལ་པ་བཞི་སྦྲགས་ཀྱི་གཞུང་ཁྲལ་ལྟ་བུ་ཞིག་གི་ཐོག་ནས་ཆིངས་བྱས་ནས་འདོན་དགོས་པའི་བརྒྱུད་པ་དེ་ཆད་ཚར་ན་ཕལ་ཆེར་འགྲེལ་པ་བཞི་སྦྲགས་ཀྱི་འཆད་ཉན་ཆད་ཚར་བ་རེད།

སྔོན་མ་ངས་ཞུས་མྱོང་བ་ལྟར། བླ་མ་སྒེར་པ་ཞིག་གི་ངོས་ནས་འགྲེལ་པ་བཞི་སྦྲགས་ཀྱི་མཇུག་མཐུད་མཁན་ཕལ་ཆེར་དཀོན་པོ་འདུག །ངས་གླིང་རིན་པོ་ཆེའི་སྐུ་མདུན་ནས་ཞུས་པ་ཡིན། གླིང་རིན་པོ་ཆེས་རྒྱུད་པའི་ཁོངས་ནས་གསན་པ་རེད་མ་གཏོགས་གཞན་མིན། ཨ་མདོའི་ཁུལ་དེར་གཅིག་བྱས་ན་ཡོད་ཤས་ཆེ་མ་གཏོགས་འགྲེལ་པ་བཞི་སྦྲགས་ཀྱི་འཆད་ཉན་དུས་ད་ལྟའང་གནས་པ་གཙོ་བོ་རྒྱུད་པའི་ཐུགས་རྗེ་སྐུ་དྲིན་རང་ཡིན་པས་བསམ་གྱིས་མི་ཁྱབ་པ་ཡིན། འདི་ཙམ་ཁོ་ནས་ཆོག །ང་རང་ཚོ་སོ་སོའི་ངོས་ནས་ཉམས་ལེན་མ་བྱས་ན་སྡུག་གྱོང་རེད་མ་གཏོགས། གཞན་རྨད་དུ་བྱུང་བའི་ལེགས་བཤད་འདི་ལྟ་བུ་སུས་མཇལ་ན་ཡང་མཇལ་རྒྱུ་ཡོད་པ། དངོས་གནས་དྲང་གནས་སྙན་བརྒྱུད་སྤྲུལ་པའི་གླེགས་བམ་ངོ་མ་ཡིན་བསམ་པ་དྲན་བཞིན་ཡོད། དེའི་ཕྱིར་དེ་རིང་ང་རང་ཚོས་འདིར་ཆོས་ཉན་བཤད་བྱས་པའི་སྐབས་ལ་བླ་མ་ལ་ཁ་སྟབས་མི་འདུག་སྟེ། ཡིན་ན་ཡང་། ལྷག་བསམ་གྱིས་ཀུན་ནས་བསླངས་ཤིང་ཚེ་རབས་མང་པོའི་ལས་དང་སྨོན་ལམ་གྱི་འབྲེལ་བ་ཡོད་པ་ཞིག་ཏུ་གྱུར་ཡོད་པ། དེ་ཙམ་ཞིག་གི་ཐོག་ནས་ངས་མར་ཞུ་རྒྱུ་ཡིན། ཡོངས་འཛིན་རིན་པོ་ཆེས་དགྱེས་བཞིན་དུ་སྩལ་བ་ཞིག་དང་། ཐུགས་རྗེའི་འཇུག་པས་ཟིན་པ་ཞིག་ཡིན།

ཁོ་ཚོ་ཕྱི་རྒྱལ་གྱི་མི་ངོ་ཤེས་པ་ཁ་ཤས་ཤིག་ཡོད། ཁོ་ཚོའི་གྲས་དངོས་གནས་ཧ་ཅང་དོན་གཉེར་ཡོད། དོན་གཉེར་ཡོད་པ་ཙམ་དུ་མ་ཟད་ཉམས་མྱོང་གང་ལ་གང་འཚམ་ཡོད། ད་ལན་གསང་བ་འདུས་པའི་རིམ་ལྔ་གསལ་སྒྲོན་ཉན་ཐུབ་ན་སྐལ་བ་བཟང་པོ་རེད་བསམས་ནས་ས་ཆ་ཧ་ཅང་ཐག་རིང་པོ་ནས་ཡོང་བ་ལ། གསང་སྔགས་ཀྱི་གོ་བ་ཆགས་པ་ལ་ཧ་ཅང་ཕན་ཐོགས་ཡོང་ངེས་ཡིན་པ་དང་། ཉམས་ལེན་བྱེད་པ་ལ་ཡང་བག་ཆགས་བཟང་པོ་འཇོག་ཐུབ་ཅེས་སྐད་ཆ་བྱུང་། ད་རེས་ཁྱེད་རང་ཚོ་དོན་གཉེར་བྱས་ནས་སླེབས་པ་ཡིན་པས་གཟབ་གཟབ་བྱས་ནས་ཉན་དགོས།

མཚན་གྱི་དོན།

སྔོན་ལ་འདིའི་ལུང་ཞིག་ཀློག་ན། རྒྱུད་ཀྱི་རྒྱལ་པོ་དཔལ་གསང་བ་འདུས་པའི་མན་ངག་རིམ་པ་ལྔ་རབ་ཏུ་གསལ་བའི་སྒྲོན་མེ་ཞེས་བྱ་བ་བཞུགས་སོ། །ཞེས་གསུངས། བསྟན་བཅོས་ཀྱི་མཚན་ལ་རྒྱུད་ཀྱི་རྒྱལ་པོ་དཔལ་གསང་བ་འདུས་པའི་མན་ངག་རིམ་པ་ལྔ་རབ་ཏུ་གསལ་བའི་སྒྲོན་མེའམ་རིམ་ལྔ་གསལ་སྒྲོན་ཞེས་ཞུ། རྒྱུད་ཀྱི་རྒྱལ་པོ་ཞེས་པར་དམིགས་བསལ་ཞུ་རྒྱུ་ཞིག་མི་འདུག་སྟེ། (འདུས་པ་ཕྱི་མ་ལས།) རྒྱུད་ནི་རྒྱུན་ཞེས་བྱ་བར་གྲགས། །ཞེས་གསུངས་པ་ལྟར། བསམ་བློ་གཏོང་ས་གཙོ་བོ་ང་ཚོའི་སེམས་ཀྱི་རྒྱུན་དང་ཤེས་པའི་རྒྱུད་ལ་བརྟེན་ནས་གང་ཟག་འཇོག་གིན་ཡོད། གང་ཟག་སོ་སོ་སྐྱེ་བོ་དང་འཕགས་པ་ཞེས་སྐྱེ་འཕགས་ཀྱི་དབྱེ་བ་བྱས་པ་དེ་ཤེས་པའི་རྒྱུད་ལ་བརྟེན་ནས་འཇོག་དགོས། ལམ་བགྲོད་པ་ཟེར་བ་ཡང་ཤེས་པའི་རྒྱུད་ལ་བརྟེན་ནས་བསམ་བློ་གཏོང་དགོས། དེ་བཞིན་གཞི་འཁོར་བ་ལ་སྐྱེ་གནས་བཟང་ངན་སྣ་ཚོགས་པ་ཡོད་པ་དེ་དག་ཤེས་པའི་རྒྱུན་འདིའི་སྟེང་ནས་ཡོང་བཞིན་ཡོད། རགས་པའི་ལུས་འདི་གློ་བུར་བ་བྱས་ནས་རྐྱེན་མང་པོ་ཞིག་གི་འོག་ནས་བླངས་ཤིང་། ཡང་། རྐྱེན་མང་པོ་ཞིག་གི་འོག་ནས་ཕར་དོར་བ་དེ་ལྟར་འགྱུར་བ་སྣ་ཚོགས་འགྲོ་བ་དང་། དེ་ལ་ཡང་བཟང་དང་ངན་རྣམ་པ་སྣ་ཚོགས་ཡོད་བཞིན་པ་དེ་ཐམས་ཅད་ཤེས་པའི་རྒྱུད་ལ་བརྟེན་ནས་ཡོང་བཞིན་ཡོད། ཤེས་པའི་རྒྱུད་ལ་བརྟེན་ནས་ཡོད་པའི་གང་ཟག་གམ་ཤེས་པའི་རྒྱུད་ལ་བརྟེན་ནས་བཏགས་པའི་གང་ཟག་འདི་ལ། མཆོག་དང་ཕལ་པ་ཟེར་བ་དེ་ཤེས་པའི་རྒྱུད་ཀྱི་ཡོན་ཏན་ཆེ་ཆུང་གི་སྟེང་ནས་ཤོད་བཞིན་པ་ཡིན།

དེ་ལྟར་ཤེས་པའི་རྒྱུད་བཤད་སྐབས་ཤེས་པ་ལ་ཕྲ་རགས་མང་པོ་ཡོད། ང་རང་ཚོས་ལུས་རྟེན་གསར་པ་རེ་རེ་བླངས་སྐབས་དེ་ལ་བརྟེན་ནས་ཤེས་པ་རགས་པ་མང་པོ་ཞིག་ཡོང་བཞིན་ཡོད། ལུས་རྟེན་བཟང་ངན་གྱི་དབང་ལས་ཤེས་པ་གསལ་ལོད་ཡོང་གིན་ཡོད་པ། དེ་དག་རགས་པ་གློ་བུར་བའི་ཤེས་པ་ཡིན། འདི་དག་ཐམས་ཅད་གསལ་རིག་གི་ངོ་བོར་སྐྱེས་པ་ཕྲ་བ་གཉུག་མའི་སེམས་ཤིག་ཡོད་པས་དེའི་སྟེང་ནས་ཡོང་གིན་ཡོད། གཉུག་མའི་ཤེས་པ་ཟེར་བ་དེ་ག་དུས་ཡིན་ནའང་གནས་བཞིན་པ་ཞིག་ཡིན། རགས་པ་གློ་བུར་བའི་སེམས་མངོན་དུ་གྱུར་པའི་གནས་སྐབས་ལ་ཤེས་པ་ཕྲ་མོ་དེ་མི་གསལ་བར་བག་ལ་ཞ་ནས་ཡོད། རྒྱུན་འཆད་རྒྱུ་མེད་པ་ཡིན་པས་ཐོག་མ་དང་མཐའ་མ་མེད་པ་ཞེས་ཤེས་པའི་རྒྱུན་ཐོག་མ་མེད་པ་ནས་ཡོད་པ་ཞིག་དང་སངས་རྒྱས་ཀྱི་ས་ལ་འགྲོ་བ་ཞིག་ཡིན་པར་གསུངས་ཡོད་པས། ཤེར་ཕྱིན་གྱི་སྐབས་ནས་དྲི་མ་མ་སྤངས་པའི་སེམས་ཀྱི་ཆོས་ཉིད་ཀྱི་སྟེང་ནས་རིགས་ཀྱི་རྣམ་དབྱེ་ཞིག་གསུངས་ཡོད། རྒྱུད་བླ་མའི་སྐབས་ནས་སེམས་ཕྲ་རགས་ཀྱི་དབྱེ་བ་ཕྱེ་ནས་གསུངས་མེད། ཡིན་ན་ཡང་། མཐར་ཐུག་སྔགས་བླ་མེད་ཀྱི་སྐབས་ནས་རྩལ་དུ་བཏོན་ནས་གསུངས་པའི་འོད་གསལ་གྱི་སེམས་འདི་ལ་དགོངས་པ་བཞེས་ནས་ཡུལ་ཅན་སེམས་ཀྱི་སྟེང་ནས་དྲི་མ་དག་པ་དང་རང་བཞིན་གྱིས་རྣམ་པར་དག་པ་དེ་ཙམ་ཞིག་གསུངས་པ་ཡིན་པས། དེ་སྟོན་པའི་གཞུང་ལ་རྒྱུད་བླ་མ་ཞེས་རྒྱུད་ཅེས་སྦྱར་འདུག །མདོ་རྒྱུད་གཉིས་སུ་ཕྱེ་བའི་རྒྱུད་མིན། ཡིན་ན་ཡང་། ཤེས་པའི་རྒྱུད་ཀྱི་སྟེང་ནས་བསམ་བློ་གཏོང་རྒྱུ་ཞིག་ཡོད་པས་དེ་ལྟར་གསུངས་ཡོད།

སྤྱིར་རྒྱུད་དེ་ལ་གཞིའི་རྒྱུད་དང་། ལམ་གྱི་རྒྱུད། འབྲས་བུའི་རྒྱུད་ཅེས་གསུངས་པ་ཡིན་པས། དེ་ཐམས་ཅད་ཤེས་པའི་རྒྱུད་སྤྱིའི་སྟེང་ནས་འོངས་པ་ཡིན། སངས་རྒྱས་པའི་ཆོས་ཀྱི་ཁྱད་ཆོས་ལྟ་བུ་གཙོ་བོ་དེ་འདི་ཡིན། ང་རང་ཚོའི་གཞི་ལ་མི་འབྲལ་བའི་སྡུག་བསྔལ་སྣ་ཚོགས་ཀྱི་སྐྱོན་དེ་དག་རྩ་བ་སེམས་མ་དུལ་བས་ཡོང་བ་ཡིན། སེམས་མ་དུལ་བར་བྱེད་པའི་རྩ་བ་ནི་སེམས་ཉོན་མོངས་ཅན་དུ་གྱུར་ནས་དེའི་དབང་གིས་ལས་བསགས་ནས་ཡོང་བ་ཡིན་ཞིང་། རྩ་བ་དེ་སེམས་ཉོན་མོངས་པར་བྱེད་པའི་ཉོན་མོངས་ཀྱིས་བྱས་པ་ཡིན་པས། སྐྱོན་ཡོང་ས་དེ་ཤེས་པའི་སྟེང་ནས་ཡོང་བ་ཡིན། སྐྱོན་ཕར་སྦྱོང་བ་དེ་ལ་ཡང་མ་གཞི་ལུས་ངག་གི་དགེ་བ་སྒྲུབ་པའང་ཡོད་ན་ཡང་གཙོ་བོ་སེམས་ཀྱི་དགེ་བ་ཡིད་ཀྱི་སྟེང་ནས་བསྒྲུབ་དགོས་པ་ཞིག་དང་ཤེས་པ་ཁོ་རང་གི་སྟེང་ནས་ཤེས་པ་ཁོ་རང་གི་སྐྱོན་སེལ་བ་ཞིག་བྱེད་དགོས། འབྲས་བུའི་སའི་སྤངས་རྟོགས་མཐར་ཕྱིན་པའི་གནས་སྐབས་ཀྱི་སངས་རྒྱས་ཞེས་བཤད་སྐབས་གཙོ་བོ་ལྷན་ཅིག་སྐྱེས་པའི་སྐུ་ཞེས་པ་དེའི་སྟེང་ནས་བསམ་བློ་གཏོང་དགོས། ཡང་ན་དུས་འཁོར་ནས་གསུངས་པའི་དག་པའི་སྐུ་ཞེས་པ་ལ་བསམ་བློ་གཏོང་དགོས། དེ་བཞིན་ཐར་པ་ཞེས་བཤད་སྐབས་སེམས་སྟེང་གི་ཡོན་ཏན་ཞིག་གི་སྟེང་ནས་བསམ་བློ་གཏོང་དགོས།

སེམས་སྟེང་གི་གློ་བུར་བའི་ཉོན་མོངས་པའི་དྲི་མ་སྤངས་པའི་ཡོན་ཏན་གྱི་ཁྱད་པར་ལྡན་པའི་སེམས་ཀྱི་ཡོན་ཏན་གྱི་གནས་སྐབས་ཤིག་ལ་ཐར་པ་ཟེར་བ་ཡིན་པས། སངས་རྒྱས་ཀྱི་ཆོས་ཀྱི་རྩ་བ་ནང་ཤེས་པའི་རྒྱུད་འདིའི་སྟེང་ནས་བཟོ་བཅོས་རྒྱག་དགོས་པ་ཞིག་དང་། སངས་རྒྱས་ཟེར་བའི་སྐྱོན་ཀུན་ཟད་ཡོན་ཏན་ཀུན་ལྡན་དེ་ཤེས་པའི་རྒྱུན་འདིའི་སྟེང་ནས་བསྒྲུབ་དགོས་པ་ཞིག་ཡིན། དེའི་ཕྱིར་བཞི་བརྒྱ་པའི་ནང་ལ་གསུངས་པ་བཞིན་ལུས་ཀྱི་དགེ་བ་ལ་གཙོ་བོར་བྱས་པའི་ལུས་ལ་བརྟེན་པའི་ཆོས། ངག་ལ་བརྟེན་པའི་ཆོས། ཡིད་ལ་བརྟེན་པའི་ཆོས་ཞེས་ཡོད་པའི་ནང་ནས་སངས་རྒྱས་ཀྱི་ཆོས་དེ་ཡིད་ལ་བརྟེན་པའི་ཆོས་ཡིན་པས་ཟབ་པ་དང་དཀའ་བ་ཡིན། དེས་ན་སེམས་ཀྱི་རྣམ་གཞག་དེ་ང་རང་ཚོའི་སངས་རྒྱས་པའི་ཆོས་ཀྱི་ནང་དུ་ཧ་ཅང་ཞིབ་ཚགས་པོ་དང་རྒྱས་པོ་ཞིག་ཐོན་པ་ཡིན། ཕྱི་རོལ་མུ་སྟེགས་པའི་གཞུང་གི་ནང་དུ་ཡང་བློ་ཡི་འཇུག་ཚུལ་སོགས་གསུངས་ཡོད་ཅིང་། མུ་སྟེགས་པའི་གཞུང་གི་ནང་ལ་སྒོམ་རྒྱག་སྟངས་དང་ཞི་གནས་དང་ལྷག་མཐོང་གི་སྐོར་དང་། འཇིག་རྟེན་པའི་སྒོམ་ལམ་གྱི་རྣམ་གཞག་ཡོད། ཡང་སྙིང་། རྒྱ་གར་འཕགས་པའི་ཡུལ་གྱི་ཆོས་ལུགས་གྲུབ་མཐའ་མི་འདྲ་བ་ཡོད་པ་དེ་དག་གི་ནང་དུ་སེམས་ཀྱི་རྣམ་གཞག་མང་པོ་ཞིག་ཐོན། དེའི་ནང་ཚན་ནས་སངས་རྒྱས་པའི་ཆོས་ཀྱི་ནང་ལ་སེམས་ཀྱི་རྣམ་གཞག་དེ་ཧ་ཅང་ཞིབ་ཅིང་ཕྲ་བའི་ཐོག་ནས་གསུངས། རྒྱུད་ཀྱི་རྒྱལ་པོ་ཞེས་པའི་དོན་གཤམ་ལ་གསུངས་ཡོད། དཔལ་གསང་བ་འདུས་པ་ཞེས་བཤད་སྐབས་ཚུལ་བཞིའི་བཤད་པ་བྱས་ནས་གསུངས་ཡོད། དེ་ལྟ་བུའི་གསང་བ་འདུས་པའི་མན་ངག་རིམ་པ་ལྔ་རབ་ཏུ་གསལ་བའི་སྒྲོན་མེ་ཞེས་པ་གོ་སླ།

འཇམ་པའི་དབྱངས་ལ་ཕྱག་འཚལ་བ།

བདེ་བར་གཤེགས་པ་ཐམས་ཅད་ཀྱི་བདག་པོ་བཅོམ་ལྡན་འདས་འཇམ་པའི་དབྱངས་ཀྱི་ཞབས་ཀྱི་པད་མོ་ལ་གུས་པས་ཕྱག་འཚལ་ལོ། །ཞེས་བདེ་བར་གཤེགས་པ་ཐམས་ཅད་ཀྱི་བདག་པོ་བཅོམ་ལྡན་འདས་འཇམ་པའི་དབྱངས་ཞེས་གསུངས་པ་ནི། དུས་གསུམ་གྱི་སངས་རྒྱས་ཐམས་ཅད་ཀྱིས་ཉོན་མོངས་པ་བག་ཆགས་དང་བཅས་པ་སྦྱོང་བྱེད་ཀྱི་ཐབས་དེ་བདག་མེད་རྟོགས་པའི་ཆོས་རབ་ཏུ་རྣམ་འབྱེད་ཀྱི་ཤེས་རབ་ཀྱི་སྟེང་ནས་ཡོང་གིན་ཡོད་པས། ཆོས་རབ་ཏུ་རྣམ་འབྱེད་ཀྱི་ཤེས་རབ་མེད་ན། ཉོན་མོངས་པ་བག་ཆགས་དང་བཅས་པ་སྦྱོང་བ་ཞིག་ཡོང་ས་མེད། མདོར་ན། སྟོང་ཉིད་རྟོགས་པའི་ཤེས་རབ་ཀྱི་ཐོག་ནས་ཐར་པ་དང་ཐམས་ཅད་མཁྱེན་པའི་གོ་འཕང་སྒྲིབ་གཉིས་གཏན་ནས་སྤངས་པའི་རྒྱལ་བའི་གོ་འཕང་སྒྲུབ་པ་ཞིག་ཡོང་གིན་ཡོད་པས་བདེ་བར་གཤེགས་པ་ཐམས་ཅད་ཀྱི་བདག་པོ་ཞེས་གསུངས། གཞན་ཡང་། ནམ་རྒྱུན་གསུང་རྒྱུན་ལ་ཡོད་པ་བཞིན་རྗེ་བཙུན་འཇམ་པའི་དབྱངས་ལ་རྒྱལ་བ་ཀུན་གྱི་ཡབ་དང་། རྒྱལ་བ་ཀུན་གྱི་སྲས་དང་། རྒྱལ་བ་ཀུན་གྱི་ཡུམ་ཞེས་པ་ལྟ་བུ་གསུངས། གསེར་ཕྲེང་གི་ནང་ན་ཡོད་པ་བཞིན་འདིར་བཞི་བཅོམ་དྲུག་དང་ལྡན་པས་བཅོམ་ལྡན་འདས་ཞེས་འཇམ་པའི་དབྱངས་སངས་རྒྱས་ཀྱི་ངོ་བོར་བསྐྱེད་ནས་གསུངས།

རྨད་བྱུང་མཚན་དཔེའི་དཔལ་འབར་ལོངས་སྤྱོད་རྫོགས། །ཁ་སྦྱོར་བདེ་སྟོང་རོ་ལ་རྟག་རོལ་ཅིང༌། །དམིགས་མེད་ཐུགས་རྗེས་ཞི་བའི་མཐའ་སྤངས་པ། །རྒྱལ་བ་ཡན་ལག་བདུན་ལྡན་ལ་ཕྱག་འཚལ། །ཞེས་གསུངས་པ་འདིས་རྡོ་རྗེ་འཆང་ཁ་སྦྱོར་ཡན་ལག་བདུན་ལྡན་ཞེས་པ་དེ་གསུངས་པ་ཡིན། ཡན་ལག་བདུན་གང་དང་གང་ཡིན་ཟེར་ན། རྒྱ་གར་གྱི་སློབ་དཔོན་ངག་དབང་གྲགས་པས་གསུངས་པའི་སྡོམ་ལྟར་ན། ལོངས་སྤྱོད་རྫོགས་དང་ཁ་སྦྱོར་བདེ་ཆེན་རང་བཞིན་མེད། །སྙིང་རྗེས་ཡོངས་གང་རྒྱུན་མི་འཆད་དང་འགོག་པ་མེད། །ཅེས་གསུངས་པའི་བདུན་པོ་དེ་ཡིན་ལ། བདུན་པོ་དེ་འདིར་གསུང་གིན་ཡོད། རྨད་བྱུང་མཚན་དཔེའི་དཔལ་འབར་ལོངས་སྤྱོད་རྫོགས། །ཞེས་པས་ལོངས་སྤྱོད་རྫོགས་པའི་ཡན་ལག་བསྟན། མངོན་རྟོགས་རྒྱན་གྱི་སྐབས་སུ། ཐེག་ཆེན་ཉེ་བར་ལོངས་སྤྱོད་ཕྱིར། །ཐུབ་པའི་ལོངས་སྤྱོད་རྫོགས་སྐུར་བཞེད། །ཅེས་གསུངས་པ་ལྟར། ཐེག་ཆེན་གྱི་ཆོས་རྫོགས་པར་ཉེ་བར་ལོངས་སྤྱོད་པའི་སངས་རྒྱས་ཀྱི་གསུང་། སྲོག་འཛིན་ཨ་ཐུང་གི་ཐོག་ནས་ཡོང་བ་ཞིག་ཡིན། སངས་རྒྱས་ཀྱི་གསུང་འགྲུབ་བྱེད་ཀྱི་རྒྱུ་ཤིན་ཏུ་ཕྲ་བའི་གཉུག་མའི་ལུས་དེས་སངས་རྒྱས་ཀྱི་མཚན་དཔེ་གསལ་རྫོགས་ཀྱིས་སྤྲས་པའི་སྐུ་དང་གསུང་གཉིས་ལྷན་ཅིག་ཏུ་འགྲུབ་པས་མཚན་དཔེས་བརྒྱན་པའི་སྐུ་དེ་ལ་ལོངས་སྤྱོད་རྫོགས་པའི་ཡན་ལག་གསུངས་པ་ཡིན།

དེ་ནས་ཁ་སྦྱོར་གྱི་ཡན་ལག་ནི། དེ་ལྟ་བུའི་ལོངས་སྤྱོད་རྫོགས་པའི་སྐུ་དེ་གཉུག་མ་ལྷན་ཅིག་སྐྱེས་པའི་འོད་གསལ་དང་བདག་ཉིད་གཅིག་ཏུ་གྲུབ་པ་ཡོང་བ་ལ། ཕྱིའི་རྒྱུ་རྐྱེན་ཞིག་དང་ཕྱིའི་ཆོས་ཤིག་གིས་ནང་གི་ཤེས་པ་དང་ངོ་བོ་གཅིག་ཏུ་བསྐྱེད་པ་ཡོང་ཐབས་མེད་པས། ནང་གི་ཤེས་པ་དང་གཞི་ལ་རང་ཆས་སུ་ངོ་བོ་གཅིག་ཏུ་ཡོད་པ་ཞིག་གི་སྟེང་ནས་འགྲུབ་དགོས་པའི་ཕྱིར། གདུལ་བྱ་ཞིག་ཕ་གིར་ཡོད་རུང་མེད་རུང་རྡོ་རྗེ་འཆང་གི་ས་འོག་མིན་སྟུག་པོ་བཀོད་པའི་ཞིང་དེ་ཁོ་ན་རང་ལ་རྡོ་རྗེ་འཆང་གི་རྟེན་བརྟེན་པའི་དཀྱིལ་འཁོར་དཔལ་གསང་བ་འདུས་པ་ལྷ་སུམ་ཅུ་རྩ་གཉིས་ཀྱི་བདག་ཉིད་ཅན་སྔོ་སེང་ངེར་བཞུགས་པ་ཞིག་ཕལ་ཆེར་མིན་པར་སྣང་། སྤྱིར་གཟུགས་སྐུ་ཟེར་བ་དེ་གདུལ་བྱ་གཞན་རྒྱུད་ཀྱིས་བསྡུས་པ་མ་ཡིན་པར་གདུལ་བྱའི་དབང་ལས་ཤར་བའམ་གདུལ་བྱའི་སྟོབས་ལས་ཤར་བ་ཞིག་དང་གདུལ་བྱའི་སྨོན་ལམ་དང་དེ་བཞིན་གཤེགས་པའི་ཐུགས་བསྐྱེད་སྨོན་ལམ་གྱི་ཐོག་ནས་འབད་མེད་ལྷུན་གྲུབ་ཀྱི་ཚུལ་དུ་རང་གི་ངང་གིས་ཤར་ཡོང་བ་ཞིག་ཡིན་ལ། འཆར་སའི་ཡུལ་དེའི་ཁམས་དང་མོས་པའི་ཁྱད་པར་དང་ཏག་ཏག་རན་པ་ཞིག་ཤར་ཡོང་བ་ཡིན་པས། ཆེད་དུ་བྱ་བའི་གདུལ་བྱ་སྙིང་པོ་ལྷན་ཅིག་སྐྱེས་པའི་འོད་གསལ་མངོན་དུ་བྱེད་ཐུབ་མཁན་ཞིག་དང་། གཉུག་མ་ལྷན་ཅིག་སྐྱེས་པའི་འོད་གསལ་མངོན་དུ་བྱེད་པའི་ཐབས་ལུས་སེམས་ལ་གནད་དུ་བསྣུན་པའི་ཐབས་མཁས་ཀྱི་ལམ་ཉམས་ལེན་བྱེད་ཐུབ་མཁན་གྱི་གདུལ་བྱའི་ངོ་ལ་ཤར་སྐབས། དངོས་གྲུབ་མཆོག་ནི་བདེ་ཆེན་གྱིས་འཐོབ་པའི། །ཚུལ་འདི་བསྟན་ཕྱིར་རིག་མའི་མཆོག་དང་ནི། །མཉམ་སྦྱོར། ཞེས་གསུངས་པ་ལྟར་ཡོང་བ་ཡིན་པས་ཁ་སྦྱོར་གྱི་ཡན་ལག་ཅེས་གསུངས་པ་ཡིན། བདེ་བ་ཆེན་པོའི་ཡན་ལག་ནི། དགའ་བ་ཆེན་པོ་ལྷན་སྐྱེས་ཀྱི་དགའ་བའི་ངོ་བོ་བདེ་བ་ཆེན་པོའི་ཡན་ལག་ལ་ཟེར།

རང་བཞིན་གྱིས་མ་གྲུབ་པའི་སྟོང་པའི་ཡན་ལག་ནི། ཕར་ཕྱིན་ཐེག་པའི་སྐབས་སུ་སྤྲོས་བྲལ་གྱི་སྟོང་ཉིད་གཅིག་ཡིན་ན་ཡང་། དེ་འཇལ་བྱེད་ཀྱི་གཉིས་སྣང་དང་བཅས་པའི་བློ་དེའི་ངོ་ལ་བལྟོས་ནས་མཐུན་པའི་དོན་དམ་ཞེས་བཤད་པ་དང་། གཉིས་སྣང་དེ་དང་བྲལ་བའི་གནས་སྐབས་ཀྱི་སྟོང་པ་ཉིད་ལ་དོན་དམ་དངོས་ཟེར། དེ་ལྟར་ཡུལ་སྟོང་པ་ཉིད་དགག་བྱས་དབེན་ཙམ་གྱི་སྟོང་ཉིད་ཡིན་པ་གཅིག་པ་ཡིན་ན་ཡང་། འཇལ་བྱེད་ཀྱི་བློ་སོ་སོ་ལ་བལྟོས་ནས་མཐུན་པའི་དོན་དམ་དང་དོན་དམ་ཞེས་གསུངས་པ་བཞིན་ཡིན། འདིར་རང་བཞིན་མེད་པ་ཞེས་པ་དེ་མདོ་སྔགས་ཐུན་མོང་བ་ཡིན་ན་ཡང་། ཡུལ་ཅན་ཁྱད་པར་བ་བདེ་བ་ཆེན་པོའི་ཡེ་ཤེས་ཀྱིས་ཡུལ་དུ་བྱས་པའི་ཆོས་ཉིད་བཤད་སྐབས་སྔགས་ཀྱི་ཐུན་མོང་མ་ཡིན་པ་ལ་ཡར་སྦྱར་ན་ཡང་སྦྱར་ཆོག་པ་ཡིན། ཡང་། ཡུལ་ཅན་དེ་དང་མ་སྦྲེལ་ན་ཕལ་ཆེར་ཐུན་མོང་བར་མར་སྦྱར་ན་ཡང་སྦྱར་ཆོག་པ་ཡིན་པས། ཡན་ལག་བདུན་གྱི་ནང་ལ་སྔགས་ཀྱི་ཐུན་མོང་མ་ཡིན་པ་གསུམ་མམ་བཞི་ཡོད། ཐུན་མོང་བ་འཕྲོས་དེ་དག་ཡིན། ཁ་སྦྱོར་བདེ་སྟོང་རོ་ལ་རྟག་རོལ་ཅིང་། །ཞེས་པས་ལོངས་སྤྲུལ་གྱི་སྐུ་རྒྱུན་མི་འཆད་པས་རྒྱུན་མི་འཆད་པའི་ཡན་ལག་བསྟན། དམིགས་མེད་ཐུགས་རྗེ་ཞེས་པ་དེ་སྙིང་རྗེ་ཆེན་པོས་ཡོངས་སུ་གང་བའི་ཡན་ལག་ཡིན། ཞི་བའི་མཐའ་སྤངས་པ་ཞེས་པ་དེ་འགོག་པ་མེད་པའི་ཡན་ལག་ཡིན། དེ་ཡང་། ཞི་བའི་དབྱིངས་ལ་གནས་ཏེ་མི་བཞུགས་པར་འཁོར་བ་ཇི་སྲིད་ཀྱི་བར་དུ་རྟག་ཏུ་གཞན་དོན་འཕྲིན་ལས་འབད་མེད་ལྷུན་གྲུབ་ཏུ་མཛད་མཁན་ཞིག་ཡིན་པས་འགོག་པ་མེད་པའི་ཡན་ལག་ཅེས་པ་ཡིན། དེ་ལྟ་བུའི་ཡན་ལག་བདུན་དང་ལྡན་པའི་རྒྱལ་བ་ཡན་ལག་བདུན་ལྡན་ལ་ཕྱག་འཚལ་ཞེས་པའོ། །

གསང་བ་ཀུན་འདུས་སྡུད་མཛད་གསང་བའི་བདག །ཅེས་པ་སྟོན་པ་རྡོ་རྗེ་འཆང་གིས་རྒྱུད་གསུངས་ནས་སྡུད་མཁན་སྟོན་པ་དང་རྒྱུད་གཅིག་པའི་གསང་བདག་ཕྱག་ན་རྡོ་རྗེ་ཡིན་པས་དེ་ལྟར་གསུངས་པ་ཡིན། དེ་ལྟར་རྒྱུད་སྡུད་པ་པོ་བཅོམ་ལྡན་འདས་དཔལ་གསང་བའི་བདག་པོ་དང་དེ་ནས། རྒྱུད་རྒྱལ་འདུས་པའི་ལམ་གྱིས་མཆོག་བརྙེས་པ། །ཨིནྡྲ་བྷུ་ཏི་ཀླུ་ཡི་མཁའ་འགྲོ་མ། །ཞེས་གསུངས། རྒྱུད་རྒྱལ་འདུས་པའི་ལམ་ལ་བརྟེན་ནས་མཆོག་གི་དངོས་གྲུབ་བརྙེས་པ་རྒྱལ་པོ་ཨིནྡྲ་བྷུ་ཏི། ཀླུ་ཡི་མཁའ་འགྲོ་མ་ཞེས་པ་ཀླུ་ལས་སྐྱེས་པའི་རྣལ་འབྱོར་མ་ཞུ་བ་དེ་ཡིན། ཨིནྡྲ་བྷུ་ཏིས་ཀླུའི་རིགས་འགའ་ཤས་ཐོག་མར་རྒྱུད་སྨིན་པར་མཛད། དེ་ནས་ཀླུའི་སྐྱེ་བ་དོར་ནས་མངལ་སྐྱེས་ཁམས་དྲུག་ལྡན་གྱི་ལུས་རྟེན་རྙེད་ནས་ལམ་ཡོངས་སུ་རྫོགས་པ་བསྒོམས་ཏེ། སངས་རྒྱས་ཀྱི་གོ་འཕང་བརྙེས་པ་ཡིན་པས་ཀླུ་ལས་སྐྱེས་པའི་རྣལ་འབྱོར་མ་ཞུ་བ་མིན་ནམ། མ་གཞི་ལས་དང་སྨོན་ལམ་ཁྱད་པར་བ་དང་འབྲེལ་བའི་ཀླུ་ལྟ་བུས་རྩ་རླུང་ཐིག་ལེའི་ཉམས་ལེན་བྱེད་པ་ཡོད་ཆོག་པ་ཡིན་ནམ།

དེ་ནས། བི་སུ་ཀལྤ་དཔལ་ལྡན་ས་ར་ཧ། །ཀླུ་སྒྲུབ་རྡོ་རྗེ་ཅན་དང་འཕགས་པ་ལྷ། །ཞེས་གསུངས། སློབ་དཔོན་ཀླུ་སྒྲུབ་ཀྱི་སྲས་ཀྱི་ཐུ་བོ་འཕགས་པ་ལྷ་དང་། དེ་བཞིན་ཀླུ་བྱང་། ཤཱཀྱ་བཤེས་གཉེན། མ་ཏང་གི །ཟླ་བའི་ཞབས་སོགས་ཀླུ་སྒྲུབ་ཀྱི་སྐུ་ཚེ་སྟོད་སྨད་ཀྱི་སྔ་སློབ་ཀྱི་གྲས་ཡིན། དུས་ཀྱི་ཆ་ནས་དཔལ་ལྡན་ཟླ་བ་ཕྱིས་སུ་བྱོན། ཡིན་ན་ཡང་། སློབ་དཔོན་ཀླུ་སྒྲུབ་དགུང་ལོ་རྒྱུན་རིང་པོར་བཞུགས་པའི་ལོ་རྒྱུས་ང་རང་ཚོའི་གཞུང་ནས་གསུངས། ས་ལམ་གྱི་རྟོགས་པ་མཐོན་པོ་བརྙེས་པའི་གང་ཟག་དེ་ལྟ་བུ་ངེས་པར་ལོས་བཞུགས། ང་ལ་རྒྱ་གར་བ་ངོ་ཤེས་པ་ཞིག་ཡོད་པ། ཁོ་རང་རྩ་རླུང་གི་ཉམས་ལེན་ཁྱད་མཚར་ཡོད་མཁན་ཞིག་དང་། རྩ་རླུང་གི་ཉམས་ལེན་ལ་དོ་སྣང་ཆེན་པོ་བྱེད་ཀྱིན་འདུག །ངས་ང་ལ་ཉམས་མྱོང་ཅང་མེད། ཧིན་དཱུའི་བླ་མ་རྩ་རླུང་གི་ཉམས་ལེན་བྱེད་མཁན་ཡོད་མདོག་ཁ་པོ་རེད། དེ་ལྟ་བུ་ཞིག་རྩད་གཅོད་བྱས་ནས་ཉམས་མྱོང་གི་ཐོག་ནས་འགྲེལ་བཤད་གསལ་པོ་རྒྱག་རྒྱུ་བྱུང་བ་ཡིན་ན་ཕན་ཐོགས་ཡོད་མདོག་ཁ་པོ་རེད་ཅེས་བཤད་པ་ཡིན། དེ་ནས་ཁོང་གིས་རྩད་གཅོད་བྱས་ནས་མི་འདྲ་མིན་ལ་གློ་བུར་དུ་ཐུག་པ་ལྟ་བུ་རྐྱེན་འདྲ་མིན་ཁ་ཤས་ལ་ཕྲད་འདུག །མཐའ་མར་རྀ་ཥི་ཀེ་ཤ་ཟེར་བ་ཧིན་དཱུའི་གནས་ཤིག་ལ་རྩི་བཞིན་འདུག་པ་དེར་བླ་མ་ཞིག་ཡོད་པ་དེས་བྷང་ག་ལར་ཡོད་པའི་མུ་སྟེགས་པའི་སྙན་གྲགས་ཡོད་པའི་བླ་མ་གཙོ་བོ་དེ་ཕྱི་ལོ་ ༡༩༥༧ ལོར་རྀ་ཥི་ཀེ་ཤའི་ས་ཁུལ་ཞིག་ནས་མཇལ་འདུག་ཟེར། དེ་ནི་ནམ་རྒྱུན་ཕལ་ཆེར་སློབ་དཔོན་ཀླུ་བྱང་མིན་ནམ་དེ་དང་། དེ་བཞིན་པཎ་ཆེན་ན་རོ་ཏ་པ་སོགས་མང་པོ་ཞིག་ལས་དང་སྨོན་ལམ་གྱི་འབྲེལ་བ་ཡོད་ན་སོ་སྐྱེ་ལས་དག་ཅིག་གིས་ད་ལྟ་ཡང་མཇལ་རྒྱུ་ཡོད་པ་ཞིག་ཡིན་པར་གསུང་རྒྱུན་ལ་ཡོད་པ་བཞིན། མུ་སྟེགས་པའི་སློབ་དཔོན་དེ་ཡང་ལོ་ཆིག་སྟོང་ལྷག་ཕྱིན་པ་ཞིག་རེད་ཟེར་བས། ཕལ་ཆེར་རིག་འཛིན་བརྙེས་པ་ཞིག་ཡིན་པ་འདྲ།

དེ་ལྟར་ཕྱི་ལོ་ ༡༩༥༧ ལོར་ཧིན་དཱུའི་བླ་མ་དེ་གནས་དེར་མཇལ་མཁན་དེ་ཐད་ཀར་ངོ་ཤེས་པ་ཞིག་གིས་ངའི་ངོ་ཤེས་པ་དེར་ངོ་སྤྲོད་བྱས་འདུག་པ་ལྟར་ཁོ་རང་དེར་ཕྱིན་པ་ཡིན་ཟེར། བླ་མ་དེར་མཇལ་ཐུབ་མི་འདུག་སྟེ། ཡིན་ན་ཡང་། དེའི་ལུང་བསྟན་གྱི་བཟོ་ལྟ་བུ་ཁྱད་མཚར་པོ་ཧ་ཅང་མང་པོ་ཞིག་བཤད་རྒྱུ་འདུག །མི་ཁོ་རྫུན་ཤོད་མཁན་ཞིག་མིན་པས་མུ་སྟེགས་པའི་རྣལ་འབྱོར་པའི་ནང་ལ་ཡང་རྩ་རླུང་ཐིག་ལེའི་ཉམས་ལེན་ལ་བརྟེན་ནས་ཚེ་ཡི་རིག་འཛིན་བརྙེས་པ་ཞིག་ཡོང་གིན་ཡོད་པ་འདྲ། དེས་ན་ང་རང་ཚོའི་ནང་པ་སངས་རྒྱས་པའི་གཞུང་གི་ནང་དུ་སློབ་དཔོན་ཆེན་པོ་དེ་ཚོ་འཆི་མེད་ཚེ་ཡི་རིག་འཛིན་བརྙེས་ནས་སོ་སྐྱེ་ལས་དག་དམིགས་བསལ་གྱིས་ལས་འབྲེལ་ཡོད་པ་ཞིག་ཡིན་ན། སློབ་དཔོན་ཆེན་པོ་དེ་ཚོའི་གྲས་ད་ལྟ་ཡིན་ན་ཡང་། མཇལ་རྒྱུ་ཡོད་པའི་གསུང་རྒྱུན་འདུག་པས། སློབ་དཔོན་ཀླུ་སྒྲུབ་དགུང་ལོ་བརྒྱ་ཕྲག་མང་པོར་བཞུགས་པ་དེ་ཚོའི་གྲས་དེ་ཡོང་ཆོག་པ་ཞིག་རེད། ངས་ལོ་རྒྱུས་དེ་ཐོས་སྐབས་ཕན་པ་འདྲ་ཞིག་བྱུང་། དེ་ཡིན་གྱི་རེད་སྙམ་པ་དྲན་སོང་། གཞི་ནས་ང་རང་ཚོས་མཁན་ཆེན་ཞི་བ་འཚོ་དགུང་ལོ་དགུ་བརྒྱར་བཞུགས་པ་རེད་ཟེར་བ་ལྟ་བུ་དེ་ཚོའི་གྲས་དེ་ཡོང་ཆོག་པ་ཞིག་རེད་བསམས་སོང་། གཞན་སྤྱིར་བཏང་མི་སྲིད་པའི་བཟོ་ལྟ་བུ་ཞིག་བློ་ལ་ཤར་ཕྱིན་འོ་གང་འདྲ་ཡིན་ན་བསམས་ནས་དོགས་པ་ཟ་ཆོག་པ་ཞིག་རེད། སློབ་དཔོན་ཀླུ་སྒྲུབ་ཞབས་ཀྱི་སྐུ་ཚེ་སྟོད་ཀྱི་སྲས་ཀྱི་ཐུ་བོ་འཕགས་པ་ལྷ་དང་ཀླུ་བྱང་ལྟ་བུ་དེ་ཚོའི་གྲས་ཡིན། སྐུ་ཚེ་སྨད་ཀྱི་སྲས་ཀྱི་ཐུ་བོ་དཔལ་ལྡན་ཟླ་བ་ཡིན།

དེ་ལ་སོགས་པའི། ཟླ་བའི་ཞབས་སོགས་བླ་མ་བརྒྱུད་པ་ལ། །ཤུགས་དྲག་དང་བའི་ཡིད་ཀྱིས་ཕྱག་འཚལ་ལོ། །ཞེས་གསུངས། དེ་དག་དཔལ་ལྡན་འདུས་པའི་ལམ་རིམ་གཉིས་ལ་བྱ་བ་ཆེན་པོ་མཛད་མཁན་གྱི་བླ་མ་ཆེན་པོར་གྱུར་ཡོད། ལྷག་པར་དུ་ཀླུ་སྒྲུབ་ཀྱི་གསང་བ་འདུས་པའི་བསྐྱེད་རིམ་གྱི་རྣམ་གཞག་སྟོན་པ་མདོར་བྱས་ཡིན། ང་རང་ཚོའི་བསྟན་འགྱུར་ནང་ལ་ཡོད་པའི་མདོར་བྱས་དེའི་ནང་ལ་མི་གསལ་བ་འགའ་ཞིག་ཁ་སྐོང་དགོས་པ་ཕྲན་བུ་ཡོད་པ་མ་གཏོགས། གཞན་མདོར་བྱས་རང་གི་སྟེང་ནས་ཧ་ལམ་གསང་བ་འདུས་པའི་བདག་བསྐྱེད་སྒོམ་ཐུབ་པའི་བཟོ་ལྟ་བུ་ཞིག་འདུག །འདི་རྒྱུད་ཀྱི་ཁུངས་དང་བསྲེས་ནས་གསུངས་པ་དེ་ལ་མདོ་བསྲེ། འདི་ཀླུ་སྒྲུབ་རང་གིས་མཛད་པ་ཡིན། དེ་ནས་རྫོགས་རིམ་གྱི་སྐོར་ལ་རིམ་ལྔ་མཛད། རིམ་ལྔའི་རིམ་པ་གཉིས་པའི་སྟོད་ཆ་དེ་ཀླུ་སྒྲུབ་ཀྱིས་མཛད། དེ་ཡང་། སྲིད་པའི་གཟེབ་ལས་རྣམ་གྲོལ་འགྱུར། །ཞེས་པ་དེའི་བར་དུ་ཀླུ་སྒྲུབ་ཀྱི་གསུང་ཡིན། དེ་མན་ཆད་ཤཱཀྱ་བཤེས་གཉེན་གྱིས་སློབ་དཔོན་གྱི་ཞབས་འདེགས་ཀྱི་བཟོ་ལྟ་བུ་བྱས་ནས་ཁ་སྐོང་དུ་མཛད་ནས་རིམ་པ་གཉིས་པ་གྲུབ་པ་ཡིན། དེ་ནས་རིམ་པ་གསུམ་པ་དང་། བཞི་པ། ལྔ་པ་དེ་དག་སློབ་དཔོན་ཀླུ་སྒྲུབ་རང་གི་གསུང་ཡིན་པས། ཀླུ་སྒྲུབ་རང་གིས་མཛད་པའི་རིམ་ལྔ་ཡོད། དེ་ནས་འཕགས་པ་ལྷས་རིམ་ལྔའི་དོན་འགྲེལ་སྤྱོད་བསྡུས་ཞུ་བ་དེ་མཛད། དེའི་ལུང་རྒྱུན་ང་རང་ཚོར་མི་འདུག་ང་ལ་ལུང་རྒྱུན་ཐོབ་མ་སོང་། སྐྱབས་རྗེ་ཁྲི་བྱང་རིན་པོ་ཆེས་བཀའ་འགྱུར་བསྟན་འགྱུར་གྱི་ལྗགས་ལུང་གསན་ཡོད་པས་ཁྲི་བྱང་རིན་པོ་ཆེའི་སྐུ་མདུན་ནས་ངས་རིམ་ལྔ་དང་། མདོར་བྱས། མདོ་བསྲེ་དེ་དག་ཞུས་པ་ཡིན། དེ་སྐབས་སྤྱོད་བསྡུས་ཞུས་པ་ཡིན་ཏེ་ཁྲི་བྱང་རིན་པོ་ཆེའི་གསན་ཡིག་ནང་ལ་སྤྱོད་བསྡུས་ལ་ལུང་རྒྱུན་མི་འདུག་གསུངས།

ཕྱིས་སུ་བལ་ཡུལ་ནང་ལ་ཡོད་པའི་བཀའ་བརྒྱུད་པའི་བླ་མ་བསྟན་དགའ་རིན་པོ་ཆེ་ཟེར་བའི་བླ་མ་ཡག་པོ་ཞིག་ཡོད། ཁོང་ལ་དགེ་ལྡན་གྱི་ཕྱོགས་ལ་ཡོད་པའི་བསྟན་འགྱུར་གྱི་ལུང་རྒྱུན་ནང་ལ་མི་གསལ་བའི་བསྟན་འགྱུར་གྱི་ལུང་རྒྱུན་ཁ་ཤས་ཡོད་པ་འདྲ་བས། སྤང་ནང་རིན་པོ་ཆེ་ངས་ཆེད་དུ་མངགས་ནས་བལ་ཡུལ་ལ་ཕེབས་བཅུག་སྟེ། ཁོ་རང་གཉིས་ཕན་ཚུན་ཁ་བསབས་ནས་ཆ་ཚང་ལྟ་བུར་གྱུར་ཡོད། ཡིན་ན་ཡང་། སྤང་ནང་རིན་པོ་ཆེ་གཤེགས་ནས་གང་ཡང་བྱུང་མ་སོང་བས་ཧ་ཅང་ཕངས་པོ་ཞིག་བྱུང་། འཕགས་པ་ལྷའི་སྤྱོད་བསྡུས་རྨད་དུ་བྱུང་བའི་ལེགས་བཤད་ཅིག་ཡིན། ཀླུ་སྒྲུབ་ཀྱི་རིམ་ལྔའི་དོན་འགྲེལ་གསང་བ་འདུས་པའི་རིམ་ལྔའི་གནད་ཀྱི་ཁུངས་གཏུག་ས་ཞིག་ཡིན། དེ་ནས་སློབ་དཔོན་ཀླུ་བྱང་གིས་བསྐྱེད་རིམ་གཙོ་བོར་སྟོན་ཞིང་འཆི་བ་ཆོས་སྐུའི་ལམ་འཁྱེར་དང་སྦྲགས་ནས་རྫོགས་རིམ་ཡང་ཕྲན་བུ་འདོམས་པར་མཛད་པའི་གཞུང་རྣམ་གཞག་རིམ་པ་མཛད། དེ་བཞིན་དབང་གི་རྣམ་གཞག་སྟོན་པའི་གཞུང་བསྐྱེད་ཆོག་ཉི་ཤུ་པ་དང་ལས་མཐའ་རྣམ་འབྱེད་མཛད། ལེགས་བཤད་དེ་དག་གིས་གསང་སྔགས་ཀྱི་ཟབ་ཁྱད་གསུངས། ད་དུང་འཕགས་པ་ལྷའི་གསུང་སེམས་ཀྱི་སྒྲིབ་སྦྱོང་གི་ནང་དུ་དུག་མ་སྦྱངས་པའམ་རྐྱེན་གཞན་དང་མ་ཚོགས་པའི་སྟེང་ནས་དུག་རྗེན་པ་རང་དགར་ཟོས་པ་ཡིན་ན་སྲོག་ལ་གནོད། ཡིན་ན་ཡང་། རྐྱེན་གཞན་གྱིས་ཟིན་པའི་ཐོག་ནས་ཟོས་པ་ཡིན་ན་དུག་སྨན་དུ་འགྱུར་བ་ཡོད་ཅེས། དེ་དཔེ་ལ་བཀོད་ནས་ཉོན་མོངས་པའི་དུག་དེ་ཐབས་མཁས་ཀྱི་རྐྱེན་གཞན་དང་ལྡན་པའི་ཐོག་ནས་ཉོན་མོངས་པའི་དུག་གིས་ཉོན་མོངས་བཅོམ་པ་ལ་ཕན་པ་འབྱུང་ཞེས་གསུངས་པ་ཞིག་ཡོད།

སྤྱིར་བཏང་འཛམ་བུའི་གླིང་འདིའི་ཐོག་ལ་ལོ་རྒྱུས་ལ་ཞིབ་འཇུག་བྱེད་མཁན་ཚོས་ཆོས་ལུགས་ཁག་ལ་ཞིབ་འཇུག་ཧ་ཅང་ནན་པོ་བྱས་དང་བྱེད་བཞིན་ཡོད། ཞིབ་འཇུག་བྱེད་སྐབས་ལོ་རྒྱུས་ཀྱི་འཕེལ་རིམ་གྱི་ཐོག་ནས་ཆོས་ལུགས་འཕེལ་རིམ་བྱུང་བ་ཞིག་ཤོད་བཞིན་ཡོད། མ་གཞི་ཁྱེད་རང་ཚོ་དྷ་རམ་ས་ལར་ཕེབས་མཁན་མང་ཆེ་བས་གསན་ཡོད། ཡིན་ན་ཡང་། དྷ་རམ་ས་ལར་མ་སླེབས་པ་ཁྱེད་རང་ཚོ་ཁ་ཤས་ཤིག་ལ་གནས་ཚུལ་གྱི་གཏམ་གསར་པའི་བཟོ་ལྟ་བུ་ཞིག་ཏུ་འགྱུར། ལོ་རྒྱུས་ལ་ཞིབ་འཇུག་བྱས་ནས་ཤོད་མཁན་ཚོས། སྟོན་པ་བཅོམ་ལྡན་འདས་ཕེབས་ནས་སངས་རྒྱས་ཀྱི་ཆོས་བསྡུས་བསྡུས་ཤིག་མ་གཏོགས་གསུངས་མེད་ལ། དེ་ནི་ང་རང་ཚོར་ཡོངས་གྲགས་ཉན་ཐོས་ཀྱི་ཐེག་པ་དེ་ཡིན། ཐེག་ཆེན་གྱི་ཆོས་དེ་ཕྱིས་སུ་བཅོམ་ལྡན་འདས་མྱ་ངན་ལས་འདས་ཚར་བའི་རྗེས་ལ་བྱུང་བ་ཡིན། དེ་ཡང་བཅོམ་ལྡན་འདས་ཀྱི་རྗེས་འབྲང་མཁས་པ་ཚོ་དང་དེའི་ནང་ཚན་ཁྱིམ་པ་ཚོའི་ངོར་ཐེག་ཆེན་གྱི་ཆོས་ཟེར་བ་ཞིག་བྱུང་བ་ཡིན། སྔགས་དེ་དེའི་ཡང་ཕྱིས་སུ་བྱུང་བ་ཡིན་པར་བརྟེན། སྔགས་དེ་མུ་སྟེགས་པའི་གཞུང་དང་འདྲེས་པ་ཞིག་ཡིན་པས། རྩ་བ་ཤེས་རབ་མཛད་མཁན་གྱི་ཀླུ་སྒྲུབ་དང་བཞི་བརྒྱ་པ་མཛད་མཁན་གྱི་ཨཱརྱ་དེ་བ་སོགས་ཡོངས་གྲགས་ཀྱི་ནང་པའི་སློབ་དཔོན་ཆེན་པོ་ཡིན་ཞིང་དེ་ཚོས་སྔགས་མཛད་མེད་པས། རིམ་ལྔ་ལ་སོགས་པ་མཛད་མཁན་གྱི་ཀླུ་སྒྲུབ་ཟེར་བ་དེ་ཀླུ་སྒྲུབ་དང་མཚན་མཐུན་པ་ཞིག་རེད་མ་གཏོགས། རྩ་བ་ཤེས་རབ་མཛད་མཁན་གྱི་ཀླུ་སྒྲུབ་དེ་མ་ཡིན་ཞེས་ཤོད་ཀྱིན་འདུག །

དེ་ལྟར་བཅོམ་ལྡན་འདས་ཀྱིས་གསང་སྔགས་མ་གསུངས་ལ། ཐེག་ཆེན་ཡང་མ་གསུངས། རྩ་བ་ཤེས་རབ་ལ་སོགས་པ་མཛད་མཁན་གྱི་ཀླུ་སྒྲུབ་སོགས་ཀྱིས་ཀྱང་མདོ་རྐྱང་རྐྱང་གི་ཐེག་ཆེན་གསུངས་ནའང་གསང་སྔགས་མ་གསུངས། སྔགས་མཛད་མཁན་གྱི་ཀླུ་སྒྲུབ་དེ་ཀླུ་སྒྲུབ་དང་མཚན་མཐུན་པ་ཞིག་ཡིན་ཞེས་ཤོད་བཞིན་ཡོད། སྔོན་མ་ཝཱ་རཱ་ཎ་སཱིའི་དགེ་རྒན་ཨུ་པཱ་དྷྱཱ་ཡ་ཟེར་བ་ཞིག་ཡོད། ད་ཁོང་གཤེགས་ཚར་བ་ཡིན་པས་ཧ་ཅང་ཕངས་པོ་ཞིག་བྱུང་། ཨུ་པཱ་དྷྱཱ་ཡ་ཁོང་གིས་འགྲེལ་ཆེན་དྲི་མེད་འོད་ལ་ཞིབ་འཇུག་བྱེད་ཀྱིན་ཡོད། འགྲེལ་ཆེན་དྲི་མེད་འོད་ཀྱི་ལེགས་སྦྱར་སྐད་ཀྱི་མ་དཔེ་དེ་བལ་ཡུལ་ལ་ཡོད་པས་དེ་ལ་ཞིབ་འཇུག་བྱེད་ཆེད་བལ་ཡུལ་ལ་ཡང་ཡང་འགྲོ་དགོས་བྱུང་བ་འདྲ། དེ་འདྲའི་སྐབས་ཤིག་ལ་བལ་ཡུལ་ནས་ལེགས་སྦྱར་སྐད་ཀྱི་ནང་ལ་ཡོད་པའི་དཔེ་ཆ་རྙིང་པ་ཕལ་ཆེར་ཤོག་འཁྱར་ཞིག་མཐོང་འདུག །དེའི་ཚིག་རིགས་པ་བཀོད་ནས་སྟོན་སྟངས་དེ་བཞི་བརྒྱ་པའི་ཚིག་ཇི་བཞིན་ཡིན་ལ། ཚིག་གི་འགྲོ་སྟངས་དེར་བལྟས་སྐབས་བཞི་བརྒྱ་པ་མཛད་པ་པོ་དེ་དང་གཅིག་པ་རང་རེད་མ་གཏོགས། མཛད་པ་པོ་གཞན་མིན་པས་བཞི་བརྒྱ་པ་མཛད་མཁན་གྱི་ཨཱརྱ་དེ་བ་རང་གི་གསུང་ཡིན་པར་ཐག་བཅད་ནས་བཤད་ཐུབ་པས། ཨཱརྱ་དེ་བས་གསང་སྔགས་ཉམས་བཞེས་གནང་འདུག་ཅེས་ཐག་བཅད་ནས་བཤད། ཁོང་རྣམ་པ་ཚོའི་ལེགས་སྦྱར་སྐད་ཀྱི་རྩོམ་གྱི་གཤིས་ཀ་ལ་བལྟས་ན་ཤེས་ཀྱི་ཡོད་པ་འདྲ།

ཁུ་ནུ་བླ་མ་རིན་པོ་ཆེས་རྩ་བ་ཤེས་རབ་དང་རྣམ་འགྲེལ་ལྟ་བུའི་གྲས་རྩོམ་སྟངས་མི་འདྲ་བ་ཞིག་འདུག །ཧ་ཅང་ཚ་པོ་དང་རྣོ་པོ་ཞིག་རེད། ཞི་བ་ལྷའི་སྤྱོད་འཇུག་དེ་ཧ་ཅང་ལྷོད་ལྷོད་ཅིག་རེད། ལེགས་སྦྱར་གྱི་སྐད་གཅིག་པ་ཡིན་ནའང་། ཚིག་རྩོམ་སྟངས་སམ་རྩོམ་གཤིས་དེ་ལ་ཁྱད་པར་ཧ་ཅང་ཆེན་པོ་འདུག་ཅེས་གསུངས། ང་རང་ཚོའི་བོད་སྐད་ནང་ལ་ཆ་བཞག་ན་ཡང་དེ་བཞིན་བརྗོད་གཞི་གཅིག་ཡིན་ན་ཡང་། རྩོམ་གཤིས་མི་འདྲ་བ་ཡོད་ཅིང་། ལེགས་སྦྱར་སྐད་ཀྱི་ཐོག་ནས་ཀྱང་རྩོམ་པ་པོའི་རྩོམ་གཤིས་ཤེས་ཀྱི་ཡོད་པས་ཨུ་པཱ་དྷྱཱ་ཡ་ཁོང་གིས་བལ་ཡུལ་ནས་དཔེ་ཆ་ཤོག་འཁྱར་ཞིག་མཐོང་བ་དེ། སྔགས་བླ་མེད་ཀྱི་ཉོན་མོངས་ལམ་བྱེད་སྐོར་གསུངས་པ་ཞིག་ཡིན་འདུག་པས། ཡིན་རྒྱུ་ནི་ཕལ་ཆེར་བོད་སྐད་ནང་དུ་འགྱུར་བའི་སེམས་ཀྱི་སྒྲིབ་སྦྱོང་ཡིན་པའི་བཟོ་ལྟ་བུ་ཞིག་འདུག །དགེ་ཕྲུག་ཨཱརྱ་དེ་བས་སྔགས་ཉམས་ལེན་གནང་བ་ཡིན་ན། ཁོང་གི་དགེ་རྒན་མགོན་པོ་ཀླུ་སྒྲུབ་ཀྱིས་སྔགས་ཉམས་བཞེས་གནང་ཡོད་པ་ཕལ་ཆེར་ཚོད་དཔག་བྱེད་ཐུབ་པས། ང་རང་ཚོའི་བོད་གངས་ཅན་གྱི་མཁས་པ་ཚོས་རྩ་བ་ཤེས་རབ་མཛད་མཁན་གྱི་ཀླུ་སྒྲུབ་དེ་ག་རང་གིས་མདོར་བྱས་སོགས་མཛད་པར་གསུངས་པ་ལ་རྒྱབ་རྟེན་གྱི་སྒྲུབ་བྱེད་ཚད་མ་རག་པ་རེད། ཤཱཀྱ་བཤེས་གཉེན་གྱིས་རིམ་པ་ལྔའི་སེམས་དམིགས་ཀྱི་རིམ་པ་ཡིན་ནམ་རིམ་པ་གཉིས་པའི་ཁ་སྐོང་མཛད། མ་ཏང་གིས་མཛད་པ་ཅང་ཨེ་ཡོད་མི་ཤེས། སློབ་དཔོན་དཔལ་ལྡན་ཟླ་བ་གྲགས་པས་རྒྱུད་འགྲེལ་ཆེན་མོ་བསམ་གྱིས་མི་ཁྱབ་པ་དེ་མཛད། རྡོ་རྗེ་སེམས་དཔའི་སྒྲུབ་ཐབས་ཞུ་བ་དེ་ཡང་མཛད།

ཡང་སྙིང་། དཔལ་གསང་བ་འདུས་པ་ཞེས་ཞུ་སྐབས་བསྟན་པ་འདི་ལ་སྟོན་པ་གཉིས་པ་བཞིན་རྩི་བའི་ཀླུ་སྒྲུབ་དང་། དེའི་སྲས་ཀྱི་ཐུ་བོ་བསམ་གྱིས་མི་ཁྱབ་པ་དེ་ཚོའི་གྲས་ཀྱིས་ཉམས་བཞེས་གནང་སྟེ། དགོངས་པ་འགྲེལ་བའི་ལེགས་བཤད་རྨད་དུ་བྱུང་བ་གཏན་ལ་ཕབ་ནས་ཡོད་པ་དེར། སེམས་ཀྱི་ནང་ལ་ཧ་ཅང་མཐོང་ཆེན་པོ་ཡོང་བ་འདྲ་ཞིག་འདུག །འཇིགས་བྱེད་ཀྱི་འགྲེལ་པ་འགྲེལ་བཤད་སྐོར་ནས་ལཱ་ལི་ཏ་བཛྲ་ནི་དེ་ཙམ་གོ་རྒྱུ་མེད་ལ་ཡོངས་གྲགས་ཤིག་ཅང་མིན། འཇིགས་བྱེད་ཀྱི་སྐོར་ནས་བསྟན་བཅོས་མཛད་པའི་ལོ་རྒྱུས་ཤིག་མེད། ང་རང་ཚོར་འཇིགས་བྱེད་མ་ཧེའི་ཞལ་ཅན་ཧ་ཅང་རྫིག་པོ་ཡིན་པའི་ཐོག་ནས་བཤད་རྒྱུ་ཞིག་ཡོད་མ་གཏོགས། གཞན་ཀླུ་སྒྲུབ་ཡབ་སྲས་ཀྱིས་འཇིགས་བྱེད་ཀྱི་སྐོར་ནས་བསྟན་བཅོས་འདྲ་མཛད་པའི་སྐད་ཆ་ཅང་མེད། གང་ཡིན་རུང་མིན་རུང་ང་རང་ཚོས་དངོས་སུ་ལག་ལེན་ལ་བཀལ་བའི་སྐབས་ལ་ཁ་སང་ཞུས་པ་བཞིན་ཞི་བ་གཙོ་བོར་བསྒྲུབས་ནས་དྲག་པོ་ཞར་ལ་འགྲུབ་པ་དང་། དྲག་པོ་གཙོ་བོར་བསྒྲུབས་ནས་ཞི་བ་ཞར་ལ་འགྲུབ་པ་གཞན་དང་མི་འདྲ་བ་ཞིག་ཡོད་པ་དེའི་ཐོག་ནས་གང་ཟག་ལ་མི་རྟོན་ཆོས་ལ་རྟོན་ཞེས་པ་ལྟར་དཔྱད་པ་བྱས་ན་ཤེས་ཐུབ་པ་ཞིག་ཡིན།

རྗེ་རིན་པོ་ཆེས་གསང་བ་འདུས་པའི་གནད་དཔྱིས་ཕྱིན་པ་ལྷག་པའི་ལྷ་འཕགས་པ་འཇམ་དཔལ་ལ་བརྟེན་ནས་མཁྱེན་པའི་ཚུལ་མཛད་པ་ཡིན་པས། གང་ཞིག་རྟོགས་ན་མཐའ་དག་གསུང་རབ་ལ། །མི་འཇིགས་སྤོབས་པ་མཆོག་སྟེར་འདུས་པའི་ལམ། །ཇི་བཞིན་གསལ་མཛད་འཇམ་དབྱངས་བླ་མ་ཡི། །ཞེས་ཡོངས་གྲགས་བྱས་ན་རྗེ་བཙུན་རེད་མདའ་བ་དང་ཁྱུང་པོ་ལྷས་པ་སོགས་ཕལ་ཆེར་མིན་ནམ། ཐུན་མོང་མ་ཡིན་པའི་དབང་དུ་བྱས་ན་ལྷག་པའི་ལྷ་རྗེ་བཙུན་འཇམ་པའི་དབྱངས་ཡིན་པས། ཞབས་ཀྱི་པདྨར་རྟག་ཏུ་གུས་ཕྱག་འཚལ། །ཞེས་གསུངས། རྗེ་རིན་པོ་ཆེས་ཞལ་གཟིགས་པའི་རྗེ་བཙུན་འཇམ་པའི་དབྱངས་དེ་རྗེ་རིན་པོ་ཆེའི་ཁམས་དང་མཐུན་པ་ཞིག་ཤར་བ་ཡིན། དེའི་རྒྱུ་མཚན་རྟོགས་ལྡན་འཇམ་དཔལ་རྒྱ་མཚོས་ཞལ་གཟིགས་པའི་རྗེ་བཙུན་འཇམ་པའི་དབྱངས་དེ་བཀའ་མོལ་མང་པོ་གནང་མཁན་ཞིག་དང་། རྗེ་རིན་པོ་ཆེས་ཞལ་གཟིགས་པའི་རྗེ་བཙུན་འཇམ་པའི་དབྱངས་དེ་བཀའ་མོལ་མང་པོ་མི་གནང་བའི་སྒམ་པོ་ཞིག་ཡིན་འདུག །འཇམ་པའི་དབྱངས་ཡིན་པ་གཅིག་པ་ཡིན་ན་ཡང་། གདུལ་བྱའི་ཁམས་ལས་སྐུ་ཡི་སྣང་བའམ་རྣམ་འགྱུར་མི་འདྲ་བ་ཤར་བ་ཡིན་པས། སྐུ་ཡི་སྣང་བ་གང་ལ་འཆར་སའི་ཡུལ་དེར་རན་པ་ཞིག་དང་འཇུག་པོ་ཞིག་རང་གི་ངང་གིས་ཤར་ཡོང་གིན་ཡོད། རྗེ་རིན་པོ་ཆེའི་བླ་མ་དབུ་མ་པ་ཡིན་ནའང་ཆུང་ཆུང་སྐབས་ནས་རྗེ་བཙུན་འཇམ་དབྱངས་ཀྱི་ཞལ་གཟིགས་མཁན་ཞིག་ཡིན། ཁོང་ལུག་འཚོ་རུ་ཕེབས་སྐབས་ཉི་མ་གཅིག་ལ་གློ་བུར་དྲན་མེད་དུ་བརྒྱལ། དྲན་པ་སོས་སྐབས་མདུན་དུ་རྗེ་བཙུན་འཇམ་པའི་དབྱངས་ཕྱག་ན་རལ་གྲི་དང་གླེགས་བམ་བསྣམས་པ་སྐུ་མདོག་ནག་པོ་ཞིག་མཇལ། དེ་ནས་བཟུང་ནམ་རྒྱུན་ཡོངས་གྲགས་ཀྱི་རྗེ་བཙུན་འཇམ་པའི་དབྱངས་ཀྱི་རྣམ་པ་ཤར་བས། ལྷ་དེ་དག་གང་ལ་འཆར་སའི་རྣལ་འབྱོར་པ་དེའི་རྩ་རླུང་ཐིག་ལེ་ལ་ཁྱད་པར་ཞིག་ཡོང་གིན་ཡོད།

ལྷག་པའི་ལྷའི་ཞལ་གཟིགས་པ་ཡོང་རྒྱུ་ཡོད་པ་ཞིག་ཡིན་པར་ང་རང་ཚོའི་མི་ཐོག་འདི་ལ་ཡང་ལོ་རྒྱུས་བཤད་རྒྱུ་ཡོད། ཁྱེད་རང་ཚོས་གསན་ཡོད་ལས་ཆེ། རག་ག་ཤག་གི་རྒྱུད་རྩ་མཁར་སྲས་གདུང་རྒྱུད་སྟག་ལུང་ཞབས་དྲུང་རིན་པོ་ཆེ་ད་གཤེགས་ཚར་བ་རེད། ཁོང་ཕལ་ཆེར་ལོ་བཅུ་བདུན་བཅོ་བརྒྱད་ཅིག་ལ་རྒྱ་མིའི་བཙོན་ལ་བཞུགས། དེ་ནས་བརྒྱད་ཅུའི་མགོ་སྟོད་དེར་ཚུར་ཕེབས་ནས་ལོ་དགའ་རབ་བཞུགས། བླ་མ་ཧ་ཅང་གཉོམ་ཆུང་དང་ཐུགས་ཆུང་ཆུང་སྐྱིད་སྡུག་མང་པོ་མྱངས་ཚར་མཁན་ཞིག་རེད། རྫུན་གསུང་མཁན་དང་འུད་ཤོབ་ཤོད་མཁན་རྩ་བ་ཉིད་ནས་མ་རེད། རྫུན་གསུང་དགོས་པའི་རྒྱུ་མཚན་ཡང་མེད། རིན་པོ་ཆེས་ང་ལ་དེ་གསུངས་ནས་རིན་པོ་ཆེའི་མཚན་ཆེ་རུ་འགྲོ་བ་གང་ཡང་མེད། ཁོང་གིས་ང་ལ་སྣང་མེད་ངང་ཞོར་འཕྲོས་ལ་གསུངས་པ་མ་གཏོགས་གཟིགས་མདོག་ཁ་པོ་དང་ཆེ་མདོག་ཁ་པོ་བྱས་ནས་གསུངས་མ་སོང་། སྐབས་ཤིག་དིལ་མགོ་མཁྱེན་བརྩེ་རིན་པོ་ཆེས་སྟག་ལུང་གི་ཆོས་བརྒྱུད་ཅིག་གསན་དགོས་ཀྱི་ཡོད་གསུངས་ནས། སྟག་ལུང་ཞབས་དྲུང་རིན་པོ་ཆེས་དིལ་མགོ་མཁྱེན་བརྩེ་རིན་པོ་ཆེ་ལ་སྟག་ལུང་ཆོས་བརྒྱུད་ཀྱི་ཆོས་ཚན་ཞིག་འབུལ་གནང་བའི་སྐབས་ལ། གློ་བུར་དུ་རིན་པོ་ཆེས་གཟིགས་སྣང་ལ་གསུང་ཆོས་གནང་སའི་གཟིམ་ཆུང་དེའི་གདུང་མའི་མཚམས་སུ་འབུལ་བཞིན་པའི་སྟག་ལུང་གི་ཆོས་བརྒྱུད་དེའི་བརྒྱུད་པའི་བླ་མ་ཡོངས་རྫོགས་ཁྲ་ལམ་མེར་མཇལ་བས་ཡ་མཚན་པ་འདྲ་ཞིག་བྱུང་གསུངས།

དེ་བཞིན་བཅོ་བརྒྱད་རིན་པོ་ཆེ་ད་ལྟ་འཚོ་ཞིང་གཞེས་པ་ཡིན་ལ། ཁོང་སྐབས་ཤིག་གླིང་རིན་པོ་ཆེའི་སྐུ་མདུན་ལ་གློ་བུར་དུ་མཇལ་བར་ཕེབས་སྐབས། གླིང་རིན་པོ་ཆེར་དབུ་རྭ་འབུས་ཙམ་དང་ཤངས་དུང་ཆེན་མེར་བསྲེགས་པ་ལྟ་བུར་ཧུར་རེ་ཞེད་སྣང་ཚ་པོ་ཞིག་འདུག་གསུངས། ང་རང་ཚོ་མཇལ་ན་དབུའི་རྭ་གོག་ཕར་ཞོག་དབུ་སྐྲ་དེ་ཡང་མདོག་ཉེས་པོ་ཞིག་ཏུ་མཇལ་ངེས་ཡིན། གཅིག་གིས་དེ་ལྟ་བུ་ཞིག་དངོས་སུ་གཟིགས་པ་དེ་བླ་མ་གཉིས་ཀའི་སྐུ་ཆེ་བའི་ཡོན་ཏན་ཡིན། ཡོངས་འཛིན་རིན་པོ་ཆེ་རྭ་ལོ་ཙཱ་བའི་སྐུ་ཕྲེང་ཡིན་ལ་འཇིགས་བྱེད་ཀྱི་རྣལ་འབྱོར་པ་ཆེན་པོ་ཡིན། ཡང་། ང་ཚོ་དྷ་རམ་ས་ལར་སྒྲུབ་པ་འཚོགས་པའི་སྐབས་ལ་ངའི་ངོ་ཤེས་པ་ཞིག་ཞོགས་པ་སྔ་བོར་སྔོན་ལ་ཡར་ཕྱིན་པར་སྒྲུབ་པ་འཚོགས་སའི་འཁྲིས་དེར་ཁྲོ་བོ་སྐུ་མདོག་སྔོན་པོ་ཐོག་ཚད་ཙམ་ཡོད་པ་ཞིག་དངོས་སུ་མཐོང་འདུག །ཁྱད་མཚར་དེ་ལྟ་བུ་ཡོང་བ་ཡོད་ཐག་ཆོད་རེད། སྔོན་གྱི་བླ་མ་ཚོར་གཟིགས་སྣང་འདྲ་མི་འདྲ་ཡོང་བ་དེ་དག་ཐམས་ཅད་བདེན་པ་ཡིན་མིན་མི་ཤེས་ཁ་ཤས་ལ་སྣོན་པ་ཅུང་ཙམ་ཡོང་སྲིད། སློབ་མ་དད་པ་ཅན་གྱིས་ཞེན་ཁོག་ཡིན་པའི་ཁུལ་གྱིས་སྣོན་པ་ཅུང་ཙམ་ཅུང་ཙམ་བརྒྱབ་ནས་བླ་མ་ཟོག་པོར་གཏོང་སྲོལ་ཡོད་པས། རྣམ་ཐར་ཡོད་ཚད་ལ་ཆ་འཇོག་རྒྱུ་མེད་པས་བདེན་པ་ཡིན་མིན་བཤད་ཚོད་དཀའ། འོན་ཀྱང་། ལྷ་བླ་མའི་ཞལ་གཟིགས་ཏེ་གསུང་གི་གནང་བ་ཐོབ་ཟེར་བ་དེ་དག་ཡོད་ཚད་རྫུན་པ་མ་རེད་ཏན་ཏན་བདེན་པའང་ཡོད།

དེ་ནས། རྒྱལ་བའི་དམ་ཆོས་འཛིན་པའི་སྨོན་ལམ་སོགས། །རླབས་ཆེན་དགེ་ཚོགས་དུ་མས་བསྐུལ་བ་ཡིས། །དཀའ་བ་དུ་མས་འཕགས་པའི་ཡུལ་བགྲོད་ནས། །
ལམ་འདི་གངས་རིའི་ཁྲོད་དུ་རྒྱས་མཛད་པ། །འཇིག་རྟེན་མིག་གྱུར་རིན་ཆེན་བཟང་པོ་དང༌། །ཞེས་པ་ལོ་ཀཿའཇིག་རྟེན་དང་ཙཀྵུ་མིག་སྟེ་འཇིག་རྟེན་གྱི་མིག་ཏུ་གྱུར་པ་བསྟན་པ་ཕྱི་དར་གྱི་ལོ་ཙཱ་བ་རིན་ཆེན་བཟང་པོ་ཡིན། གསང་བའི་མཛོད་འཛིན་ལྷོ་བྲག་མར་པ་དང༌། །ཞེས་པ་བཀའ་བརྒྱུད་ཀྱི་བསྟན་པའི་རྩ་བ་གཏུག་ས་མར་མི་དྭགས་གསུམ་གྱི་ནང་ཚན་ལྷོ་བྲག་མར་པ་ཡིན། ཁོང་ལ་རྗེ་རིན་པོ་ཆེས་བསྟོད་བསྔགས་ཆེན་པོ་གནང་ནས་གསང་བའི་མཛོད་འཛིན་པ་གསུངས། དེ་ཡང་འཇམ་དབྱངས་ཆོས་རྗེ་བཀྲ་ཤིས་དཔལ་ལྡན་པས་མཛད་པའི་རྗེ་རིན་པོ་ཆེའི་གསང་བའི་རྣམ་ཐར་ནམ་རྒྱུན་འབྲས་སྤུངས་པ་ཚོས་འདོན་པ་དེའི་ནང་དུ། རིན་ཆེན་དུ་མས་སྤྲས་པའི་ཁྲི་སྟེང་ན། །ཐམས་ཅད་མཁྱེན་པ་བུ་སྟོན་རིན་ཆེན་གྲུབ། །འདུས་པ་རྩ་བའི་རྒྱུད་ཀྱི་གླེགས་བམ་ནི། །གནང་ནས་འདི་ཡི་བདག་པོ་གྱིས་ཞེས་གསུངས། །ཞེས་པ་ནས། གླེགས་བམ་གཏད་དེ་སྔགས་དང་ཕྱག་རྒྱ་ཡིས། །ལན་གསུམ་དབུ་ཡི་སྟེང་དུ་བྱིན་བརླབས་པས། །ལྷོ་བྲག་མར་པའི་དགོངས་པ་བསྲེ་འཕོའི་གནད། །རྒྱུད་དང་འཕགས་པའི་མན་ངག་ཡིན་པར་ངེས། །ཞེས་རྗེ་རིན་པོ་ཆེས་བསྲེ་བ་སྐོར་གསུམ་མམ་རྒྱས་པར་ཕྱེ་ན་བསྲེ་བ་སྐོར་དགུ་དང་། འཕོ་བའི་གནད་དེ་དག་རྒྱུད་དང་འཕགས་པའི་མན་ངག་ཡིན་པར་ངེས་གསུངས། བསྲེ་འཕོའི་གདམས་པའི་སྐོར་མར་པ་ནས་རིམ་པས་བརྒྱུད་དེ་རིམ་ལྔ་གདན་རྫོགས་ཀྱི་དམར་ཁྲིད་སོགས་རིམ་ལྔའི་ཁྲིད་ཡིག་མང་པོ་ཞིག་གི་ནང་ལ་ཐོན།

དེ་ནས། རབ་འབྱམས་གཞུང་ལ་མཁས་པའི་སྒྲ་སྒྱུར་མཆོག །རྟ་ནག་འགོས་ཀྱི་ཞབས་ལ་ཕྱག་འཚལ་ལོ། །ཞེས་གསུངས་ཏེ། རྒྱུད་དང་རྒྱུད་འགྲེལ་དང་སྒྲོན་གསལ་གྱི་བཤད་པའི་ཁུངས་འགོས་ལོ་ནས་བརྒྱུད་པ་དེ་གཙོ་བོར་གནང་སྟེ་གཙོ་བོར་རྟ་ནག་འགོས་ལོ་ལ་གཏུགས། རིམ་ལྔའི་དམར་ཁྲིད་ཀྱི་སྐོར་དེ་མར་པའི་ལུགས་གཙོ་བོར་མཛད་པ་ཡིན། དེ་ནས། མདོ་སྔགས་གཞུང་ལ་ཕྱོགས་རེའི་མིག་ཅན་དང༌། །ཞེས་པ་ནས། འདུས་པའི་ལམ་བཟང་བདག་གིས་བཤད་པར་བྱ། །ཞེས་པ་རྩོམ་པར་དམ་བཅའ་ཡིན། རྗེ་རིན་པོ་ཆེ་མ་བྱོན་པའི་གོང་བོད་ལ་འདི་འདྲ་ཟེར་བ་བྱུང་། འབྲོམ་སྟོན་པའི་གསུང་ལས། སྔགས་ཉམས་ལེན་བྱེད་མཁན་གྱིས་འདུལ་བ་ཅ་འབྱིད། འདུལ་བ་ཉམས་ལེན་བྱེད་མཁན་གྱིས་སྔགས་ཅ་འབྱིད། ཅེས་གསུངས་པ་ལྟར། རིགས་ཁ་ཤས་ཀྱིས་འདུལ་བ་ལ་མོས་པ་སྐད་བྱས་ནས་སྔགས་དོར། ཁ་ཤས་ཀྱིས་སྔགས་ལ་མོས་པ་སྐད་བྱས་ནས་འདུལ་བའི་དགེ་ཚུལ་སློང་གི་སྡོམ་པ་ཟེར་བ་དེ། ཉན་ཐོས་སྡེ་པའི་ལུགས་ཡིན་ཟེར་ནས་དམན་པ་ལ་བརྩིས་ཏེ་དོར་བ་ཡང་བྱུང་བ་དེ་ལ། མདོ་སྔགས་གཞུང་ལ་ཕྱོགས་རེའི་མིག་ཅན། ཞེས་གསུངས། དེ་སྐྱོན་གཅིག་ཡིན།

དེ་རིང་ཁ་སང་ཡིན་ན་ཡང་། རིགས་ཁ་ཤས་སྔགས་ལ་མོས་པ་སྐད་བྱས་ནས་འདུལ་བའི་ལག་ལེན་ལ་དོ་སྣང་མེད་པ་དང་། རིགས་ཁ་ཤས་ཤིག་འདུལ་བའི་ལག་ལེན་ལ་དོ་སྣང་ཡོད་པ་སྐད་བྱས་ནས་སྔགས་ཀྱི་ཕྱོགས་ལ་དོ་སྣང་མེད་པ་ལྟ་བུ་ཡོང་སྲིད། དེ་དག་ནི་མདོ་སྔགས་གཞུང་ལ་ཕྱོགས་རེའི་མིག་ཅན་ཡིན་པས་གྱོང་ཆེན་པོ་རག་གིན་ཡོད། གཞུང་ལུགས་གདམས་པའི་མཆོག་ཏུ་མ་ཤར་དང༌། །ཞེས་གསུངས་པ་ང་རང་ཚོ་དགེ་ལུགས་པའི་ནང་ལ་ཡོང་བའི་ཉེན་ཁ་ཅུང་ཙམ་ཡོད། དཔེ་ཆར་བལྟས་ཏེ་དཔེ་ཆ་དངོས་གནས་ཧ་ལས་པ་ཤེས་ཡོད་ནའང་། དཔེར་ན། ང་རང་ཚོ་མཚན་ཉིད་པ་རྒྱུད་མ་དུལ་ཕྱིན་ཧ་ཅང་ཉེན་ཁ་ཡིན། ངས་ནམ་རྒྱུན་རྩེད་མོ་རྩེས་ནས་མཚན་ཉིད་པས་རྒྱུད་མ་བཏུལ་ཕྱིན་བོང་མགོ་སུག་ཏིར་སྐྱེ་རྒྱུ་རེད་ཅེས་ཤོད་བཞིན་ཡོད། རྒྱ་གར་ལ་བོང་མགོ་སུག་ཏི་མེད་ནའང་གླང་མགོ་སུག་ཏིར་སྐྱེ་བའི་ཉེན་ཁ་ཅུང་ཙམ་ཡོད། མའེ་སོར་དང་སྦེ་ལ་ཀོབ་པ་ན་རྨོན་རྒྱག་བྱེད་ཀྱི་གླང་གོག་མང་པོ་འདུག །རྗེས་ལ་དེ་ལྟ་བུ་ཞིག་ཏུ་སྐྱེས་ནས། སྔ་མོའི་བག་ཆགས་སད་དེ་ཆོས་ར་ལ་དགའ་བས་རྟག་པར་ཆོས་རའི་ནང་ལ་བརྒྱུགས་འགྲོ་བ་དང་། ཆོས་ར་རྩོད་ས་ལ་འདི་ལྟར་ཨམ་ཅོག་ཀྲོང་ཀྲོང་བྱས་ནས་སྡོད་སྲིད། ཁོའི་རྒྱུད་མ་དུལ་བས་སྐྱེ་སའི་ལུས་རྟེན་དེ་དུད་འགྲོ་ཞིག་ལ་སྐྱེ་བ་ཡོང་སྲིད་པས། རྗེ་རིན་པོ་ཆེས། རིན་པོ་ཆེ་གསུམ་གྱི་གཏམ་གྱི་སྦྱོར་བ་ལས། མང་དུ་ཐོས་ཀྱང་ཆོས་ཀྱིས་ཕོངས་པ་ནི། །གསུང་རབ་གདམས་པར་ཤར་བ་མེད་པས་ནོངས། །ཞེས་གསུངས་འདུག་ཅེས་ངས་ནམ་རྒྱུན་ངོ་ཤེས་པ་ཚོར་ཤོད་བཞིན་ཡོད། དེར་ང་ཚོ་སོ་སོས་བསམ་བློ་གཏོང་དགོས། དཔེ་ཆ་ཤེས་ཀྱི་ཡོད་ན་ཡང་རྒྱུད་མ་དུལ་ཕྱིན་གྱོང་ཆེན་པོ་ཡིན། འབྲོམ་སྟོན་པས། བཀའ་གདམས་གླེགས་བམ་ལས། ང་ཐོས་དུས་ཙ་ན་བསམ་སྒོམ་བསྡོ། །ང་བསམ་དུས་ཙ་ན་ཐོས་སྒོམ་བསྡོ། །
ང་སྒོམ་དུས་ཙ་ན་ཐོས་བསམ་བསྡོ། །ང་བཀའ་གདམས་ཕྱོགས་ཆར་མ་ལྷུང་བ། །ཞེས་གསུངས་པ་དེ་དངོས་གནས་རེད་འདུག །

ཐོག་མར་བསྡུས་གྲྭའི་ཁ་དོག་དཀར་དམར་ལ་ལྟ་བའི་སྐབས་ནས་ཀྱང་། ཆོས་རབ་ཏུ་རྣམ་འབྱེད་ཀྱི་ཤེས་རབ་གོང་ནས་གོང་དུ་སྤེལ་བ་དེ། གཏི་མུག་བདེན་འཛིན་མེད་པར་བྱེད་པ་དང་། ཆགས་སྡང་མེད་པར་བྱེད་པ། རང་གཅེས་འཛིན་མེད་པར་བྱེད་པའི་ཆེད་ཡིན་པ་དང་པོ་ནས་ངོ་སྤྲོད་དགོས། དཔེ་ཆར་ལྟ་མཁན་དེས་ངའི་དམིགས་ཡུལ་དེ་རྒྱུད་འདུལ་བའི་དོན་དུ་ཡིན་བསམ་པ་ཞིག་དྲན་དགོས། མཁས་པ་གཅིག་པུ་མ་ཡིན་པར་གྲུབ་པའི་ཡོན་ཏན་ལྡན་པ། རྗེ་ཡབ་སྲས་སོགས་བླ་མ་གོང་མ་ཚོ་ལྟར་དངོས་གནས་དྲང་གནས་མཁས་གྲུབ་གཉིས་ལྡན་ཞིག་བྱེད་བསམ་པ་འདི་དང་པོ་ནས་བློ་ལ་ཤར་བ་བྱེད་དགོས། ངས་འདི་འདྲ་ཞིག་གོ་མྱོང་། ང་ཚོ་དཔེ་ཆ་ཤོད་མཁན་རེད་མ་གཏོགས། དཔེ་ཆ་སྒོམ་མཁན་མ་རེད་ཟེར་གྱིན་འདུག་ཟེར། འདི་ཡང་གཟབ་གཟབ་མ་བྱས་ཕྱིན་ཅུང་ཙམ་ནོར་འཁྲུལ་ཡིན། དངོས་གནས་དཔེ་ཆར་བལྟས་པའི་ལག་རྗེས་ལ་སྒོམ་ཞིག་བརྒྱབ་པ་ཡིན་ན། ཅི་ཙམ་ཐོས་པ་མང་བ་དེའི་ཚོད་ཀྱིས་བསམ་རྒྱུ་མང་བ། ཅི་ཙམ་བསམས་པ་མང་བ་དེའི་ཚོད་ཀྱིས་སེམས་ལ་ངེས་ཤེས་མང་བ་ཐོབ་པ་ཞིག་ཡོང་ངེས་ཡིན། དཔེར་ན། མི་ཞིག་གིས་ཐར་པ་མེད། སྐྱེ་བ་སྔ་ཕྱི་མེད་ཅེས་བཤད་པ་ཡིན་ན། སྐྱེ་བ་སྔ་ཕྱི་དང་ཐར་པ་དངོས་སུ་མི་རིག་ན་ཡང་དཔྱད་པ་བཏང་སྟེ། ཤེས་པ་ཟེར་བ་དེ་ཁོ་རང་གི་རིགས་འདྲའི་ཉེར་ལེན་གྱི་རྒྱུ་ལ་ལྟོས་དགོས་ཀྱི་ཡོད་པ་སོགས་འདྲ་མི་འདྲ་མང་པོའི་ཐོག་ནས་འགྲེལ་བཤད་ཅིག་བརྒྱབ་ན། ཕ་རོལ་པོ་ལམ་སང་བརྒྱ་ཆའི་བརྒྱ་ཐམ་པར་ཡིད་མ་ཆེས་ནའང་། མ་རེད་ཟེར་བ་མེད་པ་ཞིག་བསམ་བློའི་ནང་ལ་སླེབ་ཀྱི་འཇུག་ཐུབ་ངེས་ཡིན།

དེ་འདྲའི་རྒྱུ་མཚན་གང་ཡང་མི་ཤེས་མཁན་གྱི་མི་ཞིག་ལ། སྐྱེ་བ་སྔ་ཕྱི་མེད། དེ་སུ་གཅིག་གིས་མཐོང་མི་ཐུབ། དེ་ལུང་ཁུག་ཁུག་ཀྱོག་ནང་གི་སྔ་མོའི་སྐད་ཆ་རྙིང་པ་ཡིན་ཞེས་བཤད་པ་ཡིན་ན། འོ་མིན་ནམ་བསམ་པ་དྲན་སྲིད། སེམས་ཀྱི་ནང་ན་བླ་མས་གསུངས་སོང་སྐྱབས་སུ་མཆི། ཡིན་དགོས་བསམས་ནས་གཏི་ཐུག་ཅིག་གི་ངང་ནས་འགྲོ་བ་མ་གཏོགས་སེམས་ལ་གང་ཡང་འཆར་རྒྱུ་མེད། རྣམ་འགྲེལ་དང་། དབུ་མ་དང་། ཕར་ཕྱིན་ལྟ་བུར་བལྟས་ཏེ་ལམ་རིམ་གྱི་ཐོག་ལ་གུང་བསྒྲིགས་ནས་བསམ་བློ་གཏོང་ཤེས་པ་ཞིག་དང་། བཅོས་ཤེས་པ་ཞིག་གིས་བཅོས་ནས་སེམས་ཀྱི་ནང་ལ་ངེས་པ་ཐོབ་པ་ཞིག་དགོས། དེ་མིན་ཞེས་གསུངས་པའི་ཕྱིར་ཟེར་བ་ཙམ་ལ་ཧ་ལས་པ་གཏན་ནས་མི་འདུག །གང་འཚམ་ཞིག་ནས་འུ་ཐུག་ན་དེ་ལྟར་གསུངས་འདུག །ངས་ནི་མི་ཤེས་ཟེར་རྒྱུའི་ཉེན་ཁ་ཅུང་ཙམ་འདུག །ལུང་ནས་གསུངས་པ་དེས་ལྡེ་མིག་གི་བཟོ་ལྟ་བུ་བྱས། ལྡེ་མིག་གིས་ཁ་ཕྱེ་ནས་སོ་སོས་ཡང་ཡང་དཔྱད་པ་བྱས་ནས། དེའི་ལག་རྗེས་ལ་བཅོམ་ལྡན་འདས་ཀྱིས་འདི་གསུངས། ཀླུ་སྒྲུབ་ཀྱིས་འདི་གསུངས། ཡིན་ཀྱང་དོན་ལ་འདི་ཡིན་སྙམ་པའི་སེམས་ཀྱི་ནང་ལ་ངེས་པ་ཐོབ་པ་ཞིག་བྱུང་ན། དེ་ལ་བསམ་བྱུང་གི་གོ་བ་རྙེད་པ་ཟེར། དཔེ་ཆར་བལྟས་ནས་རྩ་བ་བློ་ནས་ཤར་ཤར་ཐོན་ཅིང་། འགྲེལ་པ་ཡང་བློ་ནས་ཤར་ཤར་ཐོན་པ་ཡིན་ན་ཡང་། དེའི་དོན་ལ་སོ་སོས་གཞི་ནས་བསམ་བློ་བཏང་ནས་ངེས་པ་ཐོབ་པ་ཞིག་མ་བྱུང་ན། དེ་ད་དུང་ཐོས་བྱུང་གི་གོ་བ་ཡིན་སྙམ། དེ་ནི་ཐོས་པ་ཙམ་ཡིན་པ་མ་གཏོགས་སོ་སོས་བསམ་བློ་བཏང་སྟེ་དཔྱད་པ་བྱས་ནས་ངེས་པ་ཐོབ་པ་ཞིག་ད་དུང་མིན་པས། ཐོག་མཐའ་མ་ལས། ཇི་ལྟར་ཐོས་པའི་དོན་ལ་རིགས་པ་བཞིས། །ཉིན་དང་མཚན་དུ་ཚུལ་བཞིན་རབ་བརྟགས་ནས། །བསམ་བྱའི་གནས་ལ་བསམས་ལས་བྱུང་བ་ཡི། །རྣམ་དཔྱོད་བློ་ཡིས་ཐེ་ཚོམ་ཆོད་པར་ཤོག །ཅེས་གསུངས་པ་ལྟར། ཐོས་དོན་ལ་ཡང་ཡང་དཔྱད་དགོས། དཔྱད་པ་བྱས་ནས་སེམས་ནང་ལ་ངེས་པ་ཐོབ་པ་ཡིན་ན། བླུན་པོ་ཆུ་སྣ་གར་ཁྲིད་མི་བྱེད། དེས་དྲངས་པའི་དད་པ་དེ་ཡང་ཤེས་ནས་ཐོབ་པའི་དད་པ་ཡིན།

ངས་ནམ་རྒྱུན་ཅུང་འུད་ཤོབ་ལྟ་བུ་བྱེད་ཀྱིན་ཡོད་ལ། ང་རང་གི་རང་བཞིན་བརྗོད་པ་ཞིག་ཀྱང་ཡིན། སྐྱབས་འགྲོ་ཞིག་ཡོད། བྱང་ཆུབ་ཀྱི་སེམས་མེད། སྟོང་ཉིད་ཀྱི་ལྟ་བ་ཡང་མེད། ལམ་ཐུན་མོང་བ་ག་ལ་ཡོད། ཐོག་མའི་ལས་དང་པོ་བའི་སྐྱབས་འགྲོ་ལ་རིམ་པ་མང་པོ་བཞག་ཡོད། ཡིན་ན་ཡང་། སྐྱབས་འགྲོ་རྣམ་པར་དག་པ་ཞིག་ཡོད། དེ་ཡང་། ཤེས་ནས་ཐོབ་པའི་དད་པ་ལྟ་བུ་ཞིག་ཕལ་ཆེར་ཡིན་ཞེས་ཤོད་བཞིན་ཡོད། ཤེས་ནས་དད་པ་ཐོབ་པ་དེ་ཡང་རྗེ་རིན་པོ་ཆེས། སྟོང་དང་རྟེན་འབྱུང་ཞེས་གསུངས་པ་འདི་ཨ་ཙི་དངོས་གནས་ཁྱད་མཚར་པོ་ཞིག་འདུག་སྙམ་པ་ཞིག་ཡོང་གིན་འདུག །རྒྱུ་མཚན་དེ་ལྟ་བུ་ཞིག་ལ་བརྟེན་ནས་ཐར་པ་ཟེར་བ་ཞིག་ཡོད་ཆོག་པ་དང་། དེ་ཡོད་པ་ཡིན་ན་བྱང་ཆུབ་ཀྱི་སེམས་དང་བྱང་ཆུབ་དོན་གཉེར་ཟེར་བ་ཞིག་ཡོང་ཆོག་པ་དང་། གཞན་དོན་དོན་གཉེར་ཡོང་བའི་རྒྱུ་མཚན་ཞིག་འདུག་བསམ་པ་ཞིག་དྲན་ཡོང་། དཔེར་ན། མི་ཞིག་གིས་དེ་མ་ཡིན་ཞེས་བཤད་པ་ཡིན་ན། ཁོ་རང་ཐབས་སྐྱོ་བ་མ་གཏོགས་དེ་མིན་བསམ་པ་ཞིག་བསམ་བློའི་ནང་ལ་སླེབ་རྒྱུ་ཡོད། དཔེ་ཆར་བལྟས་པ་དེ་ནི་གཞན་དང་གཏན་ནས་མི་འདྲ། དཔེ་ཆ་ཤེས་པ་དེས་དངོས་གནས་བསམ་བློ་གཏོང་བ་ལ་ལག་མ་ཐོགས་པ་ཞིག་དང་སེམས་ཀྱི་གཏིང་ནས་ངེས་པ་ཐོབ་པ་ཞིག་ཡོང་ངེས་ཡིན། ཁ་སང་བཤད་པ་བཞིན་སེམས་ལ་བཟོ་བཅོས་རྒྱག་པ་དེ། དང་དུ་བླངས་ནས་བཟོ་བཅོས་རྒྱག་དགོས་པ་རེད་མ་གཏོགས། སེམས་ཀྱི་གཏིང་ནས་དགོས་པ་རྒྱུ་མཚན་མཐོང་ནས་དང་དུ་ལེན་པའི་བློ་མེད་ན། དེ་ནས་ཧ་ལམ་བཅོམ་ལྡན་འདས་ཀྱིས་བཙན་བཀའ་གནང་བའི་བཟོ་ལྟ་བུ་ཞིག་ཏུ་འགྱུར།

ང་རང་ཚོ་བོད་པ་ཆོས་ལ་ཆོས་དྲེད་དུ་སོང་ཡོད་པས་ནམ་རྒྱུན་ཁ་རྒྱུན་ལ། བཅོམ་ལྡན་འདས་ལ་ཐུགས་ཁྱད་ཡོད་ན། བདག་གིས་སྡིག་པ་མི་གསོག་ཤོག །ཅེས་ཤོད་བཞིན་ཡོད། བཅོམ་ལྡན་འདས་ལ་ཐུགས་ཁྱད་ཡོད་ནས། ང་ཚོས་བཅོམ་ལྡན་འདས་ཀྱི་ཞལ་ལ་བལྟས་ནས་སྡིག་པ་གསོག་གི་མེད་པའི་བཟོ་ལྟ་བུ་ཞིག་ཏུ་གྱུར་འདུག །དེ་བླ་མའི་བཀའ་རེད་ཅེས་དང་། ང་ཚོ་སངས་རྒྱས་ཀྱི་རྗེས་སུ་འབྲངས་པ་ཡིན་པས། དེ་ལྟར་བྱས་ན་མི་འགྲིག་ཟེར་བ་ལྟ་བུ་ཞིག་དང་། ཁྲིམས་ཀྱི་བཟོ་ལྟ་བུ་ཞིག་དང་། དབང་ཡོད་ཀྱི་བཟོ་ལྟ་བུ་ཞིག་མིན། དེ་སོ་སོའི་དོན་དག་ལ་ཐུག་ཡོད། སྐྱེ་བོ་སུ་འདྲ་ཞིག་ཡིན་རུང་སོ་སོས་སྡུག་བསྔལ་མི་འདོད་པ་དང་བདེ་བ་འདོད་པ་ནི་སྒྲུབ་བྱེད་ཀྱིས་སྒྲུབ་མི་དགོས་པར་མྱོང་བས་ཤེས་གསལ་ཡིན། དངོས་གནས་བཅོམ་ལྡན་འདས་ཀྱིས་བསྟན་པའི་ལམ་འདིའི་ཐོག་ལ་ཕྱིན་པ་ཡིན་ན། བསམ་བློ་གཏོང་རྒྱུ་ཡོད་པ་དང་། དཔྱད་པ་བྱ་རྒྱུ་ཡོད་པ། བསམ་བློ་འགུལ་སྐྱོད་ཐེབས་རྒྱུ་ཡོད་པ། སེམས་ལ་ཤེས་ནས་དད་པ་འཐོབ་རྒྱུ་ཡོད་པ་ཞིག་ཡིན་པས། དེ་འདྲའི་ཐོག་ནས་དཔེ་ཆར་བལྟས་ནས་རྒྱུ་མཚན་ཞིག་མཐོང་སྟེ། སོ་སོས་མོས་པ་བསྐྱེད་པ་ཡིན་ན། རང་བཞིན་གྱིས་དང་དུ་ལེན་པ་འོང་བ་ཡིན། དང་དུ་བླངས་ན་བློ་དེའི་ཕྱོགས་སུ་གོམས་པ་ཡོང་བ་ཡིན་པས། ཆགས་སྡང་སྐྱེས་ན་ཡང་དང་དུ་མི་ལེན་པ་ཞིག་ཡོང་ངེས་ཡིན། རྒྱུ་མཚན་མཐོང་བ་ཞིག་ཡོང་བ་ལ་སྦྱངས་ནས་རྒྱུ་མཚན་མཐོང་དགོས་པ་མ་གཏོགས། དད་པ་གཅིག་པུས་རྒྱུ་མཚན་མཐོང་མི་ཐུབ་པས་གཞུང་ལུགས་སྦྱོང་རྒྱུ་དེ་ཧ་ཅང་གལ་ཆེན་པོ་ཡིན།

དེ་དང་ཆབས་ཅིག་གལ་ཆེན་པོ་གཅིག་ནི། སྦྱངས་པའི་དོན་དེ་རྒྱུད་འདུལ་ཐབས་ལ་ཡིན་བསམ་པ་ཞིག་དང་པོ་ནས་ངོ་འཕྲོད་པའི་ཐོག་ནས་དཔེ་ཆར་བལྟ་དགོས། དཔེ་ཆར་བལྟས་པ་ཡིན་ན་ཡང་། གདམས་པར་མ་ཤར་བར་ཉམས་ལེན་ལ་འཁྱེར་མི་ཤེས་པ་ཞིག་བྱུང་ན་སྐྱོན་ཆེན་པོ་ཡིན། དཔེ་ཆ་མང་པོར་བལྟས་ནས་ཐག་ཐག་མར་བསྐྱོར་རྒྱུ་ཡོད་ན་ཡང་། སོ་སོས་དཔྱད་པ་བྱས་ནས་ངེས་པ་ཐོབ་པ་ཞིག་མེད་ན་དེ་ཡང་ཅུང་ཙམ་མི་འགྲིག་པས། ཟབ་མོའི་ལུང་དོན་འཚོལ་བའི་སྒོ་གཅིག་པུ། །འཛམ་གླིང་རྒྱན་གྱི་རིགས་ལམ་ཕྲ་མོ་རྣམས། །ཇི་བཞིན་མི་ཤེས་ལུང་ཙམ་སྐྱབས་གྱུར་དང༌། །ཞེས་གསུངས། དཔྱད་པ་བྱེད་པའི་སྒོ་དང་དཔྱོད་སྟངས་ཀྱི་ཐད་ཀླུ་སྒྲུབ་ཡབ་སྲས་ལ་སོགས་པ་དང་། ཐོགས་མེད་སྐུ་མཆེད། ཕྱོགས་གླང་ཆོས་གྲགས་སོགས་ཧ་ཅང་བཀའ་དྲིན་ཆེན་པོ་ཡིན་པས། དེ་དག་གི་གཞུང་ལ་སྦྱངས་ནས་དཔྱད་པ་བྱེད་སྟངས་ཤེས་པ་ཞིག་དང་། དེའི་ཐོག་ནས་དཔྱད་ནས་སེམས་ནང་ལ་ངེས་པ་ཐོབ་པ་ཞིག་བྱུང་བ་ཡིན་ན། དེ་ནས་དངོས་གནས་ཧ་ཅང་བརྟན་པོ་ཞིག་འོང་། དེ་ལྟར་མ་ཡིན་པར་གཞུང་དོན་མང་པོ་ཤེས་ན་ཡང་ཁ་སང་བཤད་པ་བཞིན་སྒྲ་ཕབ་འཕྲུལ་ཆས་བཏང་བའི་བཟོ་ལྟ་བུ་ཞིག་བྱས་ནས་བཤད་པ་ཞིག་མ་གཏོགས། སེམས་ཀྱི་ནང་ལ་ངེས་པ་ཐོབ་པ་ཞིག་མིན་ན་ལུང་ཙམ་སྐྱབས་སུ་གྱུར་པ་ཡིན་པས། དེ་ནི་གྱོང་ཡང་ཡིན་ལ། ནོར་འཁྲུལ་ཡང་ཡིན།

དབུ་ཕར་གྱི་གཞུང་གི་ནང་ལ་ལམ་རིམ་གྱི་དོན་དག་ཡོངས་རྫོགས་སླེབས་ཡོད་པ་མ་གཏོགས། དབུ་ཕར་གྱི་ནང་ལ་མི་གསལ་བ་ཞིག་ལམ་རིམ་གྱི་ནང་ལ་ཅི་ཡང་མེད། ཡིན་ན་ཡང་། གཞུང་རབ་འབྱམས་ལ་སྦྱངས་ནས་མདོ་རྒྱུད་ཀྱི་གཞུང་མང་པོ་ཞིག་ཤེས་ན་ཡང་། ལག་ལེན་ཐོག་ལ་རྡོག་སྒྲིལ་མ་ཤེས་ན། གང་འཚམ་ཞིག་ནས་ཉམས་ལེན་ཞིག་བྱེད་དགོས་བསམ་པའི་སྐབས། ཉམས་ལེན་བྱེད་སྟངས་མ་ཤེས་པའི་བཟོ་ལྟ་བུ་ཞིག་ཏུ་གྱུར་ནས། ཕྲ་མོའི་གདམས་པ་འགའ་ཡིས་ཆོག་ཤེས་པས། །ཞེས་གསུངས་པ་ལྟར། གཞུང་གི་གདམས་པ་ཐོར་བུ་དཔེར་ན། འཕོ་བ་སྦྱོང་བའི་བཟོ་ལྟ་བུ་དང་། ཡང་ན། གཏུམ་མོ་སྒོམ་པའི་བཟོ་ལྟ་བུ་སོགས་ཙ་གེ་ཙིག་གེའི་ཐོག་ལ་འགྲོ་བའི་ཉེན་ཁ་ཡོད། ཚུལ་དེ་ལྟར་དུ་གྱུར་པ་རྣམས་ཀྱིས། ཤིན་ཏུ་འབད་ཀྱང་ཇི་བཞིན་མི་རྙེད་པའི། །འདུས་པའི་ལམ་བཟང་། ཞེས་གསུངས་པ་ལྟར། གོ་བ་ཡག་པོ་དང་རིགས་པས་དཔྱད་པ་ཚང་མ་ཟུང་འབྲེལ་དང་མྱོང་བ་ལ་བཀར་ནས་འཆད་མཁན་ཞིག་གིས་བཤད་ཐུབ་པ་མ་གཏོགས། ཚིག་ཙམ་ལ་སྦྱངས་པ་ཞིག་དང་གཞུང་མི་ཤེས་པར་དད་པ་ཙམ་གྱིས་འགྲོ་བའི་དབང་རྟུལ་དད་པའི་རྗེས་འབྲང་ཞིག་གིས་བཤད་མི་ཐུབ་པས། རྗེ་རིན་པོ་ཆེ་བཀའ་དྲིན་ཆེན་པོ་ཡིན། ཀླུ་སྒྲུབ་ཡབ་སྲས་བཀའ་དྲིན་ཆེན་པོ་ཡིན།

དེ་ནས། རྡོ་རྗེ་འཆང་ཆེན་གཉིས་པའི་མན་ངག་གིས། །རྩ་བའི་རྒྱུད་དང་བཤད་པའི་རྒྱུད་ཀུན་ནི། །ལེགས་པར་ཤན་སྦྱར། ཅེས་གསུངས་པ་ལྟར། རྡོ་རྗེ་འཆང་ཆེན་གཉིས་པ་ཀླུ་སྒྲུབ་ཀྱིས་མཛད་པའི་མན་ངག་གི་གནད་མཐར་ཐུག་པ་རིམ་ལྔ་ལྟ་བུའི་གསང་བ་འདུས་པའི་རྩ་བའི་རྒྱུད་དང་རྩ་བའི་རྒྱུད་དོན་བཤད་རྒྱུད་ཀྱིས་སོ་སོར་བཀྲལ་ནས་ཡོད་པ་དེ་དག་ལེགས་པར་ཤན་སྦྱར་ཅིང་། དེ་ཡང་གཞུང་གོང་འོག་སྤྱིའི་འགྲོ་སྟངས་རྣམས་འགལ་མི་འགལ་དཔྱད་ཤེས་པ་ཞིག་དགོས་པར་བརྟེན། རྗེ་རིན་པོ་ཆེ་ཁོང་རང་གིས་གསུངས་པའི་རྟོགས་བརྗོད་མདུན་ལེགས་མའི་ནང་དུ། འཛམ་གླིང་རྒྱན་དྲུག་མཆོག་གཉིས་ཞེས་གྲགས་པའི། །གཞུང་ལ་ཕྱོགས་རེ་བ་དང་རགས་པ་རེས། །ཚིམ་པར་མ་བྱས་ཀུན་ལ་ཞིབ་ཏུ་སྦྱངས། །ཞེས་གསུངས་པ་དེ་ལ་དངོས་གནས་གནད་འགག་ཅིག་འདུག །དེ་འདྲའི་སྒོ་ནས་ལེགས་པར་ཤན་སྦྱར་ནས་ལུང་དང་རིགས་པའི་ལམ་ནས་དཔྱད་པ་ཞིག་དང་དཔྱད་ནས་གུང་ལེགས་པར་བསྒྲིགས་ནས་འོངས་པའི་གདམས་ངག་དོན་དུ་གཉེར་བ་རྣམས་ཞེས་སྣོད་ལྡན་ཉན་པར་སྐུལ་བའི་སྣོད་དེ་སྟོན་པ་ལ། ལུང་རིགས་ལམ་ནས་ནི། །འོངས་པའི་གདམས་ངག་དོན་དུ་གཉེར་བ་རྣམས། །ཞེས་གདམས་ངག་གི་ཆེ་བ་བརྗོད་པ་དང་འབྲེལ་ནས་དོན་དུ་གཉེར་ཞིང་མཚན་ཉིད་ཚང་བའི་སྣོད་ལྡན་གྱི་སློབ་མ་རྣམས་ངོས་བཟུང་། སྣོད་ལྡན་ཉན་པར་སྐུལ་བ་ལ། ཨིནྡྲ་བྷུ་ཏིས་མཛད་པའི་གཞུང་བོད་ལ་བསྒྱུར་བ་ཞིག་ཅང་མེད། གྲུབ་ཆེན་བདེ་བའི་མགོན་པོ་ཟེར་བ་འདིས་གསང་བ་གྲུབ་པ་ཞུ་བ་དེ་མཛད། དེ་ཡང་གསང་འདུས་ཀྱི་གླེང་གཞིའི་ཡི་གེ་བཞི་བཅུའི་བཤད་པ་ཡོད་པ་ཞིག་ཡིན། ཞིབ་ཚགས་པོ་དང་ཆ་ཚང་རང་ཨེ་ཡིན།

དེ་ནས་ས་ར་ཧ་གྲུབ་ཆེན་བརྒྱད་ཅུའི་མེས་པོ་ལྟ་བུར་རྩི་གནང་གིན་འདུག །
ས་ར་ཧའི་དོ་ཧ་ཞུ་བ་ཡོད། རྣལ་འབྱོར་བླ་མེད་ཀྱི་རྟོགས་པ་ཐུགས་རྒྱུད་ལ་འཁྲུངས་ནས་ཉམས་སྣང་མགུར་དུ་བཞེངས་པ་དེ་ལ་དོ་ཧ་ཞུ་བས་ཉམས་སྣང་གི་མགུར་གླུ་ཡིན། དེ་ལྟར་ས་ར་ཧ་དང་ཀླུ་སྒྲུབ་ལ་སོགས་པའི་དཔའ་བོ་དང་། དེ་ནས་ཀླུ་ཡི་རྣལ་འབྱོར་མ་ལ་སོགས་པའི་དཔའ་མོ་རྣམས་བགྲངས་པས་རེ་ཟུང་མ་ཡིན་པར་བྱེ་བ་ལོངས་པས་བྱེ་བ་གསུངས། བྱེ་བ་ཞེས་པ་གཅིག་ནས་གཉིས་ཞེས་བགྲངས་པའི་བྱེ་བ་ལོངས་པའི་བཀའ་མོལ་ཡིན་མིན་གང་ལྟར་ཡང་། སྐབས་རེར་འདི་འདྲ་གསུང་གིན་འདུག །བྱེ་བ་ཞེས་པའི་བྱེ་བའི་སྐད་དོད་ཀོ་ཊཿཞེས་པ་རྩེ་མོ་ལ་འཇུག་པ་ཡིན་པས། གྲངས་མང་པོའི་སྐད་ཆ་དང་གྲངས་རྩེ་མོའི་བཀའ་མོལ་ཡིན། དེ་ལྟར་དཔའ་བོ་དང་དཔའ་མོ་བྱེ་བས་བགྲོད་པའི་གསང་བ་ཆེན་པོའི་ལམ། འདིར་འཇུག་པ་ནི་སྐལ་བ་བཟང་པོ་ཞེས། །ལེགས་པར་སོམས་ལ་དགའ་བའི་བཞིན་གྱི་མདངས། །རབ་གསལ་འཛུམ་པའི་ཉམས་དང་ལྡན་པ་ཡིས། །རྣམ་གཡེང་སྣོད་ཀྱི་སྐྱོན་གསུམ་སྤོངས་ལ་ཉོན། །
ཅེས་གསུངས། སྣོད་ཀྱི་སྐྱོན་གསུམ་ལས་སྣོད་ཁ་སྦུབས་པ་ལྟ་བུ་ནི། ཆོས་གྲལ་ལ་བསྡད་ཡོད་ན་ཡང་གཉིད་ཁུགས་སྡོད་པའི་བཟོ་ལྟ་བུ་དང་། བྱ་བ་གཞན་ལ་སེམས་གཡེངས་སྡོད་པའི་བཟོ་ལྟ་བུ། ཡང་ན། ཅི་བསམ་འདི་བསམ་མེད་པར་སྡོད་པ་མགོ་ལ་རྒྱུག་པས་གཞུས་པའི་བཟོ་ལྟ་བུ་བྱས་ནས་ནག་ཐོམ་མེར་བསྡད་ན། དད་པ་ནི་ཡོད་ན་ཡང་གོ་རྒྱུ་ཚོར་རྒྱུ་ཅང་མེད་པར་སྡོད་མཁན་དེ་ལ་སྣོད་ཁ་སྦུབས་པ་ལྟ་བུའི་སྐྱོན་ཡོད་པས་དེ་སྣོད་ཁ་སྦུབས་པ་བཞིན་ཡིན།

དེ་ནས་སྣོད་ཞབས་བརྡོལ་བ་ལྟ་བུའི་སྐྱོན་ནི། ཉན་ཁུལ་བྱས་ན་ཡང་སེམས་ལ་གཏན་ནས་མ་འཇགས་པས། ཆོས་ཐུན་དེར་འཚོགས་པའི་རིང་ལ་ཅུང་ཟད་གོ་བཞིན་ཡོད་ནའང་། ཆོས་ཐུན་དེ་མར་གྲོལ་ཚར་སྐབས་སེམས་ཀྱི་ནང་ལ་ད་གིན་ག་རེ་བཤད་སོང་བསམ་པ་ལྟ་བུ་ཞིག་ཏུ་གྱུར་པ་ཡིན་ན། སྣོད་ཞབས་བརྡོལ་བ་ལྟ་བུའི་སྐྱོན་ཡིན། དེ་ལྟར་སྣོད་ཁ་སྦུབས་པ་ལྟ་བུའི་སྐྱོན་དུ་མ་སོང་བར་ལུས་ཆོས་གྲལ་ལ་ཡོད་པ་བཞིན་སེམས་ཀྱིས་ཆོས་མར་བཤད་པ་དེ་ལ་དཔེར་ན། རི་དྭགས་སྒྲ་ལ་ཆགས་པ་བཞིན་གཟབ་གཟབ་བྱས་ནས་ཉན་དགོས་པ་དང་། དེ་ཡང་། མིག་གིས་ཆོས་སྟོན་པ་པོ་ལ་ལྟ་དགོས། རྣ་ཤེས་ཀྱིས་ཆོས་སྟོན་པ་པོའི་ངག་ལ་རྩེ་གཅིག་ཏུ་ཉན་དགོས། ཡིད་ཀྱིས་སྐབས་ཀྱི་དོན་གྱི་ཐོག་ལ་རྩེ་གཅིག་ཏུ་བསམ་བློ་གཏོང་དགོས། དོན་མི་བརྗེད་པར་དྲན་པས་ཡག་པོ་ཞིག་བཟུང་ནས་སྡོད་དགོས། དེ་ལྟར་བྱས་ན་སྣོད་ཞབས་བརྡོལ་བའི་སྐྱོན་དང་འབྲལ་ཐུབ། སྣོད་ཁ་སྦུབས་པའི་སྐྱོན་དང་ཡང་འབྲལ་ཐུབ། དེ་ནས་སྣོད་དྲི་མ་ཅན་གྱི་སྐྱོན་ནི། བླ་མས་མར་འགྲེལ་བཤད་བརྒྱབ་པ་དེ་དག་སེམས་ལ་ངེས་ཀྱང་ངེས། ངེས་པ་དེ་མ་བརྗེད་པ་བྱས་ནས་བཟུང་ཡང་བཟུང་ན་ཡང་། དགོས་པ་དེ་ཁྲིད་རྒྱུན་ཙམ་ཞུས་པའི་བཟོ་ལྟ་བུ་དང་། ཡང་། གནས་ཚུལ་གསར་པ་ལྟ་བུ་ག་རེ་ཤེས་ཡོང་བསམ་པའི་ཀུན་སློང་གི་ཐོག་ནས་མཉན་པའི་བཟོ་ལྟ་བུ་དང་། ཡང་། གཏམ་སྙན་གྲགས་ལ་ཆགས་ནས་མཉན་པའི་བཟོ་ལྟ་བུ་དང་། ཡང་ཆོས་བཙོང་རྒྱུའི་དོན་དག་ལ་མཉན་པའི་བཟོ་ལྟ་བུ་བྱས་ན་སྣོད་དྲི་མ་ཅན་གྱི་སྐྱོན་ཡིན།

ངས་གཅིག་དྲན་སོང་། དེ་བཤད་ན་ཡག་པོ་འདུག །གཟབ་གཟབ་མ་བྱས་ཕྱིན་དེ་རིང་ཁ་སང་ཆོས་དགེ་འདྲ་ཞིག་གི་མིང་ཁྱེར་ནས་ཆོས་འཚོང་མཁན་ཅུང་ཙམ་ཡོད་ཚོད་འདུག །ང་ལ་ཤོད་མཁན་ངའི་ངོ་ཤེས་པ་ཕྱི་རྒྱལ་དུ་སྡོད་མཁན་ཞིག་ཡིན། ཁོ་ཆོས་ཤོད་མཁན་ཞིག་གཏན་ནས་མིན་པར། རང་དགར་ལས་ཀ་བྱས་ནས་སྡོད་མཁན་ཞིག་ཡིན། ཁོ་རང་དཔེ་ཆ་ཤེས་མཁན་ཞིག་ཡིན། ཁོས་ཉི་མ་གཅིག་ལ་ང་ལ་འདི་ལྟར་ཟེར། ང་ལ་མིང་དེ་བཤད་མ་སོང་། འདི་པར་གསུང་ཆོས་གནང་བར་ཕེབས་མཁན་དགེ་བཤེས་མང་པོ་ཡོད་ཀྱང་། གསུང་ཆོས་གནང་མཁན་ཁ་ཤས་ཅུང་ཙམ་ཐལ་ཆ་འདུག །མར་གང་བྱུང་མང་བྱུང་གསུང་གིན་འདུག་ཟེར། དེ་འདྲ་རང་ཨེ་ཡིན་བསམས་ནས། ཉིན་ཞིག་ནང་ཚགས་བྱས་ཏེ་དེ་འདྲ་རང་ཨེ་ཡིན། དེ་འདྲ་གསུང་རྒྱུ་ཨེ་ཡོད། དེ་འདྲས་ཁུངས་ཏན་ཏན་མ་འཁྱོལ་ཕྱིན་ཅེས་བཤད་པར། དགེ་བཤེས་དེས། འོ་གནད་འགག་གང་ཡང་མེད། བཤད་ན་འགྲིག་གི་རེད་ཟེར་གྱིན་འདུག་ཟེར། དེ་ཅུང་ཙམ་ཉེན་ཁ་ཆེ། སྔ་མོ་ཡོངས་འཛིན་རིན་པོ་ཆེས། གསུང་ཆོས་གནང་བའི་སྐབས་སུ་མདུན་ལ་སྒྲ་ཕབ་འཕྲུལ་ཆས་བཙུགས་ཕྱིན་ཅུང་ཙམ་མ་བདེ་བ་ཡོང་གིན་འདུག་ཅེས་གསུངས། གནའ་སྔ་མོ་དང་མི་འདྲ་བར་དེང་སང་མདུན་དུ་སྒྲ་ཕབ་འཕྲུལ་ཆས་བཙུགས་ཡོད་པས། རྗེས་མ་སྒྲ་ཕབ་འཕྲུལ་ཆས་ནང་ལ་བཅུག་པ་ཡིག་ཐོག་ལ་མར་ཕབ་ནས་བཏོན་པ་ཡིན་ཕྱིན། འདྲ་མི་འདྲ་བཏོན་ཡོང་བ་ཡིན་པས། དེ་ཚོའི་གྲས་ལ་གཟབ་གཟབ་མ་བྱས་ཕྱིན་ཉེན་ཁ་ཆེན་པོ་ཡོད། གཅིག་ནས་ང་རང་ཚོ་བཅོམ་ལྡན་འདས་ཀྱི་རྗེས་འབྲང་ཞིག་ཡིན་ཕྱིན་ཆད་རྫུན་བཤད་ན་མི་འགྲིག །གཉིས་ནས་ཁྱིམ་ནས་ཁྱིམ་མེད་པར་རབ་ཏུ་བྱུང་ནས་ལུས་ལ་ངུར་སྨྲིག་གི་གོས་འཆང་མཁན་ཞིག་གིས་རྫུན་བཤད་ན་དེ་བས་ཀྱང་མི་འགྲིག །གསུམ་ནས་ཆོས་དགེའི་མིང་ཁྱེར་ནས་རྫུན་ཇི་ལྟར་བཤད་དགོས། མ་ཤེས་ན་མི་ཤེས་ཞེས་ཤོད་དང་། དེས་བསྟན་པའི་ཞབས་འདྲེན་རྒྱུ་རྩ་བ་ནས་མེད།

ངས་དུས་རྒྱུན་དུ་ཤོད་བཞིན་ཡོད། ངས་མི་ཤེས་ན་ཤེས་ཀྱི་མེད་ཟེར་བ་མ་གཏོགས། ངས་ཤེས་ཀྱི་ཡོད་ཅེས་གཏན་ནས་སུ་ཞིག་ལ་ཡང་ཟེར་གྱི་མེད། དེས་ང་སྤམ་ཤོར་དགོས་པ་དང་ངོ་ཚ་དགོས་པ་ཅང་མི་འདུག །དེ་ལས་ཤེས་ཀྱི་མེད་པ་ལ་ཤེས་ཀྱི་ཡོད་མདོག་མདོག་བྱས་ན་དེ་སྡིག་པ་དང་གཞན་བསླུས་པ་ཡིན། ལྷག་དོན་སྙིང་རྗེ། ཆོས་ཚོགས་ནང་ལ་ཡོང་བའི་མི་མང་ཆེ་བ་སེམས་ལ་དཀའ་ངལ་ཡོད་པ་ལྟ་བུ་དང་། ཁྱིམ་ཚང་ལ་དཀའ་ངལ་ཡོད་པ་ལྟ་བུ་ཡིན་པས། དཀའ་ངལ་ལ་ཕྲད་ནས་རེ་བ་ཞིག་བརྒྱབ་ནས་ཡོང་མཁན་དེ་དག་ལ། བསམ་བློ་མ་བཏང་བར་སོ་སོས་ཤེས་ལ་མ་ཤེས་ལ་ཞིག་བཤད་ན་ཧ་ཅང་ཐབས་སྐྱོ་པོ་ཡིན། ཆོས་རའི་ནང་ནས་ཤེས་ལ་མ་ཤེས་ལ་ཞིག་བཤད་ན། མིས་སྐྱོན་ག་ནས་ཡོང་བ་དེར་ལམ་སང་སྐྱོན་བརྗོད་ནས་བཀག་ཡོང་བ་ཡིན་པས་དེ་ལ་ཐལ་ཆ་ཅང་མི་འདུག །ང་རང་ཚོས་ཆོས་བཙོང་རྒྱུའི་འདུ་ཤེས་ལྟ་བུ་ཞིག་གིས་མཉན་པ་ཡིན་ན་དེ་བས་ཀྱང་མི་རུང་། དེ་ལྟ་བུ་མ་ཡིན་པར་གོང་དུ་ཞུས་པ་བཞིན་ཨ་ཙི་ང་ཚོ་བཅོམ་ལྡན་འདས་ཀྱི་རྗེས་འབྲང་དང་། མགོན་པོ་ཀླུ་སྒྲུབ་ཀྱི་རྗེས་འབྲང་དང་། རྗེ་རིན་པོ་ཆེའི་རྗེས་འབྲང་ཡིན། ད་གཟབ་གཟབ་ཅིག་བྱ་བསམ་པ་དྲན་དགོས།

རྗེ་རིན་པོ་ཆེས་གསུང་རྩོམ་གནང་བའི་སྐབས་ལ་རྩོམ་ཤར་མར་ཡོང་གིན་ཡོད་པས། ཟིན་བྲིས་ལ་རྒྱག་མཁན་གྱིས་ཡི་གེ་བྲིས་མ་ཚར་བའི་དཀའ་ངལ་ཡོད། མར་གསུངས་ཚར་བ་དེ་གཞི་ནས་བསྐྱར་བཅོས་དང་ཞུས་དག་ཅིག་གནང་གིན་ཡོད་ལ། དེ་གནང་བའི་སྐབས་ལ་ཧ་ཅང་འགོར་གྱིན་ཡོད་ཅེས་གསུང་གིན་འདུག །དེ་དག་མཛད་པ་རྣམ་ཐར་ཞོར་འཕྲོས་ཙམ་ཞུས་པ་ཡིན། རྗེ་རིན་པོ་ཆེས་པོ་ཏི་བཅོ་བརྒྱད་དེ་གསུང་བའི་སྐབས་ལ་དགོངས་པ་ནན་ཏན་བཞེས། ཞེ་ས་མ་ཞུས་ན་སྐུ་ལས་ཅུང་ཙམ་བསྐྱོན་ཏེ་གསུངས་པ་འདི། ང་རང་ཚོའི་སེམས་རྒྱུད་འདུལ་རྒྱུའི་དོན་དུ་མིང་དོན་མཚུངས་པའི་ཆོས་ཆོས་སུ་འགྲོ་བ་ཞིག་མ་བྱུང་ན། ཆག་སྒོ། ང་ཚོར་རྗེ་རིན་པོ་ཆེས་ལེགས་བཤད་བརྩམས་པ་དེའི་ལ་ཡོགས་འཁོར་བར་ངེས། བཅོམ་ལྡན་འདས་ཀྱི་གསུང་དང་། ཀླུ་སྒྲུབ་ཡབ་སྲས་ཀྱི་གསུང་། རྗེ་རིན་པོ་ཆེ་ཡབ་སྲས་ལ་སོགས་པའི་གསུང་རྨད་དུ་བྱུང་བའི་ལེགས་བཤད་དེ་དག་ལ་ང་ཚོར་སྣང་བ་དེ་ཙམ་མེད་པ་དང་། དཔེ་ཆ་དེ་ཚོ་ལས་བརྒྱ་ལོར་གཅིག་གལ་ཆེ་བའི་བཟོ་ལྟ་བུ་ཞིག་ལ་བརྩིས་པ་ཡིན་ཕྱིན་གཟབ་གཟབ་མ་བྱས་ན་ནོར་འཁྲུལ་ཡིན། དེར་བརྟེན། ང་རང་ཚོས་དཔེ་ཆར་ཡག་པོ་ཞིག་བལྟས་ནས་དེས་རྒྱུད་འདུལ་ཐབས་ཤིག་མ་བྱས་ན། ལས་རྒྱུ་འབྲས་ལ་རན་པ་ཞིག་མིན་བསམས་ནས་གཟབ་གཟབ་བྱེད་དགོས།

དེ་ནས། འདིར་ས་གསུམ་གྱི་སྒྲོན་མེ་གཅིག་བུ། ཞེས་པ་ནས། དེ་ལ་བརྟེན་ནས་སྐལ་བ་དང་ལྡན་པའི་གང་ཟག་བྱང་ཆུབ་མཆོག་ཏུ་བགྲོད་པའི་ལམ་གྱི་རིམ་པ་ནི་གང་བཤད་པར་བྱ་བའི་ཆོས་སོ། །ཞེས་བཤད་བྱའི་ཆོས་ངོས་བཟུང་། འདིར་ངས་འདི་འདྲ་ཞིག་བཤད་པར་འདོད། མང་པོ་ཞིག་ལ་དེ་རིང་འདིར་ཞུ་དགོས་པ་མི་འདུག་དགག་བྱ་ཅང་མེད། ད་ལྟ་ཁྱེད་རང་ཚོར་ཆ་བཞག་ན་བོད་ནས་ཚུར་གྲྭ་རྒྱུན་ཡོང་མ་ཐག་པ་ཞིག་ཐམ་མེ་ཐོམ་མེའི་ངང་ནས་གྲྭ་ས་གྲྭ་ཚང་སོ་སོར་འཛུལ། ཆོས་རའི་ནང་ལ་མར་ཕྱིན། དཔེ་ཆའི་ནང་ལ་གང་ཡོད་པ་དེར་ཡིད་ཆེས་གཙང་མ་བྱས་ནས་འགྲོ་སྡོད་ཀྱིན་ཡོད། ཡིན་ན་ཡང་། དེ་རིང་ཁ་སང་གི་ཁྲ་ཁྲ་ཟང་ཟིང་མང་པོ་ཞིག་མཐོང་ནས། གང་འཚམ་ཞིག་ནས་ཅུང་ཙམ་འཐོམ་སངས་པ་ལྟ་བུར་གྱུར་ནས་དཔེ་ཆའི་ནང་ནས་བཤད་པ་དེ་ལ་ཡང་ཐེ་ཚོམ་ཟ་བའི་བཟོ་ལྟ་བུ་དང་། གྲྭ་ས་གྲྭ་ཚང་གི་འགྲོ་སྟངས་དེ་ལ་ཡང་ཐེ་ཚོམ་ཟ་བའི་བཟོ་ལྟ་བུ་དང་། དེ་བཙན་དབང་ཚ་པོ་ཡིན་པས་སྦུག་སྲུབས་དོག་པ་ལ། དེར་རང་དབང་མི་འདུག་ཟེར་བའི་བཟོ་ལྟ་བུ་ཡོང་སྲིད་པ་ཡིན།

དེ་ལས་འཛམ་བུའི་གླིང་ཕྱི་ལོགས་སྐྱིད་མདོག་ཁ་པོ་ཞིག་ཏུ་མཐོང་ནས་ཡིད་འཕྲོགས། ལྷག་ཏུ་ཨ་མེ་རི་ཀ་ཟེར་བ་ལྟ་བུ་དང་ཡུ་རོབ་ཟེར་བ་ལྟ་བུས་ཡིད་འཕྲོགས། ཨ་མེ་རི་ཀར་འགྲོ་མཁན་གྲྭ་པ་བླ་མ་ཁ་ཤས་ཚུར་ཡོང་བའི་སྐབས་སུ་སྒྲ་ཕབ་འཕྲུལ་ཆས་གསར་པ་དང་། ཆུ་ཚོད་གསར་པ། འདག་རྫས་དྲི་མ་ཞིམ་པོ་ལྟ་བུ་ཞིག་ཁྱེར་ཡོང་སྐབས་ཁ་ཤས་ཀྱི་ཡིད་ཅུང་ཙམ་འཕྲོགས་ནས། ཁོ་སྐྱིད་མདོག་ལ་ཨང་། ཁོའི་རྣམ་དཔྱོད་ལ་ཨང་ཟེར་མཁན་ཡོད་སྲིད་མདོག་ཁ་པོ་ཡིན། དེ་རིང་ཁ་སང་ང་ཚོས་དགེ་བཤེས་འཇོག་པ་ལ་ཧ་ཅང་བྲེལ་བ་བྱས་ནས། མཐའ་མ་ལ་དངོས་གནས་བོད་ལ་བསྟན་པ་དང་དགོན་པའི་དོན་དག་ལ་འགྲོ་མཁན་ཁ་ཤས་ཡོང་གིན་ཡོད། རྗེས་སུ་ཡི་རང་ཡོད། དགོས་པ་དང་རྒྱུ་མཚན་ཡོད། ཡང་། ཁ་ཤས་དགེ་བཤེས་བྲེལ་བ་བྱས་ནས་བཞག །བཞག་པའི་ལག་རྗེས་དེ་ལ་ཕར་ཚུར་འཁྱམས་ནས་མཐའ་མར་ཆོས་མགོ་ཡང་མ་ཐོན་པར་གང་ཡང་མེད་པ་ཡོང་གིན་འདུག །ཡང་། ང་ལ་འདི་འདྲ་ཤོད་མཁན་ཞིག་བྱུང་། གྲྭ་ས་ནས་ཕེབས་པའི་དགེ་ལུགས་པའི་ཆོས་དགེ་ཞིག་རེད་ཟེར། སྐད་ཆ་འདྲི་མཁན་ཞིག་གིས་བཀའ་གདམས་བརྒྱུད་གསུམ་ཞེས་པ་གང་གང་ཡིན་ཞེས་དྲིས་སྐབས། པ་རི་པི་རི་ཞིག་བཤད་ནས་བཞག་སོང་ཟེར། བཀའ་གདམས་གཞུང་པ་བ། བཀའ་གདམས་མན་ངག་པ། བཀའ་གདམས་ལམ་རིམ་པ་སྟེ་བཀའ་གདམས་བརྒྱུད་གསུམ་ཤེས་ཀྱི་མི་འདུག་ཟེར། དེ་ཁག་མི་འདུག །ད་ལྟ་གྲྭ་ས་ནས་དྲོད་ཡལ་མ་ཐག་པ་ཞིག་ཕ་གིར་སླེབས་པ་ཡིན་པས། ནམ་རྒྱུན་གྱི་ལམ་རིམ་གྱི་གསུང་རྒྱུན་ལ་རྒྱུས་མེད། སྤྱིར་མ་ཤེས་ན་མི་ཤེས་ཞེས་བཤད་ན་འགལ་བ་མི་འདུག །

ད་ལྟ་འཛམ་བུའི་གླིང་འདིའི་སྟེང་གི་དངོས་ཡོད་གནས་ཚུལ་དེ་ཚོར་བསམ་བློ་བཏང་བ་ཡིན་ན། ནམ་རྒྱུན་ངས་རྟག་པར་ཤོད་བཞིན་པ་ལྟར། འཛམ་བུའི་གླིང་འདིའི་སྟེང་ལ་དེ་རིང་ཁ་སང་མི་དུང་ཕྱུར་ཕལ་ཆེར་དྲུག་ཅུའི་སྟེང་ལ་སླེབས་ཡོད། དེ་ཐམས་ཅད་སྡུག་བསྔལ་མི་འདོད་པ་དང་བདེ་བ་འདོད་པ་རང་གཅེས་འཛིན་ཐུགས་དམ་གྱི་མཐིལ་དུ་བྱེད་བཞིན་པ་གཅིག་པ་ཡིན། སོ་སོས་བདེ་བ་འདོད་པ་དང་སྡུག་བསྔལ་མི་འདོད་པའི་བསམ་པ་དེའི་ཐོག་ནས་སོ་སོར་བདེ་བ་ཡོང་བའི་ཐབས་ཤེས་ཡོད་རྒུ་རྩལ་འདོན་ཚང་མས་བྱེད་བཞིན་ཡོད། དེའི་ནང་ལ་དུམ་བུ་གསུམ་དུ་འབྱེད་ཐུབ། ཆོས་ཟེར་བ་དེ་བཤུ་གཞོག་གཏོང་བྱེད་དང་། གཉའ་གནོན་གཏོང་བྱེད་ཀྱི་ལག་ཆ་ཡིན་པས། ཡག་པོ་མིན་ཞེས་ཤོད་མཁན་དུམ་བུ་གཅིག་དང་། ཁྱིམ་རྒྱུད་ཀྱི་ཐོག་ནས་སོ་སོ་ཡེ་ཤུ་སོགས་འདྲ་མི་འདྲ་བྱེད་པ་ཡོང་གིན་ཡོད་ནའང་། ངོ་ཐོག་འགག་ལ་ཐུག་པའི་སྐབས་ཆོས་ལ་དོ་སྣང་མེད་ཅིང་དངུལ་གསོག་རྒྱུ་མ་གཏོགས་བསམ་བློ་གཏན་ནས་མེད་པར་ཆོས་ལ་བཏང་སྙོམས་བྱེད་མཁན་དུམ་བུ་གཅིག་སྟེ་དེ་ནི་མང་ཕྱོགས་ཡིན། དེ་ནས་ང་ཚོའི་མིག་གིས་མཐོང་བ་ལྟར་ཆོས་ཁས་ལེན་མཁན་དུམ་བུ་གཅིག་སྟེ་དེ་གསུམ་ག་བདེ་བ་འདོད་པ་དང་སྡུག་བསྔལ་མི་འདོད་པ་འདྲ་འདྲ་ཡིན། ཡིན་ན་ཡང་། བསྒྲུབ་བྱའི་བདེ་བ་དང་བསལ་བྱའི་སྡུག་བསྔལ་ལ་རིགས་གཉིས་ཡོད། གཙོ་བོ་སྒོ་ལྔའི་ཤེས་པའི་ཡུལ་གཟུགས་མཛེས་པ་དང་། སྒྲ་སྙན་པ། དྲི་ཞིམ་པ། རོ་བཟང་བ། རེག་བྱ་འཇམ་པ་ལ་བརྟེན་ནས་སེམས་ལ་ཡིད་བདེ་ལྟ་བུ་ཡོང་བ་ཞིག་འདུག །འདི་དངོས་པོ་ཕྱིའི་མཐུན་རྐྱེན་ལ་བརྟེན་ནས་ཡོང་གིན་ཡོད།

རིགས་གཅིག་ལ་ཆ་བཞག་ན་འདོད་ཆུང་ཆོག་ཤེས་བྱས་ནས་འདོད་པའི་གཞན་དབང་རང་ལ་དེ་ཙམ་མི་གཏོང་བ་དང་། ཡང་། བཟོད་བསྲན་བྱས་ནས་ཞེ་སྡང་ལངས་པའི་གཞན་དབང་དུ་དེ་ཙམ་མི་གཏོང་བ་ཞིག་བྱེད་རྒྱུ་ཡོད་པ་སོགས་བསམ་བློའི་ཐོག་ནས་ཡིད་ཚིམ་པ་ཡོང་བ་ཞིག་འདུག །དེ་གཉིས་པོ་ཤུགས་ཆེ་ཆུང་བསྡུར་བ་ཡིན་ན་ཧ་ཅང་གསལ་པོ་ཡིན། དཔེར་ན། འཁོར་གཡོག་ཕུན་སུམ་ཚོགས་པ་ཞིག་གི་ནང་ནས་གདན་འབོལ་པོ་ཞིག་གི་སྟེང་ལ་བསྡད་དེ། ཟས་རོ་བརྒྱ་པ་ལྟ་བུ་དང་། སྒྲ་སྙན་པ་ང་རང་ཚོའི་བོད་པའི་གཞས་ལྟ་བུ་ཡིན་ནའང་འདྲ། དེང་སང་འཛམ་བུའི་གླིང་གི་གཞས་སང་སང་ཞེས་ཨ་མཆོག་ཚ་བ་དེ་ལྟ་བུ་ཞིག་བཏང་། མི་ཚོས་ཧ་འདྲ་ལས་ནས་སྐད་ལོག་རྒྱག་པ་སོགས་བྱེད་ཀྱིན་ཡོད་པ་དེ་ཚོའི་གྲས་ཨ་མཆོག་ལ་རྒྱུན་མ་ཆད་པར་གོ་རྒྱུ་ཡོད་པ་དང་། སྣས་དྲི་ཞིམ་པོ་ཚོར་རྒྱུ་ཡོད་པ་སོགས་ཇི་འདྲའི་བཟང་པོ་ཞིག་ཡོད་ན་ཡང་། སེམས་ཀྱི་ནང་ལ་སེམས་ཁྲལ་ཞིག་ཡོད་པ་ཡིན་ན། དེས་སྒོ་ལྔའི་ཤེས་པ་ལ་བརྟེན་ནས་ཡོང་བའི་ཡིད་ཀྱི་བདེ་བ་དེ་ཟིལ་གྱིས་མནན་ནས་ཡོང་བ་དེ་གསལ་པོ་ཡིན། འབྱོར་ལྡན་མཐུན་རྐྱེན་ཕུན་སུམ་ཚོགས་པ་ཡོད་པ་དེ་ཚོའི་གྲས་ཀྱི་ནང་ལ་རིགས་གཅིག་ཧ་ཅང་སེམས་མ་སྐྱིད་པར་གཉིད་སྨན་ཟ་བ་དང་། སྨན་པ་འདྲ་མི་འདྲར་སྟོན་པ་སོགས་དཀའ་ལས་ཆེན་པོ་མྱོང་བཞིན་འདུག །འདི་དག་འཚོ་བའི་ཡོ་བྱད་ཀྱིས་ཕོངས་པ་མིན། ཡིན་ན་ཡང་། སེམས་ཀྱི་ནང་ལ་གཙོ་བོ་ཡིད་བློའི་སྟེང་ནས་ཚིམ་པ་དེ་མེད་པས་དཀའ་ངལ་ལ་ཕྲད་པ་ཡིན།

ཕར་ཕྱོགས་དེར་གྲྭ་པ་གྲྭ་རྐྱང་བསམ་བློ་ཅུང་ཙམ་ཡོད་མཁན་ཞིག་གིས་ཤག་ཆུང་ཆུང་ཞིག་གི་ནང་ངམ། ཡང་ན། བྲག་ཕུག་ཅིག་གི་ནང་ལ་དལ་འབྱོར་དོན་ཆེ་བ་དང་རྙེད་དཀའ་བ། བདག་པས་གཞན་གཅེས་པའི་བྱང་ཆུབ་ཀྱི་སེམས་དང་། ཡང་ན། སྟོང་ཉིད་སོགས་ལ་བསམ་བློ་ཞིག་བཏང་སྟེ། ཧ་ཅང་སེམས་ཚིམས་ནས་ངས་མི་གོ་ཆོད་ཡོད། དལ་བ་ཐོབ་པ་དོན་དང་ལྡན་པ་བྱས་ཡོད་བསམ་པ་ལྟ་བུ་ཞིག་གིས་ཡིད་ཚིམས་ནས་བསྡད་ཡོད་ན། རྡོ་མཁྲེགས་པོ་ཞིག་གི་ཐོག་ལ་གདན་ངན་པ་ཞིག་བརྒྱབ་ནས་བསྡད་ཡོད་ན་ཡང་སྐྱིད་ཐག་ཆོད་ཡོད། ཨ་མཆོག་ལ་སྒྲ་མི་སྙན་པ། དཔེར་ན། ཁྱོད། ཀྭས། ཟེར་བ་ལྟ་བུའི་སྒྲ་ཞིག་ཐོས་པ་ཡིན་ན་ཡང་། སེམས་མ་སྐྱིད་པ་གཏན་ནས་ཡོང་རྒྱུ་མེད། དེ་ལྟ་བུའི་རིགས་ལ་སྒོ་ལྔའི་ཤེས་པ་ལ་བརྟེན་པའི་ཚོར་བ་སིམ་པ་ལྟ་བུ་མེད་པར་མ་ཟད། ད་དུང་དེ་ལས་ལྡོག་སྟེ་རྐང་པ་སྨད་ནས་སྐྲངས་པའི་བཟོ་ལྟ་བུ་དང་། འཁྱག་ལྟོགས་སོགས་ལུས་ཚོར་སྡུག་བསྔལ་སྣ་ཚོགས་ཡོང་བཞིན་ཡོད། ཡིན་ན་ཡང་། སྒོ་ལྔའི་ཤེས་པ་ལ་བརྟེན་པའི་ལུས་ཀྱི་ཚོར་བ་སྡུག་བསྔལ་ཡོད་པ་དེ་དག །
བསམ་བློའི་ཡིད་ཚིམ་པ་དེས་ཟིལ་གྱིས་མནན་ནས་དེ་དག་གང་ཡང་མེད་པ་ལྟ་བུ་ཞིག་བྱེད་ཐུབ་པ་ཡིན་པས། ང་རང་ཚོའི་སྒོ་ལྔའི་ཤེས་པ་ལ་གཙོ་བོར་བརྟེན་པའི་བདེ་སྐྱིད་དང་སྡུག་བསྔལ་དང་། གཙོ་བོར་ནང་བསམ་བློའི་ཐོག་ནས་བསམ་བློ་བཏང་ནས་ཡིད་ཚིམ་པའི་བདེ་སྐྱིད་དང་ཡིད་མ་སྐྱིད་པའི་སྡུག་བསྔལ་གཉིས་ཚན་གཉིས་པོ་དེ་རྣམས། ཤུགས་ཆེ་ཆུང་མཉམ་དུ་བསྡུར་བ་ཡིན་ན་གཙོ་བོར་ཡིད་བློ་ལ་བརྟེན་པའི་བདེ་བ་དེ་ཧ་ཅང་ནུས་པ་ཆེན་པོ་ཡིན། ཡིད་བློའི་བདེ་བ་འདི་ཡོད་ན་ཅིག་ཤོས་སྒོ་ལྔའི་ཤེས་པ་ལ་བརྟེན་པའི་བདེ་བ་དེ་མེད་ན་ཡང་སྐྱོན་མེད། ཡིད་བློའི་བདེ་བ་འདི་མེད་པར་ཅིག་ཤོས་སྒོ་ལྔའི་ཤེས་པ་ལ་བརྟེན་པའི་བདེ་བ་དེ་ཡོད་ན་ཡང་ཕན་པ་ཆེན་པོ་མེད། ཡིད་བློའི་སྟེང་ནས་སེམས་ཀྱིས་བསམ་བློ་བཏང་སྟེ། སེམས་ལ་ཞི་བདེ་བསྐྲུན་རྒྱུའི་ཐད་ལ་ཆོས་ལུགས་ཁག་ཚང་མ་ལ་ལས་འགན་ཡོད།

མ་གཞི་ཆོས་མེད་ན་ཡང་སེམས་བཟང་པོ་བྱེད་པ་དང་། འདོད་ཆུང་ཆོག་ཤེས་བྱེད་པ་དང་། ཡ་རབས་བྱེད་པ་ཡོང་ཆོག །དེ་ཚོ་ང་ཚོར་དགོས་མཁོ་ཧ་ཅང་ཆེ། ངས་ཀྱང་ནམ་རྒྱུན་འདི་ཧ་ཅང་གལ་ཆེན་པོར་རྩི་བཞིན་ཡོད། ངས་ནམ་རྒྱུན་ཆོས་ལ་དད་པ་བྱེད་རུང་མི་བྱེད་རུང་དེ་སོ་སོའི་འདོད་པ་ཡིན། ཡིན་ན་ཡང་། ཡ་རབས་བྱེད་དགོས་ཞེས་བཤད་དང་ཤོད་བཞིན་པ་ཡིན། སེམས་ཀྱིས་ཆོག་ཤེས་བསྟེན་པ་ལྟ་བུ་དང་། གཞན་ལ་ཕན་བདེ་སྒྲུབ་པའི་ལྷག་བསམ་བསྐྱེད་པ་ལྟ་བུ་དེ་ཚོའི་གྲས་ལ་ཆོས་ཀྱི་ལྟ་བ་དང་གྲུབ་མཐའི་རྣམ་གཞག་གང་ཡང་མེད་པར་ཚེ་འདི་གཅིག་པུའི་དགོས་མཁོའི་ཐོག་ནས་བཤད་པ་ཡིན་ན་དེ་ལ་རྒྱུ་མཚན་ཡོད། ལུས་ཀྱི་བདེ་ཐང་ཡིན་ན་ཡང་འདྲ། སེམས་ཀྱི་ཞི་བདེ་ཡིན་ན་ཡང་འདྲ། སྤྱི་ཚོགས་ཀྱི་བདེ་སྐྱིད་ཡིན་ན་ཡང་འདྲ། འཛམ་བུའི་གླིང་སྤྱིའི་བདེ་སྐྱིད་ཡིན་ན་ཡང་འདྲ། དེ་དག་གི་ཐོག་ལ་ཆོག་ཤེས་དང་ལྷག་བསམ་གྱི་ཐོག་ནས་འགྲེལ་བཤད་རྒྱག་རྒྱུ་ལག་མ་ཐོགས་པར་གང་ལ་གང་འཚམ་ཡོད། ཡིན་ན་ཡང་། དེ་ལས་གཏིང་ཟབ་ཏུ་འགྲོ་བ་ཞིག་ཆོས་ཕྱོགས་ཀྱི་ཐོག་ནས་ཡོང་གིན་ཡོད་པས། འཛམ་བུའི་གླིང་འདིའི་ནང་ལ་དེ་སྔ་ཆོས་ལ་དོ་སྣང་མེད་པའི་སྤྱི་ཚོགས་ཚོའི་ནང་ལ་ཡང་དེ་རིང་ཁ་སང་གཞི་ནས་སོ་སོའི་ཉམས་མྱོང་དངོས་ཀྱི་སྟེང་ནས་སེམས་ལ་ཡིད་བདེ་ཞིག་མ་བྱུང་ན་མི་འགྲིག་པ་ཞིག་དང་། དངོས་པོའི་མཐུན་རྐྱེན་ཅི་ཙམ་ཡོད་ན་ཡང་དེས་མི་ཚེའི་འདོད་པ་སྐོང་མི་ཐུབ་པ་དང་མི་ཚེ་བདེ་སྐྱིད་ལྡན་པ་ཞིག་ཡོང་མི་ཐུབ་པ་ཤེས་ཏེ། ནུབ་ཕྱོགས་དངོས་པོ་ཡར་རྒྱས་ཕྱིན་པའི་ལུང་པའི་ནང་ལ་གཞི་ནས་སེམས་ལ་བརྟག་དཔྱད་དང་ཞིབ་འཇུག་བྱེད་མཁན་མང་དུ་མང་དུ་འགྲོ་བཞིན་ཡོད།

སྟབས་ལེགས་ནས་སེམས་ཁམས་ལ་དོ་སྣང་བྱེད་པའི་མི་མང་བའི་སྐབས་ལ་ང་ཚོར་ཆོས་འཚོང་བར་འགྲོ་རྒྱུའི་གོ་སྐབས་ཅུང་ཙམ་རག་གིན་ཡོད། ཅེས་གསུངས་ཏེ་བཞད་མོ་བཞད། གང་ལྟར་ང་ཚོར་འགྲོ་ས་རག་གིན་ཡོད་པ་དངོས་ཡོད་གནས་ཚུལ་རེད། ཆོས་ཀྱི་ནང་ནས་ཨ་ཕི་རི་ཀའི་ནང་ལ་མང་པོ་ཡོད་པའི་གློ་པའི་ཆོས་ལུགས་ལྟ་བུ་ཡུལ་ལུང་གང་ས་གང་དུ་ཡོད། རྒྱ་གར་ནང་ལ་ཡང་ཡོད། རང་དགར་ཉི་མ་ལ་དད་པ་བྱེད་པའི་བཟོ་ལྟ་བུ་དང་། ཟླ་བ་ལ་དད་པ་བྱེད་པའི་བཟོ་ལྟ་བུ། མེ་ལ་དད་པ་བྱེད་པའི་བཟོ་ལྟ་བུ་དེ་ཚོའི་གྲས་དེར་ལྟ་བ་དང་གྲུབ་མཐའ་གང་ཡང་མེད། ལྟ་བ་དང་གྲུབ་མཐའ་ཡོད་པའི་ཡེ་ཤུའི་ཆོས་ཡིན་ན་ཡང་འདྲ། ཁ་ཆེའི་ཆོས་ཡིན་ན་ཡང་འདྲ། ཇེའུའི་ཆོས་ཡིན་ན་ཡང་འདྲ། དེ་བཞིན་ཧིན་དཱུ་འདྲ་མི་འདྲ་དང་། ཇཻན་སོགས་ཆོས་ལུགས་འདྲ་མི་འདྲ་དེ་ཚོའི་གྲས་ལ་སོ་སོའི་ལྟ་བ་དང་གྲུབ་མཐའ་མི་འདྲ་བ་ཡོད། གྲུབ་མཐའི་ཐོག་ནས་ཀྱང་འགྲེལ་བཤད་གང་ལ་གང་འཚམ་རྒྱག་རྒྱུ་ཡོད། སོ་སོའི་ཁམས་དང་མོས་པའི་ཁྱད་པར་མི་འདྲ་བ་ལ་ཆོས་ལུགས་འདྲ་མི་འདྲ་དེ་དག་གིས་རང་རང་གི་ལྟ་བའི་འདོད་ཚུལ་ཕྱིན་ཅི་ལོག་ཡིན་མིན་ལ་མ་བལྟོས་པར་སོ་སོས་ཡིད་ཆེས་བྱས་ནས་དེའི་ཐོག་ནས་ཕན་པ་འབྱུང་བ་དེ་དངོས་ཡོད་གནས་ཚུལ་ཡིན།

དེ་དག་གི་ནང་ནས་སངས་རྒྱས་པའི་ཆོས་ལ། གཡུ་བསྡུར། རྟ་གཅག །ཅེས་ཕལ་སྐད་ལ་ཡོད་པ་བཞིན་ང་རང་ཚོའི་སྔར་གྱི་རྒྱ་གར་གྱི་མཁས་པ་ཚོས་དཔྱད་པ་ཞིབ་ཚགས་གནང་བ་དང་ཧ་ཅང་ཚད་བསྡུར་ལྟ་བུ་གནང་ཡོད། མདོར་བསྡུས་ན། དངོས་སུ་ང་རང་ཚོ་མི་ཡོད་སའི་འཇིག་རྟེན་འདི་ལྟ་བུ་ཞིག་ཏུ་ཡོད་པ་དེར་རྩོད་པ་ཅང་མེད་ལ། ང་ཚོར་མཐུན་སྣང་དུ་གྲུབ་ནས་དངོས་སུ་མྱོང་གིན་ཡོད་པས། དེ་ལ་འཁྲུལ་མ་འཁྲུལ་གྱི་སྐད་ཆ་ཅང་མི་དགོས། དངོས་སུ་མྱོང་རྒྱུ་ཡོད་པ་ཞིག་ཡིན་པས་འདི་རྒྱུ་གང་ལ་བརྟེན་ནས་བྱུང་བ་ཡིན། རྐྱེན་གང་ལ་བརྟེན་ནས་བྱུང་བ་ཡིན་ཞེས་དཔྱད་པ་བྱེད་སྐབས། རྒྱུ་མེད་རྐྱེན་མེད་ལས་བྱུང་བ་ཡིན་ན་ཧ་ཅང་ཐལ་བ་ཡིན། གལ་ཏེ་རྒྱུ་རྐྱེན་ཞིག་འདོད་ནས་རྒྱུ་རྐྱེན་ཞིག་བཙལ་སྐབས་རྐྱེན་ཉིད་འདི་པ་ཙམ་ཟེར་བའི་རྟེན་འབྱུང་ཞིག་གི་སྟེང་ནས་ཤེས་པའི་རྒྱུན་ཐོག་མ་མེད་པ་ཡིན་པས། དེ་ལ་བརྟེན་པའི་རྟོག་པ་འདྲ་མི་འདྲ་ཐོག་མ་མེད་པ་ནས་ཡོད། དེ་ལ་བརྟེན་པའི་ལས་འདྲ་མི་འདྲ་ཡང་ཐོག་མ་མེད་པ་ནས་ཡོད་པ་ཡིན་པས་འཇིག་རྟེན་གྱི་ཐོག་མ་འཇོག་མི་ཐུབ། དེ་འདྲའི་ཐོག་ནས་འགྲེལ་བཤད་བརྒྱབ་ན་བློ་མ་བདེ་བར་ཐོག་མ་ཞིག་བཞག་པའམ། ཡང་ན། འཇིག་རྟེན་བཀོད་པ་པོ་འདོད་དགོས། ཡང་ན། སྤྱི་གཙོ་བོ་ཟེར་བ་ལྟ་བུའི་རྟག་པའི་རྒྱུ་ལས་བྱུང་བ་ཞིག་འདོད་དགོས། ཚུལ་དེ་དག་བློ་ལ་བདེ་པོ་རྩ་བ་ནས་མེད།

གལ་ཏེ་རྟག་པའི་རྒྱུ་ལས་སྐྱེས་པ་ཞིག་འདོད་པ་ཡིན་ན་ཡང་། གང་སྐྱེས་པའི་འབྲས་བུ་ཐམས་ཅད་མི་རྟག་པ་ཡིན་པས་སྐྱེ་བ་དང་འཇིག་པ་ཡོད་ཅིང་སྐད་ཅིག་སྐད་ཅིག་ལ་འགྱུར་བཞིན་ཡོད། འགྱུར་བྱེད་ཀྱི་བྱེད་པ་པོ་དེ་ཡང་འབྲས་བུ་འགྱུར་བ་དང་མཉམ་དུ་འགྱུར་གྱིན་ཡོད་པ་མ་གཏོགས། རྣམ་འགྱུར་མི་འདྲ་བ་མིན་པར་དུས་རྟག་ཏུ་རྣམ་འགྱུར་འགྱུར་བ་མེད་པར་སྡོད་པ་ཞིག་ལ་འབྲས་བུ་འགྱུར་བའི་རང་བཞིན་ཅན་ཡོང་བ་དེ་ཡང་ཧ་ཅང་མི་བདེ་བ་ཡོད། ཡང་། འཇིག་རྟེན་བཀོད་པ་པོ་འདོད་པ་ཡིན་ན་ཡང་། བདེ་པོ་མེད། ཐམས་ཅད་མཁྱེན་པ་ཡང་ཡིན་ལ་བརྩེ་བ་ཐུགས་རྗེ་ཆེན་པོ་མངའ་བ་ཡང་ཡིན་བཞིན་དུ་ཡང་སྡུག་བསྔལ་མང་པོ་ཞིག་དེས་བཟོས་པ་ཡིན་ཞེས་འགྲེལ་བཤད་ཅིག་རྒྱག་དགོས་བྱུང་བ་ཡིན་ན་ཡང་། བདེ་པོ་གཏན་ནས་མེད་པས། སངས་རྒྱས་པའི་ཆོས་ཀྱི་རྟེན་ཅིང་འབྲེལ་བར་འབྱུང་བ་ཞེས་གསུངས་པ་དེ་ཧ་ཅང་ཁྱབ་ཆེན་པོ་དང་ཧ་ཅང་ནུས་པ་ཆེན་པོ་ཞིག་ཡིན། དེ་འདྲའི་ཁྱབ་ཆེན་པོ་ཞིག་གི་སྟེང་ནས་འགྲེལ་བཤད་ཅིག་བརྒྱབ་ཚེ་དེ་རིང་ཁ་སང་འཛམ་བུའི་གླིང་འདིའི་བློ་གཟུ་བོར་གནས་པ་མང་པོ་ཞིག་གིས་སོ་སོའི་སྒེར་གྱི་ཆོས་ལ་དད་པ་ཡོད་རུང་མེད་རུང་སངས་རྒྱས་ཀྱི་ཆོས་དེ་རིགས་པས་དཔྱད་པ་བྱེད་རྒྱུ་ཡོད་པ་དང་། སངས་རྒྱས་ཀྱི་ཆོས་སྤྱི་དང་ལྷག་པར་ཐེག་ཆེན་གྱི་ཆོས་ཀྱི་ནང་ལ་སངས་རྒྱས་ཉིད་ཀྱིས་གསུངས་པའི་བཀའ་ལ་ཡང་སྒྲ་ཇི་བཞིན་པ་ཡིན་མིན་གྱི་དབྱེ་བ་ཕྱེ་ནས། ལམ་སང་དེ་ལ་དཔྱད་པ་བྱེད་ཆོག་པ་དེ་ནང་པའི་ཆོས་ཀྱི་ཁྱད་ཆོས་ཡིན་ལ། འདི་ཆོས་ལུགས་གཞན་དང་མི་འདྲ་བ་ཞིག་ཡིན་ཞེས་ཟེར།

དེ་ནས་སངས་རྒྱས་པའི་ཆོས་ཀྱི་ནང་ལ་དབང་རྟུལ་དད་པའི་རྗེས་འབྲང་ཟེར་བ་གཅིག་དང་། དབང་རྣོན་ཆོས་ཀྱི་རྗེས་འབྲང་ཟེར་བ་ཞིག་བཤད་ཡོད། སངས་རྒྱས་ཀྱི་ཆོས་ཀྱི་ནང་གི་དད་པ་དེ་གོང་དུ་ཞུས་པ་བཞིན་ཐོག་མར་ཐེ་ཚོམ་གྱི་ངང་ལ་བཞག །
དེ་ནས་གཙོ་བོར་རྒྱུ་མཚན་ལ་བསམ་བློ་བཏང་ནས་རྒྱུ་མཚན་ཡོད་མེད་དཔྱད་པ་བྱས་ཏེ་རྒྱུ་མཚན་མཐོང་བའི་ཐོག་ནས་དད་པ་སྐྱེས་སྐབས་དད་པ་དེ་ཧ་ཅང་བརྟན་པོ་ཞིག་ཏུ་འགྱུར། འདི་ཡང་མི་འདྲ་བ་ཞིག་ལ་ངོས་འཛིན་བྱེད་ཆོག །སྤྱིར་བཏང་ཆོས་བརྒྱུད་མང་པོ་ཞིག་གི་ནང་ལ་ཤེས་རབ་ཅེས་ཟེར་སྐབས་ཟུར་དུ་བཞག །དད་པ་ཡང་དེ་ལས་ཟུར་དུ་འཇོག་པ་མ་གཏོགས་ཤེས་རབ་ཀྱིས་གྲོགས་བྱས་པའི་དད་པ་ཉུང་ཉུང་ཡིན་ཚོད་འདུག །སངས་རྒྱས་པའི་ཆོས་ཀྱི་ནང་ལ་ཤེས་རབ་དང་དད་པ་ཟེར་བ་དེ་ཟུང་འབྲེལ་དུ་བྱས་ནས་ཤེས་རབ་ཀྱིས་གྲོགས་བྱས་ནས་དད་པ་བསྐྱེད་ཚུལ་ཞིག་གསུངས་ཡོད། དེ་བཞིན་སངས་རྒྱས་ཀྱི་ཆོས་ཀྱི་ནང་ལ་གཙོ་བོ་ཤེས་རབ་ཀྱིས་གྲོགས་བྱས་པའི་སྙིང་རྗེ་དེ་ཡང་བརྟན་པོ་ཡོད། དེ་དང་དེས་མཚོན་པའི་ཐབས་ཀྱི་ཡོན་ཏན་དེ་དག་ཤེས་རབ་ཀྱིས་གྲོགས་བྱས་ནས་ཡོང་དགོས་པ་དང་། ཤེས་རབ་ཀྱི་ཉམས་མྱོང་གོང་ནས་གོང་དུ་འཕེལ་བ་ལ་ཡང་ཐབས་ཀྱིས་གྲོགས་བྱེད་དགོས་པར་གསུངས་པས་དེ་དག་ཀྱང་ཆོས་ལུགས་གཞན་དང་མི་འདྲ་བ་ཞིག་ཏུ་གྱུར་ཡོད། དཔེར་ན། ཆོས་རྣམས་ཀྱི་ཡིན་ལུགས་ཤིག་གསུངས་པ་དང་། འདུས་བྱས་ཐམས་ཅད་མི་རྟག་པ་ཞེས་ཕྲ་བའི་མི་རྟག་པ་གསུངས་པ་དང་། ཟག་བཅས་ཐམས་ཅད་སྡུག་བསྔལ་བ་ཞེས་གསུངས་པ་དེ་དག་ལ་བསམ་བློ་ཡག་པོ་ཞིག་བཏང་བ་ཡིན་ན། བསམ་བློ་དགའ་རབ་གཏོང་རྒྱུ་ཡོད་པ་ཞིག་དང་དགའ་རབ་ར་འཕྲོད་ཐུབ་པ་ཞིག་ཡོང་རྒྱུ་ཡོད་ངེས་ཡིན། ཆོས་ཐམས་ཅད་སྟོང་ཞིང་བདག་མེད་པ་ཞེས་པ་དེར། དེང་སང་འཛམ་བུའི་གླིང་འདིའི་ནང་ལ་གཞི་ནས་དོ་སྣང་ཞིག་སླེབས་འདུག །ལྟ་གྲུབ་སྨྲ་བ་མང་པོ་དང་ཚན་རིག་པ་སོགས་བསམ་བློ་གཏོང་མཁན་མང་པོའི་ནང་ནས་དོ་སྣང་བྱས་དང་བྱེད་བཞིན་འདུག །

སངས་རྒྱས་པའི་ཆོས་དེ་ཆོས་ཀྱི་ངོས་ནས་ཟབ་མི་ཟབ་བཤད་ན་ངས་ནམ་རྒྱུན་འདི་ལྟར་དྲན་བཞིན་ཡོད་ལ་མི་ལ་ཡང་དེ་ལྟར་ཤོད་བཞིན་ཡོད། སངས་རྒྱས་པའི་ཆོས་ལ་རྒྱུད་འདུལ་བྱེད་ཀྱི་ཆ་ནས་ཆ་རྐྱེན་ཡོད། དེ་ཟབ་མི་ཟབ་བཤད་ན་གང་ཟག་སོ་སོ་རང་ཉིད་ལ་རག་ལས་པ་ཡིན། དཔེར་ན། གང་ཟག་བྱེ་བྲག་པ་ཞིག་ལ་ཁོ་རང་ལ་འཇིག་རྟེན་བཀོད་པ་པོའི་ལྟ་གྲུབ་ཀྱི་ཐོག་ནས་བཤད་པའི་ཆོས་དེས་སེམས་ལ་ཕན་པ་འབྱུང་ཆེ་བ་ཡོད་ན། གང་ཟག་དེའི་ངོ་ལ་ཆོས་དེ་ཟབ་པ་ཡིན་པ་དང་། རྟེན་འབྱུང་རྒྱུ་རྐྱེན་ཙམ་ལ་བརྟེན་ནས་འབྱུང་བའི་ལྟ་ཚུལ་འདིའི་ཐོག་ནས་བཤད་པའི་ཆོས་དེས་སེམས་ལ་ཧ་ཅང་རང་མི་ཕན་པ་ཞིག་ཡོད་ན། གང་ཟག་དེའི་ངོ་ལ་བལྟོས་ཏེ་རྟེན་འབྱུང་སྨྲ་བའི་ཆོས་དེ་མི་ཟབ་པ་ཡིན། ཡིན་ན་ཡང་། ལྟ་གྲུབ་ཀྱི་ལྡོག་ཆ་ནས་བརྩིས་པ་ཡིན་ན་ནང་པའི་ཆོས་དེ་རྒྱས་ཤོས་དང་ཟབ་ཤོས་སུ་གྱུར་ཡོད། མདོར་ན། སངས་རྒྱས་པའི་ཆོས་དེར་དེ་རིང་ཁ་སང་འཛམ་བུའི་གླིང་འདིའི་ནང་ལ་དོ་སྣང་སླེབས་པའི་རྒྱུ་མཚན་ད་ལྟ་བཤད་མ་ཐག་པ་ལྟར་གནས་ཚུལ་དེ་ལྟ་བུའི་ཐོག་ནས་སླེབས་ཡོད། དེ་ནས་གལ་ཆེ་ཤོས་ཤིག་ནི་ད་གིན་ཞུས་པ་བཞིན་སངས་རྒྱས་པའི་ཆོས་ཀྱི་ནང་ལ་རང་ཡལ་བར་དོར། གཞན་གཅེས་པར་འཛིན་ཟེར་བ་དེ་ཆོས་ལུགས་གཞན་གཅིག་གིས་ཀྱང་བཤད་མེད། དེ་ཧ་ཅང་གི་རྩ་ཆེན་པོ་དང་ཧ་ལས་པ་བློ་ཡུལ་ལ་མ་ཤོང་བ་ཞིག་ཡིན། སེམས་ཅན་ཞེས་ཟེར་སྐབས་མི་གཅིག་པུ་མིན་པར་སེམས་ཅན་མཐའ་ཡས་པ་ཞིག་ཤོད་བཞིན་ཡོད།

དེ་དག་ལ་སྐྱེ་བ་སྔ་ཕྱི་ཡོད་མེད་ལ་དཔྱད་པ་བྱས་ནས་ཤེས་པ་ལ་ཐོག་མ་བཞག་ན་མི་བདེ་ཞིང་འགལ་འདུ་མང་པོ་ཞིག་ཡོང་བས་ཤེས་པ་ལ་ཐོག་མ་མི་འདུག་ཅེས་ཤོད་བཞིན་ཡོད། མཐའ་གཞན་འགོག་པའི་རིགས་པ་ཞེས་བཤད་པ་བཞིན་ཧ་ལམ་ང་ཪང་ཚོས་ཚུར་སྒྲུབ་ཕྱོགས་ནས་སྐྱེ་བ་སྔ་མ་མ་ངེས་ན་ཡང་དགག་ཕྱོགས་ནས་བསམ་བློ་འདི་ལྟར་བཏང་སྟེ། དོན་དངོས་ཐོག་སྐྱེ་བ་སྔ་ཕྱི་ཡོད་ན་མི་ཚེ་བསྐྱལ་རྒྱུ་མང་བ་ཞིག་དང་འགྲེལ་བཤད་རྒྱག་པར་སྟབས་བདེ་བ་ཞིག་ཡིན། སྐྱེ་བ་སྔ་ཕྱི་མེད་པའི་དབང་དུ་བྱས་ནས་བཤད་པ་ཡིན་ན་འགལ་འདུ་མང་པོ་ཞིག་ལ་ཐུག་ཡོང་བ་དང་། འགལ་འདུར་ཐུག་པའི་སྐབས་ལ་འགྲེལ་བཤད་རྒྱག་རྒྱུ་མེད་པ་ཞིག་ཏུ་འགྱུར་བས། ད་ལྟ་ཞུས་པ་བཞིན་སངས་རྒྱས་པའི་ཆོས་ལ་རྒྱུ་མཚན་ཞིབ་མོའི་ཐོག་ནས་འགྲེལ་བཤད་བརྒྱབ་ཅིང་། དེ་དག་གུང་བསྒྲིགས་སྐབས། མཐའ་མ་རང་ཡལ་བར་དོར། གཞན་གཅེས་པར་འཛིན། བདག་པས་གཞན་གཅེས་པའི་བྱང་ཆུབ་ཀྱི་སེམས་ཞེས་གསུངས་པ་དེ་དང་། སྟོང་ཉིད་ཀྱི་ལྟ་བ་ཞེས་གསུངས་པ་དེ་རྨད་དུ་བྱུང་བ་དང་ཧ་ལས་པ་ཞིག་ཡིན་པས། ང་རང་ཚོའི་བོད་གངས་ཅན་གྱི་ལྗོངས་ལ་སངས་རྒྱས་ཀྱི་བསྟན་པ་ཐེག་པ་ཆེ་ཆུང་སྔགས་དང་བཅས་པ་ཆ་ཚང་བ་ཞིག་ཡོད་པ་དེ། བོད་པའི་གཅེས་ནོར་ཡིན་པ་ཙམ་དུ་མ་ཟད་འཛམ་བུའི་གླིང་གི་ཆོས་ལུགས་གལ་ཆེ་ཤོས་ཤིག་དང་ཆོས་ལུགས་དང་འབྲེལ་བའི་ལྟ་གྲུབ་གལ་ཆེ་ཤོས་ཤིག་ཡིན་ཞེས་སྤོབས་པ་ཆེན་པོས་བཤད་ཐུབ་པ་དང་ཐག་གཅོད་ཐུབ་པས། ང་རང་ཚོས་ད་ལྟའི་བར་དུ་སློབ་སྦྱོང་བྱས་པ་དང་། ང་རང་ཚོའི་བགོ་སྐལ་ལ་སྤྱོད་རྒྱུ་ཡོད་པ་དེ་དངོས་གནས་སྐལ་བ་བཟང་པོ་ཡིན། ཕྱི་ལོགས་ཀྱི་ཁྲ་ཁྲ་ཟང་ཟིང་དེ་ལ་ཧ་ཅང་ངོ་མཚར་བྱེད་རྒྱུ་མི་འདུག །

སྔོན་ལ་འདུ་བྱེད་ཀྱི་སྡུག་བསྔལ་ཡག་པོ་ཞིག་ངོ་འཕྲོད་པ་མ་བྱུང་ན་ཡང་། འཕྲལ་སེལ་གྱི་དངོས་པོ་ཡར་རྒྱས་ཕྱིན་པ་དེ་གཅིག་པུར་ལོངས་སྤྱད་ནས་སྡོད་མཁན་ཚོ་ལ་ཉམས་ཞིབ་ཡག་པོ་ཞིག་བྱས་ན། ཕུགས་ལ་སེམས་སྐྱིད་པ་ཞིག་དང་བག་ཕེབས་པོ་ཞིག་མེད་པ་གསལ་པོ་ཡིན་པས། དངོས་གནས་སངས་རྒྱས་པའི་ཆོས་དེ་རྩ་ཆེན་པོ་ཞིག་ཡིན་པ་དང་། ང་རང་ཚོ་ལ་ཕན་ཐོགས་ཡོད་པ་ཞིག་ཡིན་པ་དེ། བློ་གཟུ་བོར་གནས་ནས་ཡག་པོ་ཞིག་དཔྱད་ན་ཤེས་ཐུབ། ཆོས་ལུགས་གཞན་དག་བྱེད་པའི་མི་ཞིག་ནང་པའི་ཆོས་ལུགས་ལ་བསྒྱུར་དགོས་ཟེར་བ་མིན། སོ་སོའི་ཕ་མེས་ནས་ཡོད་པའི་ཆོས་ལུགས་གང་ཡིན་དེ་ག་རང་བྱས་ན་བརྟན་པ་དང་ཕན་ཐོགས་ཡོང་ངེས་ཡིན། ཡང་། ངའི་ངོ་ཤེས་པ་ཞིག་གིས་སྐབས་ཤིག་ལ་ནང་པའི་ཆོས་ལ་དོ་སྣང་ཆེན་པོ་བྱས་ཏེ་ནང་པའི་ཆོས་བྱས། དེ་ནས་ག་ལེར་ལོ་རྒས་ནས་འཆི་ཁར་རང་རང་ཆུང་ཆུང་སྐབས་ནས་ཅུང་ཙམ་གོམས་པའི་ཡེ་ཤུའི་ཆོས་ཀྱི་ཡང་བག་ཆགས་ཅུང་ཙམ་སད་དེ། བར་མཚམས་ཤིག་ནས་འཇིག་རྟེན་བཀོད་པ་པོ་ཡོད་པའི་བཟོ་ལྟ་བུ་མེད་པའི་བཟོ་ལྟ་བུ་བྱས་ཏེ་འཁྲུགས་ནས་སྡོད་ཀྱིན་འདུག །དེ་ཡག་པོ་མི་འདུག །ཁོ་རང་དང་པོ་ནས་ཕ་མེས་རིང་གི་ཆོས་ལུགས་དེའི་ཐོག་ནས་ཕྱིན་ན་ཡག་པོ་རེད། གལ་ཏེ་ནང་པ་བྱས་པ་ཡིན་ན་གནས་སྐབས་རིང་ནང་པའི་ཆོས་ལ་སློབ་སྦྱོང་བྱས། སོ་སོའི་སེམས་ལ་འཕྲོད་མི་འཕྲོད་ལོ་ནས་ལོར་མཐུད་བརྟག་དཔྱད་ཡག་པོ་བྱས་ནས་དངོས་གནས་སངས་རྒྱས་པའི་ཆོས་དེ་འཕྲོད་པོ་ཞིག་དང་སོ་སོའི་སེམས་ཀྱི་ནང་ལ་རན་པོ་ཞིག་ཡོད་ན། དེ་ནས་ནང་པའི་ཆོས་བྱས་ན་འགལ་བ་ཅང་མི་འདུག །

གཞན་གྱ་ཚོམ་དང་གཡམ་རྒྱུག་ལྟ་བུའི་ཐོག་ནས་ནང་པའི་ཆོས་ལ་ཞུགས་པ་ཡིན་ན། གང་ཟག་ཁོ་རང་ལ་ཡང་མཐའ་གཅིག་ཏུ་ཕན་པས་ཁྱབ་པ་ཅང་མེད། གནས་སྐབས་ཤིག་ལ་ཨ་གསར་ལྟ་བུ་ཞིག་གིས་དཔེ་གསར་ལྟ་བུ་ཞིག་བྱས། ཡིན་ན་ཡང་། རྗེས་མ་དཀའ་ངལ་དང་ཕྲད་པ་ཡོང་བཞིན་ཡོད། དེར་བརྟེན། ངས་ནམ་རྒྱུན་སོ་སོའི་ཕ་མེས་ཀྱི་ཆོས་ལུགས་བྱས་ན་བརྟན་པོ་ཡིན་ཞེས་ཤོད་བཞིན་ཡོད། ཡིན་ན་ཡང་། སེམས་ཅན་ཐམས་ཅད་འཚང་རྒྱ་བར་ཤོག་ཅེས་སྨོན་ལམ་རྒྱག་སྐབས་ཤུགས་ཀྱིས་ནང་པར་འགྱུར་བར་ཤོག་ཟེར་གྱིན་ཡོད་པ་དང་། ང་རང་ཚོའི་སངས་རྒྱས་པའི་ཆོས་དེ་མི་ཚང་མས་བྱེད་དགོས་པ་ཡིན་ཞེས་ང་ཚོས་སྨོན་ལམ་ཙམ་རྒྱག་གིན་ཡོད། ཡིན་ན་ཡང་། ང་ཚོས་དངོས་སུ་ཁྱོད་རང་ནང་པ་གྱིས་ཤིག །ནང་པ་ཡག་པོ་ཡིན་ཟེར་ནས་ཤོད་པའང་མེད་ལ། བཤད་ནས་ཕན་པ་ཡང་མེད། ཁམས་དང་མོས་པ་སྣ་ཚོགས་པ་ཡིན། ནང་ཆོས་དར་བའི་རྗེས་ནས་ང་རང་ཚོ་ཕ་མེས་ནས་ནང་པར་གྱུར་ཡོད། དེའི་གོང་ལ་ང་རང་ཚོ་བོན་པོ་ཡིན་པས། བོན་པོ་ཧ་ཅང་བཀའ་དྲིན་ཆེན་པོ་ཡིན་པ་འདི་ང་ཚོས་ཤེས་དགོས་པ་ཞིག་ཡིན། སྐབས་རེར། ང་རང་ཚོས་དད་པ་ཧ་ཅང་ཆེན་པོ་རྨོངས་དད་ལྟ་བུ་བྱས་ནས། ཁ་བ་ཅན་ཡོངས་རྫོགས་མཚོ་ཡིན་པར་འདོད་པ་དང་། ཁ་བ་ཅན་གྱི་མཚོ་དེ་མར་བྲི་ནས་ག་ལེར་འགྲོ་བ་མི་ཆགས་པ་ཡིན་པར་གསུངས་པའི་ལུང་དེ་ཁོ་ན་སྒྲ་ཇི་བཞིན་པར་ཞེན་ནས་བསྡད་ན་ཧ་ཅང་ནོར་འཁྲུལ་ཡིན།

དཔེར་ན། ང་དེ་སྔོན་ལྷ་སར་ཡོད་པའི་སྐབས་ལ་འཇར་མན་པ་རྒན་གཞོན་གཉིས་དང་། ཨསྟྲེཡ་(Austria)ནས་ཡིན་པའི་ཨབ་ཤ་ནེ་ཀྲར་(Peter Ausfschnaiter) ཟེར་བ་གཅིག་དང་། ཧན་རི་ཧ་རར་(Heinrich Harrer)ཟེར་བའི་མི་བཞི་ཡོད། ཨབ་ཤ་ནེ་ཀྲར་གྱིས་དེ་སྐབས་ཞིང་འདབས་གློག་ཁང་ཁྲིད་ཅིང་། ཞིང་འདབས་གློག་ཁང་ཁྲིད་པའི་སྐབས་ལ་ཡུར་རྐ་བྲུས་པ་ན། སའི་འོག་ནས་མིའི་ཕུང་པོ་རྙིང་པ་རུས་གོག་རྐྱང་རྐྱང་གི་རུས་སྒྲོམ་ཞིག་རྙེད། དེ་དང་མཉམ་དུ་དངུལ་སྣོད་ལྟ་བུ་ཞིག་དང་། ཁབ་དང་། རྫ་ཆས་སོགས་རིགས་ཁ་ཤས་ཤིག་འདུག་ཟེར། དེ་ཡང་ས་འོག་ནས་ཐོན་པའི་མིའི་རུས་པ་དེར་བརྟག་དཔྱད་བྱས་པའི་སྐབས་ལ། ལོ་སུམ་སྟོང་ཕྱིན་འདུག་ཟེར་བས། བཅོམ་ལྡན་འདས་རྒྱ་གར་ལ་ཕེབས་ནས་སྤྱིར་བཏང་ཡོངས་གྲགས་ལྟར་བརྩིས་ན་ལོ་ཉིས་སྟོང་ལྔ་བརྒྱ་རྩི་བཞིན་ཡོད་ལ། ལོ་ཉིས་སྟོང་ལྔ་བརྒྱའི་གོང་དུ་བཅོམ་ལྡན་འདས་རྒྱ་གར་ལ་ཕེབས་པའི་སྐབས་ལ་བོད་ལ་འགྲོ་བ་མི་ཡོད་པ་གསལ་པོ་ཡིན་པས། ང་ཚོའི་ལྷ་སའི་ཉེ་འཁོར་ཞིང་འདབས་རྒྱུད་ལ་དེ་སྐབས་ནས་མི་ཡོད་པ་དེ་གསལ་པོ་ཡིན། དེ་ཡང་ང་ཚོས་ཤེས་དགོས་པ་ཞིག་ཡིན། འོ་ན་ཁ་བ་ཅན་དུ་མཚོ་བྲི་ནས་ཟེར་བ་དེ་ཅི། མཚོ་མེད་པ་ཡིན་ནམ་ཟེར་ན་དེ་ཡང་མིན། ཁ་བ་ཅན་གྱི་སྙིང་པོ་ལྟ་བུ་དེ་ལྷ་ས་ལ་བརྩིས་ནས། ལྷ་སའི་འོ་ཐང་ལ་མཚོ་ཞིག་ཡོད། མཚོ་དེ་ག་ལེར་མར་བྲི་བ་ལ་ཁ་བ་ཅན་དུ་མཚོ་བྲི་ནས་གསུང་གིན་ཡོད་པར་བརྟེན། ང་རང་ཚོའི་བོད་གངས་ཅན་གྱི་ས་ཁུལ་ལ་དུས་དེ་སྐབས་ནས་འགྲོ་བ་མི་གྲུབ་ནས་ཡོད་བཞིན་པ་ཞིག་ཡིན། དེ་ལ་བོན་པོའི་གཞུང་ལ་ཕར་བལྟ་དགོས་པ་གལ་ཆེན་པོ་ཡིན། བོན་པོའི་གཞུང་ལ་བལྟས་སྐབས་བོན་གཞུང་གིས་ཆོས་རྒྱལ་གཉའ་ཁྲི་བཙན་པོ་མ་བྱུང་གོང་ལ་ཡང་བོད་ཀྱི་ཞང་ཞུང་གི་རྒྱལ་པོ་རྒྱལ་ཐོག་ཉི་ཤུ་སྐོར་ཞིག་དང་ལོ་ཧ་ལམ་ཉིས་སྟོང་སྐོར་ཞིག་ཤོད་བཞིན་ཡོད།

བར་སྐབས་ཀྱང་ཧ་ཅང་ཁྱད་མཚར་པོ་ཞིག་ལ་བོད་ཀྱི་ནུབ་རྒྱུད་མངའ་རིས་ཁུལ་ཞིག་ནས་རྡོ་ལ་བརྐོས་པའི་ཡི་གེ་ཞིག་རྙེད། གནས་ཚུལ་དེ་རྒྱ་མིའི་ཚགས་པར་ནང་ལ་ཡང་ཐོན་འདུག་ཟེར། ཡི་གེ་དེ་བོན་པོའི་ཞང་ཞུང་གི་སྨར་ཡིག་ཟེར་བ་དེ་ཡིན་ཚོད་འདུག་ལ། ལོ་ཇི་ཙམ་ཕྱིན་ཡོད་མེད་ཞིབ་འཇུག་བྱེད་སྐབས་ལོ་སུམ་སྟོང་ཕྱིན་འདུག་ཟེར་བས། ང་རང་ཚོས་ཆོས་རྒྱལ་སྲོང་བཙན་སྒམ་པོའི་ཆེ་བ་རྗོད་སྐབས། ཐོན་མི་སཾ་བྷོ་ཊས་བོད་ཡིག་གཞི་ནས་གསར་པ་བཟོས་གནང་བ་ཡིན་ཞེས་ཤོད་བཞིན་ཡོད། ཞ་དང་ཟ་ཡི་གདངས་སོགས་མང་པོ་ཞིག་བོད་སྐད་ནང་ལ་ཡོད་ནའང་གདངས་དེ་མཚོན་བྱེད་ཀྱི་ཡི་གེ་དེ་གང་འདྲ་བཟོ་དགོས་ན་སྙམ་དུ་དགོངས་པ་བཞེས་པའི་སྐབས་ལ་མི་ཞིག་ལ་ཕྲད་ནས་ག་ནས་ཡོང་བ་ཡིན་ཞེས་དྲིས་པར། ཟ་ཧོར་ནས་ཡོང་བ་ཡིན་ཞེས་དང་། ག་པར་འགྲོ་ཞེས་དྲིས་པར། ཞང་ཞུང་ལ་འགྲོ་བ་ཡིན་ཞེས་སོགས་ཀྱི་བཀའ་ལན་གྱི་རྐྱེན་ལ་བརྟེན་ནས་ཞ་དང་ཟ་སོགས་བཟོས་པ་ཡིན། དེའི་གོང་ལ་བོད་ལ་བོད་ཡིག་མེད་ཟེར་མཁན་ཞིག་ཡོད། བོད་ཡིག་གི་རྨང་གཞི་ཞིག་ཆོས་རྒྱལ་སྲོང་བཙན་སྒམ་པོ་མ་བྱུང་གོང་ནས་ཞང་ཞུང་གི་ཡུལ་ལ་ཡོད་པ་དེ་གསལ་པོ་ཡིན། ཡི་གེ་བྱེ་བྲག་པ་སྨར་ཡིག་བརྐོས་པ་ལོ་སུམ་སྟོང་ལོན་པ་ཞིག་རྙེད་པ་ཡིན་པས། རྩ་བའི་བོད་ཡིག་བོད་ནང་ལ་སླེབས་ནས་ལོ་སྟོང་ཕྲག་བཞི་ལྔ་ཞིག་ཕལ་ཆེར་ལོན་པ་མིན་ནམ་སྙམ། རྒྱ་ནག་ལ་ཡི་གེ་བྱུང་ནས་ཕལ་ཆེར་ལོ་བཞི་སྟོང་ལྔ་སྟོང་སྐོར་ཤོད་ཀྱིན་འདུག །དེ་བཞིན་ཨི་ཇིབ་ཤན་ཟེར་བའི་ཡི་གེ་དེ་ལ་ཡང་ཕལ་ཆེར་ལོ་བཞི་སྟོང་ལྔ་སྟོང་སྐོར་ཤོད་ཀྱིན་འདུག །

རྒྱ་གར་གྱི་ཐོག་མ་མི་ཡར་རྒྱས་འགྲོ་བའི་རིགས་དེ་སིན་དྷུ་སི་ཐན་དང་ཨབ་གྷན་སི་ཐན་ཟེར་བ་དེ་ཚོའི་རྒྱུད་ལས་བྱུང་བར་ཤོད་ཀྱིན་འདུག །དེར་བརྟེན། བོད་ཀྱི་ས་ཆ་ཞང་ཞུང་ནས་དེ་ཚོར་མར་འབྲེལ་བ་ཞིག་ཡོད་པར་ངེས། ཞང་ཞུང་ནས་རྒྱ་ནག་དང་འབྲེལ་བ་ཆེན་པོ་ཡོད་མེད་ངས་མི་ཤེས། ང་ཚོའི་ཁྱིམ་མཚེས་དེ་ཚོའི་གྲས་སྔ་མོ་ནས་ཡི་གེ་ཡོད་པའི་སྤྱི་ཚོགས་ཤིག་དང་ཡར་རྒྱས་ཕྱིན་པ་ཞིག་ཡིན་པས། ང་ཚོའི་བོད་ལ་ཡང་ཞང་ཞུང་གི་སྐབས་ནས་ཀྱང་ཡི་གེ་ཡོད་པ་ཞིག་ཡིན་པར་ངེས་པས། དེ་དག་དངོས་ཡོད་གནས་ཚུལ་དུ་གྱུར་ཡོད། དངོས་ཡོད་གནས་ཚུལ་དེ་ང་ཚོས་ཁས་ལེན་དགོས་པ་ཡིན། རྗེ་རིན་པོ་ཆེས་དྲང་ངེས་ལེགས་བཤད་སྙིང་པོའི་དབུ་དེར་རིགས་པ་དང་འགལ་བའི་གྲུབ་མཐའ་ཁས་ལེན་ན་སྨྲ་བ་པོ་ཚད་མའི་སྐྱེས་བུར་མི་རུང་ཞེས་གསུངས་པ་བཞིན། མངོན་སུམ་ལ་བསྙོན་དགོས་པ་ཞིག་བྱས་པ་ཡིན་ན། དེ་འདྲའི་སྨྲ་བ་པོ་དེ་ཚད་མའི་སྐྱེས་བུར་གྲུབ་སྟངས་གཏན་ནས་མེད་པ་ཡིན་པས་དེ་ང་རང་ཚོས་ཁས་བླངས་པར་འགལ་བ་ཅང་མེད། ཆོས་རྒྱལ་སྲོང་བཙན་སྒམ་པོའི་སྐབས་ལ་ཐོན་མི་སཾ་བྷོ་ཊས་བོད་ཡིག་ཡར་རྒྱས་བཏང་སྟེ། ནང་པ་སངས་རྒྱས་པའི་ཆོས་བོད་ལ་ཚུར་བསྒྱུར་སྐབས་གཞི་ལམ་འབྲས་གསུམ་གྱི་རྣམ་གཞག་ཆ་ཚང་ཞིག་སྟོན་ཐུབ་པའི་ཡི་གེ་གསར་པ་ཞིག་དེ་སྐབས་བཟོས་པ་དེ་གསལ་པོ་ཡིན་པ་དེ་ཡང་ང་ཚོས་ཤེས་དགོས་པ་ཞིག་ཡིན།

དེ་ནས་ཆོས་རྒྱལ་སྲོང་བཙན་སྒམ་པོ་དགུང་ལོ་སུམ་ཅུ་སོ་གྲངས་ལ་མ་གཏོགས་བཞུགས་མེད་ཟེར་མཁན་གཅིག་དང་། དགུང་ལོ་བརྒྱད་ཅུ་གྱ་གྲངས་ལ་བཞུགས་ཟེར་མཁན་གཅིག །ཡང་། ཆོས་རྒྱལ་སྲོང་བཙན་སྒམ་པོ་གཤེགས་ནས་འཕྱོངས་རྒྱས་ལ་བང་སོ་ཡོད་ཟེར་མཁན་གཅིག་དང་། ཆོས་རྒྱལ་སྲོང་བཙན་སྒམ་པོ་རང་བྱུང་ལྔ་ལྡན་གྱི་ཐུགས་ཀར་ཐིམ་ཟེར་བ་སོགས་ཤོད་ཚུལ་སྣ་ཚོགས་ཡོད། དེ་ནས་ང་རང་ཚོའི་ཆོས་རྒྱལ་སྲོང་བཙན་སྒམ་པོའི་དབུ་ལ་སྣང་བ་དག་པའི་དབུ་གཅིག་ཡོད། དེ་དངོས་ཡོད་གནས་ཚུལ་ལ་ཏན་ཏན་དེ་ལྟ་བུ་ཞིག་ཨེ་ཡིན། ང་རང་ཚོས་ཆོས་རྒྱལ་སྲོང་བཙན་སྒམ་པོ་འཕགས་པ་སྤྱན་རས་གཟིགས་ཀྱི་སྤྲུལ་པ་ཡིན། དབུ་ལ་རིགས་བདག་འོད་དཔག་མེད་ཡོད་ཅེས་དད་པས་བཀོད་པ་ཞིག་མ་གཏོགས། ཆོས་རྒྱལ་སྲོང་བཙན་སྒམ་པོའི་དབུ་ངོ་མ་དེའི་སྟེང་ལ་འོད་དཔག་མེད་ཀྱི་དབུ་ཞིག་ཡོད་མེད་བསམ་བློ་གཏོང་དགོས། ཡང་། གླང་དར་མའི་མགོ་ལ་རྭ་གོག་ཅིག་ཡོད་ཅེས་ཟེར་བ་དེ་རྭ་གོག་ཡིན་མིན་མི་ཤེས། ང་རང་ཚོས་མ་དགའ་བ་ལྟ་བུ་བྱས་ནས་བཤད་པ་ཡིན་སྲིད། ང་རང་ཚོའི་མར་ཕྱོགས་དེར་བཅོས་པ་ལྟ་བུའི་མ་ཧེ་ཤ་གཟུག་ཅེས་རྭ་གོག་ཡོད་པ་ཞིག་འདུག །

རྒྱ་གར་བས་ཁང་པ་གསར་པ་རྒྱག་པའི་སྐབས་ལ་གཅིག་འཇོག་གིན་འདུག །
དེ་དག་མང་ཆེ་བར་རྭ་གོག་འདྲ་ཞིག་མི་འདུག་གམ། དེས་ན། རྭ་གོག་དེ་སྡུག་ཆགས་ལྟ་བུ་ཞིག་ལ་རྩི་བཞིན་ཡོད། གླང་དར་མ་བསྟན་པ་སྣུབ་མཁན་ཡིན་པས་དེའི་མགོ་ལ་རྭ་གོག་ཅིག་ཡོད་པར་བཤད་པས། ཁོ་བདུད་ཀྱི་སྤྲུལ་པ་ལྟ་བུ་ཞིག་ཡིན་ཟེར་བ་མིན་ནམ། བདུད་ཨ་ཁྱུང་གི་མགོ་ལ་རྭ་གོག་ཅིག་ཡོད་པ་མིན་ནམ། བདུད་ཨ་ཁྱུང་གི་མགོ་ལ་རྭ་གོག་འབུས་ཙམ་ཞིག་ཡོད་སྙམ། དེ་དག་ང་རང་ཚོས་སྒྲོ་བཏགས་ནས་བཤད་པ་ཞིག་ཡིན་པས། ཆོས་རྒྱལ་སྲོང་བཙན་སྒམ་པོའི་དབུ་ལ་མཐའ་གཅིག་ཏུ་འོད་དཔག་མེད་ཀྱི་དབུ་དེ་ཡོད་དགོས་པ་ཅང་ཨེ་ཡོད་སྙམ། ཡིན་ན་ཡང་། ཁོང་འཕགས་པ་སྤྱན་རས་གཟིགས་ཀྱི་སྤྲུལ་པ་ཡིན་པར་བཤད་ཐུབ། དེ་དང་ཆབས་ཅིག་གླང་དར་མའི་མགོ་ལ་རྭ་གོག་དེ་ཡུན་གཅིག་མིན་གཉིས་དགོས་ཀྱི་ཅང་ཨེ་ཡོད་སྙམ། ཞེས་གསུངས་ཏེ་བཞད་མོ་བཞད། དཔྱད་པ་བྱེད་དགོས། དེང་སང་འཛམ་བུའི་གླིང་གི་བཤད་སྟངས་ང་ཚོས་དངོས་སུ་ཐོས་པ་དེ་དག་རུབ་རུབ་བྱས་ནས་བསམ་བློ་ཞིག་བཏང་ན་ཡག་པོ་ཡོད། དེ་ནས་དངོས་ཡོད་གནས་ཚུལ་ཤེས་ཐུབ། གཞན་ང་རང་ཚོ་དད་པ་གཅིག་པུའི་ཐོག་ནས་ཕྱིན་པ་ཡིན་ན་ཅུང་ཙམ་དཀའ་ལས་ཡིན་པར་བརྟེན། ཆོས་རྒྱལ་སྲོང་བཙན་སྒམ་པོ་ཐུན་མོང་མ་ཡིན་པའི་གདུལ་བྱ་ལས་དག་ཅིག་གི་ངོ་ལ་རང་བྱུང་ལྔ་ལྡན་གྱི་ཐུགས་ཀར་ཐིམ་པ་ཞིག་ཡོང་སྲིད། ཡང་། ཐུན་མོང་བ་ཡོངས་གྲགས་ཀྱི་ངོ་ལ་མྱ་ངན་ལས་འདས་ནས་སྲོང་བཙན་བང་སོའི་ནང་ལ་བཞུགས་པ་ཞིག་ཀྱང་ཡོང་སྲིད།

སྤྱིར་ཆོས་ཡོད་པ་དང་མེད་པ་གཉིས་ལས། དམིགས་བསལ་དཀའ་ངལ་ཞིག་དང་ཕྲད་ནས་ཡོང་བའི་སྐབས་ལ་ཆོས་ཡོད་མཁན་གྱི་མི་དེར་ད་དུང་རེ་བ་མ་བརླགས་པ་ལ་ཏན་ཏན་ཁྱད་པར་ཡོད། སངས་རྒྱས་བཅོམ་ལྡན་འདས་ཞུ་བ་དེ་ལོ་རྒྱུས་སྨྲ་བ་ཚོས་བཤད་པ་ལྟར་འཛམ་བུའི་གླིང་འདིའི་སྟེང་ལ། ལོ་ཉིས་སྟོང་ལྔ་བརྒྱའི་གོང་ལ་བྱོན་པའི་གང་ཟག་ཁྱད་དུ་འཕགས་པ་ཞིག་ལ་ངོས་འཛིན་བྱས་པ་ཡིན་ན། དེ་ཙམ་ཞིག་གིས་དེ་ལ་ཡིད་ཆེས་དང་དད་པ་བྱེད་མཁན་ཡོད་མོད། ཡིན་ན་ཡང་། འདི་ཙམ་གྱིས་སངས་རྒྱས་པའི་སྐྱབས་འགྲོ་སྤུས་དག་པོ་ཞིག་ཏུ་ཕལ་ཆེར་འགྱུར་མི་ཐུབ། ལྷག་དོན་ཐེག་ཆེན་གྱི་སྐྱབས་འགྲོ་ཡག་པོ་ཞིག་ཡོང་བ་ལ་སྐུ་བཞིའི་བདག་ཉིད་ཀྱི་སངས་རྒྱས་ཟེར་བ་དེ་ལ་གོ་བ་ཆགས་དགོས་པ་དེ་ཧ་ཅང་གལ་ཆེན་པོ་ཡིན། དེ་ཡང་སྤྱིར་སངས་རྒྱས་ཟེར་བ་ཤེས་པའི་རྒྱུན་གྱི་སྟེང་ལ་སྐྱོན་གྱི་རིགས་མཐའ་དག་སངས་ཤིང་ཡོན་ཏན་གྱི་རིགས་མཐའ་དག་རྒྱས་པས་སངས་རྒྱས་ཟེར་བས། སངས་རྒྱས་ཟེར་བ་དེ་ཚིག་སྐམ་པོ་གཅིག་པུ་ཞིག་མིན། ཚིག་དེའི་དོན་དག་ཆ་ཚང་ཡོད་པའི་གང་ཟག་སྐྱེས་བུ་དམ་པ་ཞིག་ལ་སངས་རྒྱས་ཟེར། དེ་ལྟ་བུ་ཞིག་ཡོང་སྲིད་པ་དེ་ང་རང་ཚོའི་བསམ་བློའི་ནང་ལ་སྔོན་ལ་ཤར་དགོས། ཤེས་བྱ་མཐའ་དག་ལ་བློ་རྒྱས་པ་ཞིག་ཡོང་བ་ལ་སྔོན་ལ་སྒྲིབ་བྱེད་ཀྱི་སྐྱོན་མཐའ་དག་སངས་ཐུབ་དང་མ་ཐུབ་ལ་རག་ལས་པ་ཡིན། སངས་རྒྱས་ཞེས་པའི་སངས་ཞེས་པའི་གོ་བ་དང་དེ་བཞིན་བྱང་ཆུབ་ཅེས་པའི་བྱང་ཞེས་པའི་གོ་བ་ལོན་པ་ལ། དྲི་བཅས་ཀྱི་སེམས་ཀྱི་རྒྱུན་སྔ་མའི་སྟེང་གི་དྲི་མ་མཐའ་དག་གཉེན་པོ་སྐྱེས་པའི་སྟོབས་ཀྱིས་བཅོམ་ནས་སེམས་ཀྱི་རྒྱུན་ཕྱི་མ་དྲི་མ་མཐའ་དག་སྤངས་པའི་བྲལ་བའི་ཁྱད་པར་དང་ལྡན་པ་ཞིག་ཡོང་བ་ཤེས་དགོས་པས། དྲི་མ་ཟེར་བ་དེ་གང་འདྲ་ཡིན་པ་དང་། དེའི་གཉེན་པོ་གང་འདྲ་ཞིག་ཡོད་པ། དྲི་མ་གནས་པ་ལ་གེགས་བྱེད་སྟངས་གང་འདྲ་ཞིག་ཡིན་པ་དེ་ཚོའི་གྲས་ང་ཚོས་ཤེས་དགོས། དེ་དག་ལ་གོ་བ་ལྟ་བུ་རགས་པ་ཞིག་ཆགས་པ་ཡིན་ན། དེ་ནས་གཞི་ནས་སངས་རྒྱས་ཟེར་བ་ཞིག་སྤྱིར་ཤེས་བྱ་ལ་ཡོད་སྲིད་སྙམ་པ་དྲན་ངེས་ཡིན།

སྐྱོན་གྱི་རིགས་མཐའ་དག་སངས་ཤིང་དག་སྟེ་བྱང་བ་དང་། ཡོན་ཏན་མཐའ་དག་ཐུགས་སུ་ཆུད་པ་ཞིག་ཡོད་པ་ཡིན་ན། དེ་ལྟ་བུ་དེ་དགོས་པ་གཞན་དོན་དུ་མངོན་དུ་བྱེད་པ་དང་། གཙོ་བོ་མཐའ་གཅིག་ཏུ་གཞན་དོན་འབའ་ཞིག་སེམས་པའི་བློ་དེའི་ལག་རྗེས་ཡིན། བློ་དེའི་ལག་རྗེས་སམ་འབྲས་བུ་དེ་མངོན་དུ་བྱས་པའི་གནས་སྐབས་ལ་རང་དབང་ཆ་ཚང་དང་ནུས་པ་ལྡན་པ་ཞིག་ཏུ་གྱུར་པ་ན་གཞན་དོན་འབད་མེད་ལྷུན་གྲུབ་ཟེར་བ་དེ་ཡོང་བ་ཞིག་ཡིན། གཉེན་པོ་སྐྱེས་པའི་སྟོབས་ཀྱིས་དྲི་མ་བྱང་ཞིང་དག་པའི་རང་དོན་གློ་བུར་རྣམ་དག་གི་ངོ་བོ་ཉིད་སྐུ་ཐོབ་སྐབས་རང་བཞིན་རྣམ་དག་གི་ངོ་བོ་ཉིད་སྐུ་ཡང་ཐོབ་པ་ཡིན། དེ་ལྟར་ཤེས་བྱ་ཤེས་པ་ལ་བར་དུ་གཅོད་པའི་དྲི་མ་མཐའ་དག་ཟད་པའི་གནས་སྐབས་ཐོབ་སྐབས། ཤེས་བྱ་མཐའ་དག་ཤེས་ཐུབ་པའི་ཡེ་ཤེས་ཆོས་ཀྱི་སྐུ་ཟེར་བ་ཞིག་ཀྱང་ཐོབ་པ་ཡིན། འདི་གཉིས་གཞན་དོན་དུ་མངོན་དུ་བྱས་པ་ཡིན་པས་གཞན་དོན་གཟུགས་སྐུ་ཟེར་བ་ཞིག་ཀྱང་ཐོབ་པ་ཡིན། སྔགས་ཕྱོགས་ནས་ཤིན་ཏུ་ཕྲ་བའི་རླུང་སེམས་ཀྱི་སྟེང་ནས་འགྲེལ་བཤད་ཅིག་བརྒྱབ་པས། དངོས་གནས་རང་དོན་ཆོས་ཀྱི་སྐུ་ཟེར་བ་ཞིག་ཡོང་ཐུབ་པ་འདྲ། གཞན་དོན་གཟུགས་ཀྱི་སྐུ་ཟེར་བ་ཞིག་ཀྱང་ངེས་པར་ཐོབ་ཐུབ་པ་འདྲ་བསམ་པ་ཞིག་ང་ཚོའི་བློ་ལ་འཆར་ཐུབ། དག་མ་དག་གི་གདུལ་བྱ་སྣ་ཚོགས་ཡོད་པའི་དབང་གིས་གཞན་དོན་ལོངས་སྤྲུལ་གྱི་གཟུགས་སྐུ་གཉིས་ཡོང་བ་ཡིན། དེ་ལྟ་བུའི་སྐུ་བཞིའི་རྣམ་གཞག་ཅིག་བློ་ལ་ཤར་བ་ཡིན་ན། དེ་ནས་དངོས་གནས་མཆོག་གི་སྤྲུལ་སྐུ་དེ་ང་རང་ཚོའི་འཛམ་བུའི་གླིང་འདིའི་ནང་ལ་དུས་ཚོད་ངེས་ཅན་ཞིག་དང་གནས་ངེས་ཅན་ཞིག་ལ་མིའི་རྣམ་ཅན་དུ་བྱོན་ནས། ཆོས་ཀྱི་འཁོར་ལོ་བསྐོར་བ་ཡིན་ཟེར་བ་དེ་ཚོའི་གྲས་དེ། རྒྱུད་བླ་མ་ནས་གསུངས་པ་བཞིན་ཆོས་ཀྱི་སྐུ་ལས་གཡོ་བ་མེད་བཞིན་དུ་སྤྲུལ་པའི་རོལ་གར་སྣ་ཚོགས་སུ་ཤར་བ་ཟེར་བ་དེའི་ནང་ཚན་གྱི་སྤྲུལ་སྐུ་ཟེར་བ་དེའི་མཛད་པ་ཡིན་པར་ངེས་པ་རྙེད་ངེས་ཡིན།

བཅོམ་ལྡན་འདས་ཀྱིས་སངས་རྒྱས་ཀྱི་ཆོས་ཀྱི་སྒྲོམ་གཞི་ལྟ་བུ་དེ་ཐོག་མར་བདེན་བཞིའི་ཆོས་འཁོར་གྱི་ཐོག་ནས་བསླངས་ཏེ། བདེན་བཞིའི་ཚུལ་ཇི་མ་ཇི་བཞིན་ཞིག་ཤེས་པའི་གོ་བ་གཏིང་ཕྱིན་པ་ཡོང་བའི་ཆེད་དུ་འཁོར་ལོ་བར་པ་ཤེར་ཕྱིན་གྱི་གཞུང་དེ་དག་གིས་ཆོས་རྣམས་རང་བཞིན་མེད་པ་ཡིན་ལུགས་དང་། དྲི་མ་མཐའ་དག་ཟད་རུང་ཡིན་པ་དང་། དྲི་མ་སྤངས་པའི་བྲལ་བའི་ཡོན་ཏན་ཞིག་ཡོད་པར་གསུངས་ཡོད། དེ་ལ་བརྟེན་ནས་བདེན་བཞིའི་འགོག་བདེན་ཟེར་བ་དེ་དཔྱིས་ཕྱིན་པ་ཞིག་ཤེས་ཐུབ་ལ། དེ་དང་འབྲེལ་བའི་ལམ་གྱི་བདེན་པ་ཟེར་བ་དེ་ཡང་དཔྱིས་ཕྱིན་པ་ཞིག་ཤེས་ཐུབ། ཡང་། ཆོས་རྣམས་ཀྱི་ཡིན་ཚུལ་ཇི་ལྟར་ཡིན་པ་དེ་ཇི་མ་ཇི་བཞིན་པ་གཏན་ལ་ཕབ་པས། དེ་ལ་བརྟེན་ནས་ཕྱིན་ཅི་ལོག་ཏུ་འཛིན་པའི་ཀུན་འབྱུང་ཉོན་མོངས་ཕྲ་རགས་ཆ་ཚང་ཞིག་ཤེས་ཐུབ་པ་དང་། འཁོར་ལོ་བར་པའི་སྐབས་ནས་དངོས་བསྟན་སྟོང་ཉིད་དང་། སྦས་དོན་མངོན་རྟོགས་ཞེས་པའི་སྦས་དོན་ཟེར་བའི་ཐ་སྙད་ཅིག་སྦྱར་ཡོད་པ་དེ། གསང་སྔགས་ཀྱི་སྐབས་སུ་སྦས་དོན་གྱི་གནད་དོན་ཧ་ཅང་མང་པོ་ཞིག་ཐོན་པ་དང་འབྲེལ་ནས་ཡོང་གིན་ཡོད། དེ་བཞིན་རྒྱུད་བླ་མའི་བཤད་བྱ་རྩ་བའི་མདོ་དེ་བཞིན་གཤེགས་པའི་སྙིང་པོའི་མདོའི་སྐབས་ནས་གསུངས་པ་བཞིན་སེམས་རང་བཞིན་གྱིས་འོད་གསལ་བ་ཡིན་ལུགས་གསུངས་པ་དེ། སྔགས་ཕྱོགས་ནས་གཞི་ནས་སེམས་ཕྲ་རགས་ཀྱི་རྣམ་གཞག་གསུངས་ཏེ། མཐར་ཐུག་གཉུག་མ་ལྷན་ཅིག་སྐྱེས་པའི་འོད་གསལ་གྱི་རྣམ་གཞག་གསུངས་པ་དང་འདྲེས་ནས་ཡོང་གིན་ཡོད།

ང་རང་ཚོས་ནམ་རྒྱུན་ཡོངས་གྲགས་ཀྱི་ཤེར་ཕྱིན་མར་ཀློག་ཡོང་སྐབས་གནས་བྱ་རྒོད་ཕུང་པོའི་རི་ཡངས་ཤིང་རྒྱ་ཆེ་བ་ལ་དག་མ་དག་གི་སེམས་ཅན་མི་ལ་སོགས་པའི་འགྲོ་བ་མང་པོ་ཞིག་འདུས་པ་ལྟ་བུར་བློ་ལ་ཤར་བ་དང་ཡིད་ཆེས་བྱེད་ཀྱིན་ཡོད། དངོས་སུ་ང་རང་ཚོ་བྱ་རྒོད་ཕུང་པོའི་རིར་ཕྱིན་པ་ཡིན་ན་དེ་ལྟ་བུ་ཞིག་མིན་པར་ཚང་མས་མཐོང་བ་ལྟར་ཡིན་པས། གདུལ་བྱ་དམིགས་བསལ་གྱི་ལས་དང་སྐལ་བ་དང་བསོད་ནམས་ཡོངས་སུ་སྨིན་པ་ཞིག་གི་དག་པའི་སྣང་བ་ལ་གནས་ཡངས་ཤིང་རྒྱ་ཆེ་བ་ཞིག་ཡོང་བ་ཆོས་ཉིད་ཡིན། དེར་བརྟེན། གདུལ་བྱ་དེ་ལྟ་བུ་ཞིག་གི་ངོ་ལ་བཅོམ་ལྡན་འདས་ཀྱིས་གནས་བྱ་རྒོད་ཕུང་པོའི་རི་ལ་ཤེར་ཕྱིན་གསུངས་པ་ཞིག་ཡིན་པས། ཡོངས་གྲགས་ཀྱི་བཀའ་བསྟན་གྱི་ནང་ལ་མེད་པ་ཡིན་ན་ཡང་། དེ་ཙམ་སངས་རྒྱས་ཀྱིས་མ་གསུངས་པའི་རྒྱུ་མཚན་ལ་གཏན་ནས་འགྲོ་མི་ཐུབ། གདུལ་བྱ་ལས་དག་གི་ངོ་ལ་གསུང་ཆོག་པ་ཞིག་ཡིན། དཔེར་ན། དེ་རིང་ཁ་སང་ཡིན་ན་ཡང་། འཛམ་བུའི་གླིང་གི་སྤྱིར་བཏང་གི་སྲིད་ཀྱི་བྱ་བ་ལྟ་བུ་ཆུང་ཆུང་ཡོངས་སུ་མ་གྲགས་པ་ཞིག་སྐབས་སྐབས་ལ་གཏན་ལ་ཕབ་པ་དེ་ལྟ་བུ་ཡོང་བ་ང་ཚོའི་མཐོང་ཆོས་ལ་ཡོད་པ་དེ་ཡིན། དེ་བཞིན་བཅོམ་ལྡན་འདས་ཀྱིས་ཡོངས་གྲགས་བྱས་ནས་གསུངས་པའི་སྡེ་ཚན་ལྟ་བུ་གཅིག་དང་། ཡང་ཡོངས་སུ་གྲགས་པ་མ་ཡིན་པར་གདུལ་བྱ་ལས་དག་ཉུང་ཤོས་ཤིག་གི་ངོ་ལ་གསུངས་པ་དེ་ལྟ་བུ་ཡོང་ཆོག་པས། ཐེག་པ་ཆེན་པོ་བཅོམ་ལྡན་འདས་ཉིད་བཞུགས་པའི་སྐབས་ནས་གསུངས་པ་ཞིག་ཡིན་པར་ཕལ་ཆེར་ཐག་གཅོད་ཐུབ།

དེ་ནས་གོང་དུ་ཞུས་པ་བཞིན་ཆགས་བྲལ་གྱི་སྤྱོད་པ་དགེ་སློང་གི་རྣམ་ཅན་དེ་ཕར་དོར་ནས་སམ་ཕར་རྣམ་པ་བསྒྱུར་ནས་ཆགས་བཅས་ཀྱི་སྤྱོད་པས་དཀྱིལ་འཁོར་གྱི་བདག་པོའི་ཚུལ་དུ་བཞེངས་ཏེ། གདུལ་བྱ་ལས་དག་ཐུན་མོང་མ་ཡིན་པའི་ངོ་ལ་གསང་སྔགས་ཀྱི་རྒྱུད་སྡེ་གསུང་ཆོག་པ་ཞིག་ཡིན། དེའི་ངོས་ནས་བཤད་པ་ཡིན་ན་བཅོམ་ལྡན་འདས་ཞལ་བཞུགས་པའི་སྐབས་ནས་གསང་སྔགས་རྒྱུད་སྡེའི་སྐོར་ཏན་ཏན་གསུང་ཆོག་ལ། བཅོམ་ལྡན་འདས་མྱ་ངན་ལས་འདས་ཟིན་པའི་རྗེས་ལ་ཡིན་ན་ཡང་། གང་ཟག་ལས་དག་ཅིག་གི་ངོ་ལ་བཅོམ་ལྡན་འདས་རྡོ་རྗེ་འཆང་གི་རྟེན་བརྟེན་པའི་དཀྱིལ་འཁོར་གྱི་རྣམ་པ་ལ་ཤར་ནས་རྒྱུད་གསུངས་པ་ཡོང་ཆོག །ད་ལྟའི་ང་རང་ཚོའི་གསང་སྔགས་ཀྱི་གཞུང་སོགས་རྒྱ་གར་ནས་བྱུང་བའི་ཚད་ཐུབ་དེ་ཚོའི་གྲས་ཡར་དེད་ན། ཕལ་ཆེར་མང་པོ་ཞིག་དག་སྣང་གི་ཐོག་ནས་ཡོང་གིན་ཡོད། དཔེར་ན། ང་རང་ཚོའི་ལམ་རིམ་གྱི་བརྒྱུད་པ་ཡར་དེད་སྐབས་ཀླུ་སྒྲུབ་དང་ཐོགས་མེད་གཉིས་ཀྱིས་བྱམས་འཇམ་དབྱངས་གཉིས་ལ་གཏུགས་ནས་གསུངས་ཡོད། ཀླུ་སྒྲུབ་དང་ཐོགས་མེད་གཉིས་ཀྱིས་དངོས་སུ་བཅོམ་ལྡན་འདས་ཀྱི་ཞལ་མཇལ་གསུང་ཐོས་ནས་ཤེར་ཕྱིན་གྱི་དངོས་བསྟན་སྟོང་ཉིད་དང་། སྦས་དོན་མངོན་རྟོགས་ཀྱི་རིམ་པ་དེ་དག་གསན་པའི་ལོ་རྒྱུས་མེད། བཅོམ་ལྡན་འདས་དང་ཀླུ་སྒྲུབ་ཐོགས་མེད་ཀྱི་བར་དུ་མི་ཐོག་མང་པོ་ཞིག་གིས་ཆོད་ཡོད་པས། སྐུ་བཞིའི་བདག་ཉིད་ཀྱི་སངས་རྒྱས་ཟེར་བའི་རྣམ་གཞག་ཅིག་ང་ཚོའི་བློ་ལ་ཤར་ནས་འདི་ཏན་ཏན་ཡོང་ཆོག་པ་ཞིག་ཡིན་བསམ་པ་ཞིག་མ་བྱུང་བར། ཟབ་རྒྱས་ཀྱི་བརྒྱུད་རིམ་ཡར་དེད་པ་ན་ཀླུ་སྒྲུབ་དང་ཐོགས་མེད། དེ་ནས་བཅོམ་ལྡན་འདས་ལ་བྱམས་འཇམ་དབྱངས་གཉིས་ཀྱིས་མཐུད་ཁ་བརྒྱབ་ཡོད་པས། བྱམས་འཇམ་དབྱངས་ཟེར་བ་ཞིག་སྔོན་ལ་ཡོད་མེད་ཐེ་ཚོམ་ངང་ལ་གནས་པ་ཡིན་ན་དཀའ་མོ་ཡིན།

བཤད་མ་ཐག་པ་བཞིན་སྐུ་བཞིའི་བདག་ཉིད་ཀྱི་སངས་རྒྱས་ཤིག་མེད་ན། དེ་ནས་དྲི་མ་སྤངས་པའི་ཐར་པ་ཟེར་བ་ཞིག་འཇོག་པ་ཧ་ཅང་དཀའ་མོ་ཡིན། ཉོན་སྒྲིབ་སྤངས་པའི་ཐར་པ་ཞིག་མེད་ན། ཉོན་སྒྲིབ་བག་ཆགས་དང་བཅས་པ་སྤངས་པའི་ཐམས་ཅད་མཁྱེན་པའི་གོ་འཕང་ཡང་ཐོབ་པ་དཀའ་མོ་ཡིན། ཐེག་ཆེན་གྱི་གཞུང་ནས་གསུངས་པའི་ལམ་གྱི་འགྲོ་སྟངས་དེ་དག་མེད་པ་ཡིན་ན། ཐར་པ་ཙམ་འགྲུབ་པའང་ཕལ་ཆེར་དཀའ་མོ་ཡིན་པས། སངས་རྒྱས་ཀྱི་ཆོས་ཚུལ་ད་ལྟ་ཁ་ཡོད་ལག་ཡོད་ཀྱི་ཟབ་ཅིང་བརླིང་བ་དེ་དག་མང་ཆེ་བ་ཐེག་ཆེན་གྱི་གཞུང་ནས་གསུངས། བཅོམ་ལྡན་འདས་ཀྱིས་མ་མཁྱེན་པའི་ཐེག་ཆེན་གྱི་གཞུང་ནས་ཐོན་པའི་སངས་རྒྱས་ཀྱི་ཆོས་ཀྱི་ཞག་རྩི་ངོ་མ་ཞིག་ཕྱིས་སུ་སློབ་དཔོན་མཁས་པ་ཚོས་མཛད་པ་ཡིན་ཟེར་དགོས་བྱུང་ན་ཡང་ཧ་ཅང་དཀའ། དེར་བརྟེན། ད་ལྟ་བཤད་པ་བཞིན་བཅོམ་ལྡན་འདས་ཀྱིས་ཡོངས་སུ་གྲགས་པ་དང་ཡོངས་སུ་མ་གྲགས་པའི་ཐོག་ནས་གདུལ་བྱའི་ཁམས་དང་མོས་པའི་ཁྱད་པར་ལས་གསུང་ཚུལ་དེ་དག་བྱུང་བ་ཡིན། འདི་ལ་ངས་ནམ་རྒྱུན་འདི་ལྟར་ཞུ་བཞིན་ཡོད། ཁྱེད་རང་ཚོ་མང་པོ་ཞིག་གིས་གསན་ཡོད་ཀྱང་། ད་ལྟ་གྲྭ་ས་ལ་ཁ་ཐུག་ཕེབས་ནས་བཞུགས་པ་དེ་ཚོའི་གྲས་ཀྱིས་གསན་མེད། ནམ་རྒྱུན་ས་སྐྱའི་ལམ་འབྲས་གསུང་སྐབས་ལུང་ཚད་མ་དང་། བསྟན་བཅོས་ཚད་མ། བླ་མ་ཚད་མ། ཉམས་མྱོང་ཚད་མ་ཞེས་གསུང་གིན་འདུག །ཚད་མ་བཞི་པོ་དེ་བྱུང་བའི་རིམ་པའི་དབང་དུ་བྱས་པ་ཡིན་ན་ཐོག་མར་སངས་རྒྱས་ཀྱི་གསུང་ལུང་ཚད་མ་དེ་བྱུང་། དེ་ལ་བརྟེན་ནས་ལུང་དེའི་རྗེས་སུ་བསླབས་ནས་ཉམས་བཞེས་གནང་ནས། ལུང་དོན་རྒྱུད་ལ་མངོན་དུ་གྱུར་ནས་ལུང་གི་དགོངས་པ་འགྲེལ་བའི་བསྟན་བཅོས་ཚད་མ་དེ་བྱུང་། དེ་འདྲའི་ལུང་དང་བསྟན་བཅོས་ཚད་མའི་རྗེས་སུ་འབྲངས་ནས་རང་རྒྱུད་ལ་ལུང་རྟོགས་ཀྱི་ཡོན་ཏན་འཁྲུངས་པའི་བླ་མ་ཚད་མ་དེ་བྱུང་། བླ་མ་ཚད་མ་དེས་སྣོད་ལྡན་གྱི་གདུལ་བྱ་ལ་མར་ཉམས་མྱོང་གི་སྟེང་ནས་གདམས་པ་དང་རྗེས་སུ་གདམས་པའི་ཆོས་ཚུལ་སྩལ་ནས། དེ་ཚུལ་བཞིན་ཉམས་སུ་བླངས་པ་ལ་བརྟེན་ནས་སློབ་མའི་རྒྱུད་ལ་ཉམས་རྟོགས་ཚད་མ་དེ་སྐྱེས་པས། ཚད་མ་བཞིའི་བྱུང་རིམ་བྱས་ན་དེ་ལྟ་བུ་ཡིན།

ཡིན་ན་ཡང་། ང་རང་ཚོའི་རྒྱུད་ལ་ཚད་མ་བཞི་པོ་དེ་ལ་ངེས་པ་སྐྱེ་བའི་གོ་རིམ་བརྩིས་པ་ཡིན་ན། ཐོག་མར་ཉམས་མྱོང་ཚད་མ་དེ་སྐྱེས། ཉམས་མྱོང་ཚད་མ་དེ་སྐྱེས་པའི་ཐོག་ནས་བླ་མ་ཚད་མར་མཐོང་། དེ་ནས་བླ་མ་ཚད་མར་མཐོང་སྐབས་བསྟན་བཅོས་ཚད་མར་ངེས་པ་རྙེད་ཐུབ་པ་དང་། དེ་ནས་ལུང་ཚད་མར་ངེས་པ་རྙེད་ཐུབ་པར་གསུངས། ཉམས་མྱོང་ལ་ཉམས་མྱོང་གཙོ་ཕལ་ལྟ་བུ་གཉིས་ཕྱེ་ཆོག །གོང་དུ་ཞུས་པ་བཞིན་རྒྱ་གར་འཕགས་པའི་ཡུལ་གྱི་ཀླུ་སྒྲུབ་ཡབ་སྲས་ལ་སོགས་པ་དང་། དེ་བཞིན་བོད་གངས་ཅན་ལྗོངས་ཀྱི་འཇམ་མགོན་བླ་མ་ཙོང་ཁ་པ་ཆེན་པོ་ཡབ་སྲས་ཀྱིས་མདོ་བསྟན་བཅོས་ཀྱི་དགོངས་པ་རྨད་དུ་བྱུང་བའི་ལེགས་བཤད་ཀྱི་ཐོག་ནས་གཏན་ལ་ཕབ་ནས་ཡོད་པའི་དོན་རྣམས་མ་འཇོན་ན་ཡང་། སྔོན་ལ་ལད་ཟློས་ལྟ་བུ་བྱས་ནས་བསམ་བློ་བཏང་བས། རྒྱུ་མཚན་ལ་བསམ་བློ་གཏོང་རྒྱུ་ཡོད་པ་དང་། ཉམས་མྱོང་ལྟ་བུ་ལ་སྦྱར་ནས་བཤད་ན་བསྒོམས་ནས་ཡོང་སྐབས་སེམས་དུལ་བ་ལ་ཕན་པ་མི་འདྲ་བ་ཞིག་ཡོད་པས། ང་རང་ཚོར་དེ་འདྲའི་ཉམས་མྱོང་སྣེ་ཟིན་ལྟ་བུ་ཕྲན་བུ་ཞིག་ཡོད་པ་དེའི་ཐོག་ནས་བླ་མ་གོང་མ་ཚོའི་མཛད་པ་རྣམ་པར་ཐར་པ་ཉམས་མྱོང་ཐུན་མོང་མ་ཡིན་པ་ཡོད་པ་དེ་དག་ལ་ཕར་རྗེས་སུ་དཔགས་ན། འོ་དེ་ཡོང་ཆོག་བསམ་པ་ཞིག་ང་རང་ཚོའི་བློ་ལ་འཆར་རྒྱུ་འདུག །དེ་འདྲའི་མི་བསླུ་བའི་ཉམས་མྱོང་ཚད་མ་དེ། བླ་མ་ཚད་མ་ལ་བརྟེན་ནས་ཡོང་བ་དང་། དེ་བསྟན་བཅོས་ཚད་མ་དང་ལུང་ཚད་མ་ལ་བརྟེན་ནས་ཡོང་བ་དེ་དག་ལ་བསམ་བློར་འཁོར་ཐུབ་པ་ཞིག་ཡོང་རྒྱུ་ཡོད། དེར་བརྟེན། དེ་འདྲའི་ཐོག་ནས་བསམ་བློ་ཞིག་བཏང་བས། གལ་ཏེ་སྐུ་བཞིའི་ཡ་གྱལ་གྱི་ལོངས་སྤྱོད་རྫོགས་པའི་སྐུ་ཟེར་བ་ཞིག་མེད་པ་ཡིན་ན། སྔར་ཞུས་པ་བཞིན་ད་ལྟ་དངོས་སུ། དཔེར་ན། ང་རང་ཚོའི་མི་ཐོག་འདི་ལ་དག་སྣང་འདྲ་མི་འདྲ་ཡོང་རྒྱུ་ཡོད་པ་དང་། དེ་ནས་ཡར་དེད་ནས་རྗེ་རིན་པོ་ཆེ་སོགས་ལ་དག་སྣང་ཆེས་མི་འདྲ་བ་ཡོང་བ་དེ་ཚོའི་གྲས་དེར་འགྲེལ་བཤད་རྒྱག་ཐུབ་པ་དཀའ།

ཡང་། འཛམ་བུའི་གླིང་གི་ལོ་རྒྱུས་ནང་ལ་བྱུང་བའི་མཆོག་གི་སྤྲུལ་སྐུའི་རྣམ་པ་ཅན་རྒྱལ་བ་ཤཱཀྱ་ཐུབ་པ་གང་ཟག་ཁྱད་དུ་འཕགས་པ་དེ། དཔེར་ན། ལྷག་མེད་དུ་མྱ་ངན་ལས་འདས་པའི་བཟོ་ལྟ་བུ་ཞིག་ཏུ་བཤད་པ་ཡིན་ན་ཡང་། ད་ལྟ་དངོས་སུ་སྣང་བ་འདྲ་མི་འདྲ་འཆར་རྒྱུ་ཡོད་པ་སོགས་དག་པའི་སྣང་བ་རྒྱ་ཆེར་ཡོང་རྒྱུ་ཡོད་པ་དེ་ཚོའི་གྲས་དེར་འགྲེལ་བཤད་རྒྱག་ཐུབ་རྒྱུ་དཀའ་ཞིང་། དག་སྣང་འདྲ་མི་འདྲ་ཡོད་པ་ང་ཚོས་དངོས་སུ་མཐོང་བ་བཞིན་ཡིན། ང་རང་ཚོས་དངོས་སུ་ཉམས་སུ་མྱོང་བའི་གནས་ཚུལ་ཞིག་གཞི་ལ་བཞག་ནས་སམ་དེ་ལྟ་བུ་ཞིག་མཐུན་དཔེར་བཀོད་ནས་རིགས་པས་ཚོད་དཔག་ལྟ་བུ་བྱས་པ་ཡིན་ན། འོ་ཡོང་ཆོག་བསམ་པ་ལྟ་བུ་ཞིག་ང་ཚོའི་བློ་ལ་ཤར་རྒྱུ་ཡོད་པས་བསྟན་པའི་བདག་པོ་སྟོན་པ་བཅོམ་ལྡན་འདས་སྐུ་བཞིའི་བདག་ཉིད་ཅན་གྱི་སངས་རྒྱས་དང་། དེའི་ཆོས་ཚུལ་གདུལ་བྱའི་ཁམས་དང་མོས་པ་དང་འཚམ་པ་ཇི་སྙེད་ཅིག་བསྟན་ནས་ཡོད་པ་དེ་ཚོའི་རིགས་ལ་བརྟག་དཔྱད་ཡག་པོ་བྱེད་དགོས། གུང་ཐང་ཚང་གིས་གསུངས་པ་བཞིན་ལ་མཐོན་པོ་ཞིག་བརྒྱབ་པ་ལ་སྔོན་ལ་ལ་དེ་ལ་མ་སླེབས་གོང་ནས་རིམ་པས་ས་དེ་ཇེ་མཐོ་ཇེ་མཐོ་ལ་སོང་ནས་རིའི་རྩེ་མོ་ལྟ་བུར་ཁད་ཇེ་ཉེ་ཇེ་ཉེ་ལ་འགྲོ་བཞིན་ཡོད། དཔེ་དེ་བཞིན་བཅོམ་ལྡན་འདས་ཀྱིས་བདེན་བཞིའི་ཆོས་འཁོར་བསྐོར་བ་ནས་བཟུང་ཤེར་ཕྱིན་གྱི་མདོ་དེ་དག་དང་དེ་བཞིན་གཤེགས་པའི་སྙིང་པོའི་མདོ། དེ་ནས་སྔགས་རྒྱུད་སྡེ་བཞི་བཅས་སངས་རྒྱས་ཀྱི་གསུང་གི་ཆོས་ཀྱི་རྩེ་མོ་ལ་སླེབས་པ་ན་གསང་བ་འདུས་པའི་རིམ་པ་ལ་ཐུག་ཡོང་གིན་ཡོད།

རྣམ་མཁྱེན་བདེ་བླག་ཏུ་སྒྲུབ་པར་བྱེད་པའི་ཐབས་མ་ཚང་བ་མེད་པ་གསལ་ཞིང་ཡོངས་སུ་རྫོགས་པ་ཐམས་ཅད་གསང་བ་འདུས་པའི་རིམ་ལྔའི་སྐབས་ནས་ཐོན་པ་ཡིན་པས་དེ་དག་ཆ་ཚང་ལ་བསམ་བློ་ཞིག་བཏང་ནས་གུང་ཞིག་བསྒྲིགས་པ་ཡིན་ན། འདིར་སངས་རྒྱས་བཅོམ་ལྡན་འདས་ཀྱིས་གདུལ་བྱ་རྣམས་ལ་ཇི་ལྟར་འཚམ་པར་ལེགས་པར་བཤད་པ་ཇི་སྙེད་ཅིག་བསྟན་པའི་རབ་དང་། ཕུལ་དང་། གཙོ་བོར་གྱུར་པ་ནི། དཔལ་གསང་བ་འདུས་པ་ཞེས་བྱ་བ་འཇིག་རྟེན་གསུམ་གྱི་རིན་པོ་ཆེ་འདི་ཡིན་ལ་གསུངས་པ་ལྟར་དོན་ལ་གནས་པ་ཡིན། དེས་ན། འདི་འཆད་པ་ལ་དྲུག །ཅེས་པ་ནས།

བླ་མེད་ཀྱི་རྒྱུད་ལ་མཚན་གྱི་དབྱེ་བ་བྱུང་ཚུལ།

དང་པོ་ནི། བླ་ན་མེད་པའི་རྒྱུད་ལ་ཐབས་ཤེས་ཀྱི་རྒྱུད་གཉིས་སུ་ཕྱེ་བའི་མཚན་གྱི་འདོགས་ལུགས་ནི་མང་སྟེ། སྡོམ་འབྱུང་ལས། རྣལ་འབྱོར་རྒྱུད་རྣམས་ཀྱི་ནི་ཚད། །ཅེས་པ་ནས། བྱེ་བ་ཕྲག་ནི་བཅུ་དྲུག་གྲགས། །ཞེས་དེ་ལ་ནང་གསེས་རྣལ་འབྱོར་དང་རྣལ་འབྱོར་མའི་རྒྱུད་ཅེས་སྡོམ་འབྱུང་ནས་གསུངས་འདུག་ལ། དེ་བཞིན་དུ་བླ་མེད་ཀྱི་རྒྱུད་གཞུང་སངས་རྒྱས་ཐོད་པ་དང་དེ་བཞིན་བཤད་རྒྱུད་རྡོ་རྗེ་གུར་ལ་སོགས་པར་ཡང་ཐ་སྙད་དེ་བཞིན་དུ་མཛད་དོ། །ཞེས་པ་འདིའི་རྣལ་འབྱོར་དང་རྣལ་འབྱོར་མ་ཡི་རྒྱུད་ཅེས་པའི་རྣལ་འབྱོར་ཟེར་བ་དེ། རྒྱུད་སྡེ་བཞིར་ཕྱེ་བའི་རྒྱུད་སྡེ་གསུམ་པ་རྣལ་འབྱོར་རྒྱུད་ལ་ཟེར་བ་མིན། འདི་རྣལ་འབྱོར་མ་ཟེར་བའི་ཡ་དེའི་ཟླས་དྲངས་པའི་རྣལ་འབྱོར་ཕ་ཡི་རྒྱུད་ལ་རྣལ་འབྱོར་ཞེས་གསུངས་པ་དེ་ཡིན། འདི་ནི་དཔེར་ན། བུ་ནི་བུ་ཕོ་དང་བུ་མོ་གཉིས་ཀའི་དབྱེ་གཞི་ཡིན་ཀྱང༌བུ་ཕོ་ལ་བུ་ཞེས་སྤྱི་མིང་སྒོས་ལ་བཏགས་པ་ལྟར། ཞེས་པ་ནས། ཡང་རྣམ་གྲངས་གཞན་རྣལ་འབྱོར་མའི་རྒྱུད་ལ་མཁའ་འགྲོ་མའི་རྒྱུད་ཅེས་ཀྱང་མང་པོ་ལས་གསུངས་སོ། །སེམས་འགྲེལ་སྐོར་གསུམ་གྱི་ནང་ཚན་རིགས་ལྡན་པདྨ་དཀར་པོས་མཛད་པའི་འགྲེལ་ཆེན་དྲི་མེད་འོད་ལ་སོགས་པ་ལས་ཐབས་ཀྱི་རྒྱུད་དང་ཤེས་རབ་ཀྱི་རྒྱུད་ཅེས་གསུངས་ལ། ཞེས་པ་ནས། བོད་ཀྱི་བླ་མ་རྣམས་ཀྱིས་རྣལ་འབྱོར་མའི་རྒྱུད་ཅེས་པའི་མིང་གི་ཟླས་དྲངས་ནས་ཕ་རྒྱུད་དང་མ་རྒྱུད་ཀྱི་ཐ་སྙད་མཛད་པ་ཡོད་པ་དེ་ནི། ཞེས་པ་ནས། རྒྱུད་རྣམས་ཀུན་གྱི་ཕྱི་མོ་སྟེ། །ཞེས་གསུངས་པ་དང་མཐུན་ནོ། །ཞེས་བོད་ཀྱི་བླ་མ་རྣམས་ཀྱིས་ཕ་རྒྱུད་དང་མ་རྒྱུད་ཅེས་ཐ་སྙད་སྦྱར་བ་དེ་ལ་ཁུངས་ཡོད་གསུངས།

གཉིས་པ་མཚན་དོན་དང་མཐུན་པའི་རྒྱུད་གཉིས་ཀྱི་དབྱེ་བ་བསྟན་པ་ལ་གཉིས། དོགས་པའི་གནས་དགོད་པ་དང༌། དེ་ལ་སོ་སོའི་འདོད་པ་བཤད་པའོ། །དང་པོ་ནི། གལ་ཏེ་དབྱེ་གཞི་བླ་མེད་ཀྱི་རྒྱུད་ལ་ནང་གསེས་ཀྱི་དབྱེ་བ་ཐབས་ཀྱི་རྒྱུད་དང་མ་ཡི་རྒྱུད་ཟེར་བའམ་དེ་བཞིན་བོད་ཀྱི་བླ་མ་རྣམས་ཀྱིས་ཕ་རྒྱུད་དང་མ་རྒྱུད་ཅེས་ཐ་སྙད་སྦྱར་བ་ལྟར་ཐབས་ཤེས་ཀྱི་རྒྱུད་གཉིས་སུ་འབྱེད་ན། བླ་མེད་ཀྱི་རྒྱུད་རང་ལ་ཐབས་ཤེས་ཀྱི་རྒྱུད་གཉིས་ཡོད་པ་སྨོས་མེད་ཡིན་པ་ལྟར་གཉིས་བཞེད་ཀྱིན་ཡོད་པས་བླ་མེད་ཀྱི་རྒྱུད་གཅིག་ལ་ནང་གསེས་ཐབས་ཤེས་ཀྱི་རྒྱུད་གཉིས་སུ་ཕྱེ་བའི་ཐབས་ཤེས་ཀྱི་རྒྱུད་གཉིས་པོ་དེ་ཐབས་ཤེས་གཉིས་སུ་མེད་པའི་རྒྱུད་ཡིན་ནམ་མིན། དང་པོ་ལྟར་ན་མི་འཐད་དེ། ཐབས་དང་ཤེས་རབ་ཀྱི་རྒྱུད་ཅེས་བཏགས་པའི་མིང་དོན་ནི་ཐབས་ཤེས་ཕྱོགས་རེ་བའི་རྒྱུད་ཡིན་ལ། ཞེས་པ་ནི་ཐབས་ཀྱི་རྒྱུད་དང་ཤེས་རབ་ཀྱི་རྒྱུད་ཅེས་ཐ་དད་དུ་བཞག་སྐབས། ཐབས་གཙོ་བོར་སྟོན་པ་དང་། ཤེས་རབ་གཙོ་བོར་སྟོན་པའི་ཆ་ནས་ཐབས་ཀྱི་རྒྱུད་དང་ཤེས་རབ་ཀྱི་རྒྱུད་གཉིས་འཇོག་དགོས་པ་ཡིན་པས། བླ་མེད་ཀྱི་རྒྱུད་ལ་དེ་གཉིས་ཀ་སྟོན་པའི་ཆ་ནས་གཉིས་སུ་མེད་པའི་རྒྱུད་ཅེས་བཤད་ན་ནི་མི་བདེ་བ་ཡོད། གཉིས་སུ་མེད་པའི་རྒྱུད་ནི་ཐབས་ཤེས་གཉིས་མཉམ་པར་སྦྱོར་བའི་རྒྱུད་ཡིན་པས་སོ་ཞེས་པའོ། །ཞེས་པ་ནས། ཐབས་ཤེས་གཉིས་མཉམ་པར་སྦྱོར་བའི་དོན་ཡིན་གྱི་ཕྱོགས་རེ་བའི་དོན་མིན་ནོ། །ཞེས་པ་ནི་ཐབས་ཤེས་ཀྱི་རྒྱུད་གཉིས་ཀྱི་དབྱེ་གཞི་རྣལ་འབྱོར་བླ་མེད་ཅེས་པའི་རྣལ་འབྱོར་གྱི་དོན་ཐབས་ཤེས་དབྱེར་མི་ཕྱེད་པ་ལ་འདུས་པ་ཕྱི་མའི་ཁུངས་དྲངས་ནས་གསུངས་པ་ཡིན་པས་བླ་མེད་ཀྱི་རྒྱུད་ཐམས་ཅད་ཐབས་དང་ཤེས་རབ་སྙོམས་པར་འཇུག་པ་ལ་རྣལ་འབྱོར་ཞེས་བཤད་པ་ཡིན་པས། དེ་འདྲའི་རྣལ་འབྱོར་གྱི་དོན་ཚང་བའི་རྒྱུད་ཡིན་ན། གཉིས་མེད་ཀྱི་རྒྱུད་ཡིན་པས་ཁྱབ་པ་ཡོད། དེར་བརྟེན། ཐབས་ཤེས་དེ་གཉིས་སྟོན་པའི་ཆ་ནས་ཐབས་ཀྱི་རྒྱུད་དང་ཤེས་རབ་ཀྱི་རྒྱུད་གཉིས་ཞེས་སོ་སོ་བར་འཇོག་མི་ཐུབ་གསུངས་པ་ཡིན།

དེའི་ཕྱིར་བླ་ན་མེད་པའི་ཐབས་ཤེས་གཉིས་མཉམ་པར་སྦྱོར་བའི་རྒྱུད་ནི་གཉིས་སུ་མེད་པའི་རྒྱུད་དུ་རིགས་སོ། །ཞེས་པ་ནི་དེ་འདྲའི་ཐབས་དང་ཤེས་རབ་དབྱེར་མི་ཕྱེད་པ་གཅིག་ཏུ་སྦྱོར་བ་དེའི་ཆ་ནས་བསམ་བློ་བཏང་བ་ཡིན་ན་ནི། བླ་མེད་ཀྱི་རྒྱུད་ཡོངས་རྫོགས་གཉིས་སུ་མེད་པའི་རྒྱུད་དུ་རིགས་སོ་ཞེས་པའོ། །དེ་ལྟར་ན་དབྱེ་གཞི་བླ་མེད་ཀྱི་རྒྱུད་ལ་དབྱེ་བ་ཐབས་ཤེས་ཀྱི་རྒྱུད་གཉིས་སུ་དབྱེ་བ་དང་། ཡང་། ཐབས་ཤེས་གཉིས་སུ་མེད་པའི་ཐབས་ཤེས་དེ་ཙམ་གྱི་ཆ་ནས་བསམ་བློ་བཏང་བ་ཡིན་ན། བླ་མེད་ཀྱི་རྒྱུད་ཡིན་ན་གཉིས་མེད་ཀྱི་རྒྱུད་ཡིན་པས་ཁྱབ་པ་ཡོད་པ་གཉིས་ལ་འགལ་འདུ་ཆེན་པོ་ཡོད་པ་ལྟ་བུ་ཡིན་པས། ཐབས་ཤེས་ཀྱི་རྒྱུད་གཉིས་དང་གཉིས་སུ་མེད་པའི་རྒྱུད་འགལ་མི་འགལ་ཇི་ལྟར་ཡིན་བརྗོད་པར་བྱའོ་སྙམ་ན། ཞེས་དོགས་པའི་གནས་བཀོད་ནས། གཉིས་པ་ལ་གཉིས། གཞན་གྱི་ལུགས་དང༌། རང་གི་ལུགས་སོ། །དང་པོ་ནི། ཕལ་ཆེར་སྔོན་གྱི་དཔལ་ས་སྐྱ་པའི་མཁས་པའི་བཞེད་ཚུལ་གསུང་གིན་ཡོད། བོད་ཀྱི་བླ་མ་ཁ་ཅིག་བླ་མེད་ཀྱི་རྒྱུད་ལ་ཐབས་དང་ཤེས་རབ་དང་གཉིས་སུ་མེད་པའི་རྒྱུད་སོ་སོ་བ་གསུམ་དུ་འབྱེད་ཅིང༌། ཞེས་པ་བླ་མེད་ཀྱི་རྒྱུད་རང་ལ་ཐབས་ཀྱི་རྒྱུད་དང་། ཤེས་རབ་ཀྱི་རྒྱུད། གཉིས་མེད་ཀྱི་རྒྱུད་ཅེས་གསུམ་བཞག་ནས། དེའི་འཇོག་བྱེད་བཤད་སྐབས་གསལ་པོ་ཞིག་མེད་པ་ཡིན་པས་ཐབས་དང་ཤེས་རབ་ཀྱི་རྒྱུད་དུ་འཇོག་པའི་འཇོག་བྱེད་ནི་ཐབས་ཤེས་རེ་རེ་བ་དང་ཐབས་ཤེས་དེ་གཉིས་ཀ་སྟོན་པའི་ཆ་ནས་གཉིས་མེད་ཀྱི་རྒྱུད་ཅེས་གསུང་སྐབས་འགལ་འདུ་ཡོང་བ་ཡིན། རེ་རེ་བ་དང་དེ་གཉིས་ཀ་སྟོན་པ་གཉིས་མེད་ཀྱི་རྒྱུད་དུ་འདོད་ལ། ཞེས་པ་ནས། ཡང་བོད་ཀྱི་བླ་མ་ལ་ལ་ནི་ཞེས་པ་ཆག་ལོ་ཆོས་རྗེ་དཔལ་ལ་སོགས་པ་རྣམས་ཡིན། ལུགས་སྔ་མས་འདི་སྐད་བདག་ཐོས་ཀྱིས་ཐོག་དྲངས་པ་ཐབས་རྒྱུད་དང༌། ཞེས་པ་ནས། ཀྱཻ་རྡོ་རྗེའི་རྒྱུད་ནི་རྩ་རྒྱུད་ལས་སྔ་མ་འདི་སྐད་བདག་ཐོས་ཀྱིས་ཐོག་དྲངས་པ་ཡིན་པར་གསུངས་པ་དང་། བཤད་རྒྱུད་གུར་ལས་ཕྱི་མ་གསང་བ་མཆོག་གིས་དགྱེས་པ་ན། །ཞེས་སོགས་ཀྱིས་ཐོག་དྲངས་པ་ཡིན་པར་གསུངས་ཤིང་། ཞེས་པ་ནས། འདིས་ཀྱང་ཐབས་ཤེས་རེ་རེ་བའི་རྒྱུད་གཉིས་དང་གཉིས་མེད་ཀྱི་རྒྱུད་འགལ་བར་བསམས་ཤིང༌། གཉིས་མེད་ཀྱི་ཐབས་ཤེས་དང་རྒྱུད་གཉིས་ཀྱི་ཐབས་ཤེས་རྣམས་ཇི་ལྟར་ཡིན་དཔྱད་པ་མི་སྣང་ངོ༌། །ཞེས་པ་མདོ་དོན་ཐབས་ཤེས་ཀྱི་རྒྱུད་སོ་སོར་འཇོག་པའི་ཐབས་ཤེས་ཀྱི་དོན་གང་ཡིན་པ་དང་། ཐབས་ཤེས་དབྱེར་མི་ཕྱེད་པའི་སྟེང་ནས་གཉིས་མེད་ཀྱི་རྒྱུད་ཅེས་པའི་ཐབས་ཤེས་དེ་གང་ཡིན་པའི་དཔྱད་པ་ཞིབ་ཚགས་པོ་བྱུང་མི་འདུག་གསུངས། བོད་ཀྱི་མཁས་པ་གཞན་དག་ནི་ཞེས་པ་ཕལ་ཆེར་བུ་སྟོན་ཐམས་ཅད་མཁྱེན་པ་སོགས་ཡིན་པས་བོད་ཀྱི་མཁས་པ་གཞན་དག་བུ་སྟོན་ལ་སོགས་པ་མཁས་པ་འགའ་ཤས་ཀྱི་བཤད་པའི་ཚུལ་ནི། བླ་མེད་ཀྱི་རྒྱུད་ལ་ཐབས་ཤེས་ཀྱི་རྒྱུད་དང་གཉིས་མེད་ཀྱི་རྒྱུད་སོ་སོ་བ་གསུམ་དུ་ཕྱེ་བ་དྲང་དོན་དང༌། ཞེས་པ་ནས། རང་ལུགས་ལ་ཕ་རྒྱུད་མ་རྒྱུད་གཉིས་ཁས་མི་ལེན་ན་ནི་རང་གིས་ཁས་བླངས་པ་དང་ལུང་དང་འགལ་བ་སོགས་ཀྱིས་གནོད་ལ། ཞེས་པ་རྒྱུད་སྡེ་གོང་མ་ལ་ཕ་རྒྱུད་མ་རྒྱུད་ཟེར་བ་ཞིག་དོན་ལ་གནས་ནས་ཡོད་པ་ལ། དེ་ཁས་མི་ལེན་ན་ལུང་དང་འགལ་བ་སོགས་ཀྱིས་གནོད་ཅེས་པའོ།།

ཐབས་ཤེས་གཉིས་སུ་མེད་པའི་རྒྱུད་ཀྱི་འཇོག་ཚུལ།

གཉིས་པ་རང་གི་ལུགས་ལ་གཉིས། ཐབས་ཤེས་གཉིས་སུ་མེད་པའི་རྒྱུད་ཀྱི་འཇོག་ཚུལ་དང༌། ཐབས་ཤེས་སོ་སོ་བའི་རྒྱུད་ཀྱི་དོན་བསྟན་པའོ། །བླ་མེད་ཀྱི་རྒྱུད་ཡིན་ན། གཉིས་མེད་ཀྱི་རྒྱུད་ཡིན་པས་ཁྱབ་ཟེར་བའི་ཐབས་ཤེས་གཉིས་པོ་དེ་གང་འདྲ་ཞིག་ལ་ཟེར་བ་ཡིན་ཟེར་ན། དང་པོ་ལ་གཉིས། དངོས་ཀྱི་དོན་དང༌། ཞེས་པ་ནས། བླ་མེད་ཀྱི་རྒྱུད་ལ་རྒྱུད་སོ་སོ་བ་གསུམ་དུ་འབྱེད་པར་སྣང་བས་དེ་གཉིས་རྣམ་པར་དབྱེ་བར་བྱའོ། །
ཞེས་པ་མདོ་དོན་ཐབས་ཤེས་དབྱེར་མི་ཕྱེད་པ་གཉིས་མེད་ཀྱི་རྒྱུད་ཅེས་པའི་ཐབས་ཤེས་དེ་དང་། གཉིས་མེད་ཀྱི་རྒྱུད་དབྱེ་གཞི་ལ་བཞག་ནས་ནང་གསེས་ཐབས་ཀྱི་རྒྱུད་དང་ཤེས་རབ་ཀྱི་རྒྱུད་ཅེས་ཕྱེ་བའི་ཐབས་ཤེས་གཉིས་པོ་དེ། མིང་འདྲ་བར་བྱུང་ན་ཡང་དོན་མི་འདྲ་བ་ཡིན་ཞེས་གསུངས་པ་ཡིན། དེ་ལ་རྣལ་འབྱོར་མ་བླ་ན་མེད་པ་དང་རྣལ་འབྱོར་ཕ་བླ་ན་མེད་པ་གཉིས་ཀའི་རྣལ་འབྱོར་གྱི་དོན་ནི། ཐབས་ཤེས་ཕྱོགས་རེ་བ་མིན་པར་ཐབས་ཤེས་མཉམ་པར་སྦྱོར་བར་གསུངས་པའི་ཐབས་དེ་གང་འདྲ་ཡིན་ཞེས་ཟེར་ན་ལྷན་ཅིག་སྐྱེས་པའི་བདེ་བ་ཆེན་པོ་ཡིན་ལ། ཞེས་རྒྱུད་སྡེ་འོག་མའི་སྐབས་ནས་ལྷན་སྐྱེས་ཀྱི་བདེ་བ་གསུངས་མེད། ཡིན་ན་ཡང་། དེའི་རྨང་གཞི་ལྟ་བུ་ལ་འདོད་ཡོན་ལམ་དུ་བྱས་ནས་བདེ་བས་སྟོང་ཉིད་རྟོགས་པ་ཞིག་ག་ལེར་གསུང་གིན་ཡོད། དེ་ལྟ་བུའི་གནད་རྫོགས་པར་བླ་མེད་ཀྱི་རྒྱུད་ཁོ་ན་ལས་སྟོན་པ་ཡིན། མདོར་ན། ཁམས་ཞུ་བས་རྐྱེན་བྱས་ནས་སྐྱེས་པའི་བདེ་བ་དེ་ལ་ལྷན་ཅིག་སྐྱེས་པའི་བདེ་བ་ཟེར། དེ་ཡང་བདེ་བའི་གཙོ་བོ་དེ་གཉུག་མ་ལྷན་ཅིག་སྐྱེས་པའི་འོད་གསལ་གྱི་ངོ་བོར་བསྐྱེད་ནས་ཡོང་གིན་ཡོད་པས་དེ་དང་འབྲེལ་ནས་གསུངས་པ་མིན་ནམ། བདེ་སྟོང་ཡེ་ཤེས་ཀྱི་བདེ་བ་གཙོ་བོ་དེ་ལྷན་ཅིག་སྐྱེས་པའི་འོད་གསལ་གྱི་འཁོར་དུ་གྱུར་པའི་བདེ་བ་ཡིན་པས། གཙོ་འཁོར་གྱི་དབང་དུ་བྱས་ནས་ལྷན་ཅིག་སྐྱེས་པའི་བདེ་བ་ཆེན་པོ་ཡིན་ལ་གསུངས།

ཤེས་རབ་ནི་བདག་མེད་པ་སྟོང་པ་ཉིད་ཀྱི་དེ་ཁོ་ན་ཉིད་རྟོགས་པའི་བློ་ཡིན་པར་མང་དུ་གསུངས་ཤིང་ཞེས་པ་ནས། བླ་མེད་ཀྱི་རྒྱུད་ཐམས་ཅད་རང་གི་ངོ་བོའི་གནས་ཚུལ་ནི་ཐབས་ཤེས་དེའི་དབང་དུ་བྱས་ན་གཉིས་སུ་མེད་པའི་རྒྱུད་ཉིད་དུ་གནས་སོ། །
ཞེས་པ་ནས། དེ་བཞིན་དུ་དགྱེས་པའི་རྡོ་རྗེ་ལས་གསུངས་པ། ཧེ་ཡིག་གིས་ནི་སྙིང་རྗེ་ཆེ། །ཞེས་སྐབས་འདིའི་སྙིང་རྗེ་ཟེར་བ་དེ་ཇི་འདྲ་ཡིན་ཞེ་ན། སྤྱིར་སྙིང་རྗེ་ལ་ཐུན་མོང་དང་ཐུན་མོང་མ་ཡིན་པའི་སྙིང་རྗེ་མང་པོ་ཞིག་ཡོད། མདོ་སྔགས་ཐུན་མོང་གི་སྙིང་རྗེ་ཞེས་པ་སེམས་ཅན་ལ་དམིགས་ནས་སྡུག་བསྔལ་དང་འབྲལ་འདོད་དམ་དེ་ལས་སྐྱོབ་འདོད་ཀྱི་རྣམ་པ་ཅན་ཞིག་ཡིན། མདོར་ན། ལྷག་བསམ་འདྲེན་ནུས་ཀྱི་སྙིང་རྗེའམ་སྙིང་རྗེ་ཆེན་པོ་ཟེར་བའི་སྡུག་བསྔལ་དང་འབྲལ་འདོད་ཀྱི་སྙིང་རྗེའི་སྐད་དོད། ཀ་རུ་ཎ་ཞེས་པའི་དོན་བདེ་བ་འགོག་པ་ཞེས་པ་ཕྱོགས་གཅིག་ནས་རང་ཉིད་ཞི་བ་ཕྱོགས་གཅིག་པའི་ཞི་བདེ་འགོག་པའམ། ཡང་ན། སྙིང་རྗེ་དྲག་པོ་སྐྱེས་པའི་སྐབས་སུ་གཞན་གྱི་སྡུག་བསྔལ་རང་གིས་ཁུར་དུ་བླངས་པ་ཡིན་པས། ཁ་ཐུག་དེར་སོ་སོའི་སེམས་ལ་དངངས་སྐྲག་མེད་པར་ལྷོད་ལྷོད་བྱས་ནས་གནས་པ་ཅུང་ཙམ་འགོག་པའི་ཆ་ནས་བདེ་བ་འགོག་པ་ཟེར་བ་ཡིན། ཡང་། བདེ་འགོག་ཅེས་པ་དགག་ཕྱོགས་ནས་བདེ་བ་ཕལ་པ་འཛག་བདེ་བཀག་ནས་སྒྲུབ་ཕྱོགས་ནས་ལྷན་སྐྱེས་ཀྱི་བདེ་བ་སྐྱེ་བས་དེའི་ཆ་ནས་ཀྱང་བདེ་འགོག་ཅེས་ཟེར། ཡང་། སྡུག་བསྔལ་ལས་འབྲལ་བར་འདོད་པའི་བསམ་པ་དེ་བྱ་བའི་ངོ་བོར་བསྒྱུར་ནས་ཡོང་སྐབས་སྒྱུ་ལུས་ལ་སྙིང་རྗེ་ཞེས་མིང་འདོགས་ཀྱིན་ཡོད། དེ་ཡང་། སྙིང་རྗེའི་དབང་གིས་གཞན་སྡུག་བསྔལ་ལས་སྐྱོབ་པའི་བསམ་པ་དེ་དངོས་སུ་ལག་ལེན་ལ་བཀལ་བའི་ཚེ་སྒྱུ་མའི་ལུས་ཀྱིས་གཞན་སྡུག་བསྔལ་ལས་སྐྱོབ་པའི་བྱ་བ་བྱེད་པས་སྒྱུ་ལུས་ལ་ཡང་སྙིང་རྗེའི་མིང་འདོགས་པ་ཡིན། སྐབས་འདིར། ཧེ་ཡིག་གིས་ནི་སྙིང་རྗེ་ཆེ། །ཞེས་ཟེར་བ་བདེ་བ་ཆེན་པོའི་ཡེ་ཤེས་དེ་ཡིན།

བཛྲ་ཤེས་རབ་ཅེས་བརྗོད་དེ། །ཞེས་པའི་བཛྲ་མི་ཕྱེད་པ། གང་མི་ཕྱེད་པ་ཡིན་ཟེར་ན། ཡུལ་ཡུལ་ཅན་གཉིས་སུ་མི་ཕྱེད་པ་དེ་ཁོ་ན་ཉིད་ལ་རྩེ་གཅིག་ཏུ་མཉམ་པར་བཞག་ནས་དེ་ཁོ་ན་ཉིད་རྩེ་གཅིག་ཏུ་ངེས་པའི་སྟོང་ཉིད་རྟོགས་པའི་ཤེས་རབ་བོ། །
ཤེས་རབ་ཐབས་ཀྱི་བདག་ཉིད་རྒྱུད། །ཅེས་ཤེས་རབ་དང་ཐབས་དེ་གཉིས་གཉིས་སུ་མེད་པ་དེ་གཉིས་དབྱེར་མི་ཕྱེད་པའི་བདག་ཉིད་ཀྱི་རྒྱུད། དེ་ནི་བདག་གིས་བཤད་ཀྱིས་ཉོན། །ཅེས་པ་ནས། སངས་རྒྱས་ཐམས་ཅད་མངོན་རྗོད་བྱེད། །ཅེས་གསུངས་པའི་ཕྱིར། འདི་ནི་ཐབས་ཤེས་སོ་སོར་ཕྱེ་བའི་ཐབས་ཀྱི་རྒྱུད་དུ་མི་འགྱུར་རོ། །ཞེས་གསུངས་པ་ཐབས་ཤེས་དེའི་ངོས་ནས་བདེ་བ་ཆེན་པོའི་ཡེ་ཤེས་ལ་ཐབས་དང་། སྟོང་ཉིད་རྟོགས་པའི་ཤེས་རབ་ཤེས་རབ་ལ་བཞག་ནས་ཐབས་ཤེས་དེ་གཉིས་ལ་བསམ་བློ་བཏང་ན། བླ་མེད་ཀྱི་རྒྱུད་ཐམས་ཅད་དེ་གཉིས་རྩལ་དུ་བཏོན་ནས་མི་འཆད་པ་མེད་པ་ཡིན་པས། གཉིས་མེད་ཀྱི་རྒྱུད་ཡིན་པས་ཁྱབ་པར་གསུངས་པ་ཡིན། དེ་བཞིན་དུ། དང་པོའི་སངས་རྒྱས་ལས་གསུངས་པ། ཞེས་པ་ནས། དེ་གཉིས་བདེ་སྟོང་གི་ཐབས་ཤེས་ལ་བལྟོས་ན་ཐབས་རྒྱུད་དང་མ་རྒྱུད་སོ་སོ་བའམ་རེ་རེ་བའི་རྒྱུད་ཡིན་པ་འགོག་གི །ཞེས་པ་འདུས་པ་ཕ་རྒྱུད་དང་ཀྱཻ་རྡོར་མ་རྒྱུད་ལ་ཐབས་ཤེས་བདེ་སྟོང་དབྱེར་མེད་ལ་བསམ་བློ་བཏང་ནས་དེའི་དབང་དུ་བྱས་ནས་ཕ་རྒྱུད་དང་མ་རྒྱུད་ལ་འཇོག་མི་ནུས་པས་གཉིས་ཀ་གཉིས་མེད་ཀྱི་རྒྱུད་ཡིན་པར་གསུངས།

འདུས་པ་དང་ཀྱཻ་རྡོར་གཉིས་པོ་དེ་གཉིས་རང་གི་ལུགས་ལ་ཕ་རྒྱུད་དང་མ་རྒྱུད་དུ་མི་འདོད་པ་མིན་ནོ། །ཞེས་པ་ནས། གཉིས་པ་དོགས་པ་བསལ་བ་ནི། ཀྱཻ་རྡོར་སོགས་རྣལ་འབྱོར་མའི་རྒྱུད་རྣམས་ལས་བདེ་བ་མང་དུ་བསྟན་པ་ལྟར། ཞེས་པ་ནས། ཕ་རྒྱུད་ལ་བདེ་བ་ཆེན་པོ་ལམ་གྱི་དངོས་གཞིར་མི་བྱེད་དོ་སྙམ་དུ་མི་གཟུང་སྟེ། ཞེས་པ་ཚིག་ཟིན་ལྟར་ན་ཀྱཻ་རྡོར་དང་བརྟག་གཉིས་སོགས་སུ་བདེ་བའི་སྐོར་དང་དེ་དང་འབྲེལ་བའི་གཏུམ་མོའི་སྐོར་དེ་ཚོའི་གྲས་གཙོར་འདོན་བྱས་ནས་ཧ་ཅང་གསལ་པོར་ཡང་ཡང་གསུངས། དེ་བཞིན་དུ། དཔེར་ན། བདེ་མཆོག་གི་རྩ་རྒྱུད་དེ་ཚོའི་ནང་ནས་བདེ་བ་སྐྱེ་བའི་ཕྱིའི་རྐྱེན་མཁའ་འགྲོ་མ་དང་འདུ་བ་འཕྲད་པ་ལྟ་བུའི་ཐབས་ཧ་ཅང་མང་པོ་ཞིག་གསུངས་ཡོད་པ་ལྟ་བུ་གསང་བ་འདུས་པའི་རྒྱུད་ཀྱི་སྐབས་ནས་གསུངས་མེད། རྒྱུ་མཚན་དེ་ལྟ་བུ་ཞིག་བཀོད་ནས་ཕ་རྒྱུད་གསང་བ་འདུས་པ་ལྟ་བུས་བདེ་ཆེན་རྩལ་དུ་འདོན་པ་མིན་སྙམ་དུ་གཏན་ནས་བསམ་མི་རུང་ཞེས་པའོ། །གྲུབ་ཆེན་ནག་པོ་སྤྱོད་པས། རྣལ་འབྱོར་གྱི་ནི་རྒྱུད་དག་ཏུ། །ཞེས་པ་ནས། རྒྱུད་དེ་གཉིས་ཀྱི་བདེ་སྟོང་སྦྱོར་བའི་རང་བཞིན་ལ་དབྱེ་བ་མེད་པར་རྒྱལ་བས་གསུངས་སོ་ཞེས་བཤད་ལ། ཞེས་པ་ཕ་རྒྱུད་གསང་བ་འདུས་པའི་རྩ་རྒྱུད་ཀྱི་འདི་སྐད་ཅེས་པའི་དོན་ཨེས་སྟོང་ཉིད་རྟོགས་པའི་ཤེས་རབ་དང་ཝཾ་གྱིས་བདེ་བ་ཆེན་པོའི་ཡེ་ཤེས་བསྟན་ནས་དེ་གཉིས་གཅིག་ཏུ་སྦྱོར་བ་དེ། རྒྱུད་ཀྱི་བརྗོད་བྱའི་དངོས་གཞི་ཡིན་པ་རྩལ་འདོན་བྱས་ནས་གསུངས་ཡོད། དེ་འདྲའི་བདེ་སྟོང་དབྱེར་མེད་ཀྱི་ཐབས་ཤེས་དབྱེར་མི་ཕྱེད་པ་དེ། རྣལ་འབྱོར་མ་ཡི་རྒྱུད་དུ་ཡང་དེ་བཞིན་དབྱེ་བ་མེད་པར་རྒྱལ་བས་གསུངས་ཞེས་བཤད་ཅེས་པའོ།།

ཁྱད་པར་དུ་འདུས་པའི་འདི་སྐད་བདག་ཐོས་སོགས་ཀྱི་གླེང་གཞིའི་དོན་གཏན་ལ་འབེབས་པ་གསང་བ་གྲུབ་པ་ལས་ཀྱང༌། ཞེས་པ་ནས། དེ་ཉིད་དམན་ན་འགྲུབ་མི་འགྱུར། །ཞེས་དང༌། ཞེས་པ་བདེ་སྟོང་གི་བརྟུལ་ཞུགས་སམ་བདེ་སྟོང་གི་དེ་ཉིད་མེད་ན། བརྟུལ་ཞུགས་གཞན་གང་ཡོད་ན་ཡང་དེ་སྤྱད་པ་དོན་མེད་དུ་འགྲོ་ཞེས་གསུངས་པ་ཡིན། དེ་ཉིད་དེ་ཡང་རྒྱུད་གནས་པར། །དཔལ་ལྡན་གསང་བ་འདུས་པར་གསལ། །
ཞེས་དང༌། ཞེས་པ་དེ་ཉིད་གང་ཡོད་ན། གཙོ་བོ་མཆོག་གི་དངོས་གྲུབ་བདེ་བླག་ཏུ་འགྲུབ་པ་དང་། དེ་ཉིད་གང་མེད་ན། མཆོག་གི་དངོས་གྲུབ་མི་འགྲུབ་པའི་དེ་ཉིད་དེ་དཔལ་གསང་བ་འདུས་པའི་སྐབས་ནས་གསལ་བར་བསྟན་ཡོད་ཅེས་གསུངས་པ་ཡིན། རྒྱུད་མཛད་པ་ནི་ཐུགས་རྡོ་རྗེ། །ཞེས་པ་ནས། བཞུགས་ཞེས་བྱ་བའི་ཚིག་གནས་པ། །ཞེས་པ་འདུས་པའི་གླེང་གཞིའི་ཚིག་དེ་དག་གི་དོན་གསུང་གིན་ཡོད་པ་འདྲ། ཐུགས་ཀྱི་རྡོ་རྗེ་བདག་ཉིད་ཀྱིས། །ཞེས་པ་ནས། ཞེས་དེ་ཉིད་ཡོད་ན་ཡོད་ལ་དེ་ཉིད་མེད་ན་མེད་ཅེས་བསྔགས་པའི་དེ་ཉིད་ནི་བདེ་ཆེན་དང་སྟོང་པ་དབྱེར་མེད་དུ་སྦྱོར་བ་ལ་ལན་གཅིག་མ་ཡིན་པར་བཤད་དོ། །ཞེས་གསུངས་པའི་དེ་ཉིད་ཀྱི་ཡང་སྟོང་པ་ཉིད་རྟོགས་པའི་ཤེས་རབ་ནི་ཀླུ་སྒྲུབ་ཡབ་སྲས་ཀྱིས་ཐམས་ཅད་མཁྱེན་པའི་གོ་འཕང་འཐོབ་པ་ལྟ་ཅི་སྨོས། ཐར་པའི་གོ་འཕང་འཐོབ་པ་ལ་ཡང་དགོས་ཀྱི་ཡོད་པས་ཉན་རང་འཕགས་པ་རྣམས་དང་ཡང་ཐུན་མོང་བ་ཡིན། དེ་བཞིན་སྟོང་ཉིད་རྟོགས་པའི་ཤེས་རབ་ལྷ་ཡི་རྣལ་འབྱོར་དང་འབྲེལ་བའི་སྟེང་ནས་དགོད་པ་དང་། ལྟ་བ་དང་། ལག་བཅང་ལ་སོགས་པའི་འདོད་ཡོན་ལམ་དུ་བྱེད་པའི་བདེ་ཉམས་དང་ལྟ་བ་སྦྱོར་བ་ཡང་རྒྱུད་སྡེ་འོག་མ་དང་ཐུན་མོང་བ་ཡིན་པས་དེ་ཟབ་ཁྱད་ཐུན་མོང་མ་ཡིན་པ་མིན་ལ། ལྷན་ཅིག་སྐྱེས་པའི་བདེ་བ་ཆེན་པོའི་ཡེ་ཤེས་དང་སྟོང་པ་ཉིད་རྟོགས་པའི་ཡེ་ཤེས་སྦྱར་ནས་ཡོད་ན་དེ་བླ་མེད་ཀྱི་ཟབ་ཁྱད་ཡིན། དེ་ཡོད་ན་མཆོག་གི་དངོས་གྲུབ་ཡོད་ལ་དེ་མེད་ན་མཆོག་གི་དངོས་གྲུབ་མེད་པའི་བསྔགས་པ་བརྗོད་པའི་བདེ་སྟོང་གི་ཏིང་ངེ་འཛིན་ཟེར་བ་དེ། གསང་བ་འདུས་པའི་གླེང་གཞིའི་ཡི་གེ་བཞི་བཅུའི་སྐབས་ནས་གསུངས་ཞེས་པའོ།།

གསང་བ་གྲུབ་པ་འདི་ནི་སློབ་དཔོན་བདེ་བ་ཆེན་པོ་ཞེས་པ་མཚན་གཞན་པདྨ་རྡོ་རྗེ་ཞེས་པས་མཛད་ལ། དེ་ཉིད་ཨཱརྱ་དེ་བའི་སྤྱོད་བསྡུས་ཀྱི་སྐབས་སུ་ཡང་ལན་མང་པོར་ཁུངས་སུ་འདྲེན་པར་མཛད་པས། ཞེས་པ་ནས། འདུས་པ་འཕགས་ལུགས་འཛིན་པ་རྣམས་ཀྱིས་ངེས་པར་ཤེས་དགོས་པར་ཡོད་དོ། །ཞེས་འདུས་པ་འཕགས་ལུགས་འཛིན་པ་རྣམས་ཀྱིས་གསང་བ་གྲུབ་པར་སྣང་ཆུང་བྱེད་མི་ཉན་པར་གལ་ཆེན་པོར་བརྩི་དགོས་པར་གསུངས། དེ་ལྟར་བླ་མེད་ཀྱི་རྒྱུད་ཐམས་ཅད་བདེ་སྟོང་གི་ཐབས་ཤེས་གཉིས་ངོ་བོ་དབྱེར་མེད་དུ་སྦྱོར་བ་ཞིག་ལམ་གྱི་དངོས་གཞིར་བྱེད་པ་ལ་ཁྱད་པར་མེད་པར་བསྟན་པ་འདིས་ནི། ཞེས་པ་ནས། བདེ་བ་དང་སྟོང་པ་ཡང་འོལ་སྤྱི་ཙམ་རེ་ལ་གོ་བ་མིན་པར་ཐུན་མོང་མ་ཡིན་པའི་བདེ་སྟོང་གི་གནད་ཕྲ་མོ་རྣམས་རྙེད་དགོས་པར་ཤེས་པར་གྱིས་ཤིག །ཅེས་པ་འདིའི་སྐོར་ཞིབ་ཚགས་པོའི་ཐོག་ནས་གཤམ་དུ་གསུངས། འདིས་ནི་བླ་མེད་ཀྱི་རྒྱུད་ཡིན་ན། གཉིས་མེད་ཀྱི་རྒྱུད་ཡིན་དགོས་ཞེས་ཁྱབ་པ་གསུངས་པའི་གཉིས་སུ་མེད་རྒྱུའི་ཐབས་ཤེས་དེ་ཐབས་བདེ་བ་ཆེན་པོ་དང་ཤེས་རབ་སྟོང་པ་ཉིད་ལ་སྦྱར་བ་ཡིན་ཞེས་པའོ།།

ཐབས་ཤེས་སོ་སོ་བའི་རྒྱུད་ཀྱི་དོན་བསྟན་པ།

འོ་ན། བླ་མེད་ཀྱི་རྒྱུད་ལ་ཡང་ཐབས་རྒྱུད་དང་ཕ་རྒྱུད་ཟེར་བ་ལྟ་བུ་དང་། ཤེས་རབ་ཀྱི་རྒྱུད་དང་མ་ཡི་རྒྱུད་ཟེར་བ་ལྟ་བུ་སོགས་ཐབས་ཤེས་སོ་སོ་བར་འཇོག་པ་ཞིག་ཡོད་པས་དེའི་ཐབས་ཤེས་ཀྱི་དོན་གང་ཡིན་ཞེ་ན། གཉིས་པ་ཐབས་ཤེས་སོ་སོ་བའི་རྒྱུད་ཀྱི་དོན་བསྟན་པ་ལ་གཉིས། ཕ་རྒྱུད་དང་མ་རྒྱུད་དུ་སོ་སོར་འཇོག་པ་ལ་གཙོ་ཕལ་ལྟ་བུ་གཉིས་ཕྱེ་ནས་ཕལ་པ་བསྐྱེད་རིམ་གྱི་དབང་དུ་བྱས་ཏེ་དྲི་མེད་འོད་ལ་སོགས་པ་ལས་གསུངས་པ་དང༌། ངེས་དོན་མཐར་ཐུག་གཙོ་བོ་རྫོགས་རིམ་གྱི་དབང་དུ་བྱས་ཏེ་རྡོ་རྗེ་གུར་ལ་སོགས་པ་ལས་གསུངས་པའོ། །དང་པོ་ནི། ཐབས་ཤེས་གཉིས་སུ་མེད་པའི་རྒྱུད་ཀྱི་ཐབས་ཤེས་སྔར་བཤད་པ་ལྟར་ཡིན་ན། ཐབས་ཤེས་སོ་སོ་བའི་རྒྱུད་དུ་གསུངས་པའི་ཐབས་ཤེས་གང་ཡིན་ཞེ་ན། ཞེས་པ་གཉིས་མེད་ཀྱི་རྒྱུད་དབྱེ་གཞིར་བྱས་ནས་གཉིས་མེད་ཀྱི་རྒྱུད་གཅིག་པོ་དེ་ལ་ནང་གསེས་ཐབས་གཙོ་བོར་སྟོན་པའི་ཆ་ནས་ཐབས་ཀྱི་རྒྱུད་དང་ཕ་རྒྱུད་གསུངས་པ་དང་། ཤེས་རབ་གཙོ་བོར་སྟོན་པའི་ཆ་ནས་ཤེས་རབ་ཀྱི་རྒྱུད་དང་མ་ཡི་རྒྱུད་གསུངས་པའི་ཐབས་ཤེས་གཉིས་པོ་དེ་གང་འདྲ་ཡིན་ཟེར་ན་ཞེས་པའོ། །དེའི་འཇོག་ཚུལ་རེ་ཞིག་སྟེ་དང་པོ་དྲི་མེད་འོད་ལས་གསུངས་པ་ནི། ཞེས་པ་ནས། ཁམས་དག་པ་ལས་ཤེས་རབ་ཏུ་བཞག་པའི་ལྷ་མོའི་སྒོ་ནས་ཐབས་ཤེས་སོ་སོ་བའི་རྒྱུད་དུ་བཞག་ལ། ཞེས་པ་ཕལ་པ་བསྐྱེད་རིམ་གྱི་དབང་དུ་བྱས་ན་ཁྱབ་པ་མེད་ཀྱང་ལྷ་ཕོ་ཤས་ཆེ་བ་དང་མོ་ཤས་ཆེ་བའི་ཆ་ནས་ཕ་རྒྱུད་དང་མ་རྒྱུད་དུ་བཞག་ཅེས་པའོ།།

དེ་འདྲ་བའི་ཐབས་ཤེས་ནི་སྔར་གྱི་དོན་དམ་པའི་ཐབས་ཤེས་ལ་བལྟོས་ན་ཀུན་རྫོབ་པ་དང་། ཞེས་པ་ནས། རྡོ་རྗེའི་སྙིང་པོའི་འགྲེལ་པར་ཡང་དེ་བཞིན་དུ་བཤད་དོ། །ཞེས་པ་དམ་ཚིག་པ་བསྐྱེད་ནས་ཡེ་ཤེས་པ་དགུག་པ་དེ་ལྷ་ཕོ་ཡིས་བྱེད་པ་དེ་ཕ་རྒྱུད་དང་ལྷ་མོ་ཡིས་བྱེད་པ་དེ་མ་རྒྱུད་དུ་འཇོག་ལུགས་ཤིག་ཕལ་པའི་དབང་དུ་བྱས་ན་གསུངས་པ་ཡིན། དེ་ལྟ་ན་དུས་འཁོར་ཐབས་ཀྱི་རྒྱུད་དུ་འདོད་དགོས་ལ། ཞེས་པ་དུས་འཁོར་གྱི་ཡེ་ཤེས་པ་སྤྱན་དྲངས་པ་དེ་རྡོ་རྗེའི་ཤུགས་བསྐྱེད་ནས་དེས་ཡེ་ཤེས་པ་འགུག་དགོས་པ་ཡིན་པས་དུས་འཁོར་དེ་ཕ་རྒྱུད་དུ་འགྱུར་བ་ཡིན་ཞེས་པའོ། །དེ་འདོད་ན་དྲི་མེད་འོད་ལས། ལོ་གསུམ་གྱི་དབྱེ་བས་རྣལ་འབྱོར་མའི་རྒྱུད་ཀྱི་ངེས་པའོ། །ཞེས་པ་ནས། རྒྱུད་གཉིས་སུ་འཇོག་ཚུལ་ལྷ་ཕོ་མོའི་སྒོ་ནས་བཞག་པ་དེ་ཡང་ཤས་ཆེ་ཆུང་ལ་དགོངས་ཀྱི་ངེས་པ་ནི་མིན་ཏེ། ཞེས་པ་འགྲེལ་ཆེན་དྲི་མེད་འོད་ཀྱི་ལུང་དེ་དྲངས་ནས་དུས་འཁོར་མ་རྒྱུད་དུ་གསུངས། ཡིན་ན་ཡང་། རྡོ་རྗེའི་ཤུགས་ལྷ་ཕོས་ཡེ་ཤེས་པ་འགུགས་པས་དེ་ཙམ་ལ་ངེས་པ་མི་འདུག་ཅེས་པའོ།།

གསང་འདུས་འཕགས་ལུགས་ལྟ་བུ་ཐབས་རྒྱུད་ལ་ཡེ་ཤེས་པ་དགུག་གཞུག་སོགས་ལྷ་མོ་སྤྲོས་ནས་བྱེད་ཅིང་ལྷ་ཕོས་མི་བྱེད་པ་ཡང་ཡོད་ལ། ཞེས་པ་ནས། དེས་ན་རྡོ་རྗེ་འཕྲེང་བ་ཕ་རྒྱུད་མ་རྒྱུད་གཉིས་ཀའི་ཐུན་མོང་གི་བཤད་རྒྱུད་ཡིན་ཀྱང་རང་གི་ངོ་བོ་ཐབས་རྒྱུད་དུ་གསུངས་པ་ལྟར། དུས་འཁོར་ལས་ཀྱང་ཚུལ་གཉིས་ཀ་བཤད་ཀྱང་རང་གི་ངོ་བོ་རྣལ་འབྱོར་མའི་རྒྱུད་དུ་སེམས་སོ། །ཞེས་པ་ནས། དྲི་མེད་འོད་ལས་ཐབས་རྒྱུད་ལ་ཉིན་མཚན་མཉམ་པ་དག་པས་ལྷ་ཡབ་ཡུམ་ཞལ་ཕྱག་མཉམ་པ་དང༌། ཞེས་པ་གསང་བ་འདུས་པ་མི་བསྐྱོད་རྡོ་རྗེའི་ལྷ་ཡབ་ཡུམ་ཐམས་ཅད་ཞལ་གསུམ་ཕྱག་དྲུག་ཏུ་མཉམ་པ་ལྟ་བུ། ཤེས་རབ་ཀྱི་རྒྱུད་ལ་སྔ་ཕྱིའི་ཐུན་མཚམས་དག་པས་ཡབ་ཡུམ་ཞལ་ཕྱག་མི་མཉམ་པར་གསུངས་པ་རྒྱུད་གཉིས་ཀྱི་འཇོག་བྱེད་དུ་བྱས་ནས། ཞེས་པ་ནས། དེ་དག་ལ་ཕོ་མོའམ་ཐབས་ཤེས་ཀྱི་དོན་གྱི་ལྡོག་པ་ཅི་ཡང་མི་སྣང་བའི་ཕྱིར་རོ། །ཞེས་པ་ཞལ་ཕྱག་མང་ཉུང་ཙམ་ལ་ཐབས་ཤེས་ཀྱི་དོན་གྱི་ལྡོག་པའི་ཟབ་ཁྱད་ཅི་ཡང་མི་འདུག་གསུངས། གཞན་ཡང་། གཉིས་མེད་ཀྱི་རྒྱུད་དུ་སྒྲུབ་པ་ནི་རྒྱུད་གཞན་ལས་མཆོག་ཏུ་སྒྲུབ་འདོད་པར་སྣང་ལ། ཞེས་པ་ནས། རིགས་པ་འདི་དེ་འདྲ་བའི་སྒྲུབ་བྱེད་ལྟར་སྣང་གཞན་སྨྲ་བ་ལ་ཡང་ཤེས་པར་བྱའོ།།

གཉིས་པ་ངེས་དོན་མཐར་ཐུག་གཙོ་བོ་རྫོགས་རིམ་གྱི་དབང་དུ་བྱས་ཏེ་རྡོ་རྗེ་གུར་ལ་སོགས་པ་ལས་གསུངས་པ་ལ་གཉིས། གཞན་གྱིས་བརྟགས་པའི་མཐའ་དགག་པ་དང༌། ཞེས་པ་ནས། རྣལ་འབྱོར་མ་ཡི་རྒྱུད་རབ་བཤད། །ཅེས་གསུངས་པས། སྐྱེས་བུ་འདུལ་བའི་དོན་དུ་ཕ་རྒྱུད་གསུངས་པ་དང་མོ་རྣམས་འདུལ་བའི་ཕྱིར་དུ་རྣལ་འབྱོར་མ་རྒྱུད་བཤད་པའི་དགོས་པ་དེ་གཉིས་ཀྱི་ཕྱིར་ཕ་རྒྱུད་མ་རྒྱུད་གཉིས་བསྟན་པ་གཉིས་རྒྱུད་གཉིས་ཀྱི་འཇོག་བྱེད་དུ་འདོད་དོ། །ཞེས་པ་ནས། གཉིས་པ་དེ་དགག་པ་ནི། ལུང་དང་པོའི་དོན་ནི། ཞེས་པ་ནས། གསུང་རབ་གཞན་དུ་བུད་མེད་ཀྱི་རྟེན་གྱིས་དངོས་སུ་འཚང་རྒྱ་བ་མེད་པར་བསྟན་ལ། ཞེས་པ་ཐེག་དམན་གྱི་གཞུང་ལས་མཚན་རྣམ་པར་སྨིན་བྱེད་ཀྱི་ལས་བསགས་པའི་བྱང་སེམས་ངེས་གནས་སྐྱེས་པ་ཕོ་ལུས་ཡིན་པ་ཞེས་ཁྱད་པར་ཞིག་གསུངས་ཡོད། དེ་བཞིན་རྒྱུ་ཕ་རོལ་ཏུ་ཕྱིན་པའི་ཐེག་པའི་སྐབས་ནས་གསར་དུ་འཚང་རྒྱ་བའི་རྟེན་ལ་སྐྱེས་པའི་ལུས་དགོས་པར་གསུངས། དེ་བཞིན་རྒྱུད་སྡེ་འོག་མའི་སྐབས་ནས་གསར་དུ་འཚང་རྒྱ་བའི་རྟེན་ལ་ཕལ་ཆེར་སྐྱེས་པའི་ལུས་རྟེན་དགོས་པར་གསུངས། སྔགས་བླ་མེད་ཀྱིས་ཚེ་གཅིག་ལ་འཚང་རྒྱ་བར་གསུངས་པ་དེ། ཚེ་སྟོད་ལ་བུད་མེད་ཡིན་པ་ཞིག་ཚེ་སྨད་ལ་སྐྱེས་པའི་ལུས་སུ་འགྱུར་བར་མ་གསུངས། བུད་མེད་ཀྱི་ལུས་རྟེན་ལ་གསར་དུ་སངས་རྒྱས་པ་ཞིག་ཡོད་པར་གསུངས། དེ་བཞིན་རྣལ་འབྱོར་པ་ཡི་སྟོབས་ཀྱིས་རིག་མ་གྲོལ་བ་དང་ཕྱག་རྒྱ་མའི་སྟོབས་ཀྱིས་རྣལ་འབྱོར་པ་གྲོལ་བའི་ཚུལ་གསུངས་པས་གསར་དུ་འཚང་རྒྱ་བའི་རྟེན་ལ་བུད་མེད་ཀྱི་ལུས་རྟེན་ཡོད་པར་གསུངས།

བླ་མེད་ཀྱི་རྒྱུད་རྣམས་སུ་རྟེན་དེས་བསྒྲུབས་ན་མཆོག་འགྲུབ་པ་ཡོད་པར་གསུངས་པ་ལ་བརྟེན་ནས་དྲིས་པ་ཡིན་ལ། ཞེས་པ་ནས། རེ་ཞིག་ལྟ་བ་ལོག་པས་ཀྱང་ལམ་འདི་ལ་བརྟེན་ནས་མཆོག་སྒྲུབ་ཏུ་ཡོད་པས། ཞེས་སྡིག་པོ་ཆེ་བཙན་ཐབས་སུ་འཚང་རྒྱ་བར་བྱེད་ཐུབ་པར་གསུངས། དེ་རྣམས་བསྡུ་བའི་དོན་དུ་རྡོ་རྗེ་གུར་གསུངས་པར་སྟོན་པ་ཡིན་པས་མ་རྒྱུད་དུ་འཇོག་པའི་འཇོག་བྱེད་སྟོན་པ་ག་ལ་ཡིན། ཞེས་པ་ནས། དེ་ལ་བཤད་རྒྱུད་རྡོ་རྗེ་གུར་དང་རྩ་རྒྱུད་བརྟག་གཉིས་ཀར་ཀྱཻ་རྡོར་མ་རྒྱུད་དུ་བཤད་པས་དེ་ལ་རྣལ་འབྱོར་རྒྱུད་ཅེས་གསུངས་པ་ནི། ཞེས་པ་ནས། ཚུལ་དེ་ཡང་ཕ་རྒྱུད་མ་རྒྱུད་གཉིས་ཀ་ལ་ཡོད་མོད་ཀྱང་། ཞེས་པ་ནས། རྣལ་འབྱོར་མའི་རྒྱུད་གཉིས་གསུངས་པའི་དང་པོ་ནི་སྒྱུ་མའི་སྐུ་བསྐྱེད་པ་འབྱུང་བའི་རིམ་པ་སྟོན་པ་དང༌། གཉིས་པ་ནི་གདོད་མ་ཉིད་ནས་རྫོགས་པ་འབྱུང་བའི་རིམ་པ་སྟོན་པ་ཡིན་ཞེས་བཤད་ཀྱི། ཞེས་པ་ནས། གསང་བ་མཆོག་གིས་དགྱེས་པ་སོགས་གླེང་གཞིར་བྱས་པ་མ་རྒྱུད་ཀྱི་དོན་དུ་བཞེད་ཟེར་བ་ནི་དེའི་བཞེད་པ་མིན་ཏེ། ནག་པོ་སྤྱོད་པ་དེས་ནི་རྣལ་འབྱོར་རྒྱུད་དུ་འདི་སྐད་བདག་ཐོས་སོགས་གསུངས་པ་དང༌། ཞེས་པ་ནས། ཕ་རྒྱུད་མ་རྒྱུད་ཀྱི་རྒྱུད་འདི་གཉིས་ལ་བསྐྱེད་རིམ་གྱི་སྐོར་ནས་ཀྱང་སོ་སོར་འཇོག་པའི་ཕལ་པའི་ཁྱད་པར་ཡང་འདོད་མོད་ཀྱང་གཙོ་བོར་རྫོགས་རིམ་གྱི་སྒོ་ནས་ཁྱད་པར་གཞག་དགོས་སོ། །ཞེས་པ་གོང་དུ་འགྲེལ་བཤད་ཞུས་པ་བཞིན་གསང་བ་འདུས་པའི་བར་དོ་ལོངས་སྐུའི་ལམ་འཁྱེར་མངོན་བྱང་ལྔ་ཡི་སྒོ་ནས་བསྐྱེད་པ་དང་ནང་མཆོད་ཀྱི་རྫས་ཤ་ལྔ་དང་བདུད་རྩི་ལྔ་ཚང་མ་ཕྱོགས་བཞི་ལ་བགོ་སྟངས་སོགས་སྒྱུ་ལུས་རྩལ་དུ་འདོན་པ་ཐབས་ཀྱི་ཕྱོགས་དང་། འཁོར་ལོ་སྡོམ་པའི་གནས་སོ་སོ་ལ་སྔགས་འཁོར་འགོད་པ་དང་འོད་གསལ་འཆར་ཐབས་གཙོ་བོར་བྱས་ཏེ་དེ་དང་བསྟུན་ནས་ལུས་དཀྱིལ་གྱི་ལྷ་འགོད་སྟངས་སོགས་འོད་གསལ་རྩལ་དུ་འདོན་པ་ཤེས་རབ་ཀྱི་ཕྱོགས་ཡིན་པ་སོགས་ཕྲ་བ་བསྐྱེད་རིམ་གྱི་སྒོ་ནས་ཀྱང་ཕྲན་བུའི་ཁྱད་པར་ཡོད།

དེ་ཡང་བདེ་སྟོང་གི་ཐབས་ཤེས་ལ་བལྟོས་ནས་ ཞེས་པ་ནས། དེ་ལ་བལྟོས་ནས་ནི་རྒྱུད་སོ་སོ་ལ་ཤས་ཆེ་ཆུང་གི་སྒོ་ནས་ཀྱང་གཞག་ཏུ་མི་རུང་སྟེ། ཞེས་པ་ནས། དེས་ན་རྫོགས་རིམ་གྱི་སྒོ་ནས་ཐབས་ཤེས་སོ་སོ་བའི་རྒྱུད་དུ་གསུངས་པའི་ཐབས་ཤེས་ནི་ཤེས་རབ་དོན་དམ་བདེ་བ་ཆེན་པོའི་ཡེ་ཤེས་དང༌། ཐབས་ཀུན་རྫོབ་སྒྱུ་མའི་སྐུའོ། །དེ་ཡང་ཤེས་རབ་དོན་དམ་ཞེས་པ་ལྷན་ཅིག་སྐྱེས་པའི་ཡེ་ཤེས་སམ་དོན་དམ་འོད་གསལ་གྱི་རྫོགས་རིམ་དང་། ཀུན་རྫོབ་སྒྱུ་མའི་སྐུ་ཞེས་པ་ཀུན་རྫོབ་སྒྱུ་མའི་རྫོགས་རིམ་ཡིན་པར་གསུངས། ཐབས་ཤེས་སོ་སོར་འཇོག་པའི་ཐབས་ཟེར་བ་དེར་ཀུན་རྫོབ་སྒྱུ་མའི་ལུས་དེ་བཞག །ཤེས་རབ་ཟེར་བ་དེར་གཉུག་མ་ལྷན་ཅིག་སྐྱེས་པའི་འོད་གསལ་དེ་བཞག་ནས། དེ་ལ་དང་པོའི་སྒོ་ནས་རྣལ་འབྱོར་མའི་རྒྱུད་དུ་འཇོག་པ་ནི། གུར་གྱི་ལེའུ་བཅུ་གསུམ་པ་ལས། བཅོམ་ལྡན་འདས་ཇི་ལྟར་ན་རྣལ་འབྱོར་མའི་རྒྱུད་ཀྱི་མཚན་རབ་ཏུ་འཇུག་པ་ལགས། ཞེས་པ་ནས། དེའི་དོན་ནི། གང་དང་དེ་གཉིས་འབྲེལ་བས་གང་གི་ཕྱིར་དོན་དམ་པའི་དེ་ཁོ་ན་སྟོང་པ་ཉིད་ལ་དོན་དམ་བདེན་པ་ཤེས་རབ་འོད་གསལ་ཕྱག་རྒྱ་ཆེན་པོའི་སྦྱོར་བས་རབ་ཏུ་འཇུག་པའི་ཚུལ་སྟོན་པ་དེའི་ཕྱིར་གུར་ལ་སོགས་པ་ལ་རྣལ་འབྱོར་མའི་རྒྱུད་ཅེས་བྱའོ། །རྒྱུ་མཚན་དེས་མ་རྒྱུད་དུ་འགྲུབ་པ་ནི་ཤེས་རབ་ཅེས་པ་གཉིས་ཀྱི་དོན་ནོ། །དོན་དེ་དག་ཞིབ་ཏུ་བཤད་ན། མདོར་ན། དོན་དམ་བྱང་ཆུབ་ཀྱི་སེམས་ཐུན་མོང་མ་ཡིན་པ་དེ་གང་ལ་བརྟེན་ནས་སྐྱེས་པ་ཡིན་ཞེ་ན། དེ་ཀུནྡ་ལྟ་བུའི་རྫས་ཀྱི་ཐིག་ལེ་ལ་བརྟེན་ནས་སྐྱེས་པ་ཡིན་པས་བདེ་བའི་རྟེན་ཀུནྡ་ལྟ་བུའི་བྱང་ཆུབ་ཀྱི་སེམས་ཞེས་གསུངས་ནས་དེ་སྤྱི་བོ་ནས་ནོར་བུ་བར་དུ་བྱུང་བའི་ཡས་བབས་དང༌། མ་གཞི་ཁམས་དཀར་པོ་གཙོ་ཆེ་བ་ཕལ་ཆེར་ལུས་ཀྱི་སྨད་ནས་ཡོང་གིན་ཡོད། ཡིན་ན་ཡང་། དེའི་ཉིང་ཁུ་དྭངས་མའམ་ས་བོན་ལྟ་བུ་གཙོ་བོ་ཞིག་ཀླད་རྒྱ་ནས་མར་ཡོང་གིན་ཡོད། ཞིབ་ཚགས་མ་བྱས་པར་ང་རང་ཚོའི་ཁམས་དཀར་པོ་སྤྱི་བོའི་རྩ་འཁོར་ནས་མར་ཡོང་གིན་ཡོད་ཅེས་བཤད་པ་ཡིན་ན། དེང་སང་གི་ཨེམ་ཆི་ཚོ་གད་མོ་ཤོར་ངེས་ཡིན།

དེ་ནས་སྤྱི་གཙུག་ཏུ་རིམ་གྱིས་ཡར་ལོག་པའི་མས་བརྟན་གྱི་དགའ་བ་བཞི་སྐྱེ་ཚུལ་དང༌། ཕྱག་རྒྱ་ཆེན་པོ་ལྷན་ཅིག་སྐྱེས་པའི་བདེ་བ་དང་སྟོང་པ་གཉིས་དབྱེར་མི་ཕྱེད་པར་སྦྱོར་བའི་སྒོ་ནས་དོན་དམ་པའི་དེ་ཁོ་ན་ཉིད་ལ་རབ་ཏུ་འཇུག་པའི་རྟོགས་པ་གོང་ནས་གོང་དུ་བགྲོད་པའི་རིམ་པ་གཙོ་བོར་སྟོན་ཞིང༌། ཞེས་པ་གཉུག་མ་ལྷན་ཅིག་སྐྱེས་པའི་དོན་དམ་འོད་གསལ་གྱི་རྫོགས་རིམ་འགྲུབ་ཚུལ་གྱི་སྐོར་དང་དགའ་བ་བཞི་འཆར་ཚུལ་སོགས་རྩལ་དུ་བཏོན་ནས་གཙོ་བོར་སྟོན་པ་ཙམ་མ་གཏོགས། རླུང་འོད་ཟེར་ལྔ་པ་ལས་སྒྱུ་མའི་སྐུ་འགྲུབ་ཚུལ་གཙོ་བོར་མ་བསྟན་པས་དེ་ལ་མ་རྒྱུད་ཅེས་བྱ་ཞེས་སོ། །བདེ་བ་ཆེན་པོའི་ཡེ་ཤེས་ཀྱི་བཞོན་པའི་རླུང་འོད་ཟེར་ལྔ་ལས་ཀུན་རྫོབ་སྒྱུ་མའི་སྐུ་སྒྲུབ་ཚུལ་གཙོ་བོར་མི་སྟོན་པ་ནི་རྣལ་འབྱོར་མའི་རྒྱུད་ཅེས་བྱ་སྟེ། ཞེས་པ་ནས། གཙོ་བོར་ཆོས་ཀྱི་སྐུའི་སྒྲུབ་བྱེད་སྟོང་ཕྱོགས་ཤེས་རབ་ཀྱི་ཆ་ཡིན་པས་མ་ཞེས་ཀྱང་བརྗོད་པའི་ཕྱིར་རོ། །མདོར་ན། དོན་དམ་འོད་གསལ་གྱི་རྫོགས་རིམ་རྩལ་དུ་བཏོན་ནས་འཆད་པའི་རྒྱུད་སྡེར་གཏོགས་དང་བཅས་པ་ལ་མ་རྒྱུད་ཟེར། གཉིས་པའི་སྒོ་ནས་རྣལ་འབྱོར་ཕའི་རྒྱུད་དུ་འཇོག་པ་ནི། མཁའ་འགྲོ་རྒྱ་མཚོ་ལས། རྣལ་འབྱོར་རྣམས་ལ་རྒྱུད་རྒྱལ་དུ། །ཞེས་པ་ནས། ཇི་ལྟར་ན་སྟོང་པ་སྔ་མ་གསུམ་དང་བཅས་པའི་འོད་གསལ་ཏེ་སྟོང་པ་བཞིའི་རིམ་པས་སྒྱུ་མའི་སྐུ་སྒྲུབ་པའི་ཚུལ་ལོ། །སྐབས་འདིའི་སྟོང་པ་ཟེར་བ་དེ་དགག་བྱ་རང་བཞིན་གྱིས་གྲུབ་པ་ཐ་སྙད་དུ་ཡང་བཀག་པའི་སྟོང་པ་མིན། འདི་དགག་བྱ་གློ་བུར་བའི་རྣམ་རྟོག་དང་དེའི་བཞོན་པའི་རླུང་གིས་སྟོང་པ་དེ་ཡིན་པས་སྟོང་པ་སྔ་མ་གསུམ་ནི། ཀུན་རྟོག་བརྒྱད་ཅུ་བཞོན་པའི་རླུང་དང་བཅས་པས་སྟོང་པ་དེ་སྟོང་པ་དང་པོའམ་སྣང་བ་དང་། དེ་བཞོན་པའི་རླུང་དང་བཅས་པས་སྟོང་པ་དེ་སྟོང་པ་གཉིས་པ་ཤིན་ཏུ་སྟོང་པའམ་མཆེད་པ། དེ་བཞོན་པའི་རླུང་དང་བཅས་པས་སྟོང་པ་དེ་སྟོང་པ་གསུམ་པ་ཆེན་པོ་སྟོང་པའམ་ཉེར་ཐོབ་སྟེ་གསུམ་པོ་དེ་ཡིན། མདོར་ན། ང་རང་ཚོའི་གཞི་ལ་རླུང་སེམས་ལ་རགས་པ་དང་། ཕྲ་བ་དང་། ཤིན་ཏུ་ཕྲ་བ་བཅས་བཤད་པའི་ནང་ནས་སྟོང་པ་སྔ་མ་གསུམ་འོད་གསལ་དང་བཅས་པ་དེ་ཤིན་ཏུ་ཕྲ་བ་ཡིན། སྒྱུ་མའི་སྐུ་ནི་སྒྱུ་མ་ལ་སོགས་པ་དཔེ་བཅུ་གཉིས་ཀྱིས་མཚོན་པའི་རླུང་སེམས་ཙམ་ལས་གྲུབ་པའི་སྐུ་ཞིག་ཡིན།

གང་གིས་སྒྲུབ་ན་རྒྱུད་དེར་གསུངས་པའི་ཞེས་པ་ནས། དོན་དེ་དག་ཞིབ་ཏུ་བཤད་ན། འོད་གསལ་འཆར་བའི་གནས་སྙིང་གར་ཞེས་པ་སྤྱི་བོ་དང་དྷཱུ་ཏཱིའི་ཡར་སྣ་དང་མར་སྣ་སོགས་རྩ་འཁོར་གང་དང་གང་དུ་ཡོད་སའི་གནས་དེ་དག་ཚང་མ་ལ་རླུང་སེམས་ཐིམ་སྐབས་འོད་གསལ་འཆར་གྱིན་ཡོད། ཡིན་ན་ཡང་། ཁྱབ་བྱེད་ཀྱི་རླུང་དང་བཅས་པ་འཆི་རིམ་བཞིན་བསྡུས་ནས་འཆི་བ་འོད་གསལ་བཞིན་འོད་གསལ་ཕྲ་ཞིང་ཕྲ་བ་ཤར་བའི་གནས་དེ། སྙིང་གའི་རྩ་འཁོར་གཅིག་པུ་ཡིན། རླུང་རིམ་གྱིས་སྡུད་པའི་རིམ་པ་ལས་སྣང་བ། མཆེད་པ། ཉེར་ཐོབ། འོད་གསལ་ཏེ་རགས་རིམ་ནས་མར་ཐིམ་ནས་ཕྲ་རུ་ཕྲ་རུ་སོང་བའི་ལུགས་འབྱུང་གི་སྟོང་པ་བཞི་དང༌། དེ་ནས་རླུང་སེམས་ཕྲ་ཤོས་ཀྱི་སྐབས་ནས་ཇེ་རགས་ཇེ་རགས་ལ་སོང་བའི་སྐྱེ་རིམ་མམ་འཕེལ་རིམ་མམ་འབྱུང་རིམ་གྱི་དབང་དུ་བྱས་ན་སྣང་མཆེད་ཐོབ་གསུམ་སྔ་མ་ལ་བལྟོས་ན་ལུགས་ལས་ལྡོག་པ་ཡིན་པས་ཕྱིར་ལ་ལྡང་བའི་རིམ་པ་ལས་ལུགས་ལྡོག་གི་སྟོང་པ་བཞིའི་སྒོ་ནས་སྟོང་པའི་ཡེ་ཤེས་སྐྱེ་ཚུལ་དང༌། འོད་གསལ་གྱི་རླུང་འོད་ཟེར་ལྔ་ལས་ཀུན་རྫོབ་སྒྱུ་མའི་སྐུ་སྒྲུབ་ཚུལ་སྒྱུ་ལུས་ལྡང་མཚམས་དེ་ཤིན་ཏུ་དཀའ་བའི་གནས་ཡིན་པས་རྗེས་ལ་མ་གཏོགས་མི་གསུང་བ་ཡིན། འདིར་སྤྱི་ཡོངས་ནས་གསུང་སྐབས་སྒྱུ་མའི་ལུས་དེ་ལུགས་ལྡོག་གི་སྟོང་པ་གསུམ་འོད་གསལ་དང་བཅས་པ་ལས་ཤར་ཡོང་བ་ཡིན་ཞེས་ཐ་སྙད་ཟོར་ཡང་བར་བྱས་ནས་གསུང་སྐབས་རིམ་ལྔའི་དོན་དེ་ག་རང་མར་བཀོད་ནས་གསུངས་པ་ཡིན་པ་འདྲ། གཙོ་བོར་སྟོན་པ་ནི་རྣལ་འབྱོར་ཕའི་རྒྱུད་ཅེས་བྱ་སྟེ། ཕ་རྒྱུད་གསང་བ་འདུས་པས་སྟོང་པ་བཞིའི་འོད་གསལ་གྱི་རིམ་པ་དེ་དག་ལ་བརྟེན་ནས་གཞན་དོན་གཟུགས་སྐུ་སྒྲུབ་བྱེད་ཀྱི་ཐུན་མོང་མ་ཡིན་པའི་ཉེར་ལེན་གྱི་རྒྱུ་སྒྱུ་མའི་སྐུ་སྒྲུབ་ཚུལ་རྩལ་དུ་བཏོན་ནས་གསུངས་པ་ཡིན་པས། སངས་རྒྱས་ཀྱི་སའི་གཞན་དོན་གཟུགས་སྐུ་གསུང་རྣམ་པ་ཐམས་ཅད་པ་དངོས་སུ་སྐྲུན་པའི་སྐུ་གང་འདོད་སྐུ་ཡི་བཀོད་པ་སྣ་ཚོགས་སྟོན་པའི་ཐབས་སྒྲུབ་ཚུལ་རྩལ་དུ་བཏོན་ནས་འཆད་པའི་རྒྱུད་སྡེར་གཏོགས་དང་བཅས་པ་ལ་ཕ་རྒྱུད་དང་། ཤེས་རབ་གཉུག་མ་ལྷན་ཅིག་སྐྱེས་པའི་བདེ་སྟོང་དོན་དམ་འོད་གསལ་གྱི་རྫོགས་རིམ་སྤྲོས་པའི་ཚོགས་མཐའ་དག་དུ་མ་རོ་གཅིག་གི་ཚུལ་དུ་ཚུར་ནང་དུ་བསྡུས་པའི་སྤྲོས་པ་ཉེ་བར་ཞི་ཞིང་ཞི་བའི་ཉེར་ཞིའི་དབྱིངས་རྩལ་དུ་བཏོན་ནས་འཆད་པ་ལ་ཤེས་རབ་མ་ཡི་རྒྱུད་ཅེས་གསུངས།

དེ་ནི་སྟོང་པའི་ཡེ་ཤེས་དང་ཞེས་པ་ནས། ཚུལ་དེ་དངོས་སུ་མི་གསལ་བ་རྣམས་ཀྱང་ཕྱོགས་གཉིས་པོ་དེར་དྲངས་ནས་བཤད་དགོས་པས། འཇོག་ཚུལ་དེས་རྒྱུད་གཉིས་པོ་ཀུན་ལ་མ་ཁྱབ་པ་ཡང་མིན་ནོ། །ཞེས་ཐབས་བདེ་བ་ཆེན་པོ་དང་ཤེས་རབ་སྟོང་པ་ཉིད་གཉིས་དབྱེར་མི་ཕྱེད་པའི་ཆ་ནས་རྣལ་འབྱོར་བླ་མེད་ཀྱི་རྒྱུད་ཚང་མ་གཉིས་མེད་ཀྱི་རྒྱུད་དང་། དེ་ལ་ནང་གསེས་ཐབས་སྐུ་དག་པ་སྒྱུ་མའི་སྐུ་དང་ཤེས་རབ་ཐུགས་དོན་དམ་འོད་གསལ་གཉིས་རྩལ་དུ་འདོན་ལུགས་ཀྱི་ཁྱད་པར་ཡོད་པའི་ཆ་ནས། ཕ་རྒྱུད་དམ་ཐབས་རྒྱུད་དང་མ་རྒྱུད་དམ་ཤེས་རབ་ཀྱི་རྒྱུད་ཅེས་རྒྱུད་སོ་སོ་བ་གཉིས་བཞག་པ་ཡིན་པས། རང་ལུགས་ལ་ཐབས་ཤེས་མིང་མཚུངས་ན་ཡང་དོན་མི་འདྲ་བ་གཉིས་ཡོད་པ་ཡིན། དེའི་ཕྱིར་ཐབས་ཤེས་གཅིག་གི་ཆ་ནས་གཉིས་མེད་ཀྱི་རྒྱུད་དང་། ཐབས་ཤེས་གཅིག་གི་ཆ་ནས་ཐབས་ཤེས་སོ་སོ་བའི་རྒྱུད་བཞག་པ་ལ་འགལ་བ་མེད་པར་གསུངས།

ཐབས་རྒྱུད་ལ་གསུམ་དུ་དབྱེ་བ།

གསུམ་པ་ལ་གཉིས། ཐབས་རྒྱུད་ལ་གསུམ་དུ་དབྱེ་བ། གསང་འདུས་བྱེ་བྲག་ཏུ་བཤད་པའོ། །དང་པོ་ནི། ཐབས་ཀྱི་རྒྱུད་ལ་འདོད་ཆགས་ཐབས་རྒྱུད་དང་གཅིག །ཞེ་སྡང་ཐབས་རྒྱུད་དང་གཉིས། གཏི་མུག་གི་ཐབས་རྒྱུད་གསུམ་རྡོ་རྗེ་སྙིང་པོ་རྒྱན་གྱི་རྒྱུད་ལས་གསུངས་པའི་དང་པོ་ནི། དེ་ཉིད་ལས། དེ་ནས་གཞན་ཡང་བཤད་བྱ་བ། །ཞེས་པ་ནས། ཞེ་སྡང་གི་ཐབས་རྒྱུད་ནི་གཤིན་རྗེ་གཤེད་དམར་ནག་འཇིགས་གསུམ་ལ་སོགས་པའི་རྒྱུད་དང༌། གཏི་མུག་གི་ཐབས་རྒྱུད་ནི་རྡོ་རྗེ་ཨ་ར་ལི་ལ་སོགས་པའི་རྒྱུད་ཡིན་ཞེས་བོད་ཀྱི་མཁས་པ་དག་གསུང་ངོ༌། །སྤྱིར་འདོད་ཆགས་ལམ་དུ་བྱེད་པ་རྒྱུད་སྡེ་འོག་མ་གསུམ་ནས་འགོ་ཚུགས་ཡོད། དེ་ལས་ཀྱང་གཙོ་བོ་བླ་མེད་ཀྱི་རྒྱུད་ནས་ཐབས་མཁས་ཀྱིས་འདོད་ཆགས་ཕལ་པའམ་རང་ག་བ་བསྐྱེད་ནས་རླུང་སེམས་ཅུང་ཙམ་མི་ལྡོག་པ་ལྟ་བུ་བྱུང་ནས་རགས་པའི་རླུང་སེམས་ཅུང་ཙམ་བག་ལ་ཞ་བ་ལྟ་བུ་ཞིག་བྱུང་བ་ན། གཞི་ནས་སྟོང་པ་ཉིད་ཀྱི་ལྟ་བ་དྲན་པར་བྱས་ནས་སྟོང་ཉིད་ཀྱི་ལྟ་བ་བསྐྱེད་དགོས་པར་གསུངས། འདོད་ཆགས་ལམ་དུ་བྱེད་པ་དེ་རགས་པའི་རླུང་སེམས་ཕར་སྡུད་པའི་ལྡེ་མིག་གི་བཟོ་ལྟ་བུ་ཞིག་ཡིན་པས། འདོད་ཆགས་ལམ་བྱེད་ཧ་ཅང་གལ་ཆེན་པོ་ཞིག་ཏུ་གྱུར་ཡོད། ཕ་རོལ་ཏུ་ཕྱིན་པའི་ཐེག་པའི་སྐབས་ནས་ཞེ་སྡང་ལ་གནང་བའི་སྐབས་མེད་པ་དང་། སྔགས་ཀྱི་ཐེག་པའི་སྐབས་ནས་ཞེ་སྡང་ལ་གནང་བའི་སྐབས་ཡོད་པས། རྣལ་འབྱོར་པ་རང་གི་རྒྱུད་ལ་ཞེ་སྡང་ཡོད་པའི་རིང་ལ་དྲག་པོ་མངོན་སྤྱོད་ཀྱི་ལས་སྒྲུབ་པའི་སྐབས་ལ། དུས་ཀྱི་ཀུན་སློང་ལ་ཞེ་སྡང་བསྟེན་དགོས་པར་གསུངས་ཡོད། ཞེ་སྡང་ལམ་བྱེད་ཀྱིས་རླུང་སེམས་རགས་པ་བསྡུ་བ་ལ་ཕན་པ་ཅང་ཡོད་མེད་མི་ཤེས། གཏི་མུག་ཐབས་རྒྱུད་ཀྱི་གཏི་མུག་ལམ་བྱེད་ཅེས་པ་ཆགས་སྡང་གང་ཡིན་ཀྱང་བདེན་འཛིན་དང་མཚུངས་ལྡན་དུ་འབྱུང་བས། ཆགས་སྡང་ལམ་དུ་བྱེད་སྐབས་དེ་དང་མཚུངས་ལྡན་གྱི་བདེན་འཛིན་ཀྱང་ལམ་དུ་བྱེད་པ་ལ་སྦྱར་ན་མ་གཏོགས། ཆགས་སྡང་ལམ་དུ་བྱེད་པ་བཞིན་གཏི་མུག་དམིགས་བསལ་ལམ་དུ་བྱེད་པ་ཞིག་མེད། མ་གཞི་དེའི་སྐོར་རིམ་ལྔ་གསལ་སྒྲོན་གྱི་མཇུག་ལ་གསུངས་ཡོད། རྡོ་རྗེ་ཨ་ར་ལིའི་རྒྱུད་ཅེས་པ་དེས་གཉིད་ལ་གཏི་མུག་གི་མིང་གིས་བཏགས་ནས་གཉིད་ཀྱི་འོད་གསལ་སྐྱོང་ལུགས་ཤིག་གསུངས་ཡོད་པ་མིན་ནམ། དེ་འདྲའི་སྟེང་ནས་གཏི་མུག་ལམ་བྱེད་ཟེར་བ་དང་གཏི་མུག་ཐབས་རྒྱུད་ཟེར་བའི་གསུང་རྒྱུན་ཞིག་གོ་ཐོས་བྱུང་།

རྒྱུད་གཉིས་པོ་སོ་སོའི་སྤྱིའི་གྲངས་སྡོམ་འབྱུང་ལས་གསུངས་པ་ནི་སྔར་དྲངས་པ་ལས་ཤེས་སོ། །ཞེས་པ་ནས། འདིར་རྩ་བའི་རྒྱུད་དང་རྒྱུད་ཕྱི་མ་དང་བཤད་པའི་རྒྱུད་ཅེས་མིང་འདོགས་ལུགས་མི་འདྲ་བ་ཡོད་པའམ་གྲགས་པའི་དོན་གང་ཡིན་སྙམ་ན། རྩ་བའི་རྒྱུད་ཀྱི་དབྱེ་བ་ནི་རྒྱུད་རྒྱས་པ་ཉི་ཁྲི་ལྔ་སྟོང་པ་དང༌། ཉུང་ངུའི་རྒྱུད་དམ་སྟོང་བརྒྱད་བརྒྱ་པ་བསྡུས་པའི་རྒྱུད་ཅེས་པ་གཉིས་ཡིན་ཏེ། དང་པོར་རྒྱུད་ཤིན་ཏུ་རྒྱས་པར་གསུངས་པ་ཕྱིས་ཀྱི་གདུལ་བྱ་སྔ་མ་ལ་བལྟོས་ན་ཚེ་དང་ཤེས་རབ་སོགས་དམན་པས་བདེ་བླག་ཏུ་ཁོང་དུ་ཆུད་མི་ནུས་པའི་དོན་དུ་སྔ་མ་ལས་བསྡུས་ནས་བསྟན་པའོ། །དེ་ལྟ་བུའི་རྒྱུད་རྒྱས་བསྡུས་གཉིས་པོ་དེ་གཉིས་ནི་རྒྱུད་ཀྱི་ཚིག་རྒྱས་བསྡུས་ཀྱི་དབྱེ་བ་ཙམ་མ་གཏོགས་པ་གཉིས་ཀ་རྩ་རྒྱུད་ཡིན་པས་སྔ་མ་ཕྱི་མའི་རྩ་རྒྱུད་དུ་འགྲོ་བ་མིན་ནོ། །གསང་བ་འདུས་པའི་རྩ་རྒྱུད་ལ་གཉིས་ཕྱེ་ནས་རྩ་རྒྱུད་ཅེས་པའི་རྩ་རྒྱུད་ཀྱི་རྩ་བའི་དོན་ནི། ཞེས་པ་ནས། དེ་ལ་དང་པོ་ནི། སྒྲོན་གསལ་ལས་རྒྱུད་སྡེ་ཐམས་ཅད་ཀྱི་རྩ་བ་མདོ་སྡེ་ཐམས་ཅད་ཀྱི་ཟ་མ་ཏོག་ཅེས་གསུངས་པ་བཞིན་རྒྱུད་སྡེ་འདྲ་མི་འདྲ་ནས་གསུངས་པའི་ལམ་གྱི་གནད་དེ་དག་གི་རྩ་བ་ལྟ་བུ་གསང་བ་འདུས་པའི་རྒྱུད་ནས་གསུངས་པའི་དོན་དེར་ཐུག་པ་ཞིག་ཡིན་པས་རྒྱུད་སྡེ་གཞན་ཐམས་ཅད་ཀྱི་རྩ་བ་འདུས་པར་གསུངས་པ་ལྟ་བུ་ཡིན་ཏེ། རྩ་བར་འགྲོ་ཚུལ་འཆད་པར་འགྱུར་རོ། །ཞེས་པ་ནས། གཉིས་པ་དུས་ཀྱི་དབང་དུ་བྱས་པ་ནི། སྔར་གསུངས་པའི་འདུས་པ་ལེའུ་བཅུ་བདུན་པོ་ཕྱིས་གསུངས་པའི་རྒྱུད་ཕྱི་མ་ལེའུ་བཅོ་བརྒྱད་པ་ལ་བལྟོས་ནས་རྩ་རྒྱུད་དུ་མཛད་པ་ལྟ་བུའོ། །ཞེས་པ་ནས། ཁ་ཅིག་གིས་མཆོག་ཏུ་བསྒྱུར་ཀྱང་། ལོ་ཆེན་གྱིས་དུས་སྔ་ཕྱི་ལ་སྦྱར་ནས་ཕྱི་མའི་ཕྱི་མར་བསྒྱུར་བ་ལེགས་ཏེ་འགྲེལ་པས་ཀྱང་ཕྱི་མའི་དོན་དུ་བཤད་དོ། །འོ་ན། རྩ་རྒྱུད་དེ་ཉིད་བསྡུས་པ་དེ་རྣལ་འབྱོར་གྱི་རྒྱུད་དང་འདུས་པ་རྣལ་འབྱོར་བླ་མེད་ཀྱི་རྒྱུད་ཡིན་པས། བརྗོད་བྱ་ཟབ་ལུགས་དང་རྒྱ་ཆེ་ལུགས་ལ་ཁྱད་ཡོད་པས་དེ་ཉིད་བསྡུས་པ་འདུས་པ་ལ་བལྟོས་ནས་རྩ་རྒྱུད་དུ་བཞག་པ་ཇི་འདྲ་ཡིན་ཟེར་ན། འདུས་པ་ལ་བལྟོས་ནས་དེ་ཉིད་བསྡུས་པ་རྩ་རྒྱུད་ཡིན་པ་འདི་སྤྱོད་བསྡུས་ཀྱིའང་དགོངས་པར་སྣང་ངོ༌། །ཞེས་པ་ནས། དེའི་ནང་ནས་ཀྱང་དེ་ཉིད་བསྡུས་པའི་རྒྱུད་ཐབས་ཤེས་ལ་ཡབ་ཡུམ་གཉིས་སུ་བྱས་པའི་ཡབ་ཀྱི་ཕྱོགས་སུ་ཚུལ་བརྒྱ་ལྔ་བཅུ་པའི་འགྲེལ་པ་ལས་བཤད་པ་ལྟར་ཐབས་ཀྱི་རྒྱུད་ཀྱང་ཡིན་ཞིང༌། ཞེས་པ་རྣལ་འབྱོར་རྒྱུད་ལ་ཡང་ཐབས་ཀྱི་རྒྱུད་དང་ཤེས་རབ་ཀྱི་རྒྱུད་ཟེར་བ་ཞིག་གསུངས་ཡོད། ལེའུ་བཅུ་དྲུག་པའི་སྒྲོན་གསལ་ལས་གསུངས་པ་ལྟར་དབང་གི་སྐོར་ལ་སོགས་པ་འགའ་ཞིག་རྒྱུད་འདི་ཉིད་ནས་དེ་ཉིད་བསྡུས་པ་ལས་ཤེས་པར་བྱ་བར་ཡང་གསུངས་པས། རྣལ་འབྱོར་གྱི་རྒྱུད་དེ་ཉིད་བསྡུས་པ་དེ་འདུས་པའི་རྒྱུད་ལ་བལྟོས་ནས་དང་པོའི་གཞི་འཛིན་པ་ལྟ་བུ་ཡིན་པ་ལ་དགོངས་ནས་དེ་ལྟར་འཆད་དམ་བརྟག་གོ །གཞན་ཡང་། གཤམ་ལ་ཐོན་ཡོད་པ་ལྟར་སློབ་དཔོན་ཀུན་དགའ་སྙིང་པོ་ལྟ་བུའི་མཁས་པས་གསང་བ་འདུས་པ་རྣལ་འབྱོར་རྒྱུད་དུ་བཀྲལ་ནས་དགོངས་པ་བླངས་ཡོད་ན་ཡང་། དེ་ལ་རྗེ་རིན་པོ་ཆེས་དངོས་སུ་དགག་པ་མཛད་མེད་པས་འདུས་པ་དེ་རྣལ་འབྱོར་རྒྱུད་ལ་འབྲེལ་བ་ཞིག་ཡོད། གཞན་ཡང་། གསང་བ་འདུས་པའི་རྩ་སྔགས་ཨོཾ་ཀཾ་ཀ་ནི་ཀཾ་ཀ་ནི་ཞེས་པ་འདི་ཕལ་ཆེར་རྣལ་འབྱོར་རྒྱུད་ནས་གསུངས་པའི་སྔགས་ཡིན། དེ་བཞིན་རྣལ་འབྱོར་རྒྱུད་ཀྱི་མི་འཁྲུགས་པའི་སྔགས་ལ་ན་མོ་རཏྣ་ཏྲ་ཡཱ་ཡ་ཞེས་པ་དེ་རྒྱུད་སྡེ་འོག་མའི་སྒོས་ཆོས་ཡིན། དེ་ཕར་བཞག་ནས་ཨོཾ་ཀཾ་ཀ་ནི་ཀཾ་ཀ་ནི། རོ་ཙ་ནི་རོ་ཙ་ནི། ཞེས་པ་དེ་གསང་བ་འདུས་པའི་རྩ་སྔགས་ཡིན། དེ་འདྲའི་ཐོག་ནས་ཀྱང་འབྲེལ་བ་ཞིག་ཡོད།

གལ་ཏེ་སྔ་མའི་དོན་ཞེས་པ་ནས། འདུས་པའི་ལེའུ་དང་པོས་རྒྱུད་ཀྱི་དོན་མདོར་བསྟན་པ་དེ་ཉིད་ལེའུ་ལྷག་མ་བཅུ་དྲུག་གིས་འཆད་པར་གསུངས་པས། ལེའུ་དང་པོ་ཡང་བཅུ་དྲུག་པོ་ལ་བལྟོས་ནས་རྩ་རྒྱུད་དང༌། ཞེས་པ་ནས། དེ་ལ་རྒྱུད་ཕྱི་མ་ལེའུ་བཅོ་བརྒྱད་པ་འདི་འདུས་པའི་རྒྱུད་ཀྱང་ཡིན་ལ། ཞེས་པ་ནས། སྤྱོད་བསྡུས་ལས་ཡེ་ཤེས་རྡོ་རྗེ་ཀུན་ལས་བཏུས་ཀྱང་འདུས་པའི་བཤད་རྒྱུད་དུ་གསུངས་ཤིང༌། ཞེས་པ་ནས། གྲུབ་ཆེན་ཐ་ག་ན་དང་རྒྱལ་བས་བྱིན་གྱིས་རྩ་རྒྱུད་ཀྱི་བཤད་པར་འདོད་པ་ལྟར་བཤད་རྒྱུད་དུ་འདོད་པར་བྱའོ། །དེ་ལྟར་ན་བཤད་རྒྱུད་དྲུག་ཡོད། ཁ་ཅིག་རྡོ་རྗེ་སྙིང་པོ་རྒྱན་གྱི་རྒྱུད་དང་སྒྱུ་འཕྲུལ་དྲ་བ་གཉིས་ཀྱང་བཤད་རྒྱུད་དུ་བཞེད་མོད་ཀྱང༌། དེ་གཉིས་འདུས་པ་དང་ཕྱོགས་མཐུན་པའི་རྒྱུད་ཡིན་གྱི་བཤད་རྒྱུད་མིན་ནོ། །འོ་ན། འཕགས་པ་ཡབ་སྲས་ལ་སོགས་པས་བཤད་རྒྱུད་དུ་བཞེད་པའི་བཤད་རྒྱུད་དེ་དག་གིས་རྩ་རྒྱུད་འཆད་ཚུལ་གང་འདྲ་ཡིན་ཟེར་ན། ལྷ་མོ་བཞིས་ཞུས་ནི་དེའི་འགྲེལ་པ་ལས་ཐམས་ཅད་གསང་བའི་མཆོག་ཅེས་བྱ་བ་སྟོང་ཕྲག་གཅིག་བཞུགས་པའི་རྒྱུད་ཕྱི་མ་ཡིན་ཞེས་ཟེར་རོ། །ཞེས་པ་ནས། དེ་ནས་བཤད་མ་ཐག་པ་བཞིན་བཤད་རྒྱུད་སོ་སོས་རྩ་རྒྱུད་འགྲེལ་ལུགས་གང་འདྲ་ཡིན་ཟེར་ན། གཉིས་པ་ལ་གཉིས། རྒྱུད་ཕྱི་མ་དང་དགོངས་པ་ལུང་སྟོན་གྱིས་ཇི་ལྟར་བཤད་པ་དང༌། ཞེས་པ་ནས། རྒྱུད་ཕྱི་མ་འདིས་རྩ་རྒྱུད་འཆད་ཚུལ་ལ། ཞེས་པ་ནས། བཤད་རྒྱུད་དྲུག་པོ་རྣམས་ལ་རྩ་རྒྱུད་ཀྱི་དོན་དམིགས་བསལ་གྱིས་ཐུན་མོང་མ་ཡིན་པའི་རྩལ་དུ་འདོན་ཕྱོགས་རེའི་སྒོ་ནས་རྩ་རྒྱུད་འཆད་ཚུལ་རེ་ཡོད་པ་ལ། ཞེས་པ་ནས། འཕགས་ལུགས་ཀྱིས་རྒྱུད་ཕྱི་མ་དེ་ལྟར་འཆད་ཤེས་པ་ནི་ནཱ་རོ་པའི་འགྲེལ་པ་ཉིད་ལ་རག་ལས་པར་སྣང་ངོ༌། །དེ་རྒྱུད་ཕྱི་མས་རྩ་རྒྱུད་བཤད་ལུགས་དེ་ཡིན། དེ་ནས་དགོངས་པ་ལུང་སྟོན་གྱིས་རྩ་རྒྱུད་ཀྱི་དོན་འགྲེལ་ལུགས་གང་འདྲ་ཡིན་ཟེར་ན། དགོངས་པ་ལུང་སྟོན་ནི་རྩ་རྒྱུད་དང་ལེའུའི་རིམ་པ་རྣམས་མཐུན་ཞིང༌། ཞེས་པ་ནས། དེས་ན་བཤད་རྒྱུད་དགོངས་པ་ལུང་སྟོན་འདིས་རྩ་རྒྱུད་ཀྱི་དོན་གང་རྩལ་དུ་བཏོན་ནས་རྩ་རྒྱུད་འཆད་པ་ཡང་རྡོ་རྗེ་བཟླས་པ་དང་རྩ་རྒྱུད་ཀྱི་སྦས་བཤད་སོགས་རིམ་པ་དེ་དག་གི་སྒོ་ནས་ཡིན་ནོ།།

སྒྲོན་གསལ་དུ་བཤད་རྒྱུད་ཁུངས་སུ་དྲངས་པ་ལ་འདི་མང་ཤོས་སུ་ཡོད་དེ། དེ་ཤས་ཆེར་ངེས་དོན་གྱི་བཤད་པ་ལ་དྲངས་སོ། །དེ་ནས་བཤད་རྒྱུད་གཞན་རྡོ་རྗེ་འཕྲེང་བ་ལ་སོགས་པ་རྣམས་ཀྱིས་ཇི་ལྟར་བཤད་པའི་ཚུལ་ནི། གཉིས་པ་ནི། རྡོ་རྗེ་འཕྲེང་བ་ཉུང་ངུའི་རྒྱུད་འདི་ལ་ལེའུ་བཅུ་དགུ་པ་དང་ཉི་ཤུ་པའི་གཞུང་གི་གཅོད་མཚམས་མི་འདྲ་བ་གསུམ་བྱུང་སྟེ། ལུགས་གཅིག་ལ་འདི་ལྟར་ལེའུ་བཅུ་དགུ་པའི་ཐོག་མ། དེ་ནས་གཞན་ཡང་བཤད་བྱ་བ། །ཞེས་པ་ནས། རྣམ་པ་སྣ་ཚོགས་མངོན་པར་འདོད། །ཅེས་པ་ནས། ཡང་ལུགས་གཅིག་ལ་ལྷ་བླ་མ་ཞི་བ་འོད་ཀྱིས་བསྒྱུར་བ་ལ། རྣམ་པ་སྣ་ཚོགས་མངོན་པར་འདོད། །ཅེས་པ་ནས། ཡང་ལུགས་གཞན་གཅིག་ལ་ཞི་བ་འོད་ཀྱི་འགྱུར་དར་མ་བརྩོན་འགྲུས་ཀྱིས་བཅོས་པ་ལས། རྣམ་པ་སྣ་ཚོགས་མངོན་པར་འདོད། །ཅེས་པ་ནས། ཞི་བ་འོད་ཀྱིས་བསྒྱུར་བའི་ལེའུའི་གཅོད་མཚམས་དེ་ཉིད་གཞུང་གི་དོན་དུ་སྣང་སྟེ། རྣམ་པ་སྣ་ཚོགས་པའི་སྐད་ཅིག་མ་དང་། རྣམ་པར་སྨིན་པའི་སྐད་ཅིག་མ། རྣམ་པར་ཉེད་པའི་སྐད་ཅིག་མ། མཚན་ཉིད་དང་བྲལ་བའི་སྐད་ཅིག་མ་སྟེ་སྐད་ཅིག་མ་བཞི་ལུགས་འབྱུང་དང་ལུགས་ལྡོག་ཏུ་བཤད་པའི་ཚན་པ་གཅིག་དང་། ཞེས་པ་ནས། རྩ་རྒྱུད་ཀྱི་ལེའུ་གསུམ་པ་དང་ལེའུ་དྲུག་པར་སྣ་རྩེར་ཡུངས་དཀར་ཙམ་གྱི་རིན་ཆེན་བསྒོམ་པར་གསུངས་པ་སོགས་མང་པོ་ཞིག་འཆད་མོད་ཀྱང༌། ཞེས་པ་ནས། ཞེས་སོགས་ཚིགས་བཅད་བཞི་བཅུའི་ཚིགས་བཅད་རེས་ཡི་གེ་རེའི་དོན་འཆད་པ་འདི་ཡིན་ནོ། །འདི་སྒྲོན་གསལ་གྱི་མགོ་ནས་མར་གསུང་སྐབས་དངོས་གནས་དད་པ་སྐྱེ་བ་དང་ཧ་ལས་པ་ཞིག་འདུག །

གཞུང་དེ་དག་གིས་ལུས་དབེན་དང༌། ཞེས་པ་ནས། དེ་ཉིད་ལས། རྡོ་རྗེ་བཟླས་པར་རབ་སྦྱོར་བས། །ཞེས་པ་ནས། རྣལ་འབྱོར་པ་ཡིས་ཐེ་ཚོམ་མེད། །ཅེས་གསུངས་པའི་ཕྱིར་རོ། །ཞེས་རླུང་གི་གནད་ཤེས་ནས་རྡོ་རྗེ་བཟླས་པ་ལ་བརྟེན་ནས་སེམས་ལ་དམིགས་པའི་དེ་ཉིད་ཐོབ། དེ་ལ་བརྟེན་ནས་བདག་བྱིན་བརླབ་སྒྱུ་ལུས་ཀྱི་རིམ་པ་ཐོབ། དེ་ནས་མ་དག་པའི་སྒྱུ་མའི་ལུས་དེ་འོད་གསལ་གྱི་དབྱིངས་སུ་དག་ནས་མངོན་པར་བྱང་ཆུབ་པ་དོན་གྱི་འོད་གསལ་གྱི་ཡེ་ཤེས་ཐོབ། དེ་ལ་བརྟེན་ནས་ཟུང་འཇུག་གི་རིམ་པ་སློབ་པའི་ཟུང་འཇུག་མངོན་དུ་བྱས། དེ་ལ་བརྟེན་ནས་མི་སློབ་པའི་ཟུང་འཇུག་ཐོབ་པར་བསྟན། མགོན་པོ་ཀླུ་སྒྲུབ་ཀྱིས་རྫོགས་རིམ་རིམ་ལྔར་བསྡུས་པ་ནི་རྒྱུད་འདི་ཡི་རྗེས་སུ་འབྲངས་པ་ཡིན་ལ། ཞེས་པ་ནས། ལྷ་སོ་གཉིས་སུ་མཛད་པ་ལ་སོགས་པ་ཡང་རྒྱུད་འདིའི་རྗེས་སུ་འབྲངས་པའོ། །ཡེ་ཤེས་ཞབས་ལུགས་ལ་གསང་བ་འདུས་པའི་རྩ་རྒྱུད་ཀྱི་དངོས་ཟིན་ལ་ཁྲོ་བོ་བཅུ་འཇིགས་བྱེད་ཀྱི་ཁྲོ་བོ་བཅུ་བཞིན་ཤར་དུ་རྣམ་སྣང་། ནུབ་ཏུ་རྟ་མགྲིན། གཞན་ཐམས་ཅད་པོ་ལ་མི་བསྐྱོད་པ་གཞག་དགོས་པ་ཡིན། དེ་ལྟར་གཞག་དགོས་པའི་རྒྱུ་མཚན་གང་ཡིན་གསལ་པོ་ཞིག་མ་མཐོང་། རྡོ་རྗེ་འཕྲེང་བའི་རྗེས་སུ་འབྲངས་པ་ཡིན་ན་གསང་བ་འདུས་པར་ཤར་ལྷོ་ནུབ་བྱང་མཚམས་བཞི་དེ་དག་ལ་ཤར་དང་ཤར་ལྷོ་པ་ལ་རྣམ་སྣང་། ལྷོ་དང་ལྷོ་ནུབ་པ་ལ་རིན་འབྱུང་། ནུབ་དང་ནུབ་བྱང་པ་ལ་འོད་དཔག་མེད། བྱང་དང་བྱང་ཤར་པ་ལ་དོན་གྲུབ་ཀྱི་རིགས་བདག་འགོད་དགོས། དེའི་རྒྱུ་མཚན་གང་ཡིན་མི་ཤེས། དེས་ན་མདོར་བྱས་ལས་རྗེ་བཙུན་གྱིས་སྲུབ་མཁན་མཛད་ནས་རྡོ་རྗེ་འཕྲེང་བའི་སྲུབ་ཤིང་གིས་གསང་འདུས་སྦས་ཆུའི་རྒྱ་མཚོ་བསྲུབས་པ་ལས་འདུས་པའི་སྒྲུབ་ཐབས་རྙེད་པར་གསུངས་པ་ནི་བསྐྱེད་རིམ་ཙམ་ལ་མི་གཟུང་ངོ༌། །སྦས་པ་རྣམ་གསུམ་ཞེས་བཤད་པ་ལྟར་འདོད་ཆགས་ཆོས་སྦས་དང་། ཀུན་རྫོབ་སྒྱུ་མའི་སྦས་པ། སྣང་བ་སེམས་སྦས་ཏེ་སྦས་པ་གསུམ་བཤད་པའི་ནང་ནས། འདོད་ཆགས་ཆོས་སྦས་ཀྱི་ཕྱིའི་ཕྱག་རྒྱ་དང༌། རྡོ་རྗེ་བཟླས་པ་སོགས་ཀྱི་སྲོག་རྩོལ་ཞེས་གསང་བའི་སྣ་རྩེར་རྫས་ཀྱི་ཐིག་ལེའི་སྲོག་རྩོལ་སྒོམ་པ་ཞེས་པའི་ཕྱག་རྒྱ་སྲོག་རྩོལ་དང་། གདོང་གི་སྣ་རྩེར་འོད་ཀྱི་ཐིག་ལེའི་སྲོག་རྩོལ་སྒོམ་པ་ཞེས་པའི་རྡོ་རྗེ་བཟླས་པ་ལ་སོགས་པའི་སྲོག་རྩོལ། སྙིང་གའི་སྣ་རྩེར་སྔགས་ཀྱི་ཐིག་ལེའི་སྲོག་རྩོལ་སྒོམ་པ། སོགས་སྒྲས་བསྡུས་པ་སྙིང་གར་སྔགས་འཁོར་བཀོད་པ་སོགས་ལ་བརྟེན་ནས་སྟོང་པ་བཞི་དང་སྒྱུ་མའི་སྐུ་འདྲེན་པའི་ཕྱི་ནང་གི་སྲོག་རྩོལ་མཐའ་ཆོད་པར་ངེས་པའི་ཡན་ལག་ཏུ་གནས་པ་རྩ་དང་གཡོ་བ་རླུང་དང་བཀོད་པ་བྱང་ཆུབ་ཀྱི་སེམས་ལ་བརྩམས་ནས་ཐོག་མར་ལུས་འཆགས་པ་དང་བར་དུ་ལུས་གནས་པ་དང་མཐའ་མར་འཇིག་པའི་རིམ་པ་དུ་མ་བཤད་ནས། ཐབས་དེ་གཉིས་ལས་མངོན་པར་རྟོགས་པའི་རིམ་པ་འཆར་ཚུལ་ཞེས་པ་མདོ་སྔགས་རབ་འབྱམས་པ་པཎ་ཆེན་བསོད་ནམས་གྲགས་པས་གསང་བ་འདུས་པའི་རྫོགས་རིམ་སྐབས་ནས་གསུངས་པ་བཞིན་རླུང་གིས་ལྷན་ཅིག་བྱེད་རྐྱེན་བྱས་ལུགས་དང་། སྲོག་འཛིན་གྱི་གཡོ་བ་རླུང་བཙན་ཐབས་སུ་བཀག་ན་དེས་འཁོར་བ་ལས་གྲོལ་ཚུལ་གསུངས་པ་ལྟ་བུ་ཡིན། སོགས་མཐའ་ཡས་པ་ཞིག་བཤད་རྒྱུད་རྡོ་རྗེ་འཕྲེང་བ་ལས་འཆད་དོ།།

ལམ་གྱི་སྣོད་རུང་དུ་སྒྲུབ་པའི་དབང་གི་ཆིངས་རྣམས་ཆོ་ག་ཉི་ཤུར་སྡུད་པ་དང༌། ཞེས་པ་ནས། ཁྱད་པར་དུ་སྲོག་རྩོལ་རྡོ་རྗེ་བཟླས་པས་སྙིང་གའི་རྩ་མདུད་འབྱེད་པའི་གནད་རྣམས་རྩ་རྒྱུད་ལེའུ་དྲུག་པ་དང༌། (རྡོ་རྗེ་འཕྲེང་བ་ལས།) དེ་ལའང་དབྱེ་བར་དཀའ་བ་ཡི། །དབུས་སུ་མདུད་པ་གསུམ་གྱིས་དཀྲིས། །ཞེས་གསུངས་པ་བཞིན་རྩ་འཁོར་གཞན་ལ་རོ་མས་གཅིག །རྐྱང་མས་གཅིག །སྙིང་ག་ལ་རོ་མས་གསུམ་རྐྱང་མས་གསུམ་དཀྲིས་ཏེ་མདུད་པ་དྲུག་གིས་དཀྲིས་ནས་ཡོད་པར་གསུངས། སྙིང་གའི་རྩ་མདུད་འགྲོལ་བ་རྩའི་འཁོར་ལོ་ཐམས་ཅད་ཀྱི་རྩ་མདུད་འགྲོལ་བའི་མཆོག་ཡིན་ཚུལ་སྙིང་གའི་རྩ་མདུད་གྲོལ་ནས་སྙིང་གའི་དྷཱུ་ཏཱིའི་དབུས་ཀྱི་མི་ཤིགས་པ་རང་ལ་རླུང་སེམས་ཡོངས་སུ་རྫོགས་པ་ཐིམ་སྐབས། འོད་གསལ་མཐར་ཐུག་པ་ཤར་བ་དང་དེ་ལས་སྒྱུ་ལུས་ལ་ལྡང་བར་གསུངས་པ་ཡིན། ལེའུ་ཉེར་གཉིས་པའི་ཡི་གེ་གསུམ་གྱི་ངེས་དོན་གྱི་སྔགས་བཏུ་བ་ལས་འཆད་དེ། ལེགས་པར་ཐོན་པ་ཉུང་བར་བྱུང་སྣང་ངོ༌། །
བཤད་རྒྱུད་རྡོ་རྗེ་འཕྲེང་བའི་རྒྱུད་འདིས་འདུས་པའི་རྩ་རྒྱུད་རྩལ་དུ་བཏོན་ནས་འཆད་ཚུལ་ནི། ཞེས་པ་ནས། བཤད་རྒྱུད་ལ་འདི་ལས་བཟང་བ་སྔར་མ་འགྱུར་ཞེས་འདིའི་འགྱུར་བྱང་ལས་འབྱུང་བ་ནི་ད་དུང་ཡང་དེ་ཁོ་ན་ལྟར་སྣང་ངོ༌། །དེ་ནས་བཤད་རྒྱུད་ལྷ་མོ་བཞིས་ཞུས་ཀྱིས་རྩ་རྒྱུད་ཀྱི་དོན་འཆད་སྟངས་གང་འདྲ་ཡིན་ཟེར་ན། ལྷ་མོ་བཞིས་ཞུས་ཀྱིས་ནི་གཙོ་བོར་ཕྱག་རྒྱ་སྲོག་རྩོལ་གྱི་གནད་རྣམས་རྒྱས་པར་འཆད་ལ། ཞེས་པ་ནས། རྒྱུད་དེ་གཉིས་ཀྱིས་འདུས་པ་འཆད་ཚུལ་རྒྱས་པར་ནི་དེ་གཉིས་ཀྱི་རྒྱ་ཆེར་བཤད་པ་ལས་བཤད་ཟིན་པས་འདིར་རྒྱས་པར་མ་སྨོས་སོ། །རྗེ་རིན་པོ་ཆེའི་ལྷ་མོ་བཞིས་ཞུས་ཀྱི་རྒྱུད་ཀྱི་རྣམ་བཤད་ཡོད། ཡེ་ཤེས་རྡོ་རྗེ་ཀུན་ལས་བཏུས་ཀྱི་ཡང་རྣམ་བཤད་ཡོད།

དེ་ལྟར་རྗེ་བཙུན་ཡབ་སྲས་ཀྱི་མན་ངག་གི་གཞུང་རྣམས་ལ་ཞེས་པ་ནས། གཉིས་པ་འདུས་པའི་ཆེ་བ་བརྗོད་པ་ནི། འདུས་པའི་རྩ་རྒྱུད་དང་བཤད་རྒྱུད་གང་འདྲ་ཡོད་པ་དང་། བཤད་རྒྱུད་སོ་སོས་རྩ་རྒྱུད་ཀྱི་དོན་བཀྲལ་ཚུལ་རྣམས་གསུངས་ནས། འདུས་པའི་ཆེ་བ་བརྗོད་པ་ནི། རྩ་རྒྱུད་ཀྱི་དོན་བཀྲལ་ཚུལ་རྩ་བའི་རྒྱུད་ལས་མཚན་བརྗོད་པའི་སྐབས་སུ་དེ་བཞིན་གཤེགས་པ་ཐམས་ཅད་ཀྱི་སྐུ་དང་གསུང་དང་ཐུགས་ཀྱི་གསང་བ་ཀུན་རྒྱུད་འདིར་འདུས་པར་གསུངས་ཏེ། ཞེས་པ་ནས། རྒྱུད་ཕྱི་མ་ལས། གང་ཞིག་ཐུན་བཞིའི་རྡོ་རྗེ་དག་ནི་སྒྲུབ་བྱེད་ཅིང༌། །སྐྱེ་བོ་གང་ཞིག་གསང་བ་འདུས་པའི་རྡོ་རྗེ་རྣལ་འབྱོར་ཐུན་བཞི་ལ་སྒོམ་སྒྲུབ་བྱས་ནས་མི་སྣང་བ་ལ་སོགས་པའི་སྣ་ཚོགས་མཆོག་དང་དམན་གྲུབ་ཅིང༌། །བླ་མའི་དྲིན་གྱིས་འདི་ན་མ་ནོར་ལམ་རྟོགས་པ། །ཞེས་པ་ནས། བྱང་ཆུབ་རྡོ་རྗེ་འདྲར་བལྟ་དེ་ལ་རྟག་ཕྱག་འཚལ། །ཞེས་གསུངས་སོ། །ཞེས་འདུས་པའི་རྒྱུད་ཐོས་བསམ་གྱིས་གཏན་ལ་ཕབ་ནས་བསྒོམས་ན་ལྟ་ཅི་སྨོས་ཏེ། འདུས་པའི་རྩ་རྒྱུད་ཀློག་པ་དང་ངག་ལ་འཛིན་པ་དང་གླེགས་བམ་འཆང་བ་ཙམ་ལ་ཡང་བྱང་ཆུབ་རྡོ་རྗེ་དང་འདྲ་བར་བལྟས་ནས་ཕྱག་འཚལ་བའི་འོས་སུ་གྱུར་པ་ཡིན་གསུངས། གསང་འདུས་འཇམ་དཔལ་གྱི་ཞལ་གྱི་ལུང་ལས་ཀྱང༌། སངས་རྒྱས་ཀུན་གྱི་འདུས་པའི་རྒྱུད། །ཅེས་པ་ནས། བསྟན་པའི་སྙིང་པོ་གནས་མི་གནས་ཀྱང་འདི་ཉིད་ཡོད་མེད་ཀྱི་རྗེས་སུ་བྱེད་པར་དེར་གསུངས་ཏེ། ཞེས་གསང་སྔགས་ཀྱི་བསྟན་པ་གནས་མི་གནས་ཟེར་བ་དེ་འདུས་པའི་འཆད་ཉན་ཡོད་མེད་ལ་རག་ལས། སྤྱིར་སངས་རྒྱས་ཀྱི་བསྟན་པ་གནས་མི་གནས་ཟེར་བ་དེ་འདུལ་བའི་གཞི་གསུམ་གྱི་ལག་ལེན་ཡོད་མེད་ལ་རག་ལས་པར་གསུངས། གསང་བ་འདུས་པའི་རྒྱུད་འདིའི་དོན་འཆད་ཉན་གྱི་སྒོ་ནས་རྣ་བར་འཕོ་བར་བྱེད་པ། །གང་གི་དུས་སུ་གནས་པ་དེར། །ཞེས་པ་ནས། བསྟན་བཅོས་ཀྱི་ཁུངས་གསང་བ་གྲུབ་པ་ལས་ཀྱང༌། ཞེས་པ་ནས། རྒྱུད་ཀུན་གྱི་ནི་བླ་མའི་བླ་སྟེ་གོང་མའི་གོང་མ། །བསྟན་དང་བཤད་པ་རྣམ་གནས་ན། །ཞེས་པ་ནས། དེ་ཡིས་དངོས་གྲུབ་ཇི་ལྟར་འགྲུབ། །ཅེས་འདུས་པ་ལ་སྦས་དོན་དང་མཐར་ཐུག་གི་བཤད་པ་ཡོད་པ་ཡིན་པས། ཡང་སྙིང་། སྒྱུ་ལུས་དང་འོད་གསལ་གཅིག་ཏུ་འདུས་པའི་འདུས་པ་གང་གིས་མི་ཤེས་པ་དེ་ཡིས་དངོས་གྲུབ་ཇི་ལྟར་འགྲུབ་སྟེ་མི་འགྲུབ་ཅེས་པའོ།།

ཐེ་ཚོམ་ཐམས་ཅད་གཅོད་བྱེད་ཅིང༌། །ཞེས་པ་ནས། དཔལ་ལྡན་ཟླ་བ་གྲགས་པའི་སྒྲོན་གསལ་ལས་ཀྱང༌། ཇི་སྲིད་ཡ་ར་ལ་ཧའི་བར། །ཞེས་པ་ནས། ཞེས་རྒྱུད་སྡེ་གཞན་ཀུན་གྱི་རྩ་བ་དང༌། མདོ་སྡེ་ཀུན་གྱི་ཟ་མ་ཏོག་ཏུ་གྱུར་པས་རྒྱུད་སྡེ་ཀུན་གྱི་རྩེ་མོར་གསུངས་སོ། །གོང་དུ། ཀ་ཁ་གྷ་མཐའ་ཎ་ཛའི་མཐའ། །ཞེས་སོགས་ཀྱི་དོན་ནི། ཡེ་ཤེས་རྡོ་རྗེ་ཀུན་ལས་བཏུས་ལས་ཀ་ལ་སོགས་པ་རེ་རེའི་མཐའ་ཅན་གྱི་རྒྱུད་ལའང་རྒྱུད་སྡེ་སྟོང་ཕྲག་རེར་བཤད་ཅིང༌། ཞེས་པ་ནས། དབྱངས་ཀྱི་ཡི་གེ་རྣམས་ཀྱི་མཐའ་ཅན་གྱི་རྒྱུད་སྡེའི་རྩ་བར་ཡང་བསྟན་པར་སློབ་དཔོན་སྐལ་ལྡན་གྲགས་པ་དང་ཀུ་མཱ་རས་བཤད་དོ། །དཔེར་ན། རྡོ་རྗེ་འཕྲེང་བ་ལས་བཛྲ་མ་ལ་ཞེས་ལའི་མཐའ་ཅན་དང་ཡའི་མཐའ་ཅན་ལྟ་བུ་གསུངས་ཡོད། དེ་དེའི་རྩ་བ་ཡི་གེ་གསུམ་ཞེས་གསུངས་པའི་ཡི་གེ་གསུམ་ནི་ནཱ་རོ་པས་འབྲུ་གསུམ་ལ་བཤད་ལ། བོད་ཀྱི་བླ་མ་གོང་མ་རྣམས་ཀྱིས་འདུས་པ་ཞེས་པའི་ཚིག་གི་སྐད་དོད་ས་མཱ་ཛ་ཟེར་བའི་ཡི་གེ་གསུམ་ལ་བཞེད་དོ། །
གཉིས་ཀ་འཐད་པ་ཡིན། དེའི་སྔ་མ་ཨོཾ་ཨཱཿཧཱུཾ་གསུམ་ལ་སྦྱར་བ་ནི་གསང་བ་འདུས་པའི་འདུ་རྒྱུ་གསང་བ་གསུམ་སྐུ་རྡོ་རྗེ་གསུང་རྡོ་རྗེ་ཐུགས་རྡོ་རྗེ་གསུམ་ལ་རྒྱུད་ཕྱི་མར་བཤད་པས། འདུ་རྒྱུའི་སྒོ་ནས་འདུས་པ་ངོས་བཟུང་བའོ། །གཅིག་ཏུ་གང་འདུས་པ་ཡིན་ཟེར་ན། གསང་བ་གསུམ་གཅིག་ཏུ་འདུས་པ་དང་སྐུ་ཐུགས་གཅིག་ཏུ་འདུས་པ་ཡིན། དེ་ལྟར་འདུས་པའི་རྒྱུད་ལ་མི་བྱེད་པར་རྒྱུད་ཐམས་ཅད་ཀྱི་དོན་ཡི་གེ་གསུམ་གྱི་དོན་རྡོ་རྗེ་གསུམ་དུ་འདུ་བ་ལ་བཤད་ན་སྐབས་དོན་བོར་བར་འགྱུར་ཏེ། ཞེས་པ་ནས། དེ་དག་གི་གནད་ཐམས་ཅད་མཐར་གཏུགས་ན་འདུས་པའི་ལམ་དུ་འདུ་བའི་དོན་ཏེ། དཔེར་ན། བདེ་མཆོག་གི་བདག་བྱིན་བརླབ་ཀྱི་རིམ་པ་དང་། ས་བོན་དང་བཅས་པ་དང་། ས་བོན་མེད་པའི་བདག་བྱིན་བརླབ། ཛ་ལན་དྷ་རའི་རིམ་པ་ཟེར་བ་དེ་ཚོའི་གྲས་མཐར་གཏུགས་སྐབས། ཟུང་འཇུག་བསམ་མི་ཁྱབ་ཀྱི་རིམ་པ་ལ་གཏུགས་ཡོད། དེ་བཞིན་དུས་འཁོར་ནས་མ་གཞི་སྒྱུ་ལུས་དང་མི་འདྲ་བ་སྟོང་གཟུགས་གསུངས་ཡོད། ཡིན་ན་ཡང་། སོ་སོར་སྡུད་དང་། བསམ་གཏན། སྲོག་རྩོལ། འཛིན་པ། རྗེས་དྲན། ཏིང་འཛིན་གྱི་སྐབས་སུ་གསང་བ་འདུས་པའི་སྐབས་ནས་ཟུང་འཇུག་གསུངས་པའི་གནད་དེ་ལ་གཏུགས་པ་ཞིག་དང་གནད་ཚང་མ་དེར་སླེབས་ཡོད། ཐོག་མའི་རྫོགས་རིམ་རླུང་དབུ་མར་སྡུད་པའི་སྡུད་བྱེད་ཀྱི་ཐབས་ལ་རྒྱུད་སྡེ་སོ་སོ་ནས་མི་འདྲ་བ་གསུངས། དེའི་དོན་གྲུབ་ཆེན་གྱིས་བཀྲལ་སྐབས་སྐབས་རེར། སྙིང་གའི་སྐྱེད་བྱེད་ཀྱི་སྡུད་རིམ་ལ་དམིགས་པ་དང་། སྐབས་རེར། དྷཱུ་ཏཱིའི་ཡར་སྣ་ལ་བསྣུན་པ་སོགས་འདྲ་མི་འདྲ་མང་པོ་ཞིག་ཡོད་པ་རྣམས་མཐར་སྙིང་ག་ལ་བསྡུས་ནས་འོད་གསལ་ཤར་ནས་ཟུང་འཇུག་གི་སྐུ་ཐོབ་པ་ནི། དེ་ཐམས་ཅད་ཀྱི་ལམ་ཁའི་འགག་མདོ་ལྟ་བུ་ཞིག་ཡིན། ཆུ་བརྒྱ་ཟམ་འདུས་ཞེས་ལུང་ཕྲན་སོ་སོ་ནས་ཆུ་མང་པོ་མར་ཡོང་བ་ཚང་མ་ཟམ་གཅིག་གི་འོག་ལ་འདུ་བ་བཞིན། མཐར་གཏུགས་སྐབས་སྒྱུ་འོད་ཟུང་འཇུག་གི་འདུས་པའི་གནད་ལ་ཐུག་ཡོད།

མདོ་སྡེའི་སྣོད་ཀྱང་དེ་དང་འདྲའོ། །ཞེས་པ་ནས། གྲུབ་ཆེན་ནག་པོ་སྤྱོད་པས་རིམ་པ་གཉིས་ཀ་ལ་འདུས་པའི་ལམ་ལྷག་པ་དང༌། རྒྱུད་ཀུན་གྱི་གཙོ་བོ་ཡིན་པའི་སྒོ་ནས་བསྔགས་པ་ནི་སྔར་དྲངས་ཟིན་ཏོ། །བླ་མེད་ཀྱི་རྒྱུད་ཕ་རྒྱུད་མ་རྒྱུད་ཞེ་སྡང་ཐབས་རྒྱུད་འདོད་ཆགས་ཐབས་རྒྱུད་ཅེས་སྡེ་ཚན་མང་པོ་ཡོད་པ་དེ་དག་རྣམས་ལ་རྒྱུད་སྡེ་འོག་མ་གསུམ་བཞིན་དུ་རྒྱུད་སྡེའི་རིམ་པའི་སྒོ་ནས་མཆོག་དམན་མེད་ཀྱང་ཁྱད་པར་དགའ་ཞིག་ལ་བལྟོས་པའི་མཆོག་དམན་མེད་པ་ནི་མིན་ཏེ། ཞེས་པ་ནས། གསུམ་པ་ནི། ཨིནྟྲ་བྷུ་ཏི་ཆེན་པོ་དང་ཀླུའི་རྣལ་འབྱོར་མ་དང་ས་བདག་བི་སུ་ཀལྤས་གཞུང་མཛད་པ་ནི་འདི་ན་མི་སྣང་ལ། ཞེས་པ་བོད་ལ་འགྱུར་བ་མི་འདུག་གསུངས་པ་ཡིན། གསང་བ་གྲུབ་པ་མཛད་མཁན་གྱི་དཔལ་མགོན་པོ་བདེ་བ་ཆེན་པོས་ནི་འདུས་པའི་དོན་གཏན་ལ་འབེབས་པ་གསང་བ་གྲུབ་པ་མཛད་དེ། ཞེས་པ་ནས། འདིས་འདུས་པའི་དཀྱིལ་འཁོར་གྱི་ལྷ་གྲངས་བཅུ་བདུན་དུ་མཛད་ཅེས་པ་ནི་དེ་ཉིད་ལས། གླེང་གཞིའི་སྐབས་སུ་དངོས་སུ་བྱུང་བའི་བྱང་ཆུབ་སེམས་དཔའ་བཅུ་བདུན་གྱི་གོ་རིམ་གྱིས་ངེས་པར་རྫོགས་པར་གྱུར་ནས། ཞེས་པ་ནས། ཞེས་གླེང་གཞིའི་འཁོར་གྱི་སྐབས་སུ་གསུངས་པས་ལྷ་སོ་གཉིས་ཀྱི་དཀྱིལ་འཁོར་མི་འདོད་པར་འགྱུར་རོ། །ཞེས་པ་གླེང་གཞིའི་འཁོར་དེ་ཙམ་ཞིག་བསྟན་པས་འདུས་པའི་དཀྱིལ་འཁོར་གྱི་ལྷ་གྲངས་ཡོངས་རྫོགས་དེས་བསྟན་པ་ལ་གོ་ན། སྒྲོན་གསལ་གྱིས་འདུས་པའི་ལྷ་གྲངས་སོ་གཉིས་སུ་མི་བཞེད་པར་ཐལ་བར་འགྱུར་རོ་ཞེས་པའོ།།

དེས་ན་དེའི་དོན་ནི་གཤེགས་པ་གཤེགས་མ་དང་ཞེས་པ་ནས། གསང་བ་གྲུབ་པ་འདི་ནི་གྲུབ་པ་སྡེ་བདུན་ལས་གྲུབ་སྙིང་ཞེས་གྲགས་པའི་གྲུབ་པའི་སྡེ་གཞན་དྲུག་པོ་ཀུན་གྱི་ཕྱི་མོར་གྲགས་ལ། སྙིང་པོའི་སྐོར་གྱི་བྲམ་ཟེ་ཆེན་པོའི་དྷོ་ཧའི་ཡང་ཕྱི་མོར་སྣང་སྟེ། དྷོ་ཧ་ཞེས་པ་མགུར་རམ་གླུ། བདེ་སྟོང་སྦྱོར་བའི་ལྷན་སྐྱེས་ཀྱི་ཡེ་ཤེས་བླ་མེད་ཀྱི་རྒྱུད་སྡེ་ཀུན་གྱི་སྙིང་པོར་གོ་བ་ལ་ཤིན་ཏུ་གལ་ཆེ་བ་རྣམས་སོ། །ཞེས་པ་ནས། དེ་ལྟར་བཤད་པའི་ཤུགས་ཀྱིས་སོར་བསམ་གཉིས་བསྐྱེད་རིམ་དུ་འཇོག་པ་དགོངས་པར་སྣང་སྟེ། འདིའི་སྐོར་གཤམ་ལ་གསུང་སྐབས་འདི་དྲན་དགོས་པ་ཡིན། ཡེ་ཤེས་ཞབས་ལུགས་ཀྱི་སྦྱོར་དྲུག་གི་གཞུང་རྣམས་ལས་ཀྱང་སོར་བསམ་གཉིས་བསྐྱེད་རིམ་དུ་བསྟན་ཏོ། །ཞེས་པ་ནས། རྫོགས་རིམ་གྱི་སྐབས་འདིར་རྒྱུད་ཕྱི་མ་གཞིར་བྱས་སྣང་ལ། ཞེས་པ་ཡེ་ཤེས་ཞབས་ཀྱིས་རྫོགས་རིམ་ཐིག་ལེ་བཞིའི་སྐབས་འདིར་རྒྱུད་ཕྱི་མ་གཞིར་བྱས་སྣང་ལ་ཞེས་པའོ། །ལྷ་མོ་བཞིས་ཞུས་དང་རྡོ་རྗེ་སྙིང་པོ་རྒྱན་གྱི་རྒྱུད་ལས་ཀྱང་བཏུས་ནས་མཛད་སྣང་ངོ༌། །ཞེས་པ་ནས། ཁྱད་པར་དུ་རྫོགས་རིམ་སྟོན་པའི་གཞུང་ཞལ་ལུང་དང་གྲོལ་བའི་ཐིག་ལེ་གཉིས་ལ་བརྟེན་པའི་མན་ངག་གིས་རྩ་རྒྱུད་ཀྱི་གཞུང་མང་པོས་རྫོགས་རིམ་བསྟན་ཚུལ་དང༌། ཞེས་པ་ནས། སློབ་དཔོན་ཀུན་སྙིང་གི་འདུས་པའི་འགྲེལ་པ་འདིས་ནི་ལས་རྒྱ་བསྟེན་པར་བཤད་པ་ཐམས་ཅད་ཁྱབ་འཇུག་གི་རྒྱུད་ཀྱི་རྗེས་སུ་འབྲང་བ་འདོད་ཡོན་གྱི་ཡུལ་སྤོང་མི་ནུས་པའི་ཆགས་ཅན་རེ་ཞིག་དྲང་བའི་ཕྱིར་དུ་གསུངས་པ་ཙམ་གྱི་དོན་དང༌། ཞེས་པ་དྲང་དོན་ཡིན་སྒྲ་ཇི་བཞིན་པ་མ་ཡིན་ཞེས་པའོ། །བཤང་གཅི་སོགས་ཀྱི་བཟའ་བའི་དམ་ཚིག་བསྟེན་པར་གསུངས་པ་ཐམས་ཅད་ཀྱང་ཕྲ་མེན་མ་དང་འཆོལ་བའི་རྒྱུད་ལ་ཞུགས་པ་རྣམས་ཀྱི་ངོར་མཛད་པ་ཙམ་དུ་བཤད་ནས། ཞེས་པ་ནས། འདི་ནི་རྒྱ་གར་བའི་ཆེན་པོ་གཞན་དུ་མས་བཤད་པ་དང་མི་མཐུན་པའི་བླ་མེད་ཀྱི་རྒྱུད་ཀྱི་བཤད་སྲོལ་དུ་སྣང་ངོ༌། །རྗེ་རིན་པོ་ཆེས་མི་འཐད་པའི་དགག་པ་གནང་མེད། སློབ་དཔོན་ཤཱནྟི་པས་རྩ་རྒྱུད་ཀྱི་ལེའུ་དང་པོས་ཐབས་ལས་བྱུང་བའི་འབྲས་བུའི་རྒྱུད་བསྟན། ཞེས་པ་ནས། དེ་ཡང་ཇི་སྐད་དུ། འཇམ་མགོན་ཙོང་ཁ་པ་ཆེན་པོས། ཡོན་ཏན་གཞིར་གྱུར་མའམ་བྱིན་རླབས་སྤུངས་ཞུས་སུ་གྲགས་པ་ལས། ཡོན་ཏན་ཀུན་གྱི་གཞིར་གྱུར་དྲིན་ཅན་རྗེ། །ཚུལ་བཞིན་བསྟེན་པ་ལམ་གྱི་རྩ་བ་རུ། །ལེགས་པར་མཐོང་ནས་འབད་པ་དུ་མ་ཡིས། །གུས་པ་ཆེན་པོས་བསྟེན་པར་བྱིན་གྱིས་རློབས། །ཞེས་ཇི་སྐད་གསུངས་པ་བཞིན། ང་རང་ཚོས་མདོ་དང་སྔགས་ཀྱི་ལམ་གང་འདྲ་ཞིག་ཉམས་སུ་ལེན་པ་ལ་ཡང་ཐོག་མར་དགེ་བའི་བཤེས་གཉེན་མཚན་ཉིད་ཚང་བ་ཞིག་གིས་རྗེས་སུ་བཟུང་ནས། ལམ་དེ་དག་ཡག་པོ་ཞིག་ཤེས་པར་བྱས། དེ་ནས་ཉམས་སུ་ལེན་དགོས་པ་ཡིན། དེ་ཡང་། ཐེག་ཆེན་གྱི་ལམ་སྤྱི་དང་ལྷག་པར་གསང་སྔགས་རྡོ་རྗེ་ཐེག་པའི་ལམ་གྱི་རྟོགས་པ་ང་རང་ཚོའི་རྒྱུད་ལ་མ་སྐྱེས་པ་སྐྱེས། སྐྱེས་པ་གོང་ནས་གོང་དུ་འཕེལ་བ་ཞིག་ཡོང་བ་ལ་བླ་མ་བསྟེན་ཚུལ་དེ་ཧ་ཅང་གལ་ཆེན་པོ་ཡིན། དེར་བརྟེན། ཧོལ་རྒྱུག་གྱ་ཚོམ་ལྟ་བུའི་ཐོག་ནས་མ་ཡིན་པར་ཐོག་མར་བླ་མར་འོས་མི་འོས་མཚན་ཉིད་ཚང་མི་ཚང་བརྟག་དཔྱད་ཡག་པོ་བྱས། བརྟག་དཔྱད་བྱེད་པ་ལ་ཡང་སྔོན་ལ་བླ་མའི་མཚན་ཉིད་ལ་གང་འདྲ་དགོས་པ་དང་། སངས་རྒྱས་ཀྱི་བསྟན་པ་སྤྱིའི་འགྲོ་སྟངས་གང་འདྲ་ཡིན་པ་དེ་དག་ཤེས་དགོས། དེ་འདྲའི་ཐོག་ནས་བརྟག་དཔྱད་ལེགས་པོ་བྱས་ནས་ཡུལ་དེ་ཉིད་རང་གི་བླ་མར་བསྟེན་པའི་རྗེས་ལ་སོ་སོས་དད་པ་རྩེ་གཅིག་པ་ཞིག་སྦྱོང་ཐུབ་པར་ཚོད་ཐིག་པ་དང་གདེང་ཁེལ་བ་འདྲ་ཞིག་བྱུང་སོང་ན་བླ་མར་བསྟེན་ནས། མདོར་ན། བླ་མ་ལ་ཐོག་མར་སྐྱོན་རྟོག་གི་བློ་འགོག་ཐུབ་པའི་དད་པ་རྩེ་གཅིག་པ་དང་། དེ་ནས་རིམ་པས་རིམ་པས་སངས་རྒྱས་དངོས་སུ་མཐོང་ཐུབ་པ་ཞིག་དགོས།

རྒན་ཏྲེ་ཧོར་སྐྱོར་དཔོན་གྱིས། སྔོན་ལ་སྐྱོན་རྟོག་གི་བློ་འགོག་ཐུབ་པ་ཞིག་བྱུང་ན། དེ་ནས་དལ་འབྱོར་རྙེད་དཀའ་ནས་བཟུང་དམིགས་རིམ་འོག་མ་ནས་བློ་སྦྱངས་ན་འགྲིག་ཅེས་གསུངས་པ་དེ་ཕལ་ཆེར་བདེན་པ་ཡིན། ལྷག་པར་བདེན་བཞིའི་གནས་ཚུལ་ལམ། དེ་བཞིན་བྱམས་སྙིང་རྗེ་བྱང་ཆུབ་ཀྱི་སེམས་སམ། སྟོང་ཉིད་ཀྱི་ལྟ་བ་ལྟ་བུ་ལ་གོ་བ་ཟབ་ཏུ་སོང་བ་དེའི་ཚོད་ཀྱིས་བླ་མ་ལ་ཡང་དད་པ་ཇེ་འཕེལ་ཇེ་འཕེལ་ལ་འགྲོ་བ་དང་། བཀའ་དྲིན་ཆེན་པོ་རྗེས་སུ་དྲན་པའི་གུས་པ་ཡང་ཇེ་ཆེ་ཇེ་ཆེ་ལ་འགྲོ་ཐུབ་པ་འོང་། དེ་འདྲའི་ཐོག་ནས་རིམ་པས་རིམ་པས་བསོད་ནམས་ཀྱི་གྲོགས་དང་བཅས་ནས་བླ་མ་སངས་རྒྱས་དངོས་སུ་མཐོང་ཐུབ་པ་ཞིག་ཡོང་ངེས་ཡིན། ཡང་བཤེས་གཉེན་བསྟེན་ཚུལ་གྱི་དམིགས་པ་རྐྱང་རྐྱང་ལ་བླ་མ་སངས་རྒྱས་དངོས་སུ་མཐོང་བའི་དད་པ་ཞིག་མ་སྐྱེས་བར་དུ་བསྒོམ་དགོས་པ་བྱུང་ན་ཡང་དུས་ཚོད་ཧ་ཅང་འགོར་སྲིད་པ་ཡིན། དམིགས་པའི་རླབས་ཆེ་ཆུང་ལ་བརྩིས་པ་ཡིན་ན་འོག་མ་འོག་མའི་དམིགས་པ་དེ་དག་ལ་ཕྲན་བུའི་ཉམས་མྱོང་བྱུང་བ་ཡིན་ན། དེས་བཤེས་གཉེན་ལ་དད་པ་ཡང་ཇེ་འཕེལ་ཇེ་འཕེལ་ལ་འགྲོ་བ་ཡིན། དཔེར་ན། སྐྱབས་འགྲོའི་དད་པ་ལ་ཆ་བཞག་ན་ཡང་སྟོན་པ་བཀའ་དྲིན་ཅན་གྱི་མདོ་སྔགས་ཀྱི་ཆོས་ཚུལ་ཟབ་ལ་རྒྱ་ཆེ་བའི་ཚུལ་དེ་དག་ལ་སེམས་ལ་ཅི་ཙམ་གྱི་ངེས་ཤེས་སྐྱེས་པ་དེའི་ཚོད་ཀྱིས་སྟོན་པ་ལ་དད་པ་ཡང་ཟབ་ཏུ་ཟབ་ཏུ་འགྲོ་བ་ཞིག་ཡོང་རྒྱུ་འདུག །སྐབས་སྐབས་ལ་མ་གཏོགས་མཇལ་རྒྱུ་མེད་པའི་བླ་མ་རྣམ་པ་ཚོར་འཇིག་རྟེན་ཕལ་སྐད་ལ་བླ་མའི་བྱིན་རླབས་རྒྱང་ནས་ཆེ་ཞེས་བཤད་པ་བཞིན། རྟག་པར་གཤིབ་མི་དགོས་པས་དད་པ་རྩེ་གཅིག་པ་ཞིག་སྐྱེ་སླ་བ་ཡིན། ང་རང་ཚོར་ཁ་མཉམ་ལག་མཉམ་བྱས་ནས་དཔེ་ཁྲིད་བྱེད་མཁན་གྱི་དགེ་རྒན་དེ་བསྟེན་ཚུལ་ལ་གཟབ་གཟབ་བྱེད་དགོས་པ་དེ་ཧ་ཅང་གལ་ཆེན་པོ་ཡིན། དེར་བརྟེན། རྗེ་རིན་པོ་ཆེས་ལམ་གྱི་རྩ་བ་བཤེས་གཉེན་བསྟེན་པའི་ཚུལ་གསུངས་པ་ཡིན། སྔགས་ཀྱི་རྟོགས་པ་སྐྱེ་བ་ལ་བླ་མ་ལ་མོས་གུས་ཧ་ཅང་གལ་ཆེན་པོ་ཡིན། ངའི་ངོ་ཤེས་ཀྱི་གྲས་བཀའ་བརྒྱུད་པའི་བླ་མ་ཞིག་ཡོད། ཁོ་རང་དངོས་གནས་ཚད་ལྡན་ཡིན། ད་གཤེགས་ཚར་བ་རེད། ཁྱེད་རང་ཚོ་མང་ཆེ་བས་གསན་ཡོད་ཀྱང་། ཁ་ཤས་ཀྱིས་ཕལ་ཆེར་གོ་མེད། ཁོང་ཆུང་ཆུང་སྐབས་ལ་ཁོ་རང་གི་བླ་མ་དེ་དང་འབྲལ་མེད་བྱས་ནས་སྔོན་འགྲོ་བཏང་བ་ཡིན་གསུངས། སྔོན་འགྲོ་ཕྱག་འབུམ་བཏང་བའི་སྐབས་ལ་ཞོགས་པ་ཐོ་རེངས་སྔ་པོ་ལ་ཡར་ལངས་ནས་ཕྱག་འབུམ་གསོག་དགོས། བླ་མ་ཡ་གིར་ཞལ་འདོན་གནང་ནས་བཞུགས་སྐབས། ཁོ་རང་གིས་གཤམ་ནས་ཐོག་མར་ཕྱག་ཁ་ཤས་ཤིག་འཚལ། དེ་ནས་པུས་མོ་བཙུགས་ནས་བསྡད་དེ་ལག་པ་འདི་ལྟར་བྱས་ནས་ཏུག་ཏུག་ཅེས་ས་ལ་མར་གཏུགས་ནས་ཕྱག་འཚལ་བའི་ཁུལ་བྱས། བླ་མའི་སྙན་ཅོག་ལ་ཏུག་ཏུག་ཅེས་གོ་སྐབས་ཕྱག་འཚལ་གྱིན་ཡོད་པར་དགོངས་ཀྱིན་ཡོད་འདུག །དེ་འདྲའི་སྤྱོད་པ་མ་རབས་རྐྱང་བྱས་ཏེ་བླ་མར་དབུ་སྐོར་ཞུས་ནས་ཕྱག་འབུམ་བསགས་པའི་སྐད་ཆ་ཡིན་ཟེར། དེ་ནས་ག་ལེར་ཁོ་རང་ནར་ཅུང་ཙམ་སོན་སྐབས་བླ་མ་གཤེགས། སྐབས་ཤིག་ལ་བླ་མ་ཧ་ཅང་དྲན་ནས་བཟོད་གླགས་མེད་པ་དང་བཀའ་དྲིན་དྲན་པའི་ཐོག་ནས་དད་པ་སྐྱེས་ནས་ངུ་ཤོར་ཏེ། ཧ་ལམ་བརྒྱལ་བའི་བཟོ་ལྟ་བུ་ཞིག་བྱུང་འདུག །དེ་ལྟར་ཧ་ཅང་རྩེ་གཅིག་པའི་དད་པ་ཞིག་སྐྱེས། དད་པ་དེས་དྲངས་ནས་ཕྲན་བུ་བརྒྱལ་བའི་བཟོ་ལྟ་བུ་ཞིག་ཏུ་གྱུར་ནས་བརྒྱལ་བ་དེ་སངས་སྐབས། བཀའ་བརྒྱུད་རང་གི་ཕྱག་རྒྱ་ཆེན་པོ་རིག་སྟོང་ཟུང་འཇུག་གི་ཉམས་མྱོང་ལྟ་བུ་གང་ལ་གང་འཚམ་ཞིག་བྱུང་ཞེས་ཟེར། ཁོ་རང་གིས་ནམ་རྒྱུན་ང་ལ་རྩེད་མོ་རྩེ་བ་དང་བསྟན་བཤིག་རྐྱང་བསླངས་ནས་སྡོད་ཀྱིན་ཡོད་ལ། ཁོང་འུད་ཤོབ་ཤོད་མཁན་དེ་འདྲ་མིན། དེ་ཁོ་རང་རང་གི་ཉམས་མྱོང་གི་ཐོག་ནས་ང་ལ་བཤད་བྱུང་། དེ་ལྟ་བུའི་ཉམས་མྱོང་ལྟ་བུ་སྐྱེས་པ་དེ་མུ་མཐུད་ནས་གོམས་སྐབས། ག་ལེར་ག་ལེར་གོམས་པ་ཟབ་ཏུ་ཟབ་ཏུ་ཕྱིན་ནས་ཕྱག་རྒྱ་ཆེན་པོ་རིག་སྟོང་ཟུང་འཇུག་གི་ཉམས་ལྟ་བུ་དེ་ཟབ་ཏུ་ཟབ་ཏུ་ཕྱིན་པའི་སྐབས་ལ། དེའི་ཤུགས་ཀྱིས་སྔོན་གནས་རྗེས་དྲན་གྱི་མངོན་ཤེས་ལྟ་བུ་མཚམས་མཚམས་ལ་ཡོང་རྒྱུ་འདུག་ཅེས་ཁོ་རང་གིས་ང་ལ་ནང་ཚགས་བྱས་ནས་བཤད།

དེ་དང་དེ་ལྟ་བུ་ངའི་ངོ་ཤེས་ཁ་ཤས་ནང་ནས་བྱུང་། ཉམས་མྱོང་ལྟ་བུ་ཕྲན་བུ་རེ་ཡོང་བ་དེ་བླ་སྒྲུབ་བམ་བླ་མའི་རྣལ་འབྱོར་བསྒོམས་ནས་མོས་གུས་རྩེ་གཅིག་པས་དྲངས་ནས་དད་པ་ཤུགས་ཆེན་པོ་སྐྱེས་པའི་རྗེས་ལ། ནམ་རྒྱུན་བསྒོམ་རྒྱུ་དེ་སྒོམ་སྐབས་ཟབ་པ་ཡོང་བ་དང་། དམིགས་བསལ་གྱིས་ཉམས་མྱོང་གསར་པ་ཡོང་གིན་འདུག་ཅེས་ང་ལ་ཤོད་མཁན་འགའ་ཤས་བྱུང་། འདི་ཚོའི་གྲས་དངོས་ཡོད་གནས་ཚོད་ཡིན་པས། སྤྱིར་རྗེ་རིན་པོ་ཆེའི་ལམ་རིམ་ཆེན་མོའི་ནང་ལ་ལུང་འདྲེན་མཛད་པ་ལས་ཐེག་ཆེན་གྱི་ཡོན་ཏན་ཆེ་སྐྱེས་ཆུང་སྐྱེས་ཐམས་ཅད་བླ་མ་ལ་བརྟེན་ནས་ཡོང་དགོས་པ་ལ་ཁྱེད་བོད་རྣམས་བླ་མ་ལ་ཐ་མལ་པའི་འདུ་ཤེས་ལས་མེད་པས་ག་ན་འོང་ཞེས་ཇོ་བོ་རྗེས་གསུངས་པ་བཞིན། སྤྱིར་ཐེག་ཆེན་གྱི་ཆོས་དང་ཡང་སྒོས་ལྷག་པར་དུ་གསང་སྔགས་རྡོ་རྗེ་ཐེག་པའི་ཆོས་ལ་བླ་མ་ལ་མོས་གུས་རྩེ་གཅིག་པ་དགོས་པ་དེ་གལ་ཆེན་པོ་ཡིན། ཡང་། འདི་ལྟར་བཤད་སྐབས་ང་ལ་དད་པ་བྱེད་དགོས་ཞེས་བཤད་པ་འདྲ་བ་ཞིག་ཏུ་གོ་ཉེན་འདུག་སྟེ། བཤེས་གཉེན་བསྟེན་ཚུལ་གྱི་འགྲོ་སྟངས་དེ་འདྲ་ཡིན། ང་ལ་དད་པ་བྱས་ནའང་འདྲ། མ་བྱས་ནའང་འདྲ་ཁྱད་ཅང་མི་འདུག །ནམ་རྒྱུན་ནས་ངས་འུད་ཤོབ་ཅུང་ཤོད་བཞིན་ཡོད། རྒྱལ་བ་རིན་པོ་ཆེ་ཟེར་བ་དེ་མིང་གིས་སྒྲོ་བཏགས་པ་ཞིག་ཡིན། ང་དགེ་སློང་ཡིན་པ་དེ་ནི་མིས་ག་རེ་བཤད་རུང་མ་བཤད་རུང་མཐོ་གང་གིས་མཐོ་རུ་འགྲོ་བ་མེད་ལ་དམའ་རུ་འགྲོ་བའང་མེད། ཐམས་ཅད་ཀྱིས་བདུད་ཡིན་ཞེས་ཟེར་ན་ཡང་ང་དགེ་སློང་གི་རྟེན་ལ་གནས་ཡོད། སངས་རྒྱས་ཡིན་ཞེས་ཟེར་ན་ཡང་ང་དགེ་སློང་གི་རྟེན་ལ་གནས་ཡོད་མ་གཏོགས་དེ་ལས་མཐོ་རུ་འགྲོ་བ་མི་འདུག་ལ་དམའ་རུ་འགྲོ་བའང་མི་འདུག་ཅེས་ཤོད་བཞིན་ཡོད། སྤྱིར་གསང་སྔགས་ཀྱི་གཞུང་ནས་བླ་མའི་རྣལ་འབྱོར་ལམ་གྱི་སྲོག་ཏུ་བྱས་ཞེས་གསུང་སྐབས། བླ་མའི་རྣལ་འབྱོར་ཞེས་ཆོ་ག་ཞིག་ཟུར་དུ་འདོན་རྒྱུ་ཡོད་རུང་མེད་རུང་ལྷ་ཡི་རྣལ་འབྱོར་མགོ་བཙུགས་པའི་སྐབས་ནས་སམ། བརྒྱུད་འདེབས་འདོན་པའི་སྐབས་ནས་སམ། ཡང་ན། སྐད་ཅིག་དཀྲོང་བསྐྱེད་གློ་བུར་དུ་བྱས་པའི་སྐབས་ནས་ཡིན་ན་ཡང་། དུས་ནམ་ཡང་བླ་མའི་སྣང་བ་དང་མ་བྲལ་བ་བྱེད་དགོས་པ་གལ་ཆེན་པོ་ཡིན། བླ་མའི་སྣང་བ་དེ་ལྟ་བུ་ཞིག་གི་ཐོག་ནས་ཤི་གསོན་གང་གི་སྐབས་ལ་ཡིན་ན་ཡང་། བླ་མ་མཁྱེན་བསམ་པ་ཞིག་དགོས་ཀྱི་ཡོད།

བླ་མ་མཆོད་པའི་ཆོ་ག་ལས། ཁྱོད་ནི་བླ་མ་ཁྱོད་ནི་ཡི་དམ་ཁྱོད་ནི་མཁའ་འགྲོ་ཆོས་སྐྱོང་སྟེ། །དེང་ནས་བཟུང་སྟེ་བྱང་ཆུབ་བར་དུ་ཁྱོད་མིན་སྐྱབས་གཞན་མི་འཚོལ་བས། །འདི་དང་བར་དོ་ཕྱི་མའི་མཐར་ཡང་ཐུགས་རྗེའི་ལྕགས་ཀྱུས་གཟུང་མཛོད་ལ། །
སྲིད་ཞིའི་འཇིགས་སྒྲོལ་དངོས་གྲུབ་ཀུན་སྩོལ་གཏན་གྱི་གྲོགས་མཛོད་བར་གཅོད་སྲུངས། །ཞེས་གསུངས་པ་བཞིན་དེ་ལྟ་བུའི་རྩེ་གཅིག་པའི་མོས་གུས་བརྟན་པོ་ཞིག་དགོས། མོས་གུས་དེ་ལྟ་བུ་ཞིག་གི་ཐོག་ནས་ཉིན་ཞག་ཕྲུགས་གཅིག་གི་དགེ་སྦྱོར་གང་བསྐྱངས་ཚང་མ་བླ་མའི་རྣལ་འབྱོར་གྱི་གསེབ་ནས་སམ་བླ་མའི་རྣལ་འབྱོར་གྱི་ཁོངས་ནས་ཉམས་ལེན་བྱེད་ཤེས་པ་ཞིག་དགོས། བསྐྱེད་རྫོགས་ཀྱི་ཁྲིད་ལྟ་བུ་གནང་བའི་སྐབས་ལ་ཐོག་མར་སྔོན་འགྲོའི་ཆོས་བཤད་སྐབས་སུ་ལམ་རིམ་ཆ་ཚང་ཞིག་གསུངས་པ་ནམ་རྒྱུན་ཕྱག་ལེན་ལ་གནང་གིན་འདུག་པ་ཡིན་པས་ངས་ལམ་རིམ་གྱི་སྐོར་ཐོར་བུ་ཐོར་བུ་ཞུ་དགོས་བསམ་པ་དྲན་སོང་། དེ་ལྟར་དགེ་བའི་བཤེས་གཉེན་མཚན་ཉིད་ཚང་བ་ཞིག་བཙལ་ནས་བསྟེན། བསྟེན་ནས་བླ་མ་དེ་ལ་མོས་གུས་རྩེ་གཅིག་པ་ཞིག་བསྐྱེད། བསྐྱེད་ནས་བླ་མ་སྙིང་དབུས་སུ་དུས་རྟག་ཏུ་འབྲལ་བ་མེད་པར་བསམས་པའི་སྒོ་ནས་མོས་གུས་རྩེ་གཅིག་པའི་ཤུགས་ཀྱིས་ལམ་གྱི་རྟོགས་པ་དེ་དག་རིམ་པས་རིམ་པས་སྐྱེ་ཐུབ་པ་ཞིག་ཡོང་བ་ཡིན། སྔོན་གྱི་འཕགས་ཡུལ་གྱི་དམིགས་བསལ་གྱིས་ཡོངས་གྲགས་ལྟ་བུར་རྩི་བ་པཎ་ཆེན་ནཱ་རོ་པས་ཏེ་ལོ་པ་བསྟེན་ཚུལ་དང་། རྗེ་བཙུན་མི་ལས་མར་པ་བསྟེན་པ་གནང་ཚུལ་སོགས་ལ་དགོངས་པ་བཞེས་ན། བོད་གངས་ཅན་གྱི་ལྗོངས་ཀྱི་ས་དགེ་བཀའ་རྙིང་རིས་སུ་མ་ཆད་པ་དང་། དེའི་ནང་ཚན་བཀའ་གདམས་གསར་རྙིང་གི་བླ་མ་གོང་མ་ཚང་མ་བཤེས་གཉེན་བསྟེན་ཚུལ་ནན་ཏན་དུ་མཛད་པ་ཤ་སྟག་ཡིན། དེ་ལྟ་བུའི་ཚུལ་གྱིས་ཐུན་མོང་བའི་ལམ་གྱི་རིམ་པས་རྒྱུད་ལེགས་པར་སྦྱངས་ནས་མདོ་དོན་བྱང་ཆུབ་ཀྱི་སེམས་སྒོམ་པ་དེ་རྩ་བ་ཡིན། དེའི་སྔོན་འགྲོ་དང་ཡན་ལག་གི་ཚུལ་དུ་ལམ་རིམ་གྱི་དམིགས་སྐོར་ཡོངས་རྫོགས་འདྲིལ་ཤེས་པ་ཞིག་བྱས་ནས་ཐུན་མོང་བའི་ལམ་གྱི་རིམ་པས་རྒྱུད་ལེགས་པར་སྦྱངས་ནས་དབང་ནོད། དེ་ནས་ཐོག་མར་བསྐྱེད་རིམ་ལ་བསླབས། དེ་ནས་རྫོགས་རིམ་ལ་བསླབ་དགོས་པར་གསུངས། སངས་རྒྱས་བཅོམ་ལྡན་འདས་ཀྱིས་ཆོས་ཕུང་ཇི་སྙེད་ཅིག་གསུངས་པའི་ནང་གི་རབ་དང་ཕུལ་དང་མཆོག་ཏུ་གྱུར་པ་མཐར་གཏུགས་སྐབས་དཔལ་ལྡན་འདུས་པའི་རྒྱུད་དེ་ཡིན། རྣམ་མཁྱེན་དངོས་སུ་སྒྲུབ་པར་བྱེད་པའི་ཉེ་རྒྱུ་ཐུན་མོང་མ་ཡིན་པ་དེ་རྫོགས་པའི་རིམ་པའི་རྣལ་འབྱོར་དེ་ཡིན་པས། གསང་བ་འདུས་པའི་རྫོགས་རིམ་གྱི་རྣལ་འབྱོར་སྟོན་པའི་གཞུང་གི་རྒྱལ་པོ་ལྟ་བུ། མདོར་ན། དངོས་གནས་སྤྲུལ་པའི་གླེགས་བམ་དུ་ངོས་འཛིན་ཆོག་པའི་རྗེ་རིན་པོ་ཆེས་མཛད་པའི་རིམ་ལྔ་གསལ་སྒྲོན་འདིའི་བཤད་ལུང་མདོར་བསྡུས་ཙམ་འབུལ་བ་སྐབས་སུ་བབ་པ་ཡིན་པས་དེ་ལ་ཀུན་སློང་ཀུན་སྤྱོད་ཀྱི་རིམ་པ་རྣམས་ལེགས་པར་གསལ་བཏབ་པའི་ངང་ནས་གསན་དགོས།

འཕགས་སྐོར་གྱི་གཞུང་གི་གྲངས།

བཞི་པ་འཕགས་སྐོར་གྱི་གཞུང་གི་གྲངས་ལ་གསུམ། འཕགས་པ་ཀླུ་སྒྲུབ་ཡབ་སྲས་ཀྱི་གཞུང་གང་འདྲ་ཡོད་པ་དེ་དག་གསུང་གིན་ཡོད། འཕགས་པ་ཡབ་སྲས་གཉིས་ཀྱིས་གཞུང་ཇི་ལྟར་མཛད་པ་དང༌། ཞེས་པ་ནས། རྒྱུད་ཀྱི་བཤད་པ་ལ་ཡང་ཡབ་སྲས་ཀྱི་གཞུང་དང་མི་མཐུན་པ་མང་དུ་སྣང་བས་འཕགས་པ་ལ་ཁ་གཡར་བ་འབའ་ཞིག་གོ །
ཞེས་རྗེ་རིན་པོ་ཆེས་ཕྱག་དཔེར་གཟིགས་སྐབས་ཁ་ཡིག་དང་མཛད་བྱང་ལ་སློབ་དཔོན་ཀླུ་སྒྲུབ་ལ་སོགས་པས་མཛད་པ་ཡིན་ཞེས་གསུངས་པ་དེ་ལ། ལམ་སང་ཆ་མ་བཞག་པར་དཔེ་ཆ་དེ་ཚད་ལྡན་ཡིན་མིན་དང་། ཁུངས་ཡོད་དམ་མེད་ཚད་ཐུབ་ཀྱི་གཞུང་གཞན་དག་དང་བསྡུར་ནས་དཔྱད་པ་གནང་གིན་འདུག་པས་འདི་ཡང་རྗེ་རིན་པོ་ཆེའི་རྣམ་དཔྱོད་ཀྱི་རྣམ་འགྱུར་ཞིག་ཡིན། སྤྱིར་བཏང་ང་རང་ཚོའི་བོད་ལ་མཛད་བྱང་ལ་ཀླུ་སྒྲུབ་ཀྱིས་མཛད་ཅེས་བཤད་ཡོད་ན། རྟོག་དཔྱོད་ཅི་ཡང་མེད་པར་ཀླུ་སྒྲུབ་ཀྱི་གསུང་ཡིན་ཤག་བྱས་པ་སྔ་མོ་ནས་ཡོང་དང་ཡོང་བཞིན་པ་ཡིན་པས། རྗེ་རིན་པོ་ཆེས་ཧ་ཅང་དཔྱད་པ་གནང་ནས་ཁ་གཡར་བ་འབའ་ཞིག་གོ་ཞེས་ཀླུ་སྒྲུབ་ཀྱི་གསུང་མིན་པར་ཐག་བཅད་པ་ཡིན། དེས་ན་བསྐྱེད་རིམ་སྟོན་པ་ལ་མདོར་བྱས་དང་མདོ་བསྲེ་གཉིས་མཛད་ལ། མདོར་བྱས་མདོ་བསྲེ་གཉིས་ཀླུ་སྒྲུབ་ཀྱི་གསུང་ཡིན་མིན་ལ་ཐེ་ཚོམ་མེད། ཀླུ་སྒྲུབ་ཀྱིས་མཛད་པ་ཡིན་ཟེར་བའི་དཀྱིལ་ཆོག་ཉི་ཤུ་པ་ཞིག་ཡོད། དཀྱིལ་ཆོག་ཆོ་ག་ཉི་ཤུ་པ་ནི་བོད་ཀྱི་སྔོན་གྱི་བླ་མ་རྣམས་འཕགས་པའི་ཡིན་པར་བཞེད་ལ། ཞེས་པ་ནས། བོད་ཀྱི་ཕྱིས་ཀྱི་མཁས་པ་དག་རྒྱ་གར་བའི་མཁས་པ་མང་པོས་ཚད་མར་བྱས་པའི་ཀླུ་བྱང་གི་ཆོ་ག་ཉི་ཤུ་པ་དང་མི་མཐུན་པ་མང་ཞིང༌། ཞེས་པ་མགོན་པོ་ཀླུ་སྒྲུབ་ཀྱི་དགེ་ཕྲུག་ཡོངས་གྲགས་སློབ་དཔོན་ཀླུ་བྱང་གིས་མཛད་པའི་ཆོ་ག་ཉི་ཤུ་པ་ཞེས་རྩོད་མེད་ཡོངས་གྲགས་ཀྱི་ཆོ་ག་དེ་དང་། དགེ་རྒན་ཀླུ་སྒྲུབ་ཀྱི་མཚན་ཐོག་ཏུ་ཡོད་པའི་ཆོ་ག་ཉི་ཤུ་པ་གཉིས་པོ་དེར་ཧ་ཅང་མི་མཐུན་པ་འདུག་ཅེས་པའོ། །སློབ་དཔོན་རང་གི་གཞུང་དང་ཡང་མི་མཐུན་པས་ཁ་གཡར་དུ་བཞེད་པ་ལྟར་འཐད་པར་མཐོང་ངོ༌། །ཞེས་ཀླུ་སྒྲུབ་ཀྱིས་མཛད་པ་ཡིན་ཟེར་བའི་དཀྱིལ་ཆོག་ཉི་ཤུ་པ་དེ་ཁ་གཡར་ཡིན་པ་མ་གཏོགས་ཀླུ་སྒྲུབ་ཀྱིས་མཛད་པ་མིན་ཞེས་ཐག་བཅད་འདུག །

རྫོགས་རིམ་སྟོན་པའི་སྐོར་ལ། རྡོ་རྗེ་བཟླས་པའི་རིམ་པ་ལ་སོགས་པ་ནི་ཀླུ་སྒྲུབ་ཀྱི་རིམ་ལྔ་ཞེས་པ་དེ་ཡིན། ཤིན་ཏུ་གྲགས་ཆེ་ལ། ཞེས་པ་ནས། ཨ་བྷྱ་ལ་སོགས་པ་པཎྜི་ཏ་མང་པོས་ཁུངས་སུ་འདྲེན་ནོ། །འདི་ཀླུ་སྒྲུབ་ཀྱིས་མཛད་པ་ཡིན་པ་ལ་ཐེ་ཚོམ་མེད། ཀླུ་སྒྲུབ་ཀྱིས་མཛད་པ་རང་ཡིན། དེ་ནས་རིམ་ལྔ་ལ་དོགས་གཅོད་མཛད་པ་ལ། རྡོ་རྗེ་བཟླས་པའི་རིམ་པ་ལ་སོགས་པ་རིམ་པ་ལྔའི་གཞུང་འདི་རྣམས་ལོ་ཆེན་གྱི་འགྱུར་ལ་རིམ་པ་ལྔ་པ་ཞེས་པའི་གཞུང་གཅིག་གི་ལེའུ་ལྔར་ཡང་མཛད་ལ། ཞེས་པ་ནས། ཆག་ལོ་ཙྪ་བས་ཤཱཀྱ་བཤེས་གཉེན་གྱི་མཛད་བྱང་ཡོད་པའི་རིམ་པ་གཉིས་པ་ཟེར་བ་དེ་གཞུང་མི་གཅིག་པ་ལྟར་བྱས་སོ། །ཞེས་པ་ནས། ཟུང་འཇུག་གི་མཇུག་ཏུ་རིམ་པ་ལྔ་བརྩམས་པའི་བསྔོ་བ་མཛད་པས་འཕགས་པ་ཉིད་ཀྱིས་མཛད་པའི་རིམ་པ་ལྔ་ངེས་པར་ཡོད་དོ། །ཞེས་རྒྱས་བསྡུས་ལ་མ་བལྟོས་པའི་སློབ་དཔོན་ཀླུ་སྒྲུབ་ཉིད་ཀྱིས་མཛད་པ་ཞིག་ཡོད་ངེས་ཅན་ཡིན་ཞེས་ཐག་བཅད། དེ་ལ་ཨ་བྷྱཱ་དང་དམ་ཚིག་རྡོ་རྗེའི་འགྲེལ་པ་ལས་རིམ་པ་གཉིས་པ་འཕགས་པའི་སློབ་མ་ཤཱཀྱ་བཤེས་གཉེན་གྱིས་མཛད་པར་བཤད་པས། རིམ་པ་གཉིས་པ་ཆ་ཚང་ཤཱཀྱ་བཤེས་གཉེན་གྱིས་མཛད་པར་བརྩིས་པ་དེ་དག་གི་ལྟར་ན་མདོར་བྱས་རིམ་པ་དང་པོའམ་རིམ་པ་གཅིག་ཏུ་བྱས་ནས་རིམ་པ་ལྔར་འདོད་དགོས་ལ། ཞེས་པ་ནས། རྫོགས་རིམ་སྟོན་པའི་གཞུང་ཚན་ལྔ་འཕགས་པས་མཛད་པ་འདྲ་བ་ཞིག་འདུག་གོ །འཕགས་པ་ཉིད་ཀྱིས་མཛད་པའི་རྫོགས་རིམ་སྟོན་པའི་གཞུང་ཚན་ལྔ་ཡོད་འདུག་པས་མདོར་བྱས་དེའི་ནང་ལ་བགྲང་དགོས་པ་མི་འདུག །

དེ་ལྟར་རིམ་པ་གཉིས་པ་ཀླུ་སྒྲུབ་ཀྱིས་མཛད་པར་བརྩིས་པ་ཡིན་ན། འོ་ན་རིམ་པ་གཉིས་པ་ཤཱཀྱ་བཤེས་གཉེན་གྱིས་མཛད་པར་བཤད་པ་ཇི་ལྟར་ཡིན་སྙམ་ན། རིམ་པ་གཉིས་པ་འདི་ལ་མཇུག་ཏུ་བསྔོ་བ་ལོགས་སུ་མཛད་ཅིང༌། དེ་ཙམ་དུ་མ་ཟད་རིམ་པ་གཉིས་པའི་གཞུང་གི་ཚིག་ལ་འཕགས་པ་རྡོ་རྗེའི་དྲིན་གྱིས་རྒྱུད་རྣམས་མང་པོ་ཐོས་སོ། །ཞེས་པ་ནས། འདི་ཚང་བར་འཕགས་པས་མཛད་པ་མི་ལེགས་སོ། །རིམ་པ་གཉིས་པ་ཡོངས་རྫོགས་འཕགས་པས་མཛད་པ་མིན། ཡང་འདི་ཚང་བར་འཕགས་པའི་སློབ་མ་ཤཱཀྱ་བཤེས་གཉེན་གྱིས་མཛད་ནའང་རྫོགས་རིམ་རིམ་ལྔར་འཕགས་པས་བསྡུས་པ་སོགས་མི་འཐད་པར་སྣང་ཞིང༌། འཕགས་པ་ལྷས་དགོངས་པ་བླ་ན་མེད་པ་ལས་ཞེས་ལུང་ལན་གཉིས་དྲངས་སྣང་བ་ཡང་མི་འགྲིག་པ་ལྟར་མངོན་པས། རྗེ་རིན་པོ་ཆེས་དཔྱད་པ་གནང་ནས་མཐའ་དོན་སྟོད་འཕགས་པས་མཛད་པའི་འཕྲོ་ཞིག་ཤཱཀྱ་བཤེས་གཉེན་ལ་གནང་བ་བྱིན་ནས་རྩོམ་དུ་བཅུག་པ་ཞིག་ཡིན་ནམ་སྙམ་སྟེ། རྗེ་རིན་པོ་ཆེས་རིམ་ལྔ་གསལ་སྒྲོན་མ་བརྩམས་གོང་དུ་ཟིན་བྲིས་སུ་བཏབ་པའི་རྡོ་རྗེ་བཟླས་པའི་ཟིན་བྲིས་དེའི་ནང་ལ་རིམ་པ་གཉིས་པའི་ཚིག །སྲིད་པའི་གཟེབ་ལས་རྣམ་གྲོལ་འགྱུར། །ཞེས་པ་ཡན་ཆད་ཚིགས་བཅད་ཕྱེད་དང་བཞི་བཅུ་ཞེ་བདུན་སློབ་དཔོན་ཀླུ་སྒྲུབ་རང་ཉིད་ཀྱིས་མཛད་པ་ཡིན། དེ་ནས། ཤེས་རབ་ངོ་བོ་འདི་ཉིད་ནི། །ཞེས་པ་མན་ཆད་ཚིགས་བཅད་བཞི་བཅུ་ཞེ་བདུན་དང་རྐང་པ་གཅིག་སློབ་དཔོན་ཤཱཀྱ་བཤེས་གཉེན་གྱིས་མཛད་པར་གསུངས་འདུག །འདི་ཁུངས་སུ་བྱས་ནས་པཎ་ཆེན་བློ་བཟང་ཆོས་རྒྱན་གྱི་རིམ་ལྔའི་མཆན་འགྲེལ་ལྟ་བུའི་འགྲེལ་པ་ཧ་ཅང་ཡག་པོ་ཞིག་འདུག་དེའི་ནང་ལ་ཡང་གསུངས་འདུག །ངས་ཆེད་དུ་གླིང་རིན་པོ་ཆེའི་སྐུ་མདུན་ནས་པཎ་ཆེན་བློ་བཟང་ཆོས་རྒྱན་གྱི་རིམ་ལྔའི་འགྲེལ་པ་དེའི་ལུང་ཞིག་ཞུས་པ་ཡིན། ད་རེས་དུས་ཚོད་མེད་པས་ལུང་འདོན་ཐུབ་མ་སོང་། པཎ་ཆེན་གྱི་གསུང་གཞན་གྱི་དབུ་བཙུགས་ཙམ་བྱས་ཀྱང་མཇུག་མ་འཁྱོལ་བས་པཎ་ཆེན་བློ་བཟང་ཆོས་རྒྱན་གྱི་གསུང་ཆ་ཚང་གི་ལུང་ཐོབ་མེད། དེ་ནས་ཁ་སང་ཞུས་པ་བཞིན་རྩ་བ་རིམ་ལྔའི་ལུང་ཁྲི་བྱང་རིན་པོ་ཆེའི་སྐུ་མདུན་ནས་ཆ་ཚང་ཐོབ་པ་ཡིན། དེར་བརྟེན། མཉམ་དུ་སྦྲགས་ནས་འགྲོ་ཐུབ་ན་ཡག་པོ་འདྲ་ཞིག་ཡོད། ཡིན་ཀྱང་དུས་ཚོད་མེད་པས་ད་ལན་སྦྲགས་ནས་འདོན་མི་ཐུབ། ཞེ་ས་མ་ཞུས་ན་རྗེ་རིན་པོ་ཆེ་ཐག་སྔ་གཅོད་མི་མཛད་མཁན་ཧ་ཅང་གི་དོ་དོ་ཏན་ཏན་གནང་མཁན་ཞིག་ཡིན་པས་རིམ་ལྔ་གསལ་སྒྲོན་གྱི་སྐབས་སུ་ཡང་ཡིན་ནམ་སྙམ་སྟེ་ཞེས་ཐག་མ་བཅད་པར་བློ་གྲོས་ཆེ་ལ་ཞིབ་པ་རྣམས་ཀྱིས་དཔྱད་པར་བྱའོ། །སྐབས་རེར། རྗེ་རིན་པོ་ཆེས་མང་དུ་ཐོས་ཤིང་སྙིང་ཁམས་ཆུང་བ་ཞེས་སྙིང་ཁམས་ཆེ་དྲགས་ཕྱིན་ལམ་སང་ཐག་བཅད་ནས་ཐག་སྔ་གཅོད་བྱེད་པའི་ཉེན་ཁ་ཡོད་པས། མང་དུ་ཐོས་ཤིང་སྙིང་ཁམས་ཆུང་བ་ཧ་ཅང་དཔྱད་པ་བྱེད་མཁན་རྣམས་ཀྱིས་དཔྱད་དགོས་པར་གསུངས།

དེ་ལྟར་དུ་ཁས་ལེན་ན་རིམ་པ་ལྔ་པ་ཞེས་པའི་གཞུང་གཅིག་ལ་ཞེས་པ་ནས། གཞན་ཡང་། དེའི་ལྟར་ན་རྡོ་རྗེ་བཟླས་པའི་རིམ་པ་སྟེ་དང་པོའོ། །ཞེས་པའི་གཞུང་ཡང་སོར་བཞག་ཏུ་བྱ་མི་རུང་ངོ༌། །ཞེས་པ་མདོར་བྱས་རིམ་པ་དང་པོ་ལ་བརྩིས་པ་ཡིན་ན་རྡོ་རྗེ་བཟླས་པ་ལ་རིམ་པ་དང་པོའོ་ཞེས་བཀོད་པ་མི་འཐད་པར་འགྱུར་ཞེས་པའོ། །ཞེས་པ་ནས། གཞན་ཡང་། བོད་ཀྱི་མཁས་པ་དག་དབང་བཞིའི་དོན་གཏན་ལ་འབེབས་པ་འཕགས་པས་མཛད་པར་འདོད་པ་རྫུན་མར་བཞེད་ལ། ཕྱག་རྒྱ་བཞིའི་རིམ་པ་འཕགས་པས་མཛད་ཟེར་བ་ནི་མན་ངག་སྙེ་མ་དང་འགྲེལ་པ་གྲུ་གཟིངས་ལས་བཀག་ལ། འགྲེལ་པ་གྲུ་གཟིངས་ཟེར་བ་སུའི་གསུང་ཡིན་ནམ། (སློབ་དཔོན་པདྨ་རྡོ་རྗེས་མཛད་པའི་མཁའ་འགྲོ་རྒྱ་མཚོའི་རྒྱུད་ཀྱི་འགྲེལ་པ་གྲུ་གཟིངས་ཞེས་པ་ཨེ་ཡིན་དཔྱད།) བླ་མ་མཻ་ཏྲི་པ་རྗེས་འབྲང་དང་བཅས་པ་རྣམས་འཕགས་པའི་ཡིན་པར་འདོད་དོ། །ཀླུ་སྒྲུབ་ཀྱིས་མཛད་པ་གང་འདྲ་ཡོད་པ་དང་ཀླུ་སྒྲུབ་ཀྱི་མཚན་ལ་ཁ་གཡར་བ་མ་གཏོགས་ཀླུ་སྒྲུབ་ཀྱིས་མཛད་པ་མིན་པ་གང་འདྲ་ཡིན་པ་དེར་རྗེ་རིན་པོ་ཆེས་ཞིབ་དཔྱད་གནང་ནས་ཐག་བཅད་པ་ཡིན། འཕགས་པ་ལྷས་མཛད་པ་ལ། རིམ་ལྔའི་དོན་འགྲེལ་སྤྱོད་བསྡུས་སྒྲོན་མ་ནི་གྲགས་ཤིན་ཏུ་ཆེ་ལ། བདག་བྱིན་གྱིས་བརླབ་པའི་རིམ་པ་ནི་སློབ་དཔོན་ཨ་བྷྱཱས་ཁུངས་སུ་དྲངས་སོ། །སེམས་ཀྱི་སྒྲིབ་སྦྱོང་ཞུ་བ་དེར་ཐབས་གཞན་གྱིས་མ་ཟིན་པར་དུག་ཟོས་ན་སྲོག་ལ་ཉེན་ཁ་ཡོད། སྨན་གྱི་ཐབས་གཞན་གྱིས་ཟིན་པར་ཟོས་པ་ཡིན་ན་ཕན་པ་ཡོད་ཚུལ་དེའི་ནང་དུ་གསུངས་ཡོད། སེམས་ཀྱི་སྒྲིབ་སྦྱོང་ནི་སེམས་དབེན་སྟོན་པ་ཡིན་གསུང་ཡང་སེམས་གཙོ་བོར་སྟོན་པའི་སྔགས་ཀྱི་གཞུང་ཡིན་ཀྱང་གསང་འདུས་ཀྱི་སྒོས་ཀྱི་གཞུང་མིན་ནོ། །དངོས་གནས་ཉམས་ཞིབ་བྱེད་མཁན་ཞིག་ཡིན་ན། ཨུ་པཱ་དྷྱཱ་ཡས་རྙེད་པའི་གཞུང་དེ་དང་ང་རང་ཚོའི་བསྟན་འགྱུར་ནང་ལ་ཡོད་པའི་གཞུང་གཉིས་པོ་དེ་བསྡུར་ནས་བལྟ་དགོས་པ་ཡིན། ཁོང་གིས་རྙེད་པ་དེ་ཤོག་འཁྱར་ཞིག་ཡིན། མགོའི་མཆོད་བརྗོད་དང་མཇུག་བྱང་དེ་ཚོ་ཕལ་ཆེར་མེད་པ་མིན་ནམ། ཤོག་འཁྱར་དེའི་ཁ་ཐུག་དེར་ཡོད་པའི་དོན་དེ་ང་རང་ཚོའི་སེམས་ཀྱི་སྒྲིབ་སྦྱོང་ཆ་ཚང་ནང་ལ་ཡོད་པ་དེ་དང་བསྡུར་ན་ཤེས་རྒྱུ་ཞིག་ཡོད།

འདི་ཡང་ཨ་བྷྱཱ་ཀ་རས་ཁུངས་སུ་མཛད་དོ། །ཞེས་པ་ནས། འཕགས་པ་ལྷས་མཛད་པའི་དོན་མེད་ལ། ཕྱི་མ་རོ་བསྲེག་གི་ཆོ་ག་ཡང་ཡང་རྫུན་མར་མངོན་ནོ། །ཡབ་སློབ་དཔོན་ཀླུ་སྒྲུབ་དང་སྲས་ཨཱརྱ་དེ་བ་ཡབ་སྲས་གཉིས་ཀྱི་གཞུང་གང་འདྲ་ཡོད་པར་ཞིབ་འཇུག་གནང་བ་དེ་གྲུབ་ནས་སྲས་ལྷག་མ་གསུམ་གྱིས་གཞུང་ཇི་ལྟར་མཛད་པ་བཤད་པ་ལ། གཉིས་པ་ནི། ཀླུའི་བློའམ་ཀླུའི་བྱང་ཆུབ་ཀྱིས་མཛད་པ་ལ། ཞེས་པ་ནས། ད་ལྟ་འགྱུར་བ་འདི་ལ་མདོར་བསྟན་དུ་རང་བཞིན་བརྒྱ་དྲུག་ཅུར་བཤད་ནས། མདོར་བསྟན་ལ་བརྒྱད་ཅུར་བཤད་ནས་རྒྱས་བཤད་དུ་རང་བཞིན་བརྒྱད་ཅུ་ཚང་བར་མ་བྱུང་ཞིང༌། ཞེས་པ་ནས། ཕྱིས་ཀྱི་མཁས་པ་དག་དེ་དང་དོན་གསལ་གཉིས་རྫུན་མར་མཛད་དོ། །དེ་ལ་དང་པོ་ནི། རིམ་ལྔའི་འགྲེལ་པ་ནོར་བུའི་འཕྲེང་བ་ཟེར་བ་དེར། འདུས་པའི་དོན་འཆད་པ་ལ་འཕགས་པ་ཡབ་སྲས་དང་མི་མཐུན་པ་མང་དུ་ཡོད་ཅིང༌། གསང་བ་འདུས་པ་ཟེར་བའི་དོན་དེ་བཤད་སྐབས་གསུང་གིན་ཡོད་པ་འདྲ། ཟླ་གྲགས་ཀྱི་གཞུང་ཁུངས་སུ་འདྲེན་པའི་སློབ་དཔོན་སེང་གེ་བཟང་པོའི་སློབ་མ་སངས་རྒྱས་ཡེ་ཤེས་ཞབས་ཀྱི་གཞུང་ཟླ་གྲགས་ཀྱིས་ཁུངས་སུ་འདྲེན་པའི་ཀླུ་བྱང་གི་གཞུང་ཡིན་ཟེར་བར་འགོད་པར་སྣང་ལ། རིམ་ལྔའི་འགྲེལ་པ་ནོར་བུའི་འཕྲེང་བའི་ནང་ལ་སློབ་དཔོན་སངས་རྒྱས་ཡེ་ཤེས་ཞབས་ཀྱི་གཞུང་ཞིག་དྲངས་ནས་དེ་ཀླུ་བྱང་གི་གཞུང་ཡིན་ཟེར་བ་ཞིག་བཀོད་པ་མིན་ནམ། དེར་བརྟེན། རིམ་ལྔའི་འགྲེལ་པ་ནོར་བུའི་འཕྲེང་བ་ཀླུ་བྱང་གི་ཡིན་པ་མི་འཐད་པར་གྱུར་ཡོད།

རིམ་པ་གཉིས་པ་ཀླུ་སྒྲུབ་དང་དེའི་སློབ་མ་ཤཱཀྱ་བཤེས་གཉེན་གཉིས་གང་གིས་མཛད་མཐའ་གཅིག་ཏུ་ཐག་གཅོད་མི་ཐུབ་པར་སྣང་བས། འདིའི་སྐོར་གོང་དུ་ཐོན་སོང་། ཀླུ་བྱང་གི་ཡིན་ན་ཐག་མི་ཆོད་པ་མེད། ཀླུ་བྱང་ལ་ཁ་གཡར་བ་འབའ་ཞིག་གོ །ཞེས་པ་ནས། རིམ་པ་དེ་ཉམས་སུ་ལེན་པའི་ཉམས་ལེན་གྱི་ནང་དུ་འདུ་བ་གཉིས་མ་ཕྱེད་པར་བཤད་པ་མང་པོ་སྣང་བས་ཀླུ་བྱང་ལ་ཁ་གཡར་བ་ཞིག་གིས་བྱས་སོ། །འོན་ཀྱང་འདི་དང་ནོར་བུའི་འཕྲེང་བ་གཉིས་རྒྱ་གར་བ་ཞིག་གིས་བརྩམས་པར་སྣང་ངོ༌། །
བོད་མ་ནི་མིན་གསུངས་པ་ཡིན། སློབ་དཔོན་ཀླུ་བྱང་གིས་གང་དང་གང་མཛད་པའི་སྐོར་གསུངས་ནས་དེ་ནས། སློབ་དཔོན་ཤཱཀྱ་བཤེས་གཉེན་གྱིས་མཛད་པ་ལ། རིམ་པ་གཉིས་པའི་གཞུང་གི་ཚུལ་ནི་བཤད་ཟིན་ལ། ཞེས་པ་ནས། སྒྲོན་གསལ་མཁན་པོ་ལ་གོར་རེ་ན་ནི་ཁ་གཡར་བ་འབའ་ཞིག་པར་སྣང་ངོ༌། །ཡང་དོགས་གཅོད་གཞན་ཞིག་མཛད་པ་ནི། ཟླ་བ་གྲགས་པ་སློབ་དཔོན་ཀླུ་སྒྲུབ་ཀྱི་དངོས་སློབ་ཡིན་མིན་གསུང་གིན་ཡོད། དེ་ལ་འཕགས་པ་ལྷ་དང་ཀླུ་བྱང་དང་ཤཱཀྱ་བཤེས་གཉེན་གསུམ་འཕགས་པའི་སློབ་མར་གྲགས་ཆེ་ལ། ཞེས་པ་ནས། ཟླ་བ་གྲགས་པ་ནི་རྗེ་འགོས་ལ་སོགས་པ་བླ་མ་སྔ་མ་རྣམས་ནི་འཕགས་པའི་དངོས་ཀྱི་སློབ་མར་མཛད་དོ། །ཞེས་པ་ནས། དེས་ན་བོད་ཀྱི་མཁས་པ་དག་དཔལ་ལྡན་ཨ་ཏི་ཤས་ཀླུ་སྒྲུབ་སློབ་མ་ཟླ་གྲགས་སུ་བཤད་པ་ལྟར་འཕགས་པའི་དངོས་ཀྱི་སློབ་མ་ཡིན་ནོ་གསུང་པ་ལྟར་ཁས་བླང་ངོ༌། །ཞེས་པ་ནས། སྒྲོན་མ་རབ་གསལ་ལས། ཀོང་ཀཱ་ན་ཡི་གྲོང་ཁྱེར་དུ། །དཔལ་གྱི་རི་བོའི་རྩེ་མོར་ནི། །སྐྱེ་བོས་དབེན་པའི་གནས་ཉིད་དུ། །དང་པོར་དེ་ལ་གནས་བྱས་ནས། །མི་དང་ལྷ་ཡི་བདག་པོར་མཚུངས། །མཆོག་ཏུ་གྱུར་པའི་ཆོས་གསུངས་པ། །སྒྲ་གཅན་འཛིན་གྱི་ཞལ་སྔ་ནས། །འདི་ས་ར་ཧ་ཡིན། ས་སྟེང་འདི་ལ་རྒྱལ་གྱུར་ཅིག །ཅེས་པ་ནས། གསུམ་པ་དེ་དག་གི་རྗེས་འབྲང་རྣམས་ཀྱིས་གཞུང་ཇི་ལྟར་མཛད་པ་བཤད་པ་ནི། འཕགས་པ་ཡབ་སྲས་ཀྱི་རྗེས་སུ་འབྲངས་པའི་འདུས་པའི་སྐོར་རྒྱ་གར་བ་གཞན་གྱིས་མཛད་པ་ལ། ཞེས་པ་ནས། རིམ་ལྔ་བསྡུས་པ་གསལ་བ་འདི་མར་ལུགས་ཀྱི་འདུས་པའི་གདམས་པ་མཚུར་ནས་བརྒྱུད་པ་ལུགས་གཉིས་སྣང་བས་གཉིས་ཀས་ཁུངས་སུ་བྱེད་དོ། །མར་པའི་སྲས་ཆེན་བཞིའི་ནང་གི་མཚུར་ནས་བརྒྱུད་པ་ལ་ནང་གསེས་ཀྱི་ལུགས་གཉིས་སྣང་བས་ལུགས་གཉིས་ཀས་རིམ་ལྔ་བསྡུས་པ་གསལ་བ་འདི་ནཱ་རོ་པས་མཛད་པ་ཡིན་ཞེས་གཞུང་ཁུངས་མར་མཛད་ཡོད།

བླ་མ་མར་པའི་གདམས་ངག་ཕལ་ཆེ་བ་ལ་རྒྱ་གཞུང་གི་གཞུང་ཆུང་རེ་འདུག་ལ། རྗེ་རིན་པོ་ཆེའི་གསུང་སྟངས་དེ་ཧ་ཅང་ཡག་པོ་ཡིན། མཁས་པ་ཡིན་ལ་རྣམ་དཔྱོད་ལྡན་པ་ཡིན་པས། བླ་མ་མར་པའི་གདམས་ངག་ཕལ་ཆེ་བ་ལ་རྒྱ་གཞུང་གི་གཞུང་ཆེན་མོ་རང་མེད་པར། གཞུང་ཆུང་ངུ་རེ་ཡོད་པར་གསུངས། སྐྱབས་སུ་མཆི། རིམ་ལྔའི་གདམས་ངག་ལ་གཞུང་ཆུང་ཟུར་པ་མི་སྣང་ཞིང་འདི་ཉིད་ལ་གཞུང་དུ་བྱེད་པར་སྣང་བ་དང༌། འཕགས་སྐོར་གྱི་གཞུང་ཆེ་བ་རྣམས་ཀྱིའང་དོན་འདྲིལ་བ་ཞིག་སྣང་བས། འཕགས་སྐོར་གྱི་གཞུང་རྩོད་མེད་ཡོངས་གྲགས་ཆེན་པོ་དེ་ཚོའི་དོན་འགྲེལ་བ་ལ་འཆུགས་པ་མེད་པ་ཞིག་འདུག་པས་མན་ངག་རང་ཡིན། མར་ལུགས་ཀྱི་རིམ་ལྔའི་གདམས་ངག་གི་རྩ་བའི་གཞུང་དུ་འདོད་པར་བྱའོ། །ཞེས་པ་ནས། བྱིན་བརླབས་ལམ་འདི་ཐུན་མོང་མིན། །རིམ་ལྔའི་གནད་རྣམས་འགྲེལ་མཁན་ཟླ་བ་གྲགས་པས་མ་མཁྱེན་པ་ཞིག་ནཱ་རོ་པས་མཁྱེན་ནས་འཕགས་པའི་དགོངས་པ་ཐུན་མོང་མ་ཡིན་པར་བཀྲལ་བ་ཡིན་ཞེས་ཚིགས་བཅད་འདིས་བསྟན་ཡོད། ཞེས་སྒྲོན་གསལ་ལ་ཟུར་ཟ་བའི་ཚིག་འབྱུང་བ་ནི་ནཱ་རོ་པ་ལ་བསྟོད་ར་གཏོང་འདོད་ཀྱང་གཏོང་མི་ཤེས་པ་གཅིག་གིས་བཅུག་པར་སྣང་སྟེ། ནཱ་རོ་པ་ལ་བསྟོད་ར་གཏོང་འདོད་ཀྱང་གཏོང་མི་ཤེས་པ་གཅིག་གིས་བཅུག་པ་ཡིན་སྟངས་དེ་གང་འདྲ་ཡིན་ཟེར་ན། ཡིན་པའི་རྒྱུ་མཚན་ནཱ་རོ་པ་རང་གིས་མཛད་པའི་རྩོད་མེད་ཡོངས་གྲགས་རྒྱུད་ཕྱི་མའི་འགྲེལ་པའི་ནང་ལ་ནཱ་རོ་པས་འདི་གསུངས་ཡོད། ཕྱི་མའི་རྒྱུད་ཀྱི་དོན་གསལ་འདི། །ཞེས་པ་ནས། ཀླུ་སྒྲུབ་མན་ངག་བཤད་པ་ཡིན། །ཞེས་ནཱ་རོ་པ་ཁོང་རང་གིས་སྒྲོན་མ་གསལ་བའི་རྗེས་སུ་འབྲངས་ནས་ཀླུ་སྒྲུབ་ཀྱི་དགོངས་པ་རྙེད་སོང་གསུངས་ཡོད། དེར་བརྟེན། ནཱ་རོ་པ་ཁོང་གིས་ཟླ་བ་གྲགས་པ་ལ་ཧ་ཅང་རྩ་ཆེན་པོ་གནང་གིན་ཡོད། ཞེས་པ་དང༌། སློབ་དཔོན་ཀླུ་སྒྲུབ་འཕགས་པའི་ལྷ། །ཞེས་པ་ནས། བདག་གིས་བགྱིས་ཞེས་གསུངས་པའི་ཕྱིར་རོ། །
དོན་གྱིས་ནཱ་རོ་པ་ཁོང་རང་གིས་རིམ་ལྔའི་གནད་མཁྱེན་པ་དེ་སློབ་དཔོན་ཟླ་བ་གྲགས་པའི་ཐུགས་རྗེ་བཀའ་དྲིན་ལ་བརྟེན་ནས་མཁྱེན་སོང་ཞེས་གསུང་བཞིན་དུ་ཟླ་བ་གྲགས་པས་མ་མཁྱེན་པ་ཞིག་ནཱ་རོ་པས་མཁྱེན་པ་ཡིན་ཟེར་དགོས་བྱུང་ན་རྙོག་གྲ་ཚ་པོ་ཡིན། འདིས་ནི་མཚུར་གྱི་སློབ་མ་ཁམས་པ་རོ་མཉམ་རྡོ་རྗེའི་རྒྱུད་རྐྱང་གི་ཊཱིཀྐའི་ལུགས་ལ་མཆོག་ཏུ་འཛིན་པ་མང་པོས། ཞེས་པ་ནས། སྒྲོན་གསལ་གྱི་འགྲེལ་བཤད་ཨཱརྱ་དེ་བས་བྱས་ཟེར་བ་ཡང་འཕགས་པ་ལྷ་དང་མིང་མཐུན་པ་ཞིག་སྟེ། སྡོག་ཨཱརྱ་དེ་བ་མིན་པར་སྣང་ངོ༌། །བོད་ཀྱི་རྡོག་ཨཱརྱ་དེ་བ་མིན་གསུངས། འདི་དང་ཀླུ་བྱང་ལ་ཁ་གཡར་བའི་འགྲེལ་པ་དོན་གསལ་གཉིས་བོད་མ་ཡིན་པ་འདྲའོ། །ཞེས་པ་ནས། འདི་རྗེ་རིན་པོ་ཆེའི་བར་སྐབས་ཀྱི་ཚིགས་བཅད་ཡིན། རིམ་ལྔ་གསལ་སྒྲོན་ནང་ལ་གཅིག་གསུངས་པ་འདི་ཡིན། གཤམ་ལ་གཅིག་གསུངས་ན་འགྲིག་པ་འདྲ་ཞིག་ཏུ་སྣང་སྟེ་རྩ་བ་ནས་གསུངས་མི་འདུག །ས་འདིས་མཁས་གྲུབ་བརྒྱ་སྟོང་གི །ཞེས་པ་ནས། ལྔ་པ་དེའི་མན་ངག་བོད་དུ་བརྒྱུད་ཚུལ་ནི། མངའ་རིས་སུ་དཔལ་ལྡན་ཨ་ཏི་ཤས་སྒྲོན་གསལ་གསུངས་ཤིང༌། ཇོ་བོ་རྗེ་དཔལ་ལྡན་ཨ་ཏི་ཤ་བོད་ལ་ཕེབས་ནས་སྟོད་མངའ་རིས་སུ་སྒྲོན་གསལ་གྱི་བཤད་པ་ཐོག་མར་མཛད་པ་ཡིན། དེ་ནས་རིམ་གྱིས་བརྒྱུད་པའི་རིམ་ལྔའི་གདམས་ངག་ཡོད་ལ། སྐྱེས་མཆོག་ལོ་ཆེན་རིན་ཆེན་བཟང་པོས་རྩ་རྒྱུད་དང་དགོངས་པ་ལུང་སྟོན་སོགས་ཀྱི་རྒྱུད་དང༌། ཞེས་པ་ནས། རིམ་ལྔའི་གདམས་ངག་གི་དར་རྒྱས་ཆེ་བར་བྱུང་ངོ༌། །རྟ་ནག་འགོས་སམ་རྗེ་འགོས་ཀྱིས་རྒྱ་གར་དུ་ལན་བཅུ་གཉིས་བྱོན་ནས་སྤྱིར་པཎྜི་ཏའི་བླ་མ་བདུན་ཅུ་དང་མཁའ་འགྲོ་མའི་བླ་མ་གཉིས་བསྟེན་ཅིང༌། ཞེས་པ་ནས། དྲུག་པ་གདམས་པ་རིན་པོ་ཆེ་དངོས་ཀྱི་དོན་ལ་གཉིས། ཐེག་པ་ཆེན་པོ་གཉིས་ཐུན་མོང་ངམ་ལམ་སྤྱི་ལ་བསླབ་ཚུལ་དང༌། ཞེས་པ་ནས། དད་ཅིང་བླ་མ་ལ་ཡང་གུས། །བླ་མ་ལ་དད་པ་དང་གུས་པ་ཡོད་པ། དེ་བཞིན་གསང་སྔགས་རྡོ་རྗེ་ཐེག་པའི་ཆོས་ལ་ཐེ་ཚོམ་མེད་པར་རྩེ་གཅིག་པའི་དད་པ་ཡོད་པ། རྟག་ཏུ་དགེ་བའི་ལས་ལ་གནས། །མི་དགེ་བཅུ་སྤོང་གི་ཚུལ་ཁྲིམས་གཞིར་བཟུང་ནས་དགེ་བའི་ལས་ལ་བསླབས་པ། རྟོག་པ་ངན་པ་རྣམ་པར་སྤངས། །རྟོག་པ་ངན་པ་ཚེ་འདི་ལ་ཞེན་པ་དང་། ཕྱི་མའི་མངོན་མཐོ་ཕུན་ཚོགས་ལ་ཞེན་པ། རང་བདེ་ཁོ་ན་ལ་ཞེན་པ། སྲིད་པའི་ཕུན་ཚོགས་ལ་ཞེན་པ་སོགས་རྣམ་པར་སྤངས་པ། ལུང་ནི་མང་དུ་ཐོས་པ་དང༌། །གསང་སྔགས་ཀྱི་ཆོས་ཉམས་སུ་ལེན་པ་ལ་ཐེག་པ་ཆེན་པོ་སྤྱིའི་འགྲོ་སྟངས་ཡག་པོ་ཤེས་པ་ཞིག་དགོས། དེ་ལ་ཡང་ཐུན་མོང་གི་སྔོན་འགྲོ་སངས་རྒྱས་ཀྱི་བསྟན་པ་སྤྱིའི་རྨང་གཞི་ལྟ་བུའི་འགྲོ་སྟངས་དེ་དག་ཤེས་དགོས། མདོར་ན། ཐེག་པ་ཆེ་ཆུང་སྔགས་དང་བཅས་པའི་གཞུང་ལུགས་ཤེས་དགོས།

གསོད་པ་དང་ནི་འཚེ་བ་སྤངས། །སེམས་ཅན་རྣམས་ནི་གདོན་པའི་བློས། །མ་གཞི་གོང་དུ་གསུངས་ཚར་ལ། དམིགས་ཀྱིས་བསལ་བ་ནི། སྤྱིར་གསང་སྔགས་ལ་མུ་སྟེགས་པའི་གསང་སྔགས་ཡོད་ལ་ནང་པའི་གསང་སྔགས་ཀྱང་ཡོད། ནང་པའི་གསང་སྔགས་ལ་ཞེ་སྡང་ལམ་བྱེད་ཀྱི་མངོན་སྤྱོད་ལྟ་བུ་ཡོད། ཆོ་ག་རྣམ་མཁྱེན་སྒྲུབ་པའི་ཆོ་གའི་སྟེང་ནས་ཀུན་སློང་ཆགས་སྡང་གི་དབང་གིས་མཐུ་རྒྱག་རེས་ལྟ་བུ་སོགས་མང་པོ་ལག་ལེན་ལ་འགེལ་གྱིན་ཡོད་པས། དམིགས་ཀྱིས་བསལ་ནས། གསོད་པ་དང་ནི་འཚེ་བ་སྤངས། །གསུངས་པ་ཡིན་ཞེས་བཤད་ཆོག །ཀུན་ཏུ་བརྩོན་དང་ཡང་དག་ལྡན།།
དེ་ལ་སོགས་པའི་ཡོན་ཏན་ལྡན། །དད་པ་ཆེན་པོའི་སློབ་མ་བཟང༌། །ཞེས་གསུངས་ཤིང༌། མཚན་ཉིད་མ་ཚང་བའི་སློབ་མ་དད་པ་མེད་པ་དང་ཆོས་ལ་ཐེ་ཚོམ་ཟ་བ་དང་རྐུ་ཐབས་སུ་གནས་པ་དང་དམ་ཚིག་མི་གཙང་བ་དང་དམ་ཉམས་ལ་གསང་སྔགས་བསྟན་པ་ཡིན་ན། སྣོད་རུང་གི་ཡོན་ཏན་དང་མི་ལྡན་པ་ལ་བསྟན་ན་སློབ་མ་འདི་ཕྱིར་ཕུང་བ་དང༌། དེ་ལྟར་སློབ་མ་ལ་སྐྱོན་ཡོང་གིན་ཡོད་པར་མ་ཟད་སློབ་དཔོན་ལ་ཡང་སྐྱོན་ཡོང་གིན་ཡོད། སློབ་དཔོན་གྱི་རྒྱུད་ལ་ལམ་མྱུར་དུ་སྐྱེ་བ་སོགས་ཀྱི་སྒོ་ནས་དངོས་གྲུབ་ཐོབ་པ་ཡུན་རིང་དུ་འགྱང་བར་གསུངས་ཏེ། འབྲུག་པ་ཀུན་ལེགས་ཀྱིས་ཁོང་གི་སྐུ་མཆེད་ཡིན་ནམ་གཅིག་ཡིན། པཎ་ཆེན་ཤཱཀྱ་མཆོག་ལྡན་ཡིན་ནམ་གཅིག་གིས་གསུང་ཆོས་རྒྱ་ཆེན་པོ་གནང་སྐབས། དེར་ཁྱད་གསོད་གནང་བའི་ཚུལ་གྱིས། དབང་བསྐུར་མང་པོ་བསྐུར་ལགས་སམ། །དམ་ཉམས་ས་སྟེང་བཀང་ལགས་སམ། །
ཞེས་གསུངས་པ་ལྟ་བུ་ཡིན། དེ་ཉིད་ལས། ཇི་ལྟར་སེང་གེའི་འོ་མ་ནི། །ཞེས་པ་ནས། དེ་ཡང་སློབ་མའི་ལུས་རྟེན་གྱི་མཚན་ཉིད་རྣམས་གསར་དུ་བསྒྲུབ་མི་དགོས་ཀྱང་གཟུགས་བཟང་བ་དང་སྟོབས་དང་ལྡན་པ་ལ་སོགས་པ་དེ་ཚོའི་གྲས་ལ་གསར་དུ་སྒྲུབ་ཐུབ་པ་ཅང་མེད། སྔོན་ལས་ཀྱིས་འཕངས་ཚར་བ་དེར་ལས་ཀྱི་རྣམ་པར་སྨིན་པ་ནི་མ་གཏོགས་སོ་གསུངས་པ་བཞིན་བཅོས་རྒྱུ་ཅང་མེད། ཡིན་ན་ཡང་། བསམ་པའི་རྟེན་གྱི་ཡོན་ཏན་ཆོས་ལ་དད་ཅིང་བླ་མ་ལ་གུས་པ་དང༌། ཞེས་པ་ནས། བླ་མ་ལྔ་བཅུ་པ་ལས་ཀྱང༌། བསམ་པ་དག་པའི་སློབ་མ་ནི། །ཞེས་པ་ནས། ཁ་ཏོན་བྱ་བར་སྦྱིན་པར་བྱ། །ཐོག་མར་བླ་མ་ལྔ་བཅུ་པ་དེ་བཤད། དེ་ནས་སྔགས་སོགས་བྱིན་པ་ཡིས། །ཞེས་པ་ནས། སྤྱོད་བསྡུས་ལས་ཀྱང༌། དེའི་རིམ་པ་ཡང་འདི་ཡིན་ཏེ། ཐོག་མ་ཉིད་དུ་ནི་སངས་རྒྱས་ཀྱི་ཐེག་པའི་བསམ་པ་ལ་བསླབ་བོ། །སངས་རྒྱས་ཀྱི་ཐེག་པའི་བསམ་པ་ཟེར་བ་དེ་བྱང་ཆུབ་ཀྱི་སེམས་ལ་གསུང་གིན་ཡོད། གང་གི་ཚེ་སངས་རྒྱས་ཀྱི་ཐེག་པའི་བསམ་པ་ལ་ལོབས་པར་གྱུར་པ་དེའི་ཚེ། བྱང་ཆུབ་ཀྱི་སེམས་བསྐྱེད་ནས་བྱང་ཆུབ་ཀྱི་སེམས་ཀྱི་སྟོབས་དང་ལྡན་པ་ཞིག་ལ་བསྐྱེད་རིམ་ལ་བསླབ་བོ་གསུང་གིན་ཡོད། ཐེག་པ་གསར་པ་དྲན་པ་གཅིག་པའི་ཏིང་ངེ་འཛིན་ལ་བསླབ་བོ། །ཞེས་པ་ནས། ཐོག་མར་སངས་རྒྱས་ཀྱི་ཐེག་པ་སྟེ་ཐེག་པ་ཆེན་པོའི་བསམ་པ་བྱང་ཆུབ་ཀྱི་སེམས་ལ་བསླབ་པར་གསུངས་སོ། །གསང་སྔགས་རྡོ་རྗེ་ཐེག་པའི་ཆེད་དུ་བྱ་བའི་གདུལ་བྱ་དེ་ལ་བྱང་ཆུབ་ཀྱི་སེམས་ཡོངས་སུ་རྫོགས་པ་རྒྱུད་ལ་འཁྲུངས་ནས་ཡོད་པ་ཞིག་དང་། ལྟ་བ་ཡང་སློབ་དཔོན་ཀླུ་སྒྲུབ་ཀྱི་ཐུན་མོང་མ་ཡིན་པའི་བཞེད་པ་ཇི་མ་ཇི་བཞིན་པ་དཔེར་ན། ཐ་སྙད་དུ་ཡང་རང་མཚན་བཀག་པའི་ལྟ་བ་ཕྲ་ཞིང་ཕྲ་བ་ངེས་པ་ལྟ་བུ་ཞིག་དགོས་པ་ཡིན། དེའི་དབང་དུ་བྱས་ནས་སྔགས་ཀྱི་སྡོམ་པ་འཐོབ་པ་ལ་བྱང་ཆུབ་སེམས་དཔའི་སྡོམ་པ་ལྡན་དགོས་པ་དང་། བྱང་ཆུབ་སེམས་དཔའི་སྡོམ་པ་འཐོབ་པ་ལ་བྱང་ཆུབ་ཀྱི་སེམས་མཚན་ཉིད་ཚང་བ་ཞིག་དགོས་པ་ཡིན། ང་རང་ཚོ་ལྟ་བུས་བྱང་ཆུབ་ཀྱི་སེམས་མཚན་ཉིད་ཚང་བ་རྒྱུད་ལ་སྐྱེས་སྐྱེས་བར་དུ་བསྒུག་དགོས་བྱུང་ན། གཅིག་བྱས་ན་ཚེ་རབས་ནས་ཚེ་རབས་བར་དུ་འགོར་སྲིད། དེར་བརྟེན། སྤྱིར་འཕགས་ཡུལ་ལ་ཡང་ཡོད་ཤས་ཆེ་སྟེ་བོད་གངས་ཅན་གྱི་ལྗོངས་ལ་བླ་མ་གོང་མ་ཚོ་ཐུགས་རྗེ་ཆེན་པོའི་གཞན་དབང་དུ་གྱུར་ནས་མཁས་གྲུབ་རིན་པོ་ཆེའི་དཀར་ཆག་ཐོའི་ནང་ལ་བྱང་ཆུབ་ཀྱི་སེམས་ལ་མྱོང་བ་སྣེ་ཟིན་བྱུང་ནས་གསུངས་འདུག་པ་དང་། དེ་བཞིན་རྗེ་རིན་པོ་ཆེའི་ལམ་རིམ་ཆེན་མོའི་ནང་ལ་སེམས་དེ་ལ་མྱོང་བ་སྣེ་ཟིན་བྱུང་བའི་མཚམས་ལ། སེམས་དེ་བརྟན་པར་བྱ་བའི་ཕྱིར་སྨོན་པ་ཆོ་གས་བཟུང་། སྤྱོད་པ་ལ་སློབ་འདོད་སྦྱངས། སྤྱོད་པ་ལ་སློབ་འདོད་ཤུགས་དྲག་པོ་སྐྱེས་པའི་མཚམས་ནས་བྱང་ཆུབ་སེམས་དཔའི་སྡོམ་པ་གཟུང་གསུངས་པ་ལྟར། སེམས་བསྐྱེད་མཚན་ཉིད་ཚང་བ་རྒྱུད་ལ་སྐྱེས་མེད་ན་ཡང་སེམས་བསྐྱེད་ལ་མྱོང་བ་སྣེ་ཟིན་ལྟ་བུ་ཡོད་པ་ཞིག་དགོས། ང་རང་ཚོ་ལྟ་བུ་ལ་མྱོང་བ་སྣེ་ཟིན་ཀྱང་དཀའ་ན་ཡང་། སེམས་བསྐྱེད་ལ་སྙིང་ནས་མོས་པ་ཡོད་པ་ཞིག་དང་། བྱང་ཆུབ་ཀྱི་སེམས་ཟེར་སྐབས་སྙིང་ཁོང་རུས་པའི་སྟེང་ནས་དད་པ་དང་དགའ་བ་དང་གུས་པ་ཡོད་པ་ཞིག་དགོས་པ་གལ་ཆེན་པོ་ཡིན།

སྨོན་འཇུག་གི་བྱང་ཆུབ་ཀྱི་སེམས་རྫོགས་པར་སྦྱོང་ཚུལ་ནི། ཇོ་བོ་ཆེན་པོའི་མན་ངག་ལས་འབྱུང་བ་འདི་ཡིན་ཏེ། བྱང་ཆུབ་ཀྱི་སེམས་སྦྱོང་བ་ཡང་སེམས་བསྐྱེད་ཀྱི་ཚིག་ཅིག་བཏོན་ནས་གསོལ་བ་དང་སྨོན་ལམ་ལྟ་བུ་ཤུགས་དྲག་པོ་ཞིག་བརྒྱབ་པ་དེ་ཙམ་ཞིག་སེམས་བསྐྱེད་པ་ལ་མི་བརྩི། སེམས་བསྐྱེད་པ་ཟེར་བ་དེ་ཁ་སང་གོང་དུ་བཀའ་མོལ་བྱུང་བ་བཞིན་རིམ་གྱིས་བློ་སྦྱོང་དགོས་པ་ཡིན་པས་ཐོག་མར་ཐེག་པ་ཆེན་པོའི་བཤེས་གཉེན་མཚན་ཉིད་དང་ལྡན་པ་ཞིག་ལ་བསམ་པ་དང་སྦྱོར་བས་བསྟེན་པ་ཚུལ་བཞིན་དུ་བྱའོ། །དེས་ཀྱང་དལ་བ་དོན་ཆེ་བ་དང་རྙེད་དཀའ་བའི་ཚུལ་བསྟན་ཏེ་བློ་སྦྱངས་པས་དལ་བའི་རྟེན་ལ་སྙིང་པོ་ལེན་འདོད་ཆེན་པོ་སྐྱེས་པ་ན། ནང་ནས་དལ་བའི་རྟེན་ལ་སྙིང་པོ་ལེན་འདོད་དང་ཆོས་བྱ་འདོད་ཆེན་པོ་སྐྱེས་པ་ན། སྙིང་པོ་ལེན་པའི་མཆོག་ནི་ཐེག་ཆེན་དུ་འཇུག་པ་ཉིད་མཆོག་ཡིན་ལ། དེའི་འཇུག་སྒོ་ཡང་བྱང་ཆུབ་ཀྱི་སེམས་ཉིད་ཡིན་ཏེ། དེ་ཡང་དག་པ་ཞིག་རྒྱུད་ལ་ཡོད་ན་དེའི་ཐེག་ཆེན་པ་ཡང་བཅོས་མ་མ་ཡིན་པར་འགྱུར་ལ། བྱང་ཆུབ་ཀྱི་སེམས་དེ་ཚིག་ཙམ་དུ་སོང་ན་ཐེག་པ་ཆེན་པོ་པ་ཡང་ཚིག་ཙམ་དུ་འགྲོ་བའི་ཕྱིར་རོ། །ཞེས་པ་ནས། དེའི་འོག་ཏུ་རང་ཉིད་ཞི་བདེའི་སེམས་བཟློག་པའི་ཕྱིར་དུ་བྱམས་པ་དང་སྙིང་རྗེ་དང་དེའི་རྩ་བ་ཅན་གྱི་བྱམས་པ་དང་སྙིང་རྗེའི་རྩ་བ་ཅན་ཞེས་པའི་ཚིག་དེ་ནུས་པ་ཆེན་པོ་ཡིན། བྱང་ཆུབ་ཀྱི་སེམས་ལ་རིང་དུ་སྦྱངས་ནས་བཅོས་མ་མ་ཡིན་པའི་བྱང་ཆུབ་ཀྱི་སེམས་སྦྱང་བར་བྱའོ། །ཞེས་པ་ནས། བདག་ལ་དབང་བསྐུར་སྩོལ་ཅེས་གསོལ། །ཞེས་དབང་གི་སྔོན་དུ་སོ་ཐར་དང་བྱང་སེམས་ཀྱི་སེམས་བསྐྱེད་དང་སྡོམ་པ་བཟུང་ནས། མ་མཐའ་ཡང་སོ་ཐར་གྱི་ཁྱིམ་པའི་སྡོམ་པ་དགེ་བསྙེན་གྱི་སྡོམ་པ་གཟུང་དགོས་པ་དང་། སོ་ཐར་གྱི་རབ་བྱུང་གི་སྡོམ་པ་དགེ་ཚུལ་སློང་གི་སྡོམ་པ་ཡོད་ན་རབ་ཡིན། དེའི་ཐོག་ལ་བྱང་ཆུབ་སེམས་དཔའི་སྡོམ་པ་གཟུང་དགོས་པ་ཡིན།

དེ་ནས་གཞི་ནས་བླ་མ་ལ་དབང་སྐུར་གྱི་དོན་དུ་གསོལ་བ་གདབ་པར་གསུངས་སོ། །ཞེས་པ་ནས། འདི་ནི་རྡོ་རྗེ་རྩེ་མོ་ལས་ཀྱང་གསུངས་ཏེ། སྲོག་གཅོད་རྐུ་དང་འཁྲིག་པ་དང༌། །ཞེས་པ་ནས། དེ་ཚེ་རིག་པའི་རྒྱལ་པོ་བསྒྲུབ། །འདིར་ཚངས་སྤྱོད་དགེ་བསྙེན་དགོས་པ་ལྟ་བུར་གསུངས་འདུག །གལ་ཏེ་དེ་ནི་རབ་བྱུང་གྱུར། །ཅེས་པ་ནས། ཐེག་པ་ཐུན་མོང་གི་ལམ་གྱི་རིམ་པ་སྔར་བཤད་པ་འདི་དག་ལ་ལེགས་པར་མ་སྦྱངས་ན། ཚེ་འདིའི་འཁྲི་བ་མི་ཆོད་པས་ཆོས་བྱེད་འདོད་བརྟན་པོ་མི་འབྱུང༌། ཆོས་གཤའ་མ་ཞིག་བྱེད་འདོད་ཧ་ཅང་དཀའ་མོ་ཡིན། གསང་སྔགས་ཀྱི་ཆོས་ཀྱིས་རྒྱུ་ནོར་ཡོང་ཟེར་བ་ལྟ་བུ་དང་། ཚེ་སྲིང་ཟེར་བ་ལྟ་བུ། བར་ཆད་བཟློག་ཟེར་བ་ལྟ་བུ་ཞིག་ཐོས་ནས་ཞབས་བརྟན་སྒྲུབ་པ་དང་གཡང་སྒྲུབ་པ་སོགས་བྱེད་པ་དེ་དག་ནོར་འཁྲུལ་ཡིན་པས། ཆོས་ཆོས་སུ་མི་འགྲོ་བ། ཐེག་ཆེན་གྱི་ཆོས་ཐེག་ཆེན་གྱི་ཆོས་སུ་མི་འགྲོ་བ། གསང་སྔགས་ཀྱི་ཆོས་གསང་སྔགས་ཀྱི་ཆོས་སུ་མི་འགྲོ་བ་ཞིག་ཡོང་བ་ཡིན་པས་ཚེ་འདིའི་འཁྲི་བ་ཆོད་པ་གལ་ཆེན་པོ་ཡིན། དད་པ་ཁ་ཞེ་མེད་པ་མི་སྐྱེ་བས་སྐྱབས་གནས་ལ་བློ་ལིང་སྐྱུར་མི་འོང༌། རྗེ་རིན་པོ་ཆེའི་ལམ་རིམ་ཆེ་ཆུང་གི་ལམ་སྤྱིའི་བསྡུ་བའི་སྐབས་ཀྱི་ཚིག་དེ་འདི་དང་ཁྲིད་ཡིག་ཡིད་ཆེས་གསུམ་ལྡན་སོགས་གཞུང་མང་པོར་ཇི་མ་ཇི་བཞིན་ཡོད། ལས་འབྲས་ལ་ངེས་པ་བརྟན་པོ་མི་རྙེད་པས། སྡོམ་པ་གང་གིའང་བསྲུང་སྡོམ་ཞིབ་མོ་མེད་པའི་རྩིང་ཆོས་པར་འགྲོ། ཞེས་པ་ནས། དེ་བཞིན་དུ་མར་ལུགས་ཀྱི་རིམ་ལྔའི་གདམས་པ་དོན་བཞི་མ་ལས་ཀྱང་ལམ་སྒྲུབ་པའི་རྟེན་ལ་དཀོན་མཆོག་གསུམ་ལ་སྐྱབས་སུ་སོང་བ། ཞེས་པ་ནས། སྔོན་གྱི་འདུས་པའི་ལམ་ལ་སློབ་པའི་བོད་ཀྱི་བླ་མ་རྣམས་ལ་ཐུན་མོང་ལམ་གྱི་རིམ་པས་རྒྱུད་སྦྱོང་ལུགས་དེ་མེད་པ་མིན་ནོ། །ལམ་གྱི་ལུས་ཡོངས་སུ་རྫོགས་པ་རེ་ལ་གོ་བ་ལེགས་པོར་ཆགས་ནས་ཉམས་སུ་ལེན་པ་ནི་ལམ་རྫོགས་པར་བགྲོད་པའི་གཞི་ཚང་བར་ཐིངས་པ་ཡིན་པས་གཞན་དང་མི་འདྲ་ལ། ལམ་ཐུན་མོང་བ་ལ་བསླབ་ཚུལ་ནི་གཞན་དུ་རྒྱས་པར་བཤད་ཟིན་ཏོ།།

ཐུན་མོང་མ་ཡིན་པའམ་བྱེ་བྲག་པ་འདུས་པའི་ལམ་ལ་བསླབ་ཚུལ།

གཉིས་པ་ཐུན་མོང་མ་ཡིན་པའམ་བྱེ་བྲག་པ་འདུས་པའི་ལམ་ལ་བསླབ་ཚུལ་ལ་བཞི། རིམ་གཉིས་ཀྱི་ལམ་གྱི་སྣོད་རུང་དུ་བྱ་བ་དང༌། ཞེས་པ་ནས། རྒྱུད་སྡེ་ནས་གསུངས་ཤིང་ཚད་ལྡན་གྱིས་དེའི་དོན་བཀྲལ་བའི་དབང་གི་ཆོ་གས་དབང་བཞི་བྱིན་རླབས་ལྟ་བུའི་བསྡུས་བསྡུས་ལྟ་བུ་མ་ཡིན་པར་དབང་གི་ཆོ་ག་ཚད་ལྡན་ཁུངས་ཐུབ་ལྟ་བུ་ཞིག་གི་སྟེང་ནས་སློབ་དཔོན་མཚན་ཉིད་དང་ལྡན་པས་སྣོད་ལྡན་གྱི་སློབ་མ་ལ་དབང་བསྐུར་བས་ནི་སྔགས་ཀྱི་ཆོས་ཀྱི་སྒོ་འབྱེད་ཅིང༌། ལམ་རྒྱུད་ལ་སྐྱེ་བ་དང་འབྲས་བུ་འགྲུབ་པའི་རྟེན་འབྲེལ་ཐམས་ཅད་ཕྱིན་ཅི་མ་ལོག་པར་སྒྲིག་པ་ཡིན་པས། སྔགས་ལ་འཇུག་པའི་དང་པོའི་སྣོད་རུང་ལ་བྱང་ཆུབ་ཀྱི་སེམས་དང་སྟོང་ཉིད་ཀྱི་ལྟ་བ་སྔོན་འགྲོ་ལ་འགྲོ་དགོས། དབང་གིས་སྔགས་ཀྱི་ལམ་ཉན་པ་སོགས་ཀྱི་སྣོད་རུང་གཉིས་པ་བྱེད་དགོས། སྔགས་ལ་འཇུག་པའི་དང་པོའི་སྣོད་རུང་དུ་སོང་ཟིན་པའི་འོག་ཏུ་རྣམ་པར་དག་པའི་དབང་གིས་སྔགས་ཀྱི་ལམ་ཉན་པ་སོགས་ལ་དབང་བའི་སྣོད་རུང་གཉིས་པར་བསྒྲུབ་པར་བྱ་སྟེ། དེའི་ཚུལ་ཡང་གཞན་དུ་བཤད་ཟིན་ཏོ། །སྔགས་རིམ་ཆེན་མོའི་ནང་ལ་གསུངས་ཡོད། དབང་དོན་དེ་ཉིད་རབ་གསལ་ནང་ལ་ཡང་གསུངས་ཡོད་པ་དེ་དག་ཡིན། གཉིས་པ་སྣོད་དུ་གྱུར་ནས་དམ་ཚིག་དང་སྡོམ་པ་དག་པར་བྱ་བ་ནི། དབང་བསྐུར་བའི་དུས་སུ་བླ་མ་དང་སངས་རྒྱས་དང་བྱང་ཆུབ་སེམས་དཔའ་ཐམས་ཅད་དཔང་དུ་བཙུགས་ནས། ཞེས་པ་ནས། སྲུང་བ་ཉམས་འོག་ཏུ་ཚུད་པ་ཞིག་ལམ་སྒོམ་པའི་སྔོན་དུ་མེད་དུ་མི་རུང་ལ། དེའི་ཚུལ་ཡང་། བླ་མ་སྤྱི་དང་ཁྱད་པར་རྡོ་རྗེ་སློབ་དཔོན་བསྟེན་ལུགས་སྟོན་པའི་གཞུང་བླ་མ་ལྔ་བཅུ་པ་དང༌། སྡོམ་པ་གཟུང་བ་དང༌། བསྒྲག་པའི་གཞུང་དང༌། བྱང་ཆུབ་གཞུང་ལམ་དང་དེ་བཞིན་རྩ་ལྟུང་རྣམ་བཤད་ཀྱི་ནང་ལ་རྗེ་རིན་པོ་ཆེས་ཞིབ་ཕྲ་གསུངས་ཟིན་པ་ཡིན་པས་དེ་དག་ལ་ཞལ་འཕངས་མཛད་འདུག །
རྩ་ལྟུང་དང་སྦོམ་པོའི་རྣམ་བཤད་དུ་རྒྱས་པར་བཤད་ཟིན་པ་ལས་ཤེས་པར་བྱའོ། །ཞེས་པ་ནས། ཕྱི་མ་ཙམ་ལ་ངེས་པ་རྙེད་པས་ནི་སྔ་མའི་གོ་བ་ཡང་མི་འཆགས་པར་སྣང་བས་སྔ་མ་ལ་འབད་པར་བྱའོ། །མཐུན་རྐྱེན་ཚོགས་གསོག་པ་བླ་མའི་རྣལ་འབྱོར་དང་འགལ་རྐྱེན་སྡིག་སྒྲིབ་སྦྱོང་བ་ཡིག་བརྒྱ་དང་མཎྜལ་གསོག་པ་དེ་དག་གདན་རྫོགས་ནང་ནས་ཐོན་ཡོང་གིན་ཡོད། གསུམ་པ་དམ་ཚིག་དང་སྡོམ་པ་དག་ནས་ལམ་ཇི་ལྟར་བསྒོམ་པ་ལ་གསུམ། རིམ་གཉིས་ཀྱི་གོ་རིམ་ངེས་པ་དང༌། ཞེས་པ་ནས། རིམ་གཉིས་ལ་བོགས་འབྱིན་པའི་ཐབས་སྤྱོད་པའོ། །དང་པོ་ནི། རྒྱུད་སྡེ་གོང་མའི་གོང་མ་རྣལ་འབྱོར་བླ་མེད་ལ་བསྐྱེད་རིམ་དང་རྫོགས་རིམ་ཞེས་རིམ་པ་གཉིས་གསུངས་ནས་དེ་འདྲའི་རིམ་པ་གཉིས་པོ་དེ་གོ་རིམ་ངེས་པ་ཅན་ཡིན། མཆོག་འདོད་པའི་གང་ཟག་གིས་བསྐྱེད་རིམ་མི་སྒོམ་པ་ཡང་མིན་ལ། མ་གཞི་ཐུན་མོང་གི་དངོས་གྲུབ་སྒྲུབ་བྱེད་བསྐྱེད་རིམ་དང་མཆོག་གི་དངོས་གྲུབ་སྒྲུབ་བྱེད་རྫོགས་རིམ་ཞེས་གསུངས་ཡོད་པ་ནི། ཐུན་མོང་གི་དངོས་གྲུབ་བསྐྱེད་རིམ་ཙམ་གྱིས་སྒྲུབ་ཐུབ། མཆོག་གི་དངོས་གྲུབ་རྫོགས་རིམ་མེད་ན་མི་འགྲུབ་པ་ཡིན་པས་མཆོག་གི་དངོས་གྲུབ་སྒྲུབ་བྱེད་རྫོགས་རིམ་ཞེས་གསུངས། མཆོག་གི་དངོས་གྲུབ་སྒྲུབ་མཁན་དེས་བསྐྱེད་རིམ་སྒོམ་མི་དགོས་པ་མིན། བསྐྱེད་རིམ་སྒོམ་པའི་ཚུལ་ཡང་བསྐྱེད་རིམ་གྱི་བག་ཆགས་བཞག་པ་ཙམ་ཞིག་བྱས་ནས་རྫོགས་རིམ་ལ་བསླབ་དགོས་པ་ཡང་མིན། བསྐྱེད་རིམ་ལེགས་པར་སྦྱངས་ནས་བྱུང་ན་བསྐྱེད་རིམ་ཕྲ་མོ་མཐར་ཕྱིན་པ་ཞིག་དགོས། དེ་མེད་ན་བོད་ཀྱི་བླ་མ་གོང་མ་ཚོའི་བཤད་པ་ལ་བསྐྱེད་རིམ་རགས་པ་ལ་བརྟན་པ་ཐོབ་ན་དེ་ནས་རྫོགས་རིམ་གྱི་དམིགས་སྐོར་ལ་ཁྲིད་པར་གསུངས་པ་ལྟར་ཡིན།

བསྒོམ་པའི་རིམ་པ་ཡང་སྔོན་དུ་བསྐྱེད་རིམ་ལ་ལེགས་པར་སྦྱངས་ནས་ཞེས་པ་ནས། གོ་རིམ་ཇི་ལྟ་བ་བཞིན་དུ་བསླབ་པར་བགྱིའམ་ཡང་ན་བླ་མའི་མན་ངག་ཙམ་གྱིས་དེ་དག་སྐད་ཅིག་ཙམ་གྱིས་སོ་སོར་སྣང་བར་བགྱི། ཞེས་བླ་མའི་མན་ངག་ཙམ་གྱིས་ལམ་གོང་མ་དེ་དག་ལ་བགྲོད་མི་དགོས་པར་སྐད་ཅིག་ཙམ་གྱིས་ལམ་སང་ལམ་ཐོད་རྒལ་དུ་ཞུགས་ནས་ཉམས་སུ་ལེན་ཆོག་པ་ཡིན་ནམ་ཞེས་དྲི་བ་དྲིས་པ་ཡིན། རྡོ་རྗེ་སློབ་དཔོན་གྱིས་སྨྲས་པ། རིམ་གྱིས་འཇུག་པས་བསླབ་པར་བྱ་ཡི་ཅིག་ཅར་ནི་མ་ཡིན་ནོ། །ཞེས་པ་ནས། དེའི་ཤེས་བྱེད་དུ་ལང་ཀར་གཤེགས་པ་དང་དཔའ་བར་འགྲོ་བའི་མདོ་གཉིས་དྲངས་ནས་བསྒྲུབས་སོ། །ཙནྡན་ལྟ་བུ་དང་པདྨ་དཀར་པོ་ལྟ་བུ་གསུངས་པ་ལྟ་བུ་དང་། རིན་པོ་ཆེ་ལྟ་བུ་གསུངས་པའི་གསང་ཆེན་སློབ་བཤད་ཀྱི་གདུལ་བྱ་མང་པོ་ཡོད་པའི་ནང་ནས། དེས་ན་ལམ་འདིར་འཇུག་པའི་གདུལ་བྱའི་བཟང་ཤོས་རིན་པོ་ཆེ་ལྟ་བུ་ལ་ཡང་ལས་དང་པོ་པའི་གནས་སྐབས་ཤིག་མེད་ན་ནི་ལམ་ལ་མ་བལྟོས་པར་དང་པོ་ནས་གྲོལ་བའི་སྐྱོན་དུ་འགྱུར་བས་ལས་དང་པོ་པའི་སྐབས་འདོད་དགོས་སོ། །
ཞེས་པ་ནས། སྐས་ཀྱི་རིམ་པ་ལྟ་བུར་གསུངས། །ཞེས་གསུངས་པ་ལྟར་བྱ་དགོས་སོ། །
སྔར་ནས་བག་ཆགས་བརྟན་པོ་ཡོད་པས་ཚེ་འདི་ལ་ཆུང་ཆུང་སྐབས་ནས་ཚིག་དོན་བློ་ལ་ཤར་ཤར་ཡོད་པ་ཞིག་ཡོང་མདོག་ཁ་པོ་མིན། ཡིན་ན་ཡང་། བག་ཆགས་མཐུག་པོ་ཡོད་པས་རྐྱེན་ཅུང་ཟད་ཅིག་གིས་ལམ་སང་སྔོན་གྱི་བག་ཆགས་སད་ནས་བྱང་ཆུབ་ཀྱི་སེམས་དང་ངེས་འབྱུང་སྐྱེས་པ་ལྟ་བུ་ཡོང་རྒྱུ་ཡོད།

འོན་ཏེ་སྐྱེ་བ་སྔ་མ་མང་པོར་ལམ་འོག་མ་སྦྱངས་པའི་མཐུ་ལྡན་འགའ་ཞིག་ལམ་འོག་མ་རྣམས་ནས་འཁྲིད་མི་དགོས་པར་གོང་མ་ནས་ཁྲིད་པས་ཆོག་པ་ལ་བསམས་ནས་ཅིག་ཅར་བར་སྨྲ་ན་ནི། དེ་གནས་ཚུལ་ཁ་ཁ་ཡིན། དེ་དོན་གྱིས་སྔར་ནས་གོམས་ཟིན་པ་ཡིན། རྟོགས་པ་སྐྱེས་ཚར་བ་ཞིག་ཡིན་པས། མཐོང་ལམ་སྐྱེ་བ་ལ་ཚོགས་སྦྱོར་གྱི་ལམ་སྔོན་དུ་འགྲོ་དགོས་མི་དགོས་དཔྱོད་པ་ན། ཞེས་པ་ནས། རྣལ་མ་མ་བཅོས་པའི་རྫོགས་རིམ་གྱི་རྟོགས་པ་ཐོབ་ནས་བཅོས་མའི་རྣལ་འབྱོར་བསྐྱེད་རིམ་འདོར་བ་ཡིན་ཀྱང༌། རྣལ་མ་མ་བཅོས་པའི་རྫོགས་རིམ་གྱི་རྟོགས་པ་དེ་འཐོབ་པ་ལ་བཅོས་མའི་བསྐྱེད་རིམ་བསྒོམ་དགོས་པས་ལས་དང་པོ་པ་ལ་བསྐྱེད་རིམ་ཤིན་ཏུ་བསྔགས་ཤིང་གལ་ཆེ་བ་ཡིན་ཏེ། རྡོ་རྗེ་མཁའ་འགྲོ་ལས། རྣལ་མའི་སྦྱོར་བ་རྟོགས་བྱའི་ཕྱིར། །བཅོས་མ་ཡི་ནི་བསྒོམ་པ་དང༌། །རྣལ་མའི་སྦྱོར་བ་རྫོགས་རིམ་མ་བཅོས་པའི་རྣལ་འབྱོར་དེ་ཡིན། མ་བཅོས་པའི་རྣལ་འབྱོར་བསྐྱེད་པའི་སྨིན་བྱེད་དུ་བཅོས་མའི་རྣལ་འབྱོར་བསྒོམ་དགོས། དེ་བཞིན་ངེས་དོན་གྱི་སྔགས་བདེ་སྟོང་གི་ཏིང་ངེ་འཛིན་རྒྱུད་ལ་སྐྱེ་བ་ལ་དྲང་དོན་གྱི་སྔགས་བགྲང་དགོས། བཅོས་མ་ཡི་ནི་བཟླས་པ་བྱ། །
ཞེས་པ་ནས། བཅོས་མ་དག་ནི་མི་བྱ་འོ། །མ་བཅོས་པའི་རྫོགས་རིམ་གྱི་རྟོགས་པ་སྐྱེས་ཚར་བའི་རྗེས་ལ་བཅོས་མའི་རྣལ་འབྱོར་གྱི་བྱ་བ་གྲུབ་ཟིན་པ་ཡིན་པས་དགོས་པ་མེད། དཔེར་ན་གཟིངས་ལ་འཇུས་ནས་ནི། །ཆུ་ཡི་ཕ་རོལ་འགྲོ་བར་བྱེད། །ཅེས་པ་ནས།

འོ་ན་རིམ་གཉིས་ཀྱི་གོ་རིམ་རྣམས་ངེས་པར་བྱེད་པ་རྒྱུད་ཀྱི་ལུང་གིས་སྒྲུབ་པར་རིགས་པ་ལ། མདོ་སྡེའི་ལུང་གིས་སྒྲུབ་པ་ཅི་ཡིན་སྙམ་ན། གོང་དུ་ལང་ཀར་གཤེགས་པ་དང་དཔའ་བར་འགྲོ་བས་བསྒྲུབས་པ་གང་ཡིན་ཞེ་ན། མདོ་སྔགས་གཉིས་ལ་ལམ་མྱུར་བུལ་ཡོད་ཀྱང་ལས་དང་པོ་པའི་ས་ནས་རིམ་ཅན་དུ་འཇུག་དགོས་པར་འདྲ་བ་རྟོགས་པའི་དོན་དུ་མཛད་དོ། །ཞེས་པ་ནས། རྣལ་འབྱོར་རིག་པས་མཆོག་ཏུ་བསྒྲུབ། །ཅེས་རྣལ་འབྱོར་དང་རྗེས་སུ་རྣལ་འབྱོར་ཤིན་ཏུ་རྣལ་འབྱོར་རྣལ་འབྱོར་ཆེན་པོ་ལ་སོགས་པའི་སྦྱོར་བ་དྲུག་བསྐྱེད་རིམ་པས་སྒྲུབ་དགོས་པར་གསུངས་པ་ཡིན། དེ་ནས་དབྱངས་མེད་ཡི་གེ་ཧ། །ཤིན་ཏུ་རྒྱ་ཆེར་བཟླས་པར་བྱ། །བསྐྱེད་རིམ་པའི་ཡིད་བཟླས་ཡིན་པ་འདྲ། ཞེས་གསུངས་ཏེ། རྣལ་འབྱོར་དྲུག་ནི། ཞེས་པ་ནས། དཀྱིལ་འཁོར་རྒྱལ་མཆོག་དང་ལས་རྒྱལ་མཆོག་དྲུག་དང༌། གསང་བ་འདུས་པ་ལ་དང་པོའི་སྦྱོར་བ་དང་། དཀྱིལ་འཁོར་རྒྱལ་མཆོག །ལས་རྒྱལ་མཆོག་གི་ཏིང་ངེ་འཛིན་གསུམ་ལས་དང་པོའི་སྦྱོར་བ་ལ་རྣལ་འབྱོར་དང་རྗེས་སུ་རྣལ་འབྱོར་ཤིན་ཏུ་རྣལ་འབྱོར་རྣལ་འབྱོར་ཆེན་པོ་སྟེ་རྣལ་འབྱོར་བཞི་དང་། དེ་བཞིའི་སྟེང་ལ་དཀྱིལ་འཁོར་རྒྱལ་མཆོག་དང་ལས་རྒྱལ་མཆོག་བསྣན་པས་རྣལ་འབྱོར་དྲུག་ཡོད། དབྱངས་མེད་ཀྱི་ཡི་གེ་བཟླ་བ་རྡོ་རྗེ་བཟླས་པ་ལ་བཤད་དོ། །བསྐྱེད་རིམ་པའི་རྡོར་བཟླས་སམ་ཡིད་བཟླས་དང་། ཡང་ན། རྫོགས་རིམ་པའི་རྡོ་རྗེ་བཟླས་པ་ལ་གསུང་བཞིན་ཡོད་པ་ཡིན་ནམ། གསང་བ་གྲུབ་པ་ལས་ཀྱང༌། དཔལ་ལྡན་འདུས་པ་ཡོངས་གསལ་བར། །ཞེས་པ་ནས། དང་པོར་ཡི་གེ་དགོད་པར་བྱ། །མདོ་དོན། ཐོག་མར་བསྐྱེད་རིམ་གྱི་ལྷ་སྐུ་བསྐྱེད་པའི་ཡི་གེ་བཀོད། དེ་ནས་བསྐྱེད་རིམ་གྱི་ལམ་ལ་བསླབ། བསྐྱེད་པའི་རིམ་པ་ལ་གནས་པས། །ཞེས་པ་ནས། གཉིས་པ་རང་གི་རང་བཞིན་ཉིད། །དེ་ཁོ་ན་ཉིད་བསྒོམ་དགོས་པ་དང་། གསུམ་པར་ལྷ་རྫས་མཆོག་གྱུར་པ། །ཡེ་ཤེས་ཕྱག་རྒྱ་རྣམ་པར་བསྒོམ། །མཆོད་པའི་སྐད་དོད་པུ་ཛ་ཞེས་པ་རྒྱལ་བ་དགྱེས་པ་བདེ་ཆེན་བསྒོམ་དགོས་པ་ལ་གོ་བ་མིན་ནམ། བཞི་པ་གོང་མར་གང་བྱ་བ། །ཕྱག་རྒྱ་ཆེན་པོ་རྣམ་པར་བསྒོམ། །ནོར་བུ་འགེངས་པའི་སྐབས་ལ་ཕྱག་རྒྱ་རིགས་བཞི་གསུངས་ཡོད་པས་ཕྱག་རྒྱ་རིགས་བཞི་གསུང་གིན་ཡོད་པ་ཡིན་ནམ། ཡང་ན་སྟོང་ཉིད་ལ་ཕྱག་ཆེན་དུ་བྱས་པའི་ཕྱག་རྒྱ་ཆེན་པོ་ལ་གསུང་གིན་ཡོད་པ་ཡིན་ནམ། ཞེས་གསུངས་སོ།།

དེ་ལྟར་ལམ་རིམ་གྱིས་བགྲོད་པ་ལ་བརྟེན་ནས་གཙོ་བོར་ལྷན་ཅིག་སྐྱེས་པའི་ཡེ་ཤེས་བསྒོམ་དུ་ཡོད་པའི་སྐབས་སུ་བསྐྱེད་རིམ་ལ་སོགས་པའི་སྤྲོས་པ་སྒོམ་པ་འགོག་པའི་གཞུང་མང་པོ་དྷོ་ཧ་ལ་སོགས་པར་གསུངས་པ་ལ་འཁྲུལ་ནས། བཅོས་མིན་གྱི་བདེ་སྟོང་ལྷན་ཅིག་སྐྱེས་པའི་ཉམས་མྱོང་སྐྱེས་ཟིན་པའི་འོག་ལ་ལྷན་ཅིག་སྐྱེས་པའི་བདེ་སྟོང་གི་ཏིང་ངེ་འཛིན་ཉག་གཅིག་ལ་བསླབས་པས་ཆོག་པས། བཅོས་མའི་རྣལ་འབྱོར་དང་དེ་དང་འབྲེལ་བའི་ཕྱག་འཚལ་བ་ལྟ་བུ་དང་སྔགས་བགྲང་བ་ལྟ་བུ་ཆེད་དུ་གཉེར་ནས་འགོག་པ་ཡིན། བྲམ་ཟེ་ཆེན་པོའི་ལུགས་ཅིག་ཅར་བ་དང༌། ཞེས་པ་ནས། དེས་ན་ལམ་འདི་ལ་ལས་དང་པོ་བ་བློ་མ་སྦྱངས་པ་ཐོག་མར་འཇུག་པའི་རིམ་པ་ལ་དབང་པོ་འབྲིང་རྟུལ་རིམ་གྱིས་པ་དང༌། དབང་པོ་ཤིན་ཏུ་རྣོན་པོ་ཅིག་ཅར་བའི་ལམ་གཉིས་འདོད་པའི་རྣམ་གཞག་ནི་རྒྱུད་དང་ཁུངས་ཐུབ་ཀྱི་གཞུང་མཐའ་དག་དང་འགལ་བའོ། །ལམ་འདི་ལ་ཐོག་མར་འཇུག་པའི་རིམ་པ་ཞེས་པ་ལས་དང་པོ་བ་བློ་མ་སྦྱངས་པ་ཞིག་ཐོག་མར་འཇུག་པའི་སྐབས་སུ་ཅིག་ཅར་བའི་ལུགས་ཟེར་བ་གཅིག་དང་། རིམ་གྱིས་པའི་ལུགས་ཟེར་བ་གཉིས་ཞེས་གསུང་རྒྱུན་ཡོད་པ་དེ། གཞུང་དང་འགལ་བ་ཡིན་ཞེས་གསུངས་འདུག །འདི་དག་གི་རྣམ་གཞག་རྒྱས་པར་རྡོ་རྗེ་འཆང་ཆེན་པོའི་ལམ་གྱི་རིམ་པར་བཤད་ཟིན་ཏོ། །གཉིས་པ་གོ་རིམ་ཅན་གྱི་རིམ་གཉིས་སྒོམ་ཚུལ་ལ་གཉིས། བསྐྱེད་རིམ་སྒོམ་ཚུལ་དང༌། ཞེས་པ་ནས། རིམ་གཉིས་ཀྱི་ཐུན་མོང་བའི་སྔོན་འགྲོ་དང་ཐུན་མོང་མ་ཡིན་པའི་སྔོན་འགྲོའམ་སྔོན་འགྲོ་དང་པོ་དང་སྔོན་འགྲོ་གཉིས་པ་དེ་རྣམས་སྔོན་དུ་སོང་བ་དེས་ཐོག་མར་བསྐྱེད་རིམ་སྒོམ་དགོས་ན། བསྐྱེད་རིམ་ཅི་ཙམ་ཞིག་ལ་རིམ་པ་ཇི་ལྟར་སློབ་ཅེ་ན། ཞེས་པ་ནས། ཡེ་ཤེས་ཀྱི་ས་སྒོམ་པ་ནས་ལས་རྒྱལ་མཆོག་གི་མཐར་ཐུག་པའི་བར་ལ་སྒྲོན་གསལ་གྱིས་བཤད་དོ། །དང་པོ་སྦྱོར་བའི་ཏིང་ངེ་འཛིན། དེ་ནས་དཀྱིལ་འཁོར་རྒྱལ་མཆོག་གི་ཏིང་ངེ་འཛིན། ལས་རྒྱལ་མཆོག་གི་ཏིང་ངེ་འཛིན་ཏེ་ཏིང་ངེ་འཛིན་གསུམ་གའི་དབང་དུ་བྱས་པའི་བསྐྱེད་རིམ་མམ་བདག་བསྐྱེད་རྒྱས་པ་དེ་ཡིན།

ཡང་ལེའུ་དེ་ཉིད་ལས། ཡང་ན་རྡོ་རྗེ་བཞི་དག་གིས། །ཞེས་པ་ནས། དང་པོ་སྟོང་ཉིད་བྱང་ཆུབ་སྟེ། །གནས་ཀྱི་དེ་ཉིད་ནས་དེ་བཞིན་ཉིད་ལ་བྱང་ཆུབ་པའི་བར་ཡིན། གཉིས་པ་ས་བོན་བསྡུས་པ་འོ། །ལྡང་བའི་དེ་ཉིད་ནས་ཕྱག་མཚན་ལས་བྱང་ཆུབ་པའི་དེ་ཉིད་ཀྱི་བར་ཡིན། གསུམ་པ་གཟུགས་ཉིད་རྫོགས་པ་སྟེ། །སྐུ་རྫོགས་པ་ལས་བྱང་ཆུབ་པའི་དེ་ཉིད་ནས་ཡན་ལག་ཁྲོ་བོའི་དེ་ཉིད་ཀྱི་བར་ཡིན། བཞི་པ་ཡི་གེ་དགོད་པ་འོ། །
བསྡུས་ན་སྐུ་བྱིན་རླབས་ནས་ཡབ་ཡུམ་གྱི་གསང་གནས་ལ་ཡི་གེ་འགོད་པ་དང་གཏུམ་མོ་གཟུང་བའི་གསང་བ་དང་དེ་ཁོ་ན་ཉིད་ཀྱི་མཆོད་པའི་དེ་ཉིད་ཀྱི་བར་ཡིན། རྒྱས་པར་བྱས་ན་དེ་ནས་ལྟེ་འོག་ཕྱག་མཚན་ཕྲ་མོ་སྒོམ་པའི་བར་ཡིན། ཞེས་གསུངས་པའི་དོན་དུ་བཤད་དོ། །ཞེས་པ་ནས། སྒྲུབ་ཐབས་ལ་རྒྱས་བསྡུས་གཉིས་སུ་བྱེད་པ་འདི་མ་གཏོགས་པ་འཕགས་པ་ཡབ་སྲས་ཀྱི་གཞུང་ནས་མ་བཤད་དོ། །དེའི་ཕྱིར་ལུགས་འདི་ལ་འདུས་པའི་རིམ་གཉིས་སྒོམ་མཁན་ཞིག་གིས་ཐོག་མར་རྡོ་རྗེ་འཆང་ལྟ་བུའི་དཔའ་བོ་གཅིག་ལ་ཁྲིད་ནས་དེ་ལ་གསལ་སྣང་བརྟན་པ་ན་དེ་ནས་སྒྲུབ་ཐབས་ལྷག་མ་ལ་འཁྲིད་པའི་ཕྱག་ལེན་འདུག་པ་བཞིན་བྱེད་ན་མ་གཏོགས་པ། བསྐྱེད་རིམ་གྱི་ལྷ་སྐུ་སྒོམ་པའི་སྐབས་ལ་ཐོག་མར་གཙོ་བོ་གཅིག་པུ་ལ་དམིགས་པ་གཏད། དེ་ནས་ཡུམ་ནས་འཁོར་སོགས་ག་ལེར་སྣོན་པ་བརྒྱབ་ནས་ཁྲིད་པ་བསྐྱེད་རྫོགས་ཀྱི་ཁྲིད་ཀྱི་ནང་ལ་གསལ་བ་དེ་བཞིན་ཡིན་པ་འདྲ། དེ་འདྲའི་ཕྱག་ལེན་འདུག་པ་བཞིན་བྱེད་ན་གནས་ཚུལ་ཁ་ཁ་ཡིན་ལ། དེ་ལ་དགོས་པ་ཞིག་ཡོད། དེ་མིན་ལྷ་ཡབ་ཡུམ་ཟུང་གཅིག་ཙམ་ཞིག་བསྒོམས་པས་ནི་རྫོགས་རིམ་གྱི་རྟོགས་པ་རྫོགས་པར་སྐྱེ་བའི་དགེ་རྩ་སྨིན་མི་ནུས་སོ། །
ཡིན་གཅིག་མིན་གཅིག་ལྷ་ལྔ་པ་ཡན་ཆད་ཅིག་དགོས་པར་གསུངས་པ་ཡིན།

དེས་ན་མར་ལུགས་པ་ཁ་ཅིག །དཀྱིལ་འཁོར་གྱི་འཁོར་ལོ་སྒོམ་པ་ལས་ཚོགས་སྒྲུབ་པ་ལ་དགོས། ཞེས་པ་ནས། སྒྱུ་ལུས་ནས་ཡེ་ཤེས་ཀྱི་སྐུ་སྐྱེད་པར་སྤྱོད་བསྡུས་ལས་གསུངས་པ་དང་མི་མཐུན་ཞིང༌། གོང་དུ་ས་བོན་ཕྱག་མཚན་ལས་བསྐྱེད་པ་ལ་བསྐྱེད་རིམ་པའི་སྐུ་ཡི་མིང་བཏགས། ལྷ་སྐུ་ཡབ་ཡུམ་དཀྲོང་བསྐྱེད་ཙམ་གྱིས་བསྐྱེད་པ་ལ་ཡེ་ཤེས་ཀྱི་སྐུ་ཞེས་མིང་བཏགས་པ་དེ་ནོར་འདུག་ལ་དེ་དག་འཁྲུལ་བ་ཆེན་པོ་ཡིན་པར་གསུངས། འཁྲུལ་བ་ཆེན་པོ་གང་འདྲ་ཡིན་ཟེར་ན། རྫོགས་རིམ་སྒོམ་པའི་སྔོན་འགྲོར་ཡེ་ཤེས་ཀྱི་སྐུ་སྐྱེད་ཅེས་པ་ནི་འདུས་པ་འཕགས་ལུགས་ལ་ཡེ་ཤེས་ཀྱི་སྐུ་ཟེར་བ་དེ་རྫོགས་རིམ་ཐོབ་ནས་མ་གཏོགས་མེད། དེ་ཡང་བསྐྱེད་རིམ་ནས་བརྩམས་ཏེ་ལུས་དབེན་དང་ངག་དབེན་དེ་ཚོའི་སྐབས་ལ་ཡེ་ཤེས་ཀྱི་སྐུ་མེད་ཅེས་གསུངས་འདུག །སེམས་དབེན་གྱི་བར་ལ་ལྷའི་སྐུ་མེད་པས་གཞི་ནས་སེམས་དབེན་མཐར་ཐུག་པའི་རྗེས་ལ་རླུང་སེམས་ཙམ་ལས་སྒྱུ་མའི་ལུས་འགྲུབ་ལ། སྒྱུ་མའི་ལུས་གྲུབ་པ་དེ་ནས་ཡེ་ཤེས་ཀྱི་སྐུ་སྐྱེད་པར་སྤྱོད་བསྡུས་ལས་གསུངས་པ་དང་མི་མཐུན། ཁྱད་པར་དུ་བསྐྱེད་རིམ་ལ་སྔགས་ཀྱི་སྐུ་དང་ཡེ་ཤེས་ཀྱི་སྐུ་གཉིས་སུ་འབྱེད་པ་ནི་ལུགས་འདི་ལ་གནས་མ་ཡིན་པའི་དོགས་པའོ། །ཞེས་པ་ནས། བསྐྱེད་རིམ་མ་མཐའ་ཡན་ཆད་ཅིག་སྒོམ་པ་གལ་ཆེ་ལ། བསྐྱེད་རིམ་དང་སྦྱོར་ཙམ་གྱིས་སྒོམ་པ་གལ་ཆེན་པོ་ཡིན་གསུངས་པ་ཡིན་པ་འདྲ། ལེའུ་བཅུ་གསུམ་པ་རྩ་འགྲེལ་ལས་ལས་དང་པོ་པའི་སེམས་གཡེང་བ་སྲུང་བ་ལ་སྲུང་འཁོར་ཐུན་བཞིར་བསྒོམ་དགོས་པར་ཡང་གསུངས་སོ།།

གཉིས་པ་རིམ་པ་ཇི་ལྟར་སློབ་པ་ནི། བསྐྱེད་རིམ་ལ་སློབ་པའི་རིམ་པ་ནི། སྤྱོད་བསྡུས་ལས། སངས་རྒྱས་ཀྱི་ཐེག་པའི་བསམ་པ་ལ་ལོབས་པའི་ཚེ་དྲན་པ་གཅིག་པའི་ཏིང་ངེ་འཛིན་ལ་སློབ། རགས་པ་དྲན་པ་གཅིག་པའི་ཏིང་ངེ་འཛིན་ཟེར་བ་དེ་ཡིན་ཞིང་། བསྐྱེད་རིམ་རགས་པ་ལ་སློབ་ཚུལ་ཡིན། བསྐྱེད་རིམ་རགས་པ་དྲན་པ་གཅིག་པ་ལ་སློབ་པ་ཟེར་བ་ཚོགས་ཞིང་མཆོད་པ་སྔོན་དུ་བཏང་ནས་དངོས་གཞི་ཡེ་ཤེས་ཀྱི་ས་བསྒོམས་པ་ནས་ཆོ་ག་བང་བསྒྲིགས་ནས་དངོས་སུ་ཚིག་ཁ་ནས་འདོན་པའམ། ཚིག་ཁ་ནས་མ་བཏོན་ན་ཡང་དོན་ལ་བསམ་བློ་བཏང་བ་ཙམ་མ་ཡིན་པར་དེ་དང་དེའི་སྐབས་ཀྱི་གསལ་སྣང་བློ་ལ་ཤར་བར་བྱས་པ་དང་ང་རྒྱལ་ཡང་བཟུང་སྟེ་མཐར་གྱིས་གོམས་པ་ལྟ་བུ་ཞིག་ལ་གསུངས་པ་ཡིན། དེ་ལ་ལོབས་པའི་ཚེ་རྟོག་པའི་རྣལ་འབྱོར་ལ་སློབ། དེ་ནས་ཕྲ་ཐིག་སྒོམ་པ་ལ་སློབ་དགོས། དེ་ལ་ལོབས་པའི་ཚེ་ལས་དང་པོ་པའི་ཏིང་ངེ་འཛིན་ལ་གནས་པར་གསུངས་པ་འདི་ཡིན་ནོ། །བསྐྱེད་རིམ་ཕྲ་རགས་གཉིས་ཀ་མཐར་ཕྱིན་པ་ན་ལས་དང་པོ་པའི་ཏིང་ངེ་འཛིན་ལ་གནས་པ་ཡིན། འདི་ལ་སྤྱོད་བསྡུས་ཀྱི་འགྲེལ་པར་བསྐྱེད་རིམ་ལ་སྐད་ཅིག་མ་གཅིག་གིས་སློབ་པ་དྲན་པ་གཅིག་པ་དང༌། ཞེས་པ་ནས། དཀྱིལ་འཁོར་རྒྱལ་མཆོག་ཡན་ཆད་དོ། །ཕྱོགས་གཅིག་ནས་བསྐྱེད་རིམ་གྱི་སྐུ་གསུམ་ལམ་འཁྱེར་གྱི་ཐོག་ནས་རྫོགས་རིམ་གྱི་སྐུ་གསུམ་འགྲུབ་པའི་སྨིན་བྱེད་ཁྱད་པར་ཅན་སྒྲུབ་ཀྱིན་ཡོད། གཉིས་ནས་རྒྱུད་སྡེ་བཞི་གར་ཐུན་མོང་དུ་ཡོད་པའི་ལྷ་ཡི་གསལ་སྣང་དང་ང་རྒྱལ་གཉིས་ཀྱི་ཐོག་ནས་ཐ་མལ་པའི་སྣང་བ་དང་ཞེན་པ་གཉིས་པོ་དེ་སེལ་དགོས་པར་གསུངས་པ་ཡིན། ཐ་མལ་པའི་ཞེན་པའི་གཉེན་པོར་ང་རྒྱལ་སྒོམ་པ་དང་ཐ་མལ་པའི་སྣང་བའི་གཉེན་པོར་གསལ་སྣང་སྒོམ་པ་གཉིས་ཀྱི་ནང་ནས་གཙོ་བོ་ང་རྒྱལ་ཡིན། དཔེར་ན། མི་གཞན་ཞིག་གིས་བཀྲ་ཤིས་ཞེས་བཤད་པ་ཡིན་ན། དེའི་ཕུང་པོ་བློ་ཡུལ་དུ་ཤར་ནས་དེ་ནས་གཞི་ནས་མིང་ལ་བཀྲ་ཤིས་ཞེས་འཇུག་པའི་མི་དེ་བློ་ལ་འཆར་བ་བཞིན། ལྷ་སྒོམ་སྐབས་སྔོན་ལ་ཐ་མལ་པའི་སྣང་བ་དེ་སྟོང་སྦྱངས་བྱས། དེ་ཡང་མེད་པར་ལྟ་བ་མིན་པར་གཙོ་བོར་བློའི་ངེས་ངོར་རང་བཞིན་མེད་པ་ལ་ངེས་པ་དྲངས། དགོས་པའི་དབང་གིས་སྣང་ངོའི་སྤྲོས་པ་དེ་ཡང་བསྡུས། སྟོང་པའི་ངང་ལས་མོས་པ་ཚུན་ཆད་ཀྱི་ཐོག་ནས་སྟོང་ཉིད་ངེས་པའི་བློ་ཁོ་རང་སྒྲུབ་གཞི་བྱས་ནས་ཡིད་ངོ་ལ་ས་བོན་ཕྱག་མཚན་ལས་བསྐྱེད་པའམ། དཀྲོང་བསྐྱེད་བྱས་པའམ། ལྷ་སྐུ་ཞིག་བསྐྱེད་ནས་དེ་གའི་ངང་ལ་བློ་གནས་པའི་རྒྱུན་ཅུང་ཙམ་རིང་དུ་ཕྱིན་པ་ཡིན་ན། དེ་ནས་ཚིག་ང་ཟེར་བ་ཞིག་ཐོན་སྐབས་ཡིད་ངོ་ལ་དག་པའི་ཕུང་ཁམས་སྐྱེ་མཆེད་ཀྱི་སྣང་བ་ཤར་བ་དེ་ལ་བརྟེན་ནས་བཏགས་པའི་ང་ཞིག་བློ་ལ་འཆར་བ་འོང་བ་ཡིན། དེ་འདྲའི་སྒོ་ནས་ང་རྒྱལ་ལ་འཇུག་པ་དང་། དེའི་ཡན་ལག་ལ་གསལ་སྣང་ལ་འཇུག་དགོས། གསལ་སྣང་གིས་ཐ་མལ་པའི་སྣང་བ་འགོག་ཟེར་བ་དེ་ཡང་ང་རང་ཚོའི་དབང་པོའི་ཡུལ་ལ་ཐ་མལ་པའི་སྣང་བ་ཡོད་པ་དེ་དག་འགོག་མི་ཐུབ། ཡིད་ངོ་ལ་ཐ་མལ་པའི་སྣང་བ་ཤར་བ་དེ་དག་འགོག་པ་ཡིན། འགོག་ཚུལ་དེ་ཡང་ཡིད་ངོ་ལ་དག་པའི་སྣང་བ་གསལ་པོ་ཁྲ་ལམ་མེར་ཤར་བ་ཞིག་གནས་པའི་རིང་དེ་ལ་ཡིད་ངོ་ལ་ཐ་མལ་པའི་སྣང་བ་དེ་མི་འཆར་ཞིང་འགོག་ཐུབ། དེ་ལྟ་བུའི་སྒོ་ནས་བསྐྱེད་རིམ་ལ་སློབ་པ་ལ་ཐོག་མར་རགས་པ་གསལ་བར་སྣང་བའི་ཏིང་ངེ་འཛིན་བསྐྱེད་པར་གསུངས་པ་ཡིན།

མདོ་དོན། ལག་པས་འཛིན་རྒྱུ་དང་མིག་གིས་མངོན་སུམ་དུ་མཐོང་བ་བཞིན་བདེ་བླག་ཏུ་རིག་རྒྱུ་ཡོད་པ་ལྟ་བུའི་སྣང་བ་ཧ་ཅང་གསལ་པོ་ཞིག་བློ་ལ་ཤར་བའི་བར་དུ་བསྒོམ་དགོས། རེག་མཐོང་གི་མཚན་མ་བརྟན་པོ་རྙེད་རྙེད་བར་དུ་བསྒོམ་དགོས་པར་གསུངས་པ་ཡིན། དེ་གོམས་པ་རང་ཡིན་པས་གོམས་པ་ག་ལེར་བསྲིངས་ན་གསལ་སྣང་ཡོང་། དེ་དང་དེའི་ང་རྒྱལ་དེ་ཡང་ད་གིན་ཞུས་པ་བཞིན་ཡོང་གིན་ཡོད། བློ་གོམས་པའི་རྗེས་སུ་བྱེད་པ་རྟེན་འབྲེལ་གྱི་ཆོས་ཉིད་ཡིན་པའི་ཕྱིར་རོ་གསུངས་པ་བཞིན་ཡིན་ཀྱང་། ང་རང་ཚོས་ནམ་རྒྱུན་སྒོམ་གྱི་མེད། གསལ་བར་སྣང་བ་ཟེར་བ་འདི་ཡོང་བ་ཡང་ཡང་གོམས་པས་ག་ལེར་གསལ་སྣང་ཐོན་ཡོང་བ་ཡིན། གསལ་སྣང་ཐོན་སྐབས་སྒོམ་བྱེད་ཀྱི་བློ་རྟོག་མེད་ལ་འཕོས་འགྲོ་བ་མིན་ནམ། བསྐྱེད་རིམ་གྱི་རགས་པ་གསལ་བར་སྣང་བའི་ཏིང་ངེ་འཛིན་བཤད་སྐབས་ཁྲིད་ཡིག་ཁ་ཤས་སུ་རྟོག་པ་ལ་ཡུལ་གསལ་བར་སྣང་བའི་གསལ་སྣང་དང་། རྟོག་མེད་ལ་ཡུལ་གསལ་བར་སྣང་བའི་གསལ་སྣང་ཞེས་གཉིས་གསུངས་འདུག་པ་གང་འདྲ་ཡིན་མི་ཤེས། སྤྱིར་བཏང་རྟོག་མེད་གཟུགས་འཛིན་མངོན་སུམ་ལྟ་བུ་ཞིག་ལ་ཡུལ་གཟུགས་ཤར་ཡོང་སྐབས་གཟུགས་ཀྱི་ཁྱད་ཆོས་ཚང་མ་མཐོང་བ་ཡིན་ན་ཡང་། ངེས་པ་འདྲེན་མི་ཐུབ། ཡུལ་དུས་རང་བཞིན་མ་འདྲེས་པ་ཁོ་རང་དངོས་ཡོད་ལ་ཇི་ལྟར་ཡིན་པ་རིག་པ་ཞིག་ཡིན། དེའི་རྗེས་སུ་འབྲངས་པའི་ཡིད་བློ་རྟོག་པ་དོན་སྤྱིས་བསླད་ནས་ཡོད་པ་ཞིག་ཡིན་པས་ཡུལ་དུས་རང་བཞིན་འདྲེས་ནས་སྣང་གིན་ཡོད། རྟོག་པ་དང་རྟོག་མེད་ཟེར་བ་དེ་དཔེར་ན། ང་རང་ཚོར་ཆགས་པ་ལྟ་བུ་ཞིག་སྐྱེས་པའི་སྐབས་ལ་རྣམ་འགྲེལ་ནས་གསུངས་པ་བཞིན་ཐོག་མར་ཆགས་ཡུལ་དང་སྡང་ཡུལ་གྱི་འོལ་སྤྱི་ལྟ་བུ་ཞིག་ཤར་བའི་བློ་དེ་རྟོག་པ་མིན་ནམ། ཆགས་ཡུལ་དང་སྡང་ཡུལ་གསལ་བར་སྣང་བ་ཞིག་ཡོང་སྐབས་དེ་འདྲའི་བློ་དེ་རྟོག་མེད་ཡིན།

དེ་ལ་ལོབས་པ་ན་ཐིག་ལེ་ཕྲ་མོའི་ནང་དུ་དཀྱིལ་འཁོར་སྒོམ་པ་ལ་སོགས་པའི་རྟོག་པའི་རྣལ་འབྱོར་ལ་སློབ་བོ། །སྟེང་འོག་གི་ཕྱག་མཚན་ཕྲ་མོའི་ནང་ལ་རྟེན་བརྟེན་པའི་དཀྱིལ་འཁོར་གསལ་འདེབས་པ་དང་། དེ་བཞིན་དྷཱུ་ཏཱིའི་མར་སྣ་ལ་ཐིག་ལེ་ཕྲ་མོའི་ནང་ལ་དཀྱིལ་འཁོར་སྒོམ་པ་ལ་སོགས་པའི་ཕྲ་བ་རྟོག་པའི་རྣལ་འབྱོར་ལ་སློབ་དགོས། རྟོག་པའམ་བརྟགས་པའི་རྣལ་འབྱོར་ནི་བསྐྱེད་རིམ་གྱི་སྤྱི་མིང་ཡིན་ཀྱང༌། ཞེས་པ་ནས། བསྐྱེད་རིམ་ལ་ནི་རྫོགས་རིམ་གྱི་རྟོགས་པ་རྣམས་སྐྱེ་བ་དང་རྗེས་སུ་མཐུན་པའི་རྟེན་འབྲེལ་ཟབ་མོ་རེ་རེ་ཡོད་ཅིང༌། ད་ལྟ་ང་རྒྱལ་དང་གསལ་སྣང་ཞེས་ཟེར་བ་དེ་དག་རྒྱུད་སྡེ་བཞི་གར་ཡོད། འབྲས་བུ་སངས་རྒྱས་ཀྱི་ས་ཡི་ཆོས་མཐུན་སྦྱར་བ་ཞིག་རྣལ་འབྱོར་གྱི་རྒྱུད་ནས་ཀྱང་གསུངས་ཡོད། སྔགས་བླ་མེད་ཀྱི་སྐབས་ནས་ལྷ་སྐུ་སྒོམ་པ་ལ་བསྐྱེད་རིམ་གྱི་མིང་བཏགས་ནས་ཡོད་པ་དེ་ཚོར་སྦྱང་གཞི་སྦྱོང་བྱེད་ཀྱི་གནད་ཚང་བ་ཡིན། སྦྱང་གཞི་སྦྱོང་བྱེད་ལ་སྦྱར་བ་སྔགས་བླ་མེད་ཀྱི་སྐབས་ནས་མ་གཏོགས་མེད། དེ་ཡང་། སྦྱང་གཞི་སྐྱེ་ཤི་བར་དོ་གསུམ་བཤད་ནས་དེ་སྦྱོང་བྱེད་ཀྱི་སྐུ་གསུམ་ལམ་འཁྱེར་གྱི་ལམ་སྒོམ་པ་དང་། དེས་རྫོགས་རིམ་གྱི་སྐུ་གསུམ་འགྲུབ་བྱེད་ཀྱི་དགེ་རྩ་ཐུན་མོང་མ་ཡིན་པ་འགྲུབ། ཆོ་གའི་ཚིག་རྒྱས་བསྡུས་གང་འདྲ་ཡིན་རུང་མིན་རུང་དོན་ལ་སྐུ་གསུམ་ལམ་འཁྱེར་ཡོད་པ་ཡིན་པས་རྟེན་འབྲེལ་ཟབ་མོ་རེ་རེ་ཡོད་ཅིང༌ཞེས་གསུངས་པ་ཡིན།

རྒྱལ་བ་སྲས་བཅས་ཀྱིས་རྒྱུད་བྱིན་གྱིས་རློབ་ཅིང་ཚེ་རབས་ཀུན་ཏུ་ལྷག་པའི་ལྷས་རྗེས་སུ་འཛིན་པ་དང༌། སངས་རྒྱས་རྗེས་སུ་དྲན་པ་དང་མི་འབྲལ་ཞིང་མཆོད་བསྟོད་ལ་སོགས་པས་ཚོགས་བདེ་བླག་ཏུ་རྫོགས་པར་བྱེད་པ་དང༌། ཡོངས་དག་བཞི་དང་རྣམ་པ་མཐུན་པའི་ལམ་སྒོམ་པ་ལྟ་བུའི་ཐོག་ནས་ལྷག་པའི་ལྷས་རྗེས་སུ་འཛིན་པ་དང༌། བྱིན་གྱིས་རློབ་པ་རྣམས་རྒྱུད་སྡེ་འོག་མ་དང་གཅིག་པར་འགྲོ་བཞིན་མེད་དམ། དུས་མིན་གྱི་བགེགས་ཀྱི་གནོད་པས་མི་ཚུགས་ཤིང་ཞི་བ་ལ་སོགས་པའི་དངོས་གྲུབ་མང་པོ་ཚེ་འདི་ཉིད་ལ་སྒྲུབ་ནུས་པ་སོགས་ཀྱི་ཡོན་ཏན་གྱི་ཚོགས་ཆེན་པོ་ཡོད་པས། ལྷ་སྐུ་སྒོམ་པ་དང་མཆོད་པ་ཕུལ་བ་འདྲ་འདྲ་ཡིན་ན་ཡང་། བདེ་ཆེན་གྱི་ཡེ་ཤེས་ཀྱིས་དངོས་སུ་ཟིན་པའམ་མོས་པ་ཚུན་ཆད་ཀྱིས་ཟིན་པ་དང་། དེ་བཞིན་ཟུང་འཇུག་གི་རྟོགས་པ་བློ་ལ་ཤར་བར་བྱས་ནས་དེ་ལྟ་བུའི་ཐོག་ནས་ཕྱིའི་མཆོད་པ་ནང་གི་མཆོད་པ་གསང་བའི་མཆོད་པ་དེ་ཁོ་ན་ཉིད་ཀྱི་མཆོད་པ་ཕུལ་བ་ཡིན་ན། གོམས་བྱེད་ཀྱི་བློ་བདེ་ཆེན་གྱི་རྩིས་ཟིན་པ་དང་ཟུང་འཇུག་གི་གོ་བ་ཆགས་པ་ལྟ་བུའི་སྟེང་ནས། ཕལ་ཆེར་རྒྱུད་སྡེ་འོག་མའི་མཆོད་པ་དང་བསྟོད་པ་དེ་དག་ལས་ཟབ་ཏུ་སོང་ཡོད་ཅིང་། དེའི་ཚོད་ཀྱིས་ལྷག་པའི་ལྷའི་བྱིན་རླབས་འཇུག་པ་མྱུར་བ་ལྟ་བུ་ཡོང་མདོག་ཁ་པོ་ཡིན། ཡོངས་དག་བཞི་དང་རྣམ་པ་མཐུན་པའི་མཆོད་པ་ཕུལ་བ་དང་བསྟོད་པ་དེ་རྣམས་ཀྱི་གྲས་རྒྱུད་སྡེ་འོག་མ་དང་ཐུན་མོང་བ་ཡིན། རྟེན་དང་བརྟེན་པའི་དཀྱིལ་འཁོར་ཕྲ་རགས་གང་གསལ་བཏབ་ཀྱང་འདོད་པ་བཞིན་འཆར་ཞིང་མི་འདོད་པ་མི་འཆར་བ་དང༌། དེ་ལ་སེམས་རྩེ་གཅིག་ཏུ་ཡུན་རིང་དུ་གནས་པ་བྱུང་བྱུང་གི་བར་དུ་སློབ་པ་ཤིན་ཏུ་གལ་ཆེའོ། །དེ་ལ་སེམས་རྩེ་གཅིག་ཏུ་ཡུན་རིང་དུ་གནས་པ་ཞེས་པ་དེ་ཉིན་ཞག་གི་དྲུག་ཆ་གཅིག་ལ་ཟེར་ལ། ཉིན་ཞག་གི་དྲུག་ཆ་གཅིག་ཟེར་བ་ཆུ་ཚོད་བཞི་ཡིན། སྐབས་སུ་བབ་པའི་དམིགས་པ་ཁོ་རང་ལ་དམིགས་ཏེ་བྱིང་རྒོད་ཀྱི་སྐྱོན་མ་ཞུགས་པར་བློ་ལྷན་ནེ་ཆུ་ཚོད་བཞི་ལ་གནས་ཐུབ་ན། རླུང་སེམས་འཇུག་པ་གཅིག་པའི་གནད་ཀྱིས་དམིགས་པ་གང་དུ་གཏོད་ས་དེ་ལ་རླུང་འདུ་བ་འོང་། འདིར་མ་བཤད་པ་གཞན་ནི་གཞན་དུ་བཤད་ཟིན་པས་མ་སྤྲོས་སོ། །རྗེ་རིན་པོ་ཆེས་སྔགས་རིམ་ཆེན་མོ་སོགས་བསྐྱེད་རྫོགས་ཀྱི་གནད་སྟོན་པའི་གཞུང་གཞན་དག་ནང་ལ་གསུངས་ཟིན་པ་ཡིན་པས་ཞལ་འཕངས་མཛད་འདུག །

རྫོགས་རིམ་སྒོམ་ཚུལ།

གཉིས་པ་རྫོགས་རིམ་སྒོམ་ཚུལ་ལ་གསུམ། སྤྱིར་རྫོགས་རིམ་གྱི་གཙོ་བོ་ཨེ་ཝཾ་གཉིས་ཀྱི་དོན་མདོར་བསྟན་པ་དང་། ཞེས་པ་ནས། བྱེ་བྲག་ཏུ་རྒྱུད་འདིའི་རྫོགས་རིམ་བཤད་པའོ། །དང་པོ་ནི། ཨེ་ཝཾ་ཞེས་པའི་དོན་བདེ་སྟོང་ཟེར་བ་དེ་བླ་མེད་ཀྱི་རྒྱུད་སྡེ་ཐམས་ཅད་ལ་ཁྱབ་པ་ཞིག་ཡིན། རྗེ་རིན་པོ་ཆེས་འདི་རྩལ་འདོན་མཛད་ནས་གསང་བ་འདུས་པའི་སྐབས་ནས་གསུངས་ཡོད། གཞུང་གི་ཆ་ནས་བརྩིས་པ་ཡིན་ན་ཡང་། གསང་བ་འདུས་པའི་རྒྱུད་ཀྱིས་རྩལ་འདོན་བྱས་པ་བཞིན་གཞན་དག་གིས་རྩལ་འདོན་བྱས་མེད་པ་ཡིན་པས་གོ་བ་འདི་ནས་ལེན་དགོས། ཁྱབ་ས་དེ་བླ་མེད་ཀྱི་རྒྱུད་སྡེ་ཡོངས་རྫོགས་ལ་གོ་བས་ཁྱབ་ཐུབ་པ་ཞིག་དགོས། སྤྱིར་བླ་མེད་ཀྱི་རྒྱུད་ཀྱི་དོན་གྱི་གནད་ཐམས་ཅད་ཨེ་ཝཾ་ལ་སོགས་པ་ཡི་གེ་བཞི་བཅུའི་གླེང་གཞིའི་དོན་དུ་འདུས་ལ། ཞེས་པ་ནས། ཕྱི་མ་གཉིས་ཀྱིས་ཨེ་ཝཾ་ཞེས་སོགས་རེ་རེ་ནས་ཀྱི་དོན་རྒྱས་པར་བཤད་ན་ཇི་ལྟར་འགྱུར་ཞེས་གཉིས་དྲིས་པའི་ཕྱི་མའི་ལན་དུ་ཡི་གེ་རེ་ཚིགས་བཅད་རེས་བཤད་ཅིང༌། ཨེ་ཝཾ་ཞེས་པའི་ཚིག་གཉིས་པོ་དེ་རྐྱང་རྐྱང་གི་ཐོག་ནས་དེའི་དོན་དྲིས་པ་གཅིག་དང་། གླེང་གཞིའི་ཡི་གེ་བཞི་བཅུ་པོ་རེ་རེའི་དོན་གང་འདྲ་ཡིན་ཞེས་དྲི་བ་དང་དྲིས་ལན་གཉིས་ལས། དང་པོའི་ལན་དུ་ཨེ་ཝཾ་གྱི་དོན་གསུམ་གསུངས་པ་ནི། ཐོབ་བྱ་འབྲས་བུའི་ཨེ་ཝཾ་དང༌། བསྒྲུབ་བྱ་མཐར་ཐུག་སངས་རྒྱས་ཀྱི་གོ་འཕང་དེ་ཡིན། ཐོབ་བྱེད་ལམ་གྱི་ཨེ་ཝཾ་དང༌། དེ་འདྲེན་བྱེད་རྟགས་ཀྱི་ཨེ་ཝཾ་མོ། །མདོར་ན། ཐོབ་བྱེད་ལམ་གྱི་ཨེ་ཝཾ་ལ་བདེ་སྟོང་དབྱེར་མེད་ཀྱི་ཨེ་ཝཾ་དང་བདེན་གཉིས་དབྱེར་མེད་ཀྱི་ཨེ་ཝཾ་གཉིས་སུ་ཕྱེ་ནས་དེ་གཉིས་ཀ་ཁམས་ཞུ་བའི་བདེ་བ་ལ་བརྟེན་ནས་ཡོང་དགོས་པ་ཡིན་པས་དེ་ལ་འདྲེན་བྱེད་རྟགས་ཀྱི་ཨེ་ཝཾ་ཞེས་གསུངས་པ་ཡིན།

དང་པོ་ཐོབ་བྱ་འབྲས་བུའི་ཨེ་ཝཾ་གྱི་ཨེའི་དོན་ནི། སྟོན་པ་གང་ལ་བཞུགས་ནས་ཆོས་སྟོན་པར་མཛད་པའི་རྟེན་ནམ་གནས་རྒྱུད་ལ་ལར་གསང་བ་ཞེས་དང༌། ལ་ལར་མཁའ་དབྱིངས་ཞེས་དང༌། དེ་བཞིན་དུ་བྷ་ག་དང༌། ཆོས་འབྱུང་དང༌། པདྨ་དང༌། སེང་གེའི་གདན་ཞེས་གསུངས་པ་རྣམས་སོ། །གདན་དེ་ལ་གནས་པའི་བརྟེན་པ་ཝཾ་གྱི་དོན་ནི། སྟོན་པ་ལ་རྡོ་རྗེ་ཅན་དང༌། ཞེས་པ་ནས། རྒྱུད་ཀུན་གྱི་ནི་གླེང་གཞིར་གསུངས། །
ཞེས་སོ། །འབྲས་བུ་སངས་རྒྱས་ཀྱི་སའི་སྟོང་ཉིད་སྙིང་རྗེ་དབྱེར་མེད་པ་མཐར་ཐུག་པའི་ཡེ་ཤེས་ཆོས་ཀྱི་སྐུ་དེ། ཐོབ་བྱ་འབྲས་བུའི་ཨེ་ཝཾ་གྱི་མཚོན་དོན་དུ་གསུངས་པ་ཡིན། གཉིས་པ་དེ་འདྲའི་འབྲས་བུའི་ཨེ་ཝཾ་དེ་ཉིད་ཐོབ་བྱེད་ཀྱི་ལམ་གྱི་ཨེ་ཝཾ་ཞེས་པའི་ཨེའི་དོན་ནི་ཤེས་རབ་སྟོང་པ་ཉིད་དང༌། ཝའི་དོན་ནི་ཐབས་སྙིང་རྗེ་ཆེན་པོ་གཉིས་ཡིན་ལ། ཐིག་ལེའི་དོན་ནི་ཐབས་ཤེས་དེ་གཉིས་དབྱེར་མེད་དུ་སྦྱོར་བ་དང༌། བརྗོད་བྱའི་གནད་ཐམས་ཅད་དེར་འདུ་བའི་སྒོ་ནས་དེ་ཉིད་ཆོས་ཀྱི་ཕུང་པོ་བརྒྱད་ཁྲི་བཞི་སྟོང་ལ་ཁྱབ་པའི་དོན་གྱི་གཙོ་བོ་མདོར་བསྡུས་པའི་ཆོས་ཀྱི་རྒྱལ་པོ་ཆེན་པོའི་རྒྱས་འདེབས་ཀྱི་ཕྱག་རྒྱར་གསུངས་ཏེ། ཞེས་པ་ནས། དེ་འདྲ་བའི་གཉིས་སུ་མེད་པའི་ཡེ་ཤེས་དེ་རྒྱུད་གང་ལས་བརྗོད་པ་དེ་ལ་ནི་དེ་ཉིད་མཆོག་ཡོད་ལ། དེ་ལྟ་བུའི་ཨེ་ཝཾ་གྱི་དོན་སྟོང་ཉིད་སྙིང་རྗེ་དབྱེར་མི་ཕྱེད་པ་ཐུན་མོང་མ་ཡིན་པ་དེ་མི་སྟོན་ན་མེད་པ་ཡིན་ཏེ། རྒྱུད་ཀུན་གྱི་ནི་དོན་བསྡུས་པ། །ཞེས་པ་ནས། ཅེས་བླ་མེད་ཀྱི་རྒྱུད་ཀུན་གྱི་དང་པོ་གླེང་གཞིའི་སྐབས་སུ་ཡི་གེ་གཉིས་ངེས་པར་དགོས་པར་གསུངས་པ་ནི་ཨེ་ཝཾ་ཞེས་པའི་ཡི་གེ་དངོས་སུ་མེད་པ་ལ་ཡང་དེའི་ངེས་དོན་ཡོད་དགོས་པ་ལ་དགོངས་སོ། །ཨ་ཏི་ཤྲི་ཟེར་བ་ལྟ་བུ་ལ་ཨེ་ཝཾ་ཞེས་པའི་ཚིག་དངོས་སུ་མེད། ཡིན་ན་ཡང་། དོན་ལ་ཨེ་ཝཾ་གྱི་དོན་ཚང་། ཡང་སྙིང་། བླ་མེད་ཀྱི་རྒྱུད་གང་ཡིན་ན་ཡང་། ཐམས་ཅད་ལ་ཨེ་ཝཾ་གྱིས་མཚོན་པའི་དོན་བདེ་སྟོང་གཉིས་སུ་མེད་པའི་ཡེ་ཤེས་དང་མཐར་ཐུག་གི་བདེན་གཉིས་དབྱེར་མེད་ཀྱི་ཟུང་འཇུག་ཕལ་ཆེར་ཡོད་པ་ཤ་སྟག་ཡིན། ཐབས་ཤེས་བདེན་གཉིས་ཀྱི་ཨེ་ཝཾ་ཡིན་ན་ཡང་འདྲ། མཐར་ཐུག་བདེན་གཉིས་ཀྱི་ཨེ་ཝཾ་ཡིན་ན་ཡང་འདྲ། གཉིས་ཀ་ཕྱི་ནང་གི་འདྲེན་བྱེད་དམ་ཕྱི་ནང་གི་རྐྱེན་ལ་བརྟེན་ནས་ཡོང་དགོས་པ་ཡིན་པས་འདྲེན་བྱེད་རྟགས་ཀྱི་ཨེ་ཝཾ་གསུམ་པར་གསུངས།

གསུམ་པའི་ཨེའི་དོན་ནི་ཡུམ་གྱི་པདྨའམ་རྟགས་བྷ་ག་རྟེན་དང༌། ཝའི་དོན་ནི་དེ་ལ་བརྟེན་པའི་ཡབ་ཀྱི་རྟགས་རྡོ་རྗེ་དང༌། ཞེས་པ་ནས། རྡོ་རྗེ་སེམས་དཔའ་བདེ་བ་ཆེ། །
ཞེས་སོ། །དེས་ནི་ཐབས་ཤེས་སམ་ཡབ་ཡུམ་གྱི་རྟགས་ཀྱི་ཨེ་ཝཾ་གཉིས་སྦྱར་བ་ལས་ལམ་གྱི་ཨེ་ཝཾ་འདྲེན་པའི་ཐབས་བསྟན་ཏོ། །འདི་ཕྱིའི་འདྲེན་བྱེད་རྟགས་ཀྱི་ཨེ་ཝཾ་ཡིན། ནང་གི་རྩ་ལ་སྦྱར་བའི་ཨེ་ཝཾ་ནི། རང་གི་ལུས་ཀྱི་གནད་བྱེ་བྲག་པ་ཞིག་ལ་སེམས་ཞུགས་པ་བཞིན་དུ་དམིགས་པ་གཏད་ནས་སྒོམ་པ་ལ་ལུས་ལ་གནད་དུ་བསྣུན་པ་གསུངས། ནང་གི་རང་གི་ལུས་ལ་གནད་དུ་བསྣུན་པ་ལས་ལམ་གྱི་ཨེ་ཝཾ་འདྲེན་པའི་ཐབས་ལུས་ཀྱི་གནད་ཀྱི་རྟགས་ཀྱི་ཨེ་ཝཾ་ཡང་སཾ་བྷུ་ཊ་ལས་གསུངས་ཏེ། ཞེས་པ་ནས། ཨེ་ཡིག་རྣམ་པར་ཡང་དག་གནས། །དེ་ལ་སྤྱི་བོའི་རྩ་འཁོར་དང་ལྟེ་བའི་རྩ་འཁོར་གྱི་རྩ་འདབ་ཕུབ་པའི་དབྱིབས་དེ་ཟུར་གསུམ་པ་ལྟ་བུ་དང་སྙིང་ག་དང་མགྲིན་པའི་རྩ་འཁོར་གྱི་རྩ་འདབ་ཕུབ་པའི་བཟོ་ལྟ་བུ་དེ་ཟླུམ་པོའི་དབྱིབས་ལྟ་བུར་ཡོད་པར་གསུང་མཁན་དང་། ཡང་། རྩ་འཁོར་གྱི་གནས་སྟངས་ཕྲན་བུ་ཟུར་གསུམ་གྱི་རྣམ་པ་ལྟ་བུ་ཞིག་དང་ཟླུམ་པོའི་རྣམ་པ་ལྟ་བུ་ཞིག་ཡོད་པར་གསུང་མཁན་འདུག །གང་ལྟར་ཡང་། སྤྱི་བོ་ལྟེ་བར་སོན་འཁོར་ལོ། །ཞེས་སྤྱི་བོ་དང་ལྟེ་བའི་རྩ་འཁོར་དེ་ཕྲན་བུ་ཞིག་ཁ་མར་ཕུབ་པའི་བཟོ་ལྟ་བུ་དང་། སྙིང་ག་དང་མགྲིན་པའི་དེ་ཕྲན་བུ་ཞིག་ཡར་གྱེན་གྱི་ཕྱོགས་ལ་ཕུབ་པའི་བཟོ་ལྟ་བུ་ཞིག་ཡིན་ཞིང་། གཉིས་པོ་དེ་ཐབས་ཤེས་ལྟ་བུ་ཞིག་ཡོད་པར་གསུངས་ཡོད།

སྙིང་ག་མགྲིན་པར་ཡང་དག་གནས། །ཞེས་པ་ནས། སྙིང་ག་དང་མགྲིན་པའི་རྩ་འཁོར་གྱི་དབྱིབས་ཝ་ཡིག་ཟླུམ་པོའི་དབྱིབས་སུ་གནས་པ་ཨེ་ཝཾ་གྱི་དོན་དུ་བཤད་དོ། །རྫོགས་རིམ་གྱི་ལུས་ཀྱི་རྣམ་གཞག་སྟོན་པའི་གཞུང་དེ་ཚོའི་ནང་ནས་གསུངས་པའི་རྩའི་རྣམ་གཞག་དང་། སྨན་གཞུང་ནང་ནས་གསུངས་པའི་རྩའི་གནས་སྟངས་ཕྲན་བུ་མི་འདྲ་བ་ཡོད། དེ་བཞིན་རྒྱུད་རང་གི་སྐབས་སུ་ཡིན་ན་ཡང་། དུས་འཁོར་གྱི་ནང་ནས་སྤྱི་བོ་བདེ་ཆེན་གྱི་འཁོར་ལོར་རྩ་འདབ་བཅུ་དྲུག་ཡོད་པ་དང་། མགྲིན་པ་ལོངས་སྤྱོད་ཀྱི་འཁོར་ལོར་རྩ་འདབ་སུམ་ཅུ་སོ་གཉིས་ཡོད་པར་གསུངས། བདེ་མཆོག་གི་སྐབས་ནས་སྤྱི་བོ་བདེ་ཆེན་གྱི་འཁོར་ལོར་རྩ་འདབ་སུམ་ཅུ་སོ་གཉིས་ཡོད་པ་དང་། མགྲིན་པ་ལོངས་སྤྱོད་ཀྱི་འཁོར་ལོར་རྩ་འདབ་བཅུ་དྲུག་ཡོད་པར་གསུངས་ཏེ་དུས་འཁོར་དང་གོ་བཟློག་ནས་ཡོད། རྩའི་ཆགས་སྟངས་དེ་དག་སྒོམ་པའི་སྐབས་ལ་གནས་དེ་དག་ལ་ཇི་མ་ཇི་བཞིན་ཡོད་པའི་ངེས་པ་མེད། ཡིན་ན་ཡང་། བསྒོམས་ནས་ལག་རྗེས་དེ་ཐོན་ཡོང་བ་ཞིག་ཡིན། སྙིང་གའི་རྩ་འདབ་བརྒྱད་ཅེས་བཤད་པ་སྙིང་གི་ནང་ན་མེད། སྙིང་བརྗེ་བོ་རྒྱག་རྒྱུ་ཡོད། དེར་བརྟེན། སྙིང་གའི་རྩ་འདབ་བརྒྱད་ཀྱི་དབུས་དེ་ལ་མི་ཤིགས་པའི་ཐིག་ལེ་ཁམས་དཀར་དམར་གའུ་ཁ་སྦྱར་གྱི་ཚུལ་དུ་ཡོད་པ་དེ་ཕལ་ཆེར་བརྗེ་བོ་རྒྱག་རྒྱུ་མེད། བྲང་རུས་ཡོད་སའི་རྒྱབ་ངོས་སྒལ་ཚིགས་ཀྱི་ངོས་དེར་ཕལ་ཆེར་རྩ་འདབ་ཡོད་པ་མིན་ནམ། ཡིན་ན་ཡང་། ང་རང་ཚོས་སྒོམ་པའི་གནས་སྐབས་ལ་ལུས་ཀྱི་རྒྱབ་མདུན་གཉིས་ཀྱི་ནང་ནས་ཕྲན་བུ་རྒྱབ་ལ་གཞག་དགོས་པ་དང་། གཡས་གཡོན་གཉིས་ཀྱི་ནང་ནས་དབུས་ཀྱི་དྲང་ཐད་ལ་རྩ་གསུམ་འཁོར་ལོ་གསལ་འདེབས་ཀྱིན་ཡོད།

འདིར་རྟགས་ཞེས་པ་ནི་དབྱིབས་ཀྱི་མཚན་མའི་རྟགས་སོ། །ཞེས་པ་ནས། ཡི་གེ་གཉིས་ཀྱི་དོན་གནད་ཀྱི་དོན་ཡིན་པར་རྒྱུད་རྣམས་ལས་མང་དུ་བསྔགས་པ་རྣམས་ཤེས་པར་འགྱུར་རོ། །མདོར་ན། མདོ་སྔགས་གཉིས་ཀའི་སྐབས་ནས་སངས་རྒྱས་ཀྱི་གོ་འཕང་ཞེས་གསུངས་པའི་སངས་རྒྱས་ཀྱི་གོ་འཕང་དེ་ལ་དབྱེ་བ་ཕྱེ་སྐབས། རང་དོན་ཆོས་སྐུ་དང་གཞན་དོན་གཟུགས་སྐུ་ཟེར་བ་གཉིས་ཡོད། དེ་གཉིས་ཀྱི་ངོ་བོ་གང་འདྲ་ཞིག་ཏུ་ཡོད་ཅེ་ན། རང་དོན་ཆོས་སྐུ་ནི་ཐམས་ཅད་སྟོང་པ་འོད་གསལ་གྱི་རང་བཞིན་གྱི་གཉུག་མ་ལྷན་ཅིག་སྐྱེས་པའི་བློ་ཤིན་ཏུ་ཕྲ་བས་ཉེར་ལེན་བྱས་པའམ་གཉུག་མའི་བློ་དེ་ཉིད་དྲི་མས་དག་པའི་ཆ་ཅི་རིགས་ཤིག་ཡིན། གཞན་དོན་གཟུགས་སྐུ་ནི་གཉུག་མ་ལྷན་ཅིག་སྐྱེས་པའི་བློ་དེའི་བཞོན་པར་གྱུར་པའི་ཕྲ་བའི་རླུང་གིས་ཉེར་ལེན་བྱས་པ་ཞིག་ཡིན། དེ་འདྲའི་སྐུ་གཉིས་ཀྱི་ཨེ་ཝཾ་ཡོང་བ་ལ་རིགས་འདྲའི་ཉེར་ལེན་གྱི་རྒྱུ་ཞིག་སྔོན་དུ་འགྲོ་དགོས་པ་དངོས་པོའི་གཤིས་ལུགས་ཡིན་པས། གྲོལ་བྱེད་ལམ་གྱི་ཨེ་ཝཾ་དེ་སྔོན་དུ་འགྲོ་དགོས་པ་གནད་ཆེན་པོར་གྱུར་ཡོད། དེ་ལ་ཁ་སང་དབང་གི་སྐབས་ལ་ཞུས་པ་བཞིན་རགས་པའི་རླུང་སེམས་བཙན་ཐབས་སུ་འགོག་པའི་ཐབས་འདྲེན་བྱེད་རྟགས་ཀྱི་ཨེ་ཝཾ་དང་མེད་ན་མི་འབྱུང་གི་འབྲེལ་བ་ཡོད་པ་ཞིག་ཡིན་པས་དེ་ལ་གནད་དུ་བསྣུན་པ་སྔོན་དུ་འགྲོ་དགོས། གལ་ཏེ་རྩ་རླུང་ཐིག་ལེ་ལ་གནད་དུ་བསྣུན་པ་ཞིག་མ་བྱུང་ན། གྲོལ་བྱེད་ལམ་གྱི་ཨེ་ཝཾ་རྒྱུད་ལ་སྐྱེ་ཐབས་མེད་པ་དང་། དེ་མེད་ན་འབྲས་བུའི་ཨེ་ཝཾ་ཐོབ་ཐུབ་པ་རྩ་བ་ནས་མེད་དོ། །

གཉིས་པ་ཨེ་ཝཾ་གཉིས་ཀྱི་དོན་རྒྱས་པར་བཤད་པ་ལ་གཉིས། ཨེ་ཝཾ་གཉིས་ཀྱི་ངེས་དོན་རྒྱས་པར་བཤད་པ་དང༌། ཞེས་པ་ནས། ཆོས་རྣམས་ཀྱི་ངོ་བོ་དང་རྒྱུ་དང་འབྲས་བུ་གསུམ་རང་བཞིན་གྱིས་གྲུབ་པས་སྟོང་པའི་སྟོང་པ་ཉིད་དང་མཚན་མ་མེད་པ་དང་སྨོན་པ་མེད་པའི་དོན་ཨེ་ཡིག་གི་མཚོན་དོན་ཡིན་པའི་ཕྱིར་སྟོང་པ་ཉིད་ཀྱི་ལྟ་བ་ཕུ་ཐག་ཆོད་པ་ཞིག་མེད་ན་ཨེ་ཡིག་གི་དོན་མ་ཚང་ངོ༌། །རྒྱུ་འབྲས་ངོ་བོ་གསུམ་རང་གི་མཚན་ཉིད་ཀྱིས་གྲུབ་པས་སྟོང་པ་ཞེས་པ་རྣམ་ཐར་སྒོ་གསུམ་ཡིན་པས། རྒྱུ་འབྲས་ངོ་བོ་གསུམ་རང་གི་མཚན་ཉིད་ཀྱིས་གྲུབ་པས་སྟོང་པ་ཤེས་པའི་ཤེས་རབ་གསུམ་ཡོད། ཡང་ན། རྒྱུ་ལས་ངོ་བོ་ཉིད་ཀྱིས་གྲུབ་པའི་སྐྱེ་བ་མེད་པ་དང་ངོ་བོ་ཉིད་ཀྱིས་གྲུབ་པའི་གནས་པ་མེད་པ་ངོ་བོ་ཉིད་ཀྱིས་གྲུབ་པའི་འགག་པ་མེད་པ་ཞེས་གཞི་གཅིག་གི་སྟེང་དུ་འཇོག་ཚུལ་ཡང་ཡོད། དེ་ཡོད་ཀྱང་ཕྱི་ནང་གི་ལུས་ལ་གནད་དུ་བསྣུན་པ་ལས་བྱུང་བའི་བདེ་བ་ཆེན་པོ་ཞིག་མེད་ན་ཝ་ཡིག་གི་དོན་མ་ཚང་ངོ༌། །བདེ་བའི་ཉམས་མྱོང་ཡོད་པ་དང་ལྟ་བའི་ཉམས་མྱོང་ཡོད་པ་དེ་གཉིས་གཅིག་ཏུ་སྦྱོར་མ་ཐུབ་ན་ཨེ་ཝཾ་གྱི་དོན་མ་ཚང་བ་ཡིན། དེ་གཉིས་ཡོད་ཀྱང་སྟོང་ཉིད་ཀྱི་ལྟ་བ་ཞུ་བདེའི་ངོ་བོར་སྐྱེད་པ་དང༌། ཞེས་པ་ནས། གང་ཟག་གི་བདག་དང་བདག་གིར་བཟུང་བ་ལ་བརྟེན་ནས་འཁོར་བར་འཁོར་བ་ཡིན་པར་བརྒྱད་སྟོང་པ་དང་ལས་ཀྱི་སྒྲིབ་པ་རྣམ་པར་དག་པ་སོགས་ཀྱི་མདོས་བསྒྲུབས་ཤིང༌། མདོར་ན། གང་ཟག་གང་དུ་བཏགས་པའི་གཞི་ཕུང་སོགས་དང་དེའི་ནང་གི་གཙོ་བོ་རྣམ་ཤེས་ལ་བདག་དང་བདག་གིར་བཟུང་ནས་འཁོར་བར་འཁོར་ཚུལ་གསུངས་ཡོད། མཐར་ངོ་བོ་ཉིད་སྐུར་འགྱུར་བའི་སེམས་བདེན་སྟོང་ངམ་སེམས་ཀྱི་སྟེང་གི་ཆོས་ཉིད་དེ་ཧ་ཅང་གལ་ཆེན་པོར་གསུངས་པ་ཡིན། དེའི་དོན་གསལ་བར་མགོན་པོ་ཀླུ་སྒྲུབ་ཀྱི་ཞལ་སྔ་ནས། གལ་ཏེ་འདི་ཀུན་སྟོང་པ་དང༌། །ཞེས་པ་ནས། ཇི་ལྟར་ལས་ཀྱིས་འཁོར་བར་འགྱུར། །ཕྱོགས་སྔའི་འདོད་པ་ལ་ངོ་བོ་ཉིད་ཀྱིས་སྟོང་ན་ཆོས་གང་དང་གང་ཡིན་ན་ཡང་། ཧ་ལམ་ངོ་བོ་གཏན་མེད་དུ་འགྲོ་བ་དང་ངོ་བོ་འཇོག་མི་ཐུབ་པ་ཡིན། བདག་ཏུ་རློམ་པར་གྱུར་མ་ཐག །ཅེས་པ་ནས། དེས་ནི་བདེ་འགྲོ་ངན་འགྲོར་སྐྱེ། །ཞེས་པས་བསྟན་པར་གསུངས་སོ། །ཆོས་རྣམས་བདེན་པར་བཏགས་པའམ་བདེན་པར་རྟོག་པའི་བློས་ཆགས་སྡང་བསྐྱེད། དེའི་དབང་གིས་ལས་བསགས། དེ་ནས་འཁོར་བར་འཁོར་ཞེས་འཁོར་བའི་རྩ་བ་བདེན་འཛིན་གྱིས་བྱེད་པར་གསལ་བར་གསུངས།

མགོན་པོ་བདེ་བ་ཆེན་པོའི་སློབ་མ་ཡན་ལག་མེད་པའི་རྡོ་རྗེས་ཀྱང༌། ཞེས་པ་ནས། མི་བདེན་ལ་ཞེན་སེམས་ལྡན་པའི། །ཞེས་པ་དོན་དངོས་པོ་ལ་བདེན་པར་མ་གྲུབ་པའི་ཆོས་ཡིན་ན་ཡང་། དེ་ལ་བདེན་གྲུབ་ཏུ་ཕྱིན་ཅི་ལོག་ཏུ་ཞེན་པའི་སེམས་དང་ལྡན་པའི་ཞེས་གསུངས་པ་མིན་ནམ། ཤིན་ཏུ་སྡུག་བསྔལ་འཁོར་མོར་འབྱུང༌། །ཞེས་པ་ནས། དེ་སྲིད་སྲིད་པའི་བཙོན་རར་གནས། །དངོས་འཛིན་ཏེ་བདེན་འཛིན་ཡོད་པ་དེ་སྲིད་དུ་སྲིད་པའི་བཙོན་རར་གནས་པ་ཡིན་པར་གསུངས། ཞེས་མི་བདེན་པ་ལ་བདེན་པར་ཞེན་པའི་བདེན་འཛིན་གྱི་དབང་གིས་འཁོར་བར་འཁོར་བ་དང༌། ཞེས་པ་ནས། དེ་ལས་ཀྱང་ནི་སྐྱེ་བ་ཡིན། །ཕུང་པོ་བདེན་པར་འཛིན་པའི་བདེན་འཛིན་གྱི་ཞེན་ཡུལ་སུན་ཕྱུང་མ་ནུས་བར་དུ་ངར་འཛིན་ཡོད། ངར་འཛིན་ཡོད་ན་ལས་གསོག །དེ་ལས་སྐྱེ་བ་འགྲུབ་པ་ཡིན་ཞེས་གསུངས། ཞེས་ཕུང་པོ་ལ་བདེན་འཛིན་མ་བཀག་ན་ལས་ཉོན་གྱི་དབང་གིས་སྐྱེ་བ་མི་ལྡོག་པར་གསུངས་པ་དང་འདྲའོ། །གཉིས་པ་དེ་འགོག་པའི་བདག་མེད་ཀྱི་ལྟ་བ་འཚོལ་ལུགས་མདོ་སྔགས་འདྲ་བར་བསྟན་པ་ནི། དེའི་ཕྱིར་འཁོར་བའི་རྩ་བ་བདེན་འཛིན་གྱི་བག་ཆགས་ཟད་པར་སྦྱོང་བ་ལ་ཕུང་པོ་རང་བཞིན་མེད་པར་རྟོགས་པའི་སྟོང་ཉིད་རྟོགས་དགོས་པར་མ་ཟད། འཁོར་བར་ལས་ཉོན་གྱི་དབང་གིས་འཁོར་བའི་འཆིང་བ་གཅོད་པ་ལ་ཡང་རང་བཞིན་མེད་རྟོགས་ཀྱི་ཤེས་རབ་མེད་དུ་མི་རུང་བས། མདོར་ན། ཐར་པ་ཙམ་འཐོབ་པ་ལ་ཡང་སྤྱོད་འཇུག་ལ་སོགས་པ་གཞུང་མང་པོ་ནས་གསུངས་པ་བཞིན་སྟོང་ཉིད་ཀྱི་ལྟ་བ་མེད་ན། ཐར་པ་ཙམ་ཡང་ཐོབ་མི་ཐུབ་པ་ཡིན་པས་སྲིད་པའི་རྩ་བ་བདེན་འཛིན་གྱིས་བྱེད་ཀྱིན་ཡོད། བདེན་འཛིན་འཇོམས་བྱེད་ལ་བདག་མེད་རྟོགས་པའི་ཤེས་རབ་དགོས་པར་གསུངས། འཁོར་བའི་འཆིང་བ་བཅད་པའི་ཉན་ཐོས་དང་རང་སངས་རྒྱས་རྣམས་ཀྱིས་ཀྱང་དོན་དེ་སྔོན་དུ་བསྒོམས་པ་ཡིན་ཏེ། འདི་རྣམས་རྒྱས་པར་གཞན་དུ་བཤད་ཟིན་ཏོ། །རྩ་ཤེའི་རྣམ་བཤད་དང་དྲང་ངེས་ལེགས་བཤད་སྙིང་པོ་དེ་ཚོའི་ནང་ལ་གསུངས་པ་བཞིན་ཞལ་འཕངས་མཛད་འདུག །དེས་ན་བྱང་ཆུབ་སེམས་འགྲེལ་ལས། གང་དག་སྟོང་ཉིད་མི་ཤེས་པ། །ཞེས་པ་ནས། སྡིག་དག་ཚེ་འདིར་སངས་རྒྱས་འགྲུབ། །ཅེས་པ་ཐམས་ཅད་མཁྱེན་པ་འཐོབ་པ་ལ་ཐབས་གང་ངམ་རྣལ་འབྱོར་གང་བསྒོམ་དགོས་ཟེར་ན། རྣལ་འབྱོར་གཅིག་ཤེས་ནས་དབེན་པར་སོང་སྟེ་དེ་ཚུལ་བཞིན་དུ་བསྒོམས་ན་ཚེ་འདིར་སངས་རྒྱས་ཐོབ་ཐུབ་པ་ཡིན་གསུངས་ཤིང་། འོ་ན་རྣལ་འབྱོར་གཅིག་པོ་དེ་གང་འདྲ་ཡིན་ཟེར་ན། ཆོས་བདག་མེད་པར་རབ་བསྒོམས་པས། །ཞེས་པ་ནས།

མདོ་སྔགས་གཉིས་ལྟ་བའི་འཚོལ་ལུགས་མི་འདྲ་བར་འདོད་པ་དགག་པ།

གསུམ་པ་མདོ་སྔགས་གཉིས་ལྟ་བའི་འཚོལ་ལུགས་མི་འདྲ་བར་འདོད་པ་དགག་པ་ནི། འདི་ལ་ཁ་ཅིག་རང་གི་ལྟ་བའི་འདོད་པ་མདོར་བསྟན་པ་ལས། ཞེས་པ་ནས། བདག་འཛིན་གྱི་ཡུལ་ལ་སོ་སོར་རྟོག་པའི་ཤེས་རབ་ཀྱིས་དཔྱད་ནས་གཏན་ལ་ཕབ་པའི་སྟོང་ཉིད་སྒོམ་པ་སྔགས་ཀྱི་ལུགས་མིན་ནོ་ཞེ་ན། ལུང་འདི་ལ་གོ་བ་ལེན་ལུགས་གཅིག་ལ་ཆོས་ཅན་ཕུང་པོ་རྣམ་པ་བདུན་ལ་སོགས་པའི་སྒོ་ནས་དཔྱད་ནས་དཔྱད་མཐར་རང་བཞིན་གྱིས་སྟོང་པར་ཤར་བའི་སྟོང་ཉིད་དེ་ཀླུ་སྒྲུབ་ཀྱིས་གསུངས་པའི་སྟོང་ཉིད་དང་། དེ་རང་སྟོང་སྨད་པའི་གནས་དམན་པ་ཕལ་པ་དང་། དེ་ཆུ་ཤིང་བཞིན་དུ་སྙིང་པོ་མེད། རྣམ་པ་ཀུན་གྱི་མཆོག་དང་ལྡན་པའི་སྟོང་ཉིད་ཟེར་སྐབས་དུས་འཁོར་གྱི་སྐབས་ནས་རྣམ་ཀུན་མཆོག་ལྡན་གྱི་སྟོང་པ་ཉིད་གསུངས་པ་དེ་ཡིན་པས། རྣམ་ཀུན་མཆོག་ལྡན་གྱི་སྟོང་པ་ཉིད་ནི་དོན་དམ་བདེན་པ་སྒྲུབ་པ་རང་དབང་བ་ཡིན་ཞེས་འདོད་ཚུལ་ཞིག་ཡོད། ཡང་། ཕུང་པོ་རྣམ་དཔྱད་སྟོང་པ་ཉིད། །ཆུ་ཤིང་ཇི་བཞིན་སྙིང་པོ་མེད། །ཅེས་པའི་དོན་དགག་བྱའི་གནད་ངོས་འཛིན་གང་ཡང་མ་ཤེས་པར་ཁྱད་གཞི་ཕུང་པོའི་སྟེང་དུ་གང་ཟག་ལྟ་བུ་བཙལ་ནས་མ་རྙེད་པ་ཙམ་སྟོང་པ་ཉིད་ལ་བཞག་ན། རྙེད་རྒྱུ་མེད་པ་དེ་ཙམ་ཞིག་སྟོང་ཉིད་མིན། དེ་ལ་ཆུ་ཤིང་བཞིན་དུ་སྙིང་པོ་མེད། སྟོང་པ་ཉིད་ཟེར་བ་མཐའ་གཉིས་སེལ་བའི་དོན་དག་ཅིག་ལ་ཐུག་འགྲོ་བས་གཙོ་བོ་རྟེན་འབྱུང་གི་གོ་བའི་སྟེང་ནས་རང་བཞིན་གྱིས་གྲུབ་པ་མེད་པར་ངེས་པའི་བློས་རྙེད་པའི་རང་བཞིན་གྱིས་གྲུབ་པ་བཀག་ཙམ་དེ་སྟོང་ཉིད་ཡིན། རང་བཞིན་གྱིས་གྲུབ་པ་མེད་པར་ངེས་པའི་བློ་དེའི་ནུས་པ་ལ་བརྟེན་ནས་རྐྱེན་གྱི་དབང་གིས་ཡོད་པར་རྗེས་སུ་ངེས་པ་འདྲེན་ཐུབ་ཅེས་འགྲེལ་ལུགས་གཅིག་ཡོད། ཡང་། མཁས་གྲུབ་ནོར་བཟང་རྒྱ་མཚོའི་གསུང་ན་དགག་བྱའི་ཁྱད་པར་ལེགས་པར་ཤེས་པའི་ཐོག་ནས་ཁྱད་གཞི་ཕུང་པོའི་སྟེང་དུ་གང་ཟག་ལྟ་བུ་དཔྱད་ནས་རང་བཞིན་གྱིས་གྲུབ་པ་ཁེགས་པའི་སྟོང་ཉིད་རྐྱང་པ་བསྒོམས་ན། དེ་ཙམ་གྱིས་སྔགས་བླ་མེད་ཀྱི་ཐུན་མོང་མ་ཡིན་པའི་ཟབ་གནས་ཐོན་མི་ཐུབ། དེར་བརྟེན། ཡུལ་སྟོང་པ་ཉིད་ཕྱིན་ཅི་མ་ལོག་པར་ངེས་པ་ཙམ་གྱིས་མི་ཆོག་པར་ཡུལ་ཅན་ལྷན་སྐྱེས་ཀྱི་བདེ་བ་བསྐྱེད་ནས་དེ་དང་སྟོང་པ་ཉིད་སྦྱར་ནས་སྒོམ་ཐུབ་ན། རྣལ་འབྱོར་བླ་མེད་ལུགས་ཀྱི་ཐུན་མོང་མ་ཡིན་པའི་སྟོང་ཉིད་སྒོམ་ཚུལ་ལ་འགྲོ་ཞེས་འགྲེལ་ཚུལ་གཅིག་ཡོད།

ཡང་དུས་འཁོར་པ་རང་གི་ལུགས་ལ། ཕུང་པོ་རྣམ་དཔྱད་སྟོང་པ་ཉིད། །ཆུ་ཤིང་ཇི་བཞིན་སྙིང་པོ་མེད། །ཅེས་པའི་དོན་རྣམ་མེད་ཀྱི་སྟོང་པ་ཉིད་རྐྱང་རྐྱང་གིས་དུས་འཁོར་གྱི་ཟབ་ཁྱད་ཐོན་མི་ཐུབ། རྣམ་མེད་ཀྱི་སྟོང་པ་ཉིད་ཀྱི་ཐོག་ལ་རྣམ་བཅས་ཀྱི་སྟོང་པ་ཉིད་ཚང་བ་ཞིག་དགོས་ཞེས་འགྲེལ་ན་ཡང་འགྲེལ་ཆོག །བདག་མེད་པའི་དོན་ལུང་རིགས་ཀྱིས་ལེགས་པར་གཏན་ལ་ཕབ་པའི་དོན་ངེས་ནས་སྒོམ་པ་ལ་སྙིང་པོ་མེད་པའི་སྒོམ་དུ་འདོད་པ་ཁྱོད་ནི་རྣམ་དཔྱོད་ཅན་ཞིག་གོ །ཞེས་པ་ནས། དབུ་མ་པའི་རྟགས་ཀྱི་དགག་བྱའི་ས་ཚིགས་ལེགས་པར་མ་ཟིན་པས། མདོར་ན། རྣམ་བདུན་གྱི་རིགས་པས་དཔྱད་ནས་དེའི་མཐར་ཐུག་གི་དོན་གནད་འབབ་ས་ལྟ་བུ་དེ། རྟེན་འབྱུང་གི་རིགས་པའི་སྟེང་ལ་འབབ་དགོས། དེ་ལྟར་མ་ཡིན་པར་བཙལ་ནས་མ་རྙེད་པ་ཙམ་གྱི་སྟེང་ལ་བབས་པ་ཡིན་ན་ད་ལྟ་གསུང་གིན་ཡོད་པའི་ཆད་སྟོང་དུ་གྱུར་པ་ཡིན། ཕུང་སོགས་རྣམས་རིགས་པས་དཔྱད་པ་ན་སྐྱེ་འགག་ལ་སོགས་པ་ཅིར་ཡང་མ་གྲུབ་པ་རང་བཞིན་མེད་པའི་དོན་ནོ་སྙམ་དུ་གོ་བའི་ཆད་སྟོང་འགོག་པ་ཡིན་གྱི། ལམ་རིམ་ཆེན་མོའི་ནང་ལ་བུམ་པ་ལ་སོགས་པ་མཆུ་དང་མགྲིན་པ་སོགས་སུ་དཔྱད་སྐབས་བུམ་པའི་མཚན་གཞི་མི་རྙེད་པས་བུམ་པ་མ་རྙེད། དཔྱོད་མཁན་རང་ལ་དེ་བཞིན་དུ་དཔྱད་པས་རང་ཡང་མ་རྙེད། ཆོས་གང་ཡང་འདི་ཡིན་དང་འདི་མིན་གྱི་མཛུབ་མོ་འཛུགས་ས་མེད་པ་ཞིག་དང་གཞག་ས་མེད་པའི་སྟོང་སང་ལྟ་བུ་བློ་ལ་ཤར་བ་ཡིན་ན་ཡང་། དེ་སྟོང་ཉིད་ཀྱི་གོ་བ་རྣལ་མ་མིན། འདི་སླ་ཤོས་ཤིག་ཏུ་སྣང་ངོ་གསུངས་པ་ལྟར་དེ་ལྟར་མ་རྙེད་པ་ཙམ་ཆད་སྟོང་ཡིན། བསྟོད་པ་དོན་ལྡན་མའི་ནང་ལ། ལ་ལ་དགག་བྱའི་མཚམས་ཀྱི་འབེན། །གཏད་མེད་ཕྱོགས་ཆར་གཅོད་པ་ཡིས། །སྟོང་པར་འཁྲུལ་ཡང་འཆར་སླ་ལ། །རྟེན་འབྲེལ་བཤིག་པ་སྨད་པའི་གནས། །གསུངས་པ་བཞིན་ཆད་སྟོང་ཡིན།

སོ་སོར་རྟོག་པའི་ཤེས་རབ་ཀྱིས་དཔྱོད་པ་ཐམས་ཅད་འགོག་པ་མིན་ནོ། །དེ་ལྟ་མ་ཡིན་ན་ལེའུ་གཉིས་པའི་འགྲེལ་ཆེན་དྲི་མེད་འོད་ལས། རྣམ་པར་ཤེས་པ་དོན་དམ་ཡོད། །གཟུང་བ་ཕྱི་རོལ་དོན་དུ་གྲུབ་པ་ཁེགས་པའི་ལུགས་ལ་འཛིན་པ་ཤེས་པ་དོན་དམ་དུ་ཡོད་པར་འདོད་པ། དེ་ཡང་མཁས་རྣམས་མི་འདོད་དེ། །གཅིག་དང་དུ་མའི་རང་བཞིན་དང༌། །བྲལ་བས་ནམ་མཁའི་པདྨོ་བཞིན། །ཤེས་པ་དེ་ཡང་གཅིག་དང་དུ་མའི་རང་བཞིན་དང་བྲལ་བ་རྒྱུ་མཚན་དུ་བྱས་ནས་བདེན་པར་མེད་པར་འགྲུབ་དགོས་པར་གསུངས་པ་ཡིན། ཞེས་གཅིག་དང་དུ་བྲལ་གྱི་རྟགས་དང་ནམ་མཁའི་མེ་ཏོག་གི་དཔེས་རྣམ་ཤེས་ཀྱི་ཕུང་པོ་རང་བཞིན་མེད་པར་དཔྱོད་པ་ལ། དེ་ཉིད་དབུ་མ་པ་ཡིས་རིག །ཅེས་གསུངས་པ་དང༌། ཞེས་པ་ནས། དགེ་ལྡན་བསྟན་པ་རྒྱས་པའི་སྨོན་ལམ་ལས། རྒྱུ་ཡི་ཐེག་པར་བཤད་པའི་སྟོང་པ་ཉིད། །འབྲས་བུའི་ཐབས་ཀྱིས་བསྒྲུབས་པའི་བདེ་ཆེན་དང་། །མཉམ་སྦྱོར་ཆོས་ཕུང་བརྒྱད་ཁྲིའི་སྙིང་པོའི་བཅུད། །བློ་བཟང་རྒྱལ་བའི་བསྟན་པ་རྒྱས་གྱུར་ཅིག །ཅེས་གསུངས་པ་ལྟར། རྒྱུ་ཕ་རོལ་ཏུ་ཕྱིན་པའི་ཐེག་པའི་སྐབས་ནས་གསུངས་པའི་མདོ་སྔགས་ཐུན་མོང་གི་དབུ་མའི་ལྟ་བ་ཡུལ་གྱི་འོད་གསལ་སྟོང་པ་ཉིད་དང་། འབྲས་བུ་རྡོ་རྗེ་ཐེག་པའི་སྐབས་ཀྱི་ཕྱི་ནང་གི་ཐབས་མཁས་པའི་རྐྱེན་གྱིས་བསྒྲུབས་པའི་བདེ་བ་ཆེན་པོའི་ཡེ་ཤེས་གཉིས་པོ་དེ་ཡུལ་དང་ཡུལ་ཅན་དུ་གཅིག་ཏུ་སྦྱོར་ཐུབ་པ་ཞིག་བྱུང་ན། རྒྱུའི་ཐེག་པ་ཕར་ཕྱིན་གྱི་སྟོང་ཉིད་ཀྱི་ལྟ་བ་དང༌འབྲས་བུའི་ཐེག་པ་སྔགས་ཀྱི་ཐེག་པའི་བདེ་ཆེན་གཉིས་གཅིག་ཏུ་འདྲེས་པ་ཡིན།

ཕར་ཕྱིན་གྱི་ཐེག་པ་ནས་གཏན་ལ་ཕབ་པའི་ལྟ་བ་དང་གཏན་ལ་འབེབས་ཚུལ་མི་མཐུན་པ་ཞིག་དུས་འཁོར་གྱི་ལུགས་སུ་སྨྲ་བ་ནི་མི་རིགས་པ་ཆེན་པོའོ། །འདི་ཡན་ཆད་དུ་ཕྱོགས་སྔས་དུས་འཁོར་གྱི་དབང་མདོར་བསྟན་གྱི་ལུང་དྲངས་ཏེ་དཔྱད་པ་བྱས་ནས་གཏན་ལ་ཕབ་པའི་སྟོང་ཉིད་དེ་ཆུ་ཤིང་བཞིན་དུ་སྙིང་པོ་མེད་ཅེས་བཤད་པ་མི་འཐད་པར། དེ་དང་འབྲེལ་ཡོད་ཀྱི་འགྲེལ་ཆེན་དྲི་མེད་འོད་ཀྱི་ལུང་དེ་དག་གིས་བསྒྲུབས་ཤིང་། དུས་འཁོར་པའི་ལུགས་ལ་ཡང་ལྟ་བའི་དཔྱད་པ་བྱེད་དགོས་པར་མ་ཟད་ལྟ་བའི་དཔྱད་པ་བྱས་ནས་དགག་བྱ་རང་བཞིན་གྱིས་གྲུབ་པ་ཁེགས་པའི་སྟོང་ཉིད་བསྒོམ་དགོས་པར་གསུངས་པ་ཡིན། དེ་ལྟར་སྟོང་པ་ཉིད་ཀྱི་ལྟ་བ་གཏན་ལ་འབེབས་པ་གསང་བ་འདུས་པའི་རྩ་བའི་རྒྱུད་ཀྱི་སྐབས་མང་པོར་གསུངས་མོད་ཀྱང༌། བྱེ་བྲག་ཏུ་གསང་འདུས་རྩ་རྒྱུད་ལེའུ་གཉིས་པར་རྣམ་སྣང་གིས། དངོས་པོ་ཐམས་ཅད་དང་བྲལ་བ། །ཞེས་པ་ནས། དེ་ཡང་རྐང་པ་དང་པོ། དངོས་པོ་ཐམས་ཅད་དང་བྲལ་བ། །
ཟེར་བ་དེས་མུ་སྟེགས་ཀྱིས་བརྟགས་པའི་བདག་བཀག །དངོས་པོ་སྟེ་ཕུང་པོ་ཐམས་ཅད་དང་བྲལ་བ་ཟེར་སྐབས་ཕུང་པོ་ལས་དོན་གཞན་པའི་བདག་ཡན་གར་བ་ཕུང་པོ་ལས་དོན་གཞན་པའི་བདག་བཀག་པ་མིན་ནམ། དེ་ནས་གཉིས་ཀྱིས་དོན་སྨྲ་གཉིས་ཀྱིས་བརྟགས་པའི་གཟུང་འཛིན་ཐ་དད་བདེན་པ་བཀག །ཕུང་པོ་དང་ཁམས་དང་སྐྱེ་མཆེད་ཀྱིས་བསྡུས་པའི་ཕྱི་གཟུང་བ་གཟུགས་ཅན་ཕྱོགས་ཀྱི་ཆ་མེད་ལྟ་བུ་དང་། ནང་འཛིན་པའི་ཆོས་ཤེས་པ་སྐད་ཅིག་ཆ་མེད་ལྟ་བུ་སོགས་དངོས་པོ་གང་དང་གང་ཡིན་ན་ཡང་། རྩོམ་གཞི་བདེན་པ་བ་ཞིག་ཡོད་དགོས་པར་འདོད་པ་དང་གཟུང་འཛིན་གྱི་དངོས་པོ་བདེན་པ་བ་ཞིག་ཡོད་དགོས་པར་འདོད་པ་དེ་བཀག །

དེ་ནས་ལྷག་མས་སེམས་ཙམ་གྱིས་བརྟགས་པའི་སེམས་བདེན་པ་བ་བཀག་པའི་མཐར། ཆོས་བདག་མེད་པ་མཉམ་ཉིད་པས། །ཟེར་སྐབས་དབུ་མ་ལ་འཇུག་པའི་སྐབས་ནས་གསུངས་པ་བཞིན། ཤེས་པ་དང་ཕྱི་དོན་གཉིས་ཐ་སྙད་དུ་ཡོད་མཉམ་དོན་དམ་དུ་མེད་མཉམ་ཡིན་པས་གཟུང་འཛིན་གཉིས་ལ་ཉེ་རིང་ལྟ་བུ་བྱས་ནས་འཛིན་པ་གཅིག་པུ་བདེན་པ་བ་ཞིག་ཡོང་མི་ཐུབ། ཆོས་བདག་མེད་པ་མཉམ་པ་ཉིད་ཡིན་པས་སེམས་ཙམ་པ་ཁྱོད་རང་གིས་གཟུང་འཛིན་གཉིས་ཀྱིས་སྟོང་པའི་སེམས་བདེན་པ་བ་འདོད་པ་དེ་མི་འཐད། སེམས་དེ་རང་བཞིན་གྱིས་གྲུབ་པས་སྟོང་པའི་སྟོང་པ་ཉིད་ཀྱི་རང་བཞིན་ཡིན་གསུངས། དངོས་པོ་ཞེས་བྱ་རྣམ་རྟོག་ཡིན། །མདོར་ན། ཕྱི་དང་ནང་གི་དངོས་པོའི་ཆོས་སམ། ཡང་ན། རང་རང་གི་ངོ་བོ་འཛིན་པའི་དངོས་པོའམ་ངོ་བོ་རྣམ་འགྱུར་སྣ་ཚོགས་སུ་ཡོད་པ་དེ་དག་ཡིད་ཀྱི་རོལ་བ་ཞེས་བཤད་པ་བཞིན་ཡིད་ཙམ་མམ་རྣམ་རྟོག་གི་རོལ་བའམ་རྣམ་རྟོག་གིས་བཀོད་པ་ཙམ་ཡིན། དེ་ཡང་ཆོས་རྣམས་ཀུན་གྱི་འབྱུང་གནས་སུ་གྱུར་པའི་སེམས་དེ་རྒྱུའི་བདག་ཉིད་དུ་བརྟག་པར་བྱ་བས་སྟོང་པའི་ཆོས་ཀྱི་བདག་མེད་པ་དང་གསུངས་པ་བཞིན་ཡིན། རྣམ་རྟོག་མེད་པ་སྟོང་ཉིད་ཡིན། །རྟོག་པས་བཏགས་པ་ཙམ་མ་ཡིན་པར་རང་ངོས་ནས་གྲུབ་པར་འཛིན་པའི་རྣམ་རྟོག་གི་ཞེན་ཡུལ་མེད་པ་སྟོང་པ་ཉིད་ཡིན་པའམ། ཡང་ན། ཆོས་རྣམས་ཀྱི་ཡིན་ལུགས་ངེས་ངོ་ལ་བཟང་ངན་དང་ཕན་གནོད་ཆེ་ཆུང་སོགས་རྣམ་འགྱུར་སྣ་ཚོགས་མཐོང་བའི་རྣམ་རྟོག་མེད་པ་སྟོང་ཉིད་ཡིན། དོན་དམ་བདེན་པ་ཟེར་བ་དེ་ལ་རྣམ་འགྱུར་སྣ་ཚོགས་སྣང་བ་མེད། ངོ་བོ་ཉིད་ཀྱིས་གྲུབ་པ་ཞི་ཙམ་ཞིག་ཡིན་པས་ཐམས་ཅད་དུ་མ་རོ་གཅིག་གི་ཚུལ་དུ་ཡོད་པ་ཡིན། གང་དུ་རྣམ་རྟོག་སྣང་གྱུར་པ། །ཞེས་པ་ནས། རྟག་ཏུ་སྟོང་ཉིད་མཚན་ཉིད་བཞེད། །ཅེས་གསུངས་པའི་གང་ཟག་གི་བདག་ཏུ་རྟོག་པ་ལ་སོགས་པའི་རྟོག་པ་གསུམ་ལ་ཟེར་བ་ཡིན་གྱི། གོང་དུ་བཤད་པ་ལྟར་ཕྱི་རོལ་པས་འདོད་པའི་ཕུང་པོ་ལས་དོན་གཞན་པའི་རྟག་གཅིག་རང་དབང་བའི་བདག་ཏུ་ལྟ་བ་དང་། གཟུང་འཛིན་རྫས་ཐ་དད་དུ་བདེན་པར་ལྟ་བ། གཟུང་བ་ཕྱི་རོལ་དོན་དུ་གྲུབ་པ་བཀག་ནས་འཛིན་པ་བདེན་གྲུབ་ཏུ་ལྟ་བའི་རྟོག་པ་ཕྱིན་ཅི་ལོག་གསུམ་ལ་ཟེར་བ་ཡིན་གྱི། གཟུགས་འཛིན་རྟོག་པ་ལྟ་བུའི་རྟོག་པ་གང་ཡིན་ཐམས་ཅད་ལ་བྱེད་པ་མིན་ནོ། །འདི་ནི་འདིའོ་སྙམ་པའི་རྟོག་པ་གང་ཡིན་ཐམས་ཅད་སྐྱོན་ཡིན་ཞེས་འགོག་པ་མིན།

རྩ་རྒྱུད་ཀྱི་ལེའུ་བཅོ་ལྔ་པར་ཆོས་ཐམས་ཅད་རྨི་ལམ་བཞིན་དུ་ཞེས་པ་ནས། སོ་སོར་རྟོག་པའི་ཤེས་རབ་ཀྱིས་དཔྱོད་ཚུལ་ཡང་རྩ་རྒྱུད་ཀྱི་ལེའུ་དགུ་པའི་བཤད་རྒྱུད་དགོངས་པ་ལུང་སྟོན་དུ་རྒྱུ་ལས་འབྲས་བུ་མ་བརྟགས་པར་འབྱུང་མོད་ཀྱང་། མ་བརྟགས་མ་དཔྱད་པའི་ངང་ནས་རྒྱུས་འབྲས་བུ་སྐྱེད་ཀྱིན་ཡོད། རྒྱུས་འབྲས་བུ་སྐྱེད་ལུགས་དེ་རང་བཞིན་གཅིག་པའི་སྒོ་ནས་སྐྱེད་ཀྱིན་འདུག་གམ་རང་བཞིན་ཐ་དད་པའི་སྒོ་ནས་སྐྱེད་ཀྱིན་འདུག་གམ་གང་འདྲ་ཡིན་ཕར་དཔྱད་པ་ཡིན་ན་རྙེད་རྒྱུ་མེད་པ་ཞིག་ཡིན། སོ་སོར་བརྟགས་ན་གང་ནའང་མི་གནས་པའི་ཚུལ་གྱིས་བརྟག་པར་གསུངས་ལ། དབུ་མ་ལ་འཇུག་པ་ལས། གང་ཕྱིར་རྒྱུ་མེད་པ་དང་དབང་ཕྱུག་གི །རྒྱུ་ལ་སོགས་དང་བདག་གཞན་གཉིས་ཀ་ལས། །དངོས་རྣམས་སྐྱེ་བར་འགྱུར་བ་མ་ཡིན་པ། །དེ་ཕྱིར་བརྟེན་ནས་རབ་ཏུ་སྐྱེ་བར་འགྱུར། །ཞེས་གསུངས་པ་བཞིན་བརྟེན་ནས་འབྱུང་བ་ཙམ་ཞིག་མ་གཏོགས་དཔྱད་ན་རྙེད་རྒྱུ་མེད་པ་ཞིག་ཡིན། རྡོ་རྗེ་འཕྲེང་བའི་ལེའུ་བཅུ་དྲུག་པ་ལས་དུས་གསུམ་པོ་རེ་རེ་ལའང་གསུམ་གསུམ་དུ་རིམ་གྱིས་ཕྱེ་ནས་དཔྱོད་པར་གསུངས་སོ། །ཞེས་པ་ནས། ལྟ་བའི་གོ་བ་འཚོལ་ལུགས་ཕར་ཕྱིན་གྱི་ཐེག་པ་བཞིན་དུ་བཤད་དོ། །སྔགས་ཉམས་ལེན་བྱེད་པའི་གང་ཟག་དེས་ཕ་རོལ་ཏུ་ཕྱིན་པའི་ཐེག་པའི་ལམ་ཁོང་དུ་ཆུད་ཟིན་པའི་དབང་དུ་བྱས་ནས་གསུང་གིན་ཡོད་པས་རྒྱས་བསྡུས་ཀྱི་དབྱེ་བ་ཕྲན་བུ་ཡོད། ཡིན་ན་ཡང་། ཕར་ཕྱིན་ཐེག་པ་ནས་གསུངས་པའི་ལྟ་བའི་ཚུལ་ལུགས་དེ་དག་ཡིན་གཅིག་མིན་གཅིག་སྔགས་ཉམས་ལེན་བྱེད་མཁན་ལ་དགོས་པར་གསུངས་པ་ཡིན།

གསང་བ་གྲུབ་པ་ལས་ཀྱང༌། གཅིག་དང་དུ་མའི་ངོ་བོས་ཁམས་གསུམ་འདི། །
ཞེས་པ་ནས། འདིར་ནི་གང་ལ་བརྟག་པར་བྱ། །བཏགས་དོན་བཙལ་ན་སུ་ཞིག་གིས་སོ་སོར་རྟོག་པ་ཡིན། གང་ལ་བརྟག་པར་བྱ་བ་ཡིན། འབད་པས་དེ་ཉིད་དེ་ཁོ་ན། །ཇི་སྲིད་བར་དུ་བརྟག་བྱས་ལ། །དེ་སྲིད་ཐམས་ཅད་འོད་གསལ་ཏེ། །དཔྱད་ན་རྙེད་རྒྱུ་མེད་པ་མ་བརྟགས་ན་ཉམས་དགའ་བ་ཞིག་ཡིན། ཞེས་གསུངས་ཏེ། འདི་ནི་དང་པོར་གོ་བ་འཚོལ་བ་ཙམ་གྱི་སྐབས་མིན་གྱི་ཕྱིས་སྒོམ་པའི་སྐབས་སུ་གསུངས་སོ། །དེ་ལྟར་མདོ་སྔགས་གཉིས་ལ་ལྟ་བའི་ཁྱད་པར་མེད་ཅེས་གསུངས་པའི་གཞུང་དང་མདོ་སྔགས་གཉིས་ལ་ལྟ་བའི་ཁྱད་པར་ཡོད་ཅེས་གསུངས་པའི་གཞུང་ཡང་ཡོད། མདོ་སྔགས་གཉིས་ལ་ལྟ་བའི་ཁྱད་པར་ཡོད་ཅེས་གསུངས་པ་དེ་ཡུལ་ཅན་གྱི་ལྟ་བ་ལ་སྦྱར་སྐབས་མདོ་སྔགས་གཉིས་ལ་ལྟ་བའི་ཁྱད་པར་ཡོད། མདོ་སྔགས་གཉིས་ལ་ལྟ་བའི་ཁྱད་པར་མེད་ཅེས་གསུངས་པ་དེ། ཡུལ་གྱི་ལྟ་བ་ལ་སྦྱར་ན་མདོ་སྔགས་གཉིས་ལ་ལྟ་བའི་ཁྱད་པར་མེད། ལྟ་བ་ཟེར་བ་དེ་འདིས་ལྟ་བ་དང་འདིར་ལྟ་བ་གཉིས་ལ་གོ་བ་ལེན་རྒྱུ་ཡོད། དཔེར་ན། ཚོར་བ་ཞེས་པ་ལ་འདིས་ཚོར་བ་དང་འདི་ཚོར་བ་ཞེས་སྦྱར་རྒྱུ་ཡོད་པ་བཞིན་ཡིན། ཡང་སྙིང་། ལྟ་བ་ཞེས་པ་དེ་ཡུལ་གྱི་འོད་གསལ་གྱི་དབང་དུ་བྱས་ན་མདོ་སྔགས་གཉིས་ལ་ལྟ་བའི་ཁྱད་པར་མེད། ཡང་། ལྟ་བ་ཞེས་པ་དེ་ཡུལ་ཅན་གྱི་འོད་གསལ་གྱི་དབང་དུ་བྱས་པ་ཡིན་ན་མདོ་སྔགས་གཉིས་ལ་ལྟ་བའི་ཁྱད་པར་ཡོད་ཅེས་ཐག་ཆོད་པོ་ཞིག་ཤོད་བཞིན་ཡོད། རང་བཞིན་གྱིས་གྲུབ་པ་མེད་པའི་ལྟ་བ་མདོ་སྔགས་གཉིས་ཀར་མཚུངས་ལ། དེ་བསྒོམ་དགོས་པ་གཅིག་པ་དང་། གཏན་ལ་འབེབས་ལུགས་གཅིག་པ་ཡིན། ཡིན་ན་ཡང་། སྒོམ་པའི་སྐབས་ལ། འོན་ཀྱང་དགའ་བ་བཞི་པ་ལྷན་སྐྱེས་ཀྱི་དགའ་བ་དང༌། སྟོང་པ་བཞི་པ་འོད་གསལ་ཤར་ནས་བདེ་སྟོང་སྦྱོར་བའི་དུས་སུ་སོ་སོར་རྟོག་པའི་ཤེས་རབ་ཀྱིས་ཡང་ཡང་དཔྱོད་པ་འདིར་མི་བྱེད་ཀྱི། རྗེ་རིན་པོ་ཆེས་དགའ་བ་བཞི་པ་ལྷན་སྐྱེས་ཀྱི་དགའ་བ་དང༌སྟོང་པ་བཞི་པ་འོད་གསལ་དམིགས་ཀྱིས་བསལ་བས་དགའ་བ་དང་པོ་གསུམ་དང་སྟོང་པ་དང་པོ་གསུམ་གྱི་སྐབས་ལ་དཔྱད་པ་ཡོད་པ་ལྟ་བུ་ཞིག་གསུངས་པ་ཡིན་ནམ། ཡང་ན། སྤྱིར་དགའ་བ་དང་པོ་གསུམ་དང་སྟོང་པ་དང་པོ་གསུམ་གྱི་གནས་སྐབས་ལ་མི་དཔྱོད་ཅིང་། ལྷག་པར་དུ་ཡང་དགའ་བ་བཞི་པ་ལྷན་སྐྱེས་ཀྱི་དགའ་བ་དང༌སྟོང་པ་བཞི་པ་འོད་གསལ་གྱི་སྐབས་ལ་མི་དཔྱོད་པར་འཇོག་སྒོམ་འབའ་ཞིག་ཡིན་ཞེས་འགྲེལ་ན་ཡང་འགྲེལ་ཆོག་གམ། ཡང་སྙིང་། བདེ་བ་ཆེན་པོས་སེམས་ཕྲ་རུ་ཕྲ་རུ་སོང་བའི་སྐབས་ལ་སེམས་ཕྲ་རུ་སོང་བ་དང་ཆབས་ཅིག་བློ་དེ་ཧ་ཅང་གསལ་པོ་ཡོང་གིན་ཡོད་ཅེས་རྒན་ཉི་མས་གསུངས་སོང་། འཇིག་རྟེན་པའི་བསམ་གཟུགས་ཀྱི་ལམ་སྒོམ་སྐབས་སེམས་ཕྲ་རུ་ཕྲ་རུ་སོང་བའི་སྐབས་ལ་དེ་དང་ཆབས་ཅིག་སེམས་མི་གསལ་བར་འགྲོ་བཞིན་ཡོད། དེར་བརྟེན། སྲིད་རྩེ་ལ་གནས་པའི་འཕགས་པས་ཅི་ཡང་མེད་ཀྱི་ཏིང་ངེ་འཛིན་ལ་བརྟེན་ནས་འདས་ལམ་མངོན་དུ་བྱེད་པར་གསུངས་ཏེ། མཛོད་ལས། སྲིད་རྩེར་འཕགས་པས་ཅི་ཡང་མེད། །མངོན་སུམ་བྱས་ནས་ཟག་པ་ཟད། །ཅེས་གསུངས། རྗེ་རིན་པོ་ཆེས་ཡིག་ཆུང་ཉེར་གཅིག་གི་ཞལ་ཤེས་གནད་ཀྱི་ཐིམ་ཡིག་ཟེར་བ་དང་ཡིག་ཆུང་ཉེར་གཅིག་གཉིས་ཀའི་ནང་ལ། བདེ་བ་ཆེན་པོས་སྟོང་ཉིད་སྒོམ་པའི་གནས་སྐབས་ལ་དཔྱད་པ་འདོར་དགོས་པ་ཡིན། ཡིན་ན་ཡང་། དཔྱད་པ་དོར་བའི་ཞར་ལ་སེམས་ཀྱི་ངར་ཆ་དེ་འདོར་མི་རུང་བར་གསུངས་འདུག །

མཉམ་གཞག་ལས་ལངས་པའི་རྗེས་ཐོབ་ཀྱི་སྐབས་སུ་དེ་ལྟར་བྱེད་པའོ། །ང་རང་ཚོ་ལས་དང་པོ་པས་སྔོན་ལ་ལྟ་བའི་དཔྱད་པ་བྱས། དེ་ནས་བསྐྱེད་རིམ་སྒོམ་པའི་སྐབས་སུ་དགའ་བཞིའི་དམིགས་པ་བྱས་ཏེ། སེམས་བདེ་ལྷང་ལྷང་ལྟ་བུ་ཡོང་བའི་སྐབས་ལ། སྔར་ལྟ་བའི་དཔྱད་པ་བྱས་ནས་རང་བཞིན་མེད་པའི་དོན་ལ་གོ་བ་ཆགས་པ་དེ་དྲན་ཙམ་ཉིད་ཀྱིས་བདེ་སྟོང་སྦྱོར་བའི་ཚབ་ལྟ་བུ་བྱས་ནས་ཡོང་བ་ཡིན། སྔར་ནས་ལྟ་བའི་དཔྱད་པ་བྱས་ནས་སེམས་ལ་གོམས་ཤུགས་ཤིག་མེད་པ་ཡིན་ན། བདེ་ཆེན་གྱི་ཉམས་ལྟ་བུ་སྐྱེས་པའི་སྐབས་ལ་ལྟ་བ་དྲན་པའི་གཞི་མེད། དེར་བརྟེན། སྔོན་ལ་ལྟ་བའི་དཔྱད་པ་བྱེད་པ་ཧ་ཅང་གལ་ཆེན་པོ་ཡིན། དངོས་གཞི་བདེ་བས་སྟོང་པ་ཉིད་ལ་མཉམ་པར་འཇོག་བཞིན་པའི་སྐབས་ལ་དཔྱད་པ་མི་བྱེད་པར་སེམས་ལྷན་ནེ་བར་སྡོད་དགོས། མོས་སྤྱོད་པས་ལྷག་མཐོང་མཉམ་གཞག་ཏུ་སྐྱོང་བ་ན་སོ་སོར་རྟོག་པའི་ཤེས་རབ་ཀྱིས་ཡང་ཡང་དཔྱད་ནས་སྐྱོང་བར་ཕར་ཕྱིན་གྱི་ཐེག་པ་ནས་གསུངས་པ་དང་འདི་གཉིས་མི་འདྲའོ། །ནམ་རྒྱུན་མཐོང་ལམ་བར་ཆད་མེད་ལམ་ལ་དཔྱད་སྒོམ་ཡོད། མཐོང་ལམ་རྣམ་གྲོལ་ལམ་ལ་འཇོག་སྒོམ་ཡོད་ཅེས་གསུང་གིན་འདུག་པ་གང་འདྲ་ཡིན་ནམ། མདོར་བསྡུ་ན། སྟོང་པའི་ལྟ་བའི་ཕྱོགས་གཞུང་ཆེ་བ་རྣམས་ལས་འབྱུང་བ་ལ་མཆོག་དམན་གྱི་རིམ་པ་བཞི་ཡོད་དེ། ཨེའི་དོན་སྟོང་པ་ཉིད་ཟེར་བའི་སྟོང་པ་ལ་ཕྲ་རགས་ལྟ་བུ་མང་པོ་ཞིག་ཡོང་གིན་ཡོད། འདི་ལྟར་མདོ་སྡེ་པས་གཏན་ལ་ཕབ་པའི་གང་ཟག་གི་བདག་མེད་དབུ་མ་ཐལ་འགྱུར་བ་མ་གཏོགས་པའི་ཐེག་ཆེན་པའི་གྲུབ་མཐའ་སྨྲ་བ་རྣམས་ཀྱིས་ཀྱང་དེ་དང་མཐུན་པར་ཁས་བླངས་པ་དང༌། མདོར་ན། རང་རྒྱུད་པ་མན་ཆད་ཀྱིས་ཐུན་མོང་དུ་འདོད་པའི་གང་ཟག་རང་རྐྱ་ཐུབ་པའི་རྫས་ཡོད་ཀྱིས་སྟོང་པའི་སྟོང་པ་གཅིག་དང་། རྣལ་འབྱོར་སྤྱོད་པ་བས་གཟུང་འཛིན་རྫས་ཐ་དད་དང༌ཆོས་རྣམས་ལ་རང་གི་ངོ་བོ་དང་ཁྱད་པར་དུ་བཏགས་པ་རང་གི་མཚན་ཉིད་ཀྱིས་གྲུབ་པའི་ཀུན་བརྟགས་ཀྱིས་སྟོང་པའི་སྟོང་ཉིད་ཁས་བླངས་པ་དང༌། རྣལ་འབྱོར་སྤྱོད་པ་བས་འདོད་པའི་གཟུང་འཛིན་རྫས་ཐ་དད་བཀག་པའི་སྟོང་པ་དང་ཆོས་རྣམས་ལ་རང་གི་ངོ་བོ་དང་ཁྱད་པར་དུ་བཏགས་པ་རང་གི་མཚན་ཉིད་ཀྱིས་གྲུབ་པའི་ཀུན་བརྟགས་ཀྱིས་སྟོང་པའི་སྟོང་ཉིད་དང་། དེ་གཉིས་རྣམ་པར་རིག་པ་ཙམ་ལ་འཇུག་པའི་གནད་འགག་གཅིག་པ་ཡིན། དབུ་མ་རང་རྒྱུད་པ་རྣམས་ཀྱིས་ཐ་སྙད་དུ་རང་གི་མཚན་ཉིད་ཀྱིས་གྲུབ་པ་ཙམ་མི་འགོག་པར་དེ་མིན་པའི་བདེན་གྲུབ་བཀག་པའི་སྟོང་པ་ཉིད་དང་། དབུ་མ་རང་རྒྱུད་པ་རྣམས་ཀྱིས་འདོད་པའི་བློ་གནོད་མེད་ལ་སྣང་བའི་དབང་གིས་བཞག་པ་མ་ཡིན་པར་ཡུལ་རང་གི་ཐུན་མོང་མ་ཡིན་པའི་སྡོད་ལུགས་ཀྱི་ངོས་ནས་གྲུབ་པས་སྟོང་པའི་སྟོང་པ་ཉིད་གཅིག་དང་། ཐལ་འགྱུར་བ་རྣམས་ཀྱིས་རང་གི་མཚན་ཉིད་ཀྱིས་གྲུབ་པའི་དོན་བདེན་པ་གཉིས་ཆར་དུ་བཀག་པའི་རང་བཞིན་མེད་པའི་ལྟ་བ་བཞིའོ། །ཐལ་འགྱུར་བ་རྣམས་ཀྱིས་འདོད་པའི་རང་གི་མཚན་ཉིད་ཀྱིས་གྲུབ་པས་སྟོང་པའི་སྟོང་པ་ཉིད་གཅིག་སྟེ་བཞི་གསུངས་པ་ཡིན། སེམས་ཙམ་པས་འདོད་པའི་གཟུང་འཛིན་གཉིས་སྟོང་དེ་བློས་བྱས་ཀྱི་སྟོང་པ་ཡིན། གཞན་དེ་རྣམས་བློས་བྱས་ཀྱི་སྟོང་པ་མིན། ཆོས་ཐམས་ཅད་གང་ཟག་རང་རྐྱ་ཐུབ་པའི་རྫས་ཡོད་ཀྱིས་སྟོང་པ་ཡང་ཡིན། རང་འཛིན་རྟོག་པའི་ཞེན་གཞིར་རང་གི་མཚན་ཉིད་ཀྱིས་གྲུབ་པས་སྟོང་པ་ཡང་ཡིན། བློ་གནོད་མེད་ལ་སྣང་བའི་དབང་གིས་བཞག་པ་མ་ཡིན་པར་རང་གི་ཐུན་མོང་མ་ཡིན་པའི་སྡོད་ལུགས་ཀྱི་ངོས་ནས་གྲུབ་པས་སྟོང་པ་ཡང་ཡིན། རང་བཞིན་གྱིས་གྲུབ་པས་སྟོང་པ་ཡང་ཡིན།

དེ་ལ་སྔགས་བླ་མེད་ཀྱི་ཐེག་པའི་གདུལ་བྱ་རིན་པོ་ཆེ་ལྟ་བུའི་གང་ཟག་གི་དབང་དུ་མཛད་ནས་བདེ་སྟོང་སྦྱོར་བར་གསུངས་པའི་སྟོང་ཉིད་ཀྱི་ལྟ་བ་ནི་བཞི་པ་ཡིན་ལ། ཐ་སྙད་དུ་ཡང་རང་མཚན་བཀག་པའི་ངོ་བོ་ཉིད་ཀྱིས་གྲུབ་པས་སྟོང་པའི་སྟོང་ཉིད་ཕྲ་མོ་དེ་ཡིན། སྔགས་ཀྱི་གདུལ་བྱ་ཕལ་པའི་དབང་དུ་བྱས་ནས། གདུལ་བྱ་གཞན་གྱི་བདེ་སྟོང་སྦྱོར་བའི་སྟོང་པ་ལ་ནི་སེམས་ཙམ་པ་དང་རང་རྒྱུད་པའི་ལྟ་བ་གཉིས་ཀ་གདུལ་བྱའི་དབང་གིས་འབྱུང་ངོ༌། །ཞེས་པ་ནས། འདི་དག་གི་རྣམ་གཞག་ཀྱང་རྒྱས་པར་གཞན་དུ་བཤད་ཟིན་ཏོ། །དྲང་ངེས་ལེགས་བཤད་སྙིང་པོའི་སྐབས་སུ་ཞིབ་མོ་འདྲ་བྱས་ནས་ཡོད་པ་དེ་གསུང་གིན་ཡོད། སྔགས་ཀྱི་གདུལ་བྱ་ཕལ་པ་དེ་ཚོའི་གྲས་ཀྱིས་ཐོག་མར་བསྐྱེད་རིམ་ལ་སློབ་པའི་སྐབས་ལ་གཟུང་འཛིན་གཉིས་སྟོང་གི་སྟོང་ཉིད་སྒོམ་པ་ཡོང་གིན་ཡོད། དེ་བཞིན་གསང་བ་འདུས་པ་ལ་སྦྱར་བ་ཡིན་ན་རྫོགས་རིམ་གྱི་ལུས་དབེན་དང་ངག་དབེན་དེ་ཚོའི་སྐབས་སུ་ཕལ་ཆེར་སེམས་ཙམ་པའི་ལྟ་བ་སྒོམ་པ་ཡོང་གིན་ཡོད། སེམས་དབེན་ནས་སེམས་ཀྱི་རང་བཞིན་ལ་དཔྱད་པ་བྱེད་པ་མང་པོ་ཞིག་ཡོང་གིན་ཡོད་པས། སེམས་བདེན་སྟོང་ལ་ཉམས་མྱོང་གི་ཐོག་ནས་ངེས་པ་རྙེད་པ་ཞིག་ཡོང་གིན་ཡོད། རླུང་སེམས་ཐིམ་པས་སེམས་ཕྲ་རུ་སོང་བའི་ཉམས་མྱོང་གི་སྟེང་ནས་གཞི་ནས་ལྟ་བ་ཕྲ་རུ་ཕྲ་རུ་འགྲོ་བ་ཞིག་དང་ལྟ་བ་ཕྲ་མོ་ལ་གོ་བ་སླེབས་པ་ཞིག་ཡོང་གིན་ཡོད། འདི་ཡན་ཆད་ཀྱིས་ཨེ་ཝཾ་ཟེར་བའི་ཨེས་མཚོན་པའི་སྟོང་ཉིད་ལ་ཕྲ་རགས་མང་པོ་ཡོད་པའི་ནང་ནས། རབ་བྱུང་ན་ཐལ་འགྱུར་བའི་ལུགས་ཀྱི་ཆོས་ཐམས་ཅད་མིང་གི་དབང་གིས་བཞག་ཙམ་ཞིག་མ་གཏོགས་དོན་སྟེང་ནས་གྲུབ་པ་ཅུང་ཟད་ཙམ་ཡང་གྲུབ་པ་མེད་པའི་སྟོང་པའི་གོ་བ་དེ་དགོས་ཞེས་གསུངས།

གཉིས་པ་བདེ་བའི་དོན་བཤད་པ་ནི། འོ་ན་བདེ་སྟོང་སྦྱོར་བའི་བདེ་བ་དེ་ཇི་འདྲ་བ་ཡིན་ཞེ་ན། ཞེས་པ་ནས། ལྷའི་རྣལ་འབྱོར་སྒོམ་པའི་སྲོག་རྩོལ་ཞེས་གསུངས་པ་དེ་བསྒོམས་པ་ལ་བརྟེན་ནས་ཀྱང་ལུས་སེམས་ལ་བདེ་བ་ཆེན་པོ་སྐྱེ་བའི་ཏིང་ངེ་འཛིན་སྐྱེ་མོད་ཀྱང༌། རྒྱུད་སྡེ་འོག་མ་ནས་ལྷའི་རྣལ་འབྱོར་སྒོམ་པའི་སྲོག་རྩོལ་ཞེས་རླུང་བཀག་ནས་ཏིང་ངེ་འཛིན་སྒྲུབ་པ་དང་། སེམས་རྩེ་གཅིག་པ་སྒྲུབ་པ་དང་དེ་ལ་བརྟེན་ནས་བདེ་བ་སྐྱེས་པ་ཡོད་པ་དེ་དག་གི་སྐོར། ནང་གི་ལུས་ཀྱི་རྩའི་འཁོར་ལོའི་གནད་རྣམས་སུ་གནད་དུ་བསྣུན་པའི་རླུང་གི་རྣལ་འབྱོར་མིན་པས། ཞེས་པ་ནས། བུམ་པ་ཅན་གྱི་སྲོག་རྩོལ་རྣམས་དང་མཚུངས་པ་མ་ཡིན་ནོ། །རྒྱུད་སྡེ་འོག་མའི་སྐབས་ནས་རླུང་གི་སྲོག་རྩོལ་གསུངས་པ་དེ་རྡོར་བཟླས་དང་བུམ་ཅན་གྱི་སྲོག་རྩོལ་དང་མི་མཚུངས། སློབ་དཔོན་སངས་རྒྱས་གསང་བས་རླུང་ཕྱིར་འགྲོ་བ་བཀག་ནས་ནང་དུ་བཟུང་སྟེ་ལྷ་སྒོམ་པ་རྣལ་འབྱོར་རྒྱུད་ལའང་སྦྱོར་བར་བཤད་དོ། །ཞེས་པ་ནས། ལུས་ཀྱི་རྩ་འཁོར་གྱི་གནད་དུ་བསྣུན་པ་ལས་རླུང་དབུ་མར་ཚུད་པའི་དབང་གིས་གཏུམ་མོ་འབར་ནས་བྱང་སེམས་ཞུ་བའི་བདེ་བ་མ་བཤད་པས། བདེ་སྟོང་སྦྱོར་བར་གསུངས་པའི་བདེ་བའི་དོན་མེད་དོ། །མུ་སྟེགས་པས་རྩ་རླུང་སྒོམ་པ་ཡོད་པར་ང་རང་ཚོའི་གཞུང་གི་ནང་ན་གསུངས་ཡོད། དེང་སང་ངའི་ངོ་ཤེས་པ་དེ་ཚོར་སྐད་ཆ་བྱུང་སྐབས་མུ་སྟེགས་པ་རྩ་རླུང་སྒོམ་མཁན་ཡོད་པར་བཤད། རྟེན་སྐྱེས་པ་དང་བུད་མེད་གཉིས་ཀར་ཁམས་དཀར་དམར་གཉིས་ཀ་ཡོད་པ་དང་། སྐྱེས་པ་ལ་དཀར་ཆ་ཤས་ཆེ་བ་དང་དམར་ཆ་ཤས་ཆུང་བ་དང་། བུད་མེད་ལ་དམར་ཆ་ཤས་ཆེ་བ་དང་དཀར་ཆ་ཤས་ཆུང་བ་མ་གཏོགས་དཀར་ཆ་ཡོད་པ་དང་། བུད་མེད་ཀྱི་དཀར་ཆ་དེ་སེར་ཞད་ཅན་ཞིག་ཡོད་ཅེས་ང་ལ་མུ་སྟེགས་པ་རྒྱུས་ཡོད་མཁན་ཞིག་གིས་བཤད། ང་རང་ཚོའི་གྲུབ་མཐའ་ཁག་གི་ནང་ལ་གསུངས་པ་བཞིན་མུ་སྟེགས་པ་འགའ་ཞིག་བུད་མེད་ཀྱི་ཆོས་འབྱུང་ལས་ཐིག་ལེ་འཛགས་པ་ནང་གི་སྦྱིན་སྲེག་ལ་རྩི་བ་ལྟ་བུ་ཡོང་གིན་ཡོད། མུ་སྟེགས་པ་རང་གི་རྩ་རླུང་ཐིག་ལེའི་ཉམས་ལེན་དང་འབྲེལ་བའི་ཐོག་ནས་ཐིག་ལེ་བསྡམས་ནས་ཚངས་སྤྱོད་ལ་གནས་པ་ཞིག་ཡོད། ང་རང་ཚོའི་རྫོགས་རིམ་གྱི་གཞུང་དེ་ཚོའི་ནང་ལ་གང་ཟག་ཐ་མལ་པས་འཁྲིག་པ་སྤྱད་པའི་གནས་སྐབས་ལ་ཐིག་ལེ་དབུ་མའི་ནང་ནས་མར་སླེབས་ཡོང་གིན་ཡོད་ལ། དེ་ལ་བརྟེན་ནས་བདེ་ཉམས་སྐྱེ་བཞིན་ཡོད་པར་གསུངས། ཐ་མལ་པ་ལ་ཡང་དེ་ཡོང་བ་ཡིན་པས་མུ་སྟེགས་པ་རྩ་རླུང་ཐིག་ལེ་སྒོམ་མཁན་གྱི་དབུ་མའི་གནས་ཆ་ཚང་ནས་ཡིན་མིན་མི་ཤེས། དབུ་མའི་གནས་བྱེ་བྲག་པ་ནས་ཐིག་ལེ་རྒྱུ་བ་དང་དེ་ལ་བརྟེན་ནས་བདེ་བ་སྐྱེས་པ་ཡོང་གིན་ཡོད། དེའི་ཐོག་ལ་མུ་སྟེགས་པ་རང་གི་རྩ་རླུང་བསྒོམས་ཏེ་ཐིག་ལེ་བསྡམས་ནས་ཡོང་སྐབས་བདེ་བ་གང་ལ་གང་འཚམ་ཕལ་ཆེར་སྐྱེ་བཞིན་ཡོད། བསྒོམས་སྟོབས་ཀྱིས་རླུང་དབུ་མ་ལ་ཞུགས་གནས་ཐིམ་གསུམ་ཟེར་བ་དེ་ཡོང་གིན་ཡོད་མེད་མི་ཤེས། རོ་རྐྱང་དབུ་མ་གསུམ་གྱི་རྣམ་གཞག་བཤད་ནས་རོ་རྐྱང་གི་རླུང་དབུ་མར་གཅིག་ཏུ་བསྡོམས་པའི་རྣམ་གཞག་ཅིག་ཡོད་མེད་མི་ཤེས། ན་ནིང་ཡིན་ནམ་གཞེས་ནིང་ཡིན་ནམ་གོ་རཀ་པུར་ནས་མུ་སྟེགས་པ་ཞིག་ལ་འཁྱུག་ཙམ་ཐུག་སོང་བས་ཁོ་ལ་སྐད་ཆ་བྱུང་སྐབས་རྩ་རླུང་གི་ཉམས་ལེན་གྱི་ཐོག་ནས་གྲོང་འཇུག་བྱེད་པ་ཡོད་ཟེར། དེར་བརྟེན། མུ་སྟེགས་པ་ལ་ལྷན་སྐྱེས་ཀྱི་བདེ་བ་རྗེས་མཐུན་པ་ཡོད་དམ་མེད། ཡིན་ན་ཡང་། ཁོ་ཚོ་ལ་ལྟ་བ་ནི་མེད། གང་ཟག་གི་བདག་ཏུ་ལྟ་བ་བརྟན་དུ་འགྲོ་བཞིན་ཡོད། གྲུབ་མཐའ་རྩ་བ་ལས། བདག་ལྟའི་ཞེན་ཡུལ་སྒྲུབ་འགོག་ཕྱི་ནང་གཉིས། །གསུངས་པ་བཞིན་མུ་སྟེགས་པའི་གྲུབ་མཐའ་ཚང་མས་བདག་ལྟའི་ཞེན་ཡུལ་བསྒྲུབས་ནས་བརྟན་དུ་གཏོང་གིན་ཡོད། རང་སྡེས་བདག་ལྟའི་ཞེན་ཡུལ་ཕྲ་མོ་ནས་སུན་འབྱིན་མ་ཐུབ་ན་ཡང་འགོག་ཐབས་སྟོན་ལ། ཆོས་ཐམས་ཅད་སྟོང་ཞིང་བདག་མེད་པ་ཞེས་གསུངས་པ་ལྟར་ཁས་ལེན་གྱིན་ཡོད། ད་ལྟ་མོང་ཊི་ཨ་གྷོ་ལ་བུད་མེད་ཤ་སྟག་ཡིན་པའི་ཆོས་ཚོགས་ཤིག་འདུག །དེར་ངའི་ངོ་ཤེས་པ་ཁ་ཤས་ཡོད། ཁོ་ཚོས་བདག་དེ་སྨིན་མཚམས་ལ་སྒོམ་གྱིན་ཡོད་ཟེར། སྨིན་མཚམས་ལ་བདག་དེ་སྒོམ་སྐབས་དྲོད་ཤུགས་ཆེན་པོ་སླེབས་ཡོང་བ་དང་ཚོར་བ་མི་འདྲ་བ་ཡོང་གིན་འདུག་ཟེར། དེ་མིན་པའི་སྐྱེས་པ་ཤ་སྟག་ཡིན་པའི་ཆོས་ཚོགས་ཤིག་ཀྱང་འདུག །

མན་ངག་སྙེ་མ་ལས་ཀྱང༌། འོ་ན་བསམ་གཏན་དང་པོ་ཐོབ་པ་རྣམས་ཀྱང་ཞེས་པ་ནས། ཕར་ཕྱིན་གྱི་ཐེག་པར་ལས་དང་པོ་པའི་སྐབས་སུ་ལྷན་ཅིག་སྐྱེས་པའི་བདེ་བ་དངོས་སུ་འདྲེན་པའི་ཐབས་ཀྱང་མ་གསུངས་པས། སྔགས་ནི་བདེ་བ་ཆེན་པོའི་སྒོ་ནས་མཆོག་ཏུ་མ་གྱུར་པ་མིན་པར་གསུངས་སོ། །དགག་པ་གཉིས་ཀྱིས་རྣལ་མ་སྟོན་པ་ཡིན་པས་སྔགས་དེ་བདེ་བ་ཆེན་པོའི་སྒོ་ནས་མཆོག་ཏུ་གྱུར་པ་ཡིན་ཞེས་པའོ། །ཡང་དེ་ཉིད་ལས། འོ་ན་ཤེས་རབ་ཀྱི་ཕ་རོལ་ཏུ་ཕྱིན་པར་གང་ཡང་བླ་ན་མེད་པ་ཡང་དག་པར་རྫོགས་པའི་བྱང་ཆུབ་ཀྱི་བདེ་བ་ཞེས་གསུངས་སོ་ཞེ་ན་འདི་གསུངས་མོད། ཅེས་པ་ནས། སྔར་བཤད་པའི་བདེ་བ་དང་པོ་ཙམ་ལའང་བླ་མེད་ཀྱི་བདེ་སྟོང་སྦྱོར་བའི་བདེ་ཆེན་དུ་འཛིན་པ་ཤིན་ཏུ་མང་བར་སྣང་ངོ༌། །མི་རྟོག་པས་དྲངས་པའི་བདེ་ཉམས་ལྟ་བུ་སྐྱེས་སྐབས་སྔགས་བླ་མེད་ཀྱི་རྫོགས་རིམ་གྱི་སྐབས་ནས་གསུངས་པའི་བདེ་གསལ་མི་རྟོག་པའི་ཏིང་ངེ་འཛིན་ཆེན་པོ་སྐྱེས་སོང་བསམ་པའི་འཁྲུལ་པ་ཡོང་མཁན་མང་པོ་འདུག་གསུངས་པ་ཡིན་པ་འདྲ། དེ་ལྟར་ན་བདེ་སྟོང་སྦྱོར་བར་གསུངས་པའི་བདེ་བ་ནི་ལྷན་ཅིག་སྐྱེས་པའི་དགའ་བ་ཡིན་ལ། དེ་ཐོག་མར་སྐྱེ་བ་ནི་རོ་རྐྱང་གི་རླུང་ཨཱ་ཝ་དྷཱུ་ཏཱིར་བཙུད་པའི་དབང་གིས་གཏུམ་མོ་སྦར་བས་བྱང་སེམས་བཞུས་པ་ལས་སྐྱེ་ལ། བདེ་སྟོང་སྦྱོར་བར་གསུངས་པའི་བདེ་བ་དེ་གཙོ་བོ་ལྷན་ཅིག་སྐྱེས་པའི་དགའ་བ་ཡིན་པར་གསུངས་པས་རྫོགས་རིམ་པའི་བདེ་བ་ཡིན། རླུང་དབུ་མར་ཞུགས་གནས་ཐིམ་གསུམ་བྱས་པ་ལ་བརྟེན་ནས་སམ་རླུང་དབུ་མར་བཙུད་པའི་དབང་གིས་གཏུམ་མོ་སྦར། དེ་ལས་བྱང་སེམས་ཞུ་ནས་སྐྱེས་པའི་བདེ་བ་དེ་དགོས་པར་གསུངས་པ་ཡིན། སྤྱིར་བཏང་རྫོགས་རིམ་གྱི་རླུང་དབུ་མར་ཞུགས་གནས་ཐིམ་གསུམ་བྱས་པ་ལ་བརྟེན་ནས་བྱུང་བའི་བདེ་བ་གསུང་གིན་ཡོད་པས་འདིར་བཙུད་པའི་དབང་གིས་གསུངས་པ་ཐིམ་པ་ལ་གོ་དགོས་ཀྱི་ཡོད་དམ། དུས་འཁོར་གྱི་ཐིམ་པ་དེ་འཛིན་པའི་སྐབས་ལ་མ་གཏོགས་མེད། སོར་སྡུད་དང་བསམ་གཏན་གཉིས་ཀྱི་སྐབས་སུ་ཡུལ་དབང་གི་འབྲེལ་བ་ཆད་ནས་རླུང་དབུ་མར་ཐོག་མར་བཙུད་པ་ཡིན། དེའི་བདེ་བ་དང་སྔར་བཤད་པའི་བདེ་བ་རྣམས་བདེ་བ་ཙམ་དུ་མཚུངས་ཀྱང༌། དོན་ཤིན་ཏུ་ཁྱད་ཆེ་བས་མ་འཁྲུལ་བར་སོ་སོར་ཕྱེད་པར་བྱའོ། །སྐབས་འདིའི་བདེ་བ་ནི་རླུང་དབུ་མར་ཞུགས་གནས་ཐིམ་པའམ་རླུང་དབུ་མར་བཙུད་པའི་སྒོ་ནས་གཏུམ་མོ་སྦར་དེ་ལས་བྱང་སེམས་བཞུས་པའི་བདེ་ཆེན་ཡིན་པས། བསྐྱེད་རིམ་པའི་ཡིད་ངོ་ལ་ལྷ་མོ་བསྒོམས་ནས་སྐྱེས་པའི་བདེ་བ་དེ་ཡང་ཝཾ་ཡིག་གིས་མཚོན་པའི་ལྷན་སྐྱེས་ཀྱི་བདེ་བ་དེ་མིན། དེ་ལ་ནི་ཐེག་པ་འདིར་དམིགས་པ་མེད་པའི་སྙིང་རྗེ་ཞེས་ཀྱང་གསུངས་ཏེ། ཞེས་པ་ནས། དེ་ལྟར་གསུངས་པ་མང་ངོ༌། །མདོ་སྔགས་ཐུན་མོང་གི་སྙིང་རྗེ་དེ་སྡུག་བསྔལ་ལས་བྲལ་ན་བསམ་པ་ལྟ་བུ་དང་སྡུག་བསྔལ་ལས་སྐྱོབ་འདོད་ཀྱི་བློ་ཞིག་ཡིན། བདེ་བ་ཆེན་པོའི་ཡེ་ཤེས་དེས་དངོས་སུ་རང་རྒྱུད་ཀྱི་དྲི་མ་སེལ་བར་བྱེད་པ་དང་བརྒྱུད་ནས་གཞན་རྒྱུད་ཀྱི་དྲི་མ་སེལ་བར་བྱེད་པས། དམིགས་པ་མེད་པའི་སྙིང་རྗེ་ཆེན་པོ་འགྲོ་བའི་དོན་བྱེད་པ་གསུངས་པ་མིན་ནམ། དཔེར་ན། གཟུགས་ཀྱི་སྐུ་སྒྱུ་མའི་ལུས་ཀྱིས་སྦྱོར་བའི་སྒོ་ནས་དངོས་སུ་གཞན་དོན་སྒྲུབ་པར་བྱེད་པས་སྙིང་རྗེའི་མིང་གིས་བཏགས་པ་བཞིན་ཡིན།

བདེ་སྟོང་དབྱེར་མེད་དུ་སྦྱོར་བའི་ཚུལ་བཤད་པ།

དེ་ནས་ཨེས་མཚོན་པའི་སྟོང་པ་ཉིད་ཀྱི་ལྟ་བ་ལ་ཕྲ་རགས་མང་པོ་ཡོད་ཀྱང་ཆེད་དུ་བྱ་བའི་གདུལ་བྱ་གཙོ་བོའི་དབང་དུ་བྱས་པ་ཡིན་ན་དབུ་མ་ཐལ་འགྱུར་བའི་ལུགས་ཀྱི་ལྟ་བ་ཕྲ་མོ་དང་། ཝཾ་གྱིས་མཚོན་པའི་རླུང་དབུ་མར་ཞུགས་གནས་ཐིམ་གསུམ་མམ་རླུང་དབུ་མར་བཙུད་པའི་དབང་གིས་གཏུམ་མོ་སྦར། དེ་ལ་བརྟེན་ནས་བྱང་སེམས་ཞུ་ནས་དེ་ལས་བྱུང་བའི་བདེ་ཆེན་ནམ། མདོར་ན། ལུས་ལ་གནད་དུ་བསྣུན་ནས་དེ་ལས་སྐྱེས་པའི་བདེ་ཆེན་གྱི་ཡེ་ཤེས་གཉིས་གཅིག་ཏུ་སྦྱོར་ཚུལ་སྟོན་པ་ལ། གསུམ་པ་བདེ་སྟོང་དབྱེར་མེད་དུ་སྦྱོར་བའི་ཚུལ་བཤད་པ་ལ་གཉིས། དངོས་ཀྱི་དོན་དང༌། ཞེས་པ་ནས། ནམ་མཁར་ནམ་མཁའ་ཇི་ལྟ་འོ། །ཞེས་གསུངས་ཤིང༌། ཨེས་མཚོན་པའི་སྤྲོས་པ་མེད་པའི་རང་བཞིན་སྟོང་པ་ཉིད་ཇི་བཞིན་དུ་ཤེས་པའི་ཤེས་རབ་ནི། སེམས་ཅན་མཐའ་དག་གྲོལ་བར་འདོད་པའི་སྙིང་རྗེ་ཉིད་ཡིན་ལ། དམིགས་པ་མེད་པའི་གནས་ཡུལ་སྟོང་པ་ཉིད་ལ་རྩེ་གཅིག་ཏུ་དམིགས་པའི་ཤེས་རབ་དང༌། དམིགས་མེད་སྙིང་རྗེ་ཆེན་པོ་ཉིད་གཉིས་བློ་གཅིག་གི་རང་བཞིན་དུ་གཅིག་ཏུ་གྱུར་པའི་ཚུལ་ནི། དཔེར་ན། ནམ་མཁར་ནམ་མཁའ་གནས་པ་ལྟར་ངོ་བོ་གཅིག་ལ་ལྡོག་པ་ཐ་དད་པ་ཡིན་ནོ། །དེའི་དོན་ཐབས་ཤེས་གཏན་ལ་དབབ་པ་གྲུབ་པ་ལས་ཀྱང༌། ཤེས་པ་ཤེས་བྱར་རབ་ཕྱེ་སྟེ། །ཞེས་པ་ནས། དེ་ཡང་བདེ་བ་དང་དེའི་ཆོས་ཉིད་ངོ་བོ་དབྱེར་མེད་ནི་ཆོས་ཅན་གྲུབ་ཙམ་ནས་རང་གི་སྟོང་ཉིད་དང་ངོ་བོ་དབྱེར་མེད་དུ་གྲུབ་ཟིན་པས། དེ་རྣལ་འབྱོར་དབྱེར་མེད་དུ་བྱ་མི་དགོས་ལ། སྟོང་ཉིད་དང་དབྱེར་མི་ཕྱེད་པ་ཞེས་པའི་དོན་དེ་གཟུགས་སྟོང་པའོ་སྟོང་པ་ཉིད་གཟུགས་སོ་གསུངས་པ་བཞིན་ཆོས་ཅན་བདེ་ཆེན་ནམ་སྐྱེས་ཙམ་ཉིད་ནས་རྐྱེན་གྱི་དབང་གིས་ཡོད་པས་ངོ་བོ་ཉིད་ཀྱིས་གྲུབ་པས་སྟོང་པའི་རང་བཞིན་དུ་ཡོད་པ་བརྗོད་མེད་ཡིན། ཁོ་རང་གི་ཆོས་ཉིད་དང་ཡང་གྲུབ་ཙམ་ཉིད་ནས་ངོ་བོ་གཅིག་ཏུ་ཡོད་པ་བཤད་མི་དགོས་པ་ཡིན་པས། དེ་གཉིས་ངོ་བོ་དབྱེར་མེད་དུ་བྱེད་པ་ལ་ཕན་པ་མེད། ང་རང་ཚོའི་རྒྱུད་ཀྱི་ཉོན་མོངས་ཀྱང་རང་གྲུབ་ཙམ་ཉིད་ནས་རང་བཞིན་གྱིས་གྲུབ་པས་སྟོང་པ་ཡིན་པས་ཉོན་མོངས་རང་གི་ཆོས་ཉིད་དང་ངོ་བོ་དབྱེར་མེད་ཡིན། འོན་ཀྱང་། དེ་ཙམ་གྱིས་ཕན་གྱི་མི་འདུག །

དེ་བཞིན་དུ་སྟོང་ཉིད་རྟོགས་པའི་བློ་གཞན་ཞིག་ལ་བདེ་བས་རྒྱས་འདེབས་པ་དང༌། བདེ་བ་བསྐྱེད་པའི་འོག་ཏུ་སྟོང་ཉིད་ཀྱི་ལྟ་བ་གཞན་ཞིག་གིས་རྒྱས་འདེབས་པ་ཡང་མིན་ཏེ། བདེ་བ་བསྐྱེད་པའི་འོག་ལ་བདེ་བ་འགགས། རྗེས་སུ་སྟོང་ཉིད་ཀྱི་ལྟ་བ་དྲན་ནས་ཆོས་ཐམས་ཅད་དམིགས་མེད་ཀྱི་རྒྱས་བཏབ་པ་ཟེར་བ་ལྟ་བུ་ཡང་མིན། ཚུལ་དེ་ནི་བདེ་བ་ཡོད་དུས་སྟོང་ཉིད་ཀྱི་ལྟ་བ་མེད། སྟོང་ཉིད་ཀྱི་ལྟ་བ་ཡོད་དུས་བདེ་བ་མེད་པས་དེ་གཉིས་རིམ་ཅན་དུ་སྐྱེས་པ་ཡིན་པར་འགྱུར་འགྲོ་བ་ཡིན། དེ་ལ་ནི་དཔེར་ན། སྦྱིན་སོགས་བདག་མེད་པའི་ལྟ་བས་ཟིན་ཀྱང་སྦྱིན་སོགས་དེ་ཉིད་ལྟ་བ་དེའི་ངོ་བོར་མི་སྐྱེ་བ་ལྟར། སྟོང་ཉིད་རྟོགས་པ་དང་བདེ་བ་གཉིས་ཕན་ཚུན་གཅིག་གཅིག་གི་ངོ་བོར་མ་སོང་བའི་ཕྱིར་རོ། །ད་འོ་ན། བདེ་སྟོང་གཅིག་ཏུ་སྦྱོར་ཞེས་པའི་གོ་དོན་གང་འདྲ་ཡིན་ཞེས་ཟེར་ན། འོ་ན་ཇི་ལྟར་བྱེད་སྙམ་ན། ཞེས་པ་ནས། དེ་ཁོ་ན་ཉིད་ལ་མོས་པ་ཡིད་བྱེད་ཀྱིས་འཇུག་དགོས་པའི་ཕྱིར་རོ་གཅིག་པར་མོས་པ་ཙམ་མོ། །ཡུལ་སྟོང་པ་ཉིད་དང་དབྱེར་མེད་དུ་སྦྱོར་ཚུལ་ཡུལ་ཡུལ་ཅན་དུ་བྱས་ནས་སྦྱོར་དགོས་པར་གསུངས་པ་ཡིན། ཡུལ་སྟོང་པ་ཉིད་དང་གཉིས་མེད་དུ་སྦྱོར་ཚུལ་དེ་ལྟར་ཡིན་པས་སྟོང་ཉིད་རྟོགས་པའི་བློ་དང་བདེ་བ་གཉིས་ངོ་བོ་དབྱེར་མེད་དུ་སྦྱོར་ཚུལ་ནི་བློ་གཉིས་ངོ་བོ་ཐ་མི་དད་ཀྱི་གྲུབ་སྡེ་གཅིག་ཏུ་སྐྱེས་པའོ། །ཡུལ་སྟོང་པ་ཉིད་དང་ཡུལ་ཅན་བདེ་བ་ཆེན་པོའི་ཡེ་ཤེས་གཉིས་ཡུལ་ཡུལ་ཅན་དུ་ངོ་བོ་གཅིག་ཏུ་སྦྱོར་བའམ་སྟོང་ཉིད་རྟོགས་པའི་ཤེས་རབ་དང་བདེ་བ་གཉིས་ངོ་བོ་དབྱེར་མེད་ཀྱི་གྲུབ་སྡེ་གཅིག་ཏུ་སྐྱེས་པ་དེ་བདེ་སྟོང་དབྱེར་མེད་དུ་སྦྱོར་བའི་དོན་ཡིན།

སྟོང་ཉིད་ཀྱི་གོ་བའི་ཕུ་ཐག་གཅོད་ལུགས་དབུ་མ་ནས་འབྱུང་བ་ལས་ལྷག་པོ་མེད་པས། ཐེག་པ་འདི་དང་ཕར་ཕྱིན་གྱི་ཐེག་པ་གཉིས་སྟོང་ཉིད་ཀྱི་ལྟ་བ་ལ་མཆོག་དམན་མེད་དོ། །ཡུལ་གྱི་ལྟ་བ་ལ་མཆོག་དམན་མེད་པར་གསུངས་པ་ཡིན། ངེས་རྒྱུའི་དོན་གཅིག་ཡིན་ཀྱང་ངེས་བྱེད་ཀྱི་བློ་ལ་ལྷན་སྐྱེས་ཀྱི་བདེ་བས་སྟོང་ཉིད་ངེས་པའི་སྟོབས་འདྲ་བ་ཡུལ་ཅན་གཞན་གང་གིས་ངེས་པ་ལ་མེད་པས། སྟོང་པ་ལ་ཁྱད་མེད་ཀྱང་ཐབས་བདེ་བས་ཁྱད་པར་དུ་འཕགས་པར་གསུངས་སོ། །སེམས་ཕྲ་རུ་ཕྲ་རུ་སོང་བ་ཡིན་པས་རྣམ་རྟོག་གི་གཡོ་བ་དེ་ཡང་ཉུང་དུ་སོང་། སེམས་གསལ་དུ་གསལ་དུ་ཕྱིན་པ་ཡིན་པས་ཡུལ་ལ་ངེས་ཤེས་འདྲེན་པ་དེ་ཤུགས་ཆེ་རུ་ཆེ་རུ་འགྲོ་བ་ཞིག་ཏུ་གྱུར། དེ་འདྲའི་ཐོག་ནས་ལྷན་སྐྱེས་ཀྱི་བདེ་བས་སྟོང་ཉིད་ངེས་པའི་སྟོབས་དང་འདྲ་བ་རགས་པ་གློ་བུར་བའི་ཡུལ་ཅན་གྱི་སེམས་གཞན་གང་གིས་ཀྱང་སྟོང་ཉིད་ངེས་པ་ལ་མེད། དེ་བཞིན་ཉན་ཐོས་དགྲ་བཅོམ་པའི་གོ་འཕང་མངོན་དུ་བྱེད་པའི་ཐབས་སྟོང་ཉིད་རྟོགས་པའི་ལྟ་བ་དེ་དང་། སངས་རྒྱས་ཀྱི་གོ་འཕང་མངོན་དུ་བྱེད་པའི་ཐབས་སྟོང་ཉིད་རྟོགས་པའི་སྒོམ་ལམ་རྡོ་རྗེ་ལྟ་བུའི་ཏིང་ངེ་འཛིན་གཉིས་ལ་ཡུལ་སྟོང་པ་ཉིད་ཀྱི་ཆ་ནས་མཆོག་དམན་གྱི་ཁྱད་པར་མེད། ཡིན་ན་ཡང་། ཡུལ་ཅན་གྱི་ངོས་ནས་ཐབས་ཀྱི་རྣམ་པ་དུ་མ་ལྡན་མི་ལྡན་གྱི་སྟེང་ནས་ཁྱད་པར་ཡོད། དེ་བཞིན་མདོ་སྔགས་གཉིས་དང་ཁྱད་པར་སྔགས་བླ་མེད་ཀྱི་སྟོང་ཉིད་སྒོམ་པའི་བློ་ད་ལྟ་བཤད་མ་ཐག་པ་ལྟར་ཡུལ་ཅན་ཤིན་ཏུ་ཕྲ་བ་ཞིག་ཡིན་པས་དེའི་སྟེང་ནས་ཁྱད་ཞུགས་པ་ཡིན་པར་གསུངས། བདག་མེད་པའི་སྟོང་ཉིད་ཕུ་ཐག་ཆོད་པ་མ་ངེས་ན་འཁོར་བ་ལས་མི་གྲོལ་ལ། ཞེས་པ་ནས། བདེ་བ་འབའ་ཞིག་བསྒོམས་ན་འཁོར་བ་ལས་མི་གྲོལ་བར་འཆད་པ་མི་རིགས་པས། བདག་མེད་པའི་དོན་ལེགས་པར་གཏན་ལ་ཕབ་པའི་ངེས་ཤེས་སྐྱོང་དགོས་སོ། །རྣམ་རྟོག་ལོག་ཙམ་ཞིག་ལྟ་བ་སྒོམ་པ་ལ་འགྲོ་བ་དང་དེས་ཆོག་ན། འོན་ཏེ་སྙིང་རྗེ་འབའ་ཞིག་བསྒོམས་ན་ཡང༌། །འཁོར་བ་འདིར་གནས་ཐར་པ་ཐོབ་མི་འགྱུར། །ཞེས་བདེ་བ་འབའ་ཞིག་བསྒོམས་ན་འཁོར་བ་ལས་མི་གྲོལ་ཞེས་གསུང་མི་རིགས་པར་གསུངས་པ་ཡིན།

གཉིས་པ་དེ་ལ་རྩོད་པ་སྤང་བ་ནི། གལ་ཏེ་ལྷན་སྐྱེས་ཀྱི་བདེ་བས་བདག་མེད་པའི་དོན་ངེས་པར་བྱས་པའི་ངེས་ཤེས་སྐྱོང་བ་སྟོང་ཉིད་སྒོམ་པ་ཡིན་ན། ཞེས་པ་ནས། རྟོག་པ་ཉུང་མིན་སྐྱེ་བར་འགྱུར། །རྩ་བ་ཤེས་རབ་ལས། གལ་ཏེ་སྟོང་མིན་ཅུང་ཟད་ཡོད། །སྟོང་པའང་ཅུང་ཟད་ཡོད་པར་འགྱུར། །མི་སྟོང་ཅུང་ཟད་ཡོད་མིན་ན། །སྟོང་པའང་ཡོད་པར་ག་ལ་འགྱུར། །གསུངས་པ་དང་གནད་གཅིག་པ་ཡིན། ཡོངས་སུ་སྤངས་ན་ཀུན་རྟོག་སྟེ། །ཞེས་པ་ནས། དོན་དམ་དུ་ཡོད་པས་མི་སྟོང་པར་བཟུང་ནས་སྒོམ་པ་བཀག་པ་དང༌། སྟོང་པ་ཉིད་གཟུགས་སོ་གསུངས་པ་བཞིན། གཟུགས་སོགས་དོན་དམ་པར་རང་བཞིན་མེད་པ་ཉིད་ཀུན་རྫོབ་ཏུ་གཟུགས་སོགས་ཀྱི་ངོ་བོ་ཡིན་པས། ཞེས་པ་ནས། ཐ་སྙད་དུ་མེད་པའི་སྟོང་པར་བཟུང་བ་ལས་མཐར་འཛིན་གྱི་རྟོག་པ་ཀུན་སྐྱེ་ལ། མདོ་དོན། རྟག་ཆད་ཀྱི་མཐའ་ལ་ལྷུང་ལ་མཐར་འཛིན་གྱི་རྟོག་པ་སྐྱེ་བ་ཡིན། དོན་དམ་པར་སྟོང་པ་སྤངས་ན་རྟག་མཐར་ལྟུང་བའི་ཀུན་རྟོག་དང༌། ཞེས་པ་ནས། ཆུ་ཤིང་ལྟ་བུར་ཡོངས་སུ་གཟུང༌། །ཞེས་སྙིང་པོ་མེད་པར་གཟུང་བར་གསུངས་པའི་ཕྱིར་དང༌། ཆོས་ཉིད་ཆོས་དབྱིངས་ཤིན་ཏུ་མཉམ་པ་ཉིད་ངོ་བོ་ཉིད་ཀྱིས་གྲུབ་པས་སྟོང་པ་ཡིན་པས་ཆུ་ཤིང་ལྟ་བུར་སྙིང་པོ་མེད་པར་ཡོངས་སུ་གཟུང༌དགོས་པར་གསུངས།

ཡང་དེ་ཉིད་ལས། སྡུག་བསྔལ་མ་ལུས་ཟད་པར་འདོད་པ་དང༌། །ཞེས་པ་ནས། ཞེས་འབད་ནས་དཔྱད་དེ་རང་བཞིན་མེད་པར་ངེས་པར་བྱེད་པ་སྡུག་བསྔལ་ཐམས་ཅད་ཟད་པ་དང་བདེ་བ་མཆོག་ཐོབ་པའི་རྒྱུར་གསུངས་པའི་ཕྱིར་རོ། །རང་བཞིན་གྱིས་ཡོད་པ་དང་མེད་པའི་མཐའ་ཐམས་ཅད་བཀག་ནས་རང་བཞིན་གྱིས་མེད་པར་ལྟ་མི་ཆོག་ཅེས་ཟེར་ན། གོང་གི་གཞུང་དེ་དག་གི་སྐབས་སུ་རང་བཞིན་གྱིས་མེད་པར་བལྟ་དགོས། ཚུལ་དེ་འབད་པ་ཆེན་པོའི་སྒོ་ནས་བསྒྲུབ་དགོས། བསྒྲུབས་ནས་བསྒོམ་དགོས་པར་གསུངས་འདུག །གཞན་ཡང་། དངོས་པོ་བདེན་པར་འཛིན་པ་མི་སྟོང་བར་འཛིན་པ་དང༌། ཞེས་པ་ནས། དངོས་མེད་པར་ཡང་མི་བརྟག་གོ །བདེན་པར་གྲུབ་པའི་དངོས་པོ་མེད་པ་རང་བཞིན་གྱིས་ཡོད་པར་ལྟ་ན་དེ་ཡང་དགག་དགོས་པ་ཡིན། མར་མེ་འབར་བ་བསད་རུང་གི །ཞེས་པ་ནས། དངོས་མེད་འཛིན་པ་དེ་ལྟ་མིན། །སྟོང་ཉིད་བདེན་གྲུབ་ཏུ་འཛིན་ན་གསོར་མི་རུང་བའི་ལྟ་བ་ཡིན་ཞེས་པ་ཡིན། ཞེས་དངོས་པོ་བདེན་འཛིན་ལ་དངོས་འཛིན་ཞེས་མིང་བསྡུས་ནས་བརྗོད་པ་དེ་སྤང་དགོས་པ་ལྟར། ཞེས་པ་ནས། བདེ་སྟོང་དབྱེར་མེད་ཀྱི་སྟོང་པ་དང་སྙིང་རྗེའི་བྱང་ཆུབ་ཀྱི་སེམས་འདུས་པའི་ལུགས་ལ་མ་བཤད་པ་མིན་ནོ། །བདེ་སྟོང་དབྱེར་མེད་ཀྱི་བྱང་ཆུབ་ཀྱི་སེམས་འདུས་པའི་ལུགས་ལ་མ་བཤད་པ་མིན་པར་གསལ་པོ་གསུངས་ཡོད།

དེ་བཞིན། རིམ་ལྔ་ལས་ཀྱང༌། ཆོས་ཕུང་བརྒྱད་ཁྲི་བཞི་སྟོང་ནི། །ཞེས་པ་ནས། བདེ་སྟོང་དབྱེར་མེད་ཀྱི་གཏམ་ནི་རླུང་ལྟར་རབ་ཏུ་གྲགས་ཀྱང༌། ཕྱི་ནང་ཐུན་མོང་བའི་མི་རྟོག་པའི་ཏིང་ངེ་འཛིན་ཙམ་བསྐྱེད་པའི་བདེ་བ་དང་། བྱང་ཆུབ་སེམས་དཔའ་ས་མཐོན་པོ་ལ་གནས་པ་རྣམས་ཀྱི་ཟག་མེད་ཀྱི་བདེ་བ་ཁྱད་པར་བ་དང་། སྔགས་ཀྱི་བདེ་ཆེན་དེ་རྣམས་ཀྱི་ཁྱད་པར་ཕྱེད་པའི་ཐུན་མོང་མ་ཡིན་པའི་བདེ་ཆེན་སོགས། བདེ་བ་རྣམས་ཀྱི་ཁྱད་པར་ཕྱེད་པའི་བདེ་ཆེན་དང༌། ཞེས་པ་ནས། ཅུང་ཟད་ཙམ་རེས་ཚིམ་སླ་བར་མི་བྱ་བར་གསང་བ་ལས་ཀྱང་ཆེས་གསང་བའི་དོན་འདི་རྟོགས་པ་ལ་ཡུན་རིང་དུ་འབད་པར་བྱའོ། །འདིས་ཐོབ་བྱེད་ལམ་གྱི་ཨེ་ཝཾ་གྱི་དོན་ལ་བདེ་སྟོང་དབྱེར་མེད་ཀྱི་ཨེ་ཝཾ་དང་བདེན་གཉིས་དབྱེར་མེད་ཀྱི་ཨེ་ཝཾ་གཉིས་བཤད་པ་ལས་བདེ་སྟོང་དབྱེར་མེད་ཀྱི་ཨེ་ཝཾ་ཟེར་བའི་དོན་དེ་ལྟ་བུ་ཞིག་ཡིན།

བདེན་གཉིས་དབྱེར་མེད་ཀྱི་སྟོང་པ་དང་སྙིང་རྗེའི་དོན་བཤད་པ།

འདི་ལས་ཟབ་པའི་བདེན་གཉིས་དབྱེར་མེད་ཀྱི་ཨེ་ཝཾ་ཟེར་བ་ཞིག་བཤད་རྒྱུ་ཡོད། འདིའི་ཚུལ་གང་འདྲ་ཡིན་ཞེ་ན། གཉིས་པ་བདེན་གཉིས་དབྱེར་མེད་ཀྱི་སྟོང་པ་དང་སྙིང་རྗེའི་དོན་བཤད་པ་ལ་གཉིས། དངོས་ཀྱི་དོན་དང༌། དེ་ལྟར་བཤད་དགོས་པའི་རྒྱུ་མཚན་ནོ། །ཞེས་པ་ནས། བདེ་སྟོང་ཟུང་འཇུག་དང༌། བདེན་གཉིས་ཟུང་འཇུག་ཅེས་བཤད་ཅིང༌། སྟོང་པ་དོན་དམ་བདེན་པ་དང་བདེ་ཆེན་ཀུན་རྫོབ་བདེན་པ་ལ་བརྩིས་ནས་བདེན་གཉིས་ཟུང་འཇུག་ཟེར་བའི་ཐ་སྙད་འཇོག་པ་ཞིག་ཡོད། འཕགས་ལུགས་ཀྱི་ཟུང་འཇུག་གི་དོན་ཡང་དེ་ལ་འཆད་པ་ཡོད་མོད་ཀྱང༌། ཞེས་པ་ནས། དངོས་དང་དངོས་མེད་མི་ཟད་གཙོ། །ཐོག་མ་དང་མཐའ་མ་མེད་པའི་གཉུག་མ་ལྷན་ཅིག་སྐྱེས་པའི་རླུང་སེམས་ལས་གྲུབ་པའི་དངོས་པོ་སྒྱུ་ལུས་དང་དངོས་མེད་དོན་དམ་འོད་གསལ་མིན་ནམ། མདོར་ན། འོད་གསལ་སྟོང་པ་ཉིད་དང་སྙིང་རྗེ་སྟེ་སྒྱུ་མའི་ལུས་གཉིས་སྐུ་དང་ཐུགས་སུ་མི་ཕྱེད་པ་ནི་བྱང་ཆུབ་ཀྱི་སེམས་མཐར་ཐུག་པ་དེ་ཡིན་ཞེས་པའོ། །སྟོང་ཉིད་སྙིང་རྗེ་མི་ཕྱེད་པ། །ཞེས་པ་ནས། ཐབས་ནི་དངོས་པོའི་མཚན་ཉིད་དོ། །ཞེས་ཐབས་ཤེས་སྙོམས་པར་འཇུག་པ་རྣལ་འབྱོར་གྱི་དོན་དུ་བཤད་པའི་སྐབས་སུ་གསུངས་སོ། །གསང་བ་འདུས་པའི། ལུགས་ལྡོག་རྗེས་དྲན་ཟུང་འཇུག་ཏིང་འཛིན་དང་། །ཞེས་པའི་སྦྱོར་བ་ཡན་ལག་དྲུག་གི་དྲུག་པ་ཟུང་འཇུག་ཏིང་འཛིན་གྱི་སྐབས་སུ། སྦྱོར་བ་ཡན་ལག་དྲུག་གི་དྲུག་པའི་སྐབས་སུ་ཐབས་ཤེས་སྙོམས་པར་འཇུག་པར་གསུངས་པའི་དོན་སྒྲོན་གསལ་ལས་ཐབས་ཀུན་རྫོབ་ཀྱི་བདེན་པ་དང༌། ཞེས་པ་ནས། ཡོངས་སུ་དག་པའི་སྒྱུ་མའི་ལུས་གཉིས་ནི་དབྱེར་མེད་དུ་སྦྱོར་རྒྱུ་ཨེ་དང་ཝ་ཡིག་གི་དོན་ཡིན་ལ། བདེན་གཉིས་ཟུང་འཇུག་གི་ཨེ་ཝཾ་ཞེས་བཤད་སྐབས་ཨེས་གང་མཚོན་པ་ཡིན་ཞེ་ན། བདེན་གཉིས་དབྱེར་མེད་ཀྱི་ཨེ་ཝཾ་ཟུང་འཇུག་བཤད་པའི་སྐབས་ཀྱི་བདེ་སྟོང་ཟུང་འཇུག་གཅིག་ཏུ་བྱས་པའི་དོན་གྱི་འོད་གསལ་གྱི་ཡེ་ཤེས་མཚོན་བཞིན་ཡོད། ཝ་ཡིག་གིས་གཞན་དོན་གཟུགས་སྐུ་འགྲུབ་བྱེད་ཀྱི་རིགས་འདྲའི་ཉེར་ལེན་གྱི་རྒྱུ་ཐུན་མོང་མ་ཡིན་པ་སྒྱུ་མའི་ལུས་མཚོན་བཞིན་ཡོད། དེ་འདྲའི་ཨེ་དང་ཝ་གཉིས་ངོ་བོ་གཅིག་ཏུ་སྦྱོར་བ་དེ་ལ་ཟུང་འཇུག་གསུང་གིན་ཡོད། སྐབས་འདིའི་སྦྱོར་ཚུལ་གོང་དུ་བདེ་སྟོང་ཟུང་འཇུག་བཤད་པའི་སྐབས་ཀྱི་ཡུལ་དང་ཡུལ་ཅན་ངོ་བོ་གཅིག་ཏུ་སྦྱོར་བའི་བཟོ་ལྟ་བུ་མིན། སྦྱོར་ཚུལ་སྔ་མ་ཐུགས་དང་ཕྱི་མ་ཀུན་རྫོབ་སྒྱུ་མའི་ལུས་སྐུར་ངོ་བོ་གཅིག་ཏུ་སྦྱོར་བ་ནི་ཐིག་ལེའི་དོན་ཏེ། ཨེ་ཝཾ་གྱི་དོན་གཉིས་པ་ཟུང་འཇུག་གི་མཐར་ཐུག་གོ །

དེ་ཡང་འདུས་པའི་བཤད་རྒྱུད་ལྷའི་དབང་པོས་ཞུས་པ་ལས། ནས། འདི་ལ་ཤེས་རབ་དང་སྙིང་རྗེའི་ཐ་སྙད་ཀྱང་འཕགས་པས་མཛད་དེ། སྒྱུ་མའི་ལུས་ལ་སྙིང་རྗེའི་ཐ་སྙད་འཕགས་པས་མཛད་ཡོད། རིམ་པ་ལྔ་པ་ལས། དོན་དམ་འོད་གསལ་ཤེས་རབ་དང་སྙིང་རྗེ་སྒྱུ་མའི་ལུས་གཉིས་ངོ་བོ་གཅིག་པར་ནི། །ཞེས་པ་ནས། རིམ་པ་ལྔ་བཤད་པའི་རིམ་པ་གསུམ་པ་སྒྱུ་ལུས་སམ་བདག་བྱིན་བརླབ་ཀྱི་སྐབས་ནས་ཀྱང་སྒྱུ་མའི་སྐུ་དང་སྟོང་པའི་ཡེ་ཤེས་གཉིས་སྦྱོར་བའི་ཨེ་ཝཾ་གྱི་དོན་ཡོད་དེ། དེ་ནི་སྦས་དོན་གྱི་ཨེ་ཝཾ་མོ། །(སྒྲོན་གསལ་ལས།) སྦས་པ་རྣམ་པ་གསུམ་དུ་བཤད། །ཅེས་གསུངས་པའི་སྦས་དོན་ལ་སྣང་བ་སེམས་སྦས་དང་། འདོད་ཆགས་ཆོས་སྦས། ཀུན་རྫོབ་སྒྱུ་མའི་སྦས་པ་གསུམ་ལས་ཀུན་རྫོབ་སྒྱུ་མའི་སྦས་པ་དེ་ཡིན། གོང་དུ་ཕ་རྒྱུད་མ་རྒྱུད་ཀྱི་ངོས་འཛིན་ཅིག་གསུངས་ཡོད་པ་དེའི་དོན་ཧ་ཅང་གསལ་པོ་ཞིག་ཐོན་ཡོང་གིན་འདུག །གསང་བ་འདུས་པའི་ལུགས་འདི་དག་ཏུ་སྟོང་པ་བཞི་བཤད་ནས་སྒྱུ་མའི་ལུས་སྒྲུབ་སྟངས་བཤད་པའི་སྐབས་སུ་སྟོང་པ་བཞི་བཤད་པའི་དོན་ནི་རྣལ་འབྱོར་མའི་རྒྱུད་དང་དེའི་དགོངས་འགྲེལ་རྣམས་སུ་དགའ་བ་བཞི་བཤད་པ་ཡིན་ལ། འདིར་སེམས་དབེན་གྱི་སྟོང་པ་གསུམ་དང་བཞི་པའི་བར་དུ་རླུང་སེམས་ལས་གྲུབ་པའི་སྒྱུ་མའི་སྐུ་བཤད་པ་བཞིན་དུ། སེམས་དབེན་གྱི་སྐབས་སུ་འོད་གསལ་ཉེར་ཐོབ་ལ་སྦྱར་ནས་སྟོང་པ་གསུམ་ཟེར་བའི་ཐ་སྙད་ཅིག་གསུངས་ཡོད། བཞི་པ་ཞེས་པ་རིམ་པ་བཞི་པ་ལ་སྦྱར་བ་ཡིན་ནམ་ཇི་འདྲ་ཡིན། གང་ལྟར་རིམ་པ་བཞི་པ་འོད་གསལ་གྱི་རིམ་པའི་སྔོན་ལ་སེམས་དབེན་གྱི་སྟོང་པ་གསུམ་གྱི་མཇུག་ཏུ་རླུང་སེམས་ལས་གྲུབ་པའི་སྒྱུ་མའི་སྐུ་བཞག་པ་བཞིན་དུ། རྣལ་འབྱོར་མའི་རྒྱུད་ཀྱི་སྐོར་དུ་དགའ་བ་གསུམ་དང་བཞི་པའི་བར་དུ་དེ་ལྟར་མ་བཤད་ཅིང༌། འདིའི་བཞི་པ་གང་ཡིན་ནམ་ངས་ཡག་པོ་མི་ཤེས། གང་ཡིན་རུང་མིན་རུང་མ་རྒྱུད་དུ་དགའ་བ་བཞི་བཤད་ནས་དེའི་རྗེས་ལ་སྒྱུ་ལུས་བཤད་མེད། གསང་བ་འདུས་པའི་སྐབས་འདིར་སྟོང་པ་གསུམ་གྱི་རྗེས་ལ་རིམ་པ་གསུམ་པའི་སྒྱུ་ལུས་བཤད་པ་དང་། དོན་གྱི་འོད་གསལ་གྱི་རྗེས་ལ་དག་པའི་སྒྱུ་ལུས་བཤད་ཀྱང་རྣལ་འབྱོར་མ་ཡི་རྒྱུད་ནས་འདི་ལྟར་གསུངས་མི་འདུག་ཅེས་པ་ཡིན། འདིར་དོན་གྱི་འོད་གསལ་གྱི་མཇུག་ཏུ་རླུང་སེམས་ཙམ་ལས་གྲུབ་པའི་སྒྱུ་མའི་སྐུ་བཤད་པ་བཞིན་དུ། གཞན་རྣལ་འབྱོར་མ་ཡི་རྒྱུད་དུ་དོན་གྱི་ལྷན་སྐྱེས་ཀྱི་དགའ་བའི་མཇུག་ཏུ་དེ་ལྟར་མ་བཤད་པས། འབྲས་བུའི་གཟུགས་སྐུའི་ཉེ་རྒྱུའི་སློབ་པའི་ཟུང་འཇུག་གི་སྐུ་དང༌། དེའི་ཉེ་རྒྱུར་རིམ་པ་གསུམ་པའི་སྒྱུ་མའི་སྐུ་རླུང་ལས་སྒྲུབ་ཚུལ་གསལ་བར་བཤད་པ་འདི་ནི། ལུགས་མཆོག་ཏུ་གྱུར་པ་འདིའི་ཁྱད་པར་གྱི་ཆོས་བླ་ན་མེད་པའོ། །ཕ་རྒྱུད་གསང་བ་འདུས་པའི་ཟབ་གནད་དམ་ཁྱད་ཆོས་ཡོད་ན་མེད་ན་འདི་ཡིན། སངས་རྒྱས་ཀྱི་གོ་འཕང་གི་ཡོན་ཏན་མཐར་ཐུག་གཟུགས་སྐུའི་སྟེང་ནས་བསམ་བློ་གཏོང་དགོས། ཆེད་དུ་གཞན་དོན་སྒྲུབ་པའི་ཐབས་རྣམ་མཁྱེན་སྒྲུབ་པ་ཡིན་པས་གཟུགས་སྐུ་དེ་བསྒྲུབ་བྱ་གཙོ་བོར་གྱུར་ཡོད། བསྒྲུབ་བྱ་གཙོ་བོ་གཟུགས་སྐུའི་རིགས་འདྲའི་ཉེར་ལེན་གྱི་རྒྱུ་ཐུན་མོང་མ་ཡིན་པ་སྒྱུ་མའི་ལུས་གསང་བ་འདུས་པའི་སྐབས་ནས་གསུངས་པ་འདྲ་བ་ཞིག་རྒྱུད་སྡེ་གཞན་གྱི་སྐབས་ནས་གསུངས་མེད་པས། གསང་བ་འདུས་པ་དེ་རྒྱུད་སྡེ་ཐམས་ཅད་ཀྱི་ཏོག་དང་རྩེ་མོར་གྱུར་པ་ཡིན་པར་གསུངས།

གཉིས་པ་དེ་ལྟར་བཤད་དགོས་པའི་རྒྱུ་མཚན་ནི། གལ་ཏེ་རྣལ་འབྱོར་བླ་མེད་ཀྱི་རྒྱུད་འདིར་དེ་འདྲ་བའི་སྒྱུ་མའི་སྐུ་སྒྲུབ་ཚུལ་གདོན་མི་ཟ་བར་བཤད་དགོས་ན་དེ་ལྟར་ཡིན་མོད་ཀྱང༌། དེ་འདྲ་བའི་སྒྱུ་མའི་སྐུ་སྒྲུབ་ཚུལ་ངེས་པར་བཤད་དགོས་པར་གང་ལས་ཤེས་སྙམ་ན། འདི་ཟབ་པ་ལས་ཀྱང་ཆེས་ཟབ་པ། གསང་བའི་ནང་གི་ཤིན་ཏུ་གསང་བ་མཐར་ཐུག་པ་ཞིག་ཡིན་པས་རྗེ་རིན་པོ་ཆེས་ཧ་ལས་པ་ཞིག་གསུངས་འདུག །རྣམ་དཔྱོད་དང་ལྡན་པ་ཁྱོད་ཉོན་ཅིག །ཤིན་ཏུ་རྟོགས་དཀའ་བའི་གནས་འདི་བདག་གིས་ཡང་དག་པའི་སྒྲུབ་བྱེད་རྣམས་ཀྱིས་གཏན་ལ་དབབ་པར་བྱའོ། །རྗེ་རིན་པོ་ཆེས་སྦོ་ཤོབ་ཅུང་ཙམ་གསུངས་འདུག །སྐྱབས་སུ་མཆི། དངོས་གནས་སྦོ་ཤོབ་གསུང་ཆོག་པ་ཡིན། མདོར་ན། སྔོན་གྱི་བླ་མ་ཚོར་ཉམས་རྟོགས་ཐུགས་རྒྱུད་ལ་འཁྲུངས་ནས་ཡོད། ཡིན་ན་ཡང་། ཚིག་གི་ལམ་ནས་མཐའ་དཔྱད་ནས་གསུང་སྐབས་འདི་འདྲའི་གསལ་པོ་ཞིག་གསུངས་པ་མི་འདུག །དེར་བརྟེན། འདིར་སྒྱུ་མའི་ལུས་ཟེར་བ་དེ་རྗེ་རིན་པོ་ཆེའི་ལེགས་བཤད་ཀྱིས་གཏན་ལ་ཕབ་པ་འདྲ་བ་གཞུང་གང་ལ་ཡང་མེད་པས། སྟག་ཚང་ལོ་ཙཱ་བས་རྗེ་རིན་པོ་ཆེ་ལ་དགག་པ་ཡང་བསྐྱོན་ཡོད། དེ་དང་ཆབས་ཅིག་རྗེ་རིན་པོ་ཆེ་ལ་བསྟོད་བསྔགས་ཀྱང་ཧ་ལས་པ་ཞིག་གནང་འདུག །བསྟོད་བསྔགས་གནང་སྐབས། མདོ་སྔགས་སྤྱི་དང་ཁྱད་པར་སྔགས། སྔགས་སྤྱི་དང་ཁྱད་པར་བླ་མེད། བླ་མེད་སྤྱི་དང་ཁྱད་པར་རིམ་གཉིས། རིམ་གཉིས་སྤྱི་དང་ཁྱད་པར་རྫོགས་རིམ། རྫོགས་རིམ་སྤྱི་དང་ཁྱད་པར་སྒྱུ་མའི་ལུས་ལ་སྔོན་མེད་ལེགས་བཤད་ཀྱི་གཏེར་ཆེན་པོ་ཧ་ལས་པ་ཞིག་ཡིན་པར་གསུངས་འདུག །དངོས་གནས་ང་རང་ཚོས་ནམ་རྒྱུན་ཁ་རྒྱུན་ལ་མཁས་པ་མཁས་པའི་ནང་ན་མཛེས་ཟེར་བ་ལྟར་མཁས་པས་བསྟོད་ར་གཏོང་སྐབས་གནད་འགག་བསྒྲུགས་ནས་བསྟོད་ར་གནང་བ་དེ་གལ་ཆེན་པོ་ཡིན་པས། རྗེ་རིན་པོ་ཆེས་སྒྱུ་མའི་ལུས་གང་ལས་འགྲུབ་ཚུལ་དང་། དེ་ཇི་ལྟར་སྒྲུབ་ཚུལ། དེ་བསྒྲུབས་ནས་ལམ་གྱི་ས་ཆོད་གང་འདྲ་ཞིག་ཡོང་གིན་ཡོད་མེད་གསུངས་པ་དེ་དག་རྨད་དུ་བྱུང་བའི་ལེགས་བཤད་ཡིན། ཧ་ལས་པ་ས་གསུམ་ན་རྙེད་རྒྱུ་མེད་པ་ཞིག་ཡིན།

འདི་ལ་བཞི། གཟུགས་སྐུའི་རྒྱུ་ཐུན་མོང་མ་ཡིན་པའི་སྒོ་ནས་བསྒྲུབ་པ་དང༌གཅིག །སྦྱང་གཞིའི་གནད་ཐུན་མོང་མ་ཡིན་པའི་སྒོ་ནས་བསྒྲུབ་པ་དང༌གཉིས། ལྷ་སྐྱེད་ཚུལ་གྱི་གནད་ལ་བརྟེན་ཏེ་བསྒྲུབ་པ་དང༌གསུམ། ཐབས་ཤེས་ངོ་བོ་དབྱེར་མེད་ཀྱི་གནད་ལ་བརྟེན་ནས་བསྒྲུབ་པ་དང་བཞིའོ། །དང་པོ་ནི། མངོན་རྟོགས་རྒྱན་ལས། སེམས་བསྐྱེད་པ་ནི་གཞན་དོན་ཕྱིར། །ཡང་དག་རྫོགས་པའི་བྱང་ཆུབ་འདོད། །ཅེས་གསུངས་པས། ཞེས་པ་ནས། འོན་ཀྱང་ཕ་རོལ་ཏུ་ཕྱིན་པའི་ཐེག་ཆེན་ལ་ཆོས་སྐུ་དང་རྗེས་སུ་མཐུན་པའི་ལམ་སྒོམ་པ་ཡོད་ཀྱང༌། ཆོས་སྐུའི་ཐུན་མོང་མ་ཡིན་པའི་ཉེར་ལེན་ལ་སྟོང་ཉིད་རྟོགས་པའི་གཉུག་མ་ལྷན་ཅིག་སྐྱེས་པའི་འོད་གསལ་གྱི་ཡེ་ཤེས་ཤིག་དགོས་པས། ཕ་རོལ་ཏུ་ཕྱིན་པའི་ཐེག་ཆེན་ལ་ཆོས་སྐུའི་ཐུན་མོང་མ་ཡིན་པའི་ཉེར་ལེན་གྱི་རྒྱུ་སྟོང་ཉིད་རྟོགས་པའི་བློ་ཤིན་ཏུ་ཕྲ་བ་མེད། སྟོང་ཉིད་རྟོགས་པའི་མཉམ་གཞག་ཡེ་ཤེས་ཡོད་པས། སྤྱིར་བཏང་ཆོས་སྐུའི་ཉེར་ལེན་གྱི་རིགས་འདྲའི་རྒྱུ་ཐུན་མོང་བ་ཙམ་ཡོད། རྒྱལ་མཆོག་བསྐལ་བཟང་རྒྱ་མཚོས་མཛད་པའི་དབང་དོན་དེ་ཉིད་ཡང་གསལ་ནང་ལ། འཚང་རྒྱ་བ་སྔགས་བླ་མེད་ལ་བརྟེན་དགོས་པའི་རྒྱུ་མཚན་གསུང་སྐབས་འདི་ཚོའི་སྐོར་གསུངས་འདུག །

གཟུགས་སྐུ་དང་རྗེས་སུ་མཐུན་པའི་ལྷའི་སྐུ་སྒོམ་པ་མེད་པས་གཟུགས་སྐུའི་ཐབས་ལ་མཆོག་དམན་ཡོད་པ་དང༌། འདི་རྒྱུད་སྡེ་བཞི་གའི་དབང་དུ་བྱས་ན་འབྲས་བུ་ཆོས་སྐུ་དང་གཟུགས་སྐུ་གཉིས་པོ་དེ་རྒྱུ་དང་རྐྱེན་ལ་བརྟེན་ནས་བསྒྲུབ་དགོས་པ་དངོས་པོའི་གཤིས་ལུགས་ཡིན། ཆོས་སྐུ་རིགས་འདྲ་བའི་རྒྱུས་བསྒྲུབ་དགོས་ལ་གཟུགས་སྐུ་རིགས་འདྲ་བའི་རྒྱུས་བསྒྲུབ་མི་དགོས་པ་དེ་གཟུགས་སྐུས་ཉེས་པ་ཅི་བྱས་པ་ཡིན་ཞེས་སྔགས་རིམ་ཆེན་མོའི་ནང་དགྲ་ནག་གི་འགྲེལ་པ་ལྷན་ཅིག་སྐྱེས་པའི་སྣང་བའི་ལུང་དྲངས་ཏེ་བསྒྲུབས་ཡོད། འབྲས་བུ་རྒྱུའི་རྗེས་སུ་འགྲོ་བ་ཡིན་པས་མ་དག་པའི་སྐབས་ལ་ཡིན་ན་ཡང་། གཡོ་བ་མེད་པའི་རྐྱེན་དང་། མི་རྟག་པའི་རྐྱེན། ནུས་པའི་རྐྱེན་གསུམ་ཚོགས་ཏེ། ས་བོན་ཚ་བ་ལས་འབྲས་བུ་ཚ་བ་དང་ས་བོན་མངར་བ་ལས་འབྲས་བུ་མངར་བ་ལྟར་འབྲས་བུ་གང་ཡིན་ན་ཡང་། རྒྱུ་རང་དང་རིགས་མཐུན་པ་ཞིག་ལས་འབྱུང་དགོས། ཕ་རོལ་ཏུ་ཕྱིན་པའི་ཐེག་པའི་སྐབས་སུ་མཚན་དང་དཔེ་བྱད་ལ་སོགས་པ་འགྲུབ་པའི་རྒྱུ་ལ་བླ་མ་བསུ་སྐྱེལ་ལ་སོགས་པ་དེ་ཙམ་ཞིག་མ་གཏོགས་གཞན་ཅི་ཡང་མ་གསུངས། སྤྱིར་བཏང་བྱམས་སྙིང་རྗེ་བྱང་ཆུབ་ཀྱི་སེམས་ཀྱིས་ཟིན་པའི་སྦྱིན་པ་གཏོང་བ་ལ་སོགས་པ་བསོད་ནམས་ཀྱི་ཚོགས་ཀྱིས་གཟུགས་སྐུ་འགྲུབ་ཅེས་གསུངས་པ་ཙམ་མ་གཏོགས་མེད་ལ། གཟུགས་སྐུ་ལ་རང་དང་རྣམ་པ་མཐུན་པའི་ལམ་སྒོམ་པ་ཅི་ཡང་མེད་པས་འབྲས་བུ་ཆོས་སྐུ་དང་རྣམ་པ་འདྲ་བའི་ལམ་ད་ལྟ་ནས་བསྒོམ་དགོས་པ་ཡིན་ན། གཟུགས་སྐུ་དང་རྣམ་པ་འདྲ་བའི་ལམ་ཡང་ད་ལྟ་ནས་བསྒོམ་དགོས་པར་མཚུངས་ཞེས་གསུངས་ཏེ། འདིར་གཟུགས་སྐུ་འགྲུབ་བྱེད་ལྷའི་རྣལ་འབྱོར་ཐུན་མོང་མ་ཡིན་པ་ཞིག་གསུངས་ཡོད།

སྐུ་གཉིས་དང་རྗེས་སུ་མཐུན་པའི་ལམ་གཉིས་ཀྱང་སྒོམ་དགོས་མི་དགོས་མགོ་མཚུངས་པའི་ཚུལ་དང༌། ཞེས་པ་ནས། སྔར་མཚན་དཔེའི་ལུས་མ་ཐོབ་པར་གློ་བུར་དུ་གནས་འགྱུར་འདོད་པ་མིན་ནོ། །ཕར་ཕྱིན་ཐེག་པའི་སྐབས་སུ་ཡིན་ན་ཡང་། གློ་བུར་གནས་འགྱུར་བར་མི་འདོད། དེ་བཞིན་དུ་བླ་མེད་ཀྱི་ལམ་གྱིས་ཚེ་གཅིག་ལ་འཚང་རྒྱ་བ་ལ་ཡང་ཞེས་པ་ནས། རྣམ་སྨིན་གྱི་ལུས་རགས་པ་འདི་ལྷའི་རྣལ་འབྱོར་བསྒོམས་པས་མཚན་དཔེས་བརྒྱན་པའི་ལུས་སུ་སྐྱེད་པ་ཡང་མིན་ཞིང༌། ང་དེ་ལ་གད་མོ་ཤོར་སོང་། སྔ་མོར་གཟིམ་འགག་གཙུག་ཏོར་ཅན་ཟེར་བ་ཞིག་ཡོད། ཁོའི་མགོ་ལ་རྡོག་རྡོག་ཅིག་ཡོད། དེ་བཞིན་རྣམ་སྨིན་གྱི་ལུས་ལ་གཙུག་ཏོར་ག་ལེར་ག་ལེར་སྐྱེས་པའི་བཟོ་ལྟ་བུ་མིན། བསྐྱེད་རིམ་གྱི་སྐབས་བཞིན་དུ་བློས་ལྷའི་སྐུར་བསྒོམས་པ་རྐྱང་པའི་ལུས་ཀྱིས་ཀྱང་མི་ཆོག་པས་དེ་དག་ལས་གཞན་པའི་མཚན་དཔེས་བརྒྱན་པའི་ལུས་ཐོབ་པའི་ལྷའི་རྣལ་འབྱོར་ཁྱད་པར་ཅན་ཞིག་དགོས་ལ། བློས་ལྷའི་སྐུར་བསྒོམས་པ་རྐྱང་པའི་ལུས་ཏེ་ཡིད་ངོར་ཤར་བ་ཙམ་གྱི་ལུས་ཀྱིས་མི་ཆོག་པ་ཡིན། དེའི་ཉེར་ལེན་ཀྱང་རླུང་ལས་གཞན་དུ་འཐད་པ་མིན་པའི་ཕྱིར་རླུང་ལས་སྒྱུ་མའི་སྐུ་སྒྲུབ་པའི་ཚུལ་ངེས་པར་དགོས་སོ། །ཞེས་པ་ནས། གཟུགས་ཀྱི་སྐུ་བསྒྲུབ་དགོས་པ་རྣམ་པ་ཐམས་ཅད་དུ་མཚུངས་པ་ཡིན་ཏེ་འཆད་པར་འགྱུར་རོ། །ཕ་རྒྱུད་མ་རྒྱུད་གཉིས་གང་གི་དབང་དུ་བྱས་ན་ཡང་། རགས་པ་གློ་བུར་བའི་སེམས་དེ་དག་རྒྱལ་བའི་ཐུགས་ཀྱི་ཉེར་ལེན་ལ་འགྲོ་མི་ཐུབ་ཅེས་བཤད་ཐུབ་པ་གསལ་པོ་ཡིན་པས་ཡུལ་རིག་པའི་ཆ་ནས་བཞག་པའི་སེམས་དང་ཡུལ་ལ་གཡོ་བའི་ཆ་ནས་བཞག་པའི་རླུང་སྟེ། ངོ་བོ་གཅིག་ལ་ལྡོག་པ་ཐ་དད་པའི་རླུང་སེམས་ཕྲ་མོ་ཟེར་བ་ཞིག་ཡོད། དེ་འདྲའི་སེམས་ཕྲ་མོ་དེ་ཡེ་ཤེས་ཆོས་སྐུའི་ཐུན་མོང་མ་ཡིན་པའི་རྒྱུ་ལ་འགྲོ་བ་ཡིན་པས། རླུང་ཕྲ་མོ་དེ་གཟུགས་སྐུའི་ཐུན་མོང་མ་ཡིན་པའི་རྒྱུ་ལ་འགྲོ་དགོས་པ་ཡིན། ཡང་སྙིང་། ཡེ་ཤེས་ཆོས་སྐུ་ལ་ཐུན་མོང་མ་ཡིན་པའི་རིགས་འདྲའི་རྒྱུ་ཞིག་དགོས་པ་བཞིན་གཟུགས་སྐུ་ལ་ཡང་ཐུན་མོང་མ་ཡིན་པའི་རིགས་འདྲའི་རྒྱུ་ཞིག་དགོས། དཔྱད་ན་ཕ་རོལ་ཏུ་ཕྱིན་པའི་ཐེག་པའི་སྐབས་ནས་ས་ཐོབ་པའི་སེམས་དཔའི་ཡིད་ལུས་ཟེར་བ་ཞིག་གསུངས་ཡོད། ཡིན་ན་ཡང་། ཡིད་ལུས་དེ་མ་རིག་བག་ཆགས་ཀྱི་ས་དང་ཟག་མེད་ཀྱི་ལས་ལ་བརྟེན་ནས་འབྱུང་བར་གསུངས་པས། རྒྱུ་མ་དག་པ་མ་རིག་བག་ཆགས་ཀྱི་ས་ཤེས་སྒྲིབ་ལས་སྐྱེས་པའི་ཡིད་ལུས་ཇི་ལྟར་ཕྲ་མོ་དང་ཟབ་པ་ཞིག་ཡོད་པ་ཡིན་ན་ཡང་། རྒྱལ་མཆོག་བསྐལ་བཟང་གིས་གསུངས་པ་ལྟར་རྒྱུ་མ་དག་པ་ལས་སྐྱེས་པའི་ལུས་དེ་དྲི་མ་མཐའ་དག་གཏན་དུ་སྤངས་པའི་ཡེ་ཤེས་ཆོས་སྐུ་དང་ངོ་བོ་གཅིག་ཏུ་སྐྱེ་མི་ཐུབ། རླུང་སེམས་ཙམ་ལས་གྲུབ་པའི་རིམ་པ་གསུམ་པའི་སྒྱུ་ལུས་དེ་ད་ལྟ་ཉོན་མོངས་མ་སྤངས་པའི་སེམས་དབེན་གྱི་བཞོན་པའི་རླུང་ལས་གྲུབ་པས་རྒྱུ་མ་དག་པ་ལས་སྐྱེས་པ་ཡིན་པས་དེའི་རིགས་འདྲ་གནས་མི་ཐུབ། རང་རྒྱུད་ལྡན་གྱི་གང་ཟག་གིས་ཉོན་མོངས་པའི་སྒྲིབ་པ་ས་བོན་དང་བཅས་པ་སྤངས་སྐབས། སྔར་རྒྱུ་མ་དག་པ་ལས་སྐྱེས་པའི་སྒྱུ་མའི་ལུས་དེ་ཡང་རང་གི་ངང་གིས་འགག་འགྲོ་བ་ཡིན། དེར་བརྟེན། རིམ་པ་བཞི་པའི་དོན་གྱི་འོད་གསལ་གྱི་བཞོན་པའི་རླུང་ལས་དག་པའི་སྒྱུ་མའི་ལུས་གསར་དུ་བསྒྲུབ་དགོས་པའི་གནད་འགག་དེ་ལ་ཐུག་ཡོད། མདོ་དོན། གཟུགས་སྐུའི་ཉེར་ལེན་གྱི་རྒྱུ་ཐུན་མོང་མ་ཡིན་པ་ལ་ཡིད་ངོ་ལ་ཤར་བ་ཙམ་དང་། མོས་ངོ་ཙམ་མ་ཡིན་པར་དངོས་པོ་ལ་གྲུབ་པ་ཞིག་དགོས་པས་དེ་སྒྱུ་ལུས་མ་གཏོགས་འགྲོ་ས་མི་འདུག་གསུངས་འདུག །

གཉིས་པ་སྦྱང་གཞིའི་གནད་ཐུན་མོང་མ་ཡིན་པའི་སྒོ་ནས་བསྒྲུབ་པ་ནི། བླ་མེད་ཀྱི་རྒྱུད་རྣམས་ནས་རྟེན་གཞལ་ཡས་ཁང་གི་སྣོད་དང༌། ཞེས་པ་ནས། འཇིག་ཆགས་ཀྱི་རིམ་པ་དང་བསྟུན་ནས་བྱེད་པར་འདོད་ཀྱང་འདོད་ལ་རྒྱུད་ཀྱི་དགོངས་པ་ཡང་ཡིན་ནོ། །དཔེར་ན། གསང་བ་འདུས་པའི་ཡེ་ཤེས་ཀྱི་ས་སྒོམ་པ་ནས་བཟུང་སྦྱང་གཞི་དང་སྦྱར་ནས་སྔགས་བླ་མེད་ཀྱི་རྟེན་བརྟེན་པའི་དཀྱིལ་འཁོར་བསྐྱེད་ཡོང་གིན་ཡོད། རྒྱུ་མཚན་དེའི་གནད་ཀྱིས་བཅུད་ཀྱི་ལྷ་སྐྱེད་པ་སོགས་ཀྱི་རིམ་པ་ཡང་ཞེས་པ་ནས། མཐར་ཕུང་པོ་རགས་པ་རྙིང་པའི་ལུས་ལས་ལོགས་སུ་ཕྱེ་ནས། གཞི་ལ་རླུང་སེམས་ཙམ་ལས་བར་དོ་གྲུབ་པའི་རིམ་པ་བཞིན་དུ་ལམ་དུས་སུ་འོད་གསལ་གྱི་མཐར་རླུང་སེམས་ཙམ་ལས་སྒྱུ་མའི་སྐུ་ཡང་བསྒྲུབ་དགོས་པར་ཤེས་པ་ཡིན་ཏེ། ཞེས་པ་ནས། རྡོ་རྗེ་འཕྲེང་བ་ལས་གསུངས་པ་ནི་འཆད་པར་འགྱུར་རོ། །དེ་ལྟར་སྦྱང་གཞིའི་གནད་ཐུན་མོང་མ་ཡིན་པའི་སྒོ་ནས་ཀྱང་སྒྱུ་མའི་ལུས་ཡོད་དགོས་པར་བསྒྲུབས་པ་ཡིན། གསུམ་པ་ལྷ་སྐྱེད་ཚུལ་གྱི་གནད་ལ་བརྟེན་ཏེ་བསྒྲུབ་པ་ནི། བྱ་རྒྱུད་ནས་བརྩམས་ཏེ་ལྷའི་སྐྱེད་ཆོག་བྱེད་པ་ན། ཞེས་པ་ནས། འདི་ནི་སྤྱོད་བསྡུས་ལས་བསྐྱེད་རིམ་ནས་བརྩམས་ཏེ་ལུས་དབེན་གྱི་བར་དང༌། བསྐྱེད་རིམ་དང་རྫོགས་རིམ་གྱི་ལུས་དབེན་གྱི་བར་དང༌། ངག་དབེན་དང་སེམས་དབེན་ལ་ཡང་ལྷའི་སྐུ་མི་སྣང་བས་ཡེ་ཤེས་ཀྱི་སྐུ་ཇི་ལྟར་སྐྱེད་དྲིས་པའི་ལན་དུ། ཞེས་པ་ནས། མོས་པ་ཡིད་བྱེད་ཙམ་གྱིས་ལྷའི་སྐུར་སྐྱེད་པ་མིན་པའི་ལྷའི་སྐུ་སྒྲུབ་ལུགས་སྐབས་དེ་རྣམས་སུ་མ་བྱུང་བས། སྤྱིར་ཡིད་ངོ་ལ་ཤར་བའི་ལྷའི་སྐུ་ཙམ་བསྐྱེད་རིམ་གྱི་སྐབས་ནས་ཀྱང་ཡོང་གིན་ཡོད། འོན་ཀྱང་། དེ་ཙམ་མིན་པའི་ཕུང་པོ་རྙིང་པ་ལས་གོ་ས་ལོགས་སུ་ཕྱེ་བའི་ལྷའི་སྐུ་ཞིག་ཡོད་པ་དེ་སེམས་དབེན་གྱི་བར་དུ་ཡང་མེད་པས། སྤྱོད་བསྡུས་ལས་སེམས་དབེན་གྱི་བར་ལ་ཡང་ལྷའི་སྐུ་མི་སྣང་བས་ཡེ་ཤེས་ཀྱི་སྐུ་ཇི་ལྟར་སྐྱེད་ཅེས་དྲི་བ་དེ་བྱུང་བ་ཡིན།

དེ་ནས་ལྷའི་སྐུ་འགྲུབ་ལུགས་དྲིས་པའི་ལན་དུ་སྒྱུ་མའི་སྐུ་བཤད་པའོ། །
སེམས་དབེན་ཐོབ་པའི་རྗེས་ནས་ལྷའི་སྐུ་ཟུར་གསལ་ཕུང་པོ་རྙིང་པ་ལས་གོ་ས་ལོགས་སུ་སྒྱུ་མའི་ལུས་ཞེས་ལྷའི་སྐུ་མཚན་ཉིད་པ་ཞིག་སྒྲུབ་ཚུལ་གསུངས་པ་ཡིན། བཞི་པ་ཐབས་ཤེས་ངོ་བོ་དབྱེར་མེད་ཀྱི་གནད་ལ་བརྟེན་ནས་བསྒྲུབ་པ་ནི། བསྐྱེད་རིམ་མཐར་ཕྱིན་ནས་རྫོགས་རིམ་ལ་ལེགས་པར་བསླབས་ཤིང༌། སྤྱོད་པ་བྱ་རན་ནས་སྤྱོད་པ་བྱེད་པའི་དུས་སུ་སྤྲོས་བཅས་ཀྱི་སྤྱོད་པ་ལ་བཤད་པ་ལྟར་གྱི་ཕྱག་དང་ཕྱག་གི་ལན་ལ་སོགས་པ་རྟོགས་པས་བྱ་དགོས་པ་རྣམས་དང༌། རྟོགས་པ་གོང་མ་སྐྱེ་བའི་ཉེ་རྒྱུ་རང་བཞིན་མེད་པར་དཔྱོད་པ་ལ་སོགས་པ་མ་གཏོགས་གཞན་རྗེས་ཐོབ་ཏུ་སྐུ་གཟུགས་མཆོད་རྟེན་བྱེད་པ་དང་། དེ་བཞིན་གླེགས་བམ་ཀློག་པ་དང་། དཀྱིལ་འཁོར་ཏེ་མཎྜལ་དབུལ་བ་སོགས་བསོད་ནམས་ཀྱི་ཚོགས་གསོག་པ་ཕར་ཕྱིན་གྱི་ཐེག་པ་དང་རྒྱུད་སྡེ་འོག་མ་རྣམས་ནས་གསུངས་པ་རྣམས་ཆེད་དུ་གཉེར་ནས་འགོག་གིན་ཡོད། རྗེས་ཐོབ་ཏུ་རང་བཞིན་མེད་པར་དཔྱོད་པ་ལ་སོགས་པ་མ་གཏོགས་པར་མཆོད་རྟེན་བྱེད་པ་དང༌། ཞེས་པ་ནས། བླ་མར་གུས་པས་ཕྱག་བྱ་འོ། །ཕྱི་རོལ་གྱི་ས་རྡོ་སོགས་ལས་བཞེངས་སྐྲུན་བྱས་པའི་ལྷ་ལ་ཕྱག་བྱ་མི་དགོས། སོ་སོའི་ལུས་ཉིད་ལ་མཆོད་པ་བྱ་དགོས། བླ་མ་དམིགས་བསལ་ཡིན་པས། བླ་མར་གུས་པས་ཕྱག་བྱ་དགོས། དེ་མིན་གྱི། ས་རྡོའི་རང་བཞིན་མཆོད་རྟེན་དང༌། །ཞེས་པ་ནས། འོད་གསལ་དུ་འཇུག་པའི་རིམ་པ་རྣམས་བྱས་པའི་སྒོ་ནས་འོད་གསལ་ཉིད་སྒོམ་པར་བཤད་དོ། །སྤྲོས་བཅས་སྤྲོས་མེད་ཤིན་ཏུ་སྤྲོས་མེད་ཅེས་གཤམ་ནས་ཐོན་ཡོང་བ་ཡིན། ཤིན་ཏུ་སྤྲོས་མེད་ཀྱི་སྤྱོད་པ་མཛད་མཁན་དེས་མཉམ་གཞག་ཁོ་ན་སྐྱོང་བ་མ་གཏོགས་གཞན་སྤྱོད་པའི་སྐབས་སུ། ཟ་བ་དང་བཤང་གཅི་འདོར་བ་ཙམ་ལས་སྤྲོས་པ་གཞན་ཐམས་ཅད་དོར་བ་ཡིན།

ཁ་སང་འཇིགས་བྱེད་ཀྱི་དབང་གི་ནང་ལ་བསྐལ་པ་བསྐལ་པ་བརྒྱ་ཡང་ཞེས་གསུངས་པ་བཞིན་འོད་གསལ་ཁོ་ན་ལ་གནས་པས་ཆོག་པ་ཞིག་ཡོད་པ་དེའི་གནད་གང་འདྲ་ཡིན་ཞེ་ན། མདོ་སྡེ་ས་བཅུ་པ་ལས་ནི་ས་བརྒྱད་པར་ཉོན་མོངས་ས་བོན་དང་བཅས་པ་ཟད་པའི་ཚེ། ཞེས་པ་ནས། རྗེས་ཐོབ་ཏུ་གཟུགས་སྐུའི་རྒྱུའི་བསོད་ནམས་ཀྱི་ཚོགས་གསོག་པ་ལ་བསྐུལ་བར་གསུངས་སོ། །སྔགས་ཀྱི་ཐེག་པའི་སྐབས་ལ་མཉམ་གཞག་ཁོ་ན་བྱས་པས་ཆོག་པར་གསུངས་པ་ཡིན། ཕ་རོལ་ཏུ་ཕྱིན་པའི་ཐེག་པའི་སྐབས་ལ་ས་བཅུ་པ་ལ་གནས་པའི་བྱང་ཆུབ་སེམས་དཔའ་དེ་མཉམ་གཞག་ཁོ་ན་ལ་གནས་ན་མི་འགྲིག་ཅེས་བཀག་པ་དེ་གཉིས་གནད་འགག་གང་ལ་ཐུག་པ་ཡིན་ཞེས་ཟེར་ན། ཚུལ་དེ་གཉིས་ལ་རྣམ་དཔྱོད་ཅན་གྱིས་བརྟགས་ན་ནི། ཞེས་པ་ནས། ཐབས་ཤེས་ངོ་བོ་དབྱེར་མེད་འོང་གི་གཞན་དུ་ན་ཤིན་ཏུ་དཀའོ། །ཟབ་གསལ་གཉིས་མེད་ཟེར་བ་ལྟ་བུ་དང་ཐབས་ཤེས་དབྱེར་མེད་ཟེར་བ་ལྟ་བུ་མཐར་ཐུག་པ། ཐབས་ཤེས་དབྱེར་མི་ཕྱེད་པ་ངོ་མ་ཞིག་སྒྱུ་མའི་ལུས་ཐོབ་པའི་སྐབས་ནས་གསུངས་པ་ཡིན། དངོས་གནས་དྲང་གནས་བྱ་རྒྱུད་ཀྱི་ལྷ་སྐུ་སྒོམ་པ་ནས་བཟུང་སྟེ་ང་རང་ཚོས་སྟོང་ཉིད་རྟོགས་པའི་གཟུང་རྣམ་ལྷར་ཤར་བ་ཞེས་བཤད་བཤད་ནས་ལག་རྗེས་སམ་གྲུབ་འབྲས་མཐར་ཐུག་དེ། མོས་པ་ཙམ་མ་ཡིན་པར་ལྷ་སྐུ་མཚན་ཉིད་པ་ཕུང་པོ་རྙིང་པ་ལས་གོ་ས་ལོགས་སུ་དབྱེ་རྒྱུ་ཡོད་པས། དེ་ལྟ་བུ་ཞིག་སྒོམ་པ་ལ་དགོས་པ་ཡོད། གཞན་མོས་ངོ་ཙམ་ཁོ་ན་མ་གཏོགས་མེད་ན་དེ་ལ་དམིགས་བསལ་དགོས་པ་ལྷག་པོ་མི་འདུག །

འདི་ཡང་། སྔར་བཤད་པ་ལྟར་ལམ་ཐུན་མོང་བས་རྒྱུད་སྦྱངས། དབང་དང་དམ་ཚིག་ལེགས་པར་བཟུང་ནས་བསྐྱེད་རིམ་མཐར་ཕྱིན། རྫོགས་རིམ་གྱི་བོགས་འབྱིན་གྱི་སྤྱོད་པ་བྱེད་པའི་སྐབས་སུ་གསུངས་པ་ཡིན་གྱི། གཞན་ལ་དེ་གསུངས་པ་མིན་པས། ཕྱག་འཚལ་བ་ལ་སོགས་པ་བྱེད་མི་དགོས། མཉམ་གཞག་ཁོ་ན་བསྐྱངས་པས་ཆོག་གསུངས་པ་དེ། བསྐྱེད་རིམ་གྱི་སྐབས་ནས་གསུངས་མི་འདུག །བསྐྱེད་རིམ་སྒོམ་པ་སྔོན་ལ་བཏང་། དབེན་གསུམ་གྱི་ཉམས་ལེན་དེ་ཚོ་བྱས་ནས་རྫོགས་རིམ་གྱི་རྟོགས་པ་མཐོན་པོར་སླེབས་པའི་སྐབས་སུ་གསུངས་པ་མ་གཏོགས། ལས་དང་པོ་བའི་སྐབས་ནས་མཉམ་གཞག་ཁོ་ན་བསྐྱངས་པས་ཆོག་ཅེས་གསུངས་མི་འདུག །དེ་དག་གི་རྣམ་གཞག་གང་ཡང་མ་ཆགས་པར་མྱུར་ལམ་ཡོད་པ་སྐད་ཟེར་ནས་ཚོགས་རྒྱ་ཆེན་པོ་གསོག་པའི་སྤྱོད་པ་རྣམས་འགེགས་པ་ནི་རང་གཞན་རྣམས་ཉམས་པར་བྱེད་པའོ། །ཞེས་པ་ནས།

དེ་སྐྱེད་པ་ལ་རྟགས་ཀྱི་ཨེ་ཝཾ་གྱི་སྒོ་ནས་ལུས་ལ་གནད་དུ་བསྣུན་དགོས་པར་བསྟན་པ།

དེ་ལྟར་ཐོབ་བྱེད་ལམ་གྱི་ཨེ་ཝཾ་བདེ་སྟོང་དབྱེར་མེད་ཀྱི་ཨེ་ཝཾ་དང་བདེན་གཉིས་དབྱེར་མེད་ཀྱི་ཨེ་ཝཾ་གཉིས་བཤད་ནས། དེ་གཉིས་གང་གི་དབང་དུ་བྱས་ན་ཡང་འདྲེན་བྱེད་རྟགས་ཀྱི་ཨེ་ཝཾ་གྱི་སྒོ་ནས་ལུས་ལ་གནད་དུ་བསྣུན་པ་ལ་བརྟེན་ནས་ཡོང་དགོས་ཞེས་གསུངས་པ་ལ། གཉིས་པ་དེ་སྐྱེད་པ་ལ་རྟགས་ཀྱི་ཨེ་ཝཾ་གྱི་སྒོ་ནས་ལུས་ལ་གནད་དུ་བསྣུན་དགོས་པར་བསྟན་པ་ལ་གཉིས། བདེ་སྟོང་དབྱེར་མེད་ཀྱི་ལྷན་སྐྱེས་སྐྱེད་པ་ལ་ལུས་ལ་གནད་དུ་བསྣུན་དགོས་ལུགས་དང༌། ཞེས་པ་ནས། དེས་ན་སྟོང་ཉིད་ཀྱི་དོན་གཏན་ལ་འབེབས་ཚུལ་ཁྱད་མེད་ཀྱང་དེའི་དོན་སྒོམ་པར་བྱེད་པ་ན། སྔགས་བླ་མེད་ཀྱི་སྟོང་ཉིད་སྒོམ་བྱེད་ཀྱི་བློ་ཁྱད་པར་བ་ལྷན་ཅིག་སྐྱེས་པའི་བདེ་བ་ཟེར་བ་དེ་གསུང་གིན་ཡོད། དེ་གང་འདྲ་བྱས་ནས་བསྐྱེད་དགོས་པ་ཡིན་ཞེ་ན། གཡས་གཡོན་གྱི་རླུང་དྷཱུ་ཏཱིར་བཙུད་ནས་དེར་ཐིམ་པའི་དབང་གིས་གཏུམ་མོ་འབར་བས་བྱང་སེམས་བཞུས་པའི་བདེ་བ་ཆེན་པོས་སྟོང་པའི་དོན་ངེས་ནས། ཞེས་པ་ནས། ལུས་ལ་གནད་དུ་བསྣུན་པའི་ཐབས་གཉིས་གསུངས་ཏེ། ཐབས་གཉིས་གང་ཡིན་ཞེ་ན། ཕྱིའི་ཐབས་དང་ནང་གི་ཐབས་གཉིས་ཡིན། ཕྱིའི་ཐབས་རིག་མའི་ཕྱག་རྒྱ་ལ་བརྟེན་པ་དང༌། ནང་གི་ཐབས་ནང་གི་རྩ་རླུང་ཐིག་ལེ་སོགས་སྒོམ་པའི་ཐབས་སོ། །ཞེས་པ་ནས། ཕྱི་ནང་གི་ཐབས་དེ་རྣམས་ཀུན་གྱིས་ནི་ ཞེས་པ་ནས། གོང་ནས་གོང་དུ་འཕེལ་བར་བྱེད་པའི་དོན་ནོ། །ཕྱི་ནང་གི་ཐབས་གཉིས་པོ་དེ་སོ་སོར་བཤད་པ་ལ། གཉིས་པ་སོ་སོར་བཤད་པ་ལ་གཉིས། རིག་མའི་ཕྱག་རྒྱའི་ཐབས་དང༌། ནང་གི་རྩ་རླུང་སོགས་སྒོམ་པའི་ཐབས་སོ། །དང་པོ་ནི། གལ་ཏེ་ལུས་ལ་གནད་དུ་བསྣུན་པའི་ཐབས་དེ་རྣམས་རོ་རྐྱང་གི་རླུང་དྷཱུ་ཏཱིར་ཚུད་པའི་ཐབས་ཡིན་ན། ཞེས་པ་ནས། ལས་རྒྱ་ལ་བརྟེན་ནས་དེ་ལྟར་ནུས་པ་ལ་ནི་ཡུལ་ལས་རྒྱ་དང་རྟེན་རྣལ་འབྱོར་པ་གཉིས་ཀ་རྒྱུད་ནས་བཤད་པ་ལྟར་གྱི་མཚན་ཉིད་ཐམས་ཅད་ཚང་བ་དགོས་པས། ཆེས་ཤིན་ཏུ་དཀོན་པའི་ཕྱིར་གང་ཟག་གཞན་རང་ག་བ་ལ་གསུངས་པ་མིན་ནོ། །མདོར་བསྡུས་ན། སྔགས་ལམ་ཉམས་ལེན་བྱེད་མཁན་ཡོད་ཚད་ལ་ཐབས་དེ་བསྟན་པ་རྩ་བ་ཉིད་ནས་མིན་ཞེས་པ་ཡིན།

ཐུན་མོང་དང་ཐུན་མོང་མ་ཡིན་པའི་མཚན་ཉིད་ཡོངས་སུ་རྫོགས་པ་ཚང་བའི་རྣལ་འབྱོར་པ་མཚན་ཉིད་ཚང་བ་ལ་ནི་མན་སྙེ་ལས། ཤེས་རབ་དང་བཅས་པའི་ཐབས་དག་སྙོམས་པར་འཇུག་པས། ལ་ལ་ནཱ་དང་ར་ས་ནཱའི་རླུང་དག་ཨ་ཝ་དྷཱུ་ཏཱིར་འཇུག་པ་ན་གཏུམ་མོ་འབར་རོ། །ཞེས་པ་ནས། བླ་མེད་ཀྱི་རྒྱུད་སྡེ་ནས་སྲོག་རྩོལ་གྱི་ལམ་འདི་མ་བཤད་པ་ཡང་མེད་ཅིང༌། བླ་མེད་ཀྱི་རྒྱུད་ནས་ཕྱག་རྒྱ་སྲོག་རྩོལ་གྱི་ལམ་མ་བཤད་པ་མེད། བཤད་པ་ཡང་མང་བ་ལ་ཐབས་འདིས་རླུང་དྷཱུ་ཏཱིར་སྡུད་པའི་རྒྱུ་མཚན་གྱི་གནད་ཤིན་ཏུ་རྟོགས་དཀའ་བར་སྣང་ནའང་གོ་བ་རགས་པ་ཆགས་ན་རྒྱུད་ཀྱི་དོན་མང་པོ་ཞིག་གོ་བ་ལ་ཁྱད་ཆེ་བར་སྣང་ངོ༌། །ཞེས་པ་ནས། འདི་ནི་རྒྱུད་ཕྱི་མ་ལས་སྲོག་རྩོལ་གསུམ་བཤད་པའི་འོག་སྒོའི་སྲོག་རྩོལ་གྱི་མན་ངག་ཤེས་པ་ལ་རག་ལས་སོ། །སྤྱིར་ཕྱག་རྒྱ་སྲོག་རྩོལ་ཞེས་རྣལ་འབྱོར་པ་མཚན་ཉིད་ཚང་བ་དག་གིས་ཡུལ་མཁའ་འགྲོ་མ་མཚན་ཉིད་ཚང་བ་བསྟེན་པའི་དམིགས་བསལ་ཡོད། རྣལ་འབྱོར་མའི་བླ་བརྒྱུད་ནང་ལ་ཡང་ཡོང་གིན་ཡོད་ལ། ཐུའུ་བཀྭན་གྱི་གསུང་གི་ནང་ལ་རྡོ་རིང་ཀུན་སྤངས་པ་ཆེན་པོ་གཞིས་ཀ་བསམ་འགྲུབ་རྩེར་ཕེབས་པ་ཞིག་གི་སྐབས་ལ་བུད་མེད་ཅིག་དང་ཕྲད་པའི་རྐྱེན་གྱིས་ཉམས་མྱོང་ཁྱད་པར་ཅན་སྐྱེས་པའི་ལོ་རྒྱུས་ཡོང་གིན་འདུག་པས་རྟོགས་པ་མཐོན་པོ་མི་འདྲ་བ་དེ་ལྟ་བུ་ཡོང་གིན་ཡོད། གཞན་རྗེ་རིན་པོ་ཆེས་རྒྱུད་འགྲེལ་ནང་ལ་གསང་སྔགས་ཀྱི་གཞུང་ནས་བཤད་པ་དེ་དག་མཚན་ཉིད་ཚང་བ་ཞིག་གི་དབང་དུ་བྱས་པ་ཡིན་ན་མ་གཏོགས། མཚན་ཉིད་མ་ཚང་བ་ཞིག་གིས་ཐོ་ཅོ་བྱས་ནས་མཐོ་སྙེག་ལྟ་བུ་བྱས་པ་ཡིན་ན། རང་ཉིད་ཕུང་བ་དང་ངན་སོང་ལ་ལྷུང་བ་དང་བསྟན་པའི་རྨ་འབྱིན་པ་ཧ་ཅང་ཉེན་ཁ་ལྕི་པོ་ཡིན་ཞེས་ལུང་ཞིག་དྲངས་ནས་གསུངས་འདུག །སྔོན་མ་ང་ལ་རྒྱ་གར་བ་ངོ་ཤེས་པ་ཨུ་པཱ་དྷྱཱ་ཡ་ཞེས་ལེགས་བཤད་སྙིང་པོ་སྒྱུར་མཁན་ཞིག་བཅས་རྒྱ་གར་བ་མི་གསུམ་ཡོད། ཁོ་རང་ཚོ་ནང་པ་ཡིན་ལ། སྔགས་ལ་མོས་པ་ཡོད། དྷ་རམ་ས་ལར་ཡོང་ནས་གསང་བ་འདུས་པའི་དབང་ཞིག་བསྐུར་རོགས་ཟེར། ཁོ་ཚོ་མི་གསུམ་མ་གཏོགས་མེད། ཡིན་ལྟ་ཡིན་བསམས་བྱུང་། རྡུལ་ཚོན་གྱི་དཀྱིལ་འཁོར་བླུགས། ཧ་ཅང་གཟབ་གཟབ་བྱས་ནས་སྔ་མོར་ཁྱེད་རང་ཚོས་ང་རང་ཚོའི་བོད་པ་ལ་བསླབས་པ་ཡིན། ད་གཞི་ནས་ཁྱེད་རང་ཚོར་ཕར་འབུལ་བའི་གོ་སྐབས་བྱུང་བ་ང་ཧ་ཅང་སྐལ་བ་བཟང་པོ་ཡིན། ཁྱེད་རང་ཚོའི་བཀའ་དྲིན་རྗེས་སུ་དྲན་ནས་འབུལ་གྱིན་ཡོད་ཅེས་བཤད་ནས་གསང་བ་འདུས་པའི་དབང་ཞིག་བཏོན་པ་ཡིན། དེ་སྐབས་ཁོ་རང་ཚོ་ཡང་ངུས་ང་ཡང་ངུས་སེམས་ཧ་ཅང་སྐྱོ་པོ་བྱུང་། དེའི་གྲས་ཀྱི་རྒྱ་གར་བ་མི་གཅིག་ཆོས་པ་རྣམ་དག་ཡིན་ལ། གསང་བ་འདུས་པའི་རྣལ་འབྱོར་སྒོམ་སྟངས་བཤད་སྐབས་ཁོང་གིས། ངས་ཚངས་སྤྱོད་བྱས་ནས་ལོ་མང་པོ་ཕྱིན་སོང་། ཡུམ་རེག་བྱ་རྡོ་རྗེ་མ་བསྒོམས་ན་ཚངས་སྤྱོད་དང་མི་འགལ་ལམ་ཞེས་དྲིས་སོང་། དེ་ཧ་ཅང་ཡག་པོ་རེད། ང་ཚོས་ནམ་རྒྱུན་དོགས་གཅོད་བྱེད་ཀྱི་མེད། དེས་དགོས་པ་ཁྱད་པར་ཅན་ཞིག་གི་ཐོག་ནས་མིག་དཔེ་བྱེད་ཀྱིན་ཡོད། དེ་ལ་སྐྱོན་མེད་ཅེས་བཤད་པ་ཡིན། དེ་ཚོ་ཧ་ཅང་ཡག་པོར་མཐོང་སོང་། ཧ་ཅང་ཞིབ་ཚགས་པོ་དང་དོ་གལ་ཆེན་པོར་བརྩིས་ནས་དྲིས་པ་རེད། དངོས་གནས་འདི་ཚོའི་གྲས་གཟབ་གཟབ་བྱེད་དགོས་པ་ཡིན། དེའི་གོང་ལ་ཨུ་པཱ་དྷྱཱ་ཡ་ང་དང་ཐོག་མར་ཐུག་པའི་སྐབས་ལ་དབུ་མ་ཚིག་གསལ་ལེགས་སྦྱར་སྐད་ཀྱི་ཐོག་ལ་ཡོད་པས་དབུ་མ་ཚིག་གསལ་སྐྱོར་ཅེས་བཤད་པར། དབུ་མ་ཚིག་གསལ་གྱི་མགོ་མཆོད་བརྗོད་ནས་མར་ལེགས་སྦྱར་སྐད་ཀྱི་གདངས་འཐེན་ནས་བསྐྱོར་སོང་། ཟླ་བ་གྲགས་པ་དང་ཁོང་པ་ཚོས་ལེགས་སྦྱར་སྐད་ཀྱི་ཐོག་ནས་མར་གསུང་སྐབས་འདི་ལྟར་གནང་གིན་ཡོད་བསམས་ནས་སེམས་ཧ་ཅང་སྐྱོ་ནས་མིག་ཆུ་མང་དུ་ཤོར་སོང་། ཁོང་དེ་སྐབས་ངའི་ངོ་ཤེས་པ་གྲོགས་པོར་ཐོག་མར་གྱུར་པ་ཡིན། ཡང་། རང་དགར་སྔ་མོའི་ལོ་རྒྱུས་ཙམ་བཤད་རྒྱུ་ཡོད། ཕྱེད་ཀ་བསྟན་བཤིག་གི་བཟོ་ལྟ་བུ་ཡིན། ང་ལ་རྙིང་མའི་བླ་མ་ངོ་ཤེས་པ་གྲྭ་ལོག་ཅིག་ཡོད། ད་གཤེགས་ཟིན། ངས་བསམ་པ་རྣམ་དག་གིས་ཁ་གསལ་གཏིང་གསལ་བྱས་ནས་ཤོད་བཞིན་ཡོད། ཁོ་རང་ལ་ད་ཁྱེད་རང་གྲྭ་པ་ལོག་པ་རེད། སྤྱིར་ཕྱག་རྒྱ་སྲོག་རྩོལ་གྱི་འགྲོ་སྟངས་ལྟ་བུ་ཡོད་པ་དེ་ལྟ་བུ་ཅང་བྱུང་སོང་ངམ་དྲིས་པ་ཡིན། ཞུ་རྒྱུ་བསྡད་མ་སོང་ཟེར། ཁོས་དྲང་མོར་བཤད་སོང་། གྲྭ་པ་ལོག་པ་རང་རེད་མ་གཏོགས་ཕྱག་རྒྱ་སྲོག་རྩོལ་འདྲ་ཅང་མ་བྱུང་བ་འདྲ། དེ་དྲང་མོར་བཤད་པ་ཡིན་པས་མི་ཧ་ཅང་ཡག་པོ་རེད། ང་རང་ཚོས་གཟབ་གཟབ་བྱས་ན་མ་གཏོགས། གསང་སྔགས་ལ་རྟོགས་པ་མཐོན་པོས་ཐོད་རྒལ་བྱས་ནས་མཆོང་རྒྱག་བརྒྱབ་ན། རྗེས་སུ་ཞུ་རྒྱུ་བསྡད་མ་སོང་ཟེར་བ་ཞིག་ཏུ་འགྱུར་རྒྱུ་རེད་མ་གཏོགས་ཅི་ཡང་མི་ཡོང་། བཞད་མོ་བཞད།

གཉིས་པ་ནང་གི་རྩ་རླུང་སོགས་སྒོམ་པའི་ཐབས་ནི། ནང་གི་རྩ་རླུང་ཐིག་ལེ་སོགས་སྒོམ་པའི་ཐབས་ནི། རྩ་ཨ་ཝ་དྷཱུ་ཏཱི་ལ་རོ་རྐྱང་གིས་ལུ་གུ་རྒྱུད་དུ་འཁྱུད་པའི་རྩ་འཁོར་ལུས་ཀྱི་གནད་གང་ན་ཡོད་པའི་དབུས་དེར་རོ་རྐྱང་གི་རླུང་དྷཱུ་ཏཱིར་འཛུད་པའི་སྒོ་རེ་ཡོད་དོ། །རྩ་གསུམ་འཁོར་ལོ་བཞིའམ་རྩ་གསུམ་འཁོར་ལོ་ལྔ་དང་རྩ་གསུམ་འཁོར་ལོ་དྲུག །དེ་བཞིན་དབུ་མའི་ཡར་སྣེ་མར་སྣེ་དེ་དག་རླུང་ཞུགས་སའི་གནས་ཡིན། འཛུད་ལུགས་ནི། རྡོ་རྗེ་བཟླས་པ་དང༌བུམ་པ་ཅན་ལ་སོགས་པའི་རླུང་གི་རྣལ་འབྱོར་དང༌། མི་བསྐྱོད་ལུགས་ཀྱི་རྡོ་རྗེ་བཟླས་པ་དང༌བུམ་པ་ཅན་ལ་སོགས་པའི་རླུང་གི་རྣལ་འབྱོར་གྱི་སྒོ་ནས་རླུང་དབུ་མ་ལ་འཛུད་ཐབས་བྱེད་པ་གཅིག་དང༌། འདུས་པ་ལུགས་གཉིས་དང༌། འདུས་པ་འཕགས་ལུགས་དང་ཡེ་ཤེས་ཞབས་ལུགས་གཉིས་དང་། དྲིལ་བུ་ཞབས་ཀྱི་གཞུང་ལས་འབྱུང་བ་ལྟར་ཐིག་ལེའི་རྣལ་འབྱོར་མང་པོ་དང༌། གསང་འདུས་སྨོན་ལམ་ལས། ནོར་བུར་ཐིག་ལེ་ཕྲ་མོར་སེམས་བརྟན་པས། །ཉི་མས་ཟླ་བ་བཞུས་པའི་བདུད་རྩིའི་རྒྱུན། །ལུགས་འབྱུང་ལུགས་ལྡོག་རིམ་པས་དྲངས་པ་ཡི། །ཡས་བབས་མས་བརྟན་དགའ་བཞི་སྐྱེ་བར་ཤོག །ཅེས་གསུངས་པ་ལྟར། དྷཱུ་ཏཱིའི་མར་སྣའི་ཐིག་ལེ་དང་གསང་འདུས་འཇམ་རྡོར་ལ་སྙིང་གའི་ཐིག་ལེ་ལ་དམིགས་ནས་རླུང་དབུ་མ་ལ་འཛུད་ཐབས་བྱེད་པ་དང་། ཌོཾ་བི་ཧེ་རུ་ཀ་དང་ནག་པོ་སྤྱོད་པའི་གཞུང་ལས་འབྱུང་བ་ལྟར་གཏུམ་མོ་སྒོམ་པ་སོགས་སྒོ་མང་པོ་ཡོད་དོ། །རླུང་གི་རྣལ་འབྱོར་དང་གཅིག །ཐིག་ལེའི་རྣལ་འབྱོར་དང་གཉིས། གཏུམ་མོའི་རྣལ་འབྱོར་དང་གསུམ་སྟེ་རླུང་འཛུད་པའི་ཐབས་གསུམ་གསུངས། སོགས་སྒྲས་བསྡུས་པ་གང་ཡིན། འོད་གསལ་མ་བུ་བསྲེ་བ་ཡིན་ནམ། ངས་མི་ཤེས། རྗེ་རིན་པོ་ཆེའི་གསུང་གི་ཚིག་རེ་རེར་དོན་དག་རེ་རེ་མེད་པ་ཧ་ལམ་མེད། དེ་ཡང་དུས་འཁོར་གྱི་སྐོར་རྣམས་སུ་ནི་ལྟེ་བའི་འཁོར་ལོའི་གནས་སུ་བུམ་པ་ཅན་གྱི་རླུང་སྦྱོར་བསྒོམས་ནས་རླུང་གཉིས་དབུ་མར་འཛུད་ལ། དུས་འཁོར་དུ་ལྟེ་བ་ལ་རླུང་བུམ་ཅན་སྒོམ་པ་ཡོད། དབུ་མའི་ཡར་སྣེ་ལ་དམིགས་པ་གཏད་ནས་སྟོང་གཟུགས་བསྒོམས་ཏེ་རླུང་དབུ་མར་འཛུད་པ་ཡོད། ཌོཾ་བི་ཧེ་རུ་ཀ་དང་ནག་པོ་སྤྱོད་པས་ནི་ལྟེ་བར་གཏུམ་མོའི་དམིགས་པ་བསྒོམས་ནས་མཛད་པས། ཞེས་པ་ནས། དེ་དག་ལ་ཁྱད་པར་གྱི་ཆོས་ཀྱང་མི་འདྲ་བ་རེ་རེ་ཡོད་དོ། །གནད་དུ་སྣུན་སའི་གནས་གསང་གནས་ཡིན་ན་བདེ་བ་ཆེས་ཆེར་འབར་བ་དང་། དེ་བཞིན་གསང་གནས་དང་སྙིང་གར་གནད་དུ་བསྣུན་ན་གཉིད་མཐུག་གི་འོད་གསལ་ཡུན་རིང་དུ་ཤར་བ་དང་། མགྲིན་པ་ལ་གནད་དུ་བསྣུན་ན་རྨི་ལམ་གཟུང་སླ་བ་དང་རྨི་ལམ་གསལ་པོ་ཡོང་བ་དང་། སྤྱི་བོར་གནད་དུ་བསྣུན་ན་བདེ་བ་འབར་བའི་ཁྱད་པར་ཡོད་ཅེས་པ་ཡིན་པ་འདྲ། དེ་རྣམས་ལའང་གཞུང་དེ་ག་ནས་རོ་རྐྱང་གི་རླུང་དབུ་མར་འཛུད་པའི་ཐབས་ཡིན་ནོ་ཞེས་གསལ་པོར་བཤད་པ་འགའ་རེ་ཡང་ཡོད་མོད་ཀྱང༌། ཞེས་པ་ནས། ལུས་ཀྱི་རྩ་འཁོར་གྱི་དབུས་སམ་དྷཱུ་ཏཱིའི་མར་སྣ་ལ་སོགས་པ་ལུས་ཀྱི་གནད་ཆེ་ས་རྣམས་སུ། ཡི་གེ་དང་ཐིག་ལེ་དང་ལྷ་སྒོམ་པ་ལྟ་བུ་ལ་དམིགས་པ་གཏད་ནས་སྒོམ་པ་ཡོད། ཡི་གེ་དང་ཐིག་ལེ་སོགས་ལ་དམིགས་པ་གཏད་ནས་སྒོམ་པའི་སྒོམ་ལུགས་ཐུན་མོང་མ་ཡིན་པ་རྣམས་ཤེས་ནས་བསྒོམས་པས། ཞེས་པ་ནས། དེ་ཡང་འཇམ་མགོན་བླ་མ་ཙོང་ཁ་པ་ཆེན་པོས། ལན་གཅིག་རྙེད་པའི་དལ་བའི་རྟེན་བཟང་འདི། །ཤིན་ཏུ་རྙེད་དཀའ་དོན་ཆེན་ཤེས་གྱུར་ནས། །ཉིན་མཚན་ཀུན་ཏུ་སྙིང་པོ་ལེན་པའི་བློ། །རྒྱུན་ཆད་མེད་པར་སྐྱེ་བར་བྱིན་གྱིས་རློབས། །ཞེས་གསུངས་པ་བཞིན། ང་རང་ཚོར་ཐོབ་པའི་ད་རེས་ཀྱི་ལུས་རྟེན་འདི། ལུས་པོ་སྟོབས་ཆེ་ཆུང་གི་སྐད་ཆ་མིན་པར་རྣམ་དཔྱོད་ཆེ་ཆུང་གི་ཐོག་ནས་བཤད་པ་ཡིན་ན། ཧ་ཅང་གི་རྣམ་དཔྱོད་ཆེན་པོ་འཕྲལ་སེལ་གྱི་བདེ་བ་སྒྲུབ་པ་དང་སྡུག་བསྔལ་སེལ་བ་ཙམ་མ་ཡིན་པའི་ལོ་ནས་ལོ། མ་འོངས་པའི་ལོ་མང་པོའི་རྗེས་ཀྱི་བདེ་བ་དང་སྡུག་བསྔལ་ལ་བསམ་བློ་གཏོང་ཐུབ་པ་ཙམ་དུ་མ་ཟད། མི་རབས་ནས་མི་རབས་བར་བསམ་བློ་གཏོང་ཐུབ་པའི་ནུས་པ་ཧ་ཅང་ཆེན་པོ་ཡོད་པ་ཞིག་ཡིན་པས་རྟེན་གཞན་དག་ལས་ལྷག་པ་ཞིག་ཡིན། སྤྱིར་སྲོག་ཆགས་གཞན་ལ་ཡང་མིག་དང་རྣ་བ་སྣ་ལྕེ་ལུས་བཅས་དབང་པོ་ལྔ་ཡོད་པ་དང་། དེ་བཞིན་བདེ་སྡུག་གི་ཚོར་བ་མྱོང་བ་ཡོད་པ་ཡིན། ཕྱོགས་གཅིག་ནས་གཟུགས་པོའི་སྟོབས་ཆེ་ཆུང་གི་ཆ་ནས་བརྩིས་པ་ཡིན་ན་མིའི་ལུས་ལས་སྟོབས་ཆེ་བའི་སྲོག་ཆགས་གཞན་དག་མང་པོ་ཡོད། དེ་ལྟ་ན་ཡང་ང་རང་ཚོའི་རྣམ་དཔྱོད་ཀྱི་བསམ་བློ་ཧ་ཅང་ཤུགས་ཆེན་པོ་ཡོད་པ་དེ། ཡག་ཉེས་གཉིས་ཀར་འགྲོ་བ་འདུག །སྡུག་ས་ནས་བསམ་བློ་ཞིག་བཏང་བ་ཡིན་ན་ང་རང་ཚོའི་འཛམ་བུའི་གླིང་འདིའི་ཐོག་ལ་ཡོད་པའི་སྲོག་ཆགས་རིགས་འདྲ་མི་འདྲ་ཧ་ལམ་འབུམ་ཕྲག་མང་པོ་ཡོད་ཅེས་བཤད་ཆོག །དེའི་ནང་ནས་མི་ལས་སྡོད་མི་ཚུགས་པ་དང་དྲན་རྒྱུ་མང་བ་ཞིག་ཧ་ལམ་མེད། དཔེར་ན། གཅན་གཟན་སྟག་དང་གཟིག་ཟེར་བ་དེ་ཚོ། ཤ་ཟན་ཞེས་ང་རང་ཚོས་སྡུག་ཆགས་ཡིན་ཞེས་ཟེར། འཚོ་བ་དེ་སེམས་ཅན་གཞན་བསད་ནས་སེམས་ཅན་གཞན་གྱི་ཤ་ཁྲག་ལ་བརྟེན་དགོས་པ་ཡིན་པས་སེམས་ཅན་ཧ་ཅང་རྩུབ་པོ་ཡིན་ཟེར། ཡིན་ན་ཡང་། དེ་ཚོ་ལྟོགས་ནས་དགོས་མཁོ་ཡོད་སྐབས་སྲོག་ཆགས་གཞན་དག་འཇུས་ནས་གསོད་པ་མ་གཏོགས། གྲོད་ཁོག་བརྒྱགས་པའི་སྐབས་ལ་དགོས་ལ་མི་དགོས་པ་མི་གསོད། ལོ་ཤས་གོང་ང་ཧཻ་ད་རཱ་བཱ་ད་ཡིན་ནམ་དེར་སོང་སྐབས། དེའི་གྲོང་ཁྱེར་གྱི་ཟུར་ལ་གཅན་གཟན་ཁང་ཧ་ཅང་ཆེན་པོ་ཞིག་འདུག །མ་གཞི་གླིང་ཁ་ཆེན་པོ་རེད་འདུག་ལ་གླིང་ཁ་དེའི་ནང་ལ་སྟག་དེ་ཚོ་སྲོག་ཆགས་གཞན་ལ་བསྲེས་ནས་བཞག་འདུག །གླིང་ཁ་གཅིག་གི་ནང་ལ་ཤ་བ་ཡང་དགའ་རབ་འདུག །ངས་སྟག་དང་གཟིག་གིས་གནོད་སྐྱེལ་གྱི་མེད་དམ་ཞེས་དྲིས་པ་ཡིན། གནོད་སྐྱེལ་གྱི་མེད་ཟེར། སྟག་དེ་དག་ལ་ཁ་ཐུག་ཁ་ཐུག་ལ་ཉིན་རེའི་ལྟོ་ཆས་ཤ་སྤྲད་ནས་བཞག་སྐབས། ཉེ་འཁོར་གྱི་རི་དྭགས་ཚོ་ལ་གནོད་པ་ཅང་བྱེད་ཀྱི་མེད་ཟེར། དེ་ལྟར་ཨ་ཧྥི་རི་ཁའི་ནང་ལ་བལྟས་པ་ཡིན་ནའང་གྲོད་ཁོག་བརྒྱགས་པའི་སྐབས་ལ་རི་དྭགས་ཤ་བ་སོགས་འཁྲིས་ལ་ཡོད་ན་ཡང་སྟག་དང་གཟིག་དེ་ཚོ་ཙོག་གེར་སྡོད་ཀྱིན་མི་འདུག་གམ།

ང་ཚོ་མི་ཆོག་མི་ཤེས་པ། ཉིན་རེ་ཉིན་རེའི་དགོས་མཁོ་ཙམ་མ་ཡིན་པའི་གསོག་སྲུང་གི་རྙོག་གྲ་མང་པོ་ཞིག་བཟོས་ནས་གནམ་ལ་འཕུར་བའི་བྱ་དང་ཆུའི་ནང་ལ་ཡོད་པའི་ཉའི་རིགས། སྐམ་ལ་གནས་པའི་སྲོག་ཆགས་ཐམས་ཅད་ལ་བརྡབ་གསིག་བཟོས་ནས་འདི་ཐམས་ཅད་ང་རང་ཚོའི་དབང་ཆ་ཡིན་པའི་བཟོ་ལྟ་བུ་དང་། འདི་ཐམས་ཅད་ང་རང་ཚོས་བེད་སྤྱོད་བྱེད་ཆོག་པའི་བཟོ་ལྟ་བུ་བྱེད་ཀྱིན་ཡོད། དེ་དང་ཆབས་ཅིག་ང་རང་ཚོའི་ནང་ཚགས་ལ་ཆ་བཞག་ན་ཡང་། གཅིག་གིས་གཅིག་ལ་སྡུག་པོ་གཏོང་བ་དང་མགོ་སྐོར་གཏོང་བ་འཁྲུག་པ་རྒྱག་པ་སོགས་བློ་ཡུལ་ལས་འདས་པ་ཞིག་བྱེད་ཀྱིན་འདུག་པས། འཛམ་བུའི་གླིང་འདིའི་སྟེང་ལ་མི་ལ་ཤེས་བྱ་ཡོན་ཏན་གྱི་རྣམ་དཔྱོད་ཀྱི་ནུས་པ་ཡོད་པ་དེ་སྡུག་ས་ཞིག་གི་ཐོག་ལ་ཕྱིན་པ་ཡིན་ན་མི་ལུས་དེ་སྡུག་ཆགས་ཡིན། ཡང་། ཕྱོགས་གཅིག་ནས་བསམ་བློ་བཏང་བ་ཡིན་ན་གཞན་ཕན་གྱི་བསམ་པ་མཐའ་མེད་པ་ཞིག་བསྐྱེད་ཐུབ་པ་དང་། དེ་དང་འབྲེལ་བའི་སྒོ་མཐའ་ཡས་པ་ནས་གཞན་ལ་ཕན་འདོགས་པ་མི་མ་གཏོགས་སུ་ཞིག་གིས་ཀྱང་བྱེད་ཐུབ་པ་མི་འདུག །སངས་རྒྱས་ཀྱི་ཆོས་ཀྱི་ཐོག་ནས་བཤད་པ་ཡིན་ན་ཡང་། ཟབ་མོ་སྟོང་པ་ཉིད་ཀྱི་ལྟ་བ་ཟེར་བ་ལྟ་བུ་དང་། བྱམས་སྙིང་རྗེ་བྱང་ཆུབ་ཀྱི་སེམས་ཟེར་བ་ལྟ་བུ་དང་། བསྐྱེད་རྫོགས་ཀྱི་གནད་ཟེར་བ་ལྟ་བུ་དེ་ཚོ་མིའི་ལུས་རྟེན་འབའ་ཞིག་གིས་སྒྲུབ་པ་མ་གཏོགས་ང་རང་ཚོར་མཐོང་ཆོས་ལ་ཡོད་པའི་རྟེན་གཞན་པ་དེ་དག་གིས་སྒྲུབ་ཐུབ་པ་རྩ་བ་ནས་མེད། དེར་བརྟེན། མིའི་ལུས་ཟེར་བ་དེ་ནུས་པ་ཆེན་པོ་ཡོད་པ་ཞིག་ཡིན། ཡག་པོ་ཞིག་ལ་བེད་སྤྱོད་བྱས་ནས་དངོས་གནས་དྲང་གནས་དོན་གོ་ཆོད་པ་ཞིག་བྱེད་རྒྱུ་ཡོད་པའི་མིའི་ལུས་རྟེན་འདི། སྡུག་ས་ཞིག་ལ་བཏང་བ་ཡིན་ན་མདའ་དཀྲུག་ཕུ་དཀྲུག་རང་མ་སྐྱིད་པ་རོགས་མ་སྐྱིད་པ་ཐམས་ཅད་ཕུང་ལ་འདེབས་པ་ཞིག་བྱེད་ཀྱིན་ཡོད་པས་ནམ་རྒྱུན་གསུང་སྒྲོས་ལ་ཡོད་པ་བཞིན་འདུན་མ་གཏན་ལེགས་ལ་གཏོང་ངམ་འདུན་མ་གཏན་ཉེས་ལ་གཏོང་བ་ད་རེས་ང་རང་ཚོའི་རང་ལག་ལ་ཡོད། དངོས་གནས་མི་ལུས་ཐེངས་གཅིག་ཐོབ་པ་དེ་ཡག་པོ་ཞིག་གི་ཐོག་ནས་ཕྱིན་པ་ཡིན་ན་དོན་དང་ལྡན་པ་ཞིག་ཡིན། སངས་རྒྱས་པའི་ཆོས་པ་ཞིག་གི་ངོས་ནས་བཤད་པ་ཡིན་ན་ཡང་། མི་ལུས་འདིའི་སྟེང་ནས་ཐར་པ་དང་ཐམས་ཅད་མཁྱེན་པ་ལ་ཡིད་ཕྱོགས་པའི་ཐོག་ནས། ཆོས་རྣམ་དག་ཅིག་སྒྲུབ་པའི་མགོ་ལྟ་བུ་ད་རེས་བཙུགས་པ་ཡིན་ན་ཐར་པ་དང་ཐམས་ཅད་མཁྱེན་པའི་ཕྱོགས་ལ་ཇེ་ཉེ་ཇེ་ཉེ་ལ་འགྲོ་ཐུབ་པ་ཞིག་བྱེད་ཐུབ་པ་ཡིན།

ཡང་། ང་རང་ཚོས་རྟེན་འདིའི་སྟེང་ནས་རང་བཞིན་གྱི་ཁ་ན་མ་ཐོ་བ་རང་བཞིན་གྱིས་མང་པོ་ཡོང་གིན་ཡོད་པ་འགོག་པའི་ཆེད་དུ་སོ་ཐར་གྱི་ཚུལ་ཁྲིམས་དང་། བྱང་ཆུབ་སེམས་དཔའི་ཚུལ་ཁྲིམས། གསང་སྔགས་ཀྱི་ཚུལ་ཁྲིམས་ཚང་མ་ཁས་བླངས་ན་ཡང་། སྲུང་བའི་ལག་ལེན་གྱི་ཐོག་ནས་དེ་ཙམ་གྱི་དོ་སྣང་མི་བྱེད་པས་བཅས་པའི་ལྟུང་བ་ཧ་ཅང་མང་པོ་ཞིག་ཡོང་བཞིན་པ་དེའི་ཐོག་ནས་བསམ་བློ་ཞིག་གཏོང་སྐབས། ད་རེས་ལུས་རྟེན་ཐོབ་པ་འདིའི་འདུན་མ་གཏན་ཉེས་ལ་འགྲོ་བ་དང་ཕྱི་མ་ངན་འགྲོ་ལ་སྐྱེ་ངེས་ལ། ངན་འགྲོར་ལན་གཅིག་སྐྱེས་སོང་ན་སྤྱོད་འཇུག་ནས་གསུངས་པ་བཞིན་སྡིག་པ་མུ་མཐུད་ནས་གསོག་གིན་ཡོད། རྣམ་དཀར་དགེ་བ་སྒྲུབ་པ་ཧ་ཅང་དཀའ་མོ་ཡིན། ཞིང་གི་མཐུ་ལ་བརྟེན་པ་ལྟ་བུའི་ཐོག་ནས་དགེ་བ་ཕྲན་བུ་ཕྲན་བུ་སྒྲུབ་པ་ཡོང་སྲིད་པ་ཡིན་མ་གཏོགས་གཞན་ཧ་ཅང་དཀའ་མོ་ཡིན་པས། ད་རེས་འདི་ཕྱིའི་གཏན་འདུན་གྱི་སྙིང་པོ་སྒྲུབ་པའི་དུས་སྐབས་གལ་ཆེན་པོ་དང་། ཡར་འགྲོ་མར་འགྲོ་གཉན་འཕྲང་ཅན་ཞིག་གི་སྐབས་ལ་སླེབས་ཡོད། ང་རང་ཚོ་ཧོན་འཐོར་ན་ལོ་བརྒྱར་སྡོད་ལ། མ་འོངས་པར་རང་ཉིད་གང་འདྲ་ཞིག་ཏུ་སྐྱེ་དང་མི་སྐྱེ་རང་དབང་མེད་པ་ཞིག་ཡིན། ད་ལྟ་ལས་བཟང་པོ་དང་ཕྱི་ནང་གི་རྐྱེན་མང་པོ་ཞིག་འཛོམས་པའི་ཐོག་ནས་འཛམ་བུའི་གླིང་འདིར་སྐྱེས་པ་དང་། འཛམ་བུའི་གླིང་འདིའི་ནང་ནས་ཀྱང་སངས་རྒྱས་ཀྱི་ཆོས་དར་ས་ཞིག་ལ་སྐྱེས། ཆོས་སྒྲུབ་པ་ལ་མེད་མི་རུང་གི་མཐུན་རྐྱེན་ཡང་ཚང་། འགལ་རྐྱེན་གཙོ་ཆེ་བ་དང་ཡང་བྲལ། ཡུད་ཙམ་འཇིག་རྟེན་འདིར་སྡོད་པའི་རིང་ལ་མི་ལ་བརྡབ་གསིག་བཟོ་བར་སྐྱེས་པའི་བཟོ་ལྟ་བུ་དང་། མི་ལ་གནོད་པ་བསྐྱལ་བར་ཆེད་མངགས་ཀྱིས་སྐྱེས་པའི་བཟོ་ལྟ་བུ་བྱས་པ་ཡིན་ན་དངོས་གནས་ཐབས་རྡུགས་ཡིན་པས། ནམ་རྒྱུན་ངས་རྟག་པར་ཞུ་བཞིན་པ་ལྟར་ང་རང་ཚོས་སངས་རྒྱས་ཀྱི་ཆོས་བྱེད་ཀྱིན་ཡོད། སངས་རྒྱས་ཀྱི་ཆོས་ལ་ཡིད་ཆེས་བྱེད་ཀྱིན་ཡོད། སངས་རྒྱས་ཀྱི་ཆོས་ཀྱི་རྗེས་སུ་སློབ་ཀྱིན་ཡོད་པས་རབ་ལ་སྒོ་གསུམ་གྱི་ནུས་པ་གང་ཡོད་ཀྱི་ཐོག་ནས་གཞན་ཕན་སྒྲུབས། གལ་ཏེ་གཞན་ཕན་སྒྲུབ་མ་ཐུབ་ན་ཡང་གཞན་ལ་གནོད་པ་མི་བྱེད་པའི་མི་ཚེ་འཁྱོལ་བ་ཞིག་བྱུང་བ་ཡིན་ན། མི་ཚེ་བཟང་མཐར་འཁྱོལ་བ་ཡིན་པས་ཕ་བོང་ཁ་པ་རིན་པོ་ཆེའི་བསླབ་བྱའི་ནང་ལ། ད་ཚོད་ངན་སོང་དུ་ཡོད་ན། །དམ་ཆོས་སྒྲ་ཙམ་ཡང་མི་ཐོས། །ལྷ་དང་ལྷ་མིན་དུ་སྐྱེས་ཀྱང་། །རྒྱལ་བསྟན་འདི་འདྲ་དང་མཇལ་དཀའ། །མཐའ་བཞིའི་རྒྱལ་ཁམས་སུ་སྐྱེས་ན། །དགེ་སྡིག་ངོ་ཙམ་ཡང་མི་ཤེས། །ཕྱི་རོལ་མུ་སྟེགས་སུ་སྐྱེས་ན། །སྐྱབས་འགྲོ་ཚིག་ཙམ་ཡང་མི་ཤེས། །ཞེས་དང་། སྐྱ་སེར་མི་དྲག་གྲལ་སྐྱེས་ཀྱང་། །མི་ཚེ་ཆགས་སྡང་ལ་བསྐྱལ་དགོས། །ཞེས་དང་། ལོང་བ་གླེན་ལྐུགས་སུ་སྐྱེས་ན། །ཆོས་ཀྱི་སྐལ་བ་དང་བྲལ་སོང་། །བཟོ་བ་ལས་མི་འདྲར་སྐྱེས་ན། །སྟོང་ཟད་གར་སོང་ཙམ་མི་ཤེས། །རྟོག་གེ་མགོ་མཁྲེགས་སུ་སྐྱེས་ན། །སངས་རྒྱས་དངོས་ཀྱིས་ཀྱང་འདུལ་དཀའ། །ཞེས་གསུངས་པ་བཞིན། ངས་ད་རེས་དལ་བ་དོན་དང་ལྡན་པའི་གོ་སྐབས་བཟང་པོ་བྱུང་བ་འདི་ཆུད་ཟོས་སུ་མི་གཏོང་བར་དངོས་གནས་དོན་གྱི་སྙིང་པོ་ལོན་པ་ཞིག་ཅིས་ཀྱང་བྱ་དགོས་སྙམ་པའི་དགོངས་པ་བཞེས་དགོས། ད་རེས་ང་རང་ཚོས་ཧུན་སུར་སྨད་རྒྱུད་གྲྭ་ཚང་གི་ས་ཆ་འདིར་རྣམ་མཁྱེན་སྒྲུབ་པའི་ཐབས་ཉེ་ལམ་ཐུན་མོང་མ་ཡིན་པ་ཞིག་ཉན་བཤད་བྱེད་ཀྱིན་ཡོད།

ཡིན་ན་ཡང་། སྙིང་རྗེ། འདིའི་གཡས་གཡོན་ན་ཡོད་པའི་ཁྱི་དེ་ཚོ་དང་དེ་བཞིན་འབུ་སྲིན་ཆུང་ཆུང་དེ་ཚོས་ཆོས་ཀྱི་སྒྲ་འདྲ་ཐོས་ཀྱིན་ཡོད་སྲིད། འོན་ཀྱང་། རང་ལ་རྣམ་དཔྱོད་ཡོད་པའི་ལུས་རྟེན་ཞིག་མེད་པས་རྣམ་མཁྱེན་སྒྲུབ་པའི་ཐབས་ཉེ་ཤོས་ཤིག་ཉན་བཤད་བྱེད་མི་ཐུབ། ཆོས་ཀྱི་སྐལ་བ་དང་བྲལ་བ་ཡིན། དེ་བཞིན་ཉེ་འཁོར་ལ་ཡོད་པའི་སངས་རྒྱས་ཀྱི་ཆོས་ལ་དམིགས་བསལ་དོ་སྣང་ཅང་མེད་པ་ཚོ་ཡང་། བོད་པ་མང་པོ་ཞིག་རུག་རུག་བྱས་ནས་བསྡད་འདུག །ཁྱད་མཚར་བསམ་པ་ལྟ་བུའི་ངང་བསྡད་ཡོད། འདི་པར་ཕྱི་རྒྱལ་གྱི་མི་ཁ་ཤས་ཤིག་སླེབས་པ་དེར་ཁ་ཤས་ཀྱིས་ཕྱི་རྒྱལ་གྱི་མི་དེ་ཚོ་སོ་སོའི་ལུང་པའི་ནང་ལ་མཐུན་རྐྱེན་འཛོམས་པོ་ཡོད་པ་བཞག་ནས་འདི་པར་ག་རེ་བྱེད་པར་ཡོང་བ་ཡིན་ནམ་སྙམ་པ་དང་ཡ་མཚན་སྐྱེ་མདོག་ཁ་པོ་ཡིན། དེ་ལྟ་བུའི་མི་ཁོམ་པས་ཟིན་ནས་ཡོད་པ་ཡིན་ན་ཆོས་ཅི་ཙམ་ཟབ་པོ་ཞིག་ཡོད་པ་ཡིན་ན་ཡང་། བྱེད་རྒྱུ་ཅི་ཡང་མེད། ང་རང་ཚོ་དེ་ལྟ་བུ་མ་ཡིན་པར་མི་ལུས་ཐོབ། མི་འདུག་མི་འདུག་ཟེར་ན་ཡང་ཆོས་ལ་དད་པ་དང་སློབ་སྦྱོང་བྱེད་རྒྱུ་ཡོད་པ་སྐལ་བ་བཟང་པོ་ཡིན། མདོ་དོན། དལ་བ་དང་འབྱོར་པ་ཚང་བའི་ལུས་རྟེན་འདི་འདྲ་ཞིག་ཐོབ་ནས་ད་ལྟ་ལོ་བཞི་བཅུ་ལྔ་བཅུ་དྲུག་ཅུ་བདུན་ཅུ་བརྒྱད་ཅུ་སོགས་ག་ཚོད་ལ་སླེབས་ཡོད་ན་ཡང་འདས་པ་དེ་དག་ཚར་བ་ཡིན་པས། སྐབས་རེར། འགྱོད་པ་འདྲ་སྐྱེས་ན་ཡང་བྱེད་རྒྱུ་ཅི་ཡང་མེད། ལྡབ་སྐྱོར་རྒྱག་རྒྱུ་མེད། ད་ལྟ་ལོ་གཞོན་པ་ཞིག་ཡིན་ན་ཧ་ཅང་ཡག་པོ་རེད། ད་དུང་ཚེ་རིང་པོར་སྡོད་ཐུབ་པའི་རེ་བ་ཡོད་པས་དངོས་གནས་དྲང་གནས་སོ་སོའི་ངོས་ནས་གཏན་འདུན་གྱི་སྙིང་པོ་ལོན་ཐུབ་པ་དང་། སངས་རྒྱས་ཀྱི་བསྟན་པའི་ཞབས་འདེགས་སྒྲུབ་ཐུབ་པ་དང་མི་ཚེ་དོན་དང་ལྡན་པ་ཞིག་སྐྱེལ་ཐུབ་པ་བྱེད་དགོས། ལྷག་དོན་བླ་མ་སྤྲུལ་སྐུའི་མིང་ཡོད་པ་ཁྱེད་རང་ཚོ། ང་ཚོ་བོད་པའི་སྤྱི་ཚོགས་ནང་ལ་གོམས་གཤིས་ཀྱི་དབང་གིས་བླ་མ་སྤྲུལ་སྐུའི་མཚན་ཡོད་པ་ཞིག་ལ་མི་ཚོས་དགའ་པོ་བྱེད་ཀྱིན་ཡོད། དངོས་གནས་ཡག་པོ་ཞིག་བྱེད་ཐུབ་ན་མིང་སྐམ་པོ་ཞིག་ཡོད་པ་དེའི་ཐོག་ནས་གང་ལ་གང་འཚམ་གྱི་ཕན་ཐོགས་ཡོང་གིན་ཡོད། དཔེར་ན། ང་ལྟ་བུ་ལ་ཆ་བཞག་ན་ཡང་། ང་དགེ་སློང་ཐེབས་ཆག་ཅིག་ཡིན། ཏཱ་ལའི་བླ་མ་དང་རྒྱལ་བ་རིན་པོ་ཆེ་ཟེར་བའི་མིང་ཡོད་པའི་ཆ་ནས་ཕྲན་བུ་ཕྲན་བུ་ཕན་ཐོགས་བྱེད་ཐུབ། དེ་བཞིན་ལུང་པ་རེ་ལ་བླ་མ་རེ། བླ་མ་རེ་ལ་ཆོས་ལུགས་རེ། ཟེར་བ་བཞིན་ལུང་པ་རེ་ལ་དགོན་པ་རེ། དགོན་པ་རེ་ལ་བླ་མ་རེ་ཡོད། བླ་མ་རེ་ལ་ཆོས་ལུགས་རེ་ཡོད་མེད་མི་ཤེས།

སྔ་མོ་ངས་བོད་ཀྱི་ཆོས་ལ་བླ་མའི་ཆོས་ལུགས་ཟེར་ཞེས་པའི་ཨིན་ཇིའི་དེབ་ཅིག་མཐོང་མྱོང་། དངོས་གནས་དེའི་བཟོ་ལྟ་བུ་ཞིག་ཏུ་གྱུར་ཡོད། ཡིན་ན་ཡང་། ལུང་པ་དེའི་ནང་གི་མི་མང་པོ་ཞིག་ལ་ཕ་མེས་ཀྱི་གོམས་གཤིས་ཀྱི་དབང་གིས་ཕན་ཐོགས་ཡོད། ཡིན་ན་ཡང་། སོ་སོ་ལ་ཆུང་ཆུང་སྐབས་ནས་མིང་ཞིག་བཏགས། སོ་སོར་འབྲེལ་ཡོད་ཡོངས་འཛིན་དང་མཚན་ཞབས་ཟེར་བ་དེ་ཚོས་ཀྱང་ཕ་མས་ཕྲུ་གུ་གསོ་བ་ལྟར་དཀའ་ལས་ཆེན་པོ་བརྒྱབ། གཡས་སྐྱོར་གཡོན་སྐྱོར་ལྟ་བུ་བྱས་ནས་འཚར་ལོངས་ཡོང་གིན་ཡོད། རིམ་པས་རིམ་པས་སོ་སོའི་འགན་སོ་སོའི་མཇིང་པའི་སྟེང་ལ་འཁུར་ཐུབ་པ་ཞིག་གི་ཐོག་ནས་བསྟན་པ་དང་འགྲོ་བའི་དོན་བྱེད་ཐུབ་པ་ཞིག་བྱུང་ན་ཧ་ཅང་ཡག་པོ་ཡིན། དེ་མིན་མི་མང་པོ་ཞིག་གིས་དངོས་དང་བརྒྱུད་པའི་སྒོ་ནས་གཡས་སྐྱོར་གཡོན་སྐྱོར་བྱས་བྱས་ནས་མཐའ་མ་དེར་རྦབ་རྡོ་ཐུར་ལ་རིལ་བ་བཞིན་མདོག་ཉེས་པོ་ཞིག་གི་སྟེང་ལ་ཕྱིན་པ་ཡིན་ན་ཧ་ཅང་ཐབས་སྐྱོ་པོ་ཡིན། དེར་བརྟེན། བླ་མ་སྤྲུལ་སྐུ་གཞོན་པ་ཚོ་ཡིན་ན་ཡང་། དེ་ལ་དཔགས་པའི་མི་ཚེ་དོན་དང་ལྡན་པ་དང་མིང་དོན་མཚུངས་པ་ཞིག་བྱེད་དགོས། གུང་ཐང་རིན་པོ་ཆེས། སྐུ་སྐྱེ་བསྟན་དོན་དུ་བྱོན་ན། །བཤད་སྒྲུབ་ལག་རྗེས་ཤིག་ཡོད་དགོས། །ཞེས་གསུངས་པ་བཞིན། བསྟན་པའི་ཞབས་འདེགས་སྒྲུབ་བསམ་པ་ཞིག་གི་ཐོག་ནས་བསྟན་པའི་ཞབས་འདེགས་སྒྲུབ་དགོས། ལྷ་ཁང་བརྩིགས་པ་དང་སྐུ་བཞེངས་པ་རྡོ་རྗེ་དྲིལ་བུ་ལག་པར་ཐོགས་ནས་དབང་བྱིན་རླབས་བྱེད་པ་དེ་ཙམ་གྱིས་ནུས་པ་འཐོན་རྒྱུ་མེད། དེ་ཙམ་གནད་འགག་ཆེན་པོ་ཅང་མིན། གལ་ཆེ་ཤོས་སངས་རྒྱས་ཀྱི་བསྟན་པ་ལུང་རྟོགས་ཀྱི་བསྟན་པ་གཉིས་ཡིན་པས་བཤད་པ་དང་སྒྲུབ་པ་གཉིས་ཀྱི་ཐོག་ནས་བསྟན་པ་འཛིན་སྐྱོང་སྤེལ་གསུམ་བྱེད་དགོས། སྒྲུབ་པ་ཉམས་ལེན་བྱེད་པ་ལ་སྒྲུབ་པ་ཉམས་ལེན་མ་ནོར་བ་ཞིག་བྱེད་དགོས། སྒྲུབ་པ་ཉམས་ལེན་མ་ནོར་བ་ཞིག་ཡོང་བ་ལ་སྒྲུབ་ལུགས་ཤེས་དགོས་པ་ཡིན་པས་བསླབ་པ་སློབ་གཉེར་བྱས་ནས་སངས་རྒྱས་ཀྱི་བསྟན་པའི་རྣམ་གཞག་དེ་དག་ཤེས་པ་བྱེད་དགོས། བསླབ་པ་སློབ་གཉེར་བྱས་ཟེར་བ་དེ་དཔེ་ཆ་ཚར་གཅིག་བཀླགས་པ་དང་མཉན་ནས་ཤེས་ཐུབ་པ་ཁག་པོ་ཡིན། ལོ་ནས་ལོ་མཐུད་ནས་དཔེ་ཆ་ཤེས་པ་བྱེད་དགོས་པ་རེད་མ་གཏོགས་ལས་སླ་པོ་མི་འདུག །

དེ་བཞིན་སྒྲུབ་པ་ཉམས་ལེན་བྱེད་པ་ཡིན་ན་ཡང་། ཚེ་རབས་ནས་ཚེ་རབས་དང་བསྐལ་པ་ནས་བསྐལ་པར་ཉམས་ལེན་བྱེད་དགོས། ཐོས་བསམ་སློབ་གཉེར་བྱེད་པ་ཟེར་བ་དེ་ཡང་ཉུང་ཤོས་ལ་ལོ་བཅོ་ལྔ་ཉི་ཤུ་སུམ་ཅུ་ལ་དཔེ་ཆར་བལྟས་ནས་ཡོང་དགོས་པས་ཆུང་ཆུང་སྐབས་ནས་རིག་པ་བསྒྲིམས་ནས་བྱེད་མ་ཐུབ་ན། ཡར་དགའ་རབ་རྒས་པོ་ལྟ་བུར་གྱུར་ནས་དཔེ་ཆར་བལྟ་དགོས་བསམས་ན་ཧ་ཅང་དཀའ་མོ་ཡིན་པས། གདན་ས་ལ་བཞུགས་པའི་ཆུང་ཆུང་ཚོས་དེ་ལ་དཔགས་པའི་སེམས་ཤུགས་མུ་མཐུད་ནས་བསྐྱེད་དགོས་པ་གལ་ཆེན་པོ་ཡིན། དེ་བཞིན་ལོ་ཡར་གང་ལ་གང་འཚམ་སླེབས་པ་ཚོ་ཡིན་ན་ཡང་། བཀའ་གདམས་གོང་མའི་གསུང་སྒྲོས་ལ་ཆོས་པ་རབ་འཆི་བ་ལ་བྲོད། འབྲིང་མི་འཚེར། ཐ་མ་མི་འགྱོད་ཅེས་གསུངས་པ་བཞིན། མཐའ་མ་ང་རང་ཚོ་ཤི་རྒྱུ་རེད་ཟེར་བའི་ཉི་མ་དེ་ཤར་བའི་སྐབས་ལ་འགྱོད་པ་མེད་པ་ཞིག་དགོས། སངས་རྒྱས་ཀྱི་བསྟན་པའི་སྒོར་ཞུགས། སྟོན་པ་བཀའ་དྲིན་ཅན་གྱིས་ལམ་རྒྱ་ཆེ། གུ་ཡངས། གཏིང་ཟབ་འདི་འདྲ་ཞིག་ང་རང་ཚོར་བསྟན་ནས་ཡོད་པ་འདི་ལ་སོ་སོས་གང་འབྱོར་ཅི་འབྱོར་གྱིས་བག་ཆགས་བཞག་ཡོད། ད་འགྱོད་པ་མེད་བསམ་པ་ཞིག་གི་ཐོག་ནས་འགྲོ་ཐུབ་པ་བྱུང་ན་ཡག་པོ་ཡིན། དེ་མིན་ད་དུང་ཤི་མི་ཡོང་བསམ་པའི་རྟག་འཛིན་གྱི་བློ་ཞིག་གི་ངང་ནས་འཇིག་རྟེན་ཆོས་བརྒྱད་ཀྱི་ཆོས་པ་ཞིག་ཏུ་གྱུར་ནས་མི་ཚེ་བསྐྱལ་ཏེ། མཐའ་མ་ཤི་ཁ་ལ་སོ་སོས་ཤི་བ་ཡིན་པར་ཐག་ཆོད་སྐབས། དངོས་གནས་ཕྱི་མ་ལ་ཕན་ངེས་པའི་ཆོས་ཤིག་སོ་སོའི་སེམས་ལ་དྲན་རྒྱུ་མེད་པ་ཞིག་ཏུ་སོང་ན་འགྱོད་པའི་ཁུང་བུ་ལ་སླེབས་པ་ཡིན།

ང་རང་ཚོའི་ཨ་མཆོག་གིས་སྐྱེ་བ་སྔ་ཕྱི་དང་ལས་རྒྱུ་འབྲས་སོགས་མང་པོ་ཞིག་གོ་ཡོད། དེ་དག་ཡོད་དམ་མེད་ཅེས་ང་ཚོས་ཐག་གཅོད་མི་ཐུབ། དེ་དག་ཡོད་ཀྱི་རེད་བསམ་པ་ཞིག་ཡོད། ཤི་ཁ་ལ་འགག་ལ་ཐུག་སྐབས་རྩོད་པ་རྩོད་ས་མེད། ཁས་ལེན་ཞིབ་ཆ་བྱེད་ས་གང་ཡང་མེད། འགྱོད་པ་མེ་འབར་བ་ལྟ་བུ་ཞིག་བྱུང་ན་ཐབས་སྐྱོ་པོ་ཡིན། མི་ཚེ་ཆོས་པའི་གཟུགས་བརྙན་ཞིག་ལ་བསྐྱལ་ནས་མཐའ་མ་དེར་འཆི་ཁར་བྲང་ལ་སེན་མོ་འདེབས་གསུངས་པ་བཞིན་འགྲོ་དགོས་བྱུང་ན་ཧ་ཅང་སེམས་སྐྱོ་པོ་ཡིན་པས་ལོ་གཅིག་ལོ་གཉིས་མ་ཤི་ན། ནམ་ཞག་གཏན་གྱི་འདུན་མ་འགྲུབ་པ་དང་། ཟླ་གཅིག་ཟླ་གཉིས་མ་ཤི་ན། སྐྱེ་བ་ཕྱི་མའི་དོན་འགྲུབ་པ་ཞིག་བྱེད་དགོས། ཞེས་གསུངས་པ་བཞིན། ང་བླ་མ་ཁ་མར་ལོག་པའི་ངོས་ནས་ཆ་བཞག་ན་ཡང་བསམ་བློ་དེ་ལྟ་བུ་གཏོང་ཁུལ་བྱེད་ཀྱིན་ཡོད། ག་ཚོད་ཐུབ་ཐུབ་ཀྱིས་གསོན་པའི་རིང་ལ་གཞན་ལ་ཕན་པ་ཞིག་བྱུང་ན་བསམ་པ་དྲན་ཁུལ་བྱེད་ཀྱིན་ཡོད། ཉིན་རེ་བཞིན་དུ་ལམ་རིམ་ནས་གསུངས་པ་བཞིན་བྱམས་སྙིང་རྗེ་བྱང་ཆུབ་ཀྱི་སེམས་དང་སྟོང་ཉིད་ཀྱི་ལྟ་བ་ལ་ག་ཚོད་ཐུབ་ཐུབ་ཀྱིས་བག་ཆགས་ཤིག་འཇོག་ཁུལ་བྱེད་ཀྱིན་ཡོད། སྐུ་གསུམ་ལམ་འཁྱེར་ལ་དུས་རྒྱུན་དུ་བསམ་བློ་གཏོང་གིན་ཡོད། ཉི་མ་རེ་རེ་ལ་སྐུ་གསུམ་ལམ་འཁྱེར་གྱི་གནད་ཚང་བའི་ལྷའི་རྣལ་འབྱོར་ཕལ་ཆེར་བདུན་བརྒྱད་ཅིག་འདོན་གྱིན་ཡོད། ཡིན་ན་ཡང་། ཤི་ཁ་ལ་ཁ་ཡོད་ལག་ཡོད་ག་ཚོད་ཅིག་བྱེད་ཐུབ་དང་མི་ཐུབ་ཚོད་ཐིག་པ་དཀའ། གཅིག་བྱས་ན་ཉིན་རེར་ལྷ་ཡི་རྣལ་འབྱོར་ཧ་ཅང་མང་པོ་འདོན་གྱིན་ཡོད་ནའང་། ཤི་ཁ་ལ་ཀོ་ཐག་ཆ་ཚང་གློད་ནས་འགྲོ་བའི་ཉེན་ཁ་མེད་པ་མིན། དེ་ལྟར་བསམ་བློ་གཏོང་སྐབས་བདག་པས་གཞན་གཅེས་པའི་བྱང་ཆུབ་ཀྱི་སེམས་ཟེར་བ་དེ་རང་ལ་སྐྱབས་འཇུག་ཞུས་ན། ཤི་ན་ཡང་དེ་ལ་བསམ་བློ་བཏང་། གསོན་ན་ཡང་དེ་ལ་བསམ་བློ་བཏང་། ཤི་གསོན་གང་བྱུང་ན་ཡང་དེ་ལ་བསམ་བློ་གཏོང་གིན་ཡོད་བསམ་པ་དྲན་ན་ཅུང་ཙམ་ཚོད་ཐིག་པ་ལྟ་བུ་ཞིག་འདུག །སྔ་གཞུག་ཅུང་ཙམ་མ་གཏོགས་ཉི་མ་གཅིག་ལ་ང་རང་ཚོ་ཚང་མའི་དལ་འབྱོར་གྱི་ལུས་རྟེན་བཟང་པོ་འདིའི་མཇུག་རྫོགས་འགྲོ་བའི་སྐབས་ཤིག་ཡོད། དེའི་གནས་སྐབས་ལ་འགྱོད་པ་མེད་པ་བྱེད་པ་གལ་ཆེན་པོ་ཡིན།

དེ་ཡང་རྗེ་རིན་པོ་ཆེས། གཞན་གྱི་དོན་དུ་ཞུགས་པས་རང་གི་དོན་མ་ཚང་བ་མེད་པར་ཞར་ལ་འགྲུབ་པའི་ཐབས་མཁས་པ་ཆེན་པོ། ཞེས་གསུངས་པའི་ཚིག་དེར་གཙོ་བོར་བསམ་བློ་གཏོང་དགོས། ཚིག་དེ་བརྗེད་མི་ཉན་པ་ཡིན། ང་རང་ཚོ་སུ་ཡིན་ན་ཡང་། རང་དོན་ལ་བསམ་བློ་གཏོང་བ་ཞིག་ཡིན། རང་དོན་ངོ་ཐོག་ཡག་པོ་ཞིག་སྒྲུབ་ཀྱི་ཡིན་ན་གཞན་དོན་སྒྲུབས་དང་རང་དོན་ཞར་ལ་འགྲུབ་ངེས་ཡིན། ཚོགས་ཀྱང་དེས་རྫོགས་པ་ཡིན། སྡིག་སྒྲིབ་ཀྱང་དེས་སྦྱོང་བ་ཡིན། རྒྱལ་བ་དགྱེས་པའི་མཆོད་པ་ཡང་དེ་ཡིན། སངས་རྒྱས་ཀྱི་བསྟན་པའི་སྙིང་པོ་ཡང་དེ་ཡིན་པས་བདག་པས་གཞན་གཅེས་པའི་བྱང་ཆུབ་ཀྱི་སེམས་འདི་ལ་ག་ཚོད་ཐུབ་ཐུབ་ཀྱིས་བག་ཆགས་བཞག་ན་ཡག་པོ་ཡོང་། སྐྱེ་བ་ཕྱི་མར་ཕལ་ཆེར་མི་ལུས་ཤིག་ཐོབ་ཐུབ་པའི་ཚོད་ཐིག་པ་ཡིན། མི་ལུས་ཐོབ་ན་ཡང་ཕྲུ་གུ་བསམ་པ་བཟང་པོ་སྤྱོད་པ་ཞི་ཞིང་དུལ་བ་ཡག་པོ་ཞིག་འབྱུང་ངེས་ཡིན། ཕྲུ་གུ་འཚུབ་པོ་ཡིན་ན་ཡང་། ཁྱད་པར་ཅང་མེད། བསམ་པ་ཡག་པོ་བྱུང་ན་འགྲིག་པ་ཡིན། གཞན་མི་ལུས་ཐོབ་པ་ཁག་པོ་ཡིན་ལ། མི་ལུས་ཐོབ་ན་ཡང་སྐྱེས་ནས་ཟླ་བ་ཁ་ཤས་ནས་སྡིག་པ་གསོག་པ་ལ་དགའ་པོ་བྱེད་མཁན། འབུ་མཐོང་ཚད་རྡོག་བརྫིས་བཏང་ནས་གསོད་མཁན་གྱི་བཟོ་ལྟ་བུ་དང་། ག་དུས་ཡིན་ན་ཡང་། རྒྱག་རེས་བརྒྱབ་སྡོད་མཁན། ག་དུས་ཡིན་ན་ཡང་། ངུས་ནས་ཨ་མ་ལ་རྒྱག་རེས་རྒྱག་མཁན་ཞིག་བྱུང་ན་ཡག་པོ་ཞིག་མི་འདུག །ཚེ་རབས་ནས་ཚེ་རབས་སུ་མི་བཟང་པོ་ཞིག་ཡོང་བ་ལ་ཚེ་འདི་ནས་བསམ་བློ་གཏོང་དགོས། ཚེ་འདི་ནས་གཞན་ཕན་བྱང་ཆུབ་ཀྱི་སེམས་ཟེར་བ་དེ་ལ་སོ་སོས་ག་ཚོད་ཐུབ་ཐུབ་ཀྱིས་བསམ་བློ་བཏང་། དེའི་ཕན་ཡོན་བསམས། དེའི་ལྡོག་ཕྱོགས་རང་གཅེས་འཛིན་གྱི་ཉེས་དམིགས་ཡང་ནས་ཡང་དུ་བསམས་ན་ཡག་པོ་ཡོང་ངེས་ཡིན། མདོར་ན། ཁྱི་ཞིག་ཡིན་ན་ཡང་། ག་ཚོད་ཀྱིས་བཟང་པོ་ཞིག་ཡིན་ན། ཁྱི་དེའི་ལུས་པོ་ཆེན་པོ་ཞིག་ཡོད་པ་ཡིན་ན་ཡང་། ཁྱི་ཚང་མ་དེའི་འཁྲིས་ལ་འཁོར་སྡོད་པ་དང་། ཁྱི་ཧ་ཅང་རྩུབ་པོ་ཚང་མ་ལ་རྒྱག་རེས་བརྒྱབ་སྡོད་པ་དང་ཚང་མ་ལ་སོ་བརྒྱབ་སྡོད་པ་ཞིག་ཡིན་ན་ལུས་པོ་ཆུང་ཆུང་ཡིན་ན་ཡང་། དེའི་འཁྲིས་ལ་ཁྱི་གཞན་འཁོར་གྱི་མི་འདུག །བཟང་པོའི་ཡོན་ཏན་ཟེར་བ་ཧ་ཅང་རྩ་ཆེན་པོ་ཡིན།

ཡོན་ཏན་གཞིར་གྱུར་མ་ལས། ཉིན་མཚན་ཀུན་ཏུ་སྙིང་པོ་ལེན་པའི་བློ། །རྒྱུན་ཆད་མེད་པར་སྐྱེ་བར་བྱིན་གྱིས་རློབས། །ཞེས་གསུངས་པ་བཞིན། ང་རང་ཚོས་དལ་བ་ཐོབ་པ་དོན་དང་ལྡན་པ་ཞིག་བྱེད་དགོས། དེ་ཡང་སངས་རྒྱས་ཀྱིས་བསྟན་པའི་ཆོས་དེ། དངོས་གནས་ཧ་ཅང་གི་ཕུགས་ཐག་རིང་པོ། གནས་ལུགས་མང་པོ་ཞིག་གི་ཐོག་ནས་བསམ་བློ་གཏོང་རྒྱུ་ཡོད་པས། སངས་རྒྱས་ཀྱི་ཆོས་ཚུལ་འདི་འདྲ་ཞིག་ང་རང་ཚོས་ཉམས་སུ་ལེན་རྒྱུ་ཡོད་པ་སྐལ་བ་བཟང་པོ་ཡིན། སངས་རྒྱས་ཀྱི་ཆོས་ཀྱི་ནང་ནས་རྣམ་མཁྱེན་རྒྱལ་བའི་གོ་འཕང་སྒྲུབ་པའི་ལམ་མཐར་ཐུག་པ་བཅོམ་ལྡན་འདས་དཔལ་གསང་བ་འདུས་པའི་རྫོགས་རིམ་གྱི་ལམ་དེ་དག་ཡིན། དེའི་ཚུལ་ཉམས་སུ་ལེན་པ་ལ་ཤེས་དགོས། ཤེས་པ་ལ་ཐོས་དགོས། ཐོས་པའི་གཞུང་དེ་ཡང་མ་ནོར་བ་ཞིག་དགོས་པ་ཡིན་པས། འཇམ་མགོན་བླ་མ་ཙོང་ཁ་པ་ཆེན་པོ་སྟོན་པ་བཀའ་དྲིན་ཅན་ཞལ་བཞུགས་པའི་སྐབས་ནས་ཐུགས་བསྐྱེད་སྨོན་ལམ་རྨད་དུ་བྱུང་བའི་ཐོག་ནས། རྒྱལ་བའི་དམ་ཆོས་འཛིན་པའི་སྨོན་ལམ་གྱི་མཐུ་ཡོངས་སུ་གྲུབ་པ་མཁས་ཤིང་གྲུབ་པའི་དབང་ཕྱུག་བསམ་གྱིས་མི་ཁྱབ་པར་གྱུར་ཡོད། ཁོང་གིས་མཛད་པའི་རྨད་དུ་བྱུང་བའི་ལེགས་བཤད་རིམ་ལྔ་གསལ་སྒྲོན་གྱི་ཁྲིད་མདོར་བསྡུས་ཙམ་འབུལ་བ་སྐབས་སུ་བབ་པ་ལ། གོང་དུ་ཐོབ་བྱ་འབྲས་བུའི་ཨེ་ཝཾ་དང་། ཐོབ་བྱེད་ལམ་གྱི་ཨེ་ཝཾ། འདྲེན་བྱེད་རྟགས་ཀྱི་ཨེ་ཝཾ་གསུམ་དུ་ཕྱེ་ཡོད། ཐོབ་བྱེད་ལམ་གྱི་ཨེ་ཝཾ་བདེ་སྟོང་དབྱེར་མེད་ཀྱི་ཨེ་ཝཾ་དང་བདེན་གཉིས་དབྱེར་མེད་ཀྱི་ཨེ་ཝཾ་གཉིས་པོ་གང་གི་ཆ་ནས་བཤད་པ་ཡིན་ན། འདྲེན་བྱེད་རྟགས་ཀྱི་ཨེ་ཝཾ་ཕྱིའི་རྐྱེན་ཕྱག་རྒྱ་དང་ནང་གི་རྐྱེན་རྩ་རླུང་ཐིག་ལེ་ལ་བརྟེན་ནས་བསྒྲུབ་དགོས། བདེ་སྟོང་དབྱེར་མེད་ཀྱི་ཨེ་ཝཾ་སྒྲུབ་པ་ལ་ཕྱི་ནང་གི་འདྲེན་བྱེད་ཀྱི་ཨེ་ཝཾ་གྱི་ལམ་ཉམས་ལེན་བྱེད་དགོས་པའི་ཚུལ་སོང་ཟིན་ནས། དེ་ནས་བདེན་གཉིས་དབྱེར་མེད་ཀྱི་ཨེ་ཝཾ་ཞེས་སྐུ་དག་པ་སྒྱུ་མའི་སྐུ་དང་ཐུགས་དག་པ་དོན་གྱི་འོད་གསལ་གཉིས་པོ་ཟུང་དུ་འཇུག་པའི་ཟུང་འཇུག་གི་སྐུ་སྒྲུབ་པ་ལ་ཕྱི་ནང་གི་ཐབས་ལ་བརྟེན་དགོས་པའི་འགྲེལ་བཤད་གསུང་གིན་ཡོད།

གཉིས་པ་བདེན་གཉིས་དབྱེར་མེད་ཀྱི་ཟུང་འཇུག་སྐྱེད་པ་ལ་ལུས་ལ་གནད་དུ་བསྣུན་དགོས་ལུགས་ལ་གཉིས། རྫོགས་རིམ་གྱི་ལམ་རྣམས་སྐྱེ་ཤི་བར་དོའི་རིམ་པ་བཞིན་དུ་བསྐྱེད་དགོས་པ་དང༌། ཞེས་པ་ནས། རིམ་པ་དང་པོར་རྟེན་དང་བརྟེན་པའི་འཁོར་ལོ་སྐྱེད་པ་སྣོད་བཅུད་ཀྱི་སྲིད་པ་སྐྱེ་འཇིག་གི་རིམ་པ་དང་མཐུན་པ་ཞིག་མཛད་དེ། རྒྱུད་སྡེ་འོག་མ་ལ་འདི་མེད་དོ། །ཀུན་མཁྱེན་བླ་མ་འཇམ་དབྱངས་བཞད་པས་སྔགས་བླ་མེད་ཀྱི་བསྐྱེད་རྫོགས་ཀྱི་ལམ་དེ་དག་གིས་སྐུ་གསུམ་ལ་དམར་འཇུ་བྱེད་པ་ཡིན་གསུངས་འདུག །སྐུ་གསུམ་ལམ་འཁྱེར་ཞུ་བ་འདིས་འབྲས་བུའི་སྐུ་གསུམ་མྱུར་བ་ཉིད་དུ་འཐོབ་པ་ལ་ཁ་ཐུག་འཇུས་པའི་བཟོ་ལྟ་བུ་ཞིག་བྱེད་པ་ཡིན་པས་དམར་འཇུ་བྱེད་པ་ཡིན། དེ་ལྟར་མཛད་པ་ནི་ལམ་རྣམས་རིམ་པ་དེ་བཞིན་དུ་སྐྱེད་པའི་ཆེད་ཡིན་ལ། ཞེས་པ་ནས། རྒྱུ་མེད་པར་ནི་ཐིམ་ནས་འགྲོ། །མེས་བསྲེགས་པའི་དངོས་པོ་མེད་པ་དཔེར་བཀོད་ནས། སླར་ཡང་སྲོག་གི་རླུང་ཤར་ནས། །ཞེས་པ་ནས། དེ་ལྟར་འཁོར་ལོ་བསྐོར་བ་འདྲ། །གོང་དུ་བཤད་པ་ཅུང་ཟད་བྱས་པ་བཞིན། མདོར་ན། གཉུག་མ་ལྷན་ཅིག་སྐྱེས་པའི་འོད་གསལ་ཞེས་ཐོག་མ་དང་མཐའ་མ་མེད་པར་གཏན་དུ་གནས་པ་དེ། རྟག་པ་ཞིག་མིན། སྐད་ཅིག་སྐད་ཅིག་ལ་འགྱུར་བ་ཡོད་པའི་མི་རྟག་པའི་རང་བཞིན་ཞིག་ཡིན། ཡིན་ན་ཡང་། རྒྱུན་གྱི་ཆ་ནས་ཐོག་མ་ཡང་མེད་མཐའ་མ་ཡང་མེད་པ་ཞིག་ཡིན། ང་རང་ཚོའི་སྐྱེ་བ་བཟང་ངན་ཟེར་བ་ལྟ་བུ་དང་། སྐྱེ་བ་གཅིག་ནས་གཅིག་ཏུ་བརྒྱུད་ནས་འཁོར་ཚུལ་ནི། གཉུག་མ་ལྷན་ཅིག་སྐྱེས་པའི་འོད་གསལ་རྐྱེན་དང་ཕྲད་ནས་རགས་པ་གློ་བུར་བའི་སེམས་མངོན་དུ་གྱུར་པའི་སྐབས། གསོན་པའི་གནས་སྐབས་ལྟ་བུ་ཡོང་གིན་ཡོད་ལ། དེ་ཡང་ལུས་རྟེན་གྱི་ཁྱད་པར་ལས་ཤེས་པ་གསལ་ལོད་དང་དྲན་པ་གསལ་ལོད་ཀྱི་ཁྱད་པར་ཡོང་གིན་ཡོད། ཡང་། རྟེན་གྱི་ནུས་པ་ཟད་པའི་ཚེ་རགས་པ་གློ་བུར་བའི་སེམས་འགགས་ནས་འཆི་བ་འོད་གསལ་ཤར། དེ་ལྟར་གཉུག་མ་ལྷན་ཅིག་སྐྱེས་པའི་འོད་གསལ་གྱི་རྒྱུན་གནས་པའི་སྟེང་ནས་ཤེས་པ་འཕང་མཐོ་རུ་ཕྱིན། ཡང་འཕང་དམའ་རུ་ཕྱིན་པ་དེ་ལྟ་བུ་བྱས་ནས་འགྲོ་བཞིན་ཡོད།

སྔོན་བཞིན་རྡོ་རྗེ་བཟླས་པ་སོགས། །ཞེས་པ་ནས། དེས་ལས་བཟང་ངན་གཉིས་བསགས་ནས་ཡང་འཆི་ཞིང་ཡང་སྐྱེ་བ་འཁོར་ལོ་བསྐོར་བ་བཞིན་དུ་འགྱུར་རོ། །གོང་དུ་འབྲས་བུའི་ཨེ་ཝཾ་དང་། ཐོབ་བྱེད་ལམ་གྱི་ཨེ་ཝཾ། དེ་འདྲེན་བྱེད་རྟགས་ཀྱི་ཨེ་ཝཾ་ཞེས་གསུངས་པ་བཞིན། འབྲས་བུ་སངས་རྒྱས་ཀྱི་སའི་ཆོས་ལོངས་སྤྲུལ་གསུམ་མམ་སྐུ་གསུམ་དང་། དེ་དང་རྣམ་པ་འདྲ་བའི་ལམ་དུས་ཀྱི་སྐུ་གསུམ། དེ་འགྲུབ་བྱེད་གཞི་ལ་རང་ཆས་སུ་ཡོད་པའི་གཞིའི་དངོས་པོའི་ཆོས་སྐུ་གསུམ་ལས། གཞི་ལ་རང་ཆས་སུ་ཡོད་པའི་ཆོས་སྐུའམ་འཆི་བ་འོད་གསལ་ཞེས་ཟེར་སྐབས། སྤྲོས་པ་ཚང་མ་ཕར་ཉེ་བར་བསྡུས་ནས་སྤྲོས་པ་ཐམས་ཅད་ཉེ་བར་ཞི་ཞིང་ཞི་བའི་རྣམ་པ་ཅན་ཞིག་ཡིན་པའམ་རང་བཞིན་བརྒྱད་ཅུའི་ཀུན་རྟོག་ལ་སོགས་པ་ཐམས་ཅད་ཕར་འགགས། སྣང་མཆེད་ཐོབ་གསུམ་ཡང་ཕར་འགགས་ནས་འོད་གསལ་ཉག་གཅིག་ལྷག་ནས་སྤྲོས་པ་ཐམས་ཅད་ཉེ་བར་ཞི་ཞིང་ཞི་བ་ཞིག་ཡིན། མཁས་གྲུབ་ནོར་བཟང་རྒྱ་མཚོས་དེ་འདྲའི་འོད་གསལ་མངོན་དུ་གྱུར་པའི་གནས་སྐབས་ལ་སྟོང་ཉིད་མངོན་སུམ་དུ་རྟོགས་པ་ལྟ་བུའི་ཡུལ་སྣང་ཅན་ཞེས་གསུངས། མདོར་ན། འཆི་བ་འོད་གསལ་མངོན་དུ་གྱུར་པའི་གནས་སྐབས་ལ་སྤྲོས་པ་ཐམས་ཅད་ཉེ་བར་ཞི་ཞིང་ཞི་བའི་རྣམ་པ་ཅན་གྱི་ཆོས་སྐུའི་རྣམ་པ་ལྟ་བུ་ཞིག་ཤར་ཡོང་གིན་ཡོད། དེའི་སྟེང་ནས་ཆོས་སྐུ་འགྲུབ་པའི་ཐུན་མོང་མ་ཡིན་པའི་ཐབས་ཤེས་ཀྱི་གནད་ཅིག་ཡོང་རྒྱུ་ཡོད་པས་དེ་ལ་གཞིའི་ཆོས་སྐུའི་མིང་བཏགས། འཆི་བ་འོད་གསལ་དེ་ལས་གྲུབ་ཅིང་ཤ་རུས་གདོས་བཅས་ཀྱི་ཕུང་པོ་རགས་པ་མ་ཡིན་པར་གང་ལ་ཡང་ཐོགས་པ་མེད་པར་འགྲོ་ཐུབ་པའི་རླུང་སེམས་ཙམ་ལས་གྲུབ་པའི་བར་དོའི་ལུས་དང་། ལོངས་སྤྱོད་རྫོགས་པའི་སྐུ་ཟེར་བ་གཉིས་ལ་རླུང་སེམས་ཙམ་གྱི་བདག་ཉིད་ཀྱི་ཕྲ་བའི་ལུས་ཡིན་པ་དང་། གང་འདོད་ཀྱི་རྣམ་པར་བདེ་བླག་ཏུ་འཆར་ཐུབ་པའི་འདྲ་ཆོས་ཤིག་ཡོད་པའི་སྟེང་ནས་བར་དོའི་ལུས་ལ་གཞིའི་ལོངས་སྐུ་ཟེར། བར་དོའི་ལུས་ལས་སྐྱེ་བའི་སྲིད་པའི་ལུས་རྟེན་རགས་པ་ཞིག་བཟུང་ནས་རིགས་མཐུན་ཐ་མལ་པ་ཚོས་མཐོང་ཐུབ་པ་ཞིག་ཡོང་གིན་ཡོད་པ་བཞིན། ལོངས་སྤྱོད་རྫོགས་པའི་སྐུ་ལས་ཀྱང་གདུལ་བྱ་སོ་སྐྱེ་ལས་དག་ཡན་ཆད་ཀྱིས་མཇལ་ཐུབ་པའི་སྤྲུལ་སྐུ་ཟེར་བ་ཡོང་གིན་ཡོད། དེ་གཉིས་ལ་རྗེས་སུ་མཐུན་པའི་འདྲ་ཆོས་ཡོད་པ་ཡིན་པས་སྐྱེ་བ་སྤྲུལ་སྐུ་ཞེས་གཞི་ལ་སྐུ་གསུམ་ཟེར་བ་ཞིག་གསུངས། མདོར་ན། གཞི་ལ་རང་ཆས་སུ་ཡོད་པའི་ཆོས་གསུམ་ཐབས་མཁས་ཀྱིས་ཟིན་པའི་སྟེང་ནས་བཅོས་ཤེས་ན། དེ་གསུམ་སྐུ་གསུམ་འགྲུབ་པའི་རྒྱུ་ལ་འགྲོ་ཐུབ་པ་ཞིག་འོང་བས། དགོས་པ་དེའི་ཆ་ནས་དེ་གསུམ་ལ་གཞིའི་སྐུ་གསུམ་ཟེར་བའི་མིང་བཏགས། དེ་ཙམ་དུ་མ་ཟད་ཆུ་ཚོད་ཉི་ཤུ་རྩ་བཞིའི་ཉིན་མཚན་གཅིག་གི་ནང་ལ་ཡང་སྐུ་གསུམ་གྱི་རྣམ་གཞག་ལ་སྦྱར་ནས་བཤད་རྒྱུ་ཡོད། ཐོག་མར་གཉིད་ལོག་ཁར་རྨི་ལམ་མེད་པའི་གནས་སྐབས་ཀྱི་གཉིད་མཐུག་པོ་ཞིག་འོང་། དེ་འཆི་བ་འོད་གསལ་དང་འདྲ་བས་གཉིད་ཀྱི་འོད་གསལ་དེ་ཆོས་སྐུ་དང་རྣམ་པ་འདྲ་བའི་ལམ་དུ་བྱེད་པ་ཞིག་ཡོད། གཉིད་མཐུག་པོའི་གནས་སྐབས་ལ་ལུས་ཀྱི་རྩ་ཡི་གཡོ་བ་ཆེས་ཉུང་བར་དེ་རིང་ཁ་སང་ཚན་རིག་གི་ཐོག་ནས་ཞིབ་འཇུག་བྱེད་མཁན་ཚན་རིག་པ་རྣམས་ཀྱིས་ཀྱང་ཤོད་ཀྱིན་འདུག །ང་རང་ཚོའི་གཞུང་ནས་ཀྱང་དེ་ག་རང་བཤད། གཉིད་མཐུག་པོ་དེ་ལས་རླུང་སེམས་ཅུང་ཟད་རགས་པར་སོང་བའི་གནས་སྐབས་ལ་རྨི་ལམ་གྱི་གནས་སྐབས་ཟེར། རྨི་ལམ་ཞེས་པ་ང་རང་ཚོ་ཕལ་མོ་ཆེར་ནམ་རྒྱུན་རྨི་ལམ་གྱི་སྣང་ཆ་ཙམ་མ་གཏོགས་ཅང་མེད་པ་ཞིག་ཡིན། རྨི་ལམ་གྱི་ལུས་ཁྱད་པར་བ་ཟེར་སྐབས་ཕུང་པོ་རྙིང་པ་ལས་གོ་ས་ལོགས་སུ་ཕྱེ་བ་ཞིག་ཡོང་གིན་ཡོད། དངོས་ཡོད་གནས་ཚུལ་གྱི་ལོ་རྒྱུས་དེ་ལྟ་བུ་བཤད་རྒྱུ་འདུག །དཔེར་ན། ངའི་ངོ་ཤེས་པ་དངོས་གནས་གཞུང་སེམས་དག་པོ་དང་བློ་ཁོག་ཡོད་པ། ཚ་སྤྲུལ་ཚང་གི་རྩེ་མགྲོན་ཟེར་བ་ཞིག་ཡོད། ད་གཤེགས་ཚར་བ་རེད། ང་ཕོད་སོགས་མདོ་སྤྱི་ངོ་ལས་རྒྱ་དམག་གིས་མ་བཟུང་གོང་ཆབ་མདོའི་ཡར་ཕྱོགས་ཀྱི་གྲུ་གུ་དགོན་ཟེར་བའི་དགོན་པ་ཆུང་ངུ་ཞིག་ཡོད་པ་དེར་བྲོས། རྒྱ་དམག་ཆབ་མདོར་སླེབས་ཟིན་པས་མང་པོ་ཞིག་གིས་རྒྱ་དམག་དང་ཐུག་ན་མེ་མདའ་བརྒྱབ་ནས་ལམ་སང་བསད་ཡོང་བསམས་ནས་འགྲོ་ནུས་མཁན་དེ་ཙམ་མ་བྱུང་བ་འདྲ། ཚ་སྤྲུལ་རྩེ་མགྲོན་གྱིས་ང་འགྲོ་དགོས་ཞེས་ཁོ་དང་གཟིམ་དཔོན་མཁན་པོ་སྙིང་རྗེ་གཤེགས་ཚར་བ་ཁོ་གཉིས་ཀྱིས་ཁས་བླངས་ནས་ཕྱིན། ཚ་སྤྲུལ་རྩེ་མགྲོན་ཁོ་རང་གིས་ང་ལ། ཁོ་རང་གི་ཨ་མ་དེ་སྐབས་ཤིག་ལ་ཞག་པོ་བདུན་ཕྲག་གཅིག་གི་རིང་ལ་གཉིད་ཁུག་ནས་བསྡད་ཅིང་། དེའི་རིང་དེར་རྨི་ལམ་གྱི་ལུས་བཟུང་ནས་གནས་གཞན་དང་གཞན་དུ་སོང་འདུག །དེ་དངོས་སུ་ཁོ་རང་གིས་མིག་གིས་མཐོང་སོང་ཟེར། ཚུལ་དེ་ནི་དངོས་ཡོད་གནས་ཚུལ་ལ་རྨི་ལམ་གྱི་ལུས་ཁྱད་པར་བ་ཟེར་བ་དེ་ཡིན་ཚོད་འདུག །དེའི་བཟོ་ལྟ་བུའི་རྨི་ལམ་གྱི་ལུས་ཁྱད་པར་བ་ཟེར་བ་ཞིག་ཡོད། ཕུང་པོ་རྙིང་པ་ལས་ལོགས་སུ་ཇི་ལྟར་འགྲོ་བཞིན་ཡོད་པ་ཡག་པོ་ཞིག་ཤོད་མི་ཐུབ། གཞུང་གི་ནང་ན་ཧ་ཅང་གསལ་པོ་མི་འདུག །ཕུང་པོ་རྙིང་པ་དེས་དབུགས་གཏོང་གིན་ཡོད་པ་དང་། དེ་གསོན་པོར་ཡོད་ཟེར། གཉིད་མཐུག་པོ་ཁུག་ཡོད་པའི་བཟོ་ལྟ་བུའི་ཤེས་པ་གསལ་པོ་མེད་པ་ཞིག་ཡིན་པ་འདྲ། དེ་སྒྱུ་ལུས་དང་ལོངས་སྐུ་དང་ཕྱོགས་འགའ་ཞིག་ནས་འདྲ་བས་རྨི་ལམ་གྱི་ལུས་དེ་ལོངས་སྐུ་དང་རྣམ་པ་འདྲ་བའི་ལམ་དུ་བྱེད་པ་ཞིག་ཡོད། དེ་འདྲའི་ཕུང་པོ་རྙིང་པ་ལས་ལོགས་སུ་ཡོད་པའི་རྨི་ལམ་གྱི་ལུས་ཁྱད་པར་བ་དེ་སླར་ཡང་ཕུང་པོ་རྙིང་པ་ལ་ཚུར་ཞུགས་ཏེ་གཉིད་སད་པ་ཆ་འགའ་ཞིག་གི་སྟེང་ནས་སྤྲུལ་སྐུ་དང་འདྲ་བས་སད་པ་དེ་སྤྲུལ་སྐུ་དང་རྣམ་པ་འདྲ་བའི་ལམ་དུ་བྱེད་པ་ཞིག་ཡོད།

ད་དུང་ཉིན་ཞག་ཕྲུགས་གཅིག་ལ་རྡོར་བཟླས་དང་སེམས་དབེན་སྒྱུ་ལུས་འོད་གསལ་ཟུང་འཇུག་སྟེ་ཧ་ལམ་རིམ་པ་ལྔ་ལ་སྦྱར་བ་ཞིག་འདུག །སྔོན་དུ་བཤད་པའི་རྡོ་རྗེ་བཟླས་པ་སོགས་རིམ་པ་ལྔ་ནི་གཞི་དུས་ཀྱི་སྐྱེ་འཆིའི་རིམ་པ་དེའི་དབྱེ་བར་འགྱུར་རོ་ཞེས་གསུངས་སོ། །ཞེས་པ་ནས། མི་ཤེས་བསམ་གཏན་ཀློག་པ་སྤངས། །ཞེས་སོ། །
མ་ཡི་མངལ་ན་ཟླ་དགུ་ངོ་བཅུར་གནས་པའི་རིང་ལ་དབུགས་འབྱུང་རྔུབ་མི་བྱེད། བཙས་པ་ནས་བཟུང་། དེ་ལྟར་ཉིན་མཚན་ཀུན་ཏུ་རླུང་གི་བཟླས་པ་བྱས་པའི་མཐར་འཆི་བ་ན། ཞེས་པ་ནས། འཆི་བའི་འོད་གསལ་གྱི་མཐར་ཕུང་པོ་རྙིང་པའི་ཁྲོད་ན་གནས་པའི་རླུང་སེམས་ཙམ་ལས་ལུས་རྙིང་པ་ལས་ལོགས་སུ་ཕྱེ་ནས་བར་དོའི་ལུས་གྲུབ་པ་ནི་སྒྱུ་ལུས་ཀྱི་རིམ་པ་སྟེ་གཞིའི་ལོངས་སྐུ་ཞེས་ཀྱང་བྱའོ། །ཕུང་པོ་རྙིང་པའི་ནང་ན་ཡོད་བཞིན་པར་གསུངས་པ་ལ། ནང་ལྡང་གི་གོ་བ་ཅུང་ཙམ་ཡོང་གིན་ཡོད་པ་ལྟ་བུ་འདུག །མདོ་དོན། ཕུང་པོ་རྙིང་པའི་ནང་ནས་འོད་གསལ་གང་དུ་ཤར་སའི་དྷཱུ་ཏཱིའི་ནང་ནས་བར་དོ་གྲུབ་པ་ཡིན་ནམ་ཕྱི་ལོགས་སུ་གྲུབ་པ་གང་ཡིན་ལ་བཤད་པ་མི་འདྲ་བ་ཡོད། སྒྱུ་ལུས་ཕྱི་ལྡང་དང་ནང་ལྡང་ཞེས་ང་རང་ཚོའི་རྒྱུད་གྲྭ་སྟོད་ཀྱི་སྲད་རྒྱུད་པའི་ཁས་ལེན་གྱི་རྒྱུན་ལ་སྒྱུ་ལུས་ཕྱི་ལྡང་ཁོ་ན་གསུང་གིན་ཡོད། མཁས་གྲུབ་ནོར་བཟང་རྒྱ་མཚོས་གསང་འདུས་རྫོགས་རིམ་ནང་ལ་སྒྱུ་ལུས་ནང་ལྡང་གསུང་གིན་ཡོད། དེའི་རྗེས་སུ་འབྲངས་ནས་ཕལ་ཆེར་ཐམས་ཅད་མཁྱེན་པ་དགེ་འདུན་རྒྱ་མཚོས་སྒྱུ་ལུས་ནང་ལྡང་གསུང་གིན་ཡོད་པ་མིན་ནམ། ཡང་སྙིང་། དཔལ་གསང་བ་འདུས་པའི་རྣལ་འབྱོར་པ་མང་པོས་སྒྱུ་ལུས་ནང་ལྡང་གསུངས་ཡོད། རྒྱུད་གྲྭ་སྟོད་སྨད་ཀྱི་ནམ་རྒྱུན་གྱི་ཞལ་བཞེས་ཀྱི་རྒྱུན་ལ་སྒྱུ་ལུས་ཕྱི་ལྡང་ཁོ་ན་གསུངས། པཎ་ཆེན་བློ་བཟང་ཆོས་རྒྱན་གྱི་གསུང་ཡིན་ནམ་སྒྱུ་ལུས་ཕྱི་ལྡང་ནང་ལྡང་གཉིས་ཀ་ཡོད་པས། རྣལ་འབྱོར་པའི་འཕེན་པ་ལ་རག་ལས་པར་གསུངས། རྗེ་རིན་པོ་ཆེའི་གསུང་ཚིག་འདི་གང་ལ་འགྲེལ་ན་ཡང་འགྲེལ་ཆོག་པ་ཞིག་ཡིན། ཕྱི་ལྡང་གི་དབང་དུ་བྱས་པ་ཡིན་ན། འཆི་བ་འོད་གསལ་གྱི་མཐར་ཤིན་ཏུ་ཕྲ་བའི་རླུང་སེམས་ལས་ལུས་རྙིང་པ་ལས་ལོགས་སུ་ཕྱེ་ནས་ལུས་རྙིང་པའི་ཕྱི་ལ་བར་དོ་གྲུབ། བར་དོ་བ་དེའི་རྒྱུ་གང་འདྲ་ཡིན་ཞེ་ན། ཕུང་པོ་རྙིང་པའི་ཁྲོད་ན་གནས་པའི་ཤིན་ཏུ་ཕྲ་བའི་རླུང་སེམས་ཙམ་ལས་གྲུབ་པ་ཡིན་ཟེར་བའམ། ཡང་ན། ཕུང་པོ་རྙིང་པའི་ཁྲོད་ན་གནས་བཞིན་པའི་རླུང་སེམས་ཙམ་དེ་ག་རང་ལས་བར་དོ་གྲུབ། ཡིན་ན་ཡང་། བར་དོ་དེ་ཕུང་པོ་རྙིང་པ་དང་རྟེན་བརྟེན་པར་གནས་སྡོད་པ་ཞིག་མིན་པས་ཕུང་པོ་རྙིང་པ་ལས་ལོགས་སུ་རང་རྐྱ་ཐུབ་པའི་བཟོ་ལྟ་བུར་གྲུབ་ཡོད་པ་ཞིག་ཡིན་ཟེར།

གཞི་ལ་དག་མ་དག་གི་སྒྱུ་ལུས་ཀྱི་རིམ་པ་སོ་སོ་བ་གཉིས་མེད་ཀྱང༌། ཞེས་པ་ནས། སྒྲོན་གསལ་དུ་སྤྱོད་བསྡུས་ཀྱི་དེའི་སྐབས་ཀྱི་ལུང་ཞིག་དྲངས་མོད་ཀྱང་དྲངས་པ་ཙམ་དུ་ཟད་དོ། །ལུང་དྲངས་པ་ཙམ་མ་གཏོགས་དེར་བཤད་པ་གསལ་པོ་ཅང་མེད། ལུང་དེ་མཁྲེགས་པོ་ཞིག་ཡོད་པ་ཐག་ཆོད། དེར་བརྟེན། བཤད་པ་ཅང་མ་གསུངས་པས་རྗེ་རིན་པོ་ཆེས་ལུང་ཞིག་དྲངས་མོད་ཀྱང་དྲངས་པ་ཙམ་དུ་ཟད་དོ་གསུངས། དེའི་དགོངས་པ་ལྟར་བྱེད་ན་རྡོར་བཟླས་སྔར་དང་འདྲ། ཉིན་ཞག་ཕྲུགས་གཅིག་གི་རིམ་ལྔར་སྦྱར་སྐབས་ཉིན་རེར་དབུགས་འབྱུང་རྔུབ་བྱེད་པ་རྡོར་བཟླས་ཡིན། གཉིད་ཀྱི་མགོ་བརྩམས་ནས་རྨི་ལམ་མ་ཤར་བའི་བར་ལ་སྟོང་པ་བཞི་འཆར་བའི་དང་པོ་གསུམ་སེམས་དམིགས་དང༌། ཞེས་པ་ནས། འདི་ལ་རྨི་ལམ་ལོངས་སྐུ་ཞེས་ཀྱང་བྱའོ། །རྨི་ལམ་གྱི་ལུས་ཁྱད་པར་བ་ཟེར་བ་དེར་ཡིན་གཅིག་མིན་གཅིག་ལུས་ལས་གོ་ས་ལོགས་སུ་ཕྱེ་བ་ཞིག་དགོས་ཀྱི་ཡོད་དམ། རྨི་ལམ་རྨི་ལམ་ཡིན་པར་ངོ་ཤེས་པའི་ཐོག་ནས་སྤྲུལ་བསྒྱུར་སྣ་ཚོགས་བྱེད་པ་དང་ཡུལ་སྣང་གཏན་ལ་འབེབས་པ་དེ་ལྟ་བུ་ཞིག་ཡོང་གིན་ཡོད། དེ་ཚོ་ལ་རྨི་ལམ་གྱི་ལུས་ཁྱད་པར་བ་ཞེས་བཤད་ན་ཆོག་གི་ཡོད་དམ་མེད་ངས་མི་ཤེས། འདིས་རིམ་པ་གསུམ་པ་དང་ལྔ་པའི་སྒྱུ་མའི་སྐུ་ཡང་མཚོན་ནུས་སོ། །ཞེས་པ་ནས། འདི་ལའང་གཉིད་སད་པ་ཙམ་མིན་པའི་སད་ལུགས་ཁྱད་པར་བ་ཞིག་ཡོད་དོ། །
འཕེན་པ་བཏང་བའི་ཐོག་ནས་སད་པ་ཞིག་གམ། ཡང་ན། རྨི་ལམ་གྱི་ལུས་ཁྱད་པར་བ་དེ་ལུས་རྙིང་པ་ལ་ཚུར་ཞུགས་ནས་སད་པ་ལྟ་བུ་ཞིག་དགོས་པ་ཡིན་ནམ། ཡང་དཔེར་ན། ཞུ་བ་ལ་གླུས་བསྐུལ་གྱི་དམིགས་པ་བྱེད་པ་ལྟ་བུ་དང་། མཁའ་འགྲོ་མ་ལྔས་ཌ་མ་རུའི་སྒྲས་བསྐུལ་བའི་བཟོ་ལྟ་བུའི་ཉམས་ལེན་དང་འདྲེས་པའི་ཐོག་ནས་སད་པ་ཞིག་ཡོད། དེ་འདྲའི་སད་ལུགས་ཁྱད་པར་བ་གསུངས་པ་མིན་ནམ་དམིགས་བསལ་ཞིག་མི་ཤེས།

ཡབ་སྲས་ལྔའི་རྗེས་འབྲང་སྔར་བཤད་པའི་རྒྱ་གར་བ་གཞན་རྣམས་ཀྱིས་སྲིད་པ་སྐྱེ་འཇིག་གི་རིམ་པ་ལྔ་དང༌། ཞེས་པ་ནས། གཉིས་པ་དེ་ལ་བརྟེན་ནས་ལུས་ལ་གནད་དུ་བསྣུན་ལུགས་བཤད་པ་ནི། དེ་ལྟར་རླུང་སེམས་ཙམ་ལས་སྒྱུ་མའི་སྐུ་གཉིས་སྒྲུབ་པ་དེ་བར་དོ་ཇི་ལྟ་བ་བཞིན་དུ་སྒྲུབ་པས་ན། ཞེས་པ་ནས། ཞེས་སྐྱེ་བའི་ཚེ་ཇི་ལྟར་འབྱུང་བའི་རིམ་པ་བཞིན་དུ་འཆི་བའི་ཚེ་མས་རིམ་ནས་ཐིམ་པར་གསུངས་ལ། སྣང་མཆེད་ཐོབ་གསུམ་རིམ་པ་བཞིན་དུ་ཐིམ་པར་གསུངས་ནས། ཡང་དེ་ཉིད་ལས། ཉོན་མོངས་ཅན་ཡིད་སྲོག་རླུང་ཉིད། །ཅེས་པ་ནས། སེམས་ཀྱི་རྟེན་གྱི་གཙོ་བོ་སྙིང་ག་ཡིན་པས་སྙིང་གའི་མི་ཤིགས་པའི་གནས་ནས་མ་འཐོན་བར་དུ་རྣམ་ཤེས་སྒོ་གཞན་ནས་མི་འཕོ་བའི་ཕྱིར་དང༌། འདི་ཚོ་སྒྱུ་ལུས་ཕྱི་ལྡང་གི་སྒྲུབ་བྱེད་ལ་འགྲོ་བ་ཡིན་ཚོད་འདུག །
རྒྱུད་དེ་དག་གི་སྐབས་དེའི་འཕོ་བའི་མན་ངག་མན་སྙེར་བཤད་པ་ལས་ཀྱང་རྣམ་ཤེས་སྙིང་ག་ནས་འདོན་པའི་རྣལ་འབྱོར་ལ་སློབ་པར་གསུངས་པའི་ཕྱིར་རོ། །ཞེས་པ་ནས། རགས་པའི་ལུས་ཀྱི་ནང་ན་གནས་པའི་རླུང་སེམས་ཙམ་ལས་ཤིན་ཏུ་ཕྲ་བའི་སྒྱུ་མའི་སྐུ་འགྲུབ་སྟེ། ཡང་ན། ཕྱི་རོལ་ནས་རྒྱུ་རྐྱེན་གསར་པ་ཞིག་བྱུང་བ་མིན་པར། ཕུང་པོ་རྙིང་པའི་ནང་གི་རང་ལ་ཐོག་མ་མེད་པ་ནས་ཡོད་པའི་ཤིན་ཏུ་ཕྲ་བའི་རླུང་སེམས་ཀྱི་རྒྱུན་ལས་ཤར་བ་ཡིན་གསུངས་པ་ལྟ་བུ་དང་། ཕྱི་ལྡང་གི་དབང་དུ་བྱས་པ་ཡིན་ན་དེ་ལྟ་བུ་བྱས་ནས་འཇོག་པ་ཡིན། དེ་ཡང་དོན་གྱི་འོད་གསལ་གྱི་མཇུག་ཏུ་ཟུང་འཇུག་གི་སྐུ་དང༌། ཞེས་པ་ནས། རྡོ་རྗེ་འཆང་ཆེན་པོ་ཀླུ་སྒྲུབ་ཞབས་ཀྱི་སྐུ་གསུམ་ངོ་སྤྲོད་ཀྱི་མན་ངག་ཡིན་ནོ། །རྗེ་རིན་པོ་ཆེ་མྱ་ངན་ལས་འདའ་ཁར་རྡོར་བཟླས་རང་གནང་ནས་བཞུགས་པ་ཞིག་རྣམ་ཐར་ནང་ལ་ཐོན། སྲོག་རྩོལ་གྱི་རྒྱལ་པོ་རྡོར་བཟླས་ཁོ་ནའི་ཐོག་ནས་སྒྱུ་མའི་ལུས་ལ་ལྡང་ཚུལ་གསུང་གིན་འདུག །ཞག་གཅིག་གི་རིམ་ལྔ་ལྟར་ཉམས་སུ་ལེན་པའི་ལུས་ལ་གནད་དུ་བསྣུན་ཚུལ་ནི་འཆད་པར་འགྱུར་རོ། །རྗེ་རིན་པོ་ཆེས་འཆི་རིམ་ཇི་ལྟ་བ་བཞིན་དུ་ཕྲ་རགས་ཀྱི་རླུང་སེམས་ཡོངས་སུ་རྫོགས་པ་སྙིང་ག་ལ་ཐིམ་པ་ཞིག་མ་བྱུང་ན། འཆི་རིམ་ཇི་ལྟ་བ་བཞིན་གྱི་འཆི་བ་འོད་གསལ་འཆར་མི་ཐུབ། དེ་མ་ཤར་ན་སྒྱུ་ལུས་ལ་ལྡང་མི་ཐུབ་པ་དང་། བདེན་གཉིས་ཟུང་འཇུག་གི་ཡ་གཅིག་སྒྱུ་མའི་ལུས་འགྲུབ་མི་ཐུབ། རླུང་སེམས་ཕྲ་རགས་ཡོངས་རྫོགས་སྙིང་གར་ཐིམ་པ་ཞིག་ཡོང་བ་ལ། ཕྱི་ནང་གི་རྐྱེན་ལ་བརྟེན་ནས་ལུས་སེམས་ལ་གནད་དུ་བསྣུན་པ་དགོས་པ་ཡིན་པས་འདྲེན་བྱེད་རྟགས་ཀྱི་ཨེ་ཝཾ་དགོས་པར་གསུངས།

གསུམ་པ་བྱེ་བྲག་ཏུ་རྒྱུད་འདིའི་རྫོགས་རིམ་བཤད་པ་ལ་གསུམ། ཞེས་པ་ནས། རྒྱུད་དུ་བྲི་བར་ཕངས་ནས་མ་བཀོད་པ་བླ་མ་རྣམས་ཀྱི་ངག་བརྒྱུད་དུ་བྱས་པའི་དོན་དུ་མི་གཟུང་སྟེ། ང་རང་ཚོའི་གཞུང་ཡོངས་གྲགས་ཚོའི་ནང་ལ་མེད་པར། ཁུག་ཀྱོག་ལྟ་བུ་ཞིག་ལ་སྙན་བརྒྱུད་སྤྲུལ་པའི་གླེགས་བམ་ཞེས་ཧ་ཅང་རྩ་ཆེན་པོ་ཞིག་ཡོད་པ་ཡིན་བསམས་ནས། ང་རང་ཚོའི་བསམ་བློའི་ནང་ལ་ཁྱད་མཚར་ཞིག་འཆར་གྱིན་འདུག །སྙན་བརྒྱུད་སྤྲུལ་པའི་གླེགས་བམ་འདྲ་རག་རོགས་བྱས་ན་བསམ་པ་འདྲ་དྲན། པོ་ཏི་བཅོ་བརྒྱད་ལ་དེ་ཙམ་གྱི་སྣང་བ་ཧ་ཅང་རང་མེད་པའི་བཟོ་ལྟ་བུར་འགྱུར་ལ་ཁད་བྱེད་ཀྱིན་འདུག །དེ་ལྟར་བཟུང་ན་རྩ་བཤད་ཀྱི་རྒྱུད་རྣམས་ལ་གུས་པ་བླ་ན་མེད་པ་སྐྱེ་བའི་གེགས་སུ་འགྱུར་བས་ཚེ་འདིར་རྒྱུད་དོན་མི་རྙེད་ཅིང༌། ང་རང་ཚོས་མན་ངག་ཅེས་ཟུར་དུ་ཧ་ཅང་ཟབ་པོ་ཞིག་ཡོད་པ་ལྟ་བུ་དང་། ཉམས་སུ་བླངས་ཆོག་ཆོག་ཅིག་ཡོད་པར་དྲན་གྱིན་ཡོད། རྗེ་བཙུན་མི་ལས་བླ་མ་གཡུང་སྟོན་ཁྲོ་རྒྱལ་གྱི་དྲུང་ནས་མཐུ་བསླབས་ནས་མཐུ་བརྒྱབ། དེ་ནས་ཆོས་དོན་དུ་གཉེར་འདོད་ནས་ཚུར་ཕེབས་པའི་སྐབས་ལ། བླ་མ་ཞིག་དང་ཕྲད་ནས་ཉིན་བསྒོམས་ན་ཉིན་འཚང་རྒྱ། མཚན་བསྒོམས་ན་མཚན་འཚང་རྒྱ། སྐལ་ལྡན་ལས་འཕྲོ་ཅན་ཡིན་ན་བསྒོམ་མི་དགོས་པར་འཚང་རྒྱ་བའི་གདམས་པ་ཡོད་ཅེས་གསུངས་པ་ལྟར། མན་ངག་ཟེར་བ་ཧ་ཅང་རྩ་ཆེན་པོ་ཡིན་པ་དང་། ཧ་ཅང་ལས་སླ་པོ་ཡིན་པ། ཧ་ཅང་ཟབ་པོ་ཡིན་པར་སེམས་ཀྱིན་ཡོད་ལ། གཞུང་པོ་ཏི་ལྔ་དང་གསང་འདུས་རྩ་བཤད་ཀྱི་རྒྱུད་དེ་ཚོ་རྣམ་དཔྱོད་ཅན་མཁས་པའི་ཡན་ལག་གི་བཟོ་ལྟ་བུ་མ་གཏོགས། ངོ་གདོང་ལག་ལེན་ལ་འགེལ་བའི་སྙིང་པོ་རྡོག་རྡོག་ཅིག་ཟུར་དུ་བླ་མ་ཚོས་དཔེ་མཁྱུད་འདྲ་ཅུང་ཙམ་གནང་ནས་ཡོད་པའི་བཟོ་ལྟ་བུ་དྲན་གྱིན་ཡོད། དེ་ལྟ་བུ་དྲན་པ་ཡིན་ན། རྗེ་རིན་པོ་ཆེས་ལམ་རིམ་ཆེན་མོའི་ནང་ལ། གཞུང་ཆེན་པོ་དེ་ཚོས་ཕྱིའི་གོ་རྒྱ་གཅོད་པ་ཙམ་མ་གཏོགས། ནང་གི་ཉམས་ལེན་གྱི་སྙིང་པོ་སྟོན་པ་མིན་བསམས་ན། གཞུང་ཆེན་མོ་ལ་གཙིགས་སུ་འཛིན་པ་ཉམས་འགྲོ། བསྟན་པ་ནུབ་པའི་རྐྱེན་དུ་ཡང་འདི་ཆེ་སྟེ་ཞེས་ཧ་ཅང་ནན་པོར་གསུངས་ནས་བཀག་ཡོད། དེར་བརྟེན། གསང་བ་འདུས་པའི་རྩ་རྒྱུད་ཀྱི་བཟོ་ལྟ་བུ་མན་ངག་གི་མཐར་ཐུག་ཡིན། འདིའི་དགོངས་པ་ང་རང་ཚོས་ཤེས་མི་ཐུབ་པའི་སྐབས་ལ། དགོངས་དོན་བདེ་བླག་ཏུ་ཤེས་པའི་གསལ་བྱེད་ཅིག་ཡོད་ན་དེ་མན་ངག་ཡིན། སྐྱེ་བ་གཞན་དུ་ཡང་དེའི་རྒྱུ་མཐུན་རྗེས་སུ་འཇུག་པའི་ཕྱིར་རོ། །དེ་འདྲ་བའི་སྦས་པ་ནི་གང་དུ་སྦས་པའི་རྒྱུད་དེར་བསྟན་ཀྱང་མི་མངོན་པར་བྱས་པའི་སྦས་པ་ཡིན་ལ། བསྟན་ཀྱང་མི་མངོན་པའི་ཚུལ་གྱིས་སྦས་པ་ཡིན། མ་བསྟན་པའི་ཚུལ་གྱིས་སྦས་པ་མིན། རྒྱུད་རྡོ་རྗེ་འཕྲེང་བ་ལས། སྔགས་ཀྱི་དེ་ཉིད་རབ་གསལ་བ། །ཞེས་པ་ནས།

གཉིས་པ་བླ་མ་སྔ་མ་རྣམས་ཀྱི་མན་ངག་གཞན་ཡང་དེ་དང་བསྟུན་དགོས་པ་ནི། དེ་ལྟར་ན་འདིའི་གདམས་ངག་བོད་ཀྱི་དམ་པ་རྣམས་ཀྱིས་མཛད་པའི་འཁྲིད་པའི་རིམ་པ་རྣམས་ཀྱི་བདར་ཤ་ལེགས་པར་གཅོད་ན་ནི། ཞེས་པ་ནས། བླ་མ་དེས་མཛད་པར་མི་སྣང་ངོ༌། །བླ་མ་མར་པས་མཛད་པར་མི་སྣང་ངོ་། །མཚུར་སྟོན་ནས་གད་པ་བ་ལ་བརྒྱུད་པ་ལ་ལུགས་གཉིས་སྣང་བས། མར་པའི་སློབ་མ་སྲས་ཀྱི་ཐུ་བོ་བཞིའི་ནང་གི་འདུས་པའི་བཀའ་བབས་མཚུར་སྟོན་དབང་གི་རྡོ་རྗེ། གསེར་སྡིངས་པས་མཛད་པའི་ཁྲིད་ཡིག་རྣམས་དང༌། གསེར་སྡིངས་པས་མཛད་པའི་གཞུང་ཚན་ཉི་ཤུ་རྩ་གསུམ་གྱི་ཁྲིད་ཡིག་རྣམས་དང༌། བརྒྱུད་པ་གཞན་གྱི་རིམ་ལྔ་བསྡུས་པ་གསལ་བའི་བཤད་པ་རྣམས་ཁོག་མཐུན་ནོ། །མར་པའི་གསང་འདུས་རིམ་ལྔའི་ཁུངས་གཏུག་སའི་གཞུང་ཆུང་རིམ་ལྔ་བསྡུས་པ་ཟེར་བ་དེ་ཡིན། གསེར་སྡིངས་པས་ཀྱང་དེ་ལ་བརྟེན་པར་སྣང་ངོ༌། །ཞེས་པ་ནས། རིམ་ལྔ་དོན་བཞི་མ་དང༌། རིམ་ལྔ་གདན་རྫོགས་དང༌། ཞེས་པ་ནས། རིམ་ལྔ་དོན་བཞི་མ་ནི་སྒྲུབ་པ་པོ་དང་གནས་དང་གྲོགས་དང་གདམས་པ་དངོས་ཏེ་བཞི་སྟོན་པ་ཡིན་ལ། ཞེས་པ་ནས། གཏུམ་མོ་གྲོང་འཕོ་གྲོང་འཇུག་གོ །བསྐྱེད་རྫོགས་གདན་གཅིག་གི་སྟེང་དུ་སྒོམ་པ་དང་གཅིག །འཁོར་བ་ལྡོག་འཇུག་ལ་བརྟེན་ནས་མ་རིག་པ་རྩད་ནས་གཅོད་པ་དང༌གཉིས། བདེ་བ་ལམ་དུ་བསླང་བ་དང༌གསུམ། གཏུམ་མོ་དང་བཞི། འཕོ་བ་དང་ལྔ། གྲོང་འཇུག་དང་དྲུག་གོ །ཞེས་དོན་དྲུག་སྟོན་པ་མར་ལུགས་ཀྱི་འདུས་པའི་མན་ངག་གི་སྐོར་ཀུན་གྱི་དོན་སྣ་ཚང་བ་ཞིག་སྟོན་པ་ཡིན་ཡང༌། གཙོ་བོ་ནི་རིམ་ལྔ་སྟན་གཅིག་གི་སྟེང་དུ་སྒོམ་པའོ། །འདི་དག་གི་ཁ་ཤས་འདིའི་ནང་དུ་མི་གསལ་བ་རིམ་ལྔ་གདན་རྫོགས་ཀྱི་དམར་ཁྲིད་ཀྱི་དབུའི་ལོ་རྒྱུས་ནང་ལ་ཅུང་ཙམ་གསལ་པོ་ལྟ་བུ་ཡོང་གིན་འདུག །འཁོར་ལོ་ཅན་ནི་རིམ་པ་ལྔ་སྟོན་ཀྱང་སྙིང་གར་སྔགས་འཁོར་སྒོམ་པ་ལ་མིང་བཏགས་པ་སྟེ། ཞེས་པ་ནས། དོན་བཞི་མར་འཁོན་གད་པ་ཀིརྟིའམ་གད་པ་བས་བྱ་སྒང་པ་བསོད་ནམས་རིན་ཆེན་ནམ་བྱ་སྒང་པ་ལ་དབུ་བསྙུང་བཞེས་ནས་མན་ངག་གནང་བའི་གྲངས་སྨོས་པ་ན་སྔར་གྱི་བཞི་མ་སྨོས་པར་རིམ་ལྔ་གདན་རྫོགས་ཀྱི་དམར་ཁྲིད་ཅེས་འབྱུང་བ་ཡང་དེ་དག་གོ །ཞེས་པ་ནས། མར་ལུགས་ཀྱི་འདུས་པའི་མན་ངག་གི་ནུས་པ་རྫོགས་པར་ཐོན་པ་ཞིག་འོང་བར་མཐོང་བས་དེ་བཞིན་དུ་བཤད་པར་བྱའོ། །རིམ་ལྔ་གསལ་སྒྲོན་ནང་ལ་མི་གསལ་བ་དེ་ལྟ་བུ་རིམ་ལྔ་གདན་རྫོགས་ཀྱི་དམར་ཁྲིད་ནང་ལ་གསལ་ཡོད་པས་དེ་ལ་ཡང་ཕན་ངེས་ཡིན་ལ། ལྷག་པར་གེགས་སེལ་བོགས་འདོན་གྱི་རིགས་དེ་དག་རིམ་ལྔ་གདན་རྫོགས་ཀྱི་དམར་ཁྲིད་ནང་ལ་གསལ་པོ་ཡོད་པས་ཕར་ཚུར་ལ་སྦྲགས་ན་ཧ་ཅང་ཡག་པོ་ཡོང་བ་འདུག །

རིམ་ལྔ་གདན་རྫོགས་ཀྱི་དམར་ཁྲིད།

༄༅། །རྒྱུད་ཀྱི་རྒྱལ་པོ་དཔལ་གསང་བ་འདུས་པའི་རྫོགས་རིམ་རིམ་ལྔ་གདན་རྫོགས་ཀྱི་དམར་ཁྲིད་བཞུགས་སོ།།

༄༅༅། །རྗེ་བཙུན་དམ་པ་དམིགས་པ་མེད་པའི་ཐུགས་རྗེ་ཆེན་པོ་དང་ལྡན་པ་རྗེ་བཙུན་འཇམ་པའི་དབྱངས་དང་གཉིས་སུ་མ་མཆིས་པ་རྣམས་དང༌། རྡོ་རྗེ་འཛིན་པའི་ས་བརྙེས་པ་འཕགས་མཆོག་ཀླུ་སྒྲུབ་ཡབ་སྲས་བརྒྱུད་པ་དང་བཅས་པའི་ཞབས་ཀྱི་པདྨོ་ལ། དུས་ཐམས་ཅད་དུ་གུས་པ་ཆེན་པོས་ཕྱག་འཚལ་ཞིང་སྐྱབས་སུ་མཆིའོ། །
ཞེས་པ་ནས། དེས་རྒྱུད་ཁྱད་པར་དུ་འཕགས་པ་བཞི་ལ་བརྟེན་ནས་གདམས་པ་ཁྱད་པར་ཅན་བཞི་གནང་བའི་ནང་ནས། གནང་དེ་ག་གནང་བྲིས་ཡོད་དམ་ས་སྣང་བྲིས་ཡོད། ས་སྣང་ནོར་འདུག །གདམས་པ་གནང་བ་ལ་གོ་བས་ག་གནང་ཡིན། དཔལ་གསང་བ་འདུས་པ་ལ་བརྟེན་ནས་རིམ་ལྔ་གདན་ཐོག་གཅིག་ཏུ་རྫོགས་པར་བསྒོམ་པའི་མན་ངག་གནང་ཞེས་པ་ནི། ཞེས་པ་ནས། འཁོན་ལ་ཐུར་ལྷ་བའི་མཁན་པོ་བྱ་སྒང་པ་དང༌། བྱ་སྒང་པ་ཞེས་བྲིས་པ་དག །གྲུབ་ཐོབ་ཞང་ཞུང་པ་ལ་སོགས་མང་དུ་བྱུང་ལ། ཞེས་པ་ནས། སྙོམས་འཇུག་དང་བདེ་སྟོང་བསྲེ་བ་དང༌། ལོངས་སྤྱོད་དང་བདེ་སྟོང་བསྲེ་བ་ཞེས་པ་ལ་ཡང་ནུས་པ་ལྷག་པོ་མི་སྣང་ངོ་། །ལོངས་སྤྱོད་དང་བདེ་སྟོང་བསྲེ་བ་ཟེར་བ་ས་སྐྱའི་ལམ་འབྲས་ཀྱི་ཁྲིད་ཀྱི་ནང་ལ་ཡོང་བཞིན་འདུག །རིམ་ལྔ་གསལ་སྒྲོན་གྱི་མཇུག་ལ་ཡོད། ལོངས་སྤྱོད་ཀྱི་རླུབས་བཙིར་བ་ཞེས་མགྲིན་པ་ལོངས་སྤྱོད་ཀྱི་འཁོར་ལོའི་རྩ་བཙིར་བ་ལ་གོ་བ་ཡིན་ནམ་མིན། དེ་མིན་མི་ཤེས།

གཉིས་པ་ཁྱད་པར་གྱི་སྔོན་འགྲོ་ལ་གཉིས། སྡིག་སྒྲིབ་དག་པར་བྱ་བའི་ཕྱིར་རྡོ་རྗེ་སེམས་དཔའི་བསྒོམ་བཟླས་བྱ་བ་དང༌། ཞེས་པ་ནས། དགེ་བའི་རྩ་བ་བསྔོ་བ་དང་སྨོན་ལམ་གདབ་བོ། །འགལ་རྐྱེན་སྡིག་སྒྲིབ་སྦྱང་བའི་ཕྱིར་དུ་རྡོ་རྗེ་སེམས་དཔའི་བསྒོམ་བཟླས་བྱ་བ་ཟེར་བ་དེ་གྲུབ། ནམ་རྒྱུན་ང་རང་ཚོས་ཉིན་རེ་བཞིན་དུ་སྒོམ་ཅུང་ཙམ་རྒྱག་བཞིན་ཡོད། གཉིས་པ་བྱིན་རླབས་འཇུག་པར་བྱ་བའི་ཕྱིར་བླ་མའི་རྣལ་འབྱོར་བསྒོམས་ནས་མཆོད་པ་ལ་གཉིས། ཚོགས་ཀྱི་ཞིང་དུ་བླ་མ་བསྒོམ་པ་དང༌། ཞེས་པ་ནས། ཞལ་གཅིག་ཕྱག་གཉིས་པ་གཡས་རྡོ་རྗེ་གཡོན་དྲིལ་བུ་འཛིན་པས། ཐུན་དྲུག་བླ་མའི་རྣལ་འབྱོར་གྱི་ཚོགས་ཞིང་གི་རྡོ་རྗེ་འཆང་ཞལ་གཅིག་ཕྱག་གཉིས་པ་ཡིན། ཡང་། ཞལ་གསུམ་ཕྱག་དྲུག་པ་ཟེར་བ་དེའང་འགྲིག་པ་ཡིན། རང་དང་འདྲ་བའི་ཡུམ་རེག་བྱ་རྡོ་རྗེ་མ་ལ་འཁྱུད་པ། རྡོ་རྗེ་འཆང་ཞལ་གསུམ་ཕྱག་དྲུག་པ་ཡིན་ན། རེག་བྱ་རྡོ་རྗེ་མ་སྐུ་མདོག་སྔོན་པོ་རང་འགྲིག་གི་མེད་དམ། རྡོ་རྗེ་འཆང་ཞལ་གཅིག་ཕྱག་གཉིས་པ་ཡིན་ན། ནམ་རྒྱུན་ཐུན་དྲུག་བླ་མའི་རྣལ་འབྱོར་གྱི་རྡོ་རྗེ་འཆང་གི་ཡུམ་ལྟར་ཡུམ་དེ་བདེ་ཆེན་འབར་བ་མཚོན་པའི་སྐུ་མདོག་དམར་པོ་ཆགས་པའི་ཉམས་ཅན་བསྒོམ་དགོས་པ་ཡིན། ལྷ་རྫས་ཀྱི་གོས་ཀྱི་སྟོད་གཡོགས་དང་སྨད་གཡོགས་ཅན་རིན་པོ་ཆེའི་རྒྱན་བརྒྱད་ཀྱིས་བརྒྱན་པ། ཞབས་རྡོ་རྗེ་སྐྱིལ་ཀྲུང་གིས་བཞུགས་པ། འོད་ཟེར་རྣམ་པ་ལྔ་རབ་ཏུ་འབར་བར་བསྒོམ། བསྡུ་ན་དེས་ཆོག །བླ་མ་མཆོད་པའི་ཚོགས་ཞིང་གི་གཙོ་བོ་ལ་ལུས་དཀྱིལ་འགོད་པ་བཞིན་བསྒོམས་ན་རྒྱས་པ་ཡིན། རྒྱས་པར་བྱེད་ན་བཤད་རྒྱུད་ལས་རྡོ་རྗེ་སློབ་དཔོན་གྱི་ལུས་ལ་དཀྱིལ་འཁོར་པའི་ལྷ་ཚོགས་འགོད་པར་གསུངས་པའི་དོན་ལུས་དཀྱིལ་བཞིན་དུ་བསྒོམས་པའི་སྤྱི་བོར་ཟླ་བ་ལ་ཨོཾ་དཀར་པོ། ཞེས་པ་ནས།

ལུས་ཀྱི་གནས་ཚུལ་བྱེ་བྲག་ཏུ་བཤད་པའོ། །གཞི་དངོས་པོའི་གནས་ཚུལ། ལམ་བགྲོད་པའི་རིམ་པ། འབྲས་བུ་མངོན་དུ་བྱེད་ཚུལ་ཞེས་ནམ་རྒྱུན་ང་རང་ཚོའི་སྲད་དབེན་གྱི་བརྒྱུད་པའི་བསྐྱེད་རྫོགས་ཀྱི་ཁྲིད་ཀྱི་ནང་ལ་འཆར་ཅན་གསུང་གིན་འདུག །ཁུངས་འདི་ཡིན། གཞི་དངོས་པོའི་གནས་ཚུལ་ཞེས་བཤད་སྐབས་དུས་འཁོར་ནས་གསུངས་པ་བཞིན། ཕྱིའི་འཇིག་རྟེན་ཡོངས་རྫོགས་གཏན་ལ་ཕབ་པའི་བཟོ་ལྟ་བུ་དེ་ལྟ་བུ་ཅང་མིན། གཙོ་བོ་ང་རང་ཚོའི་ལུས་ཀྱི་གནས་ཚུལ་རྩ་རླུང་སྒོམ་སྐབས་ལུས་ཀྱི་གནས་སོ་སོ་ལ་རྩ་གང་འདྲ་ཡོད་པ་དང་། དེ་ལ་གནས་པའི་ཁམས་ཇི་འདྲ་ཡིན་པ། རླུང་གང་འདྲ་ཡོད་པ་དེ་དག་གི་གནས་ཚུལ་ཤེས་དགོས། ལུས་ལ་རགས་པ་དང་། ཕྲ་བ། ཤིན་ཏུ་ཕྲ་བ་གསུམ་དུ་ཕྱེ་ནས། དང་པོ་ལ་གཉིས་ལས་ལུས་ཀྱི་གནས་ཚུལ་རགས་པ་ནི། ཞེས་པ་ནས། གཡོ་བ་རླུང་སྲོག་འཛིན་རགས་པ་དང་བཅས་པའི་བཅུ་དང༌། སྲོག་འཛིན་ཕྲ་བ་དེ་ཤིན་ཏུ་ཕྲ་བ་ལ་བཞག་ནས་སྲོག་འཛིན་རགས་པ་དང་བཅས་པའི་རྩ་བ་དང་ཡན་ལག་གི་རླུང་བཅུ། བཀོད་པ་བྱང་ཆུབ་ཀྱི་སེམས་ཐིག་ལེ་དཀར་དམར་རོ། །ཇི་སྲིད་འཚོ་བའི་བར་དུ་མི་ཤིགས་པའི་ཐིག་ལེ་ཟེར་བ་དེ་ཡིན། ལུས་ཤིན་ཏུ་ཕྲ་བ་ནི། སྤྱིར་སྟོང་པ་བཞིའི་བཞོན་པའི་རླུང་དང༌། ཁྱད་པར་དུ་ཐམས་ཅད་སྟོང་པ་འོད་གསལ་གྱི་རླུང་ངོ་། །སྟོང་པ། ཤིན་ཏུ་སྟོང་པ། སྟོང་པ་ཆེན་པོ། ཐམས་ཅད་སྟོང་པ་ཟེར་བ་བཞིའི་རླུང་སྤྱི་དང་། ཁྱད་པར་དུ་གྱུར་པ་ཐམས་ཅད་སྟོང་པ་འོད་གསལ་གྱི་གནས་སྐབས་ཀྱི་འོད་གསལ་གྱི་བཞོན་པའི་རླུང་དེ་ལུས་ཤིན་ཏུ་ཕྲ་བ་ཡིན་པས། རགས་པའི་ལུས་དོར་བའི་གནས་སྐབས་ལ་ད་དུང་ལུས་ཕྲ་བ་ཞིག་ཡོད། ཤིན་ཏུ་ཕྲ་བའི་ལུས་དང་ཤིན་ཏུ་ཕྲ་བའི་སེམས་གཉིས་པོ་དེ་རྣམ་པ་ཐམས་ཅད་དུ་མི་འབྲལ་བའི་ཚུལ་དུ་ཡོད་པའི་རྟེན་དང་བརྟེན་པ་ཡིན། སེམས་ཀྱི་གནས་ཚུལ་ལ་རགས་པ་ནི། དབང་པོའི་ཤེས་པ་རྣམས་སོ། །ཕྲ་བ་ནི་ཀུན་རྟོག་བརྒྱད་ཅུ་དང་ཉོན་མོངས་སོགས་སོ། །སྐབས་རེར། ཉོན་མོངས་ཆགས་སྡང་གི་བཟོ་ལྟ་བུ་དེ་ཚོའི་གྲས་མངོན་གྱུར་པ་ཤུགས་ཆེན་པོ་སྐྱེས་ཡོང་སྐབས། ཤེས་པ་རགས་པའི་བཟོ་ལྟ་བུར་འགྱུར་ལ་ཁད་བྱེད་ཀྱིན་འདུག་ཀྱང་། ཁྱད་མཚར་དེ་དག་ཤེས་པ་ཕྲ་བ་ལ་བཞག་ཡོད། རྟེན་ཕྲ་རགས་ཀྱི་སྒོ་ནས་གསུང་གིན་ཡོད་དམ་གང་འདྲ་ཡིན། དབང་པོའི་ཤེས་པ་རྣམས་ཤེས་པ་རགས་པ་ལ་བཞག །ཀུན་རྟོག་བརྒྱད་ཅུ་ལ་ཡང་ནང་གསེས་ཀྱི་རླུང་གི་གཡོ་བ་ཆེ་ཆུང་གི་སྟེང་ནས་ཕྲ་རགས་ཤིག་གསུངས་ཡོད། འོན་ཀྱང་། ཉོན་མོངས་རྣམས་ཤེས་པ་ཕྲ་བ་ལ་བཞག །ཤིན་ཏུ་ཕྲ་བ་ནི་སྤྱིར་སྟོང་པ་བཞིའི་སེམས་དང༌། ཁྱད་པར་དུ་ཐམས་ཅད་སྟོང་པའི་སེམས་སོ། །དེ་ལྟར་ལུས་ལ་རགས་པ། ཕྲ་བ། ཤིན་ཏུ་ཕྲ་བ་གསུམ་དང་། སེམས་ལ་རགས་པ། ཕྲ་བ། ཤིན་ཏུ་ཕྲ་བ་གསུམ་ཡོད། གཉིས་པ་ནི། རགས་པ་གནས་སྐབས་པའི་ལུས་དང༌། ཕྲ་བ་གཉུག་མའི་རླུང་གི་ལུས་གཉིས་ཀྱི་ནང་ནས་ཕྱི་མ་དང༌། ཡིད་ཀྱི་ཤེས་པ་གཉིས་མར་ལ་མར་བཅུག་པ་བཞིན་ངོ་བོ་དབྱེར་མེད་པར་འདྲེས་ནས་འཁོར་འདས་ཀྱི་བྱ་བ་ཀུན་རྫོགས་པར་བྱེད་པའོ། །རགས་པ་གནས་སྐབས་པའི་ལུས་ཞེས་པ་སྐྱེ་བ་འདོར་ལེན་བྱེད་པའི་སྐབས་ཀྱི་ལུས་དེ་ཡིན། ཕྲ་བ་གཉུག་མའི་རླུང་གི་ལུས་ཞེས་པ་སྐྱེ་འཆིའི་གནས་སྐབས་ལ་འདོར་ལེན་བྱེད་ཀྱི་མེད། དེ་ནི་ལུས་སེམས་ཐུན་མོང་གི་གནས་ཚུལ་ཟེར་བ་དེ་ཡིན།

གསུམ་པ་ནི། ལྟེ་བ་སྤྲུལ་པའི་ཞེས་པ་ནས། ཨ་ཝ་དྷཱུ་ཏཱིའི་ཡར་སྣ་མར་སྣ་སོགས་ནི། ལུས་ལ་གནད་དུ་བསྣུན་པའི་ཐབས་ལམ་ཟབ་མོའི་གནད་དུ་སྣུན་ས་ཡིན་ནོ། །རྩ་འཁོར་གང་ན་ཡོད་པའི་དབུས་ཞེས་པ་སྤྱི་བོ་དང་མགྲིན་པ་སྙིང་ག་ལྟེ་བ་གསང་གནས་རྣམས་ཏེ་རྩ་འཁོར་ཆེ་བ་གནས་ས་ལྔ་དེ་ཡིན། དེ་ནས་ནོར་བུའི་དབུས་ལ་རྩ་འདབ་བརྒྱད་པ་ཡོད་པས་རྩ་འཁོར་དྲུག་དང་། དེ་ནས་དྷཱུ་ཏཱིའི་ཡར་སྣ་དང་མར་སྣ་གཉིས་བསྣན་པས་རྩ་འཁོར་བརྒྱད་ཡོད་པ་ཡིན། དེ་དག་དམིགས་པ་སྣུན་སའི་གནས་བརྒྱད་ཡིན་པས། རླུང་དབུ་མ་ལ་ཞུགས་སའི་སྒོ་ལྟ་བུའི་གནས་བརྒྱད་པོ་དེ་ལ་ཡོད། ཡང་། དུས་འཁོར་ནས་གསུངས་པ་བཞིན་རླུང་འཁོར་དང་མེ་འཁོར་གཉིས་བསྣན་ནས་གནས་བཅུ་གསུངས་ཡོད། མར་ལུགས་ཀྱི་གདམས་ངག་པ་ཀུན་གྱི་ལུགས་ཀྱིས་གང་དུ་དམིགས་པ་གཏོད་པའི་སྒོམ་ས་ཡུལ་གྱི་གནད་ཤེས་པའི་ཕྱིར་དུ། ཞེས་པ་ནས། དེ་ཡང་གཉིད་ལོག་པ་དང་སད་པའི་དུས་གཉིས་ལས། དང་པོའི་སྐབས་སུ་དགེ་སྦྱོར་སྐྱོང་བ་ལ་ནི་སྙིང་ག་དང་མགྲིན་པའི་གནད་ཤེས་དགོས་ཤིང༌། གཉིད་མཐུག་པོ་ཁུག་ནས་གཉིད་ཀྱི་འོད་གསལ་གྱི་གདམས་པ་སྐྱོང་བ་ལ་སྙིང་གའི་གནད་ཤེས་དགོས་པས། དུས་འཁོར་ནས་སྟོད་ཀྱི་རླུང་སྙིང་ག་ལ་བསྡུས་སྨད་ཀྱི་རླུང་ནོར་བུའི་དབུས་ལ་བསྡུས་པ་ཡིན་ནམ། གང་ལྟར་སྟོད་ཀྱི་རླུང་སྙིང་ག་ལ་བསྡུས་པའི་སྙིང་གའི་ཐིག་ལེ་ལ་གཉིད་མཐུག་སྐྱེད་པའི་ཐིག་ལེ་ཞེས་གསུངས་ཡོད། གསང་གནས་དང་མགྲིན་པ་གཉིས་ཀར་སྟོད་སྨད་ཀྱི་རླུང་བསྡུས་ཡོང་སྐབས་རྨི་ལམ་གྱི་གནས་སྐབས་འཆར་བ་ཡིན་པས། རྨི་ལམ་གྱི་ཉམས་ལེན་སྐྱོང་བ་ལ་མགྲིན་པའི་གནད་ཤེས་དགོས། སད་པའི་སྐབས་སུ་གཏུམ་མོ་སྒོམ་པ་ལ་ནི་ལྟེ་བ་དང༌། བཞི་པའི་གནས་སྐབས་སྐྱེད་པའི་ཐིག་ལེ་ལྟེ་བ་དང་དྷཱུ་ཏཱིའི་མར་སྣ་གཉིས་ལ་གནས་པས། གཏུམ་མོ་སྒོམ་པ་ལ་ལྟེ་བ་དང་དྷཱུ་ཏཱིའི་མར་སྣ་གཉིས་གཙོ་བོར་རྩི་བཞིན་ཡོད། ལས་རྒྱ་དང་སྙོམས་པར་འཇུག་པ་ལ་སྤྱི་བོའི་གནད་ཤེས་དགོས་པར་འདོད་དེ། སྤྱི་བོ་ནས་བྱང་སེམས་མར་བབས་པ་དང་ཡར་སྤྱི་བོར་ལྡོག་པའི་ཡས་བབས་མས་བརྟན་གྱི་མཐའ་གཏུག་ས་དེ་སྤྱི་བོ་ཡིན་པས། སྤྱི་བོ་བདེ་ཆེན་གྱི་འཁོར་ལོ་ཟེར་བ་མིན་ནམ། དུས་དེ་དག་གི་ཚེ་སེམས་ཀྱི་རྟེན་གྱི་ཐིག་ལེ་གནས་དེ་བཞིར་གནས་པར་འདོད་པའི་ལུགས་སོ། །འདི་ནི་དུས་འཁོར་གྱི་སྐོར་ནས་དཔྲལ་བ་དང་ལྟེ་བ་ན་སད་པའི་གནས་སྐབས་སྐྱེད་པ་དང༌། སྟོད་ཀྱི་རླུང་དཔྲལ་བ་ལ་བསྡུས་སྨད་ཀྱི་རླུང་ལྟེ་བ་ལ་བསྡུས་པའི་སད་པའི་གནས་སྐབས་སྐྱེད་པའི་ཐིག་ལེ་དཔྲལ་བ་དང་ལྟེ་བ་ན་ཡོད། ལྟེ་བ་ན་བཞི་པའི་གནས་སྐབས་སྐྱེད་པའི་ཐིག་ལེ་ཡང་ཡོད། རྗེས་དྲན་དེ་གཙོ་བོ་ལྟེ་བའི་དབུས་ནས་འཆར་གྱིན་ཡོད། མགྲིན་པ་དང་གསང་གནས་ན་རྨི་ལམ་གྱི་གནས་སྐབས་སྐྱེད་པའི་ཐིག་ལེ་དང༌། ཞེས་པ་ནས། དེ་ནས་གནས་དེ་གཉིས་ནས་རླུང་ཅུང་ཟད་སྲབ་ཏུ་སོང་ནས་སྟོད་ཀྱི་རླུང་མགྲིན་པ་དང་སྨད་ཀྱི་རླུང་ནོར་བུ་ནས་གསང་གནས་ཀྱི་རྩར་འོངས་པའམ་གསང་གནས་སུ་འོངས་པ་ན་རྨི་ལམ་འཆར་ལ། དེར་འདུས་པའི་རིང་ལ་རྨི་ལམ་ཉིད་འབྱུང་ངོ་། །དེ་ནས་རླུང་གནས་དེ་གཉིས་ནས་གྱེས་ཏེ་སྟོད་ཀྱི་རླུང་དཔྲལ་བ་དང་སྨད་ཀྱི་རླུང་ལྟེ་བར་སོང་བ་ན་སད་པར་འགྱུར་རོ། །སྤྱི་བོ་ནས་བྱང་སེམས་བབས་པ་ལྟེ་བ་དང་ནོར་བུའི་རྩེར་སླེབས་པ་ན། རང་གི་གནས་གོང་མ་རྣམས་ལས་སྟོབས་ཆེ་བའམ་འགྱུར་བའི་བདེ་བ་ཆེ་བ་རེ་རེ་འབྱུང་བ་ནི་བཞི་པའི་གནས་སྐབས་ཡིན་ལ། དེ་ཉིད་རླུང་སྟོབས་ཀྱིས་ལམ་དུ་བསླངས་པ་ནའང༌། ཡས་བབས་ཀྱི་ལྷན་སྐྱེས་ཀྱི་མགོ་རྩོམ་པ་ལྟེ་བ་ནས་དང༌། སྤྱི་བོ་ནས་མགྲིན་པ། མགྲིན་པ་ནས་སྙིང་ག །སྙིང་ག་ནས་ལྟེ་བ། ལྟེ་བ་ནས་གསང་གནས། ཞེས་པ་ལྟར་ལྟེ་བ་ནས་གསང་གནས་སུ་མར་བབས་ཡོང་སྐབས། ཡས་བབས་ཀྱི་ལྷན་སྐྱེས་ཀྱི་དགའ་བའི་མགོ་ཚུགས་ཡོང་གིན་ཡོད། མཚན་ཉིད་རྫོགས་པ་ནོར་བུའི་རྩེར་ཟིན་པ་ན་འཆར་རོ། །དེ་ནས་མས་བརྟན་གྱི་དགའ་བ་ཞེས་པ་ནོར་བུ་ནས་ཡར་ལྡོག་ཡོང་སྐབས། མས་བརྟན་གྱི་དགའ་བ། མཆོག་དགའ། ཁྱད་དགའ། ལྷན་སྐྱེས་ཀྱི་དགའ་བ་སྐྱེ་བ་ཡིན། དེ་ལྟར་གནས་བཞིར་གཉིད་དང་རྨི་ལམ་གྱི་དགེ་སྦྱོར་སྐྱོང་བའི་གནད་ཆེ་མོད་ཀྱང་གནས་དེ་དག་ཏུ་སད་དུས་སུ་སེམས་བཟུང་ན་གནད་དུ་མི་འགྲོ་བ་ཡང་མིན་ནོ། །འཁོར་ལོ་རྣམས་ཀྱི་ནང་ནས་ཀྱང་ལུགས་འདི་ལ་སྙིང་ག་གནད་ཤིན་ཏུ་ཆེ་བར་རྩ་ཚིག་ལས་བཤད་པ་ནི་ལེགས་པར་བཤད་པ་ཆེན་པོ་ཡིན་ཏེ་འདིའི་གནད་འཆད་པར་འགྱུར་རོ། །ཞེས་པ་ནས། རང་རང་གི་ལག་རྗེས་ཐུན་མོང་མ་ཡིན་པ་ཇི་ལྟར་འོང་གཞན་ཡང་ཤེས་དགོས་པ་རྟོགས་པར་བྱའོ། །ད་གདན་རྫོགས་དེ་ནས་ཞོག །རིམ་ལྔ་གསལ་སྒྲོན་ལ་གཟིགས།

རིམ་ལྔ་གསལ་སྒྲོན།

རྫོགས་རིམ་གྱི་ལམ་གྱི་རིམ་པ་དངོས་བཤད་པ།

གསུམ་པ་རྫོགས་རིམ་གྱི་ལམ་གྱི་རིམ་པ་དངོས་བཤད་པ་ལ་བཞི། རྫོགས་རིམ་གྱི་དབྱེ་བ། ཞེས་པ་ནས། སྐབས་འདིར་ལུས་དབེན་ལ་སོགས་པའི་རིམ་པ་དྲུག་གསུངས་སོ། །གསང་འདུས་རྩ་རྒྱུད་ཀྱི་ཚིག་འདིས་རྫོགས་རིམ་རིམ་པ་དྲུག་གསུངས། སྐབས་འདིའི་རྒྱུད་དང་འགྲེལ་པ་གཉིས་ཀའི་འགྱུར་ནི་འགྱུར་གསར་བཟང་ངོ༌། །ཞེས་པ་ནས། རྫོགས་རིམ་ལ་སེམས་དམིགས་ཀྱི་རིམ་པ་ལ་སོགས་པ་བཞིར་མཛད་དོ། །བསྐྱེད་རིམ་དང་པོར་བགྲངས་པའི་རིམ་པ་ལྔ་ཞེས་བཤད་ན་སྔགས་ཀྱི་བསྐྱེད་རྫོགས་ཡོངས་རྫོགས་བསྡུས་པའི་དབང་དུ་བྱས་པ་ཡིན། དེའི་དབང་དུ་བྱས་ན་རྫོགས་རིམ་ལ་རིམ་པ་བཞི་ཡོད། དེ་ནི་དེ་ཉིད་ལས། རྒྱུད་ཀུན་གྱི་ནི་དོན་བསྡུས་པའོ། །ཞེས་གསུངས་པས། ཞེས་པ་ནས། རིམ་ལྔའི་མདོར་བསྟན་དུ་འཕགས་པས་རྡོ་རྗེ་བཟླས་པ་ལ་རིམ་པ་དང་པོར་བྱས་པའི་རྫོགས་རིམ་ལ་རིམ་པ་ལྔར་མཛད་དེ། སྒྲོན་གསལ་གྱིས་རིམ་པ་དང་པོ་བསྐྱེད་རིམ་ལ་བཞག་ནས་རྫོགས་རིམ་རིམ་པ་བཞི་བྱས་པ་གཅིག་དང་། མགོན་པོ་ཀླུ་སྒྲུབ་ཀྱི་རིམ་ལྔའི་ནང་ལ་རྡོར་བཟླས་དང་། སེམས་དབེན། སྒྱུ་ལུས། འོད་གསལ། ཟུང་འཇུག་བཅས་རིམ་པ་ལྔར་ཕྱེ་བ་གཅིག་ཡོད། དེ་དག་དོན་ལ་གཅིག་པ་ཡིན་ཀྱང་དབྱེ་བསྡུའི་ཁྱད་པར་ཡིན། བཤད་རྒྱུད་རྡོ་རྗེ་འཕྲེང་བའི་ལེའུ་ཐ་མར་དེ་བཞིན་དུ་མཛད་པའི་རྗེས་སུ་འབྲངས་པའོ། །སྤྱོད་བསྡུས་ལས་དེ་ཉིད་ལྔ་ཞེས་གསུངས་པ་ནི་དེ་དང་འདྲ་ལ། སྤྱོད་བསྡུས་ཀྱི་རྒྱས་བཤད་དུ་ལུས་དབེན་ལ་ལེའུ་གཅིག་མཛད་ནས་རྫོགས་རིམ་ཉིད་ལ་རིམ་པ་དྲུག་ཏུ་ཡང་གསུངས་སོ། །ཞེས་པ་ནས། རིམ་ལྔ་དོན་ལྔ་མར་འཕགས་པས་བསྐྱེད་རིམ་སྒྱུ་ལུས་ལ་ཚང་བར་བཞེད་པས་མ་གསུངས་ཞེས་དང༌། རིམ་ལྔ་དོན་བཞི་མར་བསྐྱེད་རིམ་སྒྱུ་ལུས་ལ་འདུས་ཏེ་སྔོན་འགྲོར་བྱས་ཞེས་ཟེར་བ་ནི། ཞེས་པ་ནས། དེ་ལས་ངག་དབེན་རྡོ་རྗེ་བཟླས་པའི་རིམ་པ་ལ་ལོགས་སུ་བཏོན་ཅིང༌། ཞེས་པ་ནས། བླ་མེད་ཀྱི་མཆོག་སྒྲུབ་པ་ཐམས་ཅད་ལ་ཡན་ལག་དྲུག་ཚང་དགོས་མོད་ཀྱང༌། ལུགས་རེ་རེའི་སྦྱོར་དྲུག་འགྲེལ་ཚུལ་ཇི་མ་ཇི་བཞིན་དུ་བྱ་མི་དགོས་ཏེ། ཡེ་ཤེས་ཞབས་ལུགས་ཀྱི་སྦྱོར་དྲུག་དང་། དུས་འཁོར་གྱི་སྦྱོར་དྲུག་དང་། གསང་འདུས་མི་བསྐྱོད་ལུགས་ཀྱི་སྦྱོར་དྲུག་རྣམས་གནད་འཆད་སྐབས་འདྲ་ཡང་དོན་བཤད་སྐབས་མི་འདྲ་བ་ཡོང་བཞིན་ཡོད།

དེ་ལྟ་མ་ཡིན་ན་རྫོགས་རིམ་ཐམས་ཅད་གཅིག་ཏུ་འགྱུར་དགོས་ལ། ཞེས་པ་ནས། གཉིས་པ་རིམ་ལྔར་ཡན་ལག་དྲུག་འདུ་བའི་ཚུལ་ལ་གཉིས། ལུགས་མི་འདྲ་བ་རྣམ་པར་དགོད་པ་དང༌། ཞེས་པ་ནས། འདིར་རྒྱུད་ཕྱི་མའི་གཞུང་གི་དོན་སྒྲོན་གསལ་ལས་བཤད་པའི་ཡན་ལག་དྲུག་གི་སྡུད་ཚུལ་སྟོན་པ་ཡིན་ནོ། །ཞེས་པ་ནས། སློབ་དཔོན་སྒྲ་དབྱངས་བཅུ་གཅིག་པས། རྩ་རྒྱུད་ལེའུ་བཅུ་གཉིས་པའི་ནང་གི་དབང་པོ་བཅུ་པོ་ཞེས་སོགས་ཚིགས་བཅད་གཅིག་གིས་བསྟན་པའི་སོར་སྡུད་ནི་ལུས་དབེན་གྱི་གཞི་དང༌། ཞེས་པ་ནས། གཉིས་པ་བོད་ཀྱི་བླ་མ་རྣམས་ཀྱི་ལུགས་དགོད་པ་ནི། སྔོན་གྱི་འགོས་ལུགས་པ་མཁས་པ་གླན་གྱིས། ཡན་ལག་དྲུག་ནི་དེ་ཁོ་ན་ཉིད་ཀྱི་ཏིང་ངེ་འཛིན་དང༌། ཞེས་པ་ནས། དེ་ལྟར་རྒྱ་གར་མཁས་པ་ཚོ་དང་བོད་ཀྱི་མཁས་པ་ཚོའི་བཤད་ཚུལ་མི་འདྲ་བ་རྣམས་བཀོད་ནས། གཉིས་པ་དེ་རྣམས་ཀྱི་འཐད་མི་འཐད་དཔྱད་པ་ལ་གཉིས། འགྲེལ་བྱེད་རྣམས་ཀྱི་ལུགས་འཐད་མི་འཐད་དཔྱད་པ་དང༌། ཞེས་པ་ནས། ཡན་ལག་དྲུག་མཆོག་གི་སྒྲུབ་བྱེད་དུ་གསུངས་པས་མི་གནོད་དེ། བོད་ཀྱི་ཕྱིས་ཀྱི་མཁས་པས་ཨ་བྷྱས་སོར་བསམ་གཉིས་བསྐྱེད་རིམ་དུ་བཤད་པ་འགོག་ཚུལ་མི་འཐད་པར་གསུངས་པ་ཡིན་པ་འདྲ། གནོད་ན་ལམ་གཅིག་གིས་དངོས་གྲུབ་གཉིས་ཀ་སྒྲུབ་པ་འགལ་བར་འགྱུར་ལ། དེ་ལྟ་ན་རྫོགས་རིམ་གྱི་ལམ་གྱིས་ཐུན་མོང་གི་དངོས་གྲུབ་མི་འགྲུབ་པར་འགྱུར་རོ། །ཞེས་པ་ནས། གཉིས་པ་བོད་རྣམས་ཀྱིས་བཤད་པ་འཐད་མི་འཐད་དཔྱད་པ་ནི། བོད་ཁ་ཅིག་གིས་གླན་གྱིས་སོར་སྡུད་ཀྱིས་སྤྱོད་པ་བསྟན་པར་འདོད་པ་འགོག་པ་ན། ཞེས་པ་ནས། དུས་འཁོར་བའི་ཏིང་ངེ་འཛིན་གྱི་ཡན་ལག་སོ་སྐྱེའི་ས་ནས་ཀྱང་འཐོབ་པ་དང༌། འདི་བཞིན་རྗེ་རིན་པོ་ཆེའི་སྔགས་རིམ་ཆེན་མོའི་ནང་ལ་ཡང་ཡོད་ལ། ཕལ་ཆེར་རྗེ་རིན་པོ་ཆེས་རང་ལུགས་གསུང་གིན་ཡོད། དེ་ཟུང་འཇུག་ཏུ་མཛད་པ་སོགས་ཀྱང་འགལ་བར་མཐོང་ངོ༌། །ཞེས་པ་ནས། བྱང་སེམས་བཞུས་པས་གསང་གནས་ཀྱི་རྩེའི་བར་དུ་འབེབས་པའི་དགའ་བ་མྱོང་བ་ནི་རྗེས་དྲན་དང༌། ད་ལྟ་དུས་འཁོར་གྱི་ལུགས་གསུང་གིན་ཡོད་པས་རྗེས་དྲན་སྟོང་གཟུགས་ལ་སྦྱར་ནས་གསུང་གིན་ཡོད་ལ། རྗེས་དྲན་སྟོང་གཟུགས་ཕྱག་རྒྱ་ཆེན་མོ་ལ་བརྟེན་ནས་ཁམས་འཛག་མེད་དུ་བཅིངས་པའི་ཏིང་ངེ་འཛིན་གསུང་གིན་ཡོད། བྱང་སེམས་ཕྱིར་འཕོ་མེད་དུ་བཟུང་བའི་འགྱུར་མེད་ཀྱི་བདེ་བ་ནི་ཏིང་ངེ་འཛིན་ཡིན་པས། ཞེས་པ་ནས། སོར་བསམ་གཉིས་ལུས་དབེན་ལ་སྦྱོར་བ་སྒྲ་དབྱངས་བཅུ་གཅིག་པ་ལྟར་ལེགས་སོ། །སོར་སྡུད་ལུས་དབེན་རྗེས་ཐོབ་ལ་སྦྱོར་བ་དང་། བསམ་གཏན་ལུས་དབེན་མཉམ་གཞག་ལ་སྦྱོར་བ་ཡིན། སྒྲོན་གསལ་ནས་བཤད་པ་ལ་སྣ་རྩེ་གསུམ་དུ་སྒོམ་པའི་སྲོག་རྩོལ་གསུམ་ཡོད་པས། ངག་དབེན་དང་རྡོར་བཟླས་དངོས་མིན་པའི་སྲོག་རྩོལ་ཡོད་ཀྱང༌། ཕྱག་རྒྱ་སྲོག་རྩོལ་དང་སྙིང་གའི་སྣ་རྩེར་སྔགས་ཐིག་སྒོམ་པའི་སྲོག་རྩོལ་གཉིས་པོ་དེ། ངག་དབེན་དང་རྡོ་རྗེ་བཟླས་པ་དངོས་མིན་ཡང་སྤྱིར་སྲོག་རྩོལ་ཡིན། དེ་གཉིས་སྲོག་རྩོལ་གྱི་གཙོ་བོའི་སྒོ་ནས་ཀྱི་མིང་འདོགས་སུ་བྱས་ན་དེ་གཉིས་སུ་འདུའོ། །སྲོག་རྩོལ་གསུམ་ག་ངག་དབེན་དང་རྡོ་རྗེ་བཟླས་པའི་ནང་ལ་མི་འདུ་ན་ཡང་གཙོ་བོའི་དབང་དུ་བྱས་ན་དེར་འདུ། སེམས་དབེན་ནི་བསམ་གཏན་གྱི་རྩེ་གཅིག་པ་དང༌། འོད་གསལ་དུ་འཇུག་པའི་སྔོན་གྱི་སྟོང་པ་གསུམ་དང་མཚན་ཉིད་མཚུངས་པའི་སྒོ་ནས་གོ་ས་ཡོད་པ་མ་གཏོགས་པ་ཚིག་ཟིན་ལ་མེད་དོ། །ཞེས་པ་ནས།

གོ་རིམ་ངེས་པ།

གཉིས་པ་གོ་རིམ་ངེས་པ་ནི། རིམ་ལྔར་རིམ་གཉིས་སྐས་ཀྱི་རིམ་པ་ལྟར་གསུངས་པ་ནི། རྫོགས་རིམ་གྱི་རིམ་པ་ལྔ་ལའང་འདྲ་སྟེ། ཞེས་པ་ནས། དབང་ཕྱུག་ཆེན་པོའི་བསྟན་པ་བཞིན་དུ་ཆད་པའི་ཕྱོགས་སྤང་བ་དང༌། འཇིག་རྟེན་རྟག་པ་རང་བྱུང་གི་སྐྱེས་བུས་བྱས་པ་ཡིན་ཞེས་བཤད་ན། རྒྱུ་འབྲས་རྟེན་འབྲེལ་གྱི་རྣམ་གཞག་འཇོག་ས་མེད་པས་ཆད་པའི་ཕྱོགས་གསུངས་པ་མིན་ནམ། བསྐལ་པའི་བར་དུ་འགྲོ་དོན་མཛད་པ་དང༌། ཉན་ཐོས་ཀྱི་བྱང་ཆུབ་བཞིན་དུ་འགོག་པའི་བདེན་པ་སྤང་བའི་ཕྱིར་དུ་སྒྱུ་ལུས་དང༌། ཞེས་པ་ནས། གསུམ་པ་གྲངས་ངེས་པ་ལ་གཉིས། དངོས་ཀྱི་དོན་དང༌། ཞེས་པ་ནས། རྒྱུད་གཉིས་དང་ཡབ་སྲས་ཀྱིས་དངོས་སུ་མ་གསུངས་སོ། །ལུགས་དང་པོ་འདི་ལ་ལག་སྨིས་ནི། དབེན་པ་གསུམ་གྱིས་ལུས་ངག་ཡིད་གསུམ་རྣམ་པར་དབེན་པ་སྟེ་དག་པར་བྱེད་ཅིང༌། ཞེས་པ་ནས། རིམ་པ་ལྔར་གྲངས་ངེས་སོ་ཞེས་ཟེར་རོ། །ལུགས་གཉིས་པ་སྐལ་ལྡན་གྲགས་པས། དང་པོ་གསུམ་སྔར་དང་འདྲ། ཞེས་པ་ནས། དེ་གཉིས་མེད་ན་རང་གཞན་གྱི་དོན་མི་འགྲུབ་པས་ཉུང་བ་ཡང་མིན་ནོ་ཞེས་སྨྲའོ། །ལུགས་གསུམ་པ་བོད་ཀྱི་སྔོན་གྱི་མཁས་པ་ནི། སྒྲིབ་པ་མངོན་གྱུར་པ་མགོ་གནོན་པ་དང༌། ཞེས་པ་ནས། ཡེ་ཤེས་ཀྱི་བཞོན་པའི་རླུང་འོད་ཟེར་ལྔའི་རྒྱུ་ལས་བསྒྲུབས་པའི་ཡོངས་སུ་དག་པའི་ཀུན་རྫོབ་སྒྱུ་མའི་སྐུ་གཉིས་སྐུ་དང་ཐུགས་སུ་ཚོགས་པའི་སློབ་པའི་ཟུང་འཇུག་བསྐྱེད་དགོས་སོ།།

བདེན་གཉིས་ཟུང་འཇུག་དེ་ལ་སྔོན་དུ་ཡ་གཉིས་སོ་སོར་སྒྲུབ་དགོས་ཏེ། ཞེས་པ་ནས། རིམ་པ་གསུམ་པའི་མ་དག་པའི་སྒྱུ་ལུས་དང༌། རིམ་པ་བཞི་པའི་དོན་གྱི་འོད་གསལ་གཉིས་ཟུང་འཇུག་གི་དུས་ན་མེད་པས། ཞེས་པ་ནས། སེམས་དབེན་གྱི་ལུགས་འབྱུང་གི་ཡེ་ཤེས་གསུམ་བསྐྱེད་པའི་སེམས་དང༌། ཞེས་པ་ནས། རྒྱུད་ཕྱི་མར་ཡན་ལག་དྲུག་གི་གསུམ་པ་སྲོག་རྩོལ་ཞེས་གསུངས་པའོ། །སྲོག་རྩོལ་དེ་ལ་ནི་འོག་གི་སྣ་རྩེར་རྫས་ཀྱི་ཐིག་ལེ་དང༌། ཞེས་པ་ནས། ཕྱག་རྒྱ་གཉིས་དང་སྦྱོར་བའི་སྲོག་རྩོལ་ནི་རྡོར་བཟླས་མཐར་ཕྱིན་པའི་སྔོན་ནམ་རྡོར་བཟླས་མཐར་མ་ཕྱིན་པའི་སྐབས་དང༌། ཕྱིན་པའི་འོག་ནས་བྱེད་པའི་སྐབས་གཉིས་སོ། །རྡོར་བཟླས་མཐར་ཕྱིན་ནས་སེམས་དབེན་མཐར་ཐུག་དཔེའི་འོད་གསལ་འདྲེན་པའི་ཆེད་དུ་དེའི་སྐབས་སུ་ཕྱག་རྒྱ་བསྟེན་པ་དེ་གསུང་གིན་ཡོད། སྒྱུ་ལུས་སྒྲུབ་གཞི་ལ་སྙིང་གའི་དྷཱུ་ཏཱིའི་ནང་དུ་རླུང་བསྡུས་ནས་ཐིམ་པ་ལས་བྱུང་བའི་རླུང་སེམས་དགོས་པའི་རྒྱུ་མཚན་གྱི་གཙོ་བོ་ནི་སྔར་བརྗོད་ཟིན་ལ། དེའི་རྒྱུ་མཚན་ཞིབ་པ་དང༌། ཕྱག་རྒྱ་གཉིས་ཀྱང་སྙིང་གར་རླུང་སྡུད་པའི་ཐབས་སུ་འགྲོ་ཚུལ་ནི་འཆད་པར་འགྱུར་རོ། །འདི་གལ་ཆེན་པོ་ཞིག་ཡིན། ནམ་རྒྱུན་ཐིག་ལེ་སྤྱི་བོ་ནས་དྷཱུ་ཏཱིའི་མར་སྣ་བར་དུ་ཡོང་གིན་ཡོད། འོད་གསལ་ཤར་སྐབས་རོ་རྐྱང་གི་རླུང་ཐམས་ཅད་སྙིང་གའི་རྩ་མདུད་ནས་ཚུར་ནང་དུ་བསྡུས་ནས་ཐིམ་པ་ཡིན་པས། ལས་དང་ཡེ་ཤེས་ཀྱི་ཕྱག་རྒྱ་གཉིས་པོ་རླུང་སྙིང་གར་སྡུད་པའི་ཐབས་སུ་འགྲོ་བ་ཤེས་དགོས་པ་དང་། དེ་འདྲའི་ཉམས་ལེན་གྱི་གནད་འགག་ཤེས་དགོས་པ་ཡིན། དེ་ལྟར་སྙིང་གར་རླུང་སྡུད་པའི་སྡུད་རིམ་ཁྱད་པར་ཅན་གྱི་སྲོག་རྩོལ་གྱི་ལམ་འགྲུབ་པ་ལ་སྔོན་དུ་ལུས་ཀྱི་གནས་གཞན་དུ་དམིགས་པ་གཏད་ནས་བསྒོམས་པས། འཆི་རིམ་ཇི་ལྟ་བ་བཞིན་དུ་སྙིང་གར་རླུང་ཡོངས་སུ་རྫོགས་པ་བསྡུས་ནས་ཐིམ་པ་ཞིག་ཡོང་བ་ལ། དེའི་སྔོན་དུ་ལུས་ཀྱི་གནས་གཞན་དུ་དམིགས་པ་གཏད་ནས་བསྒོམས་པས། སྤྱིར་སྟེང་ཞོལ་གྱི་དྷཱུ་ཏཱི་གང་ཡང་རུང་བ་ཞིག་ལ་རླུང་གཉིས་ཚུད་ནས་ཞེས་པ་སྟེང་འོག་གི་རླུང་གཉིས་ཚུད་ནས་ཞེས་པ་མིན་ནམ།

སྤྱིར་དྷཱུ་ཏཱིར་རླུང་གཉིས་ཚུད་ནས་ཐིམ་པ་ལས་བྱུང་བའི་ལྷན་སྐྱེས་ཀྱི་བདེ་བ་དྲངས་ཏེ་སྒོམ་པ་དང༌། གང་ཤར་ཐམས་ཅད་དེའི་རྣམ་རོལ་ཏུ་ལྟ་བ་དང༌། དེ་ཡང་ལྷའི་རྣམ་པར་སྒོམ་པའི་ལུས་དབེན་བསྒོམ་དགོས་སོ། །གང་སྣང་སྟོང་པ། སྟོང་པ་བདེ་བ། བདེ་བ་ལྷ་ཡི་རྣམ་རོལ་ཏུ་ཤར་བ་ཞེས་པའི་ལུས་དབེན་བསྒོམ་དགོས་སོ། །དེ་འདྲ་བའི་ལུས་ཀྱི་གནད་གཞན་ལ་རྩ་འཁོར་བྱེ་བྲག་པའི་ངེས་པ་མེད་ལ། སྔོན་དུ་ལུས་ཀྱི་གནས་གཞན་དུ་དམིགས་པ་གཏད་ནས་བསྒོམས་པ་འདྲ་བའི་ལུས་ཀྱི་གནད་གཞན་ལ་དྷཱུ་ཏཱིའི་ཡར་སྣ་དང་མར་སྣ་ལྟ་བུའི་རྩ་འཁོར་བྱེ་བྲག་པའི་ངེས་པ་མེད་ལ། སྡུད་རིམ་ཁྱད་པར་ཅན་གྱི་སྲོག་རྩོལ་གྱི་ལམ་འགྲུབ་པའི་སྐབས་འདིར་ནི་འོག་སྒོར་ཐིག་ལེ་བསྒོམས་ནས་སྡུད་དོ། །ཞེས་པ་ནས། འཕགས་པ་ཡབ་སྲས་ཀྱི་གོ་རིམ་སྟོན་པའི་གཞུང་དང་འགལ་ཞིང༌། ཨ་བྷྱའི་རྣལ་འབྱོར་རྫོགས་འཕྲེང་དང་ཡང་འགལ་བས་ལེགས་པ་མ་ཡིན་ནོ། །གྲངས་ངེས་འདི་རྒྱུད་གཞན་ལ་སྦྱོར་ན་རིམ་པ་མཐའ་མ་གསུམ་གྱི་རིམ་པ་སྔར་ལྟར་བྱ། བདེ་མཆོག་དྲིལ་བུ་ལྷ་ལྔའི་རིམ་ལྔ་དང༌། ཀུ་ཀུ་རི་པའི་མ་ཧཱ་མཱ་ཡཱའི་མན་ངག་ལྟ་བུ་སྙིང་གར་སྡུད་རིམ་དངོས་སུ་ཡོད་པ་རྣམས་ནི་དེར་གཞོལ་ཚུལ་རྟོགས་པར་སླ་ལ། བདེ་མཆོག་ལཱུ་ཨི་པ་རྫོགས་རིམ་རྣལ་འབྱོར་ཆེན་པོ་ལྟེ་བ་ལ་གནད་དུ་བསྣུན། འཇིགས་བྱེད་ལྟེ་བ་ལ་གནད་དུ་བསྣུན། དེ་མེད་པར་ལྟེ་བར་གནད་དུ་བསྣུན་པ་ལ་སོགས་པ་རྣམས་ཀྱི་ལམ་ཡང་ཞེས་པ་ནས། ལམ་ཐུན་མོང་བ་ནི་ཀུན་ལ་འདྲའོ། །
གཉིས་པ་ལམ་འདིར་ལམ་གཞན་འདུ་ཚུལ་ནི། སྒྲོན་གསལ་ལས། འདི་ནི་སྒྲུབ་པའི་ཡན་ལག་མཆོག །ཅེས་པ་ནས། བསྐྱེད་རིམ་འདི་དང་ཇི་བཞིན་མི་འདྲ་ཡང་རྫོགས་རིམ་རྫོགས་པར་སྐྱེ་བའི་དགེ་རྩ་སྨིན་བྱེད་དུ་འགྲོ་བའི་ཚུལ་ཤེས་ན་དོན་འདྲ་བས། ལྷ་མང་ཉུང་དང་ཞི་དྲག་གི་རྣམ་པ་གང་ཡིན་རུང་སྐུ་གསུམ་ལམ་འཁྱེར་གྱི་གནད་ཡོད་པ་ཞིག་ཡིན་ན། རྫོགས་རིམ་གྱི་སྨིན་བྱེད་ལ་འགྲོ་ཞེས་པ་ཡིན། དེ་ལྟ་བུའི་ལམ་སྡུད་ཚུལ་ལེགས་པར་ཤེས་པ་དེ་ནི་རྒྱུད་དོན་ཀུན་ལ་མི་འཇིགས་པ་འཐོབ་བོ། །ཞེས་པ་ནས། ཡང་ལམ་གཞན་དེ་དག་ཀྱང་མཐར་འདིར་གཞོལ་དགོས་པས་འདི་དེ་དག་གི་རྩ་བར་གྱུར་པའི་དོན་ནོ། །མདོར་དྲིལ་ན། ཉན་ཐོས་ཀྱི་ཐེག་པ་ནས་གསུངས་པའི་ལམ་ཡོངས་རྫོགས་ལམ་གོང་མ་གོང་མ་ལ་ཡར་ལྡན་གྱི་ཚུལ་དུ་ལྡན་ཡོད་པ་དང་། འོག་མ་འོག་མས་བསྒྲུབས་པའི་འདོད་དོན་རྣམས་གོང་མ་གོང་མས་བདེ་བླག་ཏུ་བསྒྲུབས་ཡོད་པ་ཞིག་ཡིན། རྟེན་འབྲེལ་བསྟོད་པ་ལས། ཁྱོད་ཀྱིས་ཇི་སྙེད་བཀའ་སྕལ་པ། །རྟེན་འབྲེལ་ཉིད་ལས་བརྩམས་ཏེ་འཇུག །དེ་ཡང་མྱ་ངན་འདའ་ཕྱིར་ཏེ། །ཞི་འགྱུར་མི་མཛད་ཁྱོད་ལ་མེད། །ཅེས་གསུངས་པ་བཞིན། སྟོན་པ་རང་ཉིད་གཤེགས་ཤིང་མངོན་དུ་མཛད་པའི་གོ་འཕང་ལ་འགོད་པར་བཞེད་པ་ཡིན་པས། དེ་སྒྲུབ་བྱེད་ཀྱི་ཐབས་ཡོངས་སུ་རྫོགས་པ་དེ་དག་མཐར་འབབ་ས་དེ། འདུས་པའི་ལམ་རིམ་གཉིས་དང་དེའི་ནང་ནས་ཀྱང་རྫོགས་རིམ་ལ་བབས་ཡོང་བ་ཡིན་པར་གསུངས། གཞན་གྱི་ལུགས་ལམ་འདིར་ལམ་གཞན་འདུ་བའི་རྒྱུ་མཚན་རྣམས་ནི་མ་ངེས་པ་དང་མ་གྲུབ་པ་ཉིད་དུ་སྣང་ངོ༌།།

བཞི་པ་ལ་གཉིས། དབེན་པ་གསུམ་གྱི་ཏིང་ངེ་འཛིན་ལ་བསླབ་ཚུལ་དང༌། ཞེས་པ་ནས། ལག་སྨི་དང༌། སྐལ་ལྡན་གྲགས་པ་སོགས་རྒྱ་གར་བ་མང་པོས་ལུས་དབེན་བསྐྱེད་རིམ་དུ་བཤད་ལ། ཞེས་པ་ནས། རིགས་གསུམ་གྱི་ལུས་དབེན་བསྐྱེད་རིམ་དང༌། གསང་ཆེན་རིགས་གཅིག་རྡོ་རྗེ་འཆང་གི་ལུས་དབེན་རྫོགས་རིམ་དུ་བཞེད་ཅེས་རྗེ་འགོས་ཀྱིས་སྟོང་ཐུན་ལས་བཤད་དོ། །ཞེས་པ་ནས། དེ་ལྟར་མི་མཐུན་པ་འོང་བ་ནི། སྤྱོད་བསྡུས་ལས། བསྐྱེད་རིམ་རགས་པ་དྲན་པ་གཅིག་པ་དང་ཕྲ་བ་རྟོག་པའི་རྣལ་འབྱོར་ལ་ལོབས་པ་ན་ལས་དང་པོ་བའི་ཏིང་ངེ་འཛིན་ལ་གནས་པ་དང༌། ཞེས་པ་ནས། ཞེས་དེ་གཉིས་སོ་སོར་གསུངས་པ་ལ་བརྟེན་ནས་རྫོགས་རིམ་དུ་འཇོག་གོ །ལས་དང་པོ་བའི་ཏིང་ངེ་འཛིན་ལ་གནས་པ་དང༌ཞེས་པ་ཡར་བསྐྱེད་རིམ་ལ་སྦྱར་བར་གོ་བ་ལྟ་བུ་དང་། དེ་ལ་གནས་ཟིན་པའི་འོག་ཏུ་ལུས་དབེན་ལ་སློབ་པ་ཞེས་ཕལ་ཆེར་ལུས་དབེན་རྫོགས་རིམ་ཁོངས་ལ་མར་སྦྱར་བར་གོ་བ་ལྟ་བུ་གསུངས། ལས་དང་པོ་པ་ནི་འདི་པའི་ལུགས་ཀྱིས་བསྐྱེད་རིམ་ཐོག་མར་སྒོམ་པ་ནས་དེ་མཐར་ཕྱིན་པའི་བར་ལ་བཞེད་དེ། ཞེས་པ་ནས། རགས་པའི་རྣལ་འབྱོར་ཡིན་པའི་ཕྱིར་རོ། །ཞེས་གསུངས་ཤིང༌། དེའི་འཕྲོ་ནས་ངག་དབེན་བསྐྱེད་རིམ་པའི་ཡུལ་མིན་ཏེ། ངག་དབེན་ལ་དམིགས་ཀྱིས་བསལ་ལུས་དབེན་ལ་བསྐྱེད་རིམ་པའི་ཡུལ་མིན་པར་དམིགས་ཀྱིས་མ་བསལ་བས་ལུས་དབེན་བསྐྱེད་རིམ་གྱི་ཁོངས་ལ་འདུ་བར་གོ་བ་ལྟ་བུ་ཞིག་ཡོད། ཤིན་ཏུ་ཕྲ་བའི་ཕྱིར་རོ། །ཞེས་བཤད་པའི་ཤུགས་ཀྱིས་ཐམས་ཅད་ཀྱི་ཐུན་མོང་ཞེས་པ་རིམ་གཉིས་ཀྱི་ཐུན་མོང་དུ་བསྟན་པ་ལ་བརྟེན་ནས་རིམ་པ་གཉིས་ཀའི་ཆར་མཛད་དོ། །གོང་དུ་དེ་ལ་ལྷ་རྣམ་པར་དགོད་པ་ནི་ཐམས་ཅད་ཀྱི་ཐུན་མོང་སྟེ་ཞེས་པ་དེ་ཡིན། ལུས་དབེན་ལ་བསྐྱེད་རིམ་གྱི་ཆ་ཞིག་དང་རྫོགས་རིམ་གྱི་ཆ་ཞིག་རང་ལུགས་ལ་ཡང་འཇོག་གིན་ཡོད། བསྐྱེད་རིམ་དུ་འཇོག་པ་རྣམས་ཀྱིས་ནི་ཕུང་སོགས་ལྷར་སྒོམ་ཚུལ་བསྐྱེད་རིམ་པའི་ལྷ་སོ་སོའི་རྣམ་དག་སྒོམ་པ་དང་དོན་གཅིག་ཏུ་འདུག་སྙམ་དུ་བསམས་པ་འདྲའོ།།

འོ་ན་ལུས་དབེན་བསྐྱེད་རིམ་དུ་འདོད་པ་རྣམས་ཀྱིས་ཞེས་པ་ནས། པཎྜི་ཏ་ཕྱི་མ་གཉིས་ཀྱིས་ནི། པཎྜི་ཏ་ཕྱི་མ་གཉིས་ཞེས་པ་ལག་སྨི་དང༌སྐལ་ལྡན་གྲགས་པ་གཉིས་ཡིན། མདོར་བྱས་ཀྱི་ཏིང་ངེ་འཛིན་གསུམ་ལ་བསླབས་ཟིན་པའི་འོག་ཏུ་ལུས་དབེན་ལ་སློབ་པར་བཤད་པས་དེ་བསྐྱེད་རིམ་དུ་འདོད་ཀྱང༌། ཞེས་པ་ནས། རིགས་བརྒྱ་ནས་རིགས་གཅིག་གི་བར་ཞིབ་ཏུ་དཔྱོད་པའི་ལུས་དབེན་དཔྱོད་པར་བྱེད་ཅིང༌། ཞེས་པ་ནས། ཕྱི་མ་ནི་རྫོགས་རིམ་པའི་ཐུན་མོང་མ་ཡིན་པའི་ལུས་དབེན་དུ་འདོད་དོ། །ལུས་དབེན་བསྐྱེད་རིམ་དུ་འདོད་པ་དང་། རྫོགས་རིམ་དུ་འདོད་པ་དང་། བསྐྱེད་རྫོགས་གཉིས་ཀའི་ཆ་ཡོད་པར་འདོད་པའི་ལུགས་མི་འདྲ་བ་བྱུང་བ་ལས། གཉིས་པ་དེ་དག་གི་འཐད་མི་འཐད་དཔྱད་པ་ནི། དེ་ལྟར་ལུགས་ཐ་དད་པ་དེ་དག་ལས་གང་གཟུང་ཞེ་ན། ཞེས་པ་ནས། མདོར་བྱས་ཀྱི་ཏིང་ངེ་འཛིན་གསུམ་གྱིས་ལས་སྒྲུབ་པའི་དུས་ཀྱི་བསྐྱེད་རིམ་འགའ་ཞིག་མ་གཏོགས་པ། གསང་འདུས་རྩ་རྒྱུད་ནས་ལས་ཚོགས་ཀྱི་སྐོར་མང་པོ་འབྱུང་བ་ལྟར་ཕྱི་རོལ་པའི་ལས་སྒྲུབ་པ་ལྟ་བུ་མིན་ནམ། རྫོགས་རིམ་གྱི་སྔོན་དུ་གཏོང་དགོས་པའི་བསྐྱེད་རིམ་ཐམས་ཅད་སྟོན་པའི་ཕྱིར་དང༌། ཞེས་པ་ནས། ལྷའི་སྐུའི་རྣམ་པ་སྒོམ་པ་ལས་གཞན་པའི་ལུས་དབེན་གྱི་སྒོམ་ཚུལ་ཡང་དེ་དག་ལ་མི་སྣང་བའི་ཕྱིར་རོ། །ཞེས་ལུས་དབེན་ལ་བསྐྱེད་རིམ་གྱི་ཆ་བཞག་ཡོད། ལུས་དབེན་རིལ་པོ་རྫོགས་རིམ་དུ་འཇོག་པ་ཡང་མི་འཐད་དེ། ཞེས་པ་ནས། རིགས་བརྒྱ་ནས་རིགས་གསུམ་གྱི་བར་གྱི་ལུས་དབེན་རྣམས་རིགས་གཅིག་གི་ལུས་དབེན་དུ་སྡུད་པར་སྤྱོད་བསྡུས་ལས་གསུངས་པས། ཞེས་པ་ནས། དེ་ནི་བསྐྱེད་རིམ་གྱི་སྐབས་ནས་ཀྱང་འོང་བའི་ཕྱིར་ཏེ། སྟོང་ཉིད་རྟོགས་པའི་གཟུང་རྣམ་ལྷར་འཆར་བ་ཟེར་བ་དེ། བསྐྱེད་རིམ་གྱི་སྐབས་ནས་ཉམས་ལེན་གྱི་གཙོ་བོར་འགྱུར་གྱིན་ཡོད། དེར་བརྟེན། དེའི་སྒོ་ནས་བསྐྱེད་རྫོགས་ཀྱི་དབྱེ་བ་འབྱེད་མི་ཐུབ། ལྷ་སྐྱེད་པའི་སྔ་རོལ་ཏུ་ཤཱུ་ནྱ་ཏཱ་ལ་སོགས་པས་སྟོང་པར་སྦྱང་བར་གསུངས་ལ། དེའི་དོན་ཡང་སྟོང་ཉིད་ཀྱི་ལྟ་བ་ལེགས་པར་མ་གོ་བའི་སྣང་བ་བསྡུས་པ་ཙམ་ལ་བྱར་མི་རུང་བའི་ཕྱིར་རོ།།

གསུམ་པ་རང་གི་ལུགས་རྣམ་པར་གཞག་པ་ནི། འོ་ན་ལུས་དབེན་ལ་རིམ་གཉིས་སུ་འབྱེད་ཚུལ་ཇི་ལྟར་ཡིན་སྙམ་ན། ལུས་དབེན་ལ་བསྐྱེད་རྫོགས་ཀྱི་ཆ་གཉིས་ཡོད་པས་གང་བསྐྱེད་རིམ་གྱི་ཆ་ཡིན་པ་དང་གང་རྫོགས་རིམ་གྱི་ཆ་ཡིན་པའི་ཁྱད་པར་འབྱེད་བྱེད་གང་འདྲ་ཡིན་ཞེ་ན། གཞི་ཕུང་སོགས་ཀྱི་ཆོས་གཤེགས་པ་གཤེགས་མ་སེམས་དཔའ་སེམས་མ་ལྟ་བུའི་ལྷར་སྒོམ་པའི་ལུས་དབེན་འདི་ལ་སྟོང་ཉིད་རྟོགས་པའི་གཟུང་རྣམ་ལྷར་ཤར་མ་ཤར་གྱི་སྒོམ་ཚུལ་གཉིས་དང༌། བསྐྱེད་རིམ་གྱི་གནས་སྐབས་ནས་སྟོང་ཉིད་རྟོགས་པའི་གཟུང་རྣམ་ལྷར་ཤར་བ་དེ་བསྒོམ་བྱའི་གཙོ་བོ་ཡིན། སྟོང་ཉིད་མ་རྟོགས་པས་སྟོང་ཉིད་སྒོམ་ཚུལ་སྟོང་ཉིད་རྟོགས་པའི་གཟུང་རྣམ་ལྷར་མ་ཤར་བའི་སྒོམ་ཚུལ་ལས་མ་འདས་པ་ཡིན། སྟོང་ཉིད་རྟོགས་པའི་གཟུང་རྣམ་ལྷར་ཤར་བ་ལ་ཡང་བསམ་གཏན་གྱི་བདེ་བ་ལྟ་བུ་མ་ཡིན་པར་ཁམས་ཞུ་བས་རྐྱེན་བྱས་ནས་སྐྱེས་པའི་ཐུན་མོང་མ་ཡིན་པའི་བདེ་བས་སྟོང་ཉིད་རྟོགས་པ་ཡིན་མིན་གཉིས་དང༌། ཐུན་མོང་མ་ཡིན་པའི་བདེ་བས་སྟོང་ཉིད་རྟོགས་པ་ཡིན་མིན་གཉིས་ཀ་བསྐྱེད་རིམ་གྱི་གནས་སྐབས་ལ་ཡོང་གིན་ཡོད། བདེ་བས་སྟོང་ཉིད་རྟོགས་པ་ལ་ཡང་། རོ་རྐྱང་གི་རླུང་གཉིས་དབུ་མར་ཞུགས་གནས་ཐིམ་གསུམ་བྱས་པ་ལས་བྱུང་བའི་བདེ་བའམ་དྷཱུ་ཏཱིར་བཙུད་ནས་ཐིམ་པ་ལས་བྱུང་བའི་བདེ་བ་ཡིན་མིན་གཉིས་ཡོད་དོ། །

མདོ་དོན། སྟོང་ཉིད་རྟོགས་པའི་གཟུང་རྣམ་ལྷར་ཤར་བ་ཡིན་པ་དང་། སྟོང་ཉིད་རྟོགས་པའི་བློ་དེ་ཡང་ཁམས་ཞུ་བའི་རྐྱེན་གྱིས་བདེ་བའི་ངོ་བོར་བསྐྱེད་ནས་ཡོད་པ། ཁམས་ཞུ་ནས་བདེ་བའི་ངོ་བོར་བསྐྱེད་པ་དེ་ཡང་ལས་སམ་ཡེ་ཤེས་ཀྱི་ཕྱག་རྒྱ་དང་མཉམ་པར་སྦྱར་ནས་ཁམས་ཞུ་བའི་རྐྱེན་གྱིས་བདེ་བའི་ངོ་བོར་བསྐྱེད་པ་ཙམ་མ་ཡིན་པར། རླུང་དབུ་མར་ཞུགས་གནས་ཐིམ་གསུམ་བྱས་པ་ལས་གཏུམ་མོ་འབར་ཏེ། བྱང་སེམས་ཞུ་བའི་བདེ་ཆེན་གྱི་ངོ་བོར་བསྐྱེད་པ་དེ་ལྟ་བུའི་བདེ་ཆེན་གྱིས་སྟོང་ཉིད་ངེས་པའི་གཟུང་རྣམ་ལྷར་ཤར་བ་དེ་རྫོགས་རིམ་པའི་ལུས་དབེན་ཡིན་ཞེས་པའོ། །དེ་ལ་བསྐྱེད་རིམ་ལ་ནི། དང་པོ་སྟོང་ཉིད་རྟོགས་པའི་གཟུང་རྣམ་ལྷར་ཤར་བ་དང་མ་ཤར་བ་གཉིས་ཀྱི་ཕྱི་མ་དང་། དང་པོ་ཡང་ཡོང་ཆོག་གི་ཡོད། ཞུ་བདེས་སྟོང་ཉིད་རྟོགས་པ་མིན་པའི་སྟོང་ཉིད་རྟོགས་པ་དང༌། ཞུ་བདེས་སྟོང་ཉིད་རྟོགས་པ་མིན་པའི་སྟོང་ཉིད་རྟོགས་པ་ཡང༌ཡོད། ཞུ་བདེས་སྟོང་ཉིད་རྟོགས་པ་ཡང་ཡོད། མཐའ་མ་གཉིས་ཀྱི་གཉིས་པའི་སྒོ་ནས་ཕུང་སོགས་ལྷར་སྒོམ་པའི་ལུས་དབེན་ཡོད་ལ། རླུང་དབུ་མར་ཞུགས་གནས་ཐིམ་གསུམ་བྱས་པ་ལས་བྱུང་བའི་བདེ་བས་སྟོང་ཉིད་རྟོགས་པ་མིན་པའི་ཞུ་བདེས་སྟོང་ཉིད་རྟོགས་པའི་གཟུང་རྣམ་ལྷར་ཤར་བ་བསྐྱེད་རིམ་ལ་ཡང་ཡོད། མཐའ་མ་གཉིས་ཀྱི་དང་པོའི་སྒོ་ནས་ཕུང་སོགས་ལྷར་སྒོམ་པའི་ལུས་དབེན་ནི་རྫོགས་རིམ་ཉིད་ལ་འཇོག་གོ །བདེ་བས་སྟོང་ཉིད་རྟོགས་པ་ལ་ཡང་རོ་རྐྱང་གི་རླུང་གཉིས་དབུ་མར་ཞུགས་གནས་ཐིམ་གསུམ་བྱས་པ་ལས་བྱུང་བའི་བདེ་བས་སྟོང་ཉིད་ངེས་པའི་གཟུང་རྣམ་ལྷར་ཤར་བ་དེ། ནམ་རྒྱུད་ལ་སྐྱེས་པའི་མཚམས་ལ་རང་རྒྱུད་ལྡན་གྱི་གང་ཟག་གི་རྟོགས་པ་རྫོགས་རིམ་ལ་འཕོས་འགྲོ་བ་ཡིན། དེ་འདྲའི་བདེ་བས་སྟོང་ཉིད་རྟོགས་པའི་གཟུང་རྣམ་ལྷར་ཤར་ནས་སྒོམ་པའི་ལུས་དབེན་ནི་རྫོགས་རིམ་པའི་ལུས་དབེན་ཡིན་ཞེས་པའོ།།

ཕུང་སོགས་ལྷར་སྒོམ་པའི་བསྐྱེད་རིམ་གྱི་ལུས་དབེན་ནི་ཞེས་པ་ནས། བདེ་བ་ཆེན་པོ་ནི་རྫོགས་རིམ་པའི་རྣམ་དག་ཡིན་ལ། བདེ་བ་ཆེན་པོ་ཡང་བསྒོམས་སྟོབས་ཀྱིས་རླུང་དབུ་མར་ཞུགས་གནས་ཐིམ་གསུམ་བྱས་པ་ལས་བྱུང་བའི་བདེ་བ་ཆེན་པོ་གཞིར་བཞག་བྱས་པ་ཡིན། དེ་བཞིན་ཉིད་ཀྱི་རྣམ་དག་ནི་དེ་གཉིས་ཀའི་ཐུན་མོང་ངོ༌། །
དེས་ན་རྫོགས་རིམ་པའི་ལུས་དབེན་གྱི་ལྷ་སྒོམ་ཚུལ་སྔར་བཤད་པ་ལྟར་མི་ཤེས་ན། ཡེ་ཤེས་ཀྱི་སྐུ་སྐྱེད་པའི་ལྷར་སྒོམ་ཚུལ་ནི་རྫོགས་རིམ་པའི་ལུས་དབེན་གྱི་སྐབས་འདིར་མེད་པས། ཡེ་ཤེས་ཀྱི་སྐུ་ཞེས་པ་ནི་ཡིད་ངོའི་སྣང་བ་ཙམ་མ་ཡིན་པར་ལྷ་སྐུ་དངོས་གནས་ལ་ཤར་བ་དེ་ལ་གསུངས། བདེ་བ་ཆེན་པོའི་སྒོ་ནས་ལྷར་སྒོམ་པ་མེད་པའི་ལྷ་སོ་སོའི་རྣམ་དག་རྫོགས་རིམ་དུ་བཞག་ཀྱང་སྔགས་ཀྱི་སྐུའི་ལྷ་སྐྱེད་ཚུལ་ལས་ཁྱད་པར་མི་ཐོན་པས་རྫོགས་རིམ་པའི་ལུས་དབེན་གྱི་ལྷ་སྒོམ་ཚུལ་འདིའི་གནད་རྟོགས་པ་མ་ཡིན་ནོ། །ཞེས་པ་ནས། གཉིས་པ་བསྐྱེད་རིམ་དང་ལུས་དབེན་ཁྱད་པར་ཅན་གྱི་གོ་རིམ་ནི། བསྐྱེད་རིམ་དང་རྫོགས་རིམ་གྱི་ལུས་དབེན་གཉིས་ཀྱི་གོ་རིམ་ངེས་ལུགས་ཇི་ལྟར་ཡིན་སྙམ་ན། ཞེས་པ་ནས། དེ་ལ་བརྟེན་ནས་སྔར་བཤད་པའི་བདེ་བ་ཆེན་པོ་དྲངས་པ་ན་རྫོགས་རིམ་གྱི་ལུས་དབེན་གྱི་དངོས་གཞི་སྒོམ་པ་ཡིན་པས། ཐིག་ལེའམ་ཕྱག་མཚན་གྱི་ནང་དུ་འདུས་པའི་རྟེན་དང་བརྟེན་པའི་དཀྱིལ་འཁོར་གསལ་བཏབ་ནས་དེ་ལ་དམིགས་པ་རྩེ་གཅིག་ཏུ་གནས་ཏེ་ཉིན་ཞག་གཅིག་གི་དྲུག་ཆ་འཁྱོངས་པ་ན། རླུང་སེམས་འཇུག་པ་གཅིག་པའི་གནད་ཀྱིས་དེ་ལ་སེམས་གནས་པ་བཞིན་དུ་རླུང་ཡང་འདུས་པའི་སྟོབས་ཀྱིས་རང་ཤུགས་ཀྱིས་གཏུམ་མོ་འབར། དེ་ལ་བརྟེན་ནས་རླུང་དབུ་མར་ཞུགས་གནས་ཐིམ་པ་ཡོང་ལ། དེ་ལ་བརྟེན་ནས་བདེ་ཆེན་སྐྱེ་བཞིན་ཡོད། ཕྲ་མོའི་བསྐྱེད་རིམ་དང་དེ་ལྟར་འབྲེལ་ལོ།།

འོག་སྒོའི་ཕྲ་མོ་སྒོམ་པ་རླུང་གཉིས་དྷཱུ་ཏཱིར་སྡུད་པའི་ཐབས་སུ་འགྲོ་བར་གང་ལས་ཤེས་སྙམ་ན། བྱ་བ་དང་སྤྱོད་པའི་རྒྱུད་ལས་སྲོག་རྩོལ་བཤད་ཀྱང༌། བྱ་བ་དང་སྤྱོད་པའི་རྒྱུད་ལས་རླུང་སྡོམ་པ་བཤད་པ་ཡིན། དེས་རླུང་གཉིས་དྷཱུ་ཏཱིར་སྡུད་མི་ནུས་པ་ནི་སྔར་བཤད་ཟིན་ལ། ཞེས་པ་ནས། དེ་བཞིན་གཤེགས་པའི་རྡོ་རྗེས་ཀྱང༌། རླུང་འོད་ཟེར་ལྔ་པའམ་འབྱུང་བ་ལྔའི་བདག་ཉིད་ཅན་སྲོག་རླུང་སྙིང་གའམ་གསང་གནས་ཀྱི་དྷཱུ་ཏཱིའི་མར་སྣའམ་ཐུར་དུ་རྒྱུ་བར་བྱས་ནས་ཡུངས་འབྲུའི་ཚད་ཙམ་ཞིག་བྱང་ཆུབ་ཀྱི་སེམས་ཀྱི་ཐིག་ལེར་འདྲིལ་བའི་ཚུལ་གྱིས། ཞེས་པ་ནས། འདི་ཡང་ཉེ་བར་མཚོན་པ་ཙམ་སྟེ། ལཱུ་ཨི་པའི་ལྟེ་བར་ཕྲ་བའི་ཨཱ་ལི་ཀཱ་ལིའི་སྦྱོར་བའམ། དྲིལ་བུ་རིགས་ལྔའི་ཐུགས་ལ་སོགས་པ་ལ་ཐིག་ལེ་ལ་སོགས་པའི་བསམ་གཏན་གང་དེ་ཡང་སྲོག་འཐོན་པ་བཟློག་པའི་དོན་ཉིད་ཀྱིས་སྲོག་རྩོལ་ཞེས་བརྗོད་དོ། །ཞེས་པ་ནས། འཕྲེང་བར། ནོར་བུའི་ནང་དུ་གནས་བལྟ་བས། །ཞེས་གསུངས་པ་བུད་མེད་ལ་པདྨར་སྒྱུར་བར་གསུངས་པ་དང་འདིར་ཡང་འདྲ་བས་རྟེན་དེ་ལ་ཡང་ཤེས་པར་བྱའོ། །བུད་མེད་ཀྱི་རྟེན་ལ་ཡང་དྷཱུ་ཏཱིའི་མར་སྣ་ལ་རྩ་འཁོར་ཡོད་པ་དང་། དེ་ལ་དམིགས་པ་གཏད་ན་སེམས་འདུ་བ་གཅིག་པ་ཡིན་པར་གསུངས་པ་འདྲ། འཕགས་ལུགས་ལས་དང་པོར་ནོར་བུར་ཕྲ་མོ་བསྒོམས་ནས་བརྟན་པ་དང༌། ཞེས་པ་ནས། ཕལ་ཆེར་ཕྲ་མོའི་དཀྱིལ་འཁོར་བརྟན་པ་ནས་ལུས་དབེན་ལ་འཇུག་པ་ན། ནོར་བུར་ཁྱད་པར་གསུམ་ལྡན་གྱི་ཐིག་ལེའམ་ཡང་ན་ཕྱག་མཚན་རྡོ་རྗེ་ལྟ་བུའི་ཕྲ་མོ་དེ་ལ་སེམས་ཞུགས་པ་བཞིན་དུ་བསྒོམས་པ་མ་གཏོགས་ཕར་བལྟས་ནས་སྡོད་པའི་བཟོ་ལྟ་བུ་བྱས་པ་ཡིན་ན་རླུང་འདུ་བ་ལ་མི་ཕན། བསྒོམས་ལ། རིམ་ལྔ་གདན་རྫོགས་ཀྱི་དམར་ཁྲིད་ནང་ལ་ཐིག་ལེའི་ཁ་དོག་རང་གི་ལྷ་ཡི་ཁ་དོག་སྔོན་པོ། དབྱིབས་ཟླུམ་པོ། ཡུངས་ཀར་ཙམ་ཞེས་ཁྱད་པར་གསུམ་ལྡན་ཞིག་གསུངས་ཡོད། རླུང་གཉིས་དྷཱུ་ཏཱིར་བཙུད་པའི་རྗེས་སུ་ལུས་དབེན་དངོས་གཞིའི་བདེ་སྟོང་སྦྱོར་བ་སོགས་བསྒོམ་པར་བྱའོ། །ཞེས་པ་ནས། ཐིག་ལེ་ཕྲ་མོ་སྒོམ་པ་རོ་རྐྱང་གི་རླུང་གཉིས་སྡུད་པའི་སྲོག་རྩོལ་དུ་འགྲོ་བ་དང༌། ཞེས་པ་ནས།

ལུས་རྣམ་པར་དབེན་པའི་ངོས་འཛིན།

གསུམ་པ་ལུས་རྣམ་པར་དབེན་པའི་ངོས་འཛིན་ལ་གཉིས། གཞན་གྱི་ལུགས་དང༌། རང་གི་ལུགས་སོ། །དང་པོ་ནི། བོད་ཀྱི་བླ་མ་མང་པོས། གཟུགས་ཀྱི་ལུས་དབེན་དང་། རང་བཞིན་གྱི་ལུས་དབེན། རྣམ་པར་ཤེས་པའི་ལུས་དབེན། ཏིང་ངེ་འཛིན་གྱི་ལུས་དབེན་ཏེ་ལུས་དབེན་བཞིར་མཛད་དེ། སྤྱོད་བསྡུས་ལས། ལུས་སུ་གྲུབ་པ་འདི་ནི་སྤུངས་པ་བཞིན་དུ་གནས་ཏེ། ཞེས་པ་ནས། གཉིས་པ་རང་གི་ལུགས་ནི། དེ་ལྟར་སྔ་མ་གསུམ་ལ་ལུས་དབེན་དུ་བཤད་པ་ནི། ཞེས་པ་ནས། ལུས་ཀྱི་ཡན་ལག་དང་ཉིང་ལག་ཏུ་གཏོགས་པ་ཚོགས་པ་ལ་སྤུངས་པར་བསྟན་ཏོ། །ཕུང་སོགས་ཀྱི་ཆོས་ཉེར་ལྔ་ལ་ནི་སེམས་སེམས་བྱུང་ཡང་ཡོད་ལ། ཞེས་པ་ནས། དབེན་ལུགས་སྔར་བཤད་པ་དང་གཞན་མང་པོ་འཆད་པ་ནི་དོན་དུ་མ་མཐོང་ངོ༌། །སྔོན་ལ་མཉམ་གཞག་གི་གནས་སྐབས་སུ་ཞུ་བདེས་དྲངས་པའི་བདེ་སྟོང་གི་ཏིང་ངེ་འཛིན་བསྐྱེད། རྗེས་ཐོབ་ཀྱི་གནས་སྐབས་ལ་གང་སྣང་ཐམས་ཅད་སྟོང་ཉིད་ཀྱི་རོལ་པ་དང་བདེ་བའི་རོལ་པ། དེ་ཐམས་ཅད་ལྷ་དང་ལྷ་མོའི་རང་བཞིན་དུ་བལྟས་ནས་བསྒོམས་ཏེ་ཐ་མལ་པའི་སྣང་ཞེན་གྱིས་དབེན་དགོས། བཞི་པ་ལུས་དབེན་གྱི་རབ་ཏུ་དབྱེ་བ་ལ་བཞི། དམ་པ་རིགས་བརྒྱའི་ལུས་དབེན། ཞེས་པ་ནས། ཕྱི་ནང་དང༌གཉིས་ཀའི་རིང་ཐུང་ལ་སོགས་པའི་དབྱིབས་ཀྱི་གཟུགས་དང༌། བདག་གཞན་དང་གཉིས་ཀ་ལ་སོགས་པའི་རྣམ་པའི་གཟུགས་དང༌། ཕྱི་ནང་གི་སྔོན་པོ་སོགས་ཁ་དོག་གི་གཟུགས་དང༌། ཕྱི་ནང་གི་ཉི་ཟླ་སོགས་སྣང་བའི་གཟུགས་དང༌། རིག་བྱེད་མིན་པའི་གཟུགས་ལྔ་ནི། ཞེས་པ་ནས། མི་བསྐྱོད་པའི་རིགས་ལྔའོ། །རྣམ་སྣང་གི་རྣམ་སྣང༌དང་། རིན་འབྱུང༌། འོད་དཔག་མེད། དོན་གྲུབ། མི་བསྐྱོད་པའི་རིགས་རྣམས་སྐུ་མདོག་མི་འདྲ་བ་མ་གཏོགས། ཞལ་དང་ཕྱག་མཚན་སྤྱི་མཚུངས་ཡིན། ཚོར་ཕུང་རིན་འབྱུང་ལ་ཕྱེ་ན། ཞེས་པ་ནས།

གཉིས་པ་ཁམས་བཞིའི་ལུས་དབེན་གྱི་དབྱེ་བ་ནི། རྩ་རྒྱུད་ལས། ས་ནི་སྤྱན་ཞེས་བྱ་བ་ཡིན། །ཞེས་པ་ནས། དེ་ནི་འོད་ཟེར་བཅུ་གཉིས་ཏེ། །ཞེས་སྙིང་གའི་དབུས་ནས་བྱུང་བའི་གཟུང་བ་ཡུལ་གྱི་རླུང་དྲུག་དང་འཛིན་པ་ཡུལ་ཅན་གྱི་རླུང་དྲུག་སྟེ་རླུང་བཅུ་གཉིས་དབང་པོའི་ལམ་ལ་བརྟེན་ནས་འཛིན་པ་ཡུལ་ཅན་གྱི་རླུང་དྲུག་དང༌། གཟུང་བ་ཡུལ་དྲུག་གི་རླུང་དུ་འགྱུར་བར་གསུངས་པས། ཞེས་པ་ནས། གོས་དཀར་མོའི་རྣམ་སྣང་སོགས་ལྔའི་འོ། །མུ་སྟེགས་པ་རིགས་འགའ་ཤས་ཀྱིས་ནང་ལ་རྟག་པར་སྦྱིན་སྲེག་གི་མེ་རྒྱུན་མ་ཆད་པར་བཞག་ཡོད། དེ་ལ་རྒྱུན་བཞག་གི་མེ་ཟེར། རླུང་སྒྲོལ་མ་ལ་ཕྱེ་ན་ནང་གི་ནི། ཞེས་པ་ནས། གསུམ་པ་དབང་པོ་དྲུག་གི་ལུས་དབེན་ནི། རྩ་རྒྱུད་ལས། རྡོ་རྗེའི་སྐྱེ་མཆེད་ཉིད་དག་ཀྱང༌། །ཞེས་པ་ནས། མིག་གིས་གཟུགས་གསུམ་འཛིན་པ་དང༌། གཟུགས་སྡུག་མི་སྡུག་བར་མ་གསུམ་ཡིན་ནམ། མིག་འབྲས་ཀྱི་དཀར་པོ་དང༌། ཟུར་གྱིས་ལྟ་བའི་མིག་གི་གཟུགས་དང༌། ཞེས་པ་ནས། རྐང་མེད་དང་རྐང་མངས་རྐང་གཉིས་སོགས་བཞིའི་སེམས་ཅན་རྣམས་ཀྱང་སེམས་ཙམ་མོ་ཞེས་རྣམ་པ་གཅིག་ཏུ་རྟོགས་པ་དང༌། ཕྱི་ནང་གི་དངོས་པོ་རྣམས་སོ་སོར་ཕྱེ་སྟེ་བརྟགས་ན་ཐམས་ཅད་ཀྱང་སངས་རྒྱས་ཀྱི་རང་བཞིན་ནོ་ཞེས་ཤེས་ནས། ཐམས་ཅད་ལ་རང་བཞིན་རྣམ་དག་རང་ཆས་སུ་ཡོད་པ། ཆོས་ཐམས་ཅད་ཀྱི་ཆ་ཤས་འདི་དག་གོ་ཞེས་པདྨའི་འདབ་མ་ལྟར་སོ་སོར་རྟོག་ཅིང༌། ཞེས་པ་ནས། ལྔ་པ་ནི་དྲི་མ་སྤངས་ན་གནས་འགྱུར་རུང་གི་ཡིད་ཀྱི་དབང་པོའི་ངོ་བོ་ལ་བྱའོ། །གཞི་དུས་ཀྱི་ཡེ་ཤེས་ལྔའི་དབང་དུ་བྱས་པ་ཡིན། འདིར་སྤྱོད་བསྡུས་སུ། འཇམ་དཔལ་གྱི་ཏིང་ངེ་འཛིན་བཤད་ཟིན་ཏོ། །ཞེས་པ་ནས།

སྔོན་མ་རྒྱུད་པ་ལ་བཞུགས་མཁན་བློ་བཟང་འཕྲིན་ལས་སོགས་དང་། དགེ་བཤེས་བགྲེས་ཤོས་ཉག་རེ་རྣམ་རྒྱལ་ཡང་ཕལ་ཆེར་ཡོད། ང་ཚོ་འཛོམས་སྐབས་ཤིག་ལ་བཀའ་ཆོས་དཀོན་པའི་གྲས་ཞུ་ཐུབ་ན་ཡག་པོ་འདུག་ཅེས་སྐད་ཆ་བྱུང་། ཡོངས་འཛིན་རྣམ་པ་གཉིས་བཞུགས་ཡོད། ངས་ཀྱང་ཅུང་ཙམ་འདོན་རྒྱུ་བྱས། ང་ལ་ཤོག་ལྷེ་ཞིག་སྤྲད་པའི་ནང་ལ་བཀའ་གདམས་ཐིག་ལེ་བཅུ་དྲུག་བཀོད་འདུག །དེ་སྐབས་ང་ལ་བཀའ་གདམས་ཐིག་ལེ་བཅུ་དྲུག་གི་དབང་ཐོབ་མེད། དེ་ལ་གནད་འགག་ཆེན་པོ་ཞིག་འདུག་བསམས། བཀའ་གདམས་ཕ་ཆོས་བུ་ཆོས་ཀྱི་ལུང་ང་ཆུང་ཆུང་སྐབས་ནས་ཡོངས་འཛིན་རིན་པོ་ཆེའི་སྐུ་མདུན་ནས་ཞུས། དང་བ་འདྲེན་པ་ཞིག་དང་དད་པ་ལྷུག་ལྷུག་ཡོང་བ་ཞིག་འདུག །མི་གཞན་ལ་ཡང་ལུང་བཏོན་མྱོང་། ཁྲི་བྱང་རིན་པོ་ཆེ་ལ་བཀའ་གདམས་ཐིག་ལེ་བཅུ་དྲུག་གི་དབང་ཞིག་གནང་རོགས་ཞེས་སྐྱབས་འཇུག་ཞུས་པར། ཁྲི་བྱང་རིན་པོ་ཆེས་ཆེད་དམིགས་ཀྱིས་ལྗགས་བསྙེན་གནང་ནས། ཐིག་ལེ་བཅུ་དྲུག་གི་དབང་བཀའ་དྲིན་སྩལ། དེ་སྐབས་ང་ལ་བསྙེན་པ་གཏོང་བའི་དུས་ཚོད་མ་བྱུང་། རྗེས་ལ་ང་ཨ་མེ་རི་ཀར་སོང་། དགེ་བཤེས་ཚུལ་ཁྲིམས་རྒྱལ་མཚན་དང་ངེད་གཉིས་རླངས་འཁོར་གཅིག་གི་ནང་ལ་མཉམ་དུ་སྡོད་པའི་སྐབས་ཤིག་ལ། ང་ཕྱིར་རྒྱ་གར་ལ་སོང་བ་དང་ཐིག་ལེ་བཅུ་དྲུག་གི་བསྙེན་པ་གཏོང་དགོས་ཀྱི་ཡོད་ཅེས་སྐད་ཆ་བྱུང་བར་དགེ་བཤེས་ལགས་ཀྱིས་ལམ་སང་། འོ། བསྙེན་པ་གྲུབ་པ་དང་དབང་ཞུ་བར་ཡོང་གི་ཡིན་ཟེར། ངས་འགྲིག་གི་རེད་མཆོག་སྤྲུལ་རིན་པོ་ཆེ་སྐབས་དེར་ཚུར་ཕེབས་ཀྱི་ཡིན་པས་ངས་ཁྲི་བྱང་རིན་པོ་ཆེའི་སྐུ་མདུན་ནས་ཞུས་པ་ཡིན། དབང་དང་པོ་དེ་མཆོག་སྤྲུལ་རིན་པོ་ཆེར་འབུལ་ཐུབ་ན་ཧ་ཅང་ཡག་པོ་ཡོང་ཞེས་བཤད། དེ་སྐབས་ཁྲི་བྱང་རིན་པོ་ཆེའི་ཡང་སྲིད་མཆོག་སྤྲུལ་རིན་པོ་ཆེ་རྒྱ་གར་ལ་ཚུར་ཕེབས་པའི་རེ་བ་ཆེན་པོ་ཞིག་བརྒྱབ་ཡོད། ལོ་གསུམ་བཞི་ཞིག་གི་གོང་ལ་ཐིག་ལེ་བཅུ་དྲུག་གི་བསྙེན་པ་ཞིག་བཏང་བ་ཡིན། བསྙེན་པ་གྲུབ་པའི་ཉིན་མོར་སྐྱབས་རྗེ་ཁྲི་བྱང་རིན་པོ་ཆེས་ཧ་ཅང་ཐུགས་དགྱེས་པོ་གནང་བའི་རྨི་ལམ་གསལ་པོ་ཞིག་བྱུང་། ཕལ་ཆེར་དེའི་རྗེས་ལ་བླ་ཏི་རིན་པོ་ཆེ་ཕར་ཕེབས་རྒྱུ་བྱས་ནས་ངེད་གཉིས་བཀའ་མོལ་བྱུང་། ངས་མར་འདི་ལྟར་ཞུ་ཤེས་ཀྱི་མི་འདུག་སྟེ། ཐིག་ལེ་བཅུ་དྲུག་གི་དབང་དེ་བྱེད་པའི་སྐབས་ལ་དེའི་སྦྱིན་བདག་དེ་སྐྱབས་རྗེ་ཁྲི་བྱང་རིན་པོ་ཆེའི་མཆོག་སྤྲུལ་རིན་པོ་ཆེས་གནང་ཐུབ་ན་ཧ་ཅང་ཡག་པོ་ཡོང་ཞེས་བླ་ཏི་རིན་པོ་ཆེ་ལ་མངགས་ནས་ཁོང་ཕར་ཕེབས། ཚུར་སྨོན་ལམ་གོང་ལ་ཕེབས་པའི་རྩིས་གནང་ཡང་། ཕེབས་མ་ཐུབ། དགེ་བཤེས་ལགས་ཨ་མཆོག་ཀྲོང་ཀྲོང་བྱས་ནས་ཡོང་། སྐྱབས་རྗེ་ཁྲི་བྱང་རིན་པོ་ཆེའི་ཡང་སྲིད་ཕེབས་མ་ཐུབ་པས་ཕར་བསྒྱངས་ན་གང་འདྲ་འདུག་ཅེས་བཤད་པར། དགེ་བཤེས་ལགས་གཉོམ་ཆུང་ཡིན་པས་དེ་ག་རང་ཞུ་ངེས་ཡིན་ཟེར། དེ་ནས་མཆོག་སྤྲུལ་རིན་པོ་ཆེ་ཚུར་ཕེབས་ཐུབ་ན་བསམས་ནས་ཕལ་ཆེར་ལོ་གཉིས་གསུམ་ཞིག་བསྒྱངས། ཡིན་ན་ཡང་། བར་སྐབས་ཁྲི་བྱང་རིན་པོ་ཆེའི་ཡང་སྲིད་ལམ་སང་ཚུར་ཕེབས་ཐུབ་པ་ཁག་པོ་འདུག །རྐྱེན་མང་པོ་ཞིག་གི་ཐོག་ནས་ཧ་ཅང་སྐུ་མཉེལ་པོ་ཆགས་འདུག །ཞབས་ཕྱི་ཚོས་ཀྱང་རང་ཚུགས་ཟིན་པོ་ཞིག་དང་བློ་ཐག་ཆོད་པོ་ཞིག་བྱེད་མ་ཐུབ་ཅིང་། ཉེ་འཁོར་ལ་ཡང་སེམས་པ་སྦུག་སྲུབས་དོག་པོས་བཅིངས་པའི་བཟོ་ལྟ་བུ་བྱས་ནས་ག་དུས་ཕེབས་ཐུབ་མིན་ངས་མི་ཤེས། ངས་ཚུར་ཕེབས་རྒྱུའི་སྐོར་ཞུ་བར་ཕྱིན་པ་ཡིན་ན་སྐྱབས་རྗེ་རིན་པོ་ཆེའི་ཕེབས་བཞུད་ལ་རང་དབང་དགོས། འགྲོ་བ་མིའི་ཀུན་སྤྱོད་ཐོབ་ཐང་རེད་ཅེས་ཤོད་མཁན་ཡོང་གིན་འདུག་པས་དེ་རིང་འདིར་ཁྱེད་རང་ཚོ་དགེ་བཤེས་རྣམ་པ་མང་པོ་ཞིག་ཕེབས་ཡོད་པ་དང་། རྒྱུད་གྲྭ་སྟོད་སྨད་ཀྱི་དགེ་འདུན་པ་མང་པོ་ཞིག་ཀྱང་ཡོད་པ་དང་། གཞན་ཡང་། དགེ་འདུན་འདུས་པ་ཆེན་པོ་འཛོམས་ཤོས་ཤིག་ཆགས་ཡོད། ཁ་སང་མར་ཡོང་ཁར་བསམ་བློ་ཞིག་བཏང་ནས་བརྟག་དཔྱད་ཅིག་བྱས་པ་ཡིན་ཏེ་དུས་ལ་བབ་པའི་བཟོ་ལྟ་བུ་ཞིག་འདུག །དེར་བརྟེན། ཐིག་ལེ་བཅུ་དྲུག་གི་དབང་ད་རེས་འདོན་དགོས་པ་མིན་ནམ་བསམས་སོང་།

ཐིག་ལེ་བཅུ་དྲུག་དེ་བོད་ཁ་བ་གངས་ཅན་གྱི་ལྷག་པའི་ལྷ་སྐལ་འཕགས་པ་སྤྱན་རས་གཟིགས་ཀྱི་ཐུན་མོང་མ་ཡིན་པའི་ཆོས་སྐོར་དང་། འབྲོམ་སྟོན་པ་རྒྱལ་བའི་འབྱུང་གནས་ཀྱི་དག་སྣང་སྤྲུལ་པའི་རོལ་གར་གྱི་ཐོག་ནས་ཤར་བའི་ཆོས་སྐོར་ཞིག་ཆགས་ཡོད། བོད་མ་ཡིན་པས་རྒྱ་གར་མ་ནི་མ་རེད། དེར་བརྟེན། མཁས་གྲུབ་རིན་པོ་ཆེའི་ཐུབ་བསྟན་བྱི་དོར་ནང་ལ་ཟུར་ཟ་དང་བཀའ་བཀྱོན་ཅུང་ཙམ་ཡོད། དགེ་འདུན་གྲུབ་པའི་རྣམ་ཐར་ནང་ལ་འཁོད་པ་ལྟར་ཐམས་ཅད་མཁྱེན་པ་དགེ་འདུན་གྲུབ་པ་ལ་བཀའ་གདམས་ཕ་ཆོས་བུ་ཆོས་ཟེར་བ་དེ་ཆོས་ཁུངས་མ་མ་རེད་ཟེར་ཞེས་ཞུ་མཁན་བྱུང་། དགེ་འདུན་གྲུབ་པས་བཀའ་ལན་ལ་ཆོས་རྣམ་དག་ཡིན་མིན་ངས་མི་ཤེས། སེམས་ལ་ནི་ཧ་ཅང་ཕན་པོ་འདུག་ཅེས་གསུངས། དཀྱིལ་འཁོར་གྱི་གཙོ་བོ་ལ་འབྲོམ་སྟོན་པ་བཀོད་ཡོད། ཁུ་སྟོན་བརྩོན་འགྲུས་གཡུང་དྲུང་ཇོ་བོ་ཡབ་སྲས་གཉིས་ལ་དད་པ་ཡང་གནང་གིན་ཡོད། སྐུ་མཉེལ་པོ་ཡང་ཅུང་ཙམ་བཟོ་བཞིན་ཡོད། ཁུ་སྟོན་བརྩོན་འགྲུས་གཡུང་དྲུང་ཡང་དཀྱིལ་འཁོར་གྱི་ནང་ལ་བཞུགས་ཡོད། བོད་གངས་ཅན་གྱི་ཐུན་མོང་མ་ཡིན་པའི་ལྷ་སྐལ་གྱི་ཆོས་ཀྱི་བཟོ་ལྟ་བུ་ཆགས་ནས་འབུལ་གྱིན་ཡོད་པས། འདིའི་གཡས་གཡོན་གྱི་མི་མང་ནང་ལ་དོ་སྣང་ཡོད་མཁན་རྣམས་ཀྱང་ཡོང་ཐུབ་པའི་ཆེད་དང་སློབ་གྲྭ་རྣམས་ཀྱང་གུང་གསེང་ཡིན་པས། གནངས་ཉིན་གཟའ་ཉི་མ་ལ་འདོན་དགོས་བསམས། ཞོགས་པའི་ཆུ་ཚོད་དགུ་པ་ལ་མགོ་བཙུགས། ཆུ་ཚོད་བཅུ་གཅིག་བར་མ་ཚར་ན་འཕྲོ་ཕྱི་དྲོར་བཏོན་ཆོག །གནངས་ཉིན་ཙོང་དང་སྒོག་པ་མེད་པའི་དཀར་སྐྱོང་གཙང་མ་བྱེད་དགོས། དོལ་རྒྱལ་སྟེན་མཁན་ཚོར་སོ་སོར་སྐྱབས་དང་དཔུང་གཉེན་ཟུར་གསལ་ཞིག་ཡོད་པས་མ་ཡོང་རོགས་ཞེས་མུ་མཐུད་ནས་ངས་ཤོད་བཞིན་ཡོད། དང་པོ་ནས་ངས་ལྷག་བསམ་རྣམ་དག་བྱས་ནས་འགོ་བཙུགས། ལྷག་བསམ་རྣམ་དག་བྱས་ནས་མཇུག་སྐྱེལ་གྱི་རེད་མ་གཏོགས་སླ་རུ་སླ་རུ་འགྲོ་བ་ཞིག་ནམ་ཡང་བྱེད་མི་སྲིད། དམ་ཉམས་ཀྱི་ལྷད་ལྟ་བུ་མེད་པའི་མ་ཎི་བགྲང་མཁན་སློབ་གྲྭའི་ཕྲུ་གུ་ཡིན་ན་ཡང་འདྲ། རྒན་རྒོན་ཡི་གེ་ཤེས་མི་ཤེས་སུ་ཡིན་ན་ཡང་འདྲ། བོད་ཁ་བ་གངས་ཅན་གྱི་འཕགས་པ་སྤྱན་རས་གཟིགས་ལ་དད་པ་དང་འདུན་པ་ཡོད་པ་ཞིག་ཡིན་ན་ཡོང་ན་མ་འགྲིགས་པ་ཅང་མི་འདུག །

བཞི་པ་ཡུལ་ལྔའི་ལུས་དབེན་གྱི་དབྱེ་བ་ནི། རྩ་བའི་རྒྱུད་ལས། གཟུགས་སྒྲ་ལ་སོགས་སྔགས་པ་ཡིས། །ཞེས་པ་ནས། རྐྱེན་གསུམ་ཚོགས་པ་ལ་བརྟེན་ནས་ཡུལ་གྱི་ཁྱད་པར་མ་ཕྱེ་བར་མཐོང་བའི་གཟུགས་སྤྱི་ཙམ་པ་དང༌། ཡུལ་གྱི་ཁྱད་པར་ཕྱེ་ནས་རྗེས་སུ་ཆགས་པའི་དང༌། ཞེས་པ་ནས། རྣ་བའི་ནང་དང་མགོ་དང་སྐྲའི་སྒྲ་དང༌། མགོ་དམར་པོ་དེ་ཚོའི་ཨ་མཆོག་ཅུང་ཙམ་འཇམ་པ་མེད་དམ། གླུ་དང་རྒྱུན་གྱི་སྒྲ་དང༌། ཞེས་པ་ནས། ངེས་པར་རྒྱུ་བ་ལུས་ལ་བརྟེན་ནས་རེག་བྱ་མྱོང་བའི་གྲོགས་བྱས་ཏེ་མྱོང་བའི་རེག་བྱ་རྡོ་རྗེ་མ་ལ་ཕྱེ་ན། ཕྱག་རྒྱ་དང་སྟན་གཅིག་ལ་གནས་པའི་དང༌། ཞེས་པ་ནས། རྩ་རྒྱུས་ཁྲོ་བོ་བཅུ་དང་སེམས་དཔའ་གཉིས་སུ་སྒོམ་པ་གསལ་བར་མ་བཤད་པས་སྤྱོད་བསྡུས་འདིར་དེའི་དབང་དུ་མཛད་པ་ཡིན་ཏེ། ཞེས་པ་ནས། ཆ་ཤས་སོ་སོ་བ་བརྒྱར་ཕྱེ་ནས་ལྷ་སོ་སོར་བྱས་པའི་མིང་ངོ༌། །དམ་པ་རིགས་བརྒྱའི་ལུས་དབེན་ཞེས་པ་ཕུང་ཁམས་སྐྱེ་མཆེད་ཀྱི་ཆོས་ཐ་མལ་པར་སྣང་བ་དེ་དང་དེ་ཐམས་ཅད་སྟོང་ཉིད་རྟོགས་པའི་གཟུང་རྣམ་དམ་པ་རིགས་བརྒྱའི་ལྷར་ཤར་བར་བལྟས་ཤིང་། བདེ་སྟོང་འབར་བའི་གྲོགས་སུ་བསྐྱེད་པ་ཞིག་ཡིན་པས། མཉམ་གཞག་པའི་ནང་གི་བདེ་སྟོང་གི་མྱོང་བ་ཅི་ཙམ་ཟབ་ཏུ་སོང་བའི་ཚོད་ཀྱིས་རྗེས་ཐོབ་ཀྱི་སྐབས་ལ་གང་སྣང་སྟོང་པ། སྟོང་པ་བདེ་བ། བདེ་བ་ལྷའི་རྣམ་རོལ་ཏུ་འཆར་ཐུབ། རྗེས་ཐོབ་ཏུ་ཅི་ཙམ་དུ་བདེ་བའི་རྣམ་རོལ་ཏུ་འཆར་ཐུབ་པ་དེའི་ཚོད་ཀྱིས་མཉམ་གཞག་གི་བདེ་སྟོང་གི་ཉམས་ལེན་ཡང་གོང་ནས་གོང་དུ་འཕེལ་ཐུབ། མདོར་ན། ཐུན་མཚམས་ཀྱི་རྣལ་འབྱོར་གྱི་ཉམས་ལེན་གྱིས་ཐུན་གྱི་རྣལ་འབྱོར་གྱི་ཉམས་ལེན་ལ་བོགས་འདོན་པ་དང་། ཐུན་གྱི་རྣལ་འབྱོར་གྱི་ཉམས་ལེན་གྱིས་ཐུན་མཚམས་ཀྱི་རྣལ་འབྱོར་གྱི་ཉམས་ལེན་ལ་བོགས་འདོན་པ་སོགས་ཆུ་ཚོད་ཉི་ཤུ་རྩ་བཞིའི་སད་དུས་ཀྱི་ཉམས་ལེན་གྱིས་གཉིད་དུས་ཀྱི་ཉམས་ལེན་ལ་ཕན། གཉིད་དུས་ཀྱི་ཉམས་ལེན་གྱིས་སད་དུས་ཀྱི་ཉམས་ལེན་ལ་ཕན། དེར་བརྟེན། རྗེ་བཙུན་མི་ལས། ང་རེས་འགའ་ཉལ་ཞིང་ཉལ་ཞིང་བསྒོམས། །ཉལ་ཞིང་ཉལ་ཞིང་བསྒོམས་ཙ་ན། །ཉལ་ཚད་འོད་གསལ་དུ་འགྲོ་བའི་གདམས་པ་ཡོད། །ཅེས་དང་། ང་རེས་འགའ་ཟོས་ཤིང་ཟོས་ཤིང་བསྒོམས། །ཟོས་ཤིང་ཟོས་ཤིང་བསྒོམས་ཙ་ན། །ཟོས་ཚད་ཚོགས་འཁོར་དུ་འགྲོ་བའི་གདམས་པ་ཡོད། །ཅེས་གསུངས།

གཉིས་པ་ནི། དེ་ལྟར་དམ་པ་རིགས་བརྒྱར་ཕྱེ་བ་དེ་དག་ཀྱང་བསྡུ་ན། ཞེས་པ་ནས། ལྔ་པ་དེ་སོར་སྡུད་དང་བསམ་གཏན་གྱི་ཡན་ལག་ཏུ་འགྱུར་ཚུལ་ལ་གཉིས། སོར་སྡུད་ལུས་དབེན་དུ་སྡུད་ཚུལ་དང༌། བསམ་གཏན་ལུས་དབེན་དུ་སྡུད་ཚུལ་ལོ། །དང་པོ་ནི། སོར་སྡུད་ཀྱི་རྒྱུད་ཕྱི་མ་ལས། དབང་པོ་བཅུ་པོ་རྣམས་ཀྱི་ཡང༌། །ཞེས་པ་ནས། ཆག་འགྱུར་ལས། དབང་པོ་བཅུ་པོ་རྣམས་ཀྱི་ནི། །དབང་པོ་བཅུ་པོ་རྣམས་ཀྱི་ཡང༌། །ཞེས་པའི་ཡང་སྒྲ་དེ་ཆག་འགྱུར་ལ་མེད། ཞེས་འབྱུང་ལ། འགྲེལ་པར་ཡང་ཡང་གི་དོན་མེད་དོ། །ཞེས་པ་ནས། དབང་པོས་ཡུལ་ལྔ་ལོངས་སྤྱོད་པའོ། །དེ་ཡང་བསྐྱེད་རིམ་གྱི་ཐུན་མོང་གི་བསྙེན་པ་རྡོ་རྗེ་བཞི་ཞེས་གསུངས་པའི་ཐུན་མོང་གི་བསྙེན་པ་རྡོ་རྗེ་བཞི་མཐར་ཕྱིན་ནས་མཆོག་གི་བསྙེན་པ་ལ་འཇུག་པའི་རྣལ་འབྱོར་པའི་དབང་པོས་སམ་མིག་སོགས་དབང་པོ་ལྔས་ཡུལ་ལོངས་སྤྱོད་པ་ཡིན་མོད་ཀྱང༌། དེ་ཙམ་ཞིག་སོར་སྡུད་སྒོམ་པའི་ལམ་མིན་ཏེ། སོར་སྡུད་དེ་ནི་ཡིད་ཀྱི་ཤེས་པ་ཉིད་ལ་གཞག་དགོས་པའི་ཕྱིར་རོ། །ཞེས་པ་ནས། དེའི་ཕྱིར་སྔར་བཤད་པའི་རྣལ་འབྱོར་པས་དབང་པོ་ལྔས་ཡུལ་ལྔ་ལོངས་སྤྱོད་ཚུལ་ཁྱད་པར་བ་འགའ་ཞིག་ལ་སོ་སོར་སྡུད་ཀྱི་སྒྲ་བཤད་དུ་ཡོད་མོད་ཀྱང༌། རྫོགས་རིམ་པ་རླུང་གི་རྣལ་འབྱོར་ལ་མྱོང་བ་ཐོན་པ་ཞིག་གིས་ཡན་ལག་གི་རླུང་ལྔ་ལ་རྡོར་བཟླས་བྱས་པའི་རྐྱེན་གྱིས་སྒོ་ལྔའི་དབང་པོའི་ཤེས་པའི་མངོན་ཤེས་འགྲུབ་པ་དང་། དེ་ལ་བརྟེན་ནས་མིག་ཤེས་ཀྱིས་སྒྲ་ཐོས་པ་ལྟ་བུ་དང་། དྲི་ཚོར་བ་ལྟ་བུ་ཡོང་གིན་མེད་དམ་ཞིབ་ཕྲ་མི་ཤེས། ཡན་ལག་དྲུག་གི་ཡ་གྱལ་གྱི་སོར་སྡུད་ནི། དབང་པོས་ཡུལ་ལ་ལོངས་སྤྱོད་པའི་ཚེ། ཞེས་པ་ནས། འོ་ན་སྒྲོན་གསལ་ལས། སོ་སོར་སྡུད་པ་རྣམ་པར་སྦྱང་བའི་དོན་དུ་ཡན་ལག་གཉིས་པ་བསྟན་ཅེས་པའི་དོན་གང་ཡིན་སྙམ་ན། བསམ་གཏན་རྗེས་ལ་ཡོང་བ་དང་སོར་སྡུད་སྔོན་ལ་ཡོང་བའི་བཟོ་ལྟ་བུ་འདིའི་དོན་གང་ཡིན་སྙམ་ན། དབང་པོས་འདོད་ཡོན་ལོངས་སྤྱོད་པ་ལམ་དུ་བྱེད་པར་སོར་བསམ་གཉིས་འདྲ་ཡང༌། བསམ་གཏན་དུ་དེ་རྣམས་ཡོངས་སུ་དག་པའི་ལྷར་བསྒོམས་ནས་ལོངས་སྤྱོད་པ་ལྟར་སོར་སྡུད་དུ་མེད་པའི་དོན་ནོ། །འོ་ན། སོར་སྡུད་ལུས་དབེན་དུ་མི་འགྱུར་བའི་སྐྱོན་ཨེ་ཡོད་ཅེ་ན། དེ་ལྟ་ནའང་ལུས་དབེན་དུ་མི་འགྱུར་བའི་སྐྱོན་མེད་དེ། ཞེས་པ་ནས།

གཉིས་པ་བསམ་གཏན་ལུས་དབེན་དུ་སྡུད་ཚུལ་ནི། བསམ་གཏན་གྱི་ཡན་ལག་ནི། རྒྱུད་ཕྱི་མ་ལས། འདོད་པ་ལྔ་ནི་མདོར་བསྡུས་ན། །ཞེས་པ་ནས། གསང་བ་གསུམ་བྱུང་རྟོག་པ་སྟེ། །གསང་བ་གསུམ་ནི་ཡུལ་དབང་རྣམ་ཤེས་གསུམ་ཡིན། དེ་ཡི་ལོངས་སྤྱོད་དཔྱོད་པ་འོ། །ཞེས་པ་ནས། ཞེས་འོང་རྒྱུར་འདུག་ཀྱང་འགྱུར་ཅུང་མ་བདེའོ། །སངས་རྒྱས་ལྔ་ནི་མིག་ལ་སོགས་པ་སྟེ་དེ་རྣམས་ཀྱི་སྦྱོར་བ་ནི། ཞེས་སྟེ་སྒྲ་ཐོན་པས་འགྱུར་ཅུང་མ་བདེའོ། །མིག་སོགས་ལྔ་རྣམ་སྣང་ནས་མི་བསྐྱོད་པའི་བར་གྱི་སངས་རྒྱས་ལྔར་ཡང་དག་པར་སྦྱོར་བས་ན། ཞེས་པ་ནས། དེ་ལྟར་དབང་པོ་དང་ཡུལ་གཉིས་སངས་རྒྱས་ཡིན་ཞེས་ཡོངས་སུ་དག་པའི་ལྷར་བརྟག་པ་དེ་ནི་བསམ་གཏན་ཏེ། ཞེས་པ་ནས། བདུད་རྩི་གསང་བར་རབ་ཏུ་ཕྱེ་སྟེ་སྒོམ་པ་ནི་དཔྱོད་པར་བཤད་པ་ལྟར་ཞིབ་ཏུ་ཕྱེ་མ་ཕྱེའི་སྒོ་ནས་རྟོག་དཔྱོད་དུ་བཞག་སྟེ། སོར་སྡུད་མ་ཟད་བསམ་གཏན་གྱི་ཡན་ལག་རྟོག་དཔྱོད་འདི་གཉིས་ཀྱང་རྗེས་ཐོབ་ཏུ་སྐྱོང་བའི་ལུས་དབེན་ནོ། །ཞེས་པ་ནས། དེ་བརྟན་པ་ན་བདེ་སྟོང་གི་རྣམ་འགྱུར་ཡོངས་སུ་དག་པའི་ལྷར་འཆར་བའི་བསམ་གཏན་ལ་བསླབ་བོ། །སྣང་དུས་ཀྱི་སྐབས་ཉིད་ནས་སྟོང་པ། སྟོང་དུས་ཀྱི་སྐབས་ཉིད་ནས་སྣང་བའི་སྣང་སྟོང་ཟུང་འཇུག་གི་གོ་བ་ཡག་པོ་ཆགས་ནས་ཆོས་ཅན་གྱི་སྣང་བ་སྣ་ཚོགས་པ་ཤར་སྐབས། དེ་ཐམས་ཅད་སྟོང་པའི་རོལ་པའམ་སྟོང་པའི་རྣམ་འགྱུར་དུ་མཐོང་ཐུབ། དེ་ཡང་། ཆོས་རྣམས་སྟོང་པའི་རྣམ་འགྱུར་ཡིན། རང་བཞིན་གྱིས་སྟོང་པ་ཡིན་པས་རྐྱེན་གྱིས་བཅོས་སུ་ཡོད། རྐྱེན་གྱིས་བཅོས་སུ་ཡོད་པས་བཟང་ངན་སྣ་ཚོགས་པའི་རྣམ་འགྱུར་ཤར་བའི་བློ་དེ། རྒྱུ་འབྲས་ཀྱི་རྣམ་གཞག་འདི་ཐམས་ཅད་འཆར་བའི་བློ་ཞིག་ཡིན་པས། དེ་ཐམས་ཅད་སྟོང་པའི་རྣམ་རོལ་ཏུ་ཤར་ཡོང་། མཉམ་གཞག་གི་སྐབས་ལ་སྟོང་པ་དང་བདེ་བ་ཆེན་པོ་དབྱེར་མེད་རོ་གཅིག་ཏུ་ཞུགས་པར་མོས་པ་ཤུགས་ཆེན་བསྐྱེད་པའི་དབང་ལས་རྗེས་ཐོབ་ཏུ་གང་སྣང་སྟོང་པའི་རྣམ་རོལ་ཏུ་ཤར་བ་བཞིན་བདེ་བའི་རྣམ་རོལ་ཏུ་ཡང་ཤར་བ་ཞེས་གསུངས། འདིར་སྒྲོན་གསལ་ལས། རྟོག་དཔྱོད་གཉིས་ཀྱིས་དེ་ལྟར་དཔྱད་ནས་དེ་ཁོ་ན་ཉིད་ལ་འཇུག་པ་ལ་མངོན་པར་ཕྱོགས་པས། གང་ཡིད་བདེ་བའི་མཚན་ཉིད་ཅན་དེ་ནི་དགའ་བ་ལ་རེག་པའོ། །
བསམ་གཏན་གྱི་ཡན་ལག་ལྔའི་ནང་གི་དགའ་བ་ཡིན། དེ་ཁོ་ན་ཉིད་ལ་མངོན་པར་ཞུགས་པས་ལུས་ཤིན་ཏུ་སྦྱངས་པ་ལ་སོགས་པའི་མཚན་ཉིད་ཅན་གྱི་བདེ་བ་གང་ཐོབ་པ་དེ་ནི་བདེ་བས་བསྡུས་པའོ། །ཞེས་པ་ནས། པ་ཚབ་ཀྱི་འགྱུར་ལས། དེ་ལྟར་དཔྱད་ནས་ཞེས་པ་ལ་དེ་ལྟར་དཔྱོད་བཞིན་པ་ལ། ཞེས་པ་ནས། སྔར་བཤད་པ་དེ་ལྟར་སྦྱངས་པའམ་གོམས་པར་བྱས་པ་ལས་འོག་ནས་འཆད་པ་ལྟར་གྱི་རབ་ཀྱི་མཐར་ཐུག་པར་སོན་པའི་ཕྱིར། ཤེས་དང་ཤེས་བྱ་བྱུང་ཟད་པའི། །ཞེས་པའི་ཤེས་པ་མིག་གི་རྣམ་ཤེས་ལ་སོགས་པ་དྲུག་དང༌། ཞེས་པ་ནས། ཕྱི་མ་ནི་པ་ཚབ་ཀྱིས། དེ་ཐམས་ཅད་སྟོང་པ་ཉིད་དང་གཅིག་ཏུ་མཐར་ཐུག་པར་འབྱུང་བར་འགྱུར་ཏེ། ཞེས་པ་ལ་དེ་ནི་ཐམས་ཅད་སྟོང་པ་ཉིད་གཅིག་པུའི་མཐར་ཐུག་པར་འགྱུར་ཏེ། ཞེས་པ་ནས། སྔར་གྱི་སེམས་རྩེ་གཅིག་པ་དེ་ནི་སངས་རྒྱས་ཀུན་གྱི་རང་བཞིན་སྟོང་པ་ཉིད་ལ་ཞུགས་པ་དང༌། ཞི་བ་སྟེ་སྣང་བ་ཙམ་མོ་ཞེས་པའི་ཙམ་གྱི་སྒྲས་ཀུན་རྟོག་རྣམས་དེའི་དུས་ན་ཡོད་པ་གཅོད་དེ་ཞི་བའི་དོན་ནོ། །ཞེས་པ་ནས།

ལུས་དབེན་ཇི་ལྟར་ཉམས་སུ་བླང་བའི་ཚུལ།

དྲུག་པ་ལུས་དབེན་ཇི་ལྟར་ཉམས་སུ་བླང་བའི་ཚུལ་ལ་གསུམ། ཕྲ་མོ་བསྒོམས་པས་རླུང་འདུ་ལུགས། དེ་ལས་ཞུ་བདེ་སྐྱེ་ཚུལ། སྐྱེས་པའི་ཚེ་མཉམ་རྗེས་སུ་སྐྱོང་ཚུལ་ལོ། །དང་པོ་ནི། བསྐྱེད་རིམ་གྱི་རགས་པ་དྲན་པ་གཅིག་པའི་རྣལ་འབྱོར་སྔོན་ལ་བསྒོམས། དེ་ནས་ཕྲ་བ་རྟོག་པའི་རྣལ་འབྱོར་གྱི་ཕྲ་མོའི་དཀྱིལ་འཁོར་ལ་དམིགས་པའི་རྣལ་འབྱོར་བརྟན་པོ་རྙེད་པས་ཞུ་བདེ་ཁྱད་པར་ཅན་འདྲེན་ནུས་པ་སྔར་བྱུང་ན། དགའ་བའི་སྐྱེ་ཚུལ་ཤེས་པར་བྱས་ལ་འཆད་པ་ལྟར་བསྐྱང༌། ཁམས་ཞུ་རིམ་གྱི་བདེ་བའི་ངོ་བོ་གང་འདྲ་ཡོང་གིན་ཡོད་མེད་ཉམས་མྱོང་གི་ཐོག་ནས་ཤེས་པ་ཞིག་དང་། སྟོང་པ་བཞིའི་ཁྱད་པར་དེ་ཚོའི་གྲས་རྗེས་མཐུན་པ་ཡོང་གིན་ཡོད་དམ་མེད་དམ། སྐབས་རེར། ཁམས་འབབ་སླ་བ་ལ་དགའ་བ་བཞི་སྔོན་ལ་སྐྱེ་བ་དང་ཡང་རླུང་ཐིམ་དཀའ་བ་ལ་སྟོང་པ་བཞི་རྗེས་ལ་ཡོང་བས་དགའ་བཞི་སྟོང་བཞི་བྲང་སྤྲོད་དུ་སྐྱེ་བའི་ངེས་པ་མེད། ག་ལེར་གོམས་ཡོང་ན་དགའ་བ་བཞི་དང་སྟོང་པ་བཞི་བྲང་སྤྲོད་ཀྱི་ཚུལ་དུ་ཡོང་བར་གསུངས། དེ་ལྟར་རྙེད་ཀྱང་མ་བྱུང་ན་མཚམས་འདི་ནས་གཙོ་བོ་ཡབ་ཡུམ་གྱི་རྣལ་འབྱོར་ལ་གནས་ནས་བསྒོམ། དེ་ཡང་མིན་པ་ད་ལྟ་འཇུག་པ་ལྟར་བྱེད་ན། འདི་ཆེད་དུ་བྱ་བའི་གདུལ་བྱ་བསྐྱེད་རིམ་ཕྲ་རགས་མཐར་ཕྱིན་ནས་ཚད་ལོངས་པ་ཞིག་གི་དབང་དུ་བྱས་ནས་གསུང་གིན་ཡོད། དཀྱིལ་འཁོར་གྱི་འཁོར་ལོའི་རྣལ་འབྱོར་སྒོམ་པ་སྔོན་དུ་བཏང་བའི་མཐར་བསྒོམ་མོ། །རིམ་ལྔ་བསྡུས་པ་ལས། ལུས་ཀྱི་གནད་དང་དུས་ཀྱི་གནད་ཡུལ་གྱི་གནད་རླུང་གི་གནད་དེ་གནད་བཞིའི་ཁྱད་པར་དང་ལྡན་པའི་སྒོ་ནས་བསྒོམ་དགོས་པར་གསུངས་པའི་ཚུལ་ནི། ལུས་དང་དུས་དང་ཡུལ་རླུང་གི །གནད་ནི་རྣམ་པ་བཞིར་ཤེས་བྱ། །ཞེས་བཤད་པ་ལྟར་བྱ་བ་ལ་ལུས་ཀྱི་གནད་ནི་ངག་དབེན་དུ་འཆད་པ་ལྟར་རོ། །ལུས་ཀྱི་གནད་ལུས་རྣམ་སྣང་གི་ཆོས་བདུན་ལྡན་གྱི་སྟེང་དབུགས་འབྱུང་རྔུབ་བསྣན་པས་ཆོས་བརྒྱད་ལྡན་དུ་བྱས་ཏེ་ཉམས་སུ་ལེན་དགོས། དུས་ཀྱི་གནད་ནི་སྤྱིར་རྒྱུན་དུ་བ་ཡིན་མོད་ཀྱང༌། དུས་གཏན་དུ་སྒོམ་པ་ཡིན་མོད་ཀྱང་། ཁྱད་པར་དུ་སྟོང་པ་གཙོ་བོར་བྱེད་ན་ཐོ་རེངས་རིག་པ་གསལ་བའི་སྐབས་དང༌། བདེ་བ་གཙོ་བོར་བྱེད་ན་ཕྱི་དྲོ་མེའི་དུས་སུ་སྒོམ། རླུང་གི་གནད་ནི་རང་ལུགས་པས་ཆོག་གོ །གང་དུ་དམིགས་པ་གཏོད་པ་ཡུལ་གྱི་གནད་ནི། ལེའུ་དྲུག་པའི་སྒྲོན་གསལ་ལས། ལུས་དབེན་སྒོམ་པའི་རྣལ་འབྱོར་པ་སྐྱེས་པས་རྡོ་རྗེའི་བུ་གར་ཕྱག་མཚན་ནས་འབྲུ་ཙམ་དང༌། དེ་སྒོམ་པའི་རྣལ་འབྱོར་མ་བུད་མེད་ཀྱིས་དབུ་མའི་མར་སྣེ་ཡོད་སའི་གནས་དེའམ་བྷ་གའི་ནང་དུ་ཙ་ཎ་ཀའི་ཚད་ཙམ་དང༌། ཞེས་པ་ནས། རྡོ་རྗེའི་བུ་གར་སྒོམ་པར་གསུངས་པ་དང་མི་མཐུན་པ་མེད་དོ། །གཉིས་ཀར་རླུང་དབུ་མར་ཞུགས་པའི་སྒོ་ཡོད། རྡོ་རྗེའི་ཁར་སྒོམ་པ་ནི་དྷཱུ་ཏཱིའི་མར་སྣ་ཡིན་པ་ལ་དགོངས་པས་དེ་གཉིས་འདྲའོ། །ཞེས་པ་ནས། ཐིག་ལེའི་ཁ་དོག་ནི་རང་གི་ལྷའི་མདོག་ཏུ་བྱ་བ་སྒྲོན་གསལ་གྱི་དགོངས་པའོ། །ཐིག་ལེ་ཁྱད་པར་གསུམ་ལྡན་གསུངས། ཐིག་ལེ་ཤིན་ཏུ་ཕྲ་བ་ལ་སེམས་ཟིན་ན་ཀུན་རྟོག་གཅོད་སླ་བས། དེ་གཡོ་བའི་ལས་ཀྱི་རླུང་ཡང་འགོག་པར་སླའོ། །ཐིག་ལེ་ཤིན་ཏུ་འོད་འཚེར་བ་ཞིག་ལ་བསམ་བློ་བཏང་ན་བྱིང་བ་གཅོད་སླ་བ་དང་། དམིགས་རྟེན་ཐིག་ལེ་ཆུང་ཆུང་ཕྲ་བ་ལ་སེམས་ཞུགས་པ་བཞིན་དུ་བསྒོམས་ན་དེ་གཡོ་བའི་ལས་ཀྱི་རླུང་ཡང་འགོག་པར་སླ་བ་ཡིན། ཅི་བྱས་ཀྱང་དེ་འདྲ་ལ་མི་ཟིན་པར་སྣང་ན། ཅུང་ཆེ་རུ་བཏང་ནས་དེ་ལ་ཟིན་པ་ན་ཕྲ་རུ་བྱ་སྟེ། འདི་ནི་བསྐྱེད་རིམ་མ་བརྟན་པར་སྒོམ་པ་རིམ་པ་བརྒལ་བའི་སྐྱོན་ཡིན་གྱི། ཆེད་དུ་བྱ་བའི་གདུལ་བྱ་ཚད་ལྡན་བསྐྱེད་རིམ་ཕྲ་རགས་མཐར་ཕྱིན་ནས་སྒོམ་མཁན་དེ་ལ་རིམ་པ་བརྒལ་བའི་སྐྱོན་གྱི་དཀའ་ངལ་མི་ཡོང་། བརྟན་ན་དེ་འདྲ་བ་ལ་སེམས་མི་ཟིན་པའི་དོན་མེད་དོ། །ཞེས་པ་ནས། རླུང་འགག་ཏུ་འདོད་པ་ལ་སྔ་རོལ་ཏུ་མི་བདེ་བ་ཐན་ཐུན་སྐྱེ་བ་སེལ་ཚུལ་སོགས་ཀྱི་མན་ངག་ཞིབ་པར་ནི་ལོགས་སུ་བཤད་པར་བྱའོ། །དེ་ཚོ་ཅི་རིགས་པ་ཞིག་རིམ་ལྔ་གདན་རྫོགས་ཀྱི་དམར་ཁྲིད་ནང་ལ་ཐོན་ཡོད། དེ་ལྟར་ནོར་བུའི་རྩ་འཁོར་གྱི་དབུས་སམ་དྷཱུ་ཏཱིའི་མར་སྣའི་ལུས་ཀྱི་གནད་ཆེ་སར་དམིགས་པ་གཏད་ནས་བསྒོམས་པས་རླུང་སེམས་འཇུག་པ་གཅིག་པའི་གནད་ཀྱིས་དེར་སེམས་ཟིན་པ་ན། ཞེས་པ་ནས། རང་སེམས་དལ་བུ་དལ་བུས་གཟུང༌། །དམིགས་པ་ཕྲ་མོ་དེ་ལ་རང་གི་སེམས་ཞུགས་པ་བཞིན་དུ་བྱས་ནས་གཟུང་དགོས། དྷཱུ་ཏཱིའི་མར་སྣའི་གནས་དེ་མར་དམའ་བོ་ཡིན་པས་ནམ་རྒྱུན་དེ་ལ་བསམ་བློ་གཏོང་སྐབས་ཕལ་ཆེ་བར་མར་མཐོང་བ་ལྟ་བུ་དང་མར་བལྟས་འདུག་པ་ལྟ་བུ་ཞིག་གི་སྣང་བ་འཆར་གྱིན་འདུག །ལུས་ཀྱི་སྟོད་ཀྱི་དྷཱུ་ཏཱིའི་ཡར་སྣ་ལ་བསྒོམས་པ་ཡིན་ན་དེ་ལ་སེམས་ཞུགས་པ་བཞིན་དུ་སྒོམ་པ་ལས་སླ་བའི་བཟོ་ལྟ་བུ་ཞིག་ཡིན། མགྲིན་པ་ནས་སྙིང་ག་དེ་ནས་ལྟེ་བ་ལ་བསམ་བློ་གཏོང་སྐབས་སེམས་ལ་མིག་གིས་མཐོང་བའི་བཟོ་ལྟ་བུའི་སྣང་བ་ཤུགས་ཆེན་པོ་འདུག །དེར་བརྟེན། བོད་ཀྱི་བླ་མ་གོང་མ་ཚོས་རྩ་རླུང་ཐིག་ལེ་སྒོམ་པའི་སྔོན་ལ་སྟོང་ར་སྒོམ་པ་དང་དེ་ནས་རྩ་གསུམ་འཁོར་ལོ་དྲུག་གསལ་འདེབས་པ་རྩ་ལམ་སྦྱོང་ཚུལ་གསུངས་པ་དེ་དག་ཧ་ཅང་ཕན་ཐོགས་ཆེན་པོ་ཡོད། སྔོན་ལ་མགྲིན་པ་དང་སྤྱི་བོའི་ཐད་ཀ་ལྟ་བུ་ཞིག་ལ་མིག་གི་རྒྱབ་ལོགས་ལ་སེམས་ཞུགས་པ་བཞིན་དུ་བྱས་པའི་ང་རྒྱལ་མ་ཤོར་བའི་སྟེང་ནས་ཐིག་ལེ་ཡར་ཕྱིན་ནས་ཡར་ནས་མར་མཐོང་བའི་བཟོ་ལྟ་བུ་དང་། ཡང་། ཐིག་ལེ་མར་ཕྱིན་ནས་སྙིང་གའི་ཐད་ནས་མགྲིན་པའི་རྩ་འཁོར་དང་ལྟེ་བའི་རྩ་འཁོར་ལ་བལྟས་པའི་བཟོ་ལྟ་བུ། ཡང་། ཐིག་ལེ་ལྟེ་བའི་རྩ་འཁོར་ལ་མར་སླེབས་ནས་སྙིང་གའི་རྩ་འཁོར་དང་གསང་གནས་བདེ་སྐྱོང་གི་རྩ་འཁོར་མཐོང་བའི་བཟོ་ལྟ་བུ། ཡང་། ཐིག་ལེ་གསང་གནས་བདེ་སྐྱོང་གི་རྩ་འཁོར་ལ་མར་སླེབས་ནས་མར་ནོར་བུའི་དབུས་ཀྱི་རྩ་འདབ་བརྒྱད་པ་དང་ཡར་ལྟེ་བ་སྤྲུལ་པའི་འཁོར་ལོའི་རྩ་འཁོར་མཐོང་བ་ལྟ་བུ། ཡང་། ཐིག་ལེ་མར་ནོར་བུའི་རྩེར་ཕྱིན་ནས་མར་ནས་ཡར་མཐོང་བའི་བཟོ་ལྟ་བུ་གོམས་ན། རྗེས་ལ་དྷཱུ་ཏཱིའི་མར་སྣ་ལ་ཕྲ་ཐིག་གསལ་བཏབ་ནས་དེ་ལ་རང་གི་སེམས་ཞུགས་པ་བཞིན་དུ་སྐབས་རེར། དྷཱུ་ཏཱིའི་ཡར་སྣ་ལ་ཡར་སླེབས་ནས་ཡར་སྣའི་མཚམས་ནས་ཕྱི་ལོགས་ཅུང་མཐོང་བ་ལྟ་བུ་དང་ནང་གི་རྩ་སྦུབས་ཀྱི་གནས་རྣམས་མཐོང་བ་ལྟ་བུ། ཡང་། དྷཱུ་ཏཱིའི་མར་སྣ་ལ་མར་ཕྱིན་ནས་མར་སྣའི་མཚམས་ནས་ཕྱི་ལོགས་ཀྱི་སྐུའི་བཀོད་པ་རྣམས་ཅུང་མཐོང་བ་ལྟ་བུ་དང་ནང་གི་རྩ་སྦུབས་ཀྱི་གནས་རྣམས་མཐོང་བ་ལྟ་བུ་སྒོམ་པ་ལས་སླ་པོ་ཡོང་གིན་ཡོད།

དངོས་པོ་མེད་པའི་གནས་སུ་འགྱུར། །ཞེས་པ་ནས། ཕྱིན་ལོག་ས་ནི་རྣམ་པར་ལྡོག །དེ་ལྟར་གོམས་སྐབས་ཉིན་ཞག་གི་དྲུག་ཆ་འཁྱོངས་པའི་སྐབས་ལ། ཐོག་མར་རླུང་དབུ་མར་ཞུགས་པའི་རྟགས་སུ་སྣ་ཁུང་གི་རླུང་རྒྱུ་བ་ཤེད་མཚུངས་ཡོང་བ་དང་། དེ་ནས་རླུང་དབུ་མར་གནས་པའི་རྟགས་སུ་སྣ་ཁུང་གི་རླུང་གི་རྒྱུ་བ་ཆད་དེ་ལྟོ་བ་མི་འགུལ་བ། དེ་ནས་རླུང་དབུ་མར་ཐིམ་པའི་རྟགས་སུ་སྨིག་རྒྱུ་ལྟ་བུ་སོགས་རྟགས་དེ་དག་རིམ་གྱིས་ཡོང་གིན་ཡོད། ཡིན་ན་ཡང་། ཐོག་མར་རྟགས་དེ་དག་ཧ་ཅང་གསལ་པོ་ཡོང་གིན་ཡོད་ཚོད་མི་འདུག །གོམས་པ་ཆེ་རུ་ཆེ་རུ་ཕྱིན་པ་དང་རླུང་འདུ་ཚབས་ཆེ་རུ་ཆེ་རུ་ཕྱིན་པའི་སྐབས་ལ་རྟགས་དེ་དག་གསལ་དུ་གསལ་དུ་གོ་རིམ་ངེས་ཅན་དུ་ཤར་བ་འོང་། དྷ་རམ་ས་ལར་བྱ་བྲལ་ལ་སྡོད་མཁན་གྱི་རིགས་འགའ་ཤས་ལ་རྟགས་དེ་དག་ཅུང་ཙམ་རགས་རིམ་ནས་ཤར་ཡོང་བ་ལྟ་བུ་བཤད་རྒྱུ་འདུག །ང་ལ་ངོ་ཤེས་པ་གཅིག་གཉིས་ཤིག་ཡོད། སྨིག་རྒྱུ་ལྟ་བུ་སྣང་བ་ནི། །ཞེས་པ་ནས། རྟགས་ནི་བཞི་པར་ཤེས་པར་བྱ། །སྨིག་རྒྱུ་ལྟ་བུ་དང་། དུ་བ་ལྟ་བུ། མཁའ་སྣང་མེ་ཁྱེར་ལྟ་བུ། མར་མེ་ཏ་ལ་ལ་འབར་བ་ལྟ་བུ་སྟེ་བཞི་པོ་དེ་ཡིན། དེ་བཞིན་ཕྱིན་ལོག་རྣམ་པར་ཤེས། །ཞེས་པ་ནས། གསལ་བ་རྟགས་ནི་ལྔ་པ་འོ། །ཤིན་ཏུ་ཕྲ་བའི་གནས་སྐབས་དེ་བཤད་པ་ཡིན། ལྭ་བ་པའི་གཞུང་ཡིན་ནམ་གཅིག་ནས་གསུངས་པ་ལྟར། ཀུན་རྟོག་རགས་པ་རྣམས་ཐིམ་པའི་ཤེས་པ་འདི་ལ་ནང་གསེས་ཀྱིས་སྣང་མཆེད་ཐོབ་གསུམ་ཞེས་སྣང་བ་གསུམ་བཤད་ཡོད། དེ་གསུམ་ཐམས་ཅད་རིམ་པ་བཞིན་སྤྲིན་མེད་པའི་ནམ་མཁའ་ལ་དཀར་ལམ་པ་དང་། དམར་ལམ་པ། ནག་ལམ་པའི་སྣང་བ་ཤར་བ་ཡིན་པར་གསུངས། དེ་ནས་ཐམས་ཅད་སྟོང་པ་འོད་གསལ་ཤར་སྐབས་ཟླ་ཉི་སྨག་གསུམ་གྱི་སྐྱོན་དང་བྲལ་བའི་ཐོ་རངས་ཀྱི་ནམ་མཁའ་སྟོང་སང་ངེ་བའི་སྣང་བ་འཆར་བར་གསུངས། མཚན་མ་ལྔ་པོ་དེ་ཡིས་ནི། །ཞེས་པ་ནས། རྣལ་འབྱོར་པས་ནི་འདི་ལ་འབད། །ཤིན་ཏུ་ཕྲ་བའི་སེམས་འདི་འདྲ་མངོན་དུ་བྱེད་སྐབས། རྣལ་འབྱོར་ཆེན་པོ་ངལ་གསོ་བྱ། །ཞེས་པ་དེ་ཡིན། གཟུང་བ་ཡི་ནི་ཡན་ལག་གོ །ཞེས་སོ། །ཞེས་པ་ནས། ལྔ་པ་ནི་འོད་གསལ་གྱི་དུས་ཡིན་ལ། མཁས་གྲུབ་ནོར་བཟང་རྒྱ་མཚོས་སྨིག་རྒྱུ་ནས་མར་མེ་ཏ་འབར་བར་གྱི་རྟགས་དབང་པོ་ལྔའི་རླུང་ནང་དུ་ལྡོག་པར་རྩོམ་པ་དང་ཅུང་ཟད་ལོག་པའི་སྐབས་སོགས་ལ་ཡང་འབྱུང་བས། ཐིམ་རྟགས་མི་འཁྲུལ་བ་ནི་དེའི་མཇུག་དེ་མ་ཐག་ཏུ་སྟོང་སང་གི་རྣམ་པ་འཆར་ཏེ། ཞེས་རླུང་ཐིམ་པའི་རྟགས་མི་འཁྲུལ་བ་ནི། སྟོང་སང་གི་སྣང་བ་ཤར་བ་དེ་གཙོ་བོར་བྱས་ནས་སྣང་མཆེད་ཐོབ་གསུམ་གྱི་རྟགས་དཀར་ལམ་པ་དང་དམར་ལམ་པ་ནག་ལམ་པ་ཤར་བ་དེ་དག་ཡིན་པར་གསུངས། གསུང་སྟངས་འདི་ལ་བལྟས་ན་རྟགས་གོང་མ་བཞི་ཆ་ཚང་མ་ཤར་བར་སྨིག་རྒྱུ་ལྟ་བུ་དང་དུ་བ་ལྟ་བུ་ཤར། དེ་ནས་གསལ་པོ་རང་མེད་པ་ལྟ་བུ། ཡང་སྨིག་རྒྱུ་ལྟ་བུ་དང་དུ་བ་ལྟ་བུ་མཁའ་སྣང་མེ་ཁྱེར་ལྟ་བུ་ཤར། དེ་ནས་གསལ་པོ་མེད་པ་ཡོང་གིན་ཡོད་པ་མིན་ནམ། ང་རང་ཚོར་ནམ་རྒྱུན་སེམས་ལ་རྟགས་བརྒྱད་པོ་དེ་དག་མཐར་ཆགས་སུ་མར་ཡོང་གིན་ཡོད་པའི་སྣང་བ་འདྲ་ཞིག་འཆར་གྱིན་ཡོད། དེ་ཅུང་ཙམ་ཡིན་ཚོད་མི་འདུག །འོད་གསལ་དུ་འཇུག་པ་ཡང་སྲོག་རྩོལ་གསུམ་བསྒོམས་པའི་མཐུས་འཇུག་པ་ལ་དགོངས་ནས། ཞེས་པ་ནས། དེས་ན་ལུས་ཀྱི་རྩའི་གནད་ཆེ་སར་སེམས་ཟིན་པ་ནི་སེམས་འཛིན་གཞན་དང་འདྲ་བ་མིན་ནོ། །སྔགས་རིམ་ཆེན་མོའི་ནང་ལ་གསུངས་པ་ལྟར་སྔགས་བླ་མེད་ཀྱི་ཐིག་ལེ་སྒོམ་པ་ལྟ་བུ་དང་། སྔགས་འཁོར་བཀོད་པ་ལྟ་བུ་དེ་ཚོ་ལུས་ཀྱི་གནད་ངེས་ཅན་རྩ་འཁོར་ཡོད་ས་ལ་སྒོམ་གྱིན་ཡོད་པས། སྤྲོ་བསྡུའི་དམིགས་པ་མང་པོ་དང་བསྲེས་ན་ཡང་རླུང་སེམས་འདུ་བ་ལ་མི་གནོད་པར་གསུངས། འོག་སྒོར་ཕྲ་མོ་སྒོམ་པའི་ལག་ལེན་ནི་དེའི་བར་དུ་ཡོད་མོད་ཀྱང༌། ཞེས་པ་ནས། རྣལ་འབྱོར་པས་ནི་འདི་ལ་འབད། །ཅེས་གསུངས་པ་ལྟར་སྒོམ་པ་ལ་འབད་པ་དྲག་པོ་བྱའོ། །ཤེས་བྱའི་སྐད་ཆ་མིན་པར་ད་བསྒོམ་དགོས་པར་གསུངས་པ་ཡིན། འདིའི་སྐབས་སུ་རིམ་ལྔ་གདན་རྫོགས་ཀྱི་དམར་ཁྲིད་ཀྱི་ལུང་ཅུང་ཙམ་འདོན་དགོས།

རིམ་ལྔ་གདན་རྫོགས་ཀྱི་དམར་ཁྲིད།

རྫོགས་རིམ་གྱི་རིམ་པ་སོ་སོ་ལ་བསླབ་ཚུལ།

གཉིས་པ་ལ་གཉིས། རྫོགས་རིམ་གྱི་རིམ་པ་སོ་སོ་ལ་བསླབ་ཚུལ་དང༌། ཞེས་པ་ནས། འོག་སྒོར་ཕྱག་མཚན་ནམ་ཐིག་ལེ་ཕྲ་མོ་ལ་སེམས་བརྟན་པར་བྱེད་པ་དང༌། སྔོན་ལ་སྟེང་སྒོའི་སྣ་རྩེར་ཕྱག་མཚན་ཕྲ་མོ་ལ་སེམས་བཟུང་བ་དང་དེའི་སྤྲོ་བསྡུ་བྱེད་པ་དེ་ཡིན། དེ་ནས་ཐིག་ལེ་རྡོ་རྗེའི་ལམ་ནས་ཡིད་ཀྱིས་རིག་མའི་པདྨར་ཕྱུང་སྟེ་དེར་བཞག་པའི་ནང་དུ། ཞེས་པ་ནས། འོག་སྒོའི་ཕྲ་མོ་འདིའི་སྟེང་ནས་བསྐྱེད་རིམ་དང་རྫོགས་རིམ་དུ་འགྲོ་ཚུལ་གཉིས་ཡོད་དེ། དང་པོ་ནི་སྔར་བཤད་པ་ལྟར་རོ། །སྟེང་སྒོའི་ཕྱག་མཚན་དང་འོག་སྒོའི་ཐིག་ལེ་སྒོམ་པ་དེ་ཙམ་ཞིག་བསྐྱེད་རིམ་གྱི་ལུས་དབེན་སྒོམ་པ་ཡིན། གཉིས་པ་ནི་ནོར་བུའི་དབུས་ན་རྩ་འཁོར་གཅིག་ཡོད་པ་དང༌། ཞེས་པ་ནས། དྷཱུ་ཏཱིར་རླུང་འདུས་པ་དང་དེར་ཐིམ་པའི་དབང་གིས་ལྷན་སྐྱེས་ཀྱི་ཡེ་ཤེས་སྐྱེད་པ་ཡིན་ཏེ། དྷཱུ་ཏཱིར་རླུང་ཐིམ་པའི་དབང་གིས་གཏུམ་མོ་འབར། དེ་ལ་བརྟེན་ནས་བྱང་སེམས་ཞུ། དེ་ལ་བརྟེན་ནས་བདེ་ཆེན་བསྐྱེད་པས་ལྷན་སྐྱེས་ཀྱི་ཡེ་ཤེས་སྐྱེད་པ་ཡིན། འོག་སྒོའི་ཕྲ་མོ་བསྒོམས་པས་རོ་རྐྱང་གི་རླུང་ཕྱིར་རྒྱུ་བ་བཟློག་ནས་དྷཱུ་ཏཱིར་འཛུད་པའི་སྒོ་ནས་དེ་སྲོག་རྩོལ་དུ་འགྱུར་ཚུལ་ཡིད་ཆེས་པའི་ཁུངས་དང་བཅས་པ་རྒྱས་པར། ཞེས་པ་ནས། རླུང་གི་གནད་ནི་ཕྱི་ནང་དུ་རྒྱུ་བ་ཧར་སྒྲ་སོགས་སྒྲ་ཅན་དང་ཤུགས་ཅན་དུ་མི་བྱ་བར་དལ་ཞིང་རླུང་རིང་ཐུང་མི་སྙོམས་པ་དང་འཚངས་པ་མ་ཡིན་པར་འཇམ་པར་བྱའོ། །ཞེས་པ་ནས། འདི་འདྲ་བའི་རིགས་རྣམས་ལ་དམིགས་པ་གཏོད་པའི་གནད་ལེགས་པར་ཤེས་མི་ཤེས་ལ་ཁྱད་ཤིན་ཏུ་ཆེ་བས་བླ་མས་ལེགས་པར་བསྟན་དགོས་སོ། །དམིགས་པ་གཏོད་སའི་གནད་མ་འཕྱུགས་པ་ཞིག་དགོས། དེར་སྒོམ་པ་ན་གང་ལ་སེམས་འཇོག་པའི་གཞི་དམིགས་པ་ལ། ཞེས་པ་ནས། གྲངས་མང་ཉུང་དང་རྒྱ་ཆེ་ཆུང་ནི་ཅི་རིགས་སུ་འཆར་རོ། །གྲངས་མང་ཉུང་གསུངས་པ་མེ་ཁྱེར་ལྟ་བུ་ལ་གསུང་གིན་ཡོད་དམ། སྨིག་རྒྱུ་ལྟ་བུ་དང་དུ་བ་ལྟ་བུ་ལ་གྲངས་མང་ཉུང་སྦྱར་བ་ཅང་ཨེ་ཡོད། རྒྱ་ཆེ་ཆུང་ཞེས་པ་ལ་ཡང་གོ་རྒྱུ་ཞིག་ཡོད་ཚོད་འདུག །རྟགས་འདི་རྣམས་དབང་པོ་ལྔའི་རླུང་ནང་དུ་ལྡོག་པར་རྩོམ་པ་དང༌། ཞེས་པ་ནས། ཐིམ་པར་རྩོམ་པའི་སྐབས་སུ་འབྱུང་བ་མང་དུ་ཡོད་པ་ལས། མཁས་གྲུབ་ནོར་བཟང་རྒྱ་མཚོས་གསུངས་པ་ཏག་ཏག་ཡིན་འདུག །སྐབས་འདིར་འབྱུང་བའི་གཙོ་བོ་ནི་དྷཱུ་ཏཱིར་ཚུད་ནས་ཐིམ་པར་རྩོམ་པའི་སྐབས་སུ་འབྱུང་སྟེ། ཞེས་པ་ནས། རླུང་དྷཱུ་ཏཱིར་ཚུད་ནས་ཐིམ་པ་ལས་བྱུང་བའི་དགའ་བཞི་ལ་ནི། དེའི་རྟེན་བྱང་སེམས་ཞུ་བ་ནོར་བུའི་རྩེར་ཡིན་ཀྱང་འཛིན་པར་ཤིན་ཏུ་སླ་ལ། རླུང་དབུ་མར་ཞུགས་གནས་ཐིམ་གསུམ་བྱས་ནས་ཁམས་ཞུ་ནས་དགའ་བཞི་སྐྱེ་བ་ལ་བྱང་སེམས་ནོར་བུའི་རྩེར་སླེབས་པ་ཡིན་ཀྱང་བྱང་སེམས་མར་འཕེན་པའི་རླུང་གི་ནུས་པ་ཉམས་ཚར་བས་འཛིན་པ་ཤིན་ཏུ་སླ་བ་ཡིན། ཁྱད་པར་དུ་ནོར་བུའི་དབུས་སམ་རྩེར་ཕྲ་མོ་བསྒོམ་པ་ལ་ནི། ཞེས་པ་ནས། རླུང་འདུ་སླ་བ་མིན་པར་ཞུ་བདེའི་ཉམས་སྐྱེ་སླ་བ་འགའ་ཞིག་ལ་འབར་འཛག་བསྒོམས་ན་ཁྱད་པར་དུ་དང༌། གཏུམ་མོ་འབར་འཛག་བསྒོམས་ན་ཁམས་ཞུ་ནས་འཛག་པའི་ཉེན་ཁ་ཡོད། དེ་མིན་ཡང་འོག་སྒོའི་ཕྲ་མོ་ལ་སོགས་པ་བསྒོམས་པ་ལ་ཡང་བྱང་སེམས་ཞུ་བ་འབབ་པ་འོང་བས། ཞེས་པ་ནས། སེམས་ཀྱིས་བྱང་སེམས་རྣམས་རྩ་གནས་ཀུན་ཏུ་དགྲམ་པར་བསམ་པ་ལན་མང་དུ་བྱའོ། །གོང་དུ་གེགས་སེལ་བོགས་འདོན་གསུངས་པ་དེ་ཡིན། གསུམ་པ་ནི། དེ་ལྟར་བསྒོམ་པའི་དུས་སུ་འོག་སྒོ་གཉིས་ཀའམ་གང་རུང་སྐྲངས་པ་དང༌། ཞེས་པ་ནས། ཕྱི་མ་རེས་ནས་ཀྱང་རླུང་དྷཱུ་ཏཱིར་བསྡུ་དཀར་མ་སོང་བ་ཞིག་གལ་ཆེའོ། །དེ་ངོ་མ་ཡིན། ཚུར་འདུས་ཡང་ཕར་དེད་ཡང་ཚུར་གཞི་ནས་འདུ་བའི་འབད་རྩོལ་བྱེད་དགོས་བྱུང་ན་ཉིས་ལས་ཆགས་པ་ཡིན། དེར་བརྟེན། གེགས་ཞི་བ་དང་སྔར་རླུང་འདུ་བ་དེ་མ་འཆོལ་བའི་ཐབས་བྱ་དགོས་པ་ཡིན། དེ་རྣམས་ལ་དང་པོ་དགེ་སྦྱོར་སྐྱོང་བ་ན་དལ་བུས་སེམས་གཟུང་བར་གསུངས་པ་ལྟར་མ་བྱས་པར་སྦྱོར་བ་རྩུབ་པོའམ་དམ་དྲགས་པ་སོགས་སྐྱོང་ཚུལ་མ་ཤེས་པ་ལས་འབྱུང་བ་ཡང་ཡོད་པས། ཞེས་པ་ནས།

དེ་རིང་འདིར་ཨ་མཆོག་རིན་པོ་ཆེ་ཆེད་དུ་མར་ཡོང་བའི་ལས་འགན་དེ། གདན་ས་གསུམ་གྱི་ནང་ནས་མཁས་པ་དང་སློབ་གཉེར་བའི་ནང་གི་རིག་པ་བཀྲ་བ་དེ་ཚོའི་ནང་ནས་རིམ་པས་ཚན་རིག་གི་ནང་ནས་སེམས་ཀྱི་རྣམ་གཞག་དང་། དེ་བཞིན་འཛམ་བུའི་གླིང་གི་རྣམ་གཞག །རྡུལ་ཕྲ་རབ་ཀྱི་རྣམ་གཞག་དེ་དག་ལ་དོ་སྣང་ཞིག་བྱེད་ཐུབ་ན། དཔེ་མཛོད་ནས་འགན་ཁུར་ནས་སངས་རྒྱས་པའི་ལྟ་གྲུབ་དང་འབྲེལ་བ་ཡོད་པའི་ཚན་རིག་གི་སྡེ་ཚན་ལ་དམིགས་བསལ་གྱིས་མཁས་པ་དེ་ཚོ་དང་མཉམ་དུ་གོ་བསྡུར་བྱེད་པ་དང་། ག་ལེར་གྲ་འགྲིགས་ན་དུས་ཚོད་ངེས་ཅན་ཞིག་གི་སློབ་ཚན་ནང་ལ་སློབ་ཁྲིད་ལྟ་བུ་བྱེད་པའི་འགོ་ཞིག་བཙུགས་ན་ཡག་པོ་ཡོད་པའི་བསམ་ཚུལ་ལོ་ཤས་སྔོན་ནས་ཡོང་སྡོད་ཀྱིན་ཡོད་པས་འདིར་ཡོང་བའི་རྒྱུ་མཚན་དེ་ཡིན། ངས་འདིར་ཞུ་དགོས་པ་ལ་གནད་འགག་ཆེན་པོ་ཞིག་ཡོད། འཛམ་བུའི་གླིང་འདིའི་སྟེང་ལ་ཡོངས་གྲགས་ཚན་རིག་ཅེས་བཤད་ན། བདེན་དོན་གཏན་ལ་འབེབས་བྱེད་ཅིག་ཡིན་པར་ངོས་འཛིན་བྱེད་ཀྱིན་ཡོད་ལ་རེད་ཀྱང་རེད། ཚན་རིག་པ་མཚན་ཉིད་ཚང་བ་ཞིག་ཡིན་ན་བློ་གཟུ་བོར་གནས་ནས་བརྟག་དཔྱད་བྱེད་མཁན་ཞིག་ཡིན། ད་ལྟ་ཕན་ཆད་བརྟག་དཔྱད་བྱེད་སའི་ཡུལ་དེ་ང་རང་ཚོ་སངས་རྒྱས་པའི་ལྟ་གྲུབ་ཀྱི་རྣམ་གཞག་དང་བསྡུར་བ་ཡིན་ན་གཞི་རྒྱ་ཆུང་ཆུང་ཞིག་ཏུ་གྱུར་ཡོད་ལ། གཙོ་བོར་གཟུགས་ཅན་གྱི་ཆོས་ལ་བརྟག་དཔྱད་བྱེད་ཀྱིན་ཡོད། ད་ལྟའི་བར་དུ་ནང་ཤེས་པའི་སྐོར་ལ་ཕལ་ཆེར་དོ་སྣང་བྱེད་ཀྱི་མེད་པའི་བཟོ་ལྟ་བུ་ཞིག་འདུག །ཚན་རིག་ནང་ལ་སྡེ་ཚན་གཉིས་འབྱེད་ཀྱིན་འདུག །གཅིག་གི་ནང་ལ་སེམས་ཀྱི་རྣམ་གཞག་བཤད་ལ། ཤེས་པའི་རྣམ་རྟོག་འདྲ་མི་འདྲ་ཟེར་བ་དེ་འཕྲལ་འཕྲལ་ལ་རྣམ་རྟོག་གིས་བཅོས་ནས་འདྲ་མིན་ཡོད་པ་ལམ་སང་གཏན་ཁེལ་ནས་ཐུན་མོང་དུ་གྲགས་པ་ཞིག་མིན་པས་ཟུར་དུ་ཤོད་བཞིན་ཡོད་པའི་བཟོ་ལྟ་བུ་ཞིག་འདུག །གཅིག་གི་ནང་ལ་རྡུལ་ཕྲ་མོའི་རྣམ་གཞག་ལ་སོགས་པ་ཧ་ལམ་ཤེས་པ་དང་མ་འབྲེལ་བའི་ཆོས་བཤད།

ད་ལྟའི་བར་དུ་ནུབ་ཕྱོགས་ལ་འབྲེལ་བ་ཆེན་པོ་ཡོད་པའི་ཡེ་ཤུའི་ཆོས་ཡིན་ན་ཡང་འདྲ། དེ་དང་དེ་ལྟ་བུའི་ཆོས་ལུགས་ཕལ་མོ་ཆེའི་གྲུབ་མཐའ་སྒྲོ་བཏགས་རེད་ཅེས་ཧ་ལམ་ཁུངས་མེད་པ་ཞིག་ལ་རྩི་བཞིན་ཡོད། ཚན་རིག་ཟེར་བ་དེ་བདེན་དོན་འཚོལ་བྱེད་ཅིག་ཡིན། འཛམ་བུའི་གླིང་འདིའི་སྟེང་ལ་ཚན་རིག་གི་ཐོག་ནས་བདེན་དོན་བཙལ་ནས་ཕན་གནོད་དང་རྫས་ཀྱི་འགྱུར་བ་ལ་བརྟེན་ནས་འདྲ་མི་འདྲ་ཡོང་རྒྱུ་ཡོད་པ་དེ་རྟོགས་པའི་སྟེང་ནས་དངོས་པོ་ཧ་ཅང་ཡར་རྒྱས་འགྲོ་བཞིན་ཡོད། དེ་བཞིན་ང་རང་ཚོ་ན་ཚ་ཛ་དྲག་ལྟ་བུ་ཞིག་ལ་ཐུག་ན་མིང་ལ་ཕྱི་ལུགས་ཟེར་བའི་སྨན་ཁང་ལ་འགྲོ་དགོས། ཕྱི་ལུགས་ཀྱི་སྨན་དེ་དག་ང་རང་ཚོའི་སྨན་བཞིན་སྨན་པའི་རྒྱལ་པོས་གསུངས་ནས་མར་ཡོང་བ་ཞིག་མིན་པར་མི་ཕལ་པ་ཞིག་གིས་བརྟག་དཔྱད་བྱས་ནས་ཤེས་པ་ཞིག་ཡིན། རིགས་འགའ་ཤས་ཀྱིས་ད་ལྟ་ཕན་ན་ཡང་མ་འོངས་པའི་ལོ་བཅུ་ཉི་ཤུའི་རྗེས་ལ་གནོད་པ་ལྟ་བུ་ཡོང་གིན་ཡོད། བརྟག་དཔྱད་ཆེད་སེམས་ཅན་མང་པོའི་སྲོག་འགྲོ་བཞིན་ཡོད་པ་ཐབས་སྐྱོ་པོ་རེད་མ་གཏོགས། གཞན་སྤྱི་ཡོངས་ནས་དེང་དུས་ཀྱི་སྨན་བཅོས་དེ་དག་གིས་མི་མང་པོ་ལ་ཕན་ཐོགས་པ་ཡོངས་སུ་གྲགས་ཤིང་གྲུབ། དེས་མཚོན་པའི་སྒྲ་འཛིན་འཁོར་ལོ་དང་བརྙན་འཕྲིན་ལ་སོགས་པ་ང་ཚོས་བྱེད་སྤྱོད་བྱེད་ཀྱིན་ཡོད། དེ་ཐམས་ཅད་མི་ཕལ་པ་ཞིག་གི་མངོན་ཤེས་ཀྱིས་རྟོགས་ནས་བཟོས་པའི་སྐད་ཆ་མིན། དེར་བརྟེན། འཛམ་བུའི་གླིང་འདིའི་སྟེང་ལ་ཚན་རིག་ཅེས་བཤད་ན་བདེན་དོན་འཚོལ་བྱེད་ཅིག་དང་། བཙལ་ནས་རྙེད་པའི་དངོས་པོ་དེ་མིས་བེད་སྤྱོད་བྱས་ནས་མི་ལ་ཁ་ཡོད་ལག་ཡོད་ཀྱིས་ཕན་ཐོགས་པ་མིག་མཐོང་ལག་ཟིན་བྱུང་བ་ཞིག་ཡིན་པས་མི་ཚང་མས་ཁས་ལེན་བྱེད། ནུབ་ཕྱོགས་ལུང་པར་ཚན་རིག་དང་ཆོས་ཞེས་བཤད་ན་ཕལ་ཆེར་འབྲེལ་བ་མེད་པ་ཞིག་དང་མཐུན་པོ་ཡང་ཧ་ལམ་མེད་པ་ཞིག་ཡིན། གཞི་རྩ་ང་རང་ཆུང་ཆུང་སྐབས་ནས་ཚན་རིག་གི་འགྲོ་སྟངས་ལ་དགའ་པོ་ལྟ་བུ་ཞིག་ཡོད། དེར་བརྟེན། ངས་ཚན་རིག་གི་བཤད་སྟངས་དེ་དག་ལ་དོ་སྣང་དང་ཚན་རིག་པར་འབྲེལ་བ་བྱེད་ཕྱོགས་ཐད་ག་ལེར་དོ་སྣང་བྱས་པ་ཡིན། དེ་བྱེད་སྐབས་ནུབ་ཕྱོགས་ཀྱི་ངའི་ངོ་ཤེས་པ་གཅིག་གཉིས་ཤིག་གིས་ང་ལ་དངོས་སུ་ཚན་རིག་ཟེར་བ་དེ་ནུབ་ཕྱོགས་ལུང་པའི་ནང་ལ་ཆོས་མེད་པར་བྱེད་པའི་ཆོས་ཀྱི་དགྲ་རེད། ཚན་རིག་ལ་འབྲེལ་བ་བྱེད་ན་ཧ་ཅང་གཟབ་གཟབ་བྱེད་དགོས་ཞེས་བཤད་མྱོང་།

ཡིན་ན་ཡང་། ང་རང་ལ་བློ་གདེང་ལྟ་བུ་ཇི་ལྟར་ཡོད་ཟེར་ན། ང་རང་ཚོས་དངོས་ཡོད་གནས་ཚུལ་གཏན་ལ་ཕབ་ནས་བདེན་དོན་འཚོལ་གྱིན་ཡོད་པས། གྲུབ་མཐའ་འོག་མ་འོག་མའི་འདོད་ཚུལ་ལ་གྲུབ་མཐའ་གོང་མ་གོང་མས་གནོད་པ་བརྗོད་པ་དེ་ཡང་དེ་བཞིན་གཤེགས་པའི་ལུང་ཞིག་རྒྱུ་མཚན་ལ་བཀོད་ནས་གནོད་པ་བརྗོད་པ་མིན། དཔེར་ན། ད་ལྟ་འཆད་ཉན་བྱེད་བཞིན་པའི་སྔགས་ཀྱི་སྐོར་ལ་གཞི་དངོས་པོའི་གནས་ཚུལ། དེ་ལ་བརྟེན་ནས་ལམ་བགྲོད་པའི་རིམ་པ། དེ་ལ་བརྟེན་ནས་འབྲས་བུ་མངོན་དུ་བྱེད་ཚུལ་ཞེས་ཤོད་བཞིན་ཡོད། དེ་ཙམ་དུ་མ་ཟད་ང་རང་ཚོའི་ཐེག་ཆེན་གྱི་ཆོས་སྤྱིའི་འགྲོ་སྟངས་ལ་ཆ་བཞག་ན་ཡང་གཞི་བདེན་པ་གཉིས། ལམ་ཐབས་ཤེས་གཉིས། འབྲས་བུ་སྐུ་གཉིས་ཞེས་གཞི་རྩ་ཡོད་པ་ཞིག་གི་སྟེང་ནས་ལམ་སྒོམ་པ་ཞིག་དང་འབྲས་བུ་མངོན་དུ་བྱེད་པ་ཞིག་ཤོད་བཞིན་ཡོད་པ་མ་གཏོགས། གཞི་རྩ་མེད་པ་ཞིག་གི་སྟེང་ནས་ལམ་སྒོམ་པ་མེད་ལ། འབྲས་བུ་མངོན་དུ་བྱེད་པ་ཡང་མེད། གདེང་དེ་ལྟ་བུ་ཞིག་གི་ཐོག་ནས་ཚན་རིག་པ་དང་མུ་མཐུད་ནས་འབྲེལ་བ་བྱས་པས། རིམ་པས་ཚན་རིག་པ་ངོ་ཤེས་པ་ཡང་མང་པོ་བྱུང་། ཚན་རིག་གི་ཐོག་ནས་དངོས་པོའི་རྣམ་གཞག་ལྟ་བུ་དང་། འཇིག་རྟེན་ཆགས་ཚུལ་ལྟ་བུ་དང་། རྫས་ཀྱི་རང་བཞིན། གཟུགས་ཅན་ཕྲ་མོའི་རྣམ་གཞག །དུས་ཀྱི་ཐུང་མཐའ་ཤོད་སྐབས། ཚན་རིག་པ་ཚོས་འགྲེལ་བཤད་བརྒྱབ་པ་དེ་ཧ་ཅང་ཕྲ་མོ་ཞིག་གི་སྟེང་ནས་བཤད་ཡོང་གིན་ཡོད། ང་རང་ཚོས་སྐྱེས་བུ་ནད་མེད་གཅིག་གིས་སེ་གོལ་གཅིག་གཏོགས་པའི་ཡུན་ལ་སུམ་བརྒྱ་དྲུག་ཅུར་བགོས་ཟེར་བ་དེ་ཧ་ཅང་རགས་པ་རེད། དེ་བཞིན་ང་རང་ཚོས། ལྕགས་ཆུ་རི་བོང་ལུག་དང་གླང༌། །ཞེས་རྡུལ་ཕྲ་རབ་དང་། རྡུལ་ཕྲན་དང་། ལྕགས་རྡུལ། ཆུ་རྡུལ། རི་བོང་གི་རྡུལ། ལུག་རྡུལ། གླང་རྡུལ་སོགས་དགའ་རབ་ཅིག་ཤོད་ཁུལ་བྱེད་ཅིང་། སྔ་མོ་ང་རང་ཚོའི་དེ་གཅིག་པུ་མཐོང་སྐབས་དགའ་རབ་ཧ་ལས་པ་ལྟ་བུ་བྱེད་ཀྱིན་ཡོད་པས་ཚན་རིག་པས་འགྲེལ་བཤད་བརྒྱབ་པའི་རིགས་འགའ་ཤས་ཀྱིས་ང་རང་ཚོ་ནང་པ་ལ་བློ་སྐྱེད་དང་ཕན་ཐོགས་ཡོང་གིན་འདུག །དེ་བཞིན་ཚན་རིག་པ་ཚོ་ལ་ཡང་དཔེར་ན། ཚན་རིག་པས་དངོས་པོ་ཕྲ་མོའི་སྟེང་ནས་དཔྱད་པ་བྱས་ཏེ་ཕྱིའི་གཟུགས་ཅན་མཐར་གཏུགས་ཡོང་སྐབས་དངོས་པོ་བདེན་པ་བ་ཞིག་ཧ་ལམ་འཇོག་ཐུབ་ཀྱི་མི་འདུག་ཅེས་བཤད།

སངས་རྒྱས་པའི་ཆོས་ཀྱི་ནང་ལ་ལོ་སྟོང་ཕྲག་གོང་ནས་ཞིབ་འཇུག་བྱས་ནས་ཆོས་ཐམས་ཅད་བཏགས་དོན་བཙལ་ནས་རྙེད་རྒྱུ་མེད་པ་ཟེར་བ་ཞིག་གསུངས་ཡོད། ཚན་རིག་པས་གཟུགས་ཅན་གྱི་དངོས་པོ་བཏགས་དོན་བཙལ་ནས་རྙེད་རྒྱུ་མེད་པ་དེ་མཐོང་སྟེ་འགྲེལ་བཤད་རྒྱག་སྐབས་གཟུགས་ཅན་ཐམས་ཅད་སེམས་ཀྱི་རྟོག་བཏགས་ཀྱི་བཟོ་ལྟ་བུ་ཞིག་དང་། ཧ་ལམ་སེམས་ཙམ་པས་བཤད་པ་དང་འདྲ་པོ་ཞིག་ཏུ་མཐོང་། འདི་འདྲ་བཤད་ཡོང་སྐབས་ལྟ་བའི་སྟེང་ལ་འགྲོ་བ་མ་གཏོགས་ཚན་རིག་སྟེང་ལ་མི་འགྲོ། ཁ་སང་དེ་རིང་ཚན་རིག་གི་ཚད་མཐོ་བོར་སླེབས་ཡོང་སྐབས་གཞི་ནས་ལྟ་བ་དང་འབྲེལ་བ་ཡོད་པ་ཞིག་རེད། བརྟག་དཔྱད་བྱེད་ཐུབ་པའི་ཚད་ལས་བརྒལ་བ་ན་ལྟ་བའི་སྟེང་ལ་ཕྱིན་ན་མ་གཏོགས་འགྲོ་ས་མེད་པ་ཞིག་ཏུ་འགྱུར་བཞིན་ཡོད། ཚན་རིག་པ་བཏགས་དོན་བཙལ་ན་རྙེད་རྒྱུ་མེད་པ་ལྟ་བུ་ཞིག་གི་སྟེང་ནས་ད་གང་འདྲ་བྱས་སོང་བསམ་པ་ཞིག་གི་ཐོག་ཏུ་ལུས་ཡོད། ཚུལ་དེ་ལ་སངས་རྒྱས་ཀྱི་ཆོས་ཀྱིས་མིང་གི་དབང་གིས་ཡོད་པ་ཙམ་གྱི་རྟེན་འབྱུང་ཞེས་གསུངས་པ་དེས་ཕན་ཐོགས་ཡོད། སངས་རྒྱས་ཀྱི་ཆོས་ནས་གསུངས་པ་དེ་ཧ་ལས་པ་ཡིན་ལ། ཚན་རིག་ཀྱང་ཧ་ལས་པ་ཡིན། ཚན་རིག་པ་ཚོས་ཡང་ཡང་བརྟག་དཔྱད་བྱས་ཡང་ཡང་བསམ་བློ་བཏང་ཡོང་སྐབས། གཟུགས་ཅན་གྱི་དངོས་པོ་བདེན་པ་བ་ཞིག་མི་འདུག་ཟེར་བ་ཞིག་གི་ཐོག་ལ་སླེབས་ཡོང་གིན་འདུག །སྔ་མོ་ཡིན་ན་ལྟ་བ་ཞེས་བཤད་ན་སེམས་ཀྱི་རྣམ་རྟོག་གིས་དཔྱད་པ་བྱས་ནས་བཅོས་པ་ཞིག་དང་། ཚན་རིག་ཅེས་བཤད་ན་མཐུན་སྣང་དུ་བརྟག་དཔྱད་བྱེད་རྒྱུ་ཡོད་པ་ཞིག་ལ་ངོས་འཛིན་གྱིན་ཡོད། སངས་རྒྱས་ཀྱི་ཆོས་ཀྱི་མི་རྟག་པ་རགས་པ་སྒོམ་སྟངས་ལྟ་བུ་ཁོ་ཚོ་ལ་བཤད་མི་དགོས། སངས་རྒྱས་པའི་ལྟ་བ་དང་གྲུབ་མཐའི་ནང་ནས་གཞི་དངོས་པོའི་གནས་ཚུལ་གསུངས་པ་དེ་དག་འགྲེལ་བཤད་བརྒྱབ་ཡོང་སྐབས་ཚན་རིག་པ་ཚོའི་ནང་ནས་དེར་དོ་སྣང་སླེབས་པ་ཞིག་ཡོང་གིན་འདུག །དཔེར་ན། ང་ཚན་རིག་པ་དང་ཐུག་པའི་སྐབས་ཤིག་ང་ཚོ་འཚོགས་ཐེངས་དང་པོ་འཚོགས་པའི་སྐབས་ལ་ཚན་རིག་པ་ཁ་ཤས་ཀྱིས་ཆོས་པ་ཞིག་གི་མཉམ་དུ་ང་ཚོ་ཚན་རིག་པས་ཅི་ཞིག་བཤད་རྒྱུ་ཡོད། ང་ཚོ་ལ་གོ་བསྡུར་བྱེད་པའི་གཞི་ཁོ་རང་མེད་ཟེར་བའི་རྣམ་འགྱུར་ལྟ་བུ་ཞིག་ཧ་ལམ་བསྟན་ཡོང་གིན་འདུག །

སངས་རྒྱས་ཀྱིས་འཇིག་རྟེན་བཀོད་པ་པོ་ཁས་མི་ལེན། རྒྱུ་དང་རྐྱེན་གྱི་འགྱུར་བ་ལ་བརྟེན་ནས་འགྱུར་བ་སྣ་ཚོགས་ཡོང་བར་གསུངས་ཡོད་ཅེས་འགྲེལ་བཤད་བརྒྱབ་པའི་ཚེ། གཞི་ནས་དོ་སྣང་ལྟ་བུ་ཞིག་སླེབས་ནས་ཁྱེད་རང་ཚོའི་སངས་རྒྱས་ཀྱི་ཆོས་ལས་འགྲེལ་བཤད་ཁྱད་མཚར་ཞིག་རྒྱག་གིན་འདུག །དེ་ཆོས་ལུགས་གཞན་དང་མི་འདྲ་བ་ཞིག་རེད་ཅེས་འཚོགས་ཐེངས་དང་པོ་ལས་འཚོགས་ཐེངས་གཉིས་པ་དང་གསུམ་པ་ལ་དོ་སྣང་ཆེ་རུ་ཕྱིན་ཏེ། ཁོ་རང་ཚོའི་དཔྱད་གཞིའི་སྐོར་ལ་སངས་རྒྱས་ཀྱི་ཆོས་ནས་འགྲེལ་བཤད་གང་འདྲ་རྒྱག་གི་རེད་ཅེས་ང་ཚོ་མཉམ་དུ་ཐུག་པའི་སྐབས་ཙམ་དུ་མ་ཟད་བར་གསེང་དུ་ཇ་འཐུང་བའི་སྐབས་ལ་ཡང་ཐུབ་བསྟན་སྦྱིན་པ་ལ་དངོས་སུ་འདྲི་མཁན་མང་པོ་བྱུང་། ཚན་རིག་པ་དངོས་གནས་ཚད་མཐོན་པོར་སླེབས་པ་བློ་གཟུ་བོར་གནས་པ་ཁ་ཤས་ཀྱིས་ཤར་ཕྱོགས་ཀྱི་ལྟ་བ་ལ་དོ་སྣང་དང་དེའི་ནང་ཚན་ནང་པའི་ཆོས་ཀྱི་ལྟ་གྲུབ་དང་སེམས་ཁམས་རིག་པ་ལ་དོ་སྣང་བྱེད་པ་ཡོང་གིན་འདུག །ཚན་རིག་པ་གཟུར་གནས་དེ་ཚོའི་གྲས་ཀྱིས་དུས་རབས་རིམ་པས་འགྲོ་བཞིན་པ་དང་མཉམ་དུ་ཚན་རིག་མུ་མཐུད་ནས་ཡར་རྒྱས་འགྲོ་ངེས་རེད། ཚན་རིག་མུ་མཐུད་ནས་ཡར་རྒྱས་ཕྱིན་པ་དང་མཉམ་དུ་ཡར་རྒྱས་འགྲོ་ཐུབ་པའི་ཆོས་ལ་ནང་པའི་ཆོས་མ་གཏོགས་མེད་ཅེས་ཕལ་ཆེར་ཁ་གཅིག་གྲག་གིས་སྡོམ་རྒྱག་གིན་འདུག །སྤྱིར་བཏང་ཆོས་ལུགས་གཞན་པའི་ནང་ལ་ཤེས་རབ་ཅེས་པ་རྣམ་དཔྱོད་ཀྱི་རྩལ་གྱི་ཐོག་ནས་འགྲོ་བ་ཞིག་དང་དད་པ་ཞེས་པ་དད་ཡུལ་ལ་རྩེ་གཅིག་པའི་དད་པ་རང་གི་ཐོག་ནས་འགྲོ་བ་ཞིག་ཡིན་ཞིང་། ཤེས་རབ་ཀྱིས་གྲོགས་བྱས་པའི་དད་པ་ཟེར་བའི་ཐ་སྙད་ཅིག་ཧ་ལམ་མེད་པས་དད་པ་དང་ཤེས་རབ་གཉིས་པོ་དེ་འབྲེལ་མེད་ལྟ་བུ་ཡིན། སངས་རྒྱས་ཀྱི་ཆོས་ལ་ཤེས་རབ་ཀྱིས་གྲོགས་བྱས་པའི་དད་པ་ཞེས་པ་ཞིག་ཡོད་པར་མང་པོ་ཞིག་ངོ་མཚར་ལྟ་བུ་སྐྱེ་བཞིན་འདུག །ན་ནིང་ཡིན་ནམ་དྷ་རམ་ས་ལར་ཚན་རིག་གི་ཚོགས་འདུ་ཞིག་གི་ཐོག་ལ་ཤར་ཕྱོགས་ཀྱི་རྒྱ་མི་གཅིག་གཉིས་ཤིག་ཡོད། ཉི་ཧོང་གི་མི་གཅིག་གཉིས་ཤིག་ཀྱང་ཡོད་ལ། དེའི་ནང་ཉི་ཧོང་གི་སྐྱེས་མ་རྒན་མོ་ཞིག་འདུག །མོ་རང་ཚན་རིག་གི་སྐད་ཆ་ཤོད་མཁན་གྱི་གྲས་མིན་པར་ཟུར་ཞུགས་བྱས་ནས་ཡོང་བའི་གྲས་རེད། ཉི་མ་གསུམ་པའི་ཐོག་ལ་ཉི་ཧོང་ནས་ཡིན་པའི་ཨ་ཅེ་དེས་ང་ལ་སྐད་ཆ་བཤད་རྒྱུ་ཡོད་ཟེར་ནས་ང་ཤར་ཕྱོགས་ཉི་ཧོང་གི་མི་ཡིན། ད་ལྟའི་བར་དུ་སོ་སོའི་བསམ་བློའི་ནང་ལ་ཤར་ཕྱོགས་ཀྱི་ལྟ་བ་དང་གྲུབ་མཐའ་ཆོས་ཞེས་བཤད་ན་དེ་སྨོན་ལམ་རྒྱག་པ་ལྟ་བུ་ཞིག་དང་དད་པ་བྱེད་པ་ལྟ་བུ་མ་གཏོགས། དེས་དངོས་ཡོད་གནས་ཚུལ་གཏན་ལ་ཕབ་ནས་གཏིང་ཟབ་པོ་ཞིག་ཡོད་པ་ཤེས་མ་སོང་། ནུབ་ཕྱོགས་པའི་ཚན་རིག་ལ་དངོས་པོའི་གནས་ཚུལ་གཏན་ལ་འབེབས་པའི་ནུས་པ་ཡོད་པ་དང་། དངོས་པོའི་གནས་ཚུལ་གཏན་ལ་ཕབ་པའི་ཐོག་ནས་ཁ་ཡོད་ལག་ཡོད་ཀྱིས་མི་ལ་ཕན་ཐོགས་པ་ཞིག་ལ་ངོས་འཛིན་བྱེད་ཀྱིན་ཡོད། ཤར་ཕྱོགས་ཀྱི་ལྟ་བ་དང་གྲུབ་མཐའ་ཆོས་དེ་དག་ནུབ་ཕྱོགས་ཀྱི་ཚན་རིག་དང་ལྟ་བའི་ཐོག་ནས་ཚུར་བརྟག་དཔྱད་བྱེད་སའི་ཡུལ་མ་གཏོགས་ཤར་ཕྱོགས་ཀྱི་ལྟ་བ་དང་གྲུབ་མཐའ་ཆོས་ཀྱིས་ཕར་ཡུལ་གཞན་དང་གཞན་ལ་བརྟག་དཔྱད་བྱེད་པའི་ནུས་པ་ཡོད་པ་ཤེས་མ་སོང་། ད་རེས་ཚོགས་འདུ་འདི་ལ་ཡོང་ནས་ཉི་མ་གཉིས་ཕྱིན་པའི་མཚམས་ལ། ཤར་ཕྱོགས་ཀྱི་ལྟ་བ་དེ་དངོས་པོའི་གནས་ཚུལ་འཚོལ་བྱེད་ཅིག་དང་དངོས་པོའི་གནས་ཚུལ་བཙལ་ནས་གཏན་ལ་འབེབས་པ་ཞིག་ཡིན་པར་མཐོང་སོང་ཟེར།

ང་རང་ཚོའི་སངས་རྒྱས་པའི་ཆོས་སྤྱི་དང་ལྷག་པར་ཀླུ་སྒྲུབ་ཟླ་གྲགས་དང་ཕྱོགས་གླང་ཆོས་གྲགས་སོགས་ཀྱི་དབུ་ཚད་ཀྱི་གཞུང་དེ་དག་ལས་གསུངས་པའི་གཏན་ལ་ཕབ་པའི་དངོས་པོའི་རྣམ་གཞག་དང་། དེ་དག་གཏན་ལ་འབེབས་ལུགས། དཔེར་ན། རྣམ་འགྲེལ་གྱི་ནང་དུ་རང་བཞིན་གྱི་རྟགས་ཀྱི་འབྲེལ་བའི་སྐོར་གསུང་སྐབས། སེལ་འཇུག་དང་སྒྲུབ་འཇུག་ཅེས་བློའི་འཇུག་ཚུལ་གྱི་ཐོག་ནས་ཧ་ལས་པ་གསུངས་ཡོད། མུ་སྟེགས་པ་ཚོས་སྤྱི་དོན་གཞན་ཞེས་བཤད་པ་དེ་ཡང་བསམ་བློ་ཧ་ལས་པ་བཏང་ནས་བཤད་འདུག་མ་གཏོགས་ལས་སླ་པོ་ཞིག་རེད་མི་འདུག །དེར་བརྟེན། དབུ་ཚད་ཀྱི་གཞུང་ནས་གསུངས་པ་དེ་ཧ་ཅང་གལ་ཆེན་པོ་དང་། དངོས་གནས་ཡུལ་ལ་བརྟག་དཔྱད་བྱེད་པའི་ནུས་པ་ཆེན་པོ་ཡོད་པ་ཞིག་ཡིན། སངས་རྒྱས་པའི་ཆོས་སྤྱི་དང་དེའི་ནང་ཚན་ཐེག་ཆེན་གྱི་ཆོས་ལ་ནུས་པ་ཡོད་པ་དེ་ད་ལྟའི་བར་དུ་འཛམ་བུའི་གླིང་འདིའི་སྟེང་ལ་མངོན་མ་ཐུབ་པ་ཡིན། དབུ་ཚད་ཀྱི་གཞུང་གཙོ་བོར་གྱུར་པའི་སངས་རྒྱས་པའི་ཆོས་ལ་ལོ་ནས་ལོ་མཐུད་དེ་སློབ་གཉེར་བརྒྱབ་ནས་ང་རང་ཚོས་ད་ནས་བཟུང་ག་ལེར་ནུས་པ་མངོན་ཐུབ་པ་ཞིག་བྱེད་དགོས། ང་རང་ཚོ་ད་ལྟའི་བར་དུ་རྗེས་ལུས་ཇི་ལྟར་ཤོར་ཡོད་ཟེར་ན། ཚན་རིག་ང་རང་ཚོས་ཤེས་ཀྱི་མེད་པས་དེ་བདེན་དོན་འཚོལ་བའི་ཐབས་སུ་སློབ་དགོས། སྐབས་རེར། ཚན་རིག་གི་ཐོག་ནས་རྒོལ་བ་འདྲ་བྱུང་བ་ཡིན་ན་ཡང་། ཕྱོགས་སྔའི་འདོད་པ་ཤེས་པ་ཞིག་དགོས། དཔེར་ན། དཔལ་ཆོས་ཀྱི་གྲགས་པས་མུ་སྟེགས་པའི་གྲུབ་མཐའ་སྦྱོང་བའི་ཆེད་དུ་མུ་སྟེགས་པའི་སློབ་དཔོན་མཁས་པ་ཞིག་གི་ཞབས་ཕྱི་ལ་བཞུགས་ནས་སྦྱངས་པའི་ལོ་རྒྱུས་ཡོད། སྔར་གྱི་མུ་སྟེགས་པའི་གྲུབ་མཐའ་དེ་དག་རྩ་ཆེན་པོ་རེད། ཡིན་ན་ཡང་། ཁ་སང་དེ་རིང་དེ་དག་ལ་བྱ་བ་བྱེད་མཁན་མེད། དེ་ལས་དགག་པ་རྒྱག་པའི་ཆེད་མ་ཡིན་པར་ང་ཚོས་ཤེས་པའི་ཆེད་དུ་ད་ལྟ་འཛམ་བུའི་གླིང་འདིའི་སྟེང་ལ་ཡོད་པའི་ཡེ་ཤུའི་ཆོས་ལ་སོགས་པའི་ཆོས་ལུགས་གཙོ་ཆེ་བ་དེ་དག་གི་ལྟ་གྲུབ་མི་འདྲ་བ་གང་འདྲ་ཡིན་པ་ཤེས་པར་བྱེད་དགོས། དེ་ལྟར་བྱས་ན་ཁྱད་པར་འཕགས་བསྟོད་ལས། མུ་སྟེགས་གཞན་གྱི་གཞུང་ལུགས་ལ། །ཇི་ལྟ་ཇི་ལྟར་རྣམ་བསམས་པ། །དེ་ལྟ་དེ་ལྟར་མགོན་ཁྱོད་ལ། །བདག་གི་སེམས་འདི་དད་པར་གྱུར། །ཅེས་གསུངས་པ་བཞིན་སངས་རྒྱས་ཀྱི་ཆོས་ལ་དད་པ་ཇེ་བརྟན་དུ་འགྲོ་བ་དང་དད་པ་ཟབ་ཏུ་འགྲོ་བ་ཞིག་ཏན་ཏན་ཡོང་ངེས་ཡིན། གལ་ཆེ་ཤོས་ནི། སངས་རྒྱས་པའི་ལྟ་གྲུབ་དང་འབྲེལ་བ་ཡོད་པའི་ཚན་རིག་ལ་སློབ་སྦྱོང་ཞིག་བྱེད་ཐུབ་ན། རང་རང་སོ་སོའི་ངོས་ནས་དད་པ་བརྟན་དུ་འགྲོ་བ་དང་སངས་རྒྱས་ཀྱི་ཆོས་ལ་གཏིང་ནས་ངོ་མཚར་སྐྱེ་བ་ཡོང་ངེས་ཡིན། བོད་པའི་སྤྱི་ཚོགས་ཀྱི་ནང་ལ་སངས་རྒྱས་ཀྱི་ཆོས་འགྲེལ་བཤད་རྒྱག་སྐབས་ཚན་རིག་གི་འགྲོ་སྟངས་འདི་འདྲ་ཡིན། སངས་རྒྱས་ཀྱི་ཆོས་ཀྱི་ནང་ན་འདི་འདྲ་ཡོད། གནས་ཚུལ་འདི་འདྲ་ཡིན་ཞེས་འགྲེལ་བཤད་རྒྱག་ཐུབ་པ་ཡིན་ན་བོད་པའི་མི་རབས་གསར་པ་ལ་སངས་རྒྱས་ཀྱི་ཆོས་ངོ་སྤྲོད་ཟབ་ཤོས་དང་བློ་ལ་འཇུག་ཤོས་ཤིག་ཏུ་འགྱུར་གྱི་རེད་སྙམ་པས་ཚན་རིག་ལ་ག་ལེར་སློབ་སྦྱོང་བྱེད་དགོས། སྔོན་ལ་འབྲེལ་ཡོད་ཀྱི་ཆ་ནས་དྷ་རམ་ས་ལའི་དཔེ་མཛོད་ནས་འགན་ལེན་ཐུབ་ན་ཡག་པོ་འདུག་ཅེས་སྐད་ཆ་བྱུང་། ཞིབ་ཕྲ་ཨ་མཆོག་རིན་པོ་ཆེ་ནས་ངོ་སྤྲོད་ཡོང་གི་རེད།

འཇམ་མགོན་བླ་མ་ཙོང་ཁ་པ་ཆེན་པོའི་ཞལ་ནས། ལུས་སྲོག་གཡོ་བ་ཆུ་ཡི་ཆུ་བུར་བཞིན། །མྱུར་དུ་འཇིག་པའི་འཆི་བ་དྲན་པ་དང་། །ཤི་བའི་རྗེས་སུ་ལུས་དང་གྲིབ་མ་བཞིན། །དཀར་ནག་ལས་འབྲས་ཕྱི་བཞིན་འབྲང་བ་ལ། །ངེས་པ་བརྟན་པོ་རྙེད་ནས་ཉེས་པའི་ཚོགས། །ཕྲ་ཞིང་ཕྲ་བ་རྣམས་ཀྱང་སྤོང་བ་དང་། །དགེ་ཚོགས་མཐའ་དག་སྒྲུབ་པར་བྱེད་པ་ལ། །རྟག་ཏུ་བག་དང་ལྡན་པར་བྱིན་གྱིས་རློབས། །ཞེས་གསུངས་པ་བཞིན་ང་རང་ཚོས་ཆོས་སྒྲུབ་པའི་རྟེན་རྨད་དུ་བྱུང་བ་འདིའི་སྟེང་ནས་སེམས་དབེན་གྱི་རྟོགས་པ་བརྙེས་ནས་ལས་ཉོན་གྱི་འཆིང་བ་མཐའ་ཅན་དུ་བྱེད་ཐུབ་ན་དམིགས་བསལ་ཡིན། དེ་མི་ཐུབ་ན་སྐྱེ་བའི་མཐའ་མ་འཆི་བ་དང་། འཆི་བའི་མཚམས་ལ་ཕན་པ་ནི་ཆོས་ཁོ་ན་མ་གཏོགས་མེད་པ་ཧ་ཅང་གསལ་པོ་རེད། ཚེ་འདིའི་རྒྱུ་ནོར་ལོངས་སྤྱོད་གཏམ་སྙན་གྲགས་དང་ཐ་ན་རང་གི་ལུས་འདི་ཡང་འཆི་བའི་གནས་སྐབས་ལ་བཞག་ནས་འགྲོ་བ་མ་གཏོགས་མེད། ད་ལྟ་ང་རང་ཚོའི་ཤེས་པའི་རྒྱུན་འདིའི་སྟེང་ལ་དགེ་བའི་བག་ཆགས་མཐུག་པོ་ཞིག་ཡོད་པ་ཡིན་ན་དེས་སྐྱེ་བ་ཕྱི་མར་ཕན་པ་ཡོད། སྐྱེ་བ་ཕྱི་མ་ཁས་མ་བླངས་ན་ཡང་ཤེས་པའི་རྒྱུན་ཟེར་བ་ཞིག་གི་སྟེང་ནས་གང་ཟག་ཟེར་བ་ཞིག་མ་བཞག་ན་བདེ་པོ་མེད། བཞག་པ་ཡིན་ན་ཤེས་པའི་རྒྱུན་འདི་རིགས་འདྲའི་ཉེར་ལེན་སྔ་མ་སྔོན་དུ་སོང་བའི་ཐོག་ནས་འགྲོ་བ་མ་གཏོགས་མེད། དེ་བཞིན་གསལ་ཙམ་རིག་ཙམ་གྱི་བདག་ཉིད་ཀྱི་ཤེས་པའི་རྒྱུན་གནས་པ་ལ་གེགས་བྱེད་པ་མེད་པས། ཤེས་པའི་རྒྱུན་ལ་ཐོག་མ་དང་མཐའ་མ་མེད་པ་ཞིག་བཤད་པ་ཡིན་ན་ཅུང་ཙམ་བསམ་བློ་གཏོང་ས་མང་བའི་བཟོ་ལྟ་བུ་ཞིག་ཡིན། ཤེས་པ་ལུས་འདི་ག་ལ་བརྟེན་ནས་བྱུང་བ་ཡིན་ཞེས་བཤད་དགོས་བྱུང་ན་མ་འགྲིགས་པ་ཡིན། སྐྱེ་བ་སྔ་མ་དྲན་མཁན་ཡོད། གཞན་ཡང་། ཤེས་པ་ལུས་འདི་ག་ལ་བརྟེན་ནས་བྱུང་བ་ཡིན་ཞེས་བཤད་དགོས་བྱུང་ན་ག་ལེར་འཇིག་རྟེན་ཐོག་མར་འཆགས་སྐབས་རྒྱུ་མེད་རྐྱེན་མེད་ལས་བྱུང་བ་ཞིག་ཡིན་པར་འདོད་དགོས། དེ་ཡང་མ་འགྲིགས་པ་ཡིན། དངོས་སུ་སྐྱེ་བ་སྔ་མ་དྲན་མཁན་ཤར་རྩེ་ཐུབ་བསྟན་ཚེ་རིང་གི་ཡང་སྲིད་འདི་གར་སླེབས་མེད་དམ། ཁོ་ཕྲུ་གུ་གྲུང་པོ་སྐྱེ་བ་སྔ་མ་དྲན་པ་ཧ་ཅང་གསལ་པོ་ཡོད་པ་ཞིག་ཡིན་ལ། དེ་ལྟ་བུ་ཡོད་ཐག་ཆོད་ཡིན། སྔོན་མ་སྐྱེ་བ་སྔ་མ་དྲན་པའི་རྒྱ་གར་ཕྲུ་གུ་བུ་མོ་གཉིས་ཡོད། ངས་དེ་ལ་དོ་སྣང་བྱས་ནས་ཆེད་དུ་ཐུག་པ་ཡིན། གཅིག་སྐམ་པོ་ཞིག་འདུག །གཅིག་པན་འཇབ་ལུང་པའི་ཨོ་ཊི་ཡ་ན་ཟེར་བ་དེའི་ཡིན་ནམ་ཡག་པོ་ཞིག་དྲན་གྱི་མི་འདུག །གཉིས་ཀས་སྐྱེ་བ་སྔ་མ་ཧ་ལས་པའི་གསལ་པོ་དྲན། ང་རང་ཚོའི་བོད་པའི་ནང་ལ་ཡང་སྐྱེ་བ་སྔ་མ་དྲན་མཁན་ཁ་ཤས་ཡོད། ཆུང་ཆུང་སྐབས་ལ་ངས་ཀྱང་དྲན་པའི་ལོ་རྒྱུས་ཤོད་ཀྱིན་འདུག །

ད་ལྟ་སྐྱེ་བ་སྔ་མ་ག་པར་སྐྱེས་པ་ཕར་བཞག་ཁ་སང་ཁས་ཉིན་གང་འདྲ་བྱས་མིན་ཡང་དྲན་གྱི་མི་འདུག །འདི་ཚོའི་གྲས་འཛམ་བུའི་གླིང་གི་མི་མང་པོས་སྐྱེ་བ་སྔ་མ་དྲན་ན་སྐྱེ་བ་སྔ་མ་འདོད་པ་དང་མི་ཉུང་ཤོས་ཀྱིས་སྐྱེ་བ་སྔ་མ་དྲན་ན་ཁོ་ཚོ་སྨྱོས་ཡོད་ཅེས་བཤད་དེ་ཐག་གཅོད་ཐུབ་པ་ཧ་ཅང་ཁག་པོ་ཡིན། ཡང་ན། ཚན་རིག་གིས་ཤེས་པའི་རྒྱུན་གྱི་ཐོག་ནས་སྐྱེ་བ་སྔ་མ་དང་སྐྱེ་བ་ཕྱི་མ་ཞེས་སྒྲུབ་མི་ནུས་པས་སྐྱེ་བ་སྔ་ཕྱི་མི་འདུག་ཟེར་ན། དེ་ཡང་ཁྱབ་པ་མ་ངེས་པ་ཡིན། ཚན་རིག་གིས་མ་རྙེད་པ་དང་མེད་པར་རྙེད་པ་གཉིས་མི་འདྲ། ཤེས་བྱ་གང་ཡིན་ཐམས་ཅད་ང་རང་ཚོས་རྙེད་མེད། ཡིན་ན་ཡང་། མེད་པར་རྙེད་མེད། ད་ལྟའི་བར་དུ་ཚན་རིག་གིས་མ་གྲུབ་པ་མང་པོ་ཞིག་མེད་ནས་མ་གྲུབ་པ་མིན། ཡོད་ན་ཡང་ཕྱིའི་དངོས་པོ་ལ་བརྟག་དཔྱད་བྱེད་ཐབས་ལྟ་བུ་ཞིག་གི་ཐོག་ནས་ཤེས་པའི་རྒྱུན་སྔ་ཕྱི་མ་རྙེད་ནས་མ་གྲུབ་པ་ཡིན། དེར་བརྟེན། སྐྱེ་བ་སྔ་ཕྱི་ཡོད་པར་ཐག་ཆོད་པས་སྐྱེ་བ་ཞིག་ཡོད། སྐྱེ་བ་དེ་ཡང་བཟང་ངན་གང་འདྲ་ཞིག་ཡོང་མིན་ཚེ་འདིའི་སོ་སོའི་སྒོ་གསུམ་གྱི་སྤྱོད་པ་ལ་རག་ལས། སྔ་མའི་སྐྱེ་བ་རིན་པོ་ཆེས། །ད་ལྟའི་མི་ལུས་རིན་ཆེན་སྩལ། །ད་ལྟའི་དགེ་སློང་རིན་པོ་ཆེ། །ཕྱི་མ་གཡང་དུ་མ་སྐྱུར་ཨང་། །ཞེས་བླ་མ་གོང་མའི་གསུང་སྒྲོས་ལ་ཡོད་པ་བཞིན། ང་རང་ལ་ཆ་བཞག་ན་ཡང་སྐྱེ་བ་སྔ་མ་ལ་དངོས་གནས་བསོད་ནམས་དཔག་ཏུ་མེད་པ་བསགས་འདུག །དེ་ལ་བརྟེན་ནས་མི་ཚེ་འདིའི་ནང་ལ་གང་ལ་གང་འཚམ་གྱི་གཞན་ཕན་བྱེད་ཐུབ་པ་ཞིག་བྱུང་། སྐྱེ་བ་རྗེས་མ་ཇི་ལྟར་འགྲོ་དང་མི་འགྲོ་མིང་སྐམ་པོ་འདིས་མི་ཕན་པར་དགེ་སློང་བསྟན་འཛིན་རྒྱ་མཚོ་སོ་སོ་རང་གིས་གཟབ་གཟབ་བྱེད་དགོས། སྔ་མོ་སྐུ་གོང་མ་གཤེགས་ཚར་བའི་རྗེས་ལ་ནོར་བུ་གླིང་གར་སྲིད་ཟུར་གླང་མདུན་གུང་གིས་གཙོ་བོ་གནང་ནས་སྐུ་ཆས་དེ་ཚོའི་གྲས་ཐོ་འདྲ་ཞིག་བརྒྱབ། སྐབས་སྐབས་ལ་ས་ལམ་རྣམ་གཞག་ཅེས་ཤོ་ལྟ་བུའི་རྩེད་མོ་ཞིག་ཡོད་པ་དེ་རྩེས་ནས་སྡོད་པ་རེད་ཟེར། སྲིད་བློན་གྱི་ཤོ་དེ་མ་འགྲིགས་པར་ངན་སོང་དུ་བསྡད་པ་འདྲ་འདུག །རོགས་པ་རྩེད་མོ་རྩེ་མཁན་ཚོས་འོ་ད་སྲིད་བློན་སེར་ཙ་རེ་མར་བཞུགས་འདུག་ཅེས་བཤད་པ་རེད་ཟེར། དེའི་བཟོ་ལྟ་བུ་བྱས་ནས་དགེ་སློང་བསྟན་འཛིན་རྒྱ་མཚོས་གཟབ་གཟབ་མ་བྱས་ཕྱིན་གཤམ་དེ་ལ་འགྲོ་བའི་ཉེན་ཁ་མེད་པ་མིན། ང་གསོན་པའི་རིང་ལ་ངའི་སློབ་མ་དང་དབུ་ཁྲིད་ཡིན་ཟེར་ནས་སྲོག་བློས་གཏོང་བྱེད་ཐུབ་མཁན་ཡོང་མདོག་ཁ་པོ་ཡིན། ང་ཤི་བའི་ཉིན་མོ་དེར་ང་རང་གིས་རང་མགོ་བཏོན་ནས་འགྲོ་བ་མ་གཏོགས་སུ་ཞིག་གིས་ཀྱང་རོགས་བྱེད་མི་ཐུབ། ང་རང་ཚོ་སུ་ཡིན་ན་ཡང་། འཆི་བའི་ཉི་མ་དེས་ཟིན་ཡོང་སྐབས། པཎ་ཆེན་བློ་བཟང་ཆོས་རྒྱན་གྱི་ཞལ་ནས། སྨན་པས་བོར་ཞིང་རིམ་གྲོས་བཟློག་ཏུ་མེད། །གཉེན་རྣམས་གསོན་དུ་རེ་བའི་རེ་ཐག་ཆད། །རང་ཉིད་ཅི་བྱ་གཏོལ་མེད་གྱུར་པའི་ཚེ། །སྐྱབས་གནས་ངོ་བོ་བླ་མ་རིན་པོ་ཆེ། །ཞེས་དང་། སྐྱབས་རྗེ་ཕ་བོང་ཁ་པ་རིན་པོ་ཆེའི་མི་རྟག་དྲན་བསྐུལ་སྙིང་གི་ཐུར་མའི་ནང་དུ། མགྲིན་པ་གྲེ་སོག་སོར་སོར་གྱི་སྒྲ་བཅས། །དབུགས་ཀྱི་རྒྱུ་བ་ཇེ་བྲེལ་དུ་བརྩེགས་ནས། །པི་ཝང་རྒྱུད་ཐག་ཆད་པ་བཞིན་ཆད་དེ། །ཚེ་འདིའི་མཐའ་མ་རྫོགས་པ་ཞིག་འོང་ངོ་། །ཞེས་གསུངས་པ་བཞིན། དེ་འདྲའི་ཉི་མ་ཞིག་ཤར་བར་ངེས་པ་ཡིན། སྐབས་དེར་ཚེ་འདིར་གསོན་པའི་རིང་དགེ་སེམས་ཡག་པོ་ཞིག་བསྐྱེད་ཡོད་ན་དེས་ཕན་ལ། སེམས་ཀྱི་ནང་ནས་དགེ་སེམས་ཡག་པོ་ཞིག་བསྐྱེད་མེད་ན་ལུས་སེར་ལྷང་ལྷང་དང་དམར་ལྷང་ལྷང་བྱས་པ་ཡིན་ན་ཡང་། ཕན་ཐོགས་པ་དཀའ་མོ་ཡིན། ཆོས་ཁྲིའི་སྟེང་ལ་བསྡད་པ་ཡིན་ན་ཡང་། ཕན་ཐོགས་པ་དཀའ་མོ་ཡིན། པཎ་ཞྭ་སེར་པོ་གོན་ནས་བསྡད་པ་ཡིན་ན་ཡང་། ཧ་ལས་པ་མེད། ༸རྒྱལ་དབང་ལྔ་པའི་ལམ་རིམ་འཇམ་དཔལ་ཞལ་ལུང་དུ། གུར་ཀུམ་ཚོས་ཀྱིས་བཙོས་པའི་ལ་བའི་ཞྭས། །རང་རིགས་བསྟན་པ་ཟིན་ན་ཆེས་ལེགས་ཀྱི། །ཕ་མེས་ལུང་དང་རྟོགས་པའི་ཁྱད་ནོར་ཚོགས། །རྣམ་གཡེང་རྐུན་པོར་ཤོར་བའི་ལག་སྟོང་མང་། །ཞེས་བཀའ་བཀྱོན་གྱི་བཟོ་ལྟ་བུ་གསུངས་པ་དེ་དངོས་གནས་བདེན་པ་ཡིན། རྗེ་རིན་པོ་ཆེའི་རྒྱལ་ཚབ་དགའ་ལྡན་ཁྲི་རིན་པོ་ཆེ་དང་། སྲས་ཀྱི་ཐུ་བོ་རྒྱལ་ཚབ་ཐམས་ཅད་མཁྱེན་པ་དང་མཁས་གྲུབ་ཐམས་ཅད་མཁྱེན་པ་གཉིས་ཀྱི་སྐུ་ཚབ་ཀྱི་བཟོ་ལྟ་བུ་ཤར་བྱང་གི་ཆོས་རྗེ་རྣམ་པ་གཉིས་ཏེ་རྣམ་པ་གསུམ་པོ་དེས་པཎ་ཞྭ་བཞེས་པའི་ཐོབ་ཐང་ཡོད། འོས་བབ་ཡོད། རྒྱལ་བ་རིན་པོ་ཆེ་སྲིད་ཀྱི་ཐོག་ནས་དབང་ཆ་ཆེན་པོ་ཡིན་པས་བཞེས་ཆོག་པ་མིན་ནམ། གང་ལྟར་རྒྱལ་བ་ཡབ་སྲས་གཉིས་ཀྱིས་བཞེས་ཆོག་པ་ཡིན། ཕལ་ཆེར་དངོས་གནས་བྱས་ན་པཎ་ཞྭ་བཞེས་ཆོག་པ་ལྔ་པོ་འདི་ཙམ་མིན་ནམ།

ཨ་མདོའི་ཁུལ་ནས་ཀུན་མཁྱེན་བླ་མ་འཇམ་དབྱངས་བཞད་པ་དང་། ཨ་མདོ་རེབ་གོང་ཕྱོགས་ནས་བླ་ཆེན་གྲུབ་དབང་སྐལ་ལྡན་རྒྱ་མཚོ་དང་། ཀིརྟི་རིན་པོ་ཆེའི་བཟོ་ལྟ་བུ། ཕལ་ཆེར་ཨ་མཆོག་རིན་པོ་ཆེ་གཅིག་མིན་ནམ། དེ་ཚོ་སོ་སོའི་ལུང་པའི་ནང་ལ་བླ་དཔོན་ཟུང་འབྲེལ་ཡིན་པས་པཎ་ཞྭ་སྣེ་རིང་བཞེས་ཆོག་གི་ཡོད་དམ། གཞན་པཎ་ཞྭ་སྣེ་རིང་གོན་པའི་ཐོབ་ཐང་མེད། སྐྱབས་རྗེ་ཕ་བོང་ཁ་པ་རིན་པོ་ཆེས་མགོ་སྟོད་གསུང་ཆོས་གནང་དུས་དགེ་འཕེལ་རི་ཁྲོད་པས་གོན་པའི་པཎ་ཞྭ་སྣེ་ཐུང་བཞེས་ཀྱིན་ཡོད་པ་འདྲ་འདུག །ག་ལེར་པཎ་ཞྭ་སྣེ་རིང་གོན་པའི་དར་སྲོལ་བྱུང་། ཕལ་ཆེར་ང་ཚོའི་གདན་ས་གསུམ་གྱི་སྨོན་ལམ་པ་ཚོ་ལ་ཡང་པཎ་ཞྭ་སེར་པོ་གཡོག་ཆོག་པའི་བཟོ་ལྟ་བུར་འགྱུར་གྱིན་འདུག །པཎ་ཞྭའི་ཐོབ་ཐང་ཡོད་པ་དེ་ཚོས་ཧུར་ཐག་གིས་གོན་གྱིན་འདུག །
ང་ལ་པཎ་ཞྭ་གོན་འདོད་མི་འདུག །ང་ཚོའི་ཚེ་འདི་དང་ཕྱི་མ་སོགས་རྣམ་པ་ཀུན་ཏུ་བློ་གཏད་བཅོལ་ས་ཡོད་ན་མེད་ན་སྟོན་པ་ཐུབ་པའི་དབང་པོ་ཡིན། དབུ་ཞྭ་ཅང་མི་འདུག །མགོན་པོ་ཀླུ་སྒྲུབ་ཡོད་ན་མེད་ན་གཅིག་ཡིན། དབུ་ཞྭ་ཅང་མི་འདུག །ཚ་བའི་ནང་ལ་རྒྱན་དྲུག་མཆོག་གཉིས་ལ་ཡང་དབུ་ཞྭ་ཅང་མེད། འདུལ་བའི་ནང་ལ་ཡང་དབུ་ཞྭའི་བཟོ་ལྟ་བུའི་སྐད་ཆ་ཅང་མེད། ཕལ་ཆེར་མཁན་ཆེན་ཞི་བ་འཚོ་བོད་ལ་ཕེབས་སྐབས་གནམ་གྲང་མོ་ཡིན་པས་དབུ་འཁྱགས་ནས་དབུ་ཞྭ་བཞེས་པ་མིན་ནམ། དེ་ལ་བརྟེན་ནས་ག་ལེར་རྒྱན་དྲུག་མཆོག་གཉིས་ལ་ཡང་ང་ཚོ་བོད་པས་པཎ་ཞྭ་བསྒྲོན་པ་མིན་ནམ། ཀླུ་སྒྲུབ་ལ་གཙུག་ཏོར་རྗེས་མཐུན་པ་ཞིག་ཡོད་པས་དབུ་ཞྭ་བསྒྲོན་བདེ་པོ་མེད་པས་མ་བསྒྲོན་པ་འདྲ། བཀའ་གདམས་པའི་བླ་མ་གོང་མ་ཞིག་གིས་བདག་གཞན་མཉམ་བརྗེའི་བློ་སྦྱངས་ནས་ཞལ་ཞེ་གཉིས་མེད་ཀྱིས་ངན་འགྲོ་ལ་སྐྱེས་ན་དགོངས་པ་ན་དག་པའི་ཞིང་གི་སྣང་བ་ཤར་བའི་ལོ་རྒྱུས་ཡོད། སྐྱབས་སུ་མཆི། ཐམས་ཅད་མཁྱེན་པ་དགེ་འདུན་གྲུབ་པ་དགུང་ན་བགྲེས་པའི་སྐབས་ལ། ད་ན་རྒས་རྫི་བརྡིབས་ནས་འཆི་རན་པ་རེད་ཅེས་གསུངས་ནས་སྐྱོ་སྣང་ལྟ་བུ་གནང་བའི་སྐབས་སུ། ཞལ་སློབ་ཚོས་རིན་པོ་ཆེ་སྔོན་གྱི་ལུང་བསྟན་དང་རྟགས་མཚན་མ་མང་པོའི་ཐོག་ནས་དག་ཞིང་ལ་ཕེབས་པར་ཐེ་ཚོམ་མེད་ཅེས་ཞུས་དུས། མ་དག་པའི་ཞིང་དུ་མུ་མཐུད་ནས་སེམས་ཅན་ལ་ཕན་པ་གང་ཆེ་ཆེ་སྒྲུབ་མཁན་ཞིག་ཏུ་སྐྱེ་ཐུབ་ན་བསམ་པ་མ་གཏོགས། དག་ཞིང་ལ་སྐྱེས་ན་བསམ་པ་མེད། གསུངས་པ་དེ་རླབས་ཆེན་རེད། དགེ་འདུན་གྲུབ་པའི་གསུང་དེས་ངའི་སེམས་ལ་ཧ་ཅང་ཕན་གྱིན་འདུག །སྙིང་རྗེ། དྷ་རམ་ས་ལའི་རྒན་ཡ་མའི་བཟོ་ལྟ་བུར་ཆ་བཞག་ན། མདང་ནུབ་དེར་ཁོ་རང་གི་ངོ་ཤེས་པ་དང་མཉམ་དུ་སྐད་ཆ་བཤད་ནས་བསྡད་ཅིང་། བྲང་ཁོག་ཅུང་ཙམ་ན་བཞིན་འདུག་ཟེར། ཞོགས་པར་དགེ་བཤེས་ལགས་གྲོངས་ཚར་འདུག་ཅེས་བསྔོ་རྟེན་འབྱོར་བྱུང་། གཡས་ནས་གཅིག་གྲོངས། གཡོན་ནས་གཅིག་གྲོངས། ཉི་མ་གཅིག་ལ་སོ་སོའི་ཐོག་ལ་བབས་ནས་ད་འཆི་རན་འདུག་ཟེར་བ་ཞིག་ཡོང་ངེས་ཡིན་པས་ང་རང་ཚོས་ཉིན་རེ་བཞིན་དུ་དགེ་བའི་ལས་བྲེ་གསོག་ཕུལ་གསོག་བྱེད་དགོས། སྐྱབས་བསླུ་བ་མེད་པ་དེ་འགོག་ལམ་གྱིས་བསྡུས་པའི་ཆོས་དཀོན་མཆོག་ཡིན། དེ་ཡོང་བ་ལ། བསོད་ནམས་མིན་པ་དང་པོར་བཟློག །གསུངས་པ་ལྟར་ད་ལྟ་ནས་མི་དགེ་བཅུ་སྤོང་གི་ཚུལ་ཁྲིམས་བསྲུང་དགོས། དེ་ཡོང་བ་ལ་ལས་འབྲས་ཕྲ་ཞིང་ཕྲ་བའི་རིགས་ཁ་ཤས་ང་རང་ཚོས་རྒྱུ་མཚན་ལ་བསམ་བློ་བཏང་ནས་དཔོག་ཐུབ་པ་ཁག་པོ་ཡིན། ལུང་ལ་བརྟེན་ནས་ཡིད་ཆེས་བྱེད་དགོས་པ་ཡིན་པས་སྐྱབས་འགྲོའི་བསླབ་བྱའི་ཁོངས་ནས་ལས་འབྲས་ཀྱི་ལག་ལེན་བྱེད་དགོས། སྒྲུབ་བྱེད་ཐུགས་རྗེ་གོམས་ལས་ཏེ། །ཞེས་གསུངས་པ་བཞིན། ཐུགས་རྗེ་ཆེན་པོའི་གཞན་དབང་དུ་གྱུར་པ། མཁྱེན་པ་མཐར་ཐུག་པ་མངའ་བ། ནུས་པ་མཐར་ཐུག་པ་མངའ་བ། འགོག་ལམ་གྱིས་བསྡུས་པའི་ཆོས་དཀོན་མཆོག་རྒྱུད་ལྡན་གྱི་སངས་རྒྱས་ཐབས་མཁས་ལ་ཐུགས་རྗེ་ཆེན་པོ་དང་ལྡན་པའི་སྟོན་པ་དེ་བསླུ་བ་མེད་པ་ཡིན། དེའི་རྗེས་སུ་བསླབས་ནས་ས་ལ་གནས་པའི་སེམས་དཔའ་ང་རང་ཚོའི་ཐུན་མོང་སྣང་ངོར་སློབ་པ་ལམ་གྱི་གནས་སྐབས་ལ་གནས་བཞིན་པའི་ཀླུ་སྒྲུབ་ཡབ་སྲས་དང་རྒྱན་དྲུག་མཆོག་གཉིས་སོགས་ཧ་ལས་པའི་བཀའ་དྲིན་ཆེན་པོ་ཡིན། སྐྱབས་གནས་བསླུ་བ་མེད་པ་དེ་དག་ལ་སྙིང་ཁོང་རུས་པའི་གཏིང་ནས་སྐྱབས་སུ་སོང་། སྐྱབས་འགྲོའི་བསླབ་བྱའི་ཁོངས་སུ་བསྡུས་པའི་ལས་འབྲས་ལག་ལེན་ལ་བཀལ་ནས་ཉམས་ལེན་བྱས་པ་ཡིན་ན། སྐྱེ་བ་ཕྱི་མར་རྣམ་མཁྱེན་སྒྲུབ་པའི་ཐབས་ཉམས་ལེན་བྱེད་ཐུབ་པའི་མངོན་མཐོའི་ལུས་རྟེན་རྣམ་སྨིན་ཡོན་ཏན་བརྒྱད་ལྡན་ཞིག་ཐོབ་ཐུབ་ངེས་ཡིན། དེ་ལྟར་དལ་བ་དོན་ལྡན་དུ་བྱེད་པ་ལ་ལམ་ཡོངས་སུ་རྫོགས་པ་ལ་གོ་བ་ཆགས་པ་ཞིག་བྱེད་དགོས། དེ་ཡོང་བ་ལ་དེ་སྟོན་པའི་གཞུང་ཐོས་དགོས་པས། སྐབས་སུ་བབ་པའི་ཐོས་བྱའི་གཞུང་ནི། དཔལ་མགོན་འཕགས་པ་ཀླུ་སྒྲུབ་ཀྱིས་མཛད་པའི་རིམ་ལྔའི་དོན་འགྲེལ་རིམ་པ་ལྔ་གསལ་བའི་སྒྲོན་མེ་ཞེས་རྨད་དུ་བྱུང་བའི་ལེགས་བཤད། མདོར་ན། ས་གསུམ་གྱི་སྒྲོན་མེ་ལྟ་བུ། སྙན་བརྒྱུད་སྤྲུལ་པའི་གླེགས་བམ་ལྟ་བུ་དངོས་གནས་ཡིན། ང་རང་ཚོ་ཚང་མས་མཇལ་རྒྱུ་ཡོད་པ་འདིའི་བཤད་ལུང་མདོར་བསྡུས་ཙམ་འབུལ་བ་སྐབས་སུ་བབས་པ་ཡིན་ལ།

རིམ་ལྔ་གསལ་སྒྲོན།

གཉིས་པ་དེ་ལས་ཞུ་བདེ་སྐྱེ་ཚུལ་ནི། སྤྱིར་ལམ་བསྒོམས་མ་བསྒོམས་གཉིས་ཀ་ལ་བྱང་སེམས་ཞུ་བ་གསང་གནས་སུ་བབས་པ་ལས་བྱུང་བའི་དགའ་བ་ཉམས་སུ་མྱོང་བ་ལ་ནི། ཞེས་པ་ནས། དེའི་ཕྱིར་གང་ཟག་གི་རིགས་ཁ་ཅིག་ལ་སྔར་ལྟར་བསྒོམས་པ་ན་རླུང་དྷཱུ་ཏཱིར་ཐིམ་པ་མེད་ཀྱང༌། བྱང་སེམས་ཞུ་བའི་བདེ་བ་འོང་སྟེ། ཞོགས་དོན་ཡོད་མཁས་གྲུབ་མཁས་གྲུབ་གཉིས་ལྡན་བསམ་གྱིས་མི་ཁྱབ་པ་ཞིག་ཡིན། ཁོང་གི་འཇིགས་བྱེད་ཀྱི་རྣལ་འབྱོར་བཞི་རིམ་གྱི་ཁྲིད་ཡིག་ནང་ལ་ཐ་མལ་པར་ཁུ་བ་བབས་པའི་གནས་སྐབས་ལ། ཞུགས་གནས་ཐིམ་གསུམ་ཡུད་ཙམ་རེ་ཡོང་གིན་ཡོད་པ་ལྟ་བུ་ཞིག་གསུངས་འདུག་སྙམ། འདི་ནི་ལུས་ལ་གནད་དུ་བསྣུན་པའི་གདམས་ངག་གཞན་སྒོམ་པ་ལ་ཡང་འདྲའོ། །ཞེས་པ་ནས། འགྲེམས་པའི་ཚུལ་རྣམས་སྔ་མ་མང་པོས་བྱེད་མོད་ཀྱང༌། རིམ་ལྔ་གདན་རྫོགས་ཀྱི་དམར་ཁྲིད་ནང་ལ་གསུངས་པ་བཞིན་རླུང་དྷཱུ་ཏཱིར་ཐིམ་ནས་བྱང་སེམས་ཞུ་བ་དང༌། ཞེས་པ་ནས། བཟློག་པ་ལུས་ལ་མ་བཀྲམ་ན་ནད་དུ་འགྱུར་མི་འགྱུར་གྱི་ཁྱད་པར་ཕྱེད་པའི་རྣམ་གཞག་མི་སྣང་ངོ༌། །རྗེ་རིན་པོ་ཆེས་དེ་དག་ཞིབ་ཚགས་པོ་བྱས་ནས་གསུངས། དེ་ལ་ལམ་བསྒོམས་པའི་སྟོབས་ཀྱིས་གཏུམ་མོ་འབར་ནས་བྱང་སེམས་བཞུས་པའི་དགོས་པ་ནི་ལྷན་སྐྱེས་ཀྱི་ཡེ་ཤེས་སྐྱེད་པའི་ཆེད་ཡིན་ལ། གཏུམ་མོ་འབར་ནས་བྱང་སེམས་བཞུས་པའི་དགོས་པ་དེ་བདེ་བ་ཙམ་བསྐྱེད་པའི་ཆེད་མིན། རླུང་སེམས་རགས་པ་དེ་མར་ཐིམ་ནས་ལྷན་ཅིག་སྐྱེས་པའི་ཡེ་ཤེས་སྐྱེད་པའི་ཆེད་ཡིན། དེ་སྐྱེ་བ་ལ་བྱང་སེམས་ཞུ་ནས་བབས་པ་དེ་སྤྱིར་ལྟེ་བ་མན་ཆད་དུ་སླེབས་པ་ཞིག་དང༌། ཞེས་པ་ནས། ལྷན་སྐྱེས་རྫོགས་རིམ་པའི་བདེ་ཆེན་དུ་འཇོག་པ་ལ་ནི་རླུང་ཞུགས་གནས་ཐིམ་པའི་དབང་གིས་གནས་པ་ཞིག་དགོས་སོ། །
ཞེས་པ་ནས། ཕྱིས་གོམས་ནས་བཟློག་ཐབས་མ་བྱས་ཀྱང་སླར་རང་ལོག་ཏུ་འགྲོ་བའི་དུས་གཉིས་ཀར་གྱེན་དུ་ལོག་པ་ལ་ནི་ལུས་ལ་མ་བཀྲམ་ན་ནད་སྐྱེད་པ་གཏན་མིན་ནོ།།
ཕྱིས་གོམས་པའི་དབང་གིས་སླར་རང་བཞིན་གྱིས་བཟློག་འགྲོ་བ་ཞིག་ཡོད། དེར་བརྟེན། མས་བརྟན་གྱི་དགའ་བ་བཞི་ཟེར་བ་དེ་ཡོང་གིན་ཡོད་པ་མིན་ནམ། རླུང་ཐིམ་པའི་དབང་གིས་མིན་པར་ཕྲ་མོ་བསྒོམས་པ་སོགས་ཀྱིས་བྱང་སེམས་ཞུ་བ་ལ་ནི་ནོར་བུར་རེ་ཞིག་གི་བར་དུ་འཛིན་མི་ནུས་པས་དེ་མ་ཐག་ཏུ་བཟློག་དགོས་ལ།

ཟློག་སའི་མཐོ་དམན་ཀྱང་ཤེས་དགོས་སོ། །ཞེས་པ་ནས། འདུས་པའི་རྒྱུད་དང་རྒྱ་གཞུང་ཆེ་བ་རྣམས་ནས་འདི་རྣམས་ཀྱི་སྐོར་གདམས་ངག་གཞན་ལ་འདུག་པ་ལྟར་མི་འབྱུང་བ་ནི། ཞེས་པ་ནས། མན་ངག་སྙེ་མར་མས་བརྟན་གྱི་བཞི་ག་ལྷན་སྐྱེས་ལ་ནང་གསེས་ཀྱིས་ཆུང་ངུ་དང་བར་མ་དང་ཆེན་པོའི་ཆེན་པོར་ཕྱེ་བར་བཤད་དེ། ཡས་བབས་ཀྱི་བདེ་བ་བཞི་ལས་ནི་མས་བརྟན་གྱི་བཞི་བདེ་བ་ཆེ་བ་ཞིག་འོང་དགོས་སོ། །
ཡས་བབས་ཀྱི་བྱང་སེམས་སྤྱི་བོའི་རྩ་འཁོར་དང་གནས་གཞན་ནས་ཀྱང་འབབ་བམ། བཟློག་དུས་ཕལ་ཆེར་བྱང་སེམས་མང་པོ་ཡོང་གིན་ཡོད་དམ་མེད། དེ་འདྲའི་ཁྱད་ཅིག་མེད་དམ། མས་བརྟན་གྱི་དུས་སུ་ལོག་པ་སྤྱི་བོར་མ་བརྟན་བར་དུ་བདེ་བ་མི་བརྟན་ལ། ཞེས་པ་ནས། ཡིད་ནི་ཁུ་བ་དང༌། མི་མཐུན་པ་ནི་ལུགས་ལྡོག་དང༌། བརྟན་པ་ནི་སྤྱི་བོར་ཡིན་པར་མན་སྙེ་ལས་གསུངས་སོ། །རྗེ་རིན་པོ་ཆེའི་བདེ་མཆོག་རིམ་ལྔའི་བཤད་པ་སྦས་དོན་ལྟ་བའི་མིག་འབྱེད་ལས། དེ་བཞིན་དུ་ལུགས་མཐུན་གྱི་སྣང་མཆེད་ཐོབ་གསུམ་དང་དེ་གསུམ་དགའ་བ་གསུམ་དུ་བཞག་པ་ལྷན་སྐྱེས་ཀྱི་དགའ་བར་མི་འཇོག་ཀྱང་། ལུགས་མཐུན་ཡས་བབས་ཀྱི་དགའ་བ་གསུམ་ལྷན་སྐྱེས་ཀྱི་དགའ་བར་འཇོག་པའི་སྐབས་ཤིག་ཀྱང་ཡོད་པར་མངོན་ནོ། །ཞེས་གསུངས། ཁམས་ཐོག་མར་ཞུ་སྐབས་སྣང་མཆེད་ཐོབ་གསུམ་དང་དེ་གསུམ་དགའ་བ་གསུམ་དུ་བཞག་པ་ལྷན་སྐྱེས་ཀྱི་དགའ་བར་མི་འཇོག །གོང་དུ་བཤད་པ་བཞིན་སྔར་གྱི་འཕེན་པའི་སྟོབས་དང་གོམས་པའི་དབང་གིས་ཁམས་རྟགས་ཀྱི་རྩེའི་བར་དུ་མར་བབས་པ་དེས། ལྷན་ཅིག་སྐྱེས་པ་ལེགས་པར་མཚོན་ནས་བདེ་སྟོང་གི་ཉམས་སྐྱོང་བཞིན་པ་དེ་གའི་ངང་ནས་དམིགས་བསལ་གྱི་འཕེན་པ་མི་དགོས་པར་སྔར་གྱི་འཕེན་པ་དང་གོམས་པའི་དབང་གིས་ཁུ་བ་ཡར་རང་བཞིན་གྱིས་བཟློག་པ་ཞིག་འོང་། ཡར་བཟློག་སྐབས་ལུགས་ལྡོག་མས་བརྟན་གྱི་དགའ་བཞི་སྐྱེ། དེ་ནས་ཡང་སྔར་གྱི་འཕེན་པ་དང་གོམས་པའི་སྟོབས་ཀྱིས་ཁུ་བ་མར་བབས་པ་ཡོང་གིན་ཡོད་པ་འདྲ། དེའི་སྐབས་སུ་ལུགས་མཐུན་ཡས་བབས་ཀྱི་དགའ་བ་གསུམ་སྐྱེ། དེ་འདྲའི་དགའ་བ་གསུམ་པོ་དགའ་བ་བཞི་པ་ལྷན་སྐྱེས་ཀྱི་དགའ་བའི་རང་བཞིན་ཡིན་གསུངས།

ལག་སྨིས། སྤྱི་གཙུག་ནས་བྱང་སེམས་འཛག་པའི་ཚེ་སྣང་བ་དང༌། ཞེས་པ་ནས། ནོར་བུའི་རྩེ་མོར་འོད་གསལ་སྐྱེ་བར་བཤད་པའི་ཤུགས་ཀྱིས་རྡོ་རྗེའི་རྩ་བ་ནས་ནོར་བུའི་མགྲིན་པའི་བར་དུ་སླེབས་པ་ན་མཆེད་པ་སྐྱེ་བར་འདོད་དགོས་སོ། །ཕུར་ལྕོག་ངག་དབང་བྱམས་པས་ས་ཆུ་ལ་ཐིམ་པ་ནས་རླུང་ནམ་མཁའ་ལ་ཐིམ་པའི་བར་རམ་སྨིག་རྒྱུ་ལྟ་བུ་ནས་མར་མེ་ཏ་ལ་ལའི་བར་རྣམས་སྤྱི་བོ་ནས་ལྟེ་བའི་བར་གྱི་དགའ་བ་གསུམ་ལ་སྦྱར། དེ་ནས་གསང་གནས་ནས་གསང་གནས་ཀྱི་རྩེའི་བར་ལ་སྟོང་པ་བཞི་སྦྱར་ནས་གསུངས། ཕྱག་ཆེན་ཐིག་ལེ་ལས་དགའ་བ་བཞི་སྣང་མཆེད་ཐོབ་གསུམ་འོད་གསལ་དང་བཞིར་བཤད་དོ། །ཕུར་ལྕོག་ངག་དབང་བྱམས་པས་གསུངས་པ་ལྟར་ན་དགའ་བཞི་སྟོང་བཞི་བྲང་སྤྲོད་མིན། ཕྱག་ཆེན་ཐིག་ལེ་ལས་དགའ་བཞི་སྟོང་བཞི་བྲང་སྤྲོད་དུ་འགྲོ་བ་ཞིག་གསུངས། འདུས་པའི་རྩ་བཤད་དང༌། འཕགས་སྐོར་ལྔའི་གཞུང་ནས་དགའ་བ་བཞི་སྟོང་པ་བཞིར་བཤད་པ་མ་བྱུང་ཞིང༌། ཞེས་པ་ནས། སྤྱི་བོ་ནས་གསང་གནས་རྡོ་རྗེའི་བར་དུ་བྱང་སེམས་བབས་པའི་རིམ་པ་ལས་སྐྱེ་བའི་སྟོང་པ་བཞི་མ་གཏོགས་པ་སྟོང་པ་བཞིའི་ཡེ་ཤེས་ལམ་གྱིས་བསྡུས་པ་གཞན་མ་བཤད་ཅིང༌མི་འདོད་པ་ནི་ལུགས་འདིའི་གནད་ཆེན་པོ་མ་རྟོགས་པ་སྟེ་འོག་ཏུ་བཤད་པར་བྱའོ། །བྱང་སེམས་སྤྱི་བོ་ནས་གསང་གནས་ཀྱི་བར་བབས་ནས་སྟོང་པ་བཞི་སྐྱེ་བའི་རིམ་པ་གཅིག་བཤད། དེ་ནས་ངག་དབེན་སོགས་ཀྱི་སྐབས་ནས་བྱང་སེམས་སྤྱི་བོ་ནས་གསང་གནས་ཀྱི་བར་འབབ་སྟངས་མ་བཤད་པར་སྙིང་གའི་རྩ་འདབ་ཀྱི་ནང་ལ་འདུ་བ་ཞིག་བཤད་ཡོད། དེ་ལྟར་བྱང་སེམས་བབས་པའི་རིམ་པ་ལས་དགའ་བཞི་སྐྱེ་ཚུལ་དེ་རྣམས་ལས་འདིར་གང་གཟུང་ཞེ་ན། ཞེས་པ་ནས། དེ་ནས་སྙིང་ག་ཆོས་འཁོར་གྱི་སྟེང་དང༌། དེ་ནས་མགྲིན་པ་ལོངས་སྤྱོད་ཀྱི་འཁོར་ལོའི་སྟེང་དུ་འགྲོ་བ་རྣལ་འབྱོར་པས་བྱེད་པར་གསུངས་སོ། །ཞེས་པ་ནས། གསུམ་པ་སྐྱེས་པའི་ཚེ་མཉམ་རྗེས་སུ་སྐྱོང་ཚུལ་ནི། དེ་ལྟར་ཡར་མར་གྱི་ལྷན་སྐྱེས་ཀྱི་དགའ་བ་སྐྱེད་ནུས་པ་ན། ཡར་མར་གྱི་ལྷན་སྐྱེས་ཀྱི་དགའ་བ་ཞེས་པ་ཐོག་མར་བྱང་སེམས་ཡས་ནས་གསང་གནས་སུ་འབབ་སྐབས་ཡས་བབས་ཀྱི་ལྷན་སྐྱེས་ཀྱི་དགའ་བ་སྐྱེ། དེ་ནས་བྱང་སེམས་མར་ནས་སླར་འབབ་སྐབས་མས་བརྟན་ནམ་ལུགས་ལྡོག་གི་ལྷན་སྐྱེས་ཀྱི་དགའ་བ་སྐྱེའོ། །དེ་བཞིན་ཉིད་ཀྱི་དག་པ་བདག་མེད་པའི་ལྟ་བ་ཕུ་ཐག་བཅད་པ་དང་སྦྱར་དགོས་པས། ཞེས་པ་ནས། སྟོང་ཉིད་དང་བདེ་ཆེན་གཉིས་ཡུལ་ཡུལ་ཅན་དུ་སྦྱར་ལ་མཉམ་གཞག་ཏུ་བསྒོམ་པར་བྱའོ། །འདི་ནི་མཉམ་གཞག་ཏུ་ལུས་དབེན་བསམ་གཏན་སྒོམ་ཚུལ་ཡིན། དེ་ནས་རྗེས་ཐོབ་ཏུ་ལུས་དབེན་སོར་སྡུད་སྒོམ་ཚུལ་ནི། རླུང་གཡོས་པའི་དབང་གིས་དེ་ལས་ལངས་པ་ན་སྒོམ་ཚུལ་ནི། ཞེས་པ་ནས། དེ་དང་མི་མཐུན་པའི་ཡིད་བྱེད་བསྡམས་ཏེ་གནས་ན་ཡུལ་སྣང་ཀུན་བདེ་བར་འཆར་ཞིང༌། དེ་དང་མི་མཐུན་པའི་ཡིད་བྱེད་བསྡམས་ཞེས་པ་བདེ་བ་སྐྱེ་བའི་གེགས་བྱེད་པའི་ཡིད་དུ་མི་འོང་བ་ཡིད་དུ་མི་བྱེད་པའི་དོན་ཡིན། དེའི་རྗེས་སུ་བདེ་བ་འབར་བའི་རྐྱེན་གྱིས་དབང་པོའི་སྒོ་ནས་འཇུག་པའི་རླུང་རྣམས་ནང་དུ་ལྡོག་པ་ན་དབང་ཤེས་ཀྱང་སྡུད་པས། བདེ་བ་འབར་བའི་རྗེས་ཐོབ་ཀྱི་ཉམས་ལེན་དེས་མཉམ་གཞག་གི་ཉམས་ལེན་ཟབ་ཏུ་འགྲོ་ཐུབ་པ་ཡིན། རླུང་ཐིམ་ནས་སྔར་བཞིན་བདེ་བ་རྣམས་སྐྱེའོ། །ཞེས་པ་ནས། དེ་ཡང་རྫོགས་རིམ་པའི་བདེ་ཆེན་ལྷན་སྐྱེས་རྙེད་ཕྱིན་ཆད་ནས་ཡིན་པས། རླུང་དབུ་མར་ཞུགས་གནས་ཐིམ་གསུམ་བྱས་པ་ལ་བརྟེན་ནས་བྱུང་བའི་ལྷན་སྐྱེས་ཀྱི་བདེ་ཆེན་རྙེད་ཕྱིན་ཆད་ནས་ཡིན་ཞེས་པ་ཡིན།

འདིར་ལུས་དབེན་གྱི་སྒོ་ནས་གང་ཤར་ཐམས་ཅད་བདེ་ཆེན་གྱི་རྣམ་རོལ་ཏུ་ལྟ་བར་གསུངས་པ་ནི། གང་སྣང་ཐམས་ཅད་བདེ་བར་འཆར་བའི་ཆེད་དུའོ། །གང་ཤར་ལྷ་ཡི་རྣམ་རོལ་ཏུ་འཆར་བ་དང་གང་ཤར་བདེ་བའི་རྣམ་རོལ་ཏུ་འཆར་བའི་ཆེད་དུ་ཡིན་ན་དེའི་སྒོམ་སྟངས་ནི། དེ་ལ་ནི་ཐོག་མར་དངོས་པོ་ཀུན་གྱི་རང་བཞིན་རྣམ་དག་གཏན་ལ་ཕབ་པའི་སྒོ་ནས། ཞེས་པ་ནས། དེ་ནས་བདེ་སྟོང་སྦྱོར་ཚུལ་གྱི་སྒོ་ནས་བདེ་བ་ཆེན་པོའི་རྣམ་འགྱུར་དུ་སྒོམ་པ་ཞིག་དགོས་པས་དེ་དག་བཤད་ན། མཉམ་གཞག་གི་སྐབས་སུ་བདེ་བ་དང་སྟོང་པ་རོ་གཅིག་ཏུ་སོང་བའི་མོས་པ་ཤུགས་ཆེན་བསྐྱེད་ནས་ཡོད་པས། སྤྱོད་བསྡུས་ལས། བདག་ནི་རང་བཞིན་གྱིས་དག་པའོ། །ཞེས་པ་ནས། དེ་ནི་ཆོས་རྣམས་སྟོང་ཉིད་ཀྱི་རྣམ་འགྱུར་ཡིན་པའི་དོན་ནོ། །རོ་གཅིག་དུ་མའི་རྣམ་པར་ཤར་བ་ཟེར་བ་ཡིན། ཆོས་མི་འདྲ་བ་དུ་མ་ཡོད་ཀྱང༌། ཞེས་པ་ནས། སྟོང་ཉིད་རྣམས་ཀྱང་མི་འདྲ་བ་དུ་མ་མིན་པར་རོ་གཅིག་པའོ། །ཆོས་ཅན་སོ་སོ་རང་བཞིན་གྱིས་སྟོང་པའི་སྟོང་ཉིད་ཆོས་ཅན་རང་རང་གི་གནས་ལུགས་ཡིན་ན་ཡང་། རང་བཞིན་གྱིས་སྟོང་པའི་ཆ་ནས་ཐམས་ཅད་མཚུངས་པ་དང་རོ་གཅིག་པ་ཡིན། དེ་འདྲ་བའི་སྟོང་ཉིད་ལྷན་སྐྱེས་ཀྱི་བདེ་བས་ཡུལ་དུ་བྱས་པ་ནི། ཞེས་པ་ནས། དེའི་ཚེ་བདེ་སྟོང་རོ་གཅིག་ཏུ་མོས་པའི་གནད་ཀྱིས་རྣམ་འགྱུར་ཆོས་ཅན་སྣ་ཚོགས་པ་འདི་རྣམས་སྟོང་ཉིད་ཀྱི་རྣམ་འགྱུར་ཡིན་པ་བཞིན་དུ་བདེ་བའི་རྣམ་འགྱུར་དུ་ཡང་མོས་པའི་དབང་གིས་འཇོག་པར་སླ་སྟེ། འདི་ནི་མཉམ་གཞག་གི་བདེ་སྟོང་དྲན་ནས་གང་ཤར་ཐམས་ཅད་ལ་རྒྱས་འདེབས་པའི་རྒྱུ་མཚན་ཡང་དག་པའོ། །ལཱུ་ཨི་པའི་རྫོགས་རིམ་དངོས་གྲུབ་སྙེ་མའི་ནང་དུ་རྒྱུ་མཚན་གཉིས་གསུངས་ནས། གཅིག་ནི་རང་བཞིན་རྣམ་དག་བདེ་ཆེན་གྱི་ཡང་རང་བཞིན་ཡིན་ལ། རང་བཞིན་དང་རང་བཞིན་ཅན་ལ་བདག་གཅིག་པའི་འབྲེལ་བ་ཡོད་པས། བདེ་ཆེན་དང་ངོ་བོ་གཅིག་པའི་རང་བཞིན་གྱིས་སྣོད་བཅུད་ཀུན་ལ་ཁྱབ་པ་ན། བདེ་བས་ཀྱང་དེར་ཁྱབ་པའི་ཐ་སྙད་མཛད། ཡང་དོན་གྱི་ལྷན་ཅིག་སྐྱེས་པའི་ཡེ་ཤེས་དང་ཡུལ་གྱི་དེ་ཁོ་ན་ཉིད་གཉིས་ཕན་ཚུན་དུ་འདྲ་བ་རོ་མཉམ་དུ་ཞུགས་ཤིང་། ཡུལ་ཡུལ་ཅན་གཅིག་ཏུ་སྦྱོར་བ་ཡིན་པས་ཡུལ་དེས་ཀྱང་བརྟན་གཡོ་ཀུན་ལ་ཁྱབ་པར་དགོངས་ནས་ཀྱང་དེར་གསུངས། ཡང་། བདེ་ཆེན་གྱིས་ལུས་ཅན་ཀུན་ལ་ཁྱབ་པར་གསུངས་པའི་དོན་གཞན་ཡང་ཐབས་དང་ལྡན་ན་ལུས་དེ་ལས་བདེ་ཆེན་དེ་འབྱུང་དུ་རུང་བར་དགོངས་ནས་ཀྱང་གསུངས། དེ་ལྟར་ཆོས་ཅན་ཐམས་ཅད་བདེ་སྟོང་རོ་གཅིག་པའི་རྣམ་འགྱུར་དུ་ལྟ་བའི་དབང་དུ་བྱས་ན། འབྲས་བུ་འཁོར་བ་དང་དེའི་རྒྱུ་ལས་ཉོན་དུ་སྣང་བ་ཡང་ཡེ་ཤེས་ཆེན་པོའི་རོལ་པ་ཡིན་པས། འདི་བཀའ་བརྒྱུད་ཀྱི་ཕྱག་ཆེན་ནས་གསུངས་པ་དང་མཐུན་པོ་འདུག །རྫོགས་ཆེན་གྱི་ཀ་དག་ལྷུན་གྲུབ་ཅེས་རྣམ་མཁྱེན་ཐོབ་ཏུ་རེ་བའི་རེ་བ། འཁོར་བ་ངན་པ་ལ་བརྩིས་ནས་འཁོར་བ་ལ་འཁྱམ་གྱིས་དོགས་པའི་དོགས་པ་སྟེ། དེ་ལྟ་བུའི་རེ་དོགས་མི་བྱེད་པ་ཟེར་བ་དེ་འདི་ལ་ཐུག་ཡོད་ཚོད་འདུག །འཁོར་བ་དང་དེའི་རྒྱུ་རང་དགའ་བ་རྣམས་གང་ལས་འབྱུང་བའི་གནས་མེད་དེ། ཐམས་ཅད་ཀྱང་ཀུན་ཏུ་བཟང་པོའི་བདག་ཉིད་ཡིན་གསུངས་པ་ལྟ་བུ་དང་། ཡེ་ནས་སངས་རྒྱས་པ་གསུངས་པ་ལ་བསམ་བློ་བཏང་བ་ཡིན། སྤྱོད་བསྡུས་སུ་རིགས་བརྒྱའི་ལུས་དབེན་གྱི་སྐབས་སུ་དྲངས་པ་ལས། ཞེས་པ་ནས། སྔར་རླུང་དབུ་མར་ཞུགས་གནས་ཐིམ་གསུམ་བྱས་པ་ལ་བརྟེན་ནས་བྱུང་བའི་ལྷན་སྐྱེས་ཀྱི་བདེ་ཆེན་བཤད་པ་ལྟར་གྱི་བདེ་ཆེན་སྐྱེད་མ་ནུས་པའི་ཞུ་བདེ་སྐྱེད་ནུས་པས་ནི་དེའི་སྟེང་ནས་སྒོམ་སྟོང་པའི་གཟུང་རྣམ་ལྷར་ཤར་བ་ལ་སློབ་དགོས། དེ་ཡང་མེད་ན་བདེ་སྟོང་གི་སྦྱོར་ཚུལ་དང༌། མཉམ་རྗེས་ཀྱི་སྐྱོང་ཚུལ་ལེགས་པར་གོ་བའི་སྒོ་ནས་ཀྱང་བསྐྱང་བར་བྱའོ། །
གོ་བ་ཙམ་གྱི་སྟེང་ནས་ཤར་སྒོམ་བྱེད་དགོས་པར་གསུངས་པ་ཡིན། བདེ་བ་ཆེན་པོ་ལམ་དུ་བྱེད་པ་ལ། ཞེས་པ་ནས། ལམ་འདིའི་རིགས་ཀྱི་ནུས་པ་ཐུན་མོང་མ་ཡིན་པ་བརྟས་པར་བྱའོ། །འདི་ཡན་ཆད་ཀྱིས་ལུས་དབེན་གྱི་སྐོར་བཤད་ཟིན་པ་ཡིན། མདོར་ན། ལུས་དབེན་མཉམ་གཞག་ཏུ་སྐྱོང་ཚུལ་དང་། ལུས་དབེན་རྗེས་ཐོབ་ཏུ་སྐྱོང་ཚུལ་གཉིས་ཡོད། ལུས་དབེན་མཉམ་གཞག་གིས་སྟོང་ཉིད་སྒོམ་པ་གཅིག་པུ་མ་ཡིན་པར་བདེ་ཆེན་བསྐྱེད་ནས་དེས་སྟོང་པ་ཉིད་ངེས་ནས་བདེ་སྟོང་སྒོམ་པ་ཡིན། རྗེས་ཐོབ་ཀྱི་གནས་སྐབས་སུ་གང་སྣང་བདེ་སྟོང་ལྷ་ཡི་རྣམ་རོལ་ཏུ་ལྟ་བ་ཡིན། དེ་གཉིས་པོ་སྤེལ་མར་སྦྱངས་ནས་བདེ་སྟོང་གི་ཉམས་ཇེ་འཕེལ་ཇེ་འཕེལ་དུ་གཏོང་བ་ཡིན། ཅི་ཙམ་གྱིས་བདེ་བ་ཤུགས་ཆེ་རུ་ཕྱིན་པའི་ཚོད་ཀྱིས་རགས་པའི་རླུང་སེམས་མར་ཐིམ་པའི་ནུས་པ་ཆེ་རུ་ཕྱིན་ནས་སྟོང་པ་བཞིའི་ཉམས་མྱོང་ཤུགས་ཆེ་རུ་འགྲོ་བ་དང་། གཉུག་མ་ལྷན་ཅིག་སྐྱེས་པའི་འོད་གསལ་མཐར་ཐུག་ལ་ཇེ་ཉེར་འགྲོ་བ་ཡིན། རིམ་ལྔ་གདན་རྫོགས་ཀྱི་དམར་ཁྲིད་ཀྱི་འཕྲོ་འདོན་དགོས། རིམ་ལྔ་གདན་རྫོགས་ཀྱི་དམར་ཁྲིད་ལ་གཟིགས།

རིམ་ལྔ་གདན་རྫོགས་ཀྱི་དམར་ཁྲིད།

བཞི་པ་ནི། སྤྱིར་རྫོགས་རིམ་གྱི་སྐབས་སུ་གཙོ་བོར་སྟོང་ཉིད་སྒོམ་རྒྱུ་ཡིན་ཅིང་ལམ་ལ་སློབ་པའི་གང་ཟག་མཚན་ཉིད་ཚང་བས་ཀྱང༌། ཞེས་པ་ནས། དེ་ལྟར་མཉམ་རྗེས་སུ་བསྐྱངས་པའི་མཐར་སླར་ཡང་འོག་སྒོའི་ཕྲ་མོ་བསྒོམས་ལ་ལྷན་སྐྱེས་གཉིས་བསྐྱེད་དོ། །ཡས་བབས་མས་བརྟན་གྱི་ལྷན་སྐྱེས་གཉིས་གསུངས་པ་མིན་ནམ། དེ་སྐྱེས་པ་དང་ཡང་སྔར་བཞིན་མཉམ་རྗེས་སུ་བསྐྱང་བ་སྤེལ་མར་བྱའོ། །ཞེས་པ་ནས། ལམ་འདིའི་རིགས་ཀྱི་ནུས་པ་ཐུན་མོང་མ་ཡིན་པ་བརྟས་པར་བྱའོ།། །།འདི་ནས་འཇོག །རིམ་ལྔ་གསལ་སྒྲོན་གྱི་བཤད་ལུང་འདོན་རྒྱུ་ཡིན།

རིམ་ལྔ་གསལ་སྒྲོན།

ངག་དབེན་གསུང་རྡོ་རྗེའི་ཏིང་ངེ་འཛིན་ལ་བསླབ་པ།

གཉིས་པ་ངག་དབེན་གསུང་རྡོ་རྗེའི་ཏིང་ངེ་འཛིན་ལ་བསླབ་པ་ལ་དྲུག །ལུས་དབེན་དང་ངག་དབེན་གྱི་གོ་རིམ། ཞེས་པ་ནས། སྤྱོད་བསྡུས་ལས། ངག་རྣམ་པར་དབེན་པ་ཡང་རྣལ་འབྱོར་པའི་ཡེ་ཤེས་ཏེ། ཤིན་ཏུ་ཕྲ་བ་ཐེག་པ་ཆེན་པོ་པ་མདོ་ལམ་ལ་གནས་པ་དང་རྒྱུད་སྡེ་འོག་མ་ལ་གནས་པ་རྣམས་ཀྱི་ཡུལ་མ་ཡིན་པ། རྡོ་རྗེའི་ཐེག་པ་རྣམས་ལས་ཀྱང་བསྐྱེད་པའི་རིམ་པ་ལ་སྤྱོད་པ་རྣམས་ཀྱི་ཡུལ་མ་ཡིན་ཏེ། ཞེས་པ་ནས། གསུམ་པ་ངག་དབེན་གྱི་ཤེས་བྱ་རླུང་གི་དེ་ཉིད་བསྟན་པ་ལ་བདུན། རླུང་གི་དེ་ཉིད་སྔགས་ཀྱི་དེ་ཉིད་རྡོར་བཟླས་ཀྱི་དེ་ཉིད་གསུམ་ལ་རིམ་གྱིས་བསླབ་པའི་དོན། ཞེས་པ་ནས། དེས་ན་རླུང་གི་དེ་ཉིད་དང་སྔགས་ཀྱི་དེ་ཉིད་རྡོ་རྗེ་བཟླས་པའི་དེ་ཉིད་གསུམ་མིན་ནམ་དེ་ཉིད་གསུམ་ལ་རིམ་ཅན་དུ་འཇུག་པར་གསུངས་པ་ནི། རྗེ་འགོས་ཀྱི་བཞེད་པ་ལྟར་ཐོག་མར་རླུང་གི་དེ་ཉིད་ཤེས་པ་སྔོན་དུ་བཏང་ནས། དེ་རྗེས་སྔགས་ཀྱི་དེ་ཉིད་ཨོཾ་ཨཱཿཧཱུཾ་སྟེ་འབྲུ་གསུམ་ཤེས་པར་བྱེད་ལ། དེ་གཉིས་ཀ་ཐོས་བསམ་གྱིས་ལེགས་པར་ཤེས་པ་ན་དེའི་འོག་ཏུ་རྡོར་བཟླས་བསྒོམ་ཞེས་པའི་དོན་ནོ། །ཞེས་པ་ནས། གསུམ་པ་རླུང་གི་རྣམ་པར་དབྱེ་བ་ནི། འོ་ན་རླུང་གི་ཁྱད་པར་ཅི་ཙམ་ཞིག་ཏུ་ངེས་པར་བྱ་ཞེ་ན། སངས་རྒྱས་མཉམ་སྦྱོར་དང་ཡེ་ཤེས་རྡོ་རྗེ་ཀུན་ལས་བཏུས་ལས། རླུང་བཅུ་ནི་རྡོ་རྗེ་འཆང་རང་ཉིད་ཀྱིས་བཏགས་པའི་མིང་ཀོ་ཊ་ཁྱ་ལ་སོགས་པ་སྒྲ་ཇི་བཞིན་མ་ཡིན་པ་བཅུས་གསུངས། ཞེས་པ་ནས། ཁྱབ་བྱེད་དེ་རྩ་བའི་རླུང་ལྔ་དང༌། རྒྱུ་བ་དང༌། ཞེས་པ་ནས། རྡོ་རྗེ་འཕྲེང་བ་དང་དགོངས་པ་ལུང་སྟོན་ལས་སྔ་མ་རྩ་བའི་རླུང་ལྔ་སྔར་དང་འདྲ་ཞིང༌། ཕྱི་མ་ཡན་ལག་གི་རླུང་ལྔ་ལ། ཀླུ་དང་རུས་སྦལ་རྩངས་པ་དང༌། །ཞེས་པ་ནས། ལྔ་ཚན་གཉིས་ལ་རྩ་བ་དང་ཡན་ལག་གི་རླུང་ཞེས་པའི་ཐ་སྙད་ནི་འཕགས་སྐོར་གྱི་གཞུང་གཞན་ནས་མི་གསལ་ཡང༌། ཞེས་པ་ནས། རྡོ་རྗེ་འཕྲེང་བའི་འགྲེལ་པ་ལས། ལྟེ་བ་སྤྲུལ་པའི་འཁོར་ལོའམ་སྤྲུལ་པ་དང་སྙིང་ག་ཆོས་ཀྱི་འཁོར་ལོའམ་ཆོས་དང་སྙིང་ག་དང་མགྲིན་པའི་བར་གྱི་མེའི་དཀྱིལ་འཁོར་རམ་མེ་དང་མགྲིན་པ་ལོངས་སྤྱོད་ཀྱི་འཁོར་ལོའམ་ལོངས་སྤྱོད་དང་སྨིན་མཚམས་ཀྱི་རླུང་གི་འཁོར་ལོའམ་རླུང་དང་སྤྱི་བོ་བདེ་ཆེན་གྱི་འཁོར་ལོའམ་བདེ་ཆེན་གྱི་འཁོར་ལོ་དྲུག་པོ་རེ་རེ་ལ་ཁྱབ་བྱེད་ནི་བྱ་བ་དང་བྲལ་བ་དང་ལུས་ཀུན་ལ་ཁྱབ་པས། ཞེས་པ་ནས། དེ་ལ་སྲོག་འཛིན་ནི་རྩ་འཁོར་དྲུག་གའི་ལྟེ་བ་ནས་རྒྱུ་ཞིང༌། ཞེས་པ་ནས། རྒྱུད་ལོགས་སུ་བསྒྱུར་བ་རྣམས་ལས། མཚན་ཕྱེད་ནས་ཉིན་ཕྱེད་བར་ལ་ང་བཞི་དང༌། ཉིན་ཕྱེད་ནས་མཚན་ཕྱེད་བར་ལ་ང་བཞིར་བཤད་དེ། གཟུང་འཛིན་གྱི་རྣམ་རྟོག་བསྐྱེད་པའི་ལྡོག་ཆ་ནས་མཚན་ཕྱེད་ནས་ཉིན་ཕྱེད་བར་ང་བཞི་དང༌། ཉིན་ཕྱེད་ནས་མཚན་ཕྱེད་བར་ང་བཞིར་བཤད་པ་ཡིན། འགྲེལ་པའི་འགྱུར་ལ་མ་བྱུང་ངོ༌། །ཁྱབ་བྱེད་མ་གཏོགས་པ་རླུང་དགུ་འཁོར་ལོ་དྲུག་ལ་རྒྱུ་བའི་སྒོ་ནས་བརྒྱ་རྩ་བརྒྱད་དུ་འཆད་པར་སྣང་བས། ཞེས་པ་ནས།

བཞི་པ་ཕྱེ་བ་སོ་སོའི་དོན་བཤད་པ་ལ་གསུམ། རྩ་བའི་རླུང་ལྔའི་དོན་བཤད་པ། ཞེས་པ་ནས། དེ་ལ་རྩ་བའི་རླུང་ལྔ་གང་ན་གནས་པ་དང༌། རྩ་བའི་རླུང་ལྔ་པོ་དེ་མགོན་པོ་གང་གི་རླུང་གང་ཡིན་པ་ནི། རྒྱུད་རྡོར་འཕྲེང་ལས། ཞེས་པ་ནས། སྟོད་དུ་རྒྱུ་བ་སྟེ་གྱེན་རྒྱུའི་རླུང་ལྐོག་མར་གནས། །ཞེས་པ་ནས། སྤྱིར་སྙིང་གའི་ཇི་སྲིད་འཚོ་བའི་བར་དུ་མི་ཤིགས་པ་ལ་བྱང་སེམས་དཀར་དམར་གའུ་ཁ་སྦྱར་གྱི་ཚུལ་དུ་ཡོད་པ་དང༌། གཞིའི་འོད་གསལ་དང༌། ཞེས་པ་ནས། རླུང་གཞན་རྣམས་ཐིམ་ནས་ལྷན་ཅིག་སྐྱེས་པའི་རླུང་རང་གནས་སུ་གནས་པའམ་ལྷན་ཅིག་སྐྱེས་པའི་རླུང་འབའ་ཞིག་གནས་པ་ལ་དེ་ཁོ་ན་ཉིད་རྟོགས་པར་གསུངས་པ་ཡང་འདི་ཡིན་ནོ། །ཞེས་པ་ནས། རླུང་ཐོག་མར་སྐྱེ་བའི་རིམ་པ་བཞིན་དུ་འཆི་བའི་ཚེ་སྨད་སྟོད་དམ་མས་ཡར་ཐིམ་པར་གསུངས་ལ། ཞེས་པ་ནས། སྣ་བུག་ཏུ་རྒྱུ་བའི་སྲོག་འཛིན་ནི་རྩ་བའི་གནས་སྙིང་གར་གནས་ཀྱང་རྟག་ཏུ་སྙིང་ག་དེར་གནས་པ་མིན་ནོ། །ཞེས་པ་ནས། འཁོར་ལོ་གཞན་གསུམ་ལ་རླུང་གསུམ་གནས་པ་ཡང་ད་ལྟ་རྩ་མདུད་ཀྱི་དབུས་ནས་འབྱུང་འཇུག་བྱེད་པ་མིན་ནོ། །རྩ་མདུད་ཀྱི་མཚམས་ནས་རོ་རྐྱང་གཉིས་ལ་ཕར་ཕྱིན། མདུད་མཚམས་བརྒལ་ནས་ཚུར་དབུ་མའི་ལམ་ལ་ཞུགས་པ་ཡིན། རྡོར་འཕྲེང་ལས། ལྐོག་མ་སྙིང་ག་ལྟེ་བ་དང༌། །ཞེས་པ་ནས། དེ་ཡང་རང་རང་གི་རྩ་འཁོར་གྱི་གནས་ནས་ཐོག་མར་རླུང་ལྡང་བ་དང་མཐར་རང་གི་རྒྱུ་བ་རྫོགས་པའི་རྗེས་སམ་མཐར་སྡོད་པ་ནི་དེ་དག་ཏུ་ཡིན་ཀྱང༌། ཞེས་པ་ནས།

རྡོ་རྗེ་འཕྲེང་བ་ལས། སངས་རྒྱས་ལྔ་ཡི་རིགས་གནས་པ། །ཞེས་པ་ནས། པདྨ་མགོན་པོའི་རྒྱུ་བ་འོ། །ཞེས་པས་རྟག་ཏུ་གཡས་པ་ནས་དྲག་ཏུ་རྒྱུ་བ་གྱེན་རྒྱུ་མེ་རླུང་བསྟན། གཡོན་པ་ནས་ནི་འབྱུང་བའི་ཁམས། །ཞེས་པ་ནས། ལས་ཀྱི་མགོན་པོའི་རྒྱུ་བ་འོ། །ཞེས་པས་མཉམ་གནས་ཀྱི་རླུང་བསྟན། གཉིས་ཀ་ལས་ནི་འབྱུང་བའི་ཁམས། །
ཞེས་པ་ནས། རིན་ཆེན་མགོན་པོའི་རྒྱུ་བ་འོ། །ཞེས་པས་ཐུར་སེལ་གྱི་རླུང་བསྟན། དལ་ཞིང་རྒྱུ་བ་མེད་པའི་ཁམས། །ཞེས་པ་ནས། རྡོ་རྗེ་མགོན་པོའི་རྒྱུ་བ་འོ། །ཞེས་པས་སྲོག་འཛིན་གྱི་རླུང་བསྟན། ཁམས་ཀུན་ལས་ནི་ཡང་དག་བྱུང༌། །ཞེས་པ་ནས། ཀུན་རྫོབ་ཀྱི་སྣའི་སྒོ་གཡས་གཡོན་སོགས་ལས་རྒྱུ་བའི་དཀྱིལ་འཁོར་རེ་རེ་ལ་ཡི་གེ་གསུམ་གྱི་སྔགས་ཀྱི་བདག་པོ་འཇུག་པ་ལ་སོགས་པའི་རིམ་གྱིས་རྟག་ཏུ་རང་ཉིད་ཟློས་པར་བཤད་དོ། །སྣ་ཁུང་གི་དབུགས་ཀྱི་རྒྱུ་བ་ལ་བརྟག་དཔྱད་བྱེད་རྒྱུ་ཡོད་པའི་བཟོ་ཞིག་འདུག །ལོ་ཤས་གོང་གི་མཚན་ཞིག་ལ་གཉིད་སད་སྐབས་སྣ་ཁུང་གི་དབུགས་ཀྱི་རྒྱུ་བ་འགྱུར་འདུག །ཡ་མཚན་ག་འདྲ་ཡིན་ནམ་བསམས་སོང་། ཉི་མ་ཁ་ཤས་ཀྱི་རྗེས་ལ་དོ་སྣང་བྱེད་སྐབས་དེའི་ཉིན་མོར་ཟླ་འཛིན་ལ་ཁེལ་འདུག །ཉི་ཟླ་གཟའ་འཛིན་ཡོད་པའི་སྐབས་ལ་སྣ་ཁུང་གི་རྒྱུ་བ་ཤེད་མཚུངས་ཡོང་གིན་ཡོད་པའི་བཟོ་ཞིག་འདུག །ཡང་། ཉེ་ཆར་ཨ་མེ་རི་ཀར་དུས་འཁོར་དབང་ཆེན་བསྐུར་བར་ཕྱིན་པའི་སྐབས་ལ། ཉི་མ་གཟའ་འཛིན་གྱིས་གླིང་ཁ་ཤས་ལ་ཉི་མ་རིལ་པོ་འཛིན་ཅེས་སྐད་གྲགས་ཆེན་པོ་བྱུང་ནས་དངངས་སྐྲག་གིས་མི་ཁ་ཤས་ཤི་བ་རེད་ཟེར། ཡང་། ཉི་མ་རིལ་པོ་བཟུང་ནས་འཛམ་བུའི་གླིང་མེད་པར་འགྱུར་གྱི་རེད། འཛམ་བུའི་གླིང་མེད་པར་གྱུར་པ་མཐོང་ན་བཟོད་ཐུབ་པ་མི་འདུག་ཟེར་ནས་རང་ཤི་རྒྱག་མཁན་གཅིག་བྱུང་ཟེར། དེའི་རྗེས་ལ་ངས་མི་ཞིག་ལ་སྐད་ཆ་དྲིས་པར། ཉི་མ་རིལ་པོ་འཛིན་སྐབས་ཉི་མ་གྲིབ་ནག་གིས་བསྒྲིབས་པ་ཡིན་པས་རླུང་འཕྲིན་སོགས་འགྲོ་བ་ལ་རྙོག་གྲ་ཅུང་ཙམ་ཡོང་སྲིད་ཟེར། དེང་སང་གནམ་གྲུ་ཚང་མ་རླུང་འཕྲིན་ལ་བརྟེན་ནས་འགྲོ་བཞིན་ཡོད་པས་ག་འདྲ་བྱས་ཡོང་བསམས་ནས་ཅུང་ཙམ་སྐྲག་སོང་། ནམ་རྒྱུན་ཉི་མའི་ཐོག་ལ་མེ་འབར་ཤུགས་ཆེ་ཆུང་གིས་ཉི་མའི་སྟེང་ལ་ནག་ཐིག་ཅིག་ཡོད། ཉི་མའི་ནག་ཐིག་ཆེ་ཆུང་གིས་ཁ་པར་གྱི་བརྡ་རྟགས་དང་རླུང་འཕྲིན་གསལ་ལོད་ལ་འགྱུར་བ་འགྲོ་བཞིན་འདུག །གནམ་གྲུའི་ནང་ན་ཡོད་པའི་འགྲུལ་པ་ཚོས་ད་ཉི་མ་གཟའ་འཛིན་སླེབས་འདུག་ཅེས་ཡར་རྒྱུག་མར་རྒྱུག་འདྲ་བྱས་ནས་ལྟད་མོར་ལྟ་བཞིན་འདུག །ང་མ་ཕྱིན་པར་སྣ་ཁུང་གི་དབུགས་ཀྱི་རྒྱུ་བ་ལ་ཡིད་གཟབ་བྱས་ནས་བརྟགས་པར། འགྱུར་བ་ཕྱིན་ནས་འཁྱུག་ཙམ་མཉམ་རྒྱུ་ཤེད་མཚུངས་ཡོང་གིན་ཡོད་པ་འདྲ་ཞིག་འདུག །ཨ་མེ་རི་ཀར་འབྱོར་ནས་འཁྲུལ་ཞིག་རིན་པོ་ཆེར་བཀའ་མོལ་བྱུང་སྐབས་འཁྲུལ་ཞིག་རིན་པོ་ཆེས་དེ་ག་རང་བྱུང་གསུངས། ང་རང་ཚོའི་དུས་འཁོར་གྱི་གཞུང་ནས་ཕྱིའི་ཉི་ཟླ་གཟའ་འཛིན་ཡོང་བའི་སྐབས་ལ་ནང་གི་སྒྲ་གཅན་དབུ་མའི་ལམ་ལ་རླུང་འགྲོ་བཞིན་ཡོད་པར་གསུངས་པས། དེ་སྐབས་སྣ་ཁུང་གི་རླུང་མཉམ་རྒྱུ་ཤེད་མཚུངས་ཤིག་ཡོང་གིན་ཡོད་ཚོད་འདུག །དེ་བསྒོམས་སྟོབས་ཀྱིས་མིན་པས་ཧ་ལས་པ་མི་འདུག །སྟག་ཚང་ལོ་ཙཱ་བའི་དུས་འཁོར་སྤྱི་དོན་ནང་ལ་དུས་འཁོར་ནས་གསུངས་པ་ལྟར་རླུང་གི་འཕོ་བ་དེ་དག་བརྟག་དཔྱད་བྱེད་སྐབས་ཏག་ཏག་ར་འཕྲོད་ཀྱིན་འདུག་ལ། གསང་བ་འདུས་པ་ནས་གསུངས་པའི་རླུང་གི་འཕོ་བ་རྣམས་བརྟག་དཔྱད་བྱས་ན་ར་འཕྲོད་པ་ཞིག་མི་ཡོང་བར་གསུངས་འདུག །རྣལ་འབྱོར་པ་སོ་སོའི་ལུས་ཀྱི་གནས་སྟངས་དང་། རྩ་ཆགས་ཚུལ། རླུང་གི་རྒྱུ་སྟངས་མི་འདྲ་བ་དང་རྩ་འཁོར་ལ་མང་ཉུང་ཡོད་པའི་དབང་གིས། ཐིམ་རིམ་སྐབས་ལ་ཡང་དུས་འཁོར་གྱི་ཆེད་དུ་བྱ་བའི་གདུལ་བྱ་ལ་དུ་བ་ལྟ་བུ་སྔོན་ལ་ཤར། གསང་བདེ་འཇིགས་གསུམ་གྱི་ཆེད་དུ་བྱ་བའི་གདུལ་བྱ་ལ་སྨིག་རྒྱུ་ལྟ་བུ་སྔོན་ལ་ཤར་བའི་ཁྱད་པར་ཡོད། རྐང་པ་བཞི་པ་ལ་ནི། འགྱུར་གཞན་ལས། ཞེས་པ་ནས། ཞལ་ལུང་ལས་སྣ་སྒོ་གཡས་ནས་ས་རླུང་སྟེ་མཉམ་གནས་དང༌། གཡོན་ནས་ཆུ་རླུང་སྟེ་སྲོག་འཛིན་དང༌། གཉིས་ཀ་ནས་ས་རླུང་ཐུར་སེལ་དང་མེ་རླུང་གྱེན་རྒྱུ་གཉིས་རྒྱུ་བར་གསུངས་པ་གཉིས་མི་འགལ་ཏེ། ཞེས་པ་ནས། སྲོག་འཛིན་སོགས་རེ་རེ་རྒྱུ་བ་ནའང༌གཞན་གསུམ་དང་བཅས་པས་བཞི་བཞི་རྒྱུ་བའོ། །གཞན་དེ་དག་འཁོར་གྱི་ཚོད་དེ་ཡིན་པས་མདོག་དེ་ཕྲན་བུ་འགྱུར་འགྲོ་བ་ཡིན། ལེའུ་དྲུག་པའི་སྒྲོན་གསལ་ལས་ཀྱང༌། ཞེས་པ་ནས། གྱེན་རྒྱུ་སྣ་བུག་གཡས་ལ་རྒྱུ་བ་ནའང་སྲོག་འཛིན་དང་ཐུར་སེལ་དང་མཉམ་གནས་ཀྱང་དེ་དང་ལྷན་ཅིག་ཏུ་རྒྱུ་སྟེ། ཞེས་པ་ནས། ཐོག་མར་ཉིས་བརྒྱ་ཉེར་ལྔ་རྒྱུ་བ་ནི། འབྱུང་ཆུང་གི་རླུང་གོས་དཀར་མོའི་རླུང་དང༌། ཞེས་པ་ནས། སྟེང་དང་བསེགས་དང་ཐད་ཀ་འོག །སྟེང་ཞེས་པ་སྣ་བུག་གི་སྟེང་ངོས་དང་བསེགས་ཞེས་པ་ལོགས་ཀྱི་ངོས་དང་ཐད་ཀ་ཞེས་པ་དཀྱུས་དང་འོག་ཅེས་པ་སྣ་བུག་གི་འོག་མཆུ་ཡི་ཕྱོགས་ལ་གོ །མེ་དང་རླུང་དང་དབང་ཆེན་དང༌། །ཞེས་པ་ནས། མན་སྙེ་ལས་ཁྱབ་བྱེད་ཀྱི་རླུང་སྡུད་པར་བཤད་པ་བཞིན་ནོ། །ཁྱབ་བྱེད་ཀྱི་རླུང་སྡུད་དཀའ་ཤོས་ཡིན།

གཉིས་པ་ཡན་ལག་གི་རླུང་ལྔའི་དོན་བཤད་པ་ནི། ཡན་ལག་གི་རླུང་ལྔ་ནི་མིག་ལ་སོགས་པའི་དབང་པོ་ལྔ་ལ་གནས་པར་སྤྱོད་བསྡུས་ལས་གསུངས་ཤིང༌། ཞེས་པ་ནས། ཞེས་ཟླ་བའི་ཆ་ལ་སོགས་པའི་རྩ་ལྔ་ལས་རྒྱུ་བར་གསུངས་སོ། །ཟླ་བའི་ཆ་ལ་སོགས་པའི་རྩ་ལྔ་ཞེས་པ་སྙིང་གར་ཐོག་མར་ཆགས་པའི་རྩ་ཤར་གྱི་སུམ་སྐོར་མ། ལྷོ་ཡི་འདོད་མ། ནུབ་ཀྱི་ཁྱིམ་མ། བྱང་གི་གཏུམ་མོ། དབུས་ཀྱི་རྡུལ་བྲལ་མ་སྟེ་ལྔ་ལ་གསུངས་པ་མིན་ནམ། ཡང་དེ་ཉིད་ལས། སྙིང་གི་དབུས་གནས་བདེ་བའི་དངོས། །ཞེས་པ་ནས། དྲུག་པོ་འདི་དག་འོད་དུ་འདོད། །ཅེས་སྙིང་ག་ནས་འབྱུང་བའི་རླུང་ཡན་ལག་གི་རླུང་ལྔ་དང་སྲོག་འཛིན་རགས་པ་སྟེ་རླུང་དྲུག་དབང་པོ་དྲུག་ལ་བརྟེན་ནས། ཞེས་པ་ནས། གསུམ་པ་རླུང་གཉིས་ཀྱི་ཐུན་མོང་གི་དོན་བཤད་པ་ནི། སྤྱོད་བསྡུས་ལས། རླུང་བཅུ་དབུགས་འབྱུང་རྔུབ་ཏུ་འགྱུར་བར་བཤད་པ་ལ། ཞེས་པ་ནས། དེ་རྣམས་ཡི་གེ་གསུམ་གྱི་གཞིར་གྱུར་ནས་རྡོར་བཟླས་བྱེད་པར་གསུངས་པ་ནི་རྩ་བ་དང་ཡན་ལག་གི་རླུང་བཅུ་ཁ་ལ་ཡོད་དོ། །ཞེས་པ་ནས། དགོངས་པ་ལུང་སྟོན་ལས། འགྲོ་བ་ཡུལ་སོགས་ལས་བྱེད་པ། །ཞེས་པ་ནས། རྒྱུ་མཚན་དེས་རླུང་རྣམ་ཤེས་ཀྱི་བཞོན་པར་འཇོག་མི་ནུས་ཏེ། བདག་རྐྱེན་དབང་པོ་དང་དམིགས་རྐྱེན་ཡུལ་བཞིན་ནོ།།

གཞན་ཡང་སྤྱོད་བསྡུས་ལས་སྣང་བ་ཁམས་ཕྲ་བར་འཇུག་པ་ལས་རིམ་གྱིས་གཡོ་ལ། ཞེས་པ་ནས། སྤྱོད་བསྡུས་ལས། སྣང་བ་གསུམ་འགྲོ་འོང་དང་བྲལ་བར་གསུངས་ན། ཞེས་པ་ནས། དེས་ན་རླུང་གི་ཁམས་དང་ལྷན་ཅིག་མེལ་ཚེ་བྱེད་ཅེས་གསུངས་སོ། །དེའི་དོན་ནི་སྣང་མཆེད་ཐོབ་གསུམ་གྱི་རྣམ་ཤེས་གསུམ་ལུས་ཅན་མིན་པ་དེ་ལྟ་མོད་ཀྱང༌། ཞེས་པ་ནས། དེས་ན་རླུང་གི་སྒོ་ནས་སམ་རླུང་ལ་བརྟེན་ནས་ཡུལ་བགྲོད་པ་ནི་སེམས་ཀྱིས་རླུང་ལ་ཞོན་ནས་འགྲོ་བའི་དོན་ཏེ། ཞེས་པ་ནས། དེ་ལས་གཞན་པའི་ཡུལ་བགྲོད་པ་མ་བྱུང་ཡང་ཡུལ་བགྲོད་པ་མེད་པ་ནི་མིན་ནོ། །འདི་སྐོར་ཁྲིད་ཡིག་ཡིད་ཆེས་གསུམ་ལྡན་ནང་ལ་ཅུང་ཙམ་འདུག་བསམས་སོང་། སྤྱོད་བསྡུས་ལས། ཞེས་པ་ནས། འདི་དང་ཞལ་ལུང་གཉིས་ཀར་སྣ་བུག་རེ་རེ་བ་ལ་དཀྱིལ་འཁོར་གཉིས་དང༌། སྣ་བུག་གཉིས་ཀར་མཉམ་དུ་རྒྱུ་བ་ལ་དཀྱིལ་འཁོར་གཉིས་བཤད་པས། ཞེས་པ་ནས། ཞག་གཅིག་ལ་འོད་གསལ་གྱི་ཆུ་ཚོད་བཞི་འཆར་བ་དང༌། བར་པ་སྐལ་ལྡན་གྲགས་པས་དེའི་དུས་སུ་ཐིག་ལེ་ལ་སེམས་བཟུང་ན་འོད་གསལ་གྱི་བདག་ཉིད་ཅན་གྱི་སེམས་རྩེ་གཅིག་པ་སྐྱེའོ་ཞེས་ཟེར་རོ། །ཞེས་པ་ནས།

གཉིས་པ་རྩ་འདབ་དང་དཀྱིལ་འཁོར་གཅིག་ནས་གཅིག་ཏུ་འཕོ་བའི་ཚུལ་ནི། སྡོམ་འབྱུང་ལས། རྩ་ནི་སུམ་ཅུ་གཉིས་ཞེས་བྱ། །ཞེས་པ་ནས། ལྟེ་བ་དང་སྤྱི་བོ་དང་མགྲིན་པ་དང་སྙིང་གའི་རྩ་འདབ་རེའི་རླུང་སྔ་མ་སྔ་མའི་ཉིས་འགྱུར་ཕྱི་མ་ཕྱི་མ་ལ་འབབ་པ། པཎ་ཆེན་བསོད་གྲགས་ཀྱི་རྫོགས་རིམ་ནང་ལ་ཉིན་ཞག་གཅིག་གི་རླུང་དེ་ཡང་ལྟེ་བའི་རྩ་འདབ་གཉིས་ནས་རྒྱུ་བ་རྫོགས་པ་དང་སྤྱི་བོའི་རྩ་འདབ་གཅིག་ནས་གཉིས་པར་འཕོ་བ་དང་། དེའི་རྩ་འདབ་གཉིས་ཀྱི་རྒྱུ་བ་རྫོགས་པ་ན་མགྲིན་པའི་རྩ་འདབ་གཅིག་ནས་གཉིས་པར་འཕོ། དེའི་རྩ་འདབ་གཉིས་ཀྱི་རྒྱུ་བ་རྫོགས་པ་དང་སྙིང་གའི་རྩ་འདབ་གཅིག་ནས་གཉིས་པར་འཕོ་བ་ཡིན་གསུངས། ཀྱཻ་རྡོར་དང་སྡོམ་འབྱུང་གཉིས་ཀའི་དོན་ཡིན་པར་སྡོམ་འབྱུང་གི་འགྲེལ་པར་བཤད་ལ། ཞེས་པ་ནས། དཀྱིལ་འཁོར་བཞིའི་རླུང་རྣམས་རྩའི་གཙོ་མོ་གསུམ་སྟེ་རོ་རྐྱང་དབུ་མ་གསུམ་གང་ལས་རྒྱུ་བ་ནི། རྡོ་རྗེ་འཕྲེང་བ་ལས། སྲོག་དང་ཐུར་སེལ་རྒྱུ་བར་བྱེད། །ཅེས་པ་ནས། རྟག་ཏུ་རྒྱུ་ཞིང་ཀུན་ལ་ཁྱབ། །ཅེས་སྲོག་ཐུར་གཉིས་གཟུང་འཛིན་གྱི་རྣམ་པར་རྟོག་པ་སྐྱེད་པའི་རླུང་དང༌། ཞེས་པ་ནས། དེ་ཡང་རྩ་གཉིས་ལ་རྒྱུ་བར་བསྟན་པས། གསང་བ་འདུས་པ་ལྟར་སྲོག་ཐུར་གཉིས་ནི་རྣལ་འབྱོར་གྱི་སྟོབས་ཀྱིས་དྷཱུ་ཏཱིར་བཅུག་པ་དང༌། འཆི་བའི་དུས་ལ་སོགས་པ་མ་གཏོགས་པར་དྷཱུ་ཏཱིར་མི་རྒྱུ་བའི་གསང་བ་འདུས་པའི་ལུགས་སོ། །ཡང་དེ་ཉིད་ལས། རྣམ་པར་རྟོག་པའི་རླུང་གཉིས་ནི། །ཞེས་པ་ནས།

དེ་ལྟར་བྱས་ན་མཉམ་རྒྱུའི་གཡས་གཡོན་གྱི་ཁུག་པ་གཉིས་རེ་དང༌། གཡས་གཡོན་རེ་རེ་བའི་འབྱུང་འཇུག་གི་ཁུག་པ་རྐྱང་པ་རེ་ཡུན་མཉམ་པས། ཞེས་པ་ནས། གཞན་མི་འགྲུབ་པའི་ཁྱད་པར་ཡང་གཞག་དཀའ་བར་སྣང་བའི་ཕྱིར། རྗེ་རིན་པོ་ཆེས་ཁྱད་པར་གཞག་དཀའ་བར་གསུངས། སྟག་ཚང་ལོ་ཙཱ་བས་ཁྱད་པར་གསལ་བར་ངེས་ཐུབ་པར་གསུངས། གདུལ་བྱའི་དབང་གིས་གསུངས་པས་མི་འགལ་བར་བྱའོ། །ཞེས་པ་ནས། ཉི་མ་ལ་རྒྱུ་བ་ནི་སྣ་བུག་གཡས་ནས་ཡིན་ལ། ཉིན་མཚན་མཉམ་པའི་དུས་ལ་ཉི་མ་ཤར་བ་ནས་བརྩམས་ཏེ་ནུབ་པའི་བར་ཉིན་མོ་དང༌། ཞེས་པ་ནས། ཡར་ངོ་མར་ངོའི་ཐོག་མའི་རྒྱུ་ཚུལ་གྱི་རླུང་ལྟས་དེ་ཞག་དྲུག་དང༌། ཕྱོགས་གཅིག་སྟེ་ཟླ་ཕྱེད་དང༌། ཕྱོགས་གཉིས་ཏེ་ཟླ་ཕྱེད་གཉིས་དང༌། ནམ་རྒྱུན་ལོ་གསུམ་ཕྱོགས་གསུམ་ཟེར་བ་དེ། དཀར་ཕྱོགས་ཏེ་ཟླ་བ་འཕེལ་བའི་ཆ་ཞག་པོ་བཅོ་ལྔ་དང་དམར་ཕྱོགས་ཏེ་ཟླ་བ་འགྲིབ་པའི་ཆ་ཞག་པོ་བཅོ་ལྔ་སྟེ་ཟླ་བ་གཅིག་དང་ཕྱེད་ཀ་ལྟ་བུ་ཞིག་ཡིན། ཕྱོགས་གསུམ་སྟེ་ཟླ་ཕྱེད་གསུམ་དུ་གོ་རིམ་ལོག་ན་སྐྱོན་ཅི་འབྱུང་བ་ཡང་། དེ་ཉིད་ལས། གཅིག་དང་གཉིས་གསུམ་བཞི་དང་ལྔ༌། །ཞེས་པ་ནས། ཟླ་དྲུག་རྣམས་ཀྱིས་འཆི་བར་འགྱུར། །ཞེས་སོ། །རྩོད་པ་ཆེན་པོ་འབྱུང༌ཞེས་པ་མི་གཅིག་ལ་གསུང་གིན་ཡོད་དམ། ཡུལ་འཁྲུག་པ་གསུང་གིན་ཡོད་དམ། མི་མང་པོའི་སྣ་ཁུང་གི་དབུགས་ཀྱི་རྒྱུ་བ་ལོག་གིན་ཡོད་དམ་གང་འདྲ་ཡིན། འཆི་ལྟས་ལ་གཞན་མང་པོ་བཤད་ཀྱང་ཁམས་སྙོམས་པའི་རླུང་ལྟས་ལོག་པའི་འཆི་ལྟས་མི་འཁྲུལ་བར་བཤད་ཅིང༌། ཞེས་པ་ནས།

རླུང་རྣམས་ཀྱིས་བྱ་བ་ཅི་ཞིག་བྱེད་པ།

དྲུག་པ་རླུང་རྣམས་ཀྱིས་བྱ་བ་ཅི་ཞིག་བྱེད་པ་ནི། སྤྱོད་བསྡུས་ལས། ཁམས་ཕྲ་བ་རླུང་དང་རྣམ་པར་ཤེས་པ་སྣང་བ་གཉིས་འདྲེས་ནས་འཇིག་རྟེན་དང་འཇིག་རྟེན་ལས་འདས་པའི་བྱ་བ་ཐམས་ཅད་རྫོགས་པར་བྱེད་པར་གསུངས་པའི་དང་པོ་རླུང་དང་རྣམ་ཤེས་གཉིས་འདྲེས་ནས་འཇིག་རྟེན་གྱི་བྱ་བ་ཐམས་ཅད་རྫོགས་པར་བྱེད་ཚུལ་ཤེས་ན། སྐྱེ་སྲིད་གཅིག་ནས་གཅིག་ཏུ་བརྒྱུད་པའི་འཁོར་བའི་འཇུག་རིམ་ཐེག་པ་གཞན་དང་ཐུན་མོང་བ་དང་ཐུན་མོང་མ་ཡིན་པ་གཉིས་ཤེས་ལ། དེ་ཤེས་པ་ལ་བརྟེན་ནས་གཉིས་པ་རླུང་དང་རྣམ་ཤེས་གཉིས་འདྲེས་ནས་འཇིག་རྟེན་ལས་འདས་པའི་བྱ་བ་ཐམས་ཅད་རྫོགས་པར་བྱེད་ཚུལ་ཤེས་ན་འཁོར་བ་ལས་ལྡོག་པའི་རིམ་པ་ཐུན་མོང་བ་ཡིན་མིན་གཉིས་ལེགས་པར་ཤེས་པར་འགྱུར་རོ། །ཞེས་པ་ནས། དེ་ནས་འོད་གསལ་གྱི་རླུང་ལས་རླུང་ཆེར་གཡོས་པ་ན་ལུགས་ལྡོག་གི་ཉེར་ཐོབ་དང༌། དེ་ནས་མཆེད་པ་དང་སྣང་བ་ཡང་སྔ་མ་སྔ་མ་ལས་རླུང་གཡོ་བ་ཆེར་སོང་བའི་དབང་གིས་འབྱུང་ཞིང༌། སྣང་བའི་རླུང་ལས་གཡོ་ཚབས་ཆེར་སོང་བ་ན་རང་བཞིན་བརྒྱད་ཅུའི་རྟོག་པ་རྣམས་སྐྱེའོ། །ཞེས་པ་ནས། དེས་ནི་བདེ་འགྲོ་ངན་འགྲོར་སྐྱེ། །ཞེས་པས་བསྟན་པར་གསུངས་ཏེ། བདེན་འཛིན་གྱིས་འཁོར་བའི་རྩ་བ་བྱེད་ཚུལ་འདི་ནི་མདོ་སྡེ་དང་རྒྱུད་སྡེ་གཉིས་ཀའི་ལུགས་ཐུན་མོང་བའོ། །རྟེན་འབྲེལ་ཡན་ལག་བཅུ་གཉིས་ཀྱིས་སྲིད་པ་འཁོར་བར་འཁོར་ཚུལ་དང་རྣམ་བྱང་ཐར་པ་སྒྲུབ་ལུགས་རྣམས་མདོ་སྔགས་ཐུན་མོང་བ་ཡིན། དེས་ན་རླུང་གིས་འཁོར་བ་སྐྱེད་པར་གསུངས་པ་ནི་བདག་འཛིན་ལ་སོགས་པའི་ཉོན་མོངས་པ་རྣམས་ཀྱིས་འཁོར་བ་སྐྱེད་པའི་ལྷན་ཅིག་བྱེད་རྐྱེན་དུ་ཤེས་པར་བྱའོ། །བདག་འཛིན་ལྷན་སྐྱེས་ཤེས་པ་ཡིན། དེའི་གཡོ་བ་རླུང་གིས་བྱས་པ་ཡིན། རགས་པའི་རླུང་འགགས་ན་བདེན་འཛིན་གཡོ་བའི་རླུང་གི་ནུས་པ་ཡང་ཐིམ་ནས་བདེན་འཛིན་མངོན་གྱུར་པ་སྐྱེ་བའི་སྐབས་མེད་པ་ཡོང་གིན་ཡོད། དེ་ནི་རླུང་རྣམས་ཀྱི་ཐུན་མོང་གི་བྱེད་ལས་ཡིན་ལ། རླུང་སོ་སོའི་བྱེད་ལས་ལ། ཞེས་པ་ནས།

ད་ནི་རྣལ་འབྱོར་པ་ལ་ཁྱད་པར་དུ་བྱ་བ་བྱེད་ཚུལ་བཤད་པར་བྱ་སྟེ། རྫོགས་རིམ་པས་རྩ་བའི་རླུང་བཞི་ལ་རྡོར་བཟླས་བྱས་པས་ཞི་བ་ལ་སོགས་པའི་ལས་འགྲུབ་པའི་བྱ་བ་བྱེད་པས་ཐུན་མོང་གི་དངོས་གྲུབ་སྒྲུབ་པར་བྱེད་པ་དང༌། ཞེས་པ་ནས། ཡན་ལག་གི་རླུང་ལྔ་ལ་རྡོར་བཟླས་བྱས་པས་ནི། མིག་གི་མངོན་ཤེས་སོགས་ལྔ་འགྲུབ་པར་བྱེད་ལ། རླུང་གི་དབང་གིས་མངོན་ཤེས་སྒྲུབ་སྐབས་ཡུལ་གྱི་རྣམ་པ་རླུང་གི་སྟོབས་ཀྱིས་ཤར་བས་མིག་གི་མངོན་ཤེས་དང་རྣ་བའི་མངོན་ཤེས་ཙམ་དུ་མ་ཟད། སྣའི་མངོན་ཤེས་དང་ལྕེའི་མངོན་ཤེས་དང་ལུས་ཀྱི་མངོན་ཤེས་ཀྱང་འགྲུབ་པ་ཡིན། ཡུལ་སྣང་གིས་བདེ་ཆེན་འབར་བར་ཡང་བྱེད་དོ། །ཁྱབ་བྱེད་ཀྱི་རླུང་ལ་རྡོར་བཟླས་བྱས་པས་བར་དོར་མཆོག་འགྲུབ་པ་ལ་འོད་གསལ་ཉམས་སུ་མྱོང་བར་བྱེད་དོ་ཞེས་མཁས་པ་སྔ་མ་རྣམས་གསུང་ངོ༌། །འཆི་ཁར་རྣལ་འབྱོར་གྱི་སྟོབས་ཀྱིས་ཁྱབ་བྱེད་ཀྱི་རླུང་བསྡུས་ཏེ་འཆི་བ་འོད་གསལ་ལམ་མ་ཡི་འོད་གསལ་དེ་བུའི་འོད་གསལ་གྱི་ངོ་བོར་བསྐྱེད་ནས་འོད་གསལ་མ་བུ་བསྲེས་པ་འབྱུང་། དེ་ལས་བར་དོའི་དོད་ལ་སྒྱུ་ལུས་འབྱུང་བ་ཡིན། བདུན་པ་དེ་ལ་བརྟེན་ནས་ཉམས་ལེན་གྱི་གནད་ཤེས་ཚུལ་བསྟན་པ་ནི། དེ་ལྟར་རླུང་རྣམས་ཀྱི་ངོ་བོ་དང་བྱེད་ལས་བཤད་པ་ལ་བརྟེན་ནས། ཞེས་པ་ནས།རིམ་པ་དེ་ལྟར་རྒྱུད་ལ་བསྐྱེད་པའི་ཕྱིར་དུ་རྡོར་བཟླས་ལ་སོགས་པའི་སྲོག་རྩོལ་བསྒོམ་དགོས་པར་ཤེས་པ་ནི། རླུང་བཤད་པ་ལ་བརྟེན་ནས་ཉམས་ལེན་གྱི་གནད་ཤེས་པ་བླ་ན་མེད་པའོ། །རླུང་གི་གནད་ཤེས་ནས་རླུང་གི་ཉམས་ལེན་མཐར་ཐུག་དེ་རྡོར་བཟླས་བྱས་ནས་སྙིང་གའི་རྩ་མདུད་རྫོགས་པར་གྲོལ་བ་དེ་ཡིན། སྙིང་གའི་རྩ་མདུད་རྫོགས་པར་གྲོལ་ནས་སེམས་དབེན་མཐར་ཐུག་དཔེའི་འོད་གསལ་འདྲེན་པ་དེ་རླུང་གི་རྣལ་འབྱོར་གྱི་བསྒྲུབ་བྱ་མཐར་ཐུག་དེ་ཡིན།

དེ་ཡང་བདག་གཉིས་སུ་འཛིན་པའི་ཡུལ་ལེགས་པར་སུན་ཕྱུང་ནས། ཞེས་པ་ནས། ཐེག་པ་བླ་ན་མེད་པའི་ཁྱད་ཆོས་སོ། །འདྲེན་བྱེད་རྟགས་ཀྱི་ཨེ་ཝཾ་མམ་ཕྱི་ནང་གི་ཐབས་ཁྱད་པར་ཅན་གྱིས་དགའ་བ་བཞི་དང་སྟོང་པ་བཞི་གང་འདྲེན་ཡང་བདེ་བ་ཆེན་པོའི་སྒོ་ནས་འདྲེན་པ་ཡིན་ལ། ཞེས་པ་ནས། ཐུན་མོང་མ་ཡིན་པ་རླུང་གི་དབང་གིས་འཁོར་བར་འཇུག་རིམ་ཤེས་ན། རླུང་གི་རྣལ་འབྱོར་དེ་དག་བསྒོམས་ན་དངོས་སུ་རྟགས་ཐོན་པ་ཞིག་ཡོང་གིན་ཡོད་ཐག་ཆོད་ཡིན། ངའི་ངོ་ཤེས་པ་བཀའ་བརྒྱུད་ཀྱི་མཁན་པོ་མཁྱེན་བརྩེ་ད་གཤེགས་ཟིན། ཁོ་རང་ཧ་ལས་པའི་གྲྭ་པ་གཉོམ་ཆུང་རེད། ང་ལ་ནང་ཚགས་ཡིན། ཁོང་གིས་འབྲུག་པ་བཀའ་བརྒྱུད་ཀྱི་འཁྲུལ་འཁོར་གྱི་ཐུར་མའི་ལག་ལེན་དྷཱུ་ཏཱིའི་མར་སྣ་ལ་ཐུར་མ་བརྒྱུས་ནས་དེས་དཀར་ཡོལ་ནང་གི་ཆུ་འདྲེན་པ་ཡོད་ཟེར། དེ་ཁོ་རང་གིས་ཀྱང་སྦྱངས་འདུག །ཁོ་རང་གི་བླ་མ་ཚོས་ཀྱང་དངོས་སུ་ལག་ལེན་ལ་བཀལ་ནས་ཡོང་བ་ཞིག་ཡིན་ཟེར། རླུང་གི་རྣལ་འབྱོར་གྱི་སྟོབས་ཀྱིས་ཟས་ཁ་ནས་མ་ཟོས་པར་དྷཱུ་ཏཱིའི་མར་སྣ་ནས་སྦྲང་རྩི་དང་འོ་མ་སོགས་ཡར་འཐེན་པ་མིག་མཐོང་ལག་ཟིན་ཏུ་གྱུར་ཡོད། ཡང་། རླུང་གི་སྟོབས་ཀྱིས་མཛུབ་མོའི་རྩེ་ནས་རླུང་བཏང་ནས་ཅོག་ཙེ་སྟེང་ལ་བྱེ་མ་བླུགས་པ་ལ་ཕུ་རྒྱག་པ་ཡོང་གིན་ཡོད། རླུང་ལ་གོམས་ནས་མཐར་རོ་རྐྱང་གི་རླུང་འགོག་དགོས། སྐུ་གོང་མའི་སྐབས་ནས་སྤྱན་བསལ་གླིང་གི་གཟིམ་ཆུང་ཞིག་གི་དཀོན་གཉེར་བྱས་མྱོང་བའི་གྲྭ་ཚང་གི་སྐུ་གཞོགས་ཤིག་ཡོད། སྐུ་གོང་མས་ཞལ་འདོན་གནང་བའི་སྐབས་ལ་འཇིགས་བྱེད་བདག་བསྐྱེད་དེས་སྐྱོར་དགོས་ཟེར། ཁོས་རྫོགས་རིམ་ཟེར་བ་དེ་སངས་རྒྱས་ཞལ་བཞུགས་སྐབས་མ་གཏོགས་ཨེ་ཡོད་ཟེར་གྱིན་འདུག་ཟེར། དེ་འདྲ་རང་མ་རེད། ང་རང་ཚོར་སྒོམ་མཁན་མེད། སྒོམ་མཁན་ཡོད་ན་ང་རང་ཚོའི་མི་ཐོག་འདི་ལ་ཡང་རླུང་གི་རྣལ་འབྱོར་ལ་དངོས་སུ་ཉམས་མྱོང་ཡོད་མཁན་མཐོང་རྒྱུ་འདུག །ཁོ་རང་ཚོར་བྱང་ཆུབ་ཀྱི་སེམས་དང་སྟོང་ཉིད་ཀྱི་ལྟ་བ་ཅུང་ཙམ་སྐུ་མཉེལ་པོ་ཡོད་ཀྱི་རེད་མ་གཏོགས། གཞན་རླུང་གི་རྣལ་འབྱོར་ད་ལྟ་ཡང་ཡོང་གིན་ཡོད། ཀུན་རྟོག་གཡོ་བའི་ལས་རླུང་དགག་དགོས་པར་མཐོང་ནས། ཞེས་པ་ནས། བདེ་སྟོང་སྦྱོར་བ་ལ་བསྔགས་ཀྱང་མིང་ཙམ་ལ་དགའ་བར་ཟད་དོ། །སློབ་གཉེར་བརྒྱབ་ནས་དེ་དག་དཔྱིས་ཕྱིན་པ་ཞིག་མ་ཤེས་ན་ཉེན་ཁ་འདུག །རྗེ་རིན་པོ་ཆེས་ལམ་རིམ་ཆེན་མོའི་ནང་ལ་བཀའ་གདམས་གོང་མའི་གསུང་སྒྲོས་ཤིག་དྲངས་ནས། དད་པ་ཡོད། ཅི་ཟེར་ལ་མཉན་ན་བླུན་པོ་ཆུ་སྣ་གར་ཁྲིད་ཟེར་བ་དེར་འགྱུར་བར་གསུངས་པ་བཞིན་ཡིན། དེ་ནི་རྒྱུད་སྡེ་ཕ་རྒྱུད་མ་རྒྱུད་གཉིས་ཀ་ནས་བཤད་པའི་སྙིང་པོ་གཙོ་བོར་ཆོས་ཀྱི་སྐུའི་སྒྲུབ་བྱེད་ཐུན་མོང་མ་ཡིན་པ་ཡིན་ལ། གཟུགས་ཀྱི་སྐུའི་སྒྲུབ་བྱེད་ཐུན་མོང་མ་ཡིན་པ་གསང་བ་འདུས་པའི་ལུགས་འདི་ལས་གསལ་བར་བཤད་པ་ནི་སྔར་ཡང་བཤད་ཅིང་འཆད་པར་ཡང་འགྱུར་རོ།།

སྔགས་ཀྱི་དེ་ཁོ་ན་ཉིད་བསྟན་པ།

བཞི་པ་སྔགས་ཀྱི་དེ་ཁོ་ན་ཉིད་བསྟན་པ་ལ་ལྔ། སྔགས་བཏུ་བ། ཞེས་པ་ནས། སྔགས་བཏུ་བ་ཞེས་པ་ལ་གང་ལས་འཐུ་བའི་གཞི་ནི། འཇིགས་བྱེད་ཀྱི་བཤད་རྒྱུད་རྟོག་པ་གསུམ་པ་ལས། ཨཱ་ལི་ཀཱ་ལིའི་གྲོང་ཁྱེར་ནི། །ཞེས་པ་ནས། སྤྱོད་བསྡུས་ལས། དེ་ལ་སྦྲུལ་ལ་སོགས་པའི་སྔགས་རྣམས་ནི། སྦྲུལ་ཞེས་པ་མགོར་ཨོཾ་དང་མཇུག་སྭཱ་ཧཱ་ཡོད་པ། མཐའ་མེད་ཅེས་པ་སྭཱ་ཧཱ་མེད་པ། མགོ་མེད་ཅེས་པ་ཨོཾ་མེད་པ། བཏུས་པ་ཞེས་པ་གཉིས་ཀ་མེད་པ། གཞན་ཡང་། སྙིང་པོ་དང་། ཉེ་སྙིང་། ཕྲེང་སྔགས་ལ་སོགས་པ་སྔགས་ཀྱི་རྣམ་གྲངས་མང་པོ་གསུངས་ཡོད། ཨཱ་ལི་ཀཱ་ལི་ལས་ཡང་དག་པར་བྱུང་བ་རྣམས་སོ། །ཞེས་པ་ནས། རང་གི་ལུགས་ནི། ལྷ་ཕོ་མོ་རེ་རེ་བ་དང༌གཉིས་ཀའི་སྔགས་ཏེ་མ་ནིང་གི་སྔགས་ཀྱི་སྒོ་ནས་གསུམ་དུ་འཇོག་ལ། ཞེས་པ་ནས། རླུང་གི་རྣལ་འབྱོར་གཞན་དང་མི་འདྲའོ། །གསུང་ཚུལ་འདི་ལ་བལྟས་ན་ཧཱུཾ་དང་ཧོཿསྟེ་འབྲུ་གཉིས་ཀྱི་རྡོར་བཟླས་དང་འབྲུ་གསུམ་གྱི་རྡོར་བཟླས་གཉིས་རྩ་མདུད་བཤིག་པའི་བྱེད་ལས་གཅིག་པ་ཡིན་ན་ཡང་། འབྲུ་གཉིས་ཀྱི་རྡོར་བཟླས་ལས་འབྲུ་གསུམ་གྱི་རྡོར་བཟླས་དེ་མཆོག་ཏུ་རྩི་བཞིན་ཡོད་པ་མིན་ནམ།

དེ་འདྲ་བའི་ཡི་གེ་གསུམ་གྱིས་བྱ་བ་ཅི་ཞིག་བྱེད་པ་སྤྱོད་བསྡུས་ལས་གསུངས་པ་ལ་གཉིས་ལས། ཞེས་པ་ནས། རྫོགས་རིམ་པ་ལ་བྱེད་ཚུལ་ནི། སྟེང་གི་སྣ་སྒོ་ནས་བྱུང་ནས་ཞི་སོགས་ཀྱི་ལས་ལྷུན་གྱིས་གྲུབ་པའི་རྡོ་རྗེ་བཟླས་པ་བྱས་པས་སྔོན་གྱི་ལས་ཀྱི་སྒྲིབ་པ་སྦྱོང་ལ། ཞེས་པ་ནས། རྣལ་འབྱོར་པ་བསྐྱེད་རིམ་པ་དང་རྫོགས་རིམ་པ་གཉིས་ཀས་བཟའ་བཏུང་ལོངས་སྤྱོད་པ་ན་ཡི་གེ་གསུམ་གྱིས་སྦྱང་རྟོགས་སྦར་གསུམ་གྱི་རིམ་གྱིས་ཁ་ཟས་ཀྱི་ཉེས་སྐྱོན་སྦྱོང་བར་བྱེད་དེ། འདི་ལའང་སྒྲ་ཡི་རྣམ་པ་དང་གཟུགས་ཀྱི་རྣམ་པ་གཉིས་ཡོད་དོ། །ཞེས་པ་ནས། གཉིས་པ་སྔགས་ཀྱི་བརྡ་ནི། སྔགས་ཀྱི་བརྡ་ནི་སྔགས་ཀྱི་མིང་སྟེ། ཞེས་པ་ནས། དེས་ནི་བརྡ་ཡིས་ནི་རླུང་གི་དེ་ཉིད་ལྡང་འཇུག་གནས་པ་གསུམ་དུ་དང་པོ་ནས་སམ་རང་ཆས་སུ་གནས་པ་དེ། དེ་ལྟ་ན་ཡང་ང་རང་ཚོས་རླུང་སྔགས་ཐ་དད་དུ་སྣང་ཞིང་ཞེན། རང་བཞིན་གྱི་བཟླས་པའི་མཚན་ཉིད་ཅན་དུ་ཤེས་པར་བྱ་བར་བསྟན་པས། ཞེས་པ་ནས། མྱུར་བ་སྟེ་ལྡང་བ་དང༌། རྣམ་སྡུད་དེ་འཇུག་པ་དང༌། དལ་བ་ཅན་ཏེ་གནས་པ་ཞེས་པའི་བརྡས་ཀྱང་གསུངས་སོ། །ཞེས་པ་ནས། སྔགས་ཀྱི་སྐྱེས་བུར་འགྱུར་བ་མིན། །ཞེས་རྡོར་དབྱིངས་ལྟ་བུར་སྔགས་དང་ཕྱག་རྒྱ་གཉིས་ཀ་སྦྱོར་བ་མེད་ན་ཁྱོད་ཀྱིས་མི་འགྲུབ་པར་གསུངས་ན། ཞེས་པ་ནས། གསུམ་པ་སྔགས་ཀྱི་དོན་ནི། སྔགས་ཀྱི་དོན་ནི་སྤྱིར་དུ་མ་ཞིག་ཡོད་ཀྱང༌། ཞེས་པ་ནས། དེ་ཉིད་ནི་རྡོ་རྗེ་གསུམ་དབྱེར་མི་ཕྱེད་པའི་སྒྱུ་མའི་སྐུ་སྟེ་འདི་ལ་དག་མ་དག་གི་སྒྱུ་མའི་སྐུ་གཉིས་ཡོད་དོ།།

བཞི་པ་སྔགས་ཀྱི་དོན་དམ་པ་ནི། འགག་མེད་རབ་ཏུ་ཞི་བ་སྟེ། །ཞེས་པ་ནས། རྟོག་པ་སྟེ་ཤེས་པ་གཉིས་རོ་གཅིག་ཏུ་སོང་བ་དབྱེར་མེད་པའི་འོད་གསལ་གྱི་བྱང་ཆུབ་ཀྱི་སེམས་ནི་སྔགས་ཀྱི་དེ་ཁོ་ན་ཉིད་དམ་སྔགས་ཀྱི་དོན་དམ་པར་བསྟན་ཏོ། །དེ་ཁོ་ན་ཉིད་དང་བདེ་བ་ཆེན་པོའི་ཡེ་ཤེས་གཉིས་རོ་གཅིག་ཏུ་སོང་བའི་འོད་གསལ་ནི་སྔགས་ཀྱི་དོན་དམ་པ་ཡིན་པར་བསྟན། དེ་ལྟར་ན་སྔགས་བཏུ་བའམ་བརྗོད་པའི་སྔགས་དང༌། ཞེས་པ་ནས། དེ་བྱས་པས་བདེན་པ་གཉིས་ཀྱི་བྱང་ཆུབ་ཀྱི་སེམས་བསྐྱེད་པ་ནི། ཞེས་པ་བདེན་གཉིས་དབྱེར་མེད་ཀྱི་ཟུང་འཇུག་ཟེར་བ་དེ་ཡིན། སྔགས་ཀྱི་དོན་དམ་སྔགས་ཀྱི་དམིགས་པ་དང༌། སྔགས་ཀྱི་དོན་དམ་པ་གཉིས་ཀྱིས་བསྟན་པ་འདི་བཤད་རྒྱུད་ཀྱི་དོན་དུ་ཟུངས་ཤིག །མདོར་ན། སྔགས་ཀྱི་རྩ་བ་འབྲུ་གསུམ་དང་འབྲུ་གསུམ་གྱི་རྩ་བ་རླུང་འབྱུང་འཇུག་གནས་གསུམ་དང་དེ་གསུམ་གྱི་རྩ་བ་ཨ་ཐུང་ལ་གོ་བ་དང་། ཨ་ཐུང་དེ་ལས་སྒྱུ་ལུས་ལ་ལྡང་ཚུལ་ཞིག་གསུང་རྒྱུ་ཡོད་པ་ཡིན་ནམ། ལྔ་པ་སྔགས་ཀྱི་རྩ་བ་ཨ་ཐུང་བཤད་པ་ནི། རིམ་ལྔར་སྔགས་ཀྱི་དེ་ཁོ་ན་ཉིད་ནི་རྩ་རྒྱུད་ལེའུ་བཅུ་པ་ལས། ཞེས་པ་ནས། བསྟན་པའི་རིམ་གྱིས་དེ་ཁོང་དུ་ཆུད་པར་བྱ་ཡིས་ཉོན་ཅིག །ཅེས་གསུངས་པའི་དོན་ལེགས་པར་གཏན་ལ་དབབ་དགོས་སོ། །ཨ་ཐུང་གི་དོན་བཤད་པ་ལ་སྒྲ་པ་རྣམས་ཀྱིས་ཨ་ཐུང་ཡི་གེ་ཐམས་ཅད་ཀྱི་སྲོག་ཡིན་པར་བཤད་པ་དེ་ཙམ་གྱི་སྟེང་ནས་ཨ་ཐུང་གི་དོན་མི་ཤེས་གསུངས་པ་ཡིན། དེ་ལ་གསུང་རབ་འཆད་པ་ནི། ཞེས་པ་ནས། མ་ལུས་ངག་ཅེས་པ་ནི་དབྱངས་བཅུ་དྲུག་དང་ཀྵ་ཡིག་མ་གཏོགས་པའི་གསལ་བྱེད་སོ་གསུམ་གྱི་ཡི་གེ་ཞེ་དགུ་པོ་མ་ལུས་པ་ཐམས་ཅད་དོ། །ཞེས་པ་ནས།

རང་གི་ལུགས་ནི། རྡོ་རྗེ་དཀྱིལ་འཁོར་རྒྱན་གྱི་ལུང་དྲངས་པས། སྙིང་གི་དབུས་ན་མར་མེ་ལྟར་འབར་བའི་དུས་ནམ་གྱི་ཚེ་ཡང་མི་ཤིགས་པ་སྲོག་འཛིན་ཤིན་ཏུ་ཕྲ་བའི་རླུང་དང་དེ་དང་བདག་ཉིད་གཅིག་པའི་ཤིན་ཏུ་ཕྲ་བའི་སེམས་གཉིས་ཨའི་དོན་དུ་གསུངས་ལ། ཞེས་པ་ནས། དེ་ཡང་སྤྱོད་བསྡུས་སུ་འཆི་བའི་མཐར་རླུང་རྣམས་ཐིམ་པའི་གཞི་མི་ཤིགས་པའི་ཨ་ཐུང་ཡིན་པར་གསུངས་པ་དེའོ། །ཞེས་པ་ནས། མི་ཤིགས་པའི་རླུང་ཕྲ་བ་ལ་བརྟེན་ནས་བྱུང་བའི་ཕྲ་རགས་ཀྱི་རླུང་རྣམས་ལུས་ཀྱི་ནང་གི་གནས་རྣམས་སུ་ཕྱིན་པ་ན། ཞེས་པ་ནས། ལྕེ་རྐན་གྱི་རྩོལ་བ་ལས་བྱུང་བའི་དབྱངས་གསལ་ཕྱིར་མངོན་པ་དེ་ལ་ཟེར་བ་མིན་ནོ། །སཾ་བྷུ་ཊ་ལས། ཞེས་པ་ནས། ཆོས་ཀྱི་འཁོར་ལོར་རྟག་ཏུ་གནས། །སྙིང་ག་ཆོས་ཀྱི་འཁོར་ལོའི་རྩ་འདབ་བརྒྱད་པའི་དབུས་ལ་གནས་པ་གསུང་གིན་ཡོད། སྲོག་ཅེས་བྱ་བས་འགྲོ་ལ་ཁྱབ། །ཅེས་པ་ནས། ཞིབ་པའི་རྣམ་དཔྱོད་ཡངས་པས་ཚིམ་མ་སླ་བར་རིང་དུ་རྟོགས་ཤིག །མཚམས་འདིར་རིམ་ལྔ་གདན་རྫོགས་ཀྱི་དམར་ཁྲིད་འདོན་དགོས་པས་རིམ་ལྔ་གདན་རྫོགས་ཀྱི་དམར་ཁྲིད་ལ་གཟིགས།

རིམ་ལྔ་གདན་རྫོགས་ཀྱི་དམར་ཁྲིད།

གཉིས་པ་ངག་དབེན་གསུང་རྡོ་རྗེའི་ཏིང་ངེ་འཛིན་ལ་བསླབ་པ་ནི། ལུས་དབེན་དང་ངག་དབེན་གཉིས་ཀྱི་གོ་རིམ་ངེས་ཚུལ་ནི། ཞེས་པ་ནས། དེ་ཡང་སྐབས་འདིའི་མན་ངག་ཏུ་འཁྱེར་དགོས་ཏེ་རྒྱས་པར་རིམ་ལྔ་གསལ་སྒྲོན་དུ་བཤད་ཟིན་ཏོ། །འདི་སྔགས་འཁོར་འགོད་པ་ཡིན་འདུག །འདི་ནས་ཞོག །རིམ་ལྔ་གསལ་སྒྲོན་ལ་གཟིགས།

རིམ་ལྔ་གསལ་སྒྲོན།

ལྔ་པ་ངག་དབེན་སྲོག་རྩོལ་གྱི་ཡན་ལག་ཏུ་འགྱུར་ཚུལ་ནི། ངག་དབེན་སྦྱོར་དྲུག་གི་སྲོག་རྩོལ་གྱི་ཡན་ལག་ཏུ་འགྲོ་ཚུལ་སྟོན་པ་ལ། ཞེས་པ་ནས། གསང་བ་སྙིང་ག་གདོང་སྣའི་མིང༌། །ཞེས་དང༌། སྣ་རྩེ་གསུམ་དུ་ཐིག་ལེ་རྣམ་གསུམ་གྱི། །ཞེས་པ་ལྟར་ཡིན། རླུང་དང་སྔགས་དང་རྫས་རྣམས་ཀྱི། །ཞེས་པ་ནས། ལས་རླུང་དྷཱུ་ཏཱིར་སྡུད་པའི་ཐབས་ཁྱད་པར་ཅན་ཡིན་པས་སྲོག་རྩོལ་སྒོམ་པར་མི་འགལ་ལོ། །གསང་བའི་སྣ་རྩེར་རྫས་ཀྱི་ཐིག་ལེ་སྒོམ་པ་དང་སྙིང་གར་སྔགས་འཁོར་སྒོམ་པ་ཐམས་ཅད་རླུང་སྡུད་པའི་ཐབས་ཤ་སྟག་ཡིན་པས། སྲོག་རྩོལ་སྒོམ་པ་མི་འགལ་གསུངས། ངག་དབེན་དང་རྡོར་བཟླས་ནི་སྲོག་རྩོལ་གྱི་རྣལ་འབྱོར་གྱི་ཁྱད་པར་གཅིག་གི་སྒོ་ནས་བཏགས་པའི་མིང་ཡིན་པས། ཞེས་པ་ནས།

དྲུག་པ་ངག་དབེན་ཇི་ལྟར་ཉམས་སུ་བླང་བའི་ཚུལ་ལ་གསུམ། སྲོག་རྩོལ་གསུམ་སྒོམ་པའི་རིམ་པ་བཤད་པ། ཞེས་པ་ནས། སྔགས་ཀྱི་གཙོ་བོ་འགྲུབ་པར་འགྱུར། །ཞེས་གསུངས་པ་ལྟར་རོ། །རྡོ་རྗེ་འཕྲེང་བ་ནས་གསུངས་པ་ལྟར་ང་རང་ཚོས་བསམ་གཏན་གང་འདྲ་བསྒོམས་ན་ཡང་མི་མང་པོར་ཐུག་འཕྲད་བྱེད་པ་སོགས་མེད་པའི་འདུ་འཛིས་དབེན་པའི་གནས་སུ་དངོས་གནས་ཨུ་ཚུགས་བརྒྱབ་ནས་མཚམས་བཅད་ནས་སྡོད་དགོས། ལྷའི་གནས་ནི་ལྷའི་ཁང་པ་སོགས་སོ། །ཞེས་པ་ནས། ཡི་གེ་ཧཱུཾ་དང་ཧོཿགཉིས་ཀྱི་རྡོར་བཟླས་ལ་དེ་ལྟར་གསུངས་པ་ནི། ཞེས་པ་ནས། དུས་ཀྱི་གནད་ནི། སྔར་བཤད་པ་དང་འདྲའོ། །ཡང་ན། ཐོ་རངས་རིག་པ་དྭངས་པའི་དུས་སམ། ཡང་ན། ཕྱི་དྲོ་མེ་ཡི་དུས། རྟེན་ནི། ལུས་དབེན་གྱི་གསང་ཆེན་རིགས་གཅིག་པ་ཡབ་ཡུམ་བསྒོམས་ནས་བྱའོ། །ཆེད་དུ་བྱ་བའི་གདུལ་བྱ་དེས་ལུས་དབེན་གྱི་རྟོགས་པ་ལུས་དབེན་མཉམ་གཞག་དང་ལུས་དབེན་རྗེས་ཐོབ་ཀྱི་ཉམས་ལེན་སྦྱངས་ཏེ། དེ་ནས་ལུས་དབེན་གྱི་གསང་ཆེན་རིགས་གཅིག་པ་ཡབ་ཡུམ་བསྒོམས་ནས་བྱ་དགོས། རིམ་ལྔར་རྒྱུད་ཕྱི་མ་དྲངས་པ་ལས། སྙིང་གར་བསམས་ནས་ནི། ཞེས་པ་ནས། ཡི་གེ་ནི། རྡོ་རྗེ་འཕྲེང་བ་ལས་སྙིང་གའི་དབུས་ཀྱི་ཡི་གེ་ལ་ཨའི་གདངས་ཀྱི་གནད་ཨ་དང་ཧཱུཾ་གི་གདངས་ཀྱི་གནད་ཧཱུཾ་གཉིས་ཀ་དང༌། སྤྱོད་བསྡུས་ལས་ཨ་ཡིག་གསུངས་པ་ནི་མི་ཤིགས་པའི་མཚོན་བྱེད་དུ་སྒོམ་པ་ཡིན་གྱི། ཞེས་པ་ནས།

གཉིས་པ་སྔགས་ཀྱི་འཁོར་ལོ་སྒོམ་པའི་ཚུལ་ནི། སྔགས་འཁོར་འགོད་པ་ལ་སྔགས་འཁོར་རྒྱས་བསྡུས་གཉིས་གསུངས། རིམ་ལྔ་བསྡུས་པ་ལས། དྲན་པ་སྣ་ཚོགས་རྣམ་རྟོག་རྣམས། །ཞེས་པ་ནས། ཀུན་གྱི་སྙིང་པོ་སྤྲོ་ཞིང་སྡུད། །ཅེས་པད་འདབ་ཕྱི་མ་བརྒྱད་ལ་སྣང་བ་མཚོན་བྱེད་ཤེས་རབ་ཀྱི་ངོ་བོ་དབྱངས་ཡིག་བཅུ་གཉིས་ཀྱིས་མཚན་པ་དང༌། བར་པ་བརྒྱད་ལ་ཐབས་མཆེད་པ་མཚོན་བྱེད་ཀྱི་ངོ་བོ་ཀྵ་ཡིག་སྤངས་པའི་གསལ་བྱེད་དང༌། ནང་མ་ལ་ཐབས་ཤེས་གཉིས་སུ་མེད་པའི་ངོ་བོ་ཉེར་ཐོབ་མཚོན་བྱེད་མ་ནིང་གི་ཡི་གེ་རྀ་རཱྀ་ལྀ་ལཱྀ་བཞིས་མཚན་པ་དང༌། ཞེས་པ་ནས། ཐིག་ལེ་ཡི་གེ་དེ་རྣམས་ཀྱི་མདུན་དུ་འཇོག་པར་འདོད་པ་དང༌། ཞེས་པ་ནས། ཅིག་ཅར་བ་གསུམ་ག་ལ་སྔགས་འཁོར་མེད་པར་སྙིང་གར་མི་ཤིགས་པ་ཨ་ཐུང་དང་བཅས་པ་དང༌། ཧཱུཾ་ཡིག་བཀོད་ནས་རྡོར་བཟླས་བྱེད་པར་བཤད་པ་བཞིན་ནོ། །ཉམས་མྱོང་ལ་བལྟས་པ་ཡིན་ན་ཐོག་མར་པད་འདབ་བརྒྱད་ལ་སྔགས་འཁོར་བཀོད་ནས་ཡོད་ན་ཅུང་ཙམ་རྒྱ་ཆེ་བ་ཡོད། དེ་ནས་ག་ལེར་སེམས་ཚུར་ནང་དུ་སྡུད་ཀྱིན་སྡུད་ཀྱིན་བྱས་ན་བློ་ངོར་འཆར་བདེ་བ་འདྲ་བའི་ཁྱད་པར་ཡོད་ཚོད་འདུག །མདོ་དོན། ཨ་ཐུང་མི་ཤིགས་པ་ལ་སེམས་བཟུང་བ་དེ་ག་རང་ཡིན། འོན་ཀྱང་སྔར་བཤད་པའི་མི་ཤིགས་པ་ཡི་གེ་དང་བཅས་པ་སྒོམ་པ་ནི་ངེས་པར་དགོས་པས། ཞེས་པ་ནས། ལྟེ་བ་ཁོ་ནར་ཡི་གེ་བཞི་འགོད་པའི་ཚུལ་གཉིས་བཤད་པ་བཞིན་ནོ། །རིམ་ལྔ་གདན་རྫོགས་ཀྱི་དམར་ཁྲིད་ཀྱི་ལུང་འདོན་རྒྱུ་ཡིན་པས་རིམ་ལྔ་གདན་རྫོགས་ཀྱི་དམར་ཁྲིད་ལ་གཟིགས།

རིམ་ལྔ་གདན་རྫོགས་ཀྱི་དམར་ཁྲིད།

སྙིང་གར་སྔགས་ཀྱི་འཁོར་ལོ་བསྒོམ་པ།

གཉིས་པ་ལ་གསུམ། སྙིང་གའི་སྣ་རྩེར་སྔགས་ཀྱི་ཐིག་ལེའི་སྲོག་རྩོལ་བསྒོམ་པ་དང༌། ཞེས་པ་ནས། དང་པོ་ནི། གསང་ཆེན་རིགས་གཅིག་གི་ལྷ་ཡབ་ཡུམ་དུ་གསལ་བའི་ངང་ནས་བསྒོམ་པ་དང༌། གནད་གཞན་གསུམ་སྔར་དང་འདྲའོ། །དུས་ཀྱི་གནད་དང་ལུས་ཀྱི་གནད་སོགས་སྔར་བཤད་པ་དང་འདྲ་ཞིང་རིམ་ལྔ་གསལ་སྒྲོན་དུ་གསལ། དམིགས་པ་གང་དུ་གཏོད་པའི་ཡུལ་གྱི་གནད་ཀྱི་གཙོ་བོ་ནི་སྙིང་ག་ཡིན་པས། ཞེས་པ་ནས། གཞུང་ཁུངས་ཐུབ་གཞན་ནས་ཀྱང་འདི་འདྲ་སྒོམ་པ་རྣམས་ལ་ལུགས་གཉིས་ཆར་འབྱུང་བས་གང་བྱས་ཀྱང་འདྲའོ། །ཕྱི་མ་མེ་ཏོག་པདྨའི་འདབ་མ་བཞིན་དུ་སྒོམ་པ་ལྟར་བྱེད་ན་པདྨའི་དབུས་སུ་མི་ཤིགས་པའི་ཐིག་ལེ་དཀར་ལ་དམར་བའི་མདངས་ཆགས་པའམ། འོག་ཏུ་ཐིག་ལེ་དམར་པོ་སྟེང་དུ་དཀར་པོ་སྲན་མ་ཕྱེད་གཤགས་ཙམ་ཁ་སྦྱར་བའི་ནང་དུ། བདེ་མཆོག་དྲིལ་བུ་ལྷ་ལྔའི་ཐིག་ལེ་སྒོམ་པ་བཞིན་ཡིན། ཨ་ཐུང་ཤད་ཀྱི་རྣམ་པ་ཅན་མགོ་གྱེན་ལྟ། ལེགས་སྦྱར་གྱི་ཨ་དེ་ཤད་ཀྱི་རྣམ་པ་ལྟ་བུ་ཞིག་ཡོད། ཤད་རིང་མགོ་མཇུག་ལོག་ནས་ཡོད་པ་ལྟ་བུ་ཞིག་ལ་བསམ་བློ་གཏོང་དགོས་པ་ཡིན། ཁ་དོག་མཐིང་ག་འོད་ཟེར་རྣམ་པ་ལྔ་འབར་བ་ཤིན་ཏུ་འཚེར་བ་ཞིག་བསྒོམ་མོ། །ཞེས་པ་ནས། ནང་སྐོར་གྱི་ཕྱོགས་ཀྱི་འདབ་མ་ལ་ནི་མ་ནིང་གི་ཡི་གེ་བཞིའི་ནང་ནས་ཤར་དུ་རྀ། ལྷོར་རཱྀ། ནུབ་ཏུ་ལྀ། ཞེས་པ་ནས། རེ་རེ་བ་མ་གཏོགས་པ་རྣམས་འཕྲེད་ལ་བསྒྲིགས་པའི་རྣམ་པ་ཅན་བདེ་བའི་ངོ་བོར་མེར་རེ་ཡོད་པ་ཕྱི་རིམ་གྱི་ཡི་གེའི་ཁ་དོག་དཀར་པོ། ཞེས་པ་ནས།

འདི་ལ་ཡུན་བསྲིངས་པས་འཆར་དུ་བཏུབ་ཙམ་སྣང་ན་ཡི་གེ་ཀུན་ལ་དམིགས་ལ་བསྒོམ། ཅི་བྱས་ཀྱང་བློ་ལ་ཡེ་མི་འཆར་བར་སྣང་ན་མེད་མི་རུང་དབུས་ཀྱི་ཐིག་ལེ་ཨ་ཐུང་དང་བཅས་པ་ཡིན་པས། ཞེས་པ་ནས། འཁོར་ལོའི་དབུས་སུ་མ་བསྡུས་པར་ཟུག་སྐྱེད་པའི་ཐད་ནས་རླུང་ཕྱིར་འབྱིན་པ་སོགས་ཀྱི་སེལ་ཐབས་བྱས་ན། དཔེར་ན། རྡོ་རྗེ་སེམས་དཔའི་སྒོམ་བཟླས་བྱས་པའི་སྐབས་ལ་ན་ཚ་དུད་ཁུ་སོལ་ཁུའི་རྣམ་པར་ཕྱིར་ཐོན་པའི་དམིགས་པ་བྱེད་པ་བཞིན། རླུང་ཚུར་བསྡུས་པའི་རྐྱེན་གྱིས་ན་ཟུག་གམ་མི་བདེ་བ་སྐྱེས་ན་དེ་སེལ་བའི་དོན་དུ་གང་འཚམ་འདུས་པའི་རླུང་དེ། འཁོར་ལོའི་དབུས་སུ་མ་བསྡུས་པར་ཟུག་སྐྱེད་པའི་ཐད་ནས་ཕྱིར་འབྱིན་པ་སོགས་ཀྱི་སེལ་ཐབས་བྱ་དགོས་པ་ཡིན། སྔ་རེས་ཀྱི་རླུང་བསྡུས་པ་ཕྱིར་ལ་གཏོར་བས་དྷཱུ་ཏཱིར་སྡུད་པ་ལ་མི་ཕན་ཞིང༌། ཕྱི་མ་རེས་ནས་ཀྱང་རླུང་བསྡུ་དཀའ་བར་འགྱུར་བས་ཟུག་ཞི་ཐུབ་པ་ཙམ་གྱི་གེགས་སེལ་ཐབས་ཀྱིས་མི་ཆོག་གོ །རྣམ་དཔྱོད་དང་ལྡན་པས་རླུང་སེལ་ཐབས་བྱ་དགོས་པ་ཡིན། དེས་ན་སྙིང་གའི་སྟོད་སྨད་ཀྱི་རླུང་ཀུན་དམིགས་པས་ལེགས་པར་བསྡུས་ནས་མི་ཤིགས་པ་ཡོད་ས་དེར་བསྟིམ་པ་ཡང་ཡང་བྱས་པས་ཟུག་ཀྱང་ཞི་བ་དང༌།
ཞེས་པ་ནས། དེ་ལ་ནི་འཆད་པར་འགྱུར་བ་ལྟར་སྙིང་ག་ནས་དབང་པོ་སོ་སོའི་སྒོར་རྡོར་བཟླས་བྱས་པས་སེལ་ལ། རླུང་ཐིམ་ནས་དབང་པོ་མི་གསལ་བར་གྱུར་པ་ཡིན་ན་འགྲིགས་པ་ཡིན། རླུང་རེངས་ནས་དབང་པོ་མི་གསལ་བ་བྱུང་བ་ཡིན་ན་དབང་པོ་སོ་སོའི་སྒོར་རྡོར་བཟླས་བྱས་པས་སེལ་ཐུབ་པ་ཡིན། རླུང་བསྡུས་ཏེ་སྙིང་གར་བཤིག་པ་ལ་གོམས་ནའང་སེལ་ནུས་སོ། །ཞེས་པ་ནས། ཡང་ན་དམིགས་པ་རྐྱང་པས་ཀྱང་སྟོད་སྨད་ཀྱི་རླུང་ཀུན་བསྡུས་ནས་མི་ཤིགས་པ་ལ་བསྟིམ་ཞིང་དེའི་དབང་གིས་བདེ་བ་བྱུང་བར་བསམས་ན་རླུང་འདུ་སླ་བ་དང་མཉེན་དུ་འགྲོ་བ་སོགས་ཀྱི་གནད་ཀྱང་ཆེའོ། །རིམ་ལྔ་གདན་རྫོགས་ཀྱི་དམར་ཁྲིད་འདི་ནས་ཞོག །རིམ་ལྔ་གསལ་སྒྲོན་ལ་གཟིགས།

རིམ་ལྔ་གསལ་སྒྲོན།

གཉིས་པ་གདོང་གི་སྣ་རྩེར་འོད་ཀྱི་ཐིག་ལེའི་སྲོག་རྩོལ་སྒོམ་པ་ལ་གཉིས། རླུང་གང་ལ་གནས་གང་ནས་རྡོར་བཟླས་བྱ་བ་དང༌། ཞེས་པ་ནས། དེས་ན་རང་གི་ལུགས་ནི། སྔར་བཤད་པའི་སྙིང་གའི་དབུས་ཀྱི་མི་ཤིགས་པའི་ཐིག་ལེ་ཡི་གེ་དང་བཅས་པ་ཉིད་ལས་འཇུག་ལྡང་གནས་གསུམ་བྱེད་པ་ཡིན་ནོ། །སྙིང་གའི་སྔགས་འཁོར་བཀོད་སའི་དབུས་ཀྱི་ཨ་ཐུང་སྒོམ་ས་དེ་ལ་རླུང་འཇུག་ལྡང་གནས་གསུམ་བྱེད་དགོས་གསུངས། དོན་འདི་ཐོག་མར་སྒྲོན་གསལ་གྱིས་སྒྲུབ་པ་ནི། སྔར་དྲངས་པའི་སྒྲོན་གསལ་ལས། ཞེས་པ་ནས། གཉིས་པ་རླུང་སྔགས་སྦྱོར་ཚུལ་དང་རྡོར་བཟླས་ཀྱི་དབྱེ་བ་བསྟན་པ་ནི། རླུང་དང་སྔགས་གཉིས་སྦྱོར་ཚུལ་ལ། སྒྲོན་གསལ་ལས། ལུས་ཀྱི་གནས་སུ་བཀོད་པའི་ཁ་དོག་དང་དབྱིབས་ཀྱི་རྣམ་པ་ཅན་གྱི་ཨོཾ་དཀར་པོ་སོགས་རླུང་འཇུག་གནས་ལྡང་བར་བཤད་པ་ནི། ཞེས་པ་ནས། དེས་ན་རླུང་འཇུག་གནས་ལྡང་གསུམ་གྱི་རང་གདངས་ནི་འདིར་ཡི་གེ་གསུམ་དུ་བྱའོ། །རླུང་ཕྱིར་ལྡང་བ་དང་ནང་དུ་འཇུག་པ་དང་གནས་པ་གསུམ་ལས་གནས་པ་ཆེད་དུ་གཉེར་ནས་བསྒྲུབས་ན་མ་གཏོགས་མེད། ཡིན་ན་ཡང་། རླུང་ལྡང་འཇུག་གནས་གསུམ་གྱི་རང་གདངས་ཡི་གེ་གསུམ་དུ་འཇོག་དགོས། རླུང་གི་རང་གདངས་ཉིད་སྔགས་ཀྱི་གདངས་སུ་དབྱེར་མེད་དུ་སྦྱོར་བ་དེ་རླུང་སྔགས་འབྱེར་མེད་དུ་སྦྱོར་ཞེས་པའི་དོན་ནོ། །ཞེས་པ་ནས། ལྕེ་རྐན་གྱི་རྩོལ་བས་སྔགས་འདོན་པའི་རྣམ་པ་ཡིད་ལ་བྱེད་པའི་བསྐྱེད་རིམ་པའི་ཡིད་བཟླས་དང་ཡེ་མི་འདྲ་བས་ལེགས་པར་ཕྱེད་པར་བྱའོ། །རང་གིས་བཏོན་པའི་རྣམ་པ་ལྟ་བུ་མ་ཡིན་པར་རླུང་འགྲོ་འོང་བྱས་པའི་རང་གདངས་ལ་འབྲུ་གསུམ་གྱི་གདངས་ཤར་ཡོད་པར་ཡིད་ངོར་འཆར་དགོས། རླུང་སྔགས་དབྱེར་མེད་དུ་སྦྱོར་བར་གསུངས་པའི་དོན་དེ་ཡིད་ངོར་གཅིག་ཏུ་འཆར་བ་ཞིག་དགོས་ཀྱི། སྔར་ལྟར་མ་བྱས་ན་ཡིད་ངོར་གཅིག་ཏུ་མི་འཆར་རོ།།

གདམས་ངག་ལས། རླུང་ནང་དུ་གནས་པའི་དུས་སུ་ཅུང་ཟད་རིང་བ་རེ་བྱ། ཞེས་པ་ལ། ཞེས་པ་ནས། ལྡང་འཇུག་གཉིས་ལས་ནང་དུ་གནས་པ་རིང་བར་བྱ་བར་མང་པོ་འདོད་མོད་ཀྱང༌། རྗེ་འགོས་ཀྱི་བཞེད་པས་གསུམ་ག་མཉམ་པར་བཞེད་པ་ལྟར་ལེགས་སོ། །ཐོག་མར་རླུང་སྦྱོང་སྐབས་གསུམ་ག་མཉམ་པར་སྦྱོང་བ་ཡིན། སྦྱངས་ནས་རླུང་གནས་པ་ག་ལེར་རིང་བར་འགྲོ་བ་ཡིན། རླུང་ཕྱིར་ལྡང་བའི་དུས་སུ་ཆོས་ཀུན་དག་པར་བྱས་ནས་བདུད་རྩིར་གྱུར་པ་ཨོཾ་གྱི་ངོ་བོར་འོངས་ནས་རང་རྒྱུད་ཀྱི་བག་ཆགས་བཀྲུས་པ་དང༌། ཞེས་པ་ནས། རྡོར་བཟླས་ལ་བཟླས་པའི་ཡུལ་རླུང་གི་སྒོ་ནས་ཕྱེ་ན། རྩ་བ་དང༌། ཡན་ལག་གི་རྡོར་བཟླས་གཉིས་དང༌། དེ་གཉིས་ལའང་རྩ་བའི་ཁྱབ་བྱེད་མ་གཏོགས་པ་བཞི་དང་ལྔར་དབྱེ་བའོ། །སྙིང་གའི་རྩ་མདུད་རྫོགས་པར་གྲོལ་བའི་ཆེད་དུ་ཁྱབ་བྱེད་ལ་གཙོ་བོར་རྡོར་བཟླས་བྱེད་དགོས་པ་ཡིན། བཟླས་པའི་སྔགས་ཀྱི་སྒོ་ནས་ཕྱེ་ན། རྡོ་རྗེ་འཕྲེང་བར། ཧཱུཾ་ཧོཿའི་ཡི་གེ་གཉིས་ཀྱི་རྡོར་བཟླས་དང༌། དུས་འཁོར་ལ་ཧཱུཾ་དང་ཧོཿའི་རྡོར་བཟླས་བྱེད་དགོས་པ་ཡིན། ཧཱུཾ་དང་ཧོཿའི་རྡོར་བཟླས་ལ་གནས་པ་མེད་གསུངས། ལྡང་འཇུག་གཉིས་པོ་གོམས་ན་གནས་པ་རང་བཞིན་གྱིས་ཡོང་བ་མིན་ནམ། ཡི་གེ་གསུམ་གྱི་རྡོར་བཟླས་གཉིས་བཤད་ལ། དགོངས་པ་ལུང་སྟོན་དང་རྒྱུད་ཕྱི་མར་ནི་ཡི་གེ་གསུམ་གྱི་རྡོར་བཟླས་ཉིད་བཤད་དོ། །ཞེས་པ་ནས། གསུམ་པ་གསང་བའི་སྣ་རྩེར་རྫས་ཀྱི་ཐིག་ལེའི་སྲོག་རྩོལ་སྒོམ་པའི་བཤད་པ་ནི། གསང་བའི་སྣ་རྩེར་རྫས་ཀྱི་ཐིག་ལེ་སྒོམ་པ་ལ་གཉིས་ལས། རྡོ་རྗེ་འཕྲེང་བར་གསུངས་པ་ནི། ཞེས་པ་ནས། ཡབ་ཡུམ་གཉིས་ཀྱི་གསང་གནས་ཀྱི་སྣ་རྩེ་གཉིས་ཕྲད་མཚམས་སུ་ཐིག་ལེ་ལ་དམིགས་ནས་སྒོམ་པ་གསུམ་འཕགས་སྐོར་དུ་བཤད་པ་ལས་འདིར་ཕྱི་མའོ། །སྔ་མ་གཉིས་བསྐྱེད་རིམ་གྱི་སྐབས་ནས་ཡོད། དེའི་དགོས་པ་ཡང་རླུང་དྷཱུ་ཏཱིར་སྡུད་པའི་ཆེད་ཡིན་མོད་ཀྱང༌། སྔར་དྷཱུ་ཏཱིར་སྡུད་མ་ནུས་པ་འདིར་བསྡུ་བའི་དོན་མིན་ཏེ། ཞེས་པ་ནས། སྐབས་གཞན་དུ་ཡང་དེའི་རིགས་པ་སྦྱར་རོ། །རིམ་ལྔ་གདན་རྫོགས་ཀྱི་དམར་ཁྲིད་ལ་གཟིགས།

རིམ་ལྔ་གདན་རྫོགས་ཀྱི་དམར་ཁྲིད།

གཉིས་པ་ལ་གསུམ། རླུང་གི་དེ་ཉིད་མདོར་བསྡུས་ཏེ་བསྟན་པ་དང༌། ཞེས་པ་ནས། འདིས་ནི་དྲོད་མྱུར་དུ་བསྐྱེད་པ་ཡིན་ཏེ། དམིགས་བསལ་ཅན་གྱི་དགོས་པ་སྒྲུབ་ན་མ་གཏོགས་པ་འདིའི་གནས་པ་ཡང་སྙིང་གར་བྱ་སྟེ། དམིགས་བསལ་ཅན་གྱི་དགོས་པ་མིག་གི་མངོན་ཤེས་དང་རྣ་བའི་མངོན་ཤེས་སོགས་བསྒྲུབ་དགོས་པ་ཡིན། ལམ་གཞན་ལ་བྱེད་ན་ཡང་དེ་བཞིན་དུའོ། །དྷཱུ་ཏཱིའི་ཡར་སྣ་ཁ་ཕྱེ་ན་བདེ་བ་ལ་ཁྱད་ཆེ་ཞིང་མར་སྣ་ཕྱེ་ན་གཏུམ་མོ་འབར་བ་ལ་ཁྱད་ཆེ་བ་ལ་འདི་ནི་ཕྱི་མ་ལ་བསྔགས་སོ། །རྡོར་བཟླས་ལ་ཡང་རིག་པ་ལ་ངར་ཐོན་པ་རྒྱུན་ལྡན་པ་མེད་ན་བྱིང་བ་འཕེལ་བར་འགྱུར་ལ། བྱིང་བ་འཕེལ་བར་འགྱུར་བ་དེར་སོང་ན་སྣ་སྒོའི་རླུང་འབྱུང་འཇུག་མི་བྱེད་པ་བྱུང་ཡང་སྐྱོན་སྐྱེད་པ་མིན་ལ། ཞེས་པ་ནས། རྡོ་རྗེ་འཕྲེང་བ་ལས་ལན་དུ་མར་སྔགས་ཀྱི་དེ་ཉིད་གཅིག་པུས་འགྲུབ་ཅེས་གསུངས་པ་ཡང་དེ་ལ་དགོངས་སོ། །རིམ་ལྔ་གསལ་སྒྲོན་ནི་བཤད་ལུང་ཡིན། རིམ་ལྔ་གདན་རྫོགས་ཀྱི་དམར་ཁྲིད་ནི་ལུང་རྐྱང་གི་ཐོག་ནས་མར་འགྲོ་བཞིན་ཡོད། རིམ་ལྔ་གདན་རྫོགས་ཀྱི་དམར་ཁྲིད་ཧ་ཅང་སྒོམ་བདེ་པོ་འདུག །
ལྕོགས་ན་རིམ་ལྔ་གདན་རྫོགས་ཀྱི་དམར་ཁྲིད་ནང་དུ་རྡོ་རྗེ་སེམས་དཔའི་སྒོམ་བཟླས་ཤིག་གསུངས་ཡོད་ལ། བླ་མའི་རྣལ་འབྱོར་ཞིག་ཀྱང་གསུངས་ཡོད། དེ་དག་ལ་ཉིན་རེར་བསམ་བློ་ཞིག་བཏང་ན་ཡག་པོ་རེད་བསམས་སོང་། སང་ཉིན་བླ་མས་བདག་ཉིད་འཇུག་ཅིང་དབང་ལེན་པ་ལ་སྔོན་ལ་ཐེག་ཆེན་གསོ་སྦྱོང་ལེན་དགོས་པས་ངས་ཐེག་ཆེན་གསོ་སྦྱོང་ལེན་གྱི་ཡིན། ཁྱེད་རང་ཚོའི་ནང་ལ་ནམ་རྒྱུན་དུས་བཟང་ལ་ཐེག་ཆེན་གསོ་སྦྱོང་ལེན་མཁན་ཞིག་ཡོད་ན། ཐེག་ཆེན་གསོ་སྦྱོང་ལེན་ཐུབ་ན་བཟང་། ནམ་རྒྱུན་དོ་སྣང་མེད་ན་དམིགས་བསལ་ལེན་མི་དགོས། ལྷག་པར་དབུ་མཛད་ཀྱིས་ཐེག་ཆེན་གསོ་སྦྱོང་བླངས་ན་སྐད་སྐྱོ་རུ་འགྲོ་བའི་ཉེན་ཁ་ཡོད། བཞད་མོ་བཞད། ད་རིམ་ལྔ་གསལ་སྒྲོན་ལ་གཟིགས།

རིམ་ལྔ་གསལ་སྒྲོན།

དེ་ཡང་། འཇམ་མགོན་བླ་མ་ཙོང་ཁ་པ་ཆེན་པོའི་ཞལ་ནས། སྤྱད་པས་མི་ངོམས་སྡུག་བསྔལ་ཀུན་གྱི་སྒོ། །ཡིད་བརྟན་མི་རུང་སྲིད་པའི་ཕུན་ཚོགས་ཀྱི། །ཉེས་དམིགས་རིག་ནས་ཐར་པའི་བདེ་བ་ལ། །དོན་གཉེར་ཆེན་པོ་སྐྱེ་བར་བྱིན་གྱིས་རློབས། །ཞེས་གསུངས་པ་བཞིན། ལས་དང་ཉོན་མོངས་པའི་གཞན་དབང་ཅན་གྱི་ཁམས་གསུམ་འཁོར་བ་འདིར་གནས་ཕྱིན་ཆད། འཕྲལ་གྱི་ཚོར་བ་སྡུག་བསྔལ་གྱི་སྡུག་བསྔལ་མེད་ཙམ་གྱི་ཚོར་བ་བདེ་བ་ལྟ་བུ་ཞིག་མ་གཏོགས་ཕུགས་བཙན་པའི་བདེ་བ་ཞིག་རྩ་བ་ནས་མེད། དཔེར་ན། ང་རང་ཚོར་ད་རེས་མི་ལུས་ཐོབ་ཡོད་ན་ཡང་། དང་པོ་མངལ་དུ་ཉིང་མཚམས་སྦྱར་བའི་སྐབས་ནས་བཟུང་བཀྲ་མི་ཤིས་པ་ཞིག་གི་སྟེང་ནས་མི་ཚེ་འདི་མགོ་ཚུགས་པ་ཡིན། དེར་བརྟེན། མངལ་དུ་གནས་པའི་རིང་དང་བཙས་པའི་གནས་སྐབས་དང་བྱིས་པའི་སྐབས་སོགས་སུ་རང་འཚོ་བ་དེ་གཞན་ལ་བརྟེན་པ་མ་གཏོགས་རང་མགོ་མི་ཐོན། གཞན་ཡང་། ལུས་འདི་འབྱུང་བ་བཞི་ལས་གྲུབ་པ་ཡིན་པས་འབྱུང་བ་མ་སྙོམས་པའི་དབང་གིས་ན་ཚ་མང་པོ་ཞིག་ཡོང་གིན་ཡོད། སྐྱེས་པའི་ཉིན་མོ་ནས་བཟུང་རིམ་པས་ལུས་པོ་འགྱུར་ནས་རྒས་པའི་སྡུག་བསྔལ་དང་། མཐའ་མར་འཆི་བའི་སྡུག་བསྔལ་ཡོང་གིན་ཡོད། མདོར་ན། ང་རང་ཚོའི་མི་ཚེ་འདིར་འདོད་པ་ཇི་བཞིན་མི་འགྲུབ་ཅིང་མི་འདོད་པ་ཐོག་ཏུ་བབས་ནས་རྐྱེན་ངན་རུ་འཛིངས་ནས་ཡོད། འདི་དུས་སྙིགས་མ་རེད་ཅེས་དུས་ལ་ཁག་འཇོག་དགོས་པ་ཧ་ལམ་མེད། ཉེར་ལེན་གྱི་ཕུང་པོ་འདི་ལ་སྡུག་བསྔལ་སྐྱེད་པའི་གནས་ངན་ལེན་རྗེས་སུ་འབྲེལ་བའི་དབང་གིས་བྱུང་བ་ཡིན། དེར་བརྟེན། ང་རང་ཚོའི་སྐྱེ་བ་འདི་ཕུགས་བཟང་བ་ཞིག་དང་བློ་གཏད་བཅོལ་ས་ཞིག་མིན། དེ་ཡང་རྩ་བ་དེད་ན་ཉོན་མོངས་པའི་གཞན་དབང་ཅན་ཡིན་པ་དེས་ལན་པ་ཡིན། རྣམ་འགྲེལ་ལས། དེ་ཕྱིར་མི་རྟག་ལས་སྡུག་བསྔལ། །སྡུག་བསྔལ་ལས་ནི་བདག་མེད་གསུངས། །ཞེས་གསུངས་པ་ལྟར། ཕྲ་བའི་མི་རྟག་པ་ལམ་སང་ང་ཚོས་ཤེས་ཐུབ་ཀྱི་མི་འདུག་སྟེ། ཡིན་ན་ཡང་། ཕྱི་སྣོད་ཀྱི་བཀོད་པ་ཡིན་ན་ཡང་འདྲ། ནང་བཅུད་ཀྱི་སེམས་ཅན་ཡིན་ན་ཡང་འདྲ། འགྱུར་བ་སྣ་ཚོགས་འགྲོ་བ་ང་རང་ཚོས་མྱོང་བས་གྲུབ་པ་ཡིན། སྐད་ཅིག་སྐད་ཅིག་གིས་འགྱུར་བའི་རང་བཞིན་ཞིག་མེད་ན་འགྱུར་བ་རགས་པ་དེ་ཡོང་མི་ཐུབ། སྐད་ཅིག་མཐུད་པའི་དུས་རྟག་ཏུ་མི་འགྱུར་བར་གནས་པ་ཞིག་ཡིན་ན་རགས་པའི་འགྱུར་བ་ཡོང་མི་ཐུབ་པ་གསལ་པོ་ཡིན། དེར་བརྟེན། འདུས་བྱས་ཐམས་ཅད་སྐད་ཅིག་སྐད་ཅིག་ལ་འགྱུར་བའི་རང་བཞིན་ཅན་ཞིག་ཡིན། དེ་ཡང་རང་མི་གནས་པར་བྱེད་པའི་རྒྱུ་རྐྱེན་གསར་པ་ཞིག་དང་ཕྲད་ནས་འཇིག་པར་བྱེད་པ་མ་ཡིན་པར། སྐྱེད་པའི་རྒྱུ་ཉིད་ཀྱིས་འཇིག་པའི་བདག་ཉིད་དུ་གྲུབ་པ་ཡིན། ཉེར་ལེན་གྱི་ཕུང་པོ་ནི་རྩ་བ་ཉོན་མོངས་ཀྱི་དབང་གིས་བྱུང་བ་ཞིག་ཡིན་པས་བཀྲ་ཤིས་པ་ཞིག་མ་རེད།

ཅོ་ནེ་བླ་མ་རིན་པོ་ཆེའི་རྟེན་འབྲེལ་བསྟོད་པའི་འགྲེལ་པ་སྤེལ་མར་བསྟོད་པར། སྲིད་གསུམ་དབང་སྒྱུར་ཀུན་རྨོངས་མའི། །ཡང་བྲན་གྱུར་ཀྱང་ཐར་པའི་ལམ། །
སྟོན་པར་ཁས་འཆེ་ལྦུ་བ་ཡི། །རྐང་སྟེགས་འཆའ་བར་སུ་ཞིག་བགོམ། །གང་ཞིག་གཟིགས་ཤིང་གསུངས་པ་ཡིས། །མཁྱེན་དང་སྟོན་པ་བླ་ན་མེད། །རྒྱལ་བ་རྟེན་ཅིང་འབྲེལ་བར་འབྱུང་། །གཟིགས་ཤིང་འདོམས་པ་དེ་ལ་འདུད། །ཅེས་གསུངས་པ་བཞིན། བདེན་འཛིན་མ་རིག་པ་ལ་སྲིད་པ་གསུམ་ལ་དབང་སྒྱུར་མཁན་གྱི་ཀུན་རྨོངས་མ་ཞེས་གསུངས། ཁམས་གསུམ་འཁོར་བ་འདི་འདྲ་ཆགས་པོ་དང་ཁྲ་ཁྲ་ཟང་ཟིང་ཅི་ཙམ་ཡོད་ན་ཡང་མཐར་གཏུགས་ན། སྲིད་པ་གསུམ་ལ་དབང་སྒྱུར་བའི་ཀུན་རྨོངས་མ་བདེན་འཛིན་མ་རིག་པ་ཉོན་མོངས་ཐམས་ཅད་ཀྱི་རྩ་བ་བྱེད་པ། རང་ཡང་འཕུང་གཞན་ཡང་འཕུང་བར་བྱེད་པ་རྣམ་པ་ཐམས་ཅད་དུ་སྡུག་ལ་སྦྱོར་བའི་གཏི་མུག་བདེན་འཛིན་ཟེར་བ་འདིའི་གཞན་དབང་ཅན་ཡིན། དེར་བརྟེན། ཉོན་མོངས་ཟེར་བ་འདི་འབྲལ་རུང་བ་ཞིག་ཡིན་མིན་ལ་བསམ་བློ་གཏོང་དགོས། ཉོན་མོངས་འབྲལ་རུང་མིན་ན་སྡུག་སྒོམ་བརྒྱབ་ནས་བསྡད་ན་མ་གཏོགས་བཅོས་སུ་མེད། དབུ་མ་བཞི་བརྒྱ་པ་ལས། སྲིད་པའི་ས་བོན་རྣམ་ཤེས་ཏེ། །ཡུལ་རྣམས་དེ་ཡི་སྤྱོད་ཡུལ་ལོ། །ཡུལ་ལ་བདག་མེད་མཐོང་ནས་ནི། །སྲིད་པའི་ས་བོན་འགག་པར་འགྱུར། །ཞེས་དང་། རྣམ་འགྲེལ་ལས། ངེས་པ་དང་ནི་སྒྲོ་འདོགས་ཡིད། །གནོད་བྱ་གནོད་བྱེད་ངོ་བོའི་ཕྱིར། །ཞེས་གསུངས་པ་ལྟར། ང་རང་ཚོར་ཉིན་རེའི་འཚོ་བའི་ནང་ལ་ཕྱིན་ཅི་ལོག་གི་བློ་ཇི་འདྲའི་ཤུགས་དྲག་པོ་ཞིག་ཡོད་པ་ཡིན་ན་ཡང་། དཔྱད་པ་བྱས། ཡང་དག་པའི་དོན་ལ་འདྲིས་ཤིང་གོམས་པར་བྱས་ན་རྒྱུ་མཚན་མཐོང་བའི་བློ་དེ་ཤུགས་ཆེ་རུ་ཆེ་རུ་སོང་ནས་ལྡོག་ཕྱོགས་ཕྱིན་ཅི་ལོག་གི་བློ་ཤུགས་ཆུང་ངུར་འགྲོ་བ་ཆོས་ཉིད་ཡིན། དེར་བརྟེན། བདེན་འཛིན་ཀྱང་ཕྱིན་ཅི་ལོག་གི་བློ་ཞིག་ཡིན་པའི་ཆ་ནས་དེ་ལ་གཉེན་པོ་སྟོབས་ལྡན་ཡོད་པ་དང་། གཉེན་པོ་དེ་ལ་རྒྱབ་རྟེན་ཚད་མ་ཡོད་པས་ཅི་ཙམ་དཔྱད་པ་བྱས་པའི་ཚོད་ཀྱིས་ངེས་ཤེས་ཆེ་རུ་འགྲོ་བ་ཡོད་པ་དང་ཇེ་གསལ་དུ་འགྲོ་བ་ཡོད། ང་རང་ཚོར་གོམས་པའི་དབང་གིས་ཕྱིན་ཅི་ལོག་གི་བློ་ཅི་ཙམ་ཤུགས་ཆེ་ན་ཡང་རྒྱབ་རྟེན་ཚད་མ་མེད་པས་ཤུགས་ཆུང་ངུར་འགྲོ། ལྷག་པར་གཉེན་པོ་སེམས་ལ་བརྟེན་པའི་ཡོན་ཏན་ཡིན་པའི་ཆ་ནས་སེམས་ཅི་ཙམ་ཕྲ་བ་ཞིག་དགེ་བའི་བློར་བསྒྱུར་ཐུབ་པ་ཡིན་ན་དེའི་ཚོད་ཀྱིས་གཉེན་པོ་ཡང་རིམ་གྱིས་སྟོབས་ལྡན་ཞིག་ཡོང་གིན་ཡོད། གཉུག་མ་ལྷན་ཅིག་སྐྱེས་པའི་འོད་གསལ་ཐོག་མ་དང་མཐའ་མ་མེད་པ་ཞིག་ཡིན། གཉུག་སེམས་ཕྲ་མོ་རང་ཡིན་རུང་མིན་རུང་གཉུག་མའི་སེམས་ལ་མྱོང་བ་ཅུང་ཙམ་ཐོན་པ་ཡིན་ན། དེའི་སྟེང་ནས་སྔོན་གནས་རྗེས་དྲན་གྱི་མངོན་ཤེས་ཡོང་གིན་ཡོད། ཉོན་མོངས་ཟེར་བ་བཀྲ་མི་ཤིས་པ་ཡིན་པ་སོ་སོའི་རྒྱུད་ལ་བལྟས་ན་ཤེས་ནུས།

དཔེར་ན། ཁོང་ཁྲོ་དྲག་པོ་ལངས་པ་ཡིན་ན་སྐྱིད་པོ་མི་ཡོང་ཞིང་གནས་སྐབས་ཡིད་ཚིམ་པ་ཡོང་བ་འདུག་ཀྱང་། ལྷོད་ལྷོད་བྱས་ནས་བསམ་བློ་བཏང་ན་ཁོང་ཁྲོ་ལངས་ན་སྟོད་ན་བ་དང་ལྟོ་ཆས་ཟོས་ན་བྲོ་བ་མེད་པ། ནམ་རྒྱུན་དགའ་པོ་ཉེ་པོ་ཡོད་ན་ཡང་ཁོང་ཁྲོ་ལངས་པའི་སྐབས་ལ་ཁོ་ལ་ཡང་མིག་ལོག་གིས་ལྟ་བ་ལ་སོགས་པ་འོང་། དེ་བྱས་པའི་ལག་རྗེས་ལ་མི་གཅིག་གིས་རྒྱང་བཀྱེད། གཉིས་ཀྱིས་རྒྱང་བཀྱེད། མཐའ་མ་མི་གཅིག་ཀྱང་སོ་སོའི་འཁྲིས་ལ་འཁོར་གྱི་མ་རེད། གཞན་ཕར་ཞོག །བྱ་དང་བྱེའུ་ཚུན་ཆད་མི་ཁོང་ཁྲོ་ཚ་པོའི་འཁྲིས་ལ་འཁོར་གྱི་མ་རེད། འདོད་པ་ལ་སོ་སོ་ཀུན་གྱི་གཉེན་དུ་གྱུར་པ་དང་ཀུན་གྱིས་དགའ་པོ་བྱེད་པ་དང་ཀུན་གྱིས་བཀུར་བ་ཞིག་འདོད་ན་ཡང་སོ་སོའི་ངོས་ནས་ཉོན་མོངས་པའི་གཞན་དབང་ལ་བཏང་བ་ཡིན་ན་འདོད་པ་ལྟར་ཡོང་བ་མེད། དེ་བཞིན་འདོད་རྔམ་ཆེན་པོས་འདི་ང་ལ་དགོས་དེ་ཡང་ང་ལ་དགོས་ཟེར་མཁན་ཞིག་ཡིན་ན་སྔ་གཞུག་ཙམ་མ་གཏོགས་སོ་སོའི་ངོ་ཤེས་པ་དང་མི་འཆམ་པར་འགྱུར། ཀླུ་བསམ་པ་ནག་པོ་ལས་ཀྱང་སྡུག་པའི་ཆགས་སྡང་གི་གཞན་དབང་ལ་སོང་བ་ཡིན་ན་མཐོ་རྒྱལ་པོ་དང་། བླ་མ་དང་། གྲྭ་པ་གྲྭ་རྐྱང་ཞིག་ཡིན་ན་ཡང་། གནས་སྐབས་དང་མཐར་ཐུག །ཚེ་རབས་ནས་ཚེ་རབས་ལ་སྐྱིད་པོ་མེད། དེ་འདྲའི་ཉེས་དམིགས་ལ་བསམ་བློ་བཏང་ན་ཉོན་མོངས་མེད་པར་བྱེད་ཐབས་ཤིག་ཡོད་ན། མེད་པར་བྱེད་པའི་འབད་རྩོལ་མ་བྱས་ཐབས་མེད་ཡིན་བསམ་པ་ཞིག་འཆར་ངེས། ཉོན་མོངས་ཟད་རུང་དང་ཉོན་མོངས་སྤངས་པའི་བྲལ་བ་ཐོབ་རུང་ཡིན་པའི་ཆ་ནས་རེ་བ་རྒྱག་རྒྱུ་ཡོད། དེ་ཡང་། དབུ་མ་ཚིག་གསལ་ལས་ཆོས་རྣམས་རང་བཞིན་གྱིས་སྟོང་པ་ཡིན་པས་རྟེན་འབྱུང་འཐད་ལ། རྟེན་འབྱུང་འཐད་པ་ཡིན་པས་བདེན་བཞི་འཐད་ལ། བདེན་བཞི་འཐད་པ་ཡིན་པས་སྐྱབས་འགྲོ་འཐད་པ་དང་། དཀོན་མཆོག་གསུམ་འཐད་པར་གསུངས། མངོན་རྟོགས་རྒྱན་ལས། སྒྲུབ་དང་བདེན་པ་རྣམས་དང་ནི། །སངས་རྒྱས་ལ་སོགས་དཀོན་མཆོག་གསུམ། །ཞེས་གསུངས་པ་བཞིན། ཐོག་མར་ཆོས་རྣམས་སྣང་གནས་མི་མཐུན་པ་ཡོད་པ་དེའི་ཐོག་ནས་བསམ་བློ་ཞིག་བཏང་ནས་དཔྱད་པ་བྱས་པ་ཡིན་ན། ཤེས་བྱ་ལ་བདེན་པ་གཉིས་ཟེར་བ་ཞིག་ཡོད་ཆོག་པ་དང་། ཆོས་རྣམས་མིང་གི་དབང་གིས་ཡོད་ཙམ་ཞིག་མ་གཏོགས་མེད་པའི་དབུ་མའི་རིགས་པ་ལ་དཔྱད་པ་བྱས་ན་ང་ཚོར་དྲི་མ་ཅུང་ཙམ་ཁ་རྒྱུ་ཞིག་འདུག་པས། ཉོན་མོངས་གློ་བུར་བ་དང་དེ་ལ་གཉེན་པོ་སྟོབས་ལྡན་ཡོད་པ་བློ་ལ་འཆར་རྒྱུ་ཞིག་འདུག །

དེར་བརྟེན། ཀུན་ནས་ཉོན་མོངས་ཕྱོགས་ཀྱི་རྒྱུ་འབྲས་གཉིས་ཡོད་ཆོག་པར་མ་ཟད། རྣམ་བྱང་ཕྱོགས་ཀྱི་རྒྱུ་འབྲས་གཉིས་ཡོད་ཆོག་པ་བློ་ལ་འཆར་རྒྱུ་འདུག་པས་བདེན་པ་བཞི་འཐད་ལ། དེ་འཐད་ན་འགོག་ལམ་གྱི་ཡོན་ཏན་མཐར་ཐུག་པ་ཐུགས་ལ་མངའ་བའི་ཚད་མའི་སྟོན་པ་འཐད། དེ་འཐད་ན་ཆོས་ཚུལ་བཞིན་དུ་སྒྲུབ་པའི་དགེ་འདུན་དཀོན་མཆོག་འཐད། མདོར་ན། བདེན་བཞི་དང་བདེན་གཉིས་ཀྱི་སྟེང་ནས་མཆོག་གསུམ་ལ་གོ་བ་ཡག་པོ་ཞིག་ཆགས་ན་སངས་རྒྱས་ལ་ཤེས་ནས་དད་པ་ཐོབ་པ་ཞིག་ཡོང་ངེས། སྡུག་བསྔལ་གྱི་སྡུག་བསྔལ་དང་འགྱུར་བའི་སྡུག་བསྔལ་ཙམ་ལ་བསམ་བློ་བཏང་ན་སེམས་ལ་འགྱུར་བ་འགྲོ་བ་ཁག་པོ་རེད། དེས་ན། པཎ་ཆེན་བློ་བཟང་ཆོས་རྒྱན་གྱིས་གསུངས་པ་བཞིན་ཚོར་བ་སྡུག་བསྔལ་ལ་འབྲལ་འདོད་ཀྱི་བློ་སྐྱེས་ནས་དེ་ལས་ཐར་འདོད་ཕྱུགས་ལའང་ཡོད་པ་དང་། ཟག་བཅས་ཀྱི་ཚོར་བ་བདེ་བ་ལས་ཐར་འདོད་ཕྱི་རོལ་པ་ལའང་ཡོད། དེས་ན་ཆོས་ཞེས་པ་མྱང་འདས་ལ་ངོས་འཛིན་པའི་ཆོས་པ་ཞིག་ཡིན་ན་འདུ་བྱེད་ཀྱི་སྡུག་བསྔལ་གྱིས་སྡུག་བསྔལ་མཐའ་དག་གི་རྟེན་བྱེད་པ་དང་། མ་འོངས་པའི་སྡུག་བསྔལ་འདྲེན་པར་བྱེད་པའི་ཚུལ་ལ་བསམ་བློ་བཏང་ནས་དེ་ལས་ཐར་འདོད་ཀྱི་བློ་སྐྱེ་དགོས། དེ་ཡང་དྲིས་ལན་བློ་བཟང་བཞད་པའི་སྒྲ་དབྱངས་ལས། དེས་ན་འདུ་བྱེད་རང་བཞིན་གྱི། །ཟག་བཅས་ཉེར་ལེན་ཕུང་པོ་འདི། །སྡུག་བསྔལ་འགྲུབ་དང་གྲུབ་པའི་སྣོད། །ནད་དང་འབྲས་དང་ཟུག་རྔུ་ལྟར། །
དམིགས་ནས་བསྒོམས་ན་བྱིངས་གཡོ་ལགས། །ཞེས་གསུངས་པ་ལྟར། འདུ་བྱེད་ཀྱི་སྡུག་བསྔལ་གྱི་སྟེང་ནས་བསམ་བློ་གཏོང་བ་གལ་ཆེན་པོ་ཡིན། ཕལ་ཆེར་གཞུང་ཆེན་མོར་བལྟས་མྱོང་བ་ཞིག་ཡིན་ན། བཤད་མ་ཐག་པའི་སྡུག་བསྔལ་གྱི་སྟེང་ནས་བསམ་བློ་བཏང་ན་ཐར་པ་དོན་གཉེར་གྱི་བློ་ཤུགས་ཆེན་པོ་སྐྱེ། དེ་བཞིན་སྐྱབས་འགྲོ་ཡང་དེའི་སྟེང་ནས་ཤུགས་ཆེན་པོ་ཡོང་བར་སྣང་། རྒྱལ་ཚབ་རིན་པོ་ཆེས་སྐྱབས་འགྲོ་རྣམ་པར་དག་པ་ཡོང་བ་ལ་སྟོང་ཉིད་ཀྱི་ལྟ་བས་གྲོགས་བྱེད་དགོས་པར་གསུངས། ལམ་གཙོ་ལས། ཉིན་མཚན་ཀུན་ཏུ་ཐར་པ་དོན་གཉེར་བློ། །བྱུང་ན་དེ་ཚེ་ངེས་འབྱུང་སྐྱེས་པ་ལགས། །ཞེས་གསུངས་པ་ལྟར་རང་སྟེང་གི་སྡུག་བསྔལ་གསུམ་ངོ་འཕྲོད་པའི་ཆེད་དུ་ངེས་འབྱུང་བསྒོམ་དགོས་ལ། དེ་ཡང་བྱང་ཆུབ་ཀྱི་སེམས་ཀྱི་སྔོན་འགྲོ་དང་ཡན་ལག་ཏུ་བསྒོམ་དགོས། ང་རང་ཚོས་རིག་པ་བསྒྲིམས་ནས་ཉམས་ལེན་གྱི་མཐིལ་ལ་འཛིན་རྒྱུ་དེ་བདག་པས་གཞན་གཅེས་པའི་བྱང་ཆུབ་ཀྱི་སེམས་ལ་བློ་སྦྱོང་བ་དེ་ཡིན། ནམ་མཁའི་མཐས་གཏུགས་པའི་སེམས་ཅན་གྱི་དོན་དུ་རྣམ་མཁྱེན་རྒྱལ་བའི་གོ་འཕང་འཐོབ་པ་ལ། འཐོབ་པའི་ཚུལ་མ་ནོར་བ་ཞིག་ཤེས་དགོས། དེ་ལ་རྣམ་མཁྱེན་འཐོབ་བྱེད་ཀྱི་ཐབས་མཐར་ཐུག་པ་རྣལ་འབྱོར་བླ་མེད་ཀྱི་གཞུང་ནས་གསུངས་པའི་རྫོགས་རིམ་གྱི་རྣལ་འབྱོར་འདི་ལ་གོ་བ་ཞིག་ཆགས་ན། དུས་ཚོད་བསྐལ་པ་ནས་བསྐལ་པ་འགོར་སྲིད་ན་ཡང་སངས་རྒྱས་ཀྱི་སར་འགྲོ་སྟངས་དེ་ལྟ་བུ་ཡིན་བསམས་ན་བློ་བདེ་པོ་ཞིག་འདུག །སངས་རྒྱས་ཀྱི་གོ་འཕང་འཐོབ་པར་ཤོག་ཅེས་སྨོན་ལམ་རྒྱག་སྐབས། ཅི་ཡང་མི་དྲན་པར་སྨོན་ལམ་བརྒྱབ་པ་མ་ཡིན་པར་སངས་རྒྱས་ཀྱི་གོ་འཕང་ང་རང་ཚོར་ལྷན་སྐྱེས་སུ་ཡོད་པའི་གཉུག་མ་ལྷན་ཅིག་སྐྱེས་པའི་ཤེས་པ་ཟེར་བ་འདིའི་སྟེང་ནས་འཐོབ་པར་ཤེས་ནས་སྨོན་ལམ་བརྒྱབ་ན་བློ་བདེ་པོ་འདུག །

རྡོར་བཟླས་ཀྱི་བྱེད་ལས་ཐུན་མོང་མ་ཡིན་པ་བཤད་པ།

གཉིས་པ་རྡོར་བཟླས་ཀྱི་བྱེད་ལས་ཐུན་མོང་མ་ཡིན་པ་བཤད་པ་ལ་གཉིས། རྡོར་བཟླས་ཀྱིས་སྙིང་གའི་རྩ་མདུད་འགྲོལ་བར་བསྟན་པ་དང༌། ཞེས་པ་ནས། རྩ་མདུད་ཀྱི་མདུད་པ་དེས་ཐུར་སེལ་བཀག་པས་སྟེང་དུ་མི་འགྲོ་བ་ནི། མདུད་མཚམས་ཀྱི་དྷཱུ་ཏཱིའི་ནང་ནས་སྟེང་དུ་མི་ཐར་བ་ཡིན་གྱི། ཞེས་པ་ནས། ཧཱུཾ་ཧོཿགཉིས་རླུང་ལྡང་འཇུག་གཉིས་དང་སྦྱར་བའི་བཟླས་པ་ལ་བཤད་ཅིང༌། ཡི་གེ་གཉིས་ཀྱི་རྡོར་བཟླས་ཟེར་སྐབས་ཧཱུཾ་དང་ཧོཿགཉིས་ཀྱི་རྡོར་བཟླས་ཡིན། དེ་ཡང་ཟླ་བ་དྲུག་བྱས་ན་ངེས་པར་འགྲུབ་ཅེས་གསུངས་སོ། །ཞེས་པ་ནས། དེའི་ཕྱིར་ཧཱུཾ་དང་ཧོཿའི་ཡི་གེ་གཉིས་དང༌། ཨོཾ་ཨཱཿཧཱུཾ་གི་ཡི་གེ་གསུམ་གྱི་རྡོར་བཟླས་གཉིས་ཀས་རྩ་མདུད་འགྲོལ་བ་རྒྱུད་ཀྱི་དགོངས་པར་གདོན་མི་ཟའོ། །དུས་འཁོར་ལ་ཧཱུཾ་དང་ཧོཿའི་འབྲུ་གཉིས་ཀྱི་རྡོར་བཟླས་བྱེད་དགོས། གསང་བ་འདུས་པར་འབྲུ་གསུམ་གྱི་རྡོར་བཟླས་བྱེད་དགོས། གཅིག་བྱས་ན་ངས་དུས་འཁོར་ལ་བལྟས་པ་མིན་ནམ། ཧཱུཾ་དང་ཧོཿཟེར་སྐབས་ཧཱུཾ་གིས་འཇུག་པ་དང་ཧོཿཡིས་ལྡང་བ་ཞེས་པ་ལས་གཞན་ཡོད་མེད་དྲན་ནམ། རྒྱུད་པའི་ཊཱིཀྐའི་ནང་ན་ཅང་ཡོད་དམ། ནམ་རྒྱུན་ཨོཾ་གྱི་གདངས་ཀྱིས་ཚུར་འཇུག །ཨཱའི་གདངས་ཀྱིས་གནས། ཧཱུཾ་གི་གདངས་ཀྱིས་ཕར་འགྲོ་བ་ཡིན། རྗེ་རིན་པོ་ཆེས་ཧཱུཾ་ཧོཿགཉིས་རླུང་ལྡང་འཇུག་གཉིས་དང་སྦྱར་བའི་ཞེས་གསུང་ཚུལ་ལ་བལྟས་ན། ཧཱུཾ་གིས་ལྡང་བ་དང་ཧོཿཡིས་འཇུག་པ་ཡིན་པ་ལྟ་བུར་སྣང་། ངའི་མཆན་ལ་ཧཱུཾ་གིས་འཇུག་པ་དང་ཧོཿཡིས་ལྡང་བ་ཞེས་བྲིས་འདུག །
མཆན་ངས་སྔར་འགྲེལ་པ་ཞིག་ལ་གཏུགས་ནས་བརྒྱབ་པ་ཡིན་ཚོད་འདུག །ཡིན་ན་ཡང་། གང་ལ་ཁུངས་གཏུགས་པ་ད་ལྟ་ངས་མི་དྲན། སྔ་མོ་གཟིམ་འགག་ཆ་ཕྲེང་པས་ང་ཆུང་ཆུང་སྐབས་ལ་སྒྲུང་ཞིག་བཤད་མྱོང་། ངས་སྔར་བཤད་མྱོང་བས་ཁ་ཤས་ཀྱིས་གོ་མྱོང་ཡོད། ཆ་ཕྲེང་པ་ཁོ་ཚོའི་གྲོང་པ་དགའ་རབ་ཅིག་རུག་རུག་བྱས་ནས་གོ་བསྡུར་བྱས་པ་དང་། དེའི་ནང་ལ་སྤོ་བགྲེས་པ་ཞིག་ཡོད་པ། དེས་བརྗེད་ཐོ་ངས་འབྲི་ཟེར་ནས་བྲིས། དེ་ནས་ལོ་རྗེས་མ་ལ་ཡང་ཁོ་ཚོས་དོན་དག་དེ་ཐག་མ་ཆོད་པས། ན་ནིང་སྤོ་བོ་ཁོང་གིས་བརྗེད་ཐོ་བྲིས་ཡོད་པས་ཁོང་ལ་སྐད་ཆ་འདྲི་རྒྱུ་ཡོད་ཅེས་སྐད་ཆ་འདྲི་རུ་ཕྱིན་སྐབས། སྤོ་བོས་ན་ནིང་བྲིས་པའི་ཡི་གེ་ད་ལོར་ག་ནས་ཀློག་ཤེས་ཞེས་བཤད་པ་རེད་ཟེར། དེའི་བཟོ་ལྟ་བུ་བྱས་ནས་དེ་སྔ་མཆན་བརྒྱབ་པ་གང་འདྲ་ཡིན་དེ་རིང་ངས་མི་ཤེས། བཞད་མོ་བཞད།

འབྱེད་ཚུལ་ནི། དེ་ཉིད་ལས། སྒྲ་ཧཱུཾ་དང་། ཐིག་ལེ་ཧོཿཡི་མིང་དུ་བྱས། །ཞེས་པ་ནས། གསུམ་པ་སྲོག་རྩོལ་བསྒོམས་པས་ཉམས་མྱོང་སྐྱེ་བའི་རིམ་པ་བཤད་པ་ལ་གཉིས། སྙིང་གར་མི་ཤིགས་པ་བསྒོམས་པས་ཉམས་མྱོང་ཇི་ལྟར་སྐྱེ་བ་དང༌། ཞེས་པ་ནས། རྟགས་འདི་རྣམས་ལ་རིམ་པ་མང་པོ་ཞིག་ཡོད་པ་ཤེས་དགོས་སོ། །རྟགས་གསལ་ལོད་དང་གོ་རིམ་མཐར་ཆགས་སུ་ཡོང་མ་ཡོང་དེ་ལྟ་བུའི་ཁྱད་པར་ཡོད་པ་མིན་ནམ། རྟགས་འཆར་ཚུལ་ལ་ཁ་ཤས་ཀྱིས་རྟགས་འདི་རྣམས་སྔ་མ་ལས་ཕྱི་མ་གསལ་དུ་སོང་བ་ལ་སྨིག་རྒྱུ་སོགས་དང་འདྲ་བར་གསུངས་ཀྱི། ཞེས་པ་ནས། དེ་ལ་ནི་ལུས་ལ་གནད་དུ་བསྣུན་པའི་ཐབས་ཕྱི་ནང་གི་སྲོག་རྩོལ་གྱི་ལམ་རླུང་དངོས་སུ་སྒོམ་པ་དང༌། རླུང་དྷཱུ་ཏཱིར་ཐིམ་པ་ལ་ཐིག་ལེའི་རྣལ་འབྱོར་སོགས་མེད་ན་སྟོང་པ་ཉིད་ཀྱི་ལྟ་བ་ཕུ་ཐག་ཆོད་ཅིང༌། ཞེས་པ་ནས། འོན་ཀྱང་ཐུན་མོང་བའི་ཞི་གནས་བསྒོམས་པ་སོགས་སེམས་མི་རྟོག་པར་བཞག་པ་ཙམ་ཞིག་བསྐྱངས་པ་ལ་ཡང༌། ཞེས་པ་ནས། ཡང་དག་གི་རྟགས་ཡིན་ཀྱང་སྣ་རྩེའམ་མགོ་འབུས་ཙམ་རྙེད་ཙམ་ནས་ཆོག་ཤེས་མི་བྱ་བར་གོང་འོག་གི་རིམ་པ་རྣམས་ལེགས་པར་ཤེས་ནས་གོང་མའི་ཁྱད་པར་འཚོལ་དགོས་པ་ཡིན་ནོ། །ཞེས་པ་ནས། དེས་ན་སྟོང་ཉིད་ཕྱིན་ཅི་མ་ལོག་པ་ཤིན་ཏུ་རྟོགས་དཀའ་ཞིང༌། ཞེས་པ་ནས། རྒྱུད་གཞན་དུས་འཁོར་ནས་རླུང་ཅུང་ཟད་ནང་དུ་ལྡོག་པའི་སྐབས་སུ་འབྱུང་བར་ཡང་བཤད་མོད་ཀྱང༌། ཞེས་པ་ནས། དེ་ཡང་རླུང་དྷཱུ་ཏཱིར་ཐིམ་ནས་འོང་བ་ཡིན་པས་དོན་མི་གཅིག་གོ །སྔ་མ་དུས་འཁོར་གྱི་སྤྲིན་མེད་ཀྱི་ནམ་མཁའ་བཞིན་དུ་སྣང་བ་ནི། རླུང་ཅུང་ཟད་ནང་དུ་ལྡོག་པའི་གནས་སྐབས་སུ་འབྱུང་ལ། འདིར་རྟགས་དེ་ནི་རླུང་དྷཱུ་ཏཱིར་ཐིམ་ནས་འོང་བ་ཡིན་པས་དོན་མི་གཅིག །རྟགས་དང་རྟགས་ཅན་བརྒྱད་པོ་རྣམས་ཁྲིགས་ཆགས་སུ་འོང་བའི་ངེས་པ་མེད་ཅེས་མར་ལུགས་པ་འགའ་ཞིག་ཟེར་མོད་ཀྱང༌། ཞེས་པ་ནས། རླུང་འདུ་ལུགས་གནད་དུ་སོང་བ་རྣམས་ལ་ཡང་དེ་ལྟར་འཆར་བར་སྣང་ངོ༌། །ཡང་སྒྲས་གང་བསྟན་པ་ཡིན་ནམ།

སྙིང་གར་མི་ཤིགས་པ་སྒོམ་པའི་གནད་ལེགས་པར་ཤེས་ནས་ཞེས་པ་ནས། འདི་ལའང་ལུགས་མཐུན་གྱི་སྟོང་པ་བཞི་དང་ལུགས་ལྡོག་གི་སྟོང་པ་བཞི་འཆར་བ་གཉིས་སྔ་མ་ལས་ཕྱི་མ་ཅུང་དཀའོ། །ཕྱི་མ་ཅུང་དཀའོ་ཞེས་པ་ངེས་པ་དཀའོ་གསུངས་པ་མིན་ནམ། ལུགས་ལྡོག་དེའི་སྟོང་པ་བཞི་ལ་ནི་ཅི་ཙམ་གནས་གནས་ཀྱི་བར་དུ་གཞག་དགོས་ལ། ཞེས་པ་ནས། རླུང་སྦྱོར་གྱི་གནད་ལེགས་པར་མི་ཤེས་པར་བུམ་ཅན་དྲག་པོ་ལྟ་བུ་བཙན་ཐབས་སུ་རླུང་བསྡུས་པ་དང་ནུས་པ་ཆེ་ཆུང་དང་བརྟན་མི་བརྟན་ཤིན་ཏུ་ཁྱད་ཆེ་བ་སོགས་ཀྱི་ཡོན་ཏན་རྣམས་ཤེས་པར་བྱ་ཞིང༌། ཞེས་པ་ནས། གཉིས་པ་རྡོར་བཟླས་ཀྱིས་རླུང་དྷཱུ་ཏཱིར་ཐིམ་པར་བྱེད་པ་ནི། སྔར་བཤད་པ་བཞིན་དུ་རླུང་སྔགས་དབྱེར་མེད་དུ་སྦྱར་བའི་བཟླས་པ་བྱས་པ་ན། ཞེས་པ་ནས། དེ་འདྲ་བ་མིན་པའི་སྐབས་སུ་ནང་དུ་ཐིམ་པ་བྱུང་ཡང༌། དྷཱུ་ཏཱིར་ཐིམ་པ་མིན་པས་སྟོང་པ་རྣམས་བཤད་པ་བཞིན་མི་འོང་ངོ༌། །རླུང་དྷཱུ་ཏཱིའི་མཐའ་ལ་ཐིམ་པ་དང་། དེ་ནས་དྷཱུ་ཏཱི་རང་ལ་ཐིམ་པ། དེ་ནས་དྷཱུ་ཏཱིའི་ནང་གི་མི་ཤིགས་པ་ལ་ཐིམ་པ་སོགས་གནས་སྐབས་མི་འདྲ་བ་ཡོད། སྙིང་གའི་མི་ཤིགས་པ་དངོས་ལ་རླུང་ཐིམ་པ་ལ་ནི་དེའི་རྩ་མདུད་ལྷོད་པོར་སོང་བ་དགོས་པས། ཞེས་པ་ནས། དགེ་སྦྱོར་སྐྱོང་ནུས་པ་ལ་སོགས་པའི་དགོས་པ་མཐོང་ནས་རླུང་སྦྱོར་དྲག་པོའི་སྐྱོང་ལུགས་སོགས་བྱེད་ནའང༌། ཞེས་པ་ནས། རླུང་ཁ་སྦྱོར་སྒོམ་པ་ལྟ་བུ་ལ་བཙན་སྦྱོར་བྱས་ན་དུས་མ་ཡིན་པར་འཆི་བའི་རྒྱུར་གསུངས་པས། བུ་སྟོན་གྱི་དུས་འཁོར་ཆོས་འབྱུང་དུ་སྲོག་རྩོལ་གྱི་སྐབས་ལ་རླུང་བུམ་ཅན་སྒོམ་སྐབས་གནད་ཐིག་པོ་མ་བྱུང་ན་མགོ་འགས་པའི་ཉེན་ཁ་ཡོད་པར་གསུངས་འདུག །ཅུང་མྱུར་བ་རེའི་ཡོན་ཏན་སྣང་མོད་ཀྱང༌། མཚམས་ཟིན་པ་ལ་མཁས་པར་བྱའོ། །ཞེས་པ་ནས།

གསུམ་པ་གཏུམ་མོ་འབར་བར་བྱེད་ཚུལ་ནི། གལ་ཏེ་རླུང་དྷཱུ་ཏཱིར་འཛུད་པ་དང༌། ཞེས་པ་ནས། འདི་ལ་གཏུམ་མོ་འབར་འཛག་སྒོམ་པ་ལ་ནི། རླུང་དྷཱུ་ཏཱིར་མ་ཚུད་ཀྱང་གཏུམ་མོ་འབར་ནས་བྱང་སེམས་འཇུ་བ་མང་དུ་འོང་ལ། དེ་ལྟར་འབར་འཛག་མི་སྒོམ་པའི་རླུང་དང་ཐིག་ལེ་སོགས་སྒོམ་པ་ལ་ཡང་རླུང་དྷཱུ་ཏཱིར་ཚུད་པ་དང་དེར་ཐིམ་པ་མ་བྱུང་བའི་སྔོན་ནས་གཏུམ་མོ་འབར་བ་དང༌། ཞེས་པ་ནས། རང་གི་ལུགས་ཀྱིས་ནི་ལོངས་སྤྱོད་ཀྱི་རླབས་གཉིས་འཚིར་བའི་ཐབས་ཀྱི་སྦྱོར་བས་དབུ་མར་བཅུག་ནས་ཟུག་ཞི་བར་བྱེད་པ་ཉིད་ལ་བསྔགས་པར་བྱེད་དོ། །རྒྱལ་ཚབ་རིན་པོ་ཆེའི་ཟིན་བྲིས་ཤིག་གི་ནང་ལ་མགྲིན་པ་ལོངས་སྤྱོད་ཀྱི་འཁོར་ལོའི་ཐད་ཀྱི་སྐེའི་གཡས་གཡོན་ན་ཁུ་རྡུལ་རླུང་གསུམ་གྱི་རྩ་ཡོད་པས། ཕྱི་མ་རང་གི་ལག་པ་གཡས་གཡོན་གྱིས་བཙིར་བ་རླུང་དབུ་མར་འཛུད་པའི་བཙན་ཐབས་སུ་གསུངས་འདུག །ཀུན་ཀྱང་དང་པོར་སྒོམ་པའི་སྦྱོར་བ་དྲག་པོ་ལ་མཐུན་པར་སྣང་ངོ༌། །ཞེས་པ་ནས། དེ་ནི་དང་པོའི་སྐྱོང་ཚུལ་ལེགས་པར་བདར་ཤ་མ་ཆོད་པའི་སྐྱོན་ཡིན་གྱི། རྩ་རླུང་བསྒོམས་ཕྱིན་ཆད་གེགས་ཆེན་པོ་འབྱུང་བའི་ངེས་པ་མེད། དང་པོ་ནས་སྒོམ་སྟངས་ཡག་པོ་བྱུང་ན་སྐྱོན་མེད་ཅེས་པ་ཡིན། ཤེས་པ་ལ་དེ་ཙམ་མི་འབྱུང་བའི་ཕྱིར་རོ། །ཞེས་པ་ནས། འཕགས་པ་ཡབ་སྲས་ཀྱིས་བུམ་ཅན་ལ་སོགས་པའི་རླུང་སྦྱོར་གཞན་མ་བཤད་པར་རྡོར་བཟླས་འདི་ཉིད་བཤད་པའི་མཐའ་ཆོད་པའི་དོན་དུ་ཡིན་ནོ། །ད་རིམ་ལྔ་གདན་རྫོགས་ཀྱི་དམར་ཁྲིད་ཀྱི་ལུང་འདོན་རྒྱུ་ཡིན་པས་དེར་གཟིགས།

རིམ་ལྔ་གདན་རྫོགས་ཀྱི་དམར་ཁྲིད།

གཉིས་པ་ནི། རང་ལྷར་བསྐྱེད་པ་དང་གནད་གཞན་གསུམ་ནི་སྔར་དང་འདྲ། ཞེས་པ་ནས། དེས་ན་སྣ་ཁུང་ནས་རྒྱུ་བའི་རྩ་བ་དང་ཡན་ལག་གི་རླུང་གཉིས་ཡོད་པའི་ཡང་དག་པར་རྒྱུ་བའི་རླུང་ལ་བསམས་ནས་བྱ་དགོས་སོ། །ཞེས་པ་ནས། ཡན་ལག་གི་རླུང་ཐིམ་པ་ནུས་པ་མཐུ་ཅན་དུ་སོང་བ་ན་རྩ་བའི་རླུང་རྣམས་ཀྱང་དྷཱུ་ཏཱིར་ཐིམ་པར་འགྱུར་རོ། །རྗེ་རིན་པོ་ཆེས་ཉམས་མྱོང་གི་ཐོག་ནས་གསུང་གིན་ཡོད་པ་ཧ་ཅང་གསལ་པོ་ཡིན་པས་ཐག་ཆོད་པོ་འདུག །བྱང་སེམས་ཞུ་བ་སྙིང་གར་ཕབ་ནས། ཞེས་པ་ནས། ཁམས་མི་མཉམ་པར་སོང་བའི་ནད་མི་སྐྱེད་ཀྱང༌། གཏུམ་མོ་ཁྱད་པར་ཅན་མ་ཡིན་པ་རྩ་འདབ་ཀྱི་ཕྱི་ནས་འབར་བ་ལྟ་བུའི་དེ་མིན་པའི་དྲོད་འབར་བ་ལ་བྱང་སེམས་འཇུ་བའི་ངེས་པ་མེད་པས་ཤས་ཆེར་འཁྲིག་པ་འཕེལ་བ་དང༌། གཙང་པར་རིམ་ལྔ་གདན་རྫོགས་ཀྱི་དམར་ཁྲིད་ནང་ལ་འཁྲིག་པ་འཕེལ་བ་ཞེས་དང་ཁྲིད་ཡིག་ཡིད་ཆེས་གསུམ་ལྡན་ནང་ལ་མཁྲིས་པ་འཕེལ་བ་ཞེས་བྲིས་འདུག་པས་གཉིས་ཀ་ཡོང་བ་མིན་ནམ། བདེ་ཉམས་མི་ཆེ་བར་དྲོད་ཀྱིས་གདུང་བ་སོགས་འབྱུང་ལ། ཞེས་པ་ནས། གསུམ་པ་ནི། སྔར་བཤད་པའི་སྣ་རྩེ་གཉིས་སུ་ཐིག་ལེ་གཉིས་ཀྱི་སྲོག་རྩོལ་བསྒོམས་པས་རླུང་ཐིམ་པ་བྱུང་ན་རྡོར་བཟླས་ལ་གེགས་ཤིན་ཏུ་ཆུང༌། སྔོན་ལ་དམིགས་རྟེན་གྱི་གནད་འཚོལ་བ་དང་། དེ་ནས་སྙིང་གའི་སྣ་རྩེར་སྔགས་ཀྱི་ཐིག་ལེའི་སྲོག་སྩོལ་བསྒོམས་པས་རླུང་ཐིམ་ན། རྡོར་བཟླས་ལ་གེགས་ཤིན་ཏུ་ཆུང་བ་ཡིན། རྡོར་བཟླས་བྱེད་པའི་ཚེ་ཡང་དལ་བུས་བྱ་བར་ཞལ་ལུང་ལས་ལན་མང་དུ་གསུངས་པས། ཞེས་པ་ནས། སྟོད་སྨད་ནས་སྙིང་ག་ཉིད་དུ་སྡུད་པའི་གནད་གཉིས་ཡོད་པ་ནི་བླ་མས་བསྟན་པར་བྱའོ། །ཁྲིད་ཡིག་རྣམས་ཀྱི་ནང་དུ་གསུངས་པ་བཞིན་དགའ་བ་བཞི་དང་སྟོང་པ་བཞི་སྐྱེས་པའི་ཉམས་མྱོང་དང་སྦྲགས་ནས་སྙིང་གའི་རྩ་འཁོར་གྱི་མཐའ་ནས་རླུང་སྡུད་པ་ཡིན། འདི་གསུམ་གྱི་སྐབས་སུ་ཡང་རླུང་ཐིམ་པས་སྟོང་པ་བཞི་འདྲེན་ནུས་པའི་མཚམས་ནས། རླུང་སྟོབས་ཀྱིས་གཉིད་ཀྱི་སྟོང་པ་བཞི་བཟུང་ནས་རྨི་ལམ་གྱི་སྒྱུ་མ་ལ་འཇུག་པའི་ཚུལ་ཡང་ཤེས་པར་བྱའོ། །འདི་དག་གི་སྐབས་ནས་བསྲེ་བའི་ཉམས་ལེན་བྱས་ན་ཡག་པོ་ཡོད་གསུངས། རྡོ་རྗེ་བཟླས་པ་དང་ངག་དབེན་ནི་སྲོག་རྩོལ་གྱི་ཕྱོགས་གཅིག་གི་མིང་གིས་བཏགས་པ་ཡིན་པས། ཞེས་པ་ནས། ངག་དབེན་གྱི་གནད་རྒྱས་པར་ནི་རིམ་ལྔ་གསལ་སྒྲོན་དུ་བཤད་ཟིན་ཏོ།། །།ད་རིམ་ལྔ་གསལ་སྒྲོན་གྱི་བཤད་ལུང་འདོན་རྒྱུ་ཡིན་པས་དེར་གཟིགས།

རིམ་ལྔ་གསལ་སྒྲོན།

གསུམ་པ་སེམས་དབེན་ཐུགས་རྡོ་རྗེའི་ཏིང་ངེ་འཛིན་ལ་བསླབ་པ་ལ་ལྔ། ཞེས་པ་ནས། གཉིས་པ་སེམས་དེའི་ངང་ཚུལ་གསུང་རབ་ལས་གསུངས་པའི་ཚུལ་ནི། གལ་ཏེ་སེམས་ཀྱི་དེ་ཁོ་ན་ཉིད་རྩད་གཅོད་དགོས་ན། ཞེས་པ་ནས། དེའི་འགྲེལ་པར། བདག་རྐྱེན་གནས་ནི་མིག་ལ་སོགས་པའི་སྐྱེ་མཆེད་དྲུག་དང༌། དམིགས་རྐྱེན་དམིགས་པ་ནི་ཆོས་ཐམས་ཅད་དང༌། ཞེས་པ་ནས། གསུམ་པ་སེམས་ཀྱི་རང་བཞིན་རྟོགས་པའི་ཐབས་ཁྱད་པར་ཅན་བླ་མེད་ཀྱི་རྒྱུད་ཡིན་པར་བསྟན་པ་ནི། སྤྱོད་བསྡུས་ལས། འདུས་པ་ལ་སོགས་པའི་རྣལ་འབྱོར་ཆེན་པོའི་རྒྱུད་ལ་མ་ཞུགས་པར། ཞེས་པ་ནས། སྐྱེ་བ་འདིར་ནི་འཐོབ་པར་འགྱུར། །ཞེས་གསུངས་སོ། །འདིར་སྐྱེ་བ་འདིར་ནི་འཐོབ་པར་འགྱུར། །
ཞེས་པ་ལས་དྲངས་མེད་ཀྱང་སྔགས་རིམ་ཆེན་མོའི་ནང་ལ་དེའི་རྗེས་ལ། ཡང་ན་རྡོ་རྗེ་འཛིན་པ་ཉིད། །ཅེས་དྲངས་ཡོད། དོན་ནི་མངོན་རྟོགས་རྒྱན་ལས། ས་དགུ་འདས་ནས་ཡེ་ཤེས་ནི། །གང་གིས་སངས་རྒྱས་སར་གནས་པ། །དེ་ནི་བྱང་ཆུབ་སེམས་དཔའི་ས། །བཅུ་པ་ཡིན་པར་ཤེས་པར་བྱ། །ཞེས་གསུངས་པ་ལྟར། ཡང་ན་བསྐལ་པ་བྱེ་བ་དང་གྲངས་མེད་ཀྱིས་ཐོབ་པའི་ས་བཅུ་པ་ལ་སངས་རྒྱས་སུ་བྱས་པའི་སངས་རྒྱས་ཀྱི་གོ་འཕང་ཐོབ་པ་དང་། ཡང་ན་རྡོ་རྗེ་འཆང་གི་གོ་འཕང་ཐོབ་བོ་ཞེས་པའོ། །ཉོན་སྒྲིབ་ཟད་པ་ཙམ་ནི་ཉན་ཐོས་ཁ་ཅིག་གིས་ཀྱང་ཚེ་གསུམ་ལ་ནུས་ཤིང༌། ཞེས་པ་ནས།

ཡུལ་ཅན་ཁྱད་པར་ཅན་བདེ་བ་ཆེན་པོའི་གནད་ཀྱིས་སྟོང་ཉིད་རྟོགས་པ་གཉིས་སྣང་འཁྲུལ་བའི་བག་ཆགས་ཀྱི་ཤེས་སྒྲིབ་སྦྱོང་བ་ལ་ཆེས་ཤིན་ཏུ་མྱུར་བར་གོ་ནུས་སོ། །ཡུལ་ཕྲ་ཤོས་འོད་གསལ་སྟོང་པ་ཉིད་དེ། ཡུལ་ཅན་ཕྲ་མོ་ཞིག་གིས་མ་ངེས་ན་གཉིས་སྣང་འཁྲུལ་བའི་བག་ཆགས་ཀྱི་ཤེས་སྒྲིབ་སྦྱོང་བ་ལ་ཆེས་ཤིན་ཏུ་མྱུར་བ་ཡོང་མི་ཐུབ། དེས་ན་ལམ་འདིའི་དབང་དང་རིམ་པ་དང་པོ་འཁོར་དང་བཅས་པ་ལ། ཞེས་པ་ནས། དེའི་སྟེང་ནས་བསོད་ནམས་ཀྱི་ཚོགས་ཀྱི་གསལ་བའི་དབྱེ་བ་མི་འདྲ་བ་མཐའ་ཡས་པའི་དོད་ཐུབ་ངོ་ཤེས་པའི་སངས་རྒྱས་ཀྱི་གཟུགས་སྐུ་སྒྲུབ་པའི་རྒྱུ་ཐུན་མོང་མ་ཡིན་པ་ཞིག་སྒྲུབ་ཤེས་པ་ལ་རག་ལས་ལ། ཡིད་ངོ་ལ་སྟོང་ཉིད་རྟོགས་པའི་གཟུང་རྣམ་ལྷར་མོས་ནས་ཐབས་ཤེས་དབྱེར་མེད་དུ་བསྒོམས་པ་ཙམ་མ་ཡིན་པར་དངོས་པོ་ལ་ཐབས་ཤེས་དབྱེར་མེད་དུ་སོང་བའི་སྐུ་ཐུགས་ཟུང་དུ་འཇུག་པའི་གནད་ཅིག་ཡོད། དེ་ཡང་སྒྱུ་མའི་སྐུ་ལས་གཞན་དུ་མེད་པས། སྟོང་ཕྱོགས་བདེ་བ་ཆེན་པོའི་རྫོགས་རིམ་དང༌། ཞེས་པ་ནས།

རྒྱུད་ཀྱི་དོན་སྣང་བ་གསུམ་དང་རང་བཞིན་རྣམས་བསྟན་པ།

བཞི་པ་རྒྱུད་ཀྱི་དོན་སྣང་བ་གསུམ་དང་རང་བཞིན་རྣམས་བསྟན་པ་ལ་གསུམ། སྣང་བ་བཤད་པ་དང༌། རང་བཞིན་བཤད་པ་དང༌། སྣང་བའི་ཡེ་ཤེས་སྐྱེད་ཚུལ་བཤད་པའོ། །སེམས་དབེན་ཞེས་པ་སེམས་ཤིན་ཏུ་ཕྲ་བ་ཞིག་ཡིན། སྤྱིར་རགས་པ་གློ་བུར་བའི་སེམས་དང་སེམས་ཤིན་ཏུ་ཕྲ་བ་གཉིས་ལ་ཁྱད་པར་ཡོད་པ་ང་རང་ཚོས་ཕལ་ཆེར་ཤེས་ཐུབ། སེམས་ཤིན་ཏུ་ཕྲ་བ་ལ་སྣང་མཆེད་ཐོབ་གསུམ་འོད་གསལ་དང་བཅས་པ་སྟོང་པ་བཞི་ཡོད། དེ་ལ་དམིགས་བསལ་གྱིས་འོད་གསལ་ངོ་འཕྲོད་པ་ལ་སྣང་བའི་ཡེ་ཤེས་དང་། མཆེད་པའི་ཡེ་ཤེས། ཉེར་ཐོབ་ཀྱི་ཡེ་ཤེས་གསུམ་ངོ་འཕྲོད་པ་ཧ་ཅང་གལ་ཆེན་པོ་ཡིན། དེ་ཡང་། སྟོང་པ་གསུམ་མམ་སྣང་མཆེད་ཐོབ་གསུམ་ཡོད་པའི་རྟགས་ནི། ང་རང་ཚོར་ཡོད་པའི་ཀུན་རྟོག་བརྒྱད་ཅུ་ལ་རླུང་གི་གཡོ་བ་ཤས་ཆེ་ཆུང་གསུངས་ཡོད། དེ་ལྟར་རླུང་གི་གཡོ་བ་ཤས་ཆེ་ཆུང་ཡོང་བའི་རྒྱུ་ཡང་སེམས་ཕྲ་མོ་སྣང་མཆེད་ཐོབ་གསུམ་གྱི་རླུང་གི་གཡོ་བ་ཤས་ཆེ་ཆུང་གསུམ་ལ་ཐུག་ཡོད། དེར་བརྟེན། ཀུན་རྟོག་བརྒྱད་ཅུས་སྣང་བ་གསུམ་མཚོན་ཚུལ་ཡང་བྱ་རོག་གིས་ཁང་བཟང་མཚོན་པ་ལྟར་མཚོན་གྱིན་ཡོད། མ་གཞི་རྣལ་འབྱོར་པ་ཉམས་མྱོང་ཡོད་མཁན་མ་གཏོགས་སྣང་བ་གསུམ་སེམས་ཕྲ་མོ་དང་ཤིན་ཏུ་ལྐོག་གྱུར་ཡིན་པས་ཤེས་དཀའ་མོ་ཡིན། ཡིན་ན་ཡང་། མཚོན་ཚུལ་དེ་འདྲའི་སྒོ་ནས་བསམ་བློ་བཏང་ན་རགས་ཙམ་ཞིག་གོ་རྒྱུ་མི་འདུག་གམ། དང་པོ་ལ་གཉིས། སྣང་བ་གསུམ་གྱི་མིང་གི་རྣམ་གྲངས་དང༌། ཞེས་པ་ནས། རྡོ་རྗེ་ཐེག་པ་ཉིད་ལ་གྲགས་པའི་ཐུན་མོང་མ་ཡིན་པ་གཉིས་གསུངས་པའི་དང་པོ་ཕར་ཕྱིན་གྱི་ཐེག་ཆེན་དང་ཐུན་མོང་བ་ནི། སྟོན་པས་ཐབས་དང་ཤེས་རབ་ཅེས་གསལ་བར་བསྟན་པའི་ཤུགས་ཀྱིས། མ་ནིང་གི་བརྡ་མི་གསལ་བ་ཡང་འཕངས་ཏེ་ཐབས་དང་ཤེས་རབ་དང་མ་ནིང་དེ་གསུམ་དང༌། ཞེས་པ་ནས།

མཆེད་པ་ནི་དེ་ལས་བཟློག་ཅིང༌སྟེ་བདེ་བ་ཤས་ཆེ་བ་དང་། ཉེར་ཐོབ་ནི་དེ་གཉིས་ཆ་མཉམ་པས་དེ་སྐད་ཅེས་བྱ་ཡི། ཞེས་པ་ནས། སྣང་བའི་དམིགས་རྣམ་བཤད་པ་དང་ཀུན་གཞི་དང་ཉོན་ཡིད་དེ་གཉིས་ཀྱི་དམིགས་རྣམ་ཤིན་ཏུ་མི་མཐུན་པ་དང༌། ཞེས་པ་ནས། རྣམ་པར་ཤེས་པ་སྣང་བ་གསུམ་ནི་འོད་གསལ་བ་ལས་བྱུང་བའོ། །ཞེས་པ་ནས། གཉིས་པ་རྡོ་རྗེ་ཐེག་པ་ཉིད་ལ་གྲགས་པའི་ཐུན་མོང་མ་ཡིན་པ་ནི། སྣང་བ་དང༌སྣང་བ་མཆེད་པ་དང༌སྣང་བ་ཐོབ་པ་དང༌། སྟོང་པ་དང༌ཤིན་ཏུ་སྟོང་པ་དང༌སྟོང་པ་ཆེན་པོ་དང༌། སེམས་དང༌སེམས་ལས་བྱུང་བ་དང་མ་རིག་པ་དང༌། སྤྱིར་སེམས་དང༌སེམས་ལས་བྱུང་བ་དང་མ་རིག་པ་ཞེས་པ་རྣམས་ཀྱི་ཐ་སྙད་མདོ་ཕྱོགས་ན་ཡོད། ཡིན་ན་ཡང་། སྔགས་ཕྱོགས་ནས་སེམས་དང༌སེམས་ལས་བྱུང་བ་དང་མ་རིག་པ་ཞེས་སྡེ་ཚན་གཅིག་ལ་བཞག་པ་འདི་ཐུན་མོང་མ་ཡིན་པར་གྱུར་པ་ཡིན། འདོད་ཆགས་དང་བྲལ་བ་དང་འདོད་ཆགས་དང་འདོད་ཆགས་བར་མ་ཞེས་གསུངས་ཤིང༌། ཞེས་པ་ནས། མི་གསལ་བས་མ་རིག་པ་ཞེས་ཀྱང་བཏགས་ཏེ། ཉེར་ཐོབ་ཀྱི་ཕྱོགས་གཅིག་གི་མིང་ངོ༌། །ཉེར་ཐོབ་ཀྱི་སྟོད་ལ་དྲན་པ་ཡོད་ལ་ཉེར་ཐོབ་ཀྱི་སྨད་ལ་དྲན་པ་མེད་པས་མ་རིག་པ་ཞེས་ཕྱོགས་གཅིག་གི་སྒོ་ནས་བཏགས། ངག་གི་སྒོ་ནི་ངག་འབྱུང་བའི་ལམ་སྟེ། ཞེས་པ་ནས།

འཇམ་པ་དང་རྩུབ་པ་ཞེས་པ་ནི་བདེ་བ་དམན་མི་དམན་ནམ། ཡུལ་སྣང་ཆེ་ཆུང་ངམ་རྒྱས་མི་རྒྱས་སོ། །ཞེས་པ་ནས། གཉིས་པ་སྣང་བ་གསུམ་སོ་སོའི་མཚན་ཉིད་བཤད་པ་ནི། སྤྱོད་བསྡུས་ལས། ཡེ་ཤེས་རྡོ་རྗེ་ཀུན་ལས་བཏུས་ལས་སྣང་བ་གསུམ་གྱི་མཚན་ཉིད་དམ་རང་བཞིན་མདོར་བསྡུས་ནས་གསུངས་པ་དེ། ཞེས་པ་ནས། འདི་ནི་དོན་དམ་པའི་བྱང་ཆུབ་ཀྱི་སེམས་ཤེས་རབ་ཀྱི་སྣང་བ་སྟོང་པ་དང་པོ་སྟེ། འདི་ནི་དོན་དམ་པའི་བྱང་ཆུབ་ཀྱི་སེམས་ཞེས་གསུངས་པ་ནི་གཙོ་བོ་ལམ་དུས་ཀྱི་དབང་དུ་བྱས་པ་ཡིན། དེ་དང་ཆ་འདྲ་བའི་ཆ་ནས་གཞི་དུས་ཀྱི་སྣང་བའི་ཤེས་པ་ལ་ཡང་གོ་ནུས་པ་ཡིན་ནམ། ཞེས་དང༌། སྣང་བ་མཆེད་པའི་མཚན་ཉིད་གང་ཞེ་ན། ཞེས་པ་ནས། དེ་བཞིན་དུ་ནམ་མཁའི་མཚན་ཉིད་དངོས་པོ་མེད་པའི་གཟུགས་ཅན། ལུས་དང་ངག་མེད་པ་སྟེ། ཟླ་བའི་སྣང་བ་ཡང་མི་འཆར་ཉི་མའི་སྣང་བ་ཡང་ནུབ་སྟེ་ཇི་ལྟར་མཚམས་ཀྱི་སྨག་ལ་བབ་པའི་ངོ་བོར་ཁྱབ་པ། ཞེས་པ་ནས། ཟླ་འོད་ཀྱང་ཡལ་ཉི་འོད་ཀྱིས་ཀྱང་མ་སླེབས་པའི་ཐོ་རངས་ཀྱི་དུས་ནམ་མཁའི་རང་མདོག་ཇི་བཞིན་དུ་མི་ཐོན་པའི་རྒྱུ་སྟེ་དཀར་དམར་ནག་གསུམ་གྱི་སྣང་བ་གསུམ་དང་བྲལ་བའི་སྐབས་ཤིག་སྟེ་བཞི་ཡོད་དོ། །ཞེས་པ་ནས། གསུམ་ག་ལ། ལུས་དང་ངག་མེད་པ་ཞེས་པ་ནི། དེའི་ཚེ་ལུས་ཀྱི་གཡོ་འགུལ་དང་ངག་གི་སྨྲ་བརྗོད་ལོག་པའོ། །ལུས་ཀྱི་གཡོ་འགུལ་དང་ངག་གི་སྨྲ་བརྗོད་གཉིས་དེའི་གོང་རགས་པ་ཉེར་ལྔའི་འདུ་བྱེད་ཀྱི་ཕུང་པོའི་རིགས་ཀྱི་ཆོས་ཐིམ་པའི་སྐབས་ནས་འགགས་པ་ཡིན། དེའི་ཚེ་ཨེམ་ཆིས་བརྟག་དཔྱད་བྱས་པ་ཡིན་ན་ཕལ་ཆེར་ཤི་བར་ཐག་གཅོད་ཀྱི་རེད། ང་རང་ཚོའི་གཞུང་ནས་བཤད་ན་དེའི་ཚེ་འཆི་བཞིན་པའི་སྐབས་ཡིན་པ་ལས་ཤི་བ་མ་ཡིན། སྣང་མཆེད་ཐོབ་གསུམ་རིམ་གྱིས་འཆར་བའི་སྐབས་སུ་ཡིད་ཀྱི་ཤེས་པ་དེ་ཕུང་པོ་རྙིང་པ་ལ་གནས་པ་ཙམ་མ་གཏོགས་ལུས་རྙིང་པ་དང་ལས་དབང་གིས་རྟེན་བརྟེན་པའི་འབྲེལ་བ་ཕལ་ཆེར་མེད། ཇི་ལྟར་ནས་བཞིན་དུའི་བར་ནི་བཤད་ཟིན་ལ། ཞེས་པ་ནས། དམིགས་པ་རྒྱ་ཆེ་ཆུང་ནི་ཅི་རིགས་སུ་འོང་ངོ༌། །ཐིམ་ཚུལ་ཕྲ་རུ་ཕྲ་རུ་སོང་བའི་ཚོད་ཀྱིས་དམིགས་པ་སྟོང་སང་དེ་རྒྱ་ཆེ་ཆུང་ཅི་རིགས་འོང་གིན་ཡོད་ཅེས་པ་མིན་ནམ། དོན་དམ་པའི་བྱང་ཆུབ་ཀྱི་སེམས་དངོས་ནི། ཞེས་པ་ནས། སྤྱིར་ཉེར་ཐོབ་ལ་བདེ་སྟོང་སྦྱོར་བ་དེ་མེད་པ་མིན་ནོ། །ཞེས་པ་ནས། དེ་ལྟར་ན་ཀུན་རྟོག་གཡོ་བའི་རླུང་ཐིམ་པ་ན་མར་མེ་འབར་བ་ལྟ་བུའི་རྟགས་འཆར་ལ། མར་མེ་རྩེ་མོ་ཏ་ལ་ལ་འབར་བ་ལྟ་བུའི་རྟགས་ལ་ཨ་ཁུ་ཤེས་རབ་རྒྱ་མཚོའི་བསྐྱེད་རྫོགས་ནང་དུ་མར་མེ་སྟེང་འབར་ཞེས་གསུངས། དེའི་རྗེས་སུ་འཆར་བའི་སྣང་བ་ནི། ཞེས་པ་ནས། ལམ་དུས་སུ་ནི་སྙིང་གའི་དྷཱུ་ཏཱིར་རླུང་བཙུད་ནས་ཐིམ་པ་ལ་མཚན་ཉིད་རྣམས་ཚང་བར་འཆར་ལ། ལྟེ་བ་ལ་སོགས་པའི་གཞན་དུ་ཐིམ་པ་ལ་དེའི་ཚོད་ཙམ་མི་འཆར་རོ། །ཞེས་པ་ནས། སྤྱོད་བསྡུས་ལོ་ཆེན་གྱིས་བསྒྱུར་བ་དང་ཆག་འགྱུར་ལས། སེམས་གསུམ་བཤད་ཟིན་ནས་གསུམ་པོ་དེའི་གཞི་ནི་ཞེས་འབྱུང་སྟེ། ཞེས་པ་ནས། རང་བཞིན་རྣམས་སྐྱེད་ཅེས་པའི་དོན་ཡིན་ཏེ། རང་བཞིན་བརྒྱད་ཅུའི་ཀུན་རྟོག་སྐྱེས། དབང་ཤེས་མངོན་དུ་གྱུར་པའི་སྐབས་ལ་སེམས་གསུམ་འགགས་ཟིན་པ་ཡིན། ལུང་དེའི་མཇུག་ཉིད་ནས། གང་ཚེ་སྣང་བ་ལྡན་གྱུར་པ། །ཞེས་པ་ནས། དབང་ཤེས་རྣམས་སྣང་བ་མིན་ཡང་རང་བཞིན་ཡིན་མི་དགོས་སོ། །རྗེ་རིན་པོ་ཆེའི་རྡོར་བཟླས་ཟིན་བྲིས་ལས་དབང་ཤེས་རྣམས་རང་བཞིན་གྱི་རྟོག་པ་ཡིན་པར་གསུངས་ཡོད། གསུང་སྔ་མ་ལས་ཕྱི་མ་བཙན་པའི་དབང་དུ་བྱས་ན་རིམ་ལྔ་གསལ་སྒྲོན་འདིར་དབང་ཤེས་རྣམས་སྣང་བ་མིན་ཡང་རང་བཞིན་ཡིན་མི་དགོས་པར་གསུངས་པ་རང་ལུགས་སུ་འཛིན་དགོས།

གཉིས་པ་རང་བཞིན་བཤད་པ་ནི། སྣང་བ་གསུམ་པོ་རྣམས་དེ་ལྟར་ཡིན་ན། ཞེས་པ་ནས། དེ་ལ་ཆགས་བྲལ་ནི་ཡུལ་མི་འདོད་པའི་རྣམ་པ་ཅན་ཡིན་ལ། ཆགས་བྲལ་ཞེས་པ་ཡུལ་ལ་མི་འདོད་པའི་རྒྱབ་ཀྱིས་ཕྱོགས་པའི་རྣམ་པ་ཅན་ཡིན། འདི་སེམས་གཏིང་ནས་ཡུལ་ལ་ཐག་སྲིང་འདོད་ཤུགས་ཆེན་པོ་ཡིན་པས་རླུང་གི་གཡོ་བ་ཤས་ཆེ་བ་དང་། དེ་ལས་ཆགས་པ་རླུང་གི་གཡོ་བ་ཅུང་ཤས་ཆུང་བ་དང་། དེ་ལས་ཀྱང་བར་མ་དེ་བཏང་སྙོམས་ངང་གནས་པ་ཞིག་ཡིན་པས་རླུང་གི་གཡོ་བ་ཤས་ཆུང་བ་མིན་ནམ། དེ་ལ་ཤས་ཆེ་ཆུང་འབྲིང་གསུམ་མོ། །ཞེས་པ་ནས། དོན་གསལ་དང༌། སྔ་མ་རྣམས་ཀྱིས་བཤད་པ་ལ་བརྟེན་ནས་སྔར་བཞིན་བཤད་དོ། །རྡོ་རྗེ་བཟླས་པའི་ཟིན་བྲིས་ནང་དུ་རྟོག་པ་ཚན་པ་གསུམ་དུ་བཅད་པ་ནི་ཡུལ་དང་འཛིན་སྟངས་མི་འདྲ་བའི་སྒོ་ནས་མིན་གྱི། རླུང་གི་མཐུས་ཀུན་རྟོག་ཡུལ་ལ་གཡོ་བའི་བྱ་བ་ཤས་ཆེ་ཆུང་འབྲིང་གསུམ་གྱི་སྒོ་ནས་ཡིན་ལ། དེའང་སྣང་བ་གསུམ་གྱི་དབང་གིས་འབྱུང་བའི་ཕྱིར་རོ། །ཞེས་གསུངས་པ་ལྟར། རྟོག་པ་ཚན་པ་གསུམ་ལ་ཡུལ་ལ་གཡོ་བའི་བྱ་བ་ཤས་ཆེ་ཆུང་འབྲིང་གསུམ་ཡོང་བ་དེ། ཤེས་པ་ཕྲ་མོ་སྣང་མཆེད་ཐོབ་གསུམ་གྱི་སྟེང་ནས་ཡོང་གིན་ཡོད། སྣང་བའི་རང་བཞིན་གྱི་རྟོག་པ་སོ་གསུམ། མཆེད་པའི་རང་བཞིན་གྱི་རྟོག་པ་བཞི་བཅུ། ཉེར་ཐོབ་ཀྱི་རང་བཞིན་གྱི་རྟོག་པ་བདུན་ཞེས་གྲངས་ཀ་ངེས་ཅན་གསུངས་པ་རྒྱུད་ཀྱི་ཁུངས་འདྲ་ཞིག་ཡོད་པ་ཡིན་ནམ། ཀླུ་སྒྲུབ་རང་གི་མན་ངག་ཅིག་གསུང་གིན་ཡོད་པ་ཡིན་ནམ། རྒྱུ་མཚན་ཅི་ཡོད་མི་ཤེས། འགྲེལ་པ་ནོར་བུའི་འཕྲེང་བར་འདིའི་རྟོག་པ་རྣམས་སེམས་བྱུང་ང་གཅིག་གི་གང་གི་ནང་དུ་འདུ་བའི་ཚུལ་བཤད་སྣང་ནའང༌། ཞེས་པ་ནས། འབྱུང་བའི་དོན་དུ་དྲང་དུ་ཡང་ཡོད་མོད་ཀྱང༌། སྣང་བ་གསུམ་ལས་བྱུང་བ་དང་སྣང་བ་གསུམ་ལས་སྐྱེས་པས་འབྱུང་བ་ཞེས་ཟེར། སྦྱོད་བསྡུས་ལས་མདོར་བསྟན་དུ། རང་བཞིན་ནི། ཞེས་གསུངས་ཤིང༌། ཞེས་པ་ནས། སྟོང་པ་གསུམ་སྐྱེས་པའི་འོག་ཏུ་ཉིན་མཚན་གྱི་དབྱེ་བའི་རང་བཞིན་བརྒྱ་དྲུག་ཅུ་སྐྱེ་བར་གསུངས་ལ། ཞེས་པ་ནས། རང་བཞིན་ཚན་པ་གཞན་གཉིས་ལའང་འདྲ་བས་ན། ལས་མཐའ་རྣམ་འབྱེད་དེའི་དཔེ་ཁ་ཅིག་ལས། རང་བཞིན་བདུན་མ་རིག་པའི་དུས་སུ་འབྱུང་བར་བཤད་པ་ནི་དཔེ་མ་དག་པའོ།།

རླུང་སྣང་བ་ལ་ཐིམ་པར་གསུངས་ལ། ཞེས་པ་ནས། དེའི་ཕྱིར་ཐིམ་པའི་དུས་སུ་དང་པོར་རང་བཞིན་སོ་གསུམ་འགག །དེ་ནས་སྣང་བ་སྐྱེ། དེ་རྗེས་རང་བཞིན་བཞི་བཅུ་འགག །དེ་ནས་མཆེད་པ་སྐྱེ་ཞེས་སོགས་འདོད་པ་དང༌། ཕལ་ཆེར་ས་སྐྱ་པས་དེ་ལྟ་བུ་གསུང་གིན་ཡོད་སྙམ། དེ་བཞིན་ཀློང་ཆེན་རབ་འབྱམས་པའི་གསུང་ན་ཡང་ཡོད་པས་བོད་སྔ་མ་མང་པོའི་བཞེད་པ་དེ་ལྟ་བུ་ཞིག་ཡིན་པ་འདྲ། ང་རང་ཚོའི་རྣལ་འབྱོར་མའི་ཁྲིད་ཡིག་ནང་ལ་སྣང་བའི་རང་བཞིན་གྱི་རྟོག་པ་སོ་གསུམ་འགག །དེ་ནས་སྣང་བ་སྐྱེ། དེ་ནས་མཆེད་པའི་རང་བཞིན་གྱི་རྟོག་པ་བཞི་བཅུ་འགག །དེ་ནས་མཆེད་པ་སྐྱེ་ཞེས་གསུངས་ཡོད། དེ་ཕལ་ཆེར་ས་ལུགས་གཞིར་བཞག་བྱས་ནས་གསུང་གིན་ཡོད། དེ་མིན་ན་རྗེ་རིན་པོ་ཆེའི་དགོངས་པ་རང་གཙོ་བོར་བྱས་ན་ཅུང་ཙམ་མི་བདེ་བ་ཞིག་ཡོད། ཡང་དེ་ལྟར་འདོད་བཞིན་དུ་རང་བཞིན་དང་སྣང་བ་གཉིས་མཚུངས་ལྡན་དུ་འདོད་པ་དང༌། སྐྱེ་བའི་དུས་སུ་དང་པོ་ཉེར་ཐོབ་སྐྱེ། ཞེས་པ་ནས། དེ་ནི་སྔར་སྣང་བ་གསུམ་གྱི་མཚན་ཉིད་བཤད་པ་ལྟར་ངོ་བོ་ཐ་མི་དད་མིན་གྱི། མཚན་མཚོན་གཞི་གསུམ་གྱི་མཚན་ཉིད་ལྟ་བུ་མ་ཡིན་པར་བྱ་རོག་གིས་ཁང་བཟང་མཚོན་པ་ལྟར་ངོ་བོ་ཐ་དད་པའི་མཚོན་བྱེད་ལ་མཚན་ཉིད་དུ་གསུངས་པའོ། །ཞེས་པ་ནས། མ་ཐིམ་པ་ནི་རང་བཞིན་རྣམས་འབྱུང་བའི་དུས་ཡིན་ཞིང༌། རང་བཞིན་བརྒྱད་ཅུའི་ཀུན་རྟོག་གཡོ་བའི་རླུང་དང་བཅས་པ་ཐིམ་པ་ལ་སྣང་བ་གསུམ་གྱི་རླུང་ཐིམ་མ་ཐིམ་གཉིས་ལས་མ་ཐིམ་པ་ནི་སྟོང་པ་གསུམ་གྱི་དུས་ཡིན་ལ། རང་བཞིན་བརྒྱད་ཅུའི་ཀུན་རྟོག་གཡོ་བའི་རླུང་ཙམ་དུ་མ་ཟད་སྣང་བ་ཡང་ཐིམ་པ་ནི་འོད་གསལ་འཆར་བའི་དུས་སོ། །ཞེས་པ་ནས། འོད་གསལ་དང་སྒྱུ་མའི་སྐུ་ཐུན་མོང་མ་ཡིན་པ་སྒྲུབ་ཚུལ་ནི་འདི་ཤེས་པ་ལ་རག་ལས་པའི་གནད་ཀྱིས་ཡིན་ནོ། །འོད་གསལ་དང་སྒྱུ་མའི་སྐུ་སྒྲུབ་ཚུལ་ཞིབ་ཅིང་ཕྲ་བའི་སྒོ་ནས་མ་ནོར་བ་ངེས་དགོས་པ་ཡིན་པས་སྟོང་པ་གསུམ་གྱི་རྣམ་གཞག་དང་སྣང་བ་ཐིམ་ཚུལ་ཞིབ་ཚགས་སུ་གསུངས་པ་ཡིན།

སྣང་བའི་ཡེ་ཤེས་སྐྱེད་ཚུལ་བཤད་པ།

གསུམ་པ་སྣང་བའི་ཡེ་ཤེས་སྐྱེད་ཚུལ་བཤད་པ་ལ་གཉིས། ལུགས་སོ་སོ་བ་རྣམ་པར་བཞག་པ་དང༌། ཞེས་པ་ནས། ལུགས་གཉིས་པ་ལ་ནི། སྔ་མོ་ངས་རྒན་སྟོང་དཔོན་གྱི་དབུ་མ་ཆོས་དབྱིངས་རྣམ་འབྱེད་ཀྱི་བཤད་ལུང་ཞིག་རྒན་ཉི་མའི་སྐུ་མདུན་ནས་ཞུས། འགྲེལ་པའི་བཤད་ལུང་མ་ཐོབ། ཧ་ཅང་ཟབ་པོ་དང་ཡག་པོ་འདུག །བློ་གསལ་གླིང་པའི་དཔེ་ཆ་བ་ཚོས་དོན་གང་འདྲ་ཡིན་རུང་མིན་རུང་སྔོན་ལ་ཞེན་ཁོག་ལྟ་བུ་བྱས་ནས་ཅུང་ཙམ་བལྟ་དགོས། བཞད་མོ་བཞད། དེའི་རང་འགྲེལ་དེ་སྐྱབས་རྗེ་ཕ་བོང་ཁ་པས་རྩོམ་རོགས་ཞེས་བསྐུལ་མ་གནང་འདུག །རང་འགྲེལ་བརྩམས་ཏེ་སྐྱབས་རྗེ་ཕ་བོང་ཁ་པ་ལ་ཡར་འབུལ་སྐབས། སྐྱབས་རྗེ་ཕ་བོང་ཁ་པས་གཟིགས་ནས། འོ་ད་འགྲེལ་པ་རྩ་བ་ལས་ཀྱང་མཁྲེགས་པ་ཞིག་འདུག་ཅེས་གསུངས། བཞད་མོ་བཞད། ལས་རྒྱ་ལ་བརྟེན་ནས་སྐྱེད་པ་མ་གཏོགས་པ། ཡི་གེ་སྒོམ་པ་སོགས་མི་སྣང་ཞིང༌། ཞེས་པ་ནས། འགོས་ཀྱི་བླ་མ་ས་ར་ཧས་སྤྲོ་བསྡུ་མི་བྱེད་པར་ཡི་གེ་གསུམ་ལ་དམིགས་པ་ལས་ཡེ་ཤེས་གསུམ་སྐྱེ་བར་བཞེད་དོ། །གྲུབ་ཐོབ་བརྒྱད་ཅུའི་མེས་པོ་ས་ར་ཧ་ཡིན་རྒྱུ་མ་རེད། དེ་རྣམས་ཀྱང་ཟླ་ཉི་དང་ཡི་གེ་སོགས་ཡེ་ཤེས་རྣམས་ཀྱི་རྣམ་གྲངས་སུ་བཤད་པའི་མན་ངག་ཏུ་འདོད་ལ། ཞེས་པ་ནས། གཉིས་པ་དེ་དག་ལས་འཐད་པའི་ཕྱོགས་རྣམ་པར་དགོད་པ་ལ་གཉིས། ལུགས་དེ་རྣམས་ཇི་ལྟར་ཡིན་རྣམ་པར་དཔྱད་པ་དང༌། ཞེས་པ་ནས། ནག་ཚོ་ནས་བརྒྱུད་པའི་མན་ངག་ནས་འབྱུང་བའི་དམིགས་པས་བདེ་བ་སྐྱེད་ཐབས་དང༌། དེའི་རིགས་སྔར་བཤད་པ་རྣམས་ཀྱང༌། བདེ་བ་སྐྱེ་མྱུར་བའི་དགོས་པ་མཐོང་ནས་བྱས་པར་སྣང་ཡང༌གཞུང་གི་དོན་དུ་མ་མཐོང་ངོ་། །གྲངས་ཀའི་ལྔ་རེད་དམ་ས་སྔ་རེད། ས་སྔ་འགྲིགས་པ་རེད།

གཉིས་པ་གནས་པའི་ཕྱོགས་རྣམ་པར་བཞག་པ་ལ་གཉིས། ཕྱི་ནང་གི་རྐྱེན་ལས་ཡེ་ཤེས་རྣམས་སྐྱེ་ཚུལ་དང༌། ཞེས་པ་ནས། སྐབས་དེར་ངག་དབེན་དེ་ལས་སེམས་དབེན་ཇི་ལྟར་སྐྱེ་མི་གསལ་ལོ། །ཞེས་པ་ནས། སྤྱོད་བསྡུས་ལས་སྒྱུ་ལུས་སུ་གསུངས་པས། སྒྱུ་ལུས་ཀྱི་སྒྲུབ་གཞིའི་སེམས་དབེན་གྱི་ཡེ་ཤེས་གསུམ་རྫོགས་པར་སྐྱེད་པ་ལ་ཕྱིའི་ཕྱག་རྒྱ་དགོས་སོ། །ཚེ་འདི་ག་ལ་སེམས་དབེན་མཐར་ཐུག་དཔེའི་འོད་གསལ་མངོན་དུ་བྱེད་པ་ཡིན་ན། ཕྱག་རྒྱ་མ་བསྟེན་དགོས་པ་དང་། དེ་མིན་ན་མ་ཡི་འོད་གསལ་ཤར་བའི་གནས་སྐབས་ལ་དེ་ལམ་གྱི་ངོ་བོར་བསྐྱེད་ནས་བསྒོམ་པ་ལ་ཕྱག་རྒྱ་མ་མི་དགོས་པས། རྗེ་རིན་པོ་ཆེས་གསུངས་པ་འདི་སྤྱིར་བཏང་གི་དབང་དུ་བྱས་ནས་གསུངས་པ་ཡིན། མཁས་གྲུབ་ནོར་བཟང་རྒྱ་མཚོས་ཤིན་ཏུ་སྤྲོས་མེད་ཀྱི་སྤྱོད་པ་ལ་སློབ་པའི་རྣལ་འབྱོར་པས་ཕྱག་རྒྱ་མ་གཏན་ནས་མ་བསྟེན་པར་གཉིད་དུས་དང་རྨི་ལམ་གྱི་གནས་སྐབས་ཀྱི་དགེ་སྦྱོར་བསྐྱངས། ཡང་། རྨི་ལམ་གྱི་ལུས་ཀྱིས་འོད་གསལ་བསྒོམས། ཡང་། སྡུད་རིམ་བྱས་ཏེ་འོད་གསལ་མཐར་ཐུག་དཔེའི་འོད་གསལ་འདྲེན་པར་གསུངས་ཡོད། མཁས་གྲུབ་ནོར་བཟང་རྒྱ་མཚོས་སྔགས་བླ་མེད་ཀྱི་གདུལ་བྱ་ལ་ཡེ་རྒྱ་ཙམ་ལ་བརྟེན་ནས་སྔགས་བླ་མེད་ཀྱི་ལམ་རྫོགས་པར་བསྐྱེད་ནུས་པའི་དབང་པོ་ཤིན་ཏུ་རྣོ་བའི་རིགས་ཅན་གཅིག་དང་། ཕྱག་རྒྱ་མ་བསྟེན་དགོས་པའི་རིགས་ཅན་གཅིག་སྟེ་གཉིས་ཡོད་ཅེས་ཐག་བཅད་ནས་གསུངས། དོན་དེ་ནི་རིམ་ལྔ་ལས་ཀྱང༌། སྒྱུ་མ་དག་ནི་ཐམས་ཅད་ལས། །ཞེས་པ་ནས། བྱང་སེམས་བཞུ་བ་གང་དུ་བསྡུས་པ་ལས་སྟོང་པ་རྣམས་འཆར་བའི་གནས་ཀྱང་ཆ་གསུམ་པ་ལ་སླེབས་སྐབས་དམིགས་པ་བྱེད་ས་དང་རླུང་ཐིམ་ས་དེ་སྙིང་ག་ཡིན་ནོ། །འདི་ཡང་བྱང་སེམས་བཞུས་པ་གསང་གནས་ཀྱི་སྣ་རྩེའི་བར་དུ་འབེབས་པ་དང༌། ཞེས་པ་ནས། དེ་ལ་སློབ་པ་ལུས་དབེན་དུ་བཤད་ཟིན་པ་ལྟར་ཡིན་པས། ངག་དབེན་གསུང་རྡོ་རྗེ་བཟླས་པ་མཐར་སོན་ནས་སེམས་དབེན་མཐར་ཐུག་འདྲེན་པ་འདིར་ནི་འཆི་རིམ་དང་མཐུན་ཚབས་ཤིན་ཏུ་ཆེ་བའི་སྟོང་པ་བཞི་འདྲེན་པས། ཞེས་པ་ནས།

ནང་གི་སྲོལ་རྩོལ་སྒོམ་པའི་ཐབས་སམ་རྡོར་བཟླས་ལ་སོགས་པ་བྱས་ནས་རླུང་ཚུར་ཐིམ་ནས་ལུགས་འབྱུང་གི་སྣང་བ་གསུམ་འཆར་བ་དང་རླུང་ཕྱིར་ལ་བཀྱེས་ནས་ལུགས་ལྡོག་གི་སྣང་བ་གསུམ་འཆར་བའི་ཐབས་ཀྱིས་ཇི་ལྟར་བྱེད་པ་དེ་ལྟར། ཞེས་པ་ནས། སྤྱོད་བསྡུས་ལས། རང་གི་ཕྱག་རྒྱ་དང་ལྷན་ཅིག་རིལ་པོར་འཛིན་པའམ་རིལ་འཛིན་དང་། རྗེས་གཞིག་གམ་གཞིག་པའི་རིམ་གྱིས་དོན་དམ་འོད་གསལ་གྱི་རྫོགས་རིམ་མམ་དོན་དམ་པའི་བདེན་པ་ལ་འཇུག་གོ །ཞེས་པ་ནས། ཕྱག་རྒྱ་མའམ་ཡུལ་གྱི་དབང་དུ་བྱས་ན་སྤྱིར་ལྷན་སྐྱེས་དང༌། ཞིང་སྐྱེས་དང༌། སྔགས་སྐྱེས་ཀྱི་རྣལ་འབྱོར་མ་གསུམ་གསུངས་ཤིང༌། གཙོ་ཆེར་ཕྱི་མ་སྔགས་སྐྱེས་ལ་སྤྱན་མ་ལ་སོགས་པའི་རིགས་ཅན་གྱི་པདྨ་ཅན་དང༌། ཞེས་པ་ནས། གཉིས་པ་དེའི་བདེ་སྟོང་སྦྱོར་ཚུལ་སོགས་བཤད་པ་ནི། ཞེས་པ་ནས། སྟོང་པ་བཞི་གའི་སྐབས་སུ་བདེ་སྟོང་སྦྱོར་བ་ཡིན་ནོ། །སྣང་བ་གསུམ་མམ་ཡེ་ཤེས་གསུམ་གྱི་བདེ་བ་དང་སྟོང་པ་མ་སྦྱར་ན་བདག་མེད་ལ་མ་དམིགས་པས། ཞེས་པ་ནས། སྟོང་པ་བཞི་པ་ཐམས་ཅད་སྟོང་པ་མི་སྟོན་པ་ཅི་ཡིན་སྙམ་ན་བདེན་ཏེ། ཞེས་པ་ནས། དཔེའི་འོད་གསལ་ཐམས་ཅད་སྟོང་པར་བྱས་ནས་སྟོང་པ་བཞི་བྱེད་ན། དང་པོ་གཉིས་སྟོང་ཆེན་དུ་བྱའོ། །དཔེའི་འོད་གསལ་ཉེར་ཐོབ་ཏུ་སྡུད་པའི་དབང་དུ་བྱེད་ན། ཉེར་ཐོབ་ལ་ཐོག་མ་དྲན་པ་མ་ཉམས་པ་དང་། བར་དྲན་མེད། མཐར་དྲན་སངས་གསུམ་དུ་ཕྱེ་ནས་གསུམ་པ་ལ་འཇོག །སྤྱིར་སྟོང་པ་དང་པོ་གསུམ་ལ་རླུང་འགོག་ཕུལ་ཅི་ཙམ་ཆེ་བ་ཙམ་གྱིས། འོད་གསལ་དྭངས་ཤིང་མི་རྟོག་ལ་འཐུག་པ་ཡུན་རིང་ངོ༌། །ཞེས་པ་ནས། ཡུལ་གཞན་གང་ཡང་ཡིད་ལ་མི་བྱེད་པར་རླུང་གིས་རྣམ་ཤེས་མ་གཡོས་པ་དེ་སྲིད་དུ་འཇོག་དགོས་ཏེ། རླུང་གི་གཡོ་བ་དེ་སྔོན་གྱི་འཕེན་པ་དང་གོམས་པ་སོགས་ཀྱི་ཁྱད་པར་ལས་མིན་ནམ། སྤྱོད་བསྡུས་ལས། རྣམ་པར་ཤེས་པ་མི་གཡོ་བ་དེ་སྲིད་དུ་གཉིད་ལོག་ནས་འོད་གསལ་བ་ལ་བལྟ་སྟེ། ཞེས་པ་ནས། ལྔ་པ་དེ་ཇི་བཞིན་དུ་མ་ཤེས་པའི་ཉེས་དམིགས་དང་ཤེས་པའི་ཕན་ཡོན་བསྟན་པ་ནི། དེ་ལྟར་བཤད་པའི་རྒྱུད་ལ་བརྟེན་ནས་རང་བཞིན་བརྒྱད་ཅུ་དང༌སྣང་བ་གསུམ་གྱི་དབང་དུ་བྱས་ཏེ། ཞེས་པ་ནས། དོན་བསྡུ་ན། མདོ་སྔགས་ཐུན་མོང་བའི་དབང་དུ་བྱས་ན་བདག་འཛིན་འཁོར་བར་འཁོར་བྱེད་དང༌། ཞེས་པ་ནས། དེའི་ཡུལ་སུན་ཕྱུང་བའི་བདག་མེད་ཀྱི་ལྟ་བ་ཕུ་ཐག་གཅོད་པ་དང༌། དེ་ནས་སྔགས་བླ་མེད་ཐུན་མོང་མ་ཡིན་པའི་དབང་དུ་བྱས་ན་དེ་བདེ་བ་ཆེན་པོའི་ངོ་བོར་མ་སྐྱེད་ན་ཡེ་ཤེས་ཆོས་སྐུའི་ཐུན་མོང་མ་ཡིན་པའི་རྒྱུ་མ་ཚང་བར་མཐོང་ནས། ཞེས་པ་ནས། ཀུན་རྫོབ་སྒྱུ་མའི་སྐུ་མངོན་དུ་བྱེད་མི་ནུས་པར་གསུངས་པ་དེ་ཉིད་བཤད་པ་ཡིན་ནོ། །ད་རིམ་ལྔ་གདན་རྫོགས་ཀྱི་དམར་ཁྲིད་ཀྱི་ལུང་འདོན་རྒྱུ་ཡིན་པས་དེར་གཟིགས།

རིམ་ལྔ་གདན་རྫོགས་ཀྱི་དམར་ཁྲིད།

སེམས་དབེན་ཐུགས་རྡོ་རྗེའི་ཏིང་ངེ་འཛིན་ལ་བསླབ་པ།

གསུམ་པ་སེམས་དབེན་ཐུགས་རྡོ་རྗེའི་ཏིང་ངེ་འཛིན་ལ་བསླབ་པ་ལ་གསུམ། སེམས་དབེན་སྐྱེད་པའི་ཐབས། ཞེས་པ་ནས། དེ་ལྟར་སྙིང་གའི་སྣ་རྩེར་སྔགས་ཀྱི་ཐིག་ལེ་བསྒོམས་པས་སྙིང་གར་རླུང་བསྡུས། ཐོག་མར་སྙིང་གའི་སྣ་རྩེར་སྔགས་ཀྱི་ཐིག་ལེ་སྒོམ་པ་ཞེས་མི་ཤིགས་པ་གང་དུ་ཡོད་སའི་གནས་དེར་བློ་གནས་པ་བསྒྲུབས། དེ་ནས་གདོང་གི་སྣ་རྩེར་འོད་ཀྱི་ཐིག་ལེ་སྒོམ་པ་རླུང་རྡོ་རྗེ་བཟླས་པ་བྱས་པས། ཞེས་པ་ནས། ཕྱག་རྒྱ་ལ་བརྟེན་ནས་སྔ་མའི་བོགས་འདོན་པ་གསུམ་གོམས་པར་བྱས་པས་མཐར་སྙིང་གའི་རྩ་མདུད་ལེགས་པར་གྲོལ་བ་ན། རླུང་དབུ་མའི་ནང་ལ་ཐིམ་པ་དང་། དབུ་མའི་ནང་ནས་དྷཱུ་ཏཱིའི་དབུས་ཀྱི་མི་ཤིགས་པའམ་མདུད་པའི་ནང་གི་མི་ཤིགས་པ་ལ་རླུང་ལེགས་པར་བསྡུས་ཏེ་ཐིམ་པ་ལས་སེམས་དབེན་སྐྱེད་པ་ལ་གཉིས། ནང་གི་ཐབས་དང༌། ཞེས་པ་ནས། དེ་རྗེས་འོག་སྒོ་གཉིས་ནས་འོག་རླུང་སྙིང་གའི་བར་དུ་འཐེན་ནས་མི་ཤིགས་པའི་ནང་དུ་ཚུད་པར་བྱས་ཏེ་སེམས་དེར་གཏད་ལ་བཟུང༌། ཡང་སྨད་ལ་ན་ཚ་ཡོད་ན་སྔོན་ལ་འོག་སྒོ་གཉིས་ནས་འོག་རླུང་ཡར་འཐེན། དེ་ནས་སྟེང་རླུང་སྣ་སྒོ་ནས་མར་འཐེན་དགོས། དེ་ཡང་ཡིད་ཀྱིས་ཁ་སྦྱོར་དུ་བྱས་ཏེ། ཞེས་གསུངས་པས་ལུས་ཀྱི་རྩོལ་བ་དྲག་པོ་མི་བྱ་བར་གཙོ་ཆེར་དམིགས་པས་བྱ། ཞེས་པ་ནས། སྟོང་པ་བཞི་ནི་འཆི་བའི་དུས་སུ་རྫོགས་པར་འཆར་ལ། གཉིད་ཀྱི་དུས་སུ་སྣ་བུག་གི་རྒྱུ་བ་མི་ལྡོག་པས་ཆ་འདྲ་ཙམ་འཆར་རོ། །བསྐྱེད་རིམ་གྱི་འཆི་བ་ཆོས་སྐུའི་ལམ་འཁྱེར་སྐབས་ལ་ཁྱད་པར་གསུམ་ལྡན་ཟེར་བ་ཞིག་ཡོང་གིན་འདུག་ལ། རྗེ་རིན་པོ་ཆེའི་རྫོགས་རིམ་གྱི་ཟིན་བྲིས་སྲས་ཀྱི་ཐུ་བོ་ཚོས་མཛད་པ་རྣམས་ཀྱི་ནང་ན་ཡང་ཁྱད་པར་གསུམ་ལྡན་ཟེར་བ་ཞིག་ཡོད། དཔེར་ན། རང་བཞིན་བརྒྱད་ཅུའི་ཀུན་རྟོག་འགགས་པའི་སྣང་བའི་སྐབས་ལ་སྣང་བ་རང་དུས་ཡིན་བསམ་པ་དང་། དེའི་རྗེས་ལ་མཆེད་པའི་སྐབས་ལ་མཆེད་པ་འཆར་གྱི་རེད་བསམ་དགོས། ཐོག་མར་རགས་པ་ཉེར་ལྔ་ཐིམ་རིམ་སྦྱོང་བའི་སྐབས་ལ་དེ་ལྟར་བསམ་དགོས། དེ་ནས་ག་ལེར་གོམས་ན་རང་ཤུགས་ཀྱིས་མགོ་བོ་ཟླ་ཚེས་ལ་ཐིམ་པའི་རྣམ་པ་ཤར་ཡོང་སྐབས་དཀར་ལམ་པའི་སྣང་བ་ཤར་བ་དང་། ཟླ་ཚེས་ཐིག་ལེ་ལ་ཐིམ་པའི་མོས་པ་བྱེད་སྐབས་དམར་ལམ་པའི་སྣང་བ་ཤར། གང་ནུས་ཅི་ནུས་ཀྱིས་རང་བཞིན་མེད་པའི་སྟོང་ཉིད་ཁོ་ན་དྲན་དགོས། དང་པོ་སྦྱོང་སྐབས་ས་ཆུ་ལ་ཐིམ་པ་སོགས་རྟགས་བརྒྱད་པོ་དེ་དག་དང་སྣང་བ་གསུམ་དང་རྐྱེན་གསུམ་དང་བྲལ་བ་སོགས་དྲན་དགོས། གོམས་པའི་ཚེ་སྟོང་ཉིད་ཀྱི་ལྟ་བ་ཁོ་རང་དྲན་པ་མ་གཏོགས་རྟགས་བརྒྱད་པོ་སོགས་དྲན་མི་དགོས། དྲན་ན་ཡང་སྟོང་ཉིད་ཀྱི་ལྟ་བ་དྲན་པ་ལ་གནོད། ལམ་དུས་སུ་ནི་སྙིང་གའི་དྷཱུ་ཏཱིར་རླུང་བཙུད་ནས་ཐིམ་པ་ལ་མཚན་ཉིད་རྣམས་ཚང་བར་འཆར་ལ། གཞན་དུ་ཐིམ་པ་ལ་དེའི་ཚོད་ཙམ་མི་འཆར་རོ།།ཞེས་པ་ནས། སྟོང་པ་གསུམ་གྱི་ཡེ་ཤེས་དང༌། སེམས་དབེན་གྱི་སྟོང་པའི་ཡེ་ཤེས་ཀྱི་ཁྱབ་ཆེ་ཆུང་རྣམས་ཕྱེད་པར་བྱའོ། །དེ་བཞིན་དུ་རང་བཞིན་བརྒྱད་ཅུའི་ཀུན་རྟོག་ལ་ཡང་རླུང་ཐིམ་པ་ཆེ་ཆུང་གི་དབང་གིས་ཕྲ་རུ་འགྲོ་བ་ཡོད་པས་ཕྲ་རགས་མང་པོ་ཡོད། གསུམ་པ་ནི། སྤྱིར་རླུང་དྷཱུ་ཏཱིར་བསྡུས་པ་དང་ཁྱད་པར་དུ་སྙིང་གའི་མདུད་པ་གྲོལ་ནས་དེའི་ནང་གི་མི་ཤིགས་པ་ལ་རླུང་བསྡུས་ནས་ཐིམ་པ་ལས་སེམས་དབེན་བསྐྱེད་པའི་དགོས་པ་ནི། ཞེས་པ་ནས། སེམས་དབེན་གྱི་བཤད་པ་མཐའ་དག་པར་ནི་རིམ་ལྔ་གསལ་སྒྲོན་དུ་བཤད་ཟིན་ཏོ།། །།ད་བདེན་པ་གཉིས་ཀྱི་རྫོགས་རིམ་ཞེས་སྒྱུ་ལུས་སྐབས་ལ་སླེབས་པ་རེད། སྔོན་ལ་བདག་གཞན་ལུས་ངག་ཡིད་གསུམ་ཞེས་པའི་མཎྜལ་ཞིག་ཐོན། དེའི་རྗེས་ལ། ཁོང་སྟོང་ཁྱོད་ཀྱི་སྐུ་ལ་མེད། །ཅེས་པ་ནས། དེ་བས་བློ་མཆོག་མཉེས་པར་མཛོད། །ཅེས་པའི་བར་སྒྱུ་ལུས་ཀྱི་བསྟོད་པ་གསུངས་ཤིག །རིམ་ལྔ་གསལ་སྒྲོན་ལ་གཟིགས།

རིམ་ལྔ་གསལ་སྒྲོན།

བདེན་པ་གཉིས་ཀྱི་རྫོགས་རིམ།

གཉིས་པ་བདེན་པ་གཉིས་ཀྱི་རྫོགས་རིམ་ལ་གཉིས། བདེན་གཉིས་སོ་སོ་བའི་རྫོགས་རིམ་དང༌། ཞེས་པ་ནས། དབེན་པ་གསུམ་གྱི་ཐོས་པ་འཛིན་པ་སྟེ། རྡོ་རྗེ་གསུམ་གྱི་ལམ་ལ་ལེགས་པར་བསླབས་པའོ། །བཞི་པ་ནི། སྔགས་བླ་མེད་ཀྱི་བདེན་གཉིས་ཐུན་མོང་མ་ཡིན་པ་ཀུན་རྫོབ་བདེན་པ་སྒྱུ་མའི་སྐུ་དང་དོན་དམ་བདེན་པ་དོན་གྱི་འོད་གསལ་ཏེ་བདེན་གཉིས་ལ་ལྷག་པར་མོས་པ་སྟེ། ཞེས་པ་ནས། བསྐྱེད་པའི་རིམ་པ་ནས་བརྩམས་ཏེ་ལུས་རྣམ་པར་དབེན་པའི་མཐར་ཐུག་པའི་བར་དུ། རྡོ་རྗེ་གསུམ་ལ་སོགས་པས་ཀྱང་མཚན་ཉིད་ལ་ལྷག་པར་མོས་པ་ཙམ་ལགས་ཏེ། དེ་བས་ན་ལུས་རྣམ་པར་དབེན་པ་ལ་ལྷའི་གཟུགས་མེད་དེ། ལུས་ནི་རྡུལ་ཕྲ་རབ་བསགས་པ་ཙམ་ཡིན་པའི་ཕྱིར་རོ། །
བསྐྱེད་རིམ་པའི་གནས་སྐབས་ལ་ཕུང་པོ་རྙིང་པ་ལས་ལོགས་སུ་ཡེ་ཤེས་ཀྱི་སྐུའམ་ལྷ་སྐུ་མཚན་ཉིད་པ་ཞིག་མེད། དེ་བཞིན་ལུས་དབེན་གྱི་གནས་སྐབས་ལ་ཡང་མེད། ངག་རྣམ་པར་དབེན་པ་མཐར་ཐུག་པ་ཡང་རླུང་འབྱུང་བ་དང་འཇུག་པ་ལ་སོགས་པའི་རིམ་གྱིས་རྡོ་རྗེ་བཟླས་པ་ཙམ་ཡོངས་སུ་ཤེས་པ་སྟེ། ཞེས་པ་ནས། རིགས་པ་འདིས་ནི་ཀུན་རྫོབ་ལ་བརྟེན་ནས་གནས་པ་རྙེད་པར་མི་འགྱུར་རོ། །ཀུན་རྫོབ་སྒྱུ་མའི་སྐུ་ལ་བརྟེན་ནས་དེའི་ཏིང་ངེ་འཛིན་ལ་གནས་པ་མི་རྙེད་དོ། །དེ་བས་ན་སེམས་དབེན་རྫོགས་ཀྱི་བར་དུ་མངོན་དུ་བྱེད་མ་ཐུབ་པའི་རླུང་སེམས་ཙམ་ལས་གྲུབ་པའི་ལྷ་སྐུ་ངོ་མ་ཞིག་ཏུ་བསྐྱེད་པའམ་ཡེ་ཤེས་ཙམ་གྱིས་ལྷ་ཉིད་དུ་སྐྱེད་པ་སློབ་དཔོན་གྱི་ཞལ་སྔ་ནས་ལས་རྟོགས་པར་བགྱིད་པར་འཚལ་ལོ་ཞེས་སོ། །ཞེས་པ་ནས། རྣམ་དཔྱོད་ཅན་གྱིས་དཔྱད་པའི་ཚེ་ལམ་གྱི་མཚམས་ཤིག་ནས་མོས་བློ་ཙམ་མིན་པར། ཡེ་ཤེས་ཙམ་ལས་ལྷའི་སྐུར་སྐྱེ་བ་ཞིག་དགོས་པ་འདུག་པ་ལ། རྗེ་རིན་པོ་ཆེས་རྣམ་དཔྱོད་རྩལ་དུ་བཏོན་ནས་གོང་དུ་སྒྱུ་ལུས་སྒྲུབ་ཚུལ་ཐུན་མོང་མ་ཡིན་པ་ལ་རྒྱུ་མཚན་བཞི་གསུངས་པ་དེ་དང་འབྲེལ་བ་འདུག །བསྐྱེད་རིམ་གྱི་ཐོག་མ་ནས་བཟུང་སྟེ། སེམས་དབེན་རྫོགས་ཀྱི་བར་དུ་དེ་མ་བྱུང་བའི་རིགས་པའམ། ཞེས་པ་ནས། རྒྱུ་མཚན་དེ་རྣམས་རིམ་པ་བཞིན་སྒྲུབ་པ་ནི་བསྐྱེད་རིམ་གྱི་ཐོག་མ་ནས་བཟུང་སྟེ་ལུས་དབེན་དམ་པ་རིགས་བརྒྱ། དེ་ཉིད་རིགས་ལྔ། གསང་བ་རིགས་གསུམ། གསང་ཆེན་རིགས་གཅིག་ལ་ཐུག་པའི་བར་དུ། སྐུ་རྡོ་རྗེ་སོགས་གསུམ་དང༌། ཞེས་པ་ནས། འབྱུང་འགྱུར་གྱི་ལུས་སྔ་མ་དེ་ཙམ་དུ་ཟད་པའི་ཕྱིར་ཞེས་པའོ། །སྒྱུ་མའི་ལུས་དེ་རྡུལ་ཕྲ་རབ་བསགས་པའི་ལུས་མིན། དེ་དག་གིས་ནི་སྒྱུ་ལུས་ཀྱི་ལྷའི་སྐུ་དེ་ལ་མོས་པ་ཡིད་བྱེད་ཙམ་གྱིས་ལྷར་སྐྱེས་པ་མིན་པ་ཞིག་དང༌། ཞེས་པ་ནས།

གཉིས་པ་འཆད་པ་པོས་བཤད་པའི་རིམ་པ་ལ་གཉིས། སྒྱུ་ལུས་དངོས་ཀྱི་སྔོན་དུ་ཇི་ལྟར་བཤད་པ་དང༌། ཞེས་པ་ནས། སངས་རྒྱས་པ་ཀུན་སྨྲ་བ་ནི། །སངས་རྒྱས་ཀྱི་ཆོས་སྨྲ་བ་ཐམས་ཅད་ཀྱིས་ཆོས་ཐམས་ཅད་སྟོང་ཞིང་བདག་མེད་པ་དང་རྨི་ལམ་དང་སྒྱུ་མ་ཞེས་གསུང་གིན་ཡོད་ཀྱང་། དེ་དག་གིས་རླུང་སེམས་ཙམ་ལས་གྲུབ་པའི་སྒྱུ་མའི་ལུས་དེ་མི་ཤེས། བདེན་ཡང་དེས་ནི་ཤེས་པ་མིན། །བདག་བྱིན་བརླབ་ལས་ཁ་ཕྱིར་བལྟས། །བདག་བྱིན་བརླབ་སྟེ་བདག་ཅེས་ཐ་སྙད་འདོགས་སའི་གཞི་མཐར་ཐུག་པ་ཤིན་ཏུ་ཕྲ་བའི་རླུང་སེམས་ཙམ་ལས་གྲུབ་པའི་ལུས་དེ་རྟོགས་མ་ཐུབ་པས་དེ་ལས་ཁ་ཕྱིར་བལྟས་པ་ཡིན། རྣམ་ཤེས་རླུང་དང་ལྡན་པ་ཡི། །ཞེས་པ་ནས། སྒྲོན་གསལ་ལས་ཀྱང༌། ཡོངས་སུ་དག་པའི་ལྷའི་རྣལ་འབྱོར་ཡང་རྟོག་པ་ཐམས་ཅད་ལས་འདས་པ། སོ་སོ་རང་གིས་རིག་པ། སངས་རྒྱས་རྣམས་ཀྱི་སྤྱོད་ཡུལ། ཕུང་པོ་རིན་པོ་ཆེའི་ཟ་མ་ཏོག་གི་ནང་ན་གནས་པ། སྙིང་གའི་མི་ཤིགས་པ་ལ་ཤིན་ཏུ་ཕྲ་བའི་རླུང་སེམས་དུས་གཏན་དུ་གནས་ཡོད། དེ་ལས་སྒྱུ་ལུས་འཆར་བས་སྒྱུ་ལུས་ཀྱི་སྒྲུབ་གཞི་དེ་ང་རང་ཚོ་ལ་ཡོད་བཞིན་པ་ཡིན། ཡང་ན། སྒྱུ་ལུས་ཐོབ་ཟིན་པའི་གང་ཟག་གི་ཕུང་པོ་རྙིང་པའི་ནང་ན་སྒྱུ་ལུས་ཡེ་ཤེས་སེམས་དཔའི་ཚུལ་དུ་བཞུགས་པར་གོ་དགོས་པ་ཡིན་ནམ། ཡོད་པ་དང་མེད་པའི་ཕྱོགས་དང་བྲལ་བ། རྟག་ཆད་ཀྱི་མཐའ་དང་བྲལ་བ་གསུང་གིན་ཡོད་དམ། ཡང་ན། ཤ་རུས་གདོས་བཅས་ཀྱི་ཡན་ལག་དང་ཉིང་ལག་ཡོད་པ་ཞིག་ཏུ་སྣང་གིན་ཡོད་ཀྱང་ཤ་རུས་གདོས་བཅས་སུ་མེད་པ་ལ་གོའམ།

ཡི་གེའི་རྗེས་སུ་འབྲང་བ་རྣམས་དང༌། རྟོག་གེ་པ་རྣམས་ཀྱི་ཡུལ་མ་ཡིན་པ། ཉམས་མྱོང་གི་སྒོ་ནས་ཤེས་པ་མ་གཏོགས་བརྗོད་པ་སྒྲ་རྟོག་གིས་ཇི་བཞིན་མི་ཤེས་པ། བླ་མའི་མན་ངག་འབའ་ཞིག་ལས་ཤེས་པར་བྱ་བ་སྟེ། ཞེས་པ་ནས། དེ་ཡང་ལུགས་མཆོག་ཏུ་གྱུར་པ་འདི་ནས་རྩད་བཅད་ནས་འཁོར་ལོ་སྡོམ་པ་ལ་སོགས་པ་གཞན་ལ་འཁྱེར་ཤེས་དགོས་སོ། །གཉིས་པ་སྒྱུ་ལུས་ཀྱི་རིམ་པ་ཉིད་བཤད་པ་ལ་གཉིས། སྒྱུ་ལུས་ཀྱི་མན་ངག་གི་གཞི་ཇི་ལྟར་བཏིང་བ་དང༌། ཞེས་པ་ནས། འཁོར་བ་ཉིད་ནི་ཤེས་པར་བྱ། །ཞེས་གསུངས་སོ། །དེ་ལྟར་ཚིགས་བཅད་གསུམ་གསུངས་པའི་ཚིགས་བཅད་དང་པོས་ནི་སེམས་ཅན་རྣམས་འཆི་བའི་འོད་གསལ་སྔོན་དུ་སོང་བ་ལ་མ་བལྟོས་པར་རང་དབང་དུ་མི་འབྱུང་བས། འོད་གསལ་ཐམས་ཅད་སྟོང་པ་ལས་སྐྱེ་བར་བསྟན་ཏོ། །
སྐྱེ་བ་གསར་པ་རེ་རེ་བླངས་སྐབས། ལུགས་འབྱུང་གི་སྣང་བ་གསུམ་མངོན་དུ་བྱས་མཐར་འཆི་བ་འོད་གསལ་རེ་རེ་མངོན་དུ་བྱས། དེ་ནས་ཡང་ལུགས་ལྡོག་གི་སྣང་བ་གསུམ་ཤར་ཏེ་སྐྱེ་བ་ཕྱི་མའི་མགོ་འཛུགས་པ་ཡིན། ཚིགས་བཅད་གཉིས་པས་ནི་འཆི་བའི་འོད་གསལ་གྱི་རླུང་སེམས་གང་གི་དབང་གིས་སེམས་ཅན་སྐྱེ་བ་བླངས་ཏེ། འཁོར་བར་འཁོར་བའི་གཞི་ཕྲ་བའི་རླུང་སེམས་དེས་བྱས་པས་གཞི་དེ་ག་རང་གིས་སམ་འཁོར་བར་འཁོར་བའི་རླུང་སེམས་དེ་ཉིད་ཐབས་མཁས་པའི་རྣལ་འབྱོར་པ་ལ་སྒྱུ་མའི་སྐུར་ཤར་ནས་འཚང་རྒྱ་བར་བསྟན་ཏོ།།

ཚིགས་བཅད་དེའི་དོན་རིམ་ལྔའི་འགྲེལ་བྱེད་རྣམས་ཀྱིས་གཞན་དུ་བཤད་མོད་ཀྱང༌། ཞེས་པ་ནས། དངོས་པོ་བརྒྱད་པོ་ཤེས་པར་བྱ། །སྐྱེ་བའི་སྐབས་སུ་སྟོང་པ་བཞི་ལས་འབྱུང་བ་བཞི་སྐྱེ་ལ། དེ་ཡང་། དེ་དག་ཐམས་ཅད་རླུང་འོད་ཟེར་ལྔ་པ་ལས་ཚུར་འཆར། ཐིམ་པའི་སྐབས་སུ་རགས་རིམ་ནས་ཐིམ་ནས་རླུང་འོད་ཟེར་ལྔ་པ་ལ་ཕར་ཐིམ་གྱིན་ཡོད། འོད་གསལ་བ་ལས་སྟོང་པ་ཆེ། །ཞེས་པ་ནས། རང་གི་ལུས་ལ་གནས་ན་ཡང༌། །བསོད་ནམས་ཆུང་བས་མི་རྙེད་དོ། །ཞེས་གསུངས་པས་ཀྱང་སྒྱུ་ལུས་ཀྱི་སྒྲུབ་གཞི་གསལ་བར་བསྟན་ཏོ། །སྲོག་འཛིན་གྱི་རླུང་འོད་ཟེར་ལྔ་པ་ལས་ནང་གི་འབྱུང་བ་ཕྲ་བ་ལྔ་གྲུབ་པ་དང་དེ་ལས་ནང་གི་འབྱུང་བ་རགས་པ་ལྔ་དང་དེ་ལས་ཕྱིའི་འབྱུང་བ་རགས་པ་ལྔ་ལ་འབྲེལ་བ་ཞིག་ཡོང་གིན་ཡོད་པ་མིན་ནམ། ལས་ལ་ལུས་ངག་གི་ལས་ཡོད་ཀྱང་གཙོ་བོ་སེམས་ཀྱི་སྟེང་ནས་སེམས་བཏུལ་མ་བཏུལ་གྱི་དབང་གིས་བདེ་སྡུག་གི་ཚོར་བ་འདྲེན་པའི་རྐྱེན་དུ་འགྲོ་བ་རྣམས་ལས་ཀྱི་དབང་གིས་གྲུབ་པ་ཡིན། ཇི་སྲིད་དུ་སྒྱུ་མ་ལྟ་བུའི་ཏིང་ངེ་འཛིན་གྱིས་རང་གི་བདག་ཉིད་མ་མཐོང་བ་དེ་སྲིད་དུ། སྲིད་པའི་འཁོར་ལོར་འཇུག་ཅེས་གསུངས་པའི་འཁོར་བར་འཇུག་པ་འདི་ལ་འཁོར་བར་ཉོན་མོངས་པའི་གཞན་དབང་གིས་གནས་པའམ་འཁྱམས་པ་དང༌། འཁོར་བའི་བག་ཆགས་རྒྱུན་མི་འཆད་དུ་འཇུག་པ་གཉིས་སོ། །དང་པོ་ལྡོག་པ་ལ་རང་བཞིན་གྱིས་སྟོང་བཞིན་དུ་རང་བཞིན་གྱིས་གྲུབ་པར་སྣང་བའི་སྒྱུ་མ་ལྟ་བུའི་ཏིང་ངེ་འཛིན་དགོས་པ་ནི། སྔགས་དང་ཕར་ཕྱིན་ཐུན་མོང་བའི་སྒྱུ་མ་ལྟ་བུའི་ཏིང་ངེ་འཛིན་ནོ། །ཞེས་པ་ནས། གང་ཟག་ཏུ་ཐ་སྙད་བཏགས་པའི་བཏགས་དོན་རླུང་སེམས་མ་ཡིན་ཀྱང༌། དེ་འདོགས་པའི་གཞི་སེམས་ཅན་གྱི་གཉུག་མའི་ལུས་ངོས་གཟུང་བར་བཞེད་པ་ཡིན་ནོ། །ཤེས་པ་གང་ཟག་གི་མཚན་གཞི་མིན་ནམ་བསམ་པ་སྐབས་རེར་དྲན་སྲིད་པ་ཡིན། སྒོ་ལྔའི་དབང་ཤེས་རྣམས་སྐྱེ་བ་རེ་རེ་བླངས་སྐབས་འགགས་ནས་རྟེན་གསར་པ་རེ་ལ་དབང་ཤེས་རེ་གྲུབ་པ་དང་། གསོན་པའི་སྐབས་ལ་ཡང་དབང་པོ་ལ་སྐྱོན་ཤོར་ན་དབང་ཤེས་མེད་པར་འགྱུར་བས་དེ་དག་བདག་གི་མཚན་གཞི་ལ་འཇོག་མི་ཐུབ་པ་གསལ་པོ་ཡིན། དེ་ལྟར་ཤེས་པའི་རིགས་ཕར་དེད་ན་མཐར་ཐུག་གཉུག་མ་ལྷན་ཅིག་སྐྱེས་པའི་འོད་གསལ་གྱི་སྟེང་ལ་འབབ། འོད་གསལ་དེ་བདག་གི་མཚན་གཞི་ལ་བཞག་པ་ཡིན་ན་འོད་གསལ་གྱིས་སེམས་ཀྱི་དེ་ཁོ་ན་ཉིད་མངོན་སུམ་དུ་མཐོང་སྟེ་ཟག་མེད་ཀྱི་བློར་གྱུར་སྐབས། སྤང་བྱའི་ཤེས་སྒྲིབ་ཀྱི་བག་ཆགས་གང་དུ་འཇོག་མི་འཇོག་སོགས་མི་བདེ་བ་མང་པོ་ཡོད།

རྡོ་རྗེ་འཕྲེང་བ་ལས་ཀྱང༌། སྙིང་པོར་གྱུར་པ་རང་སྲོག་ལས། །ཞེས་པ་ནས། རླུང་སེམས་ཙམ་གྱི་ལུས་སུ་ཟད་པས་དེ་ལས་ངོ་བོ་ཐ་དད་པའི་གཉུག་མའི་ལུས་མེད་པར་སྟོན་པ་ཡིན་གྱི། ཕྱི་རོལ་མེད་པ་དང༌རྣམ་སྨིན་གྱི་ལུས་རགས་པ་རྣམས་སེམས་ཅན་གྱི་ལུས་མིན་ཞེས་སྟོན་པ་མིན་ནོ། །ཀུན་མཁྱེན་བླ་མ་འཇམ་དབྱངས་བཞད་པའི་ཁྲིད་ཡིག་ཅིག་གི་ནང་ལ། གདགས་གཞི་ཕྲ་བ་ལ་བརྟེན་ནས་བཏགས་པའི་གང་ཟག་ཕྲ་བ་དང་། གདགས་གཞི་རགས་པ་ལ་བརྟེན་ནས་བཏགས་པའི་གང་ཟག་རགས་པ་གཉིས་བཤད་ནས་གང་ཟག་རྒྱུད་ཐ་དད་པ་གཉིས་སུ་ཐལ་བའི་སྐྱོན་མེད། རགས་པའི་རླུང་སེམས་ལ་བརྟེན་ནས་བཏགས་པའི་ང་ཡིས་བྱ་བ་བྱས་པའི་སྐབས་ལ་ཕྲ་བའི་ང་དེ་མངོན་དུ་མ་གྱུར་པར་བག་ལ་ཞ་ནས་ཡོད་པར་གསུངས། འདི་ལྟར་སེམས་ཅན་གྱི་ལུས་ནི་གཉིས་ཏེ། གནས་སྐབས་པ་དང༌། གཉུག་མ་བའི་ལུས་སོ། །ཞེས་པ་ནས། མགོ་དང་རྐང་པ་སོགས་དབང་པོ་ཚང་བའི་ལུས་རགས་པ་ནི་དང་པོ་མངལ་དུ་ཉིང་མཚམས་སྦྱར་བ་ལ་སོགས་པའི་སྐབས་སུ་མ་སྐྱེས་ཀྱང༌། ཞེས་པ་ནས། ཆུ་ལ་ཚ་བ་བཞིན་ནོ། །ལུས་རགས་པ་དེ་གནས་སྐབས་པ་ཡིན་པས་ཆུ་ལ་ཚ་བ་བཞིན་ནོ། །རླུང་སེམས་ཀྱི་ལུས་ནི། གནས་སྐབས་དེ་རྣམས་ཐམས་ཅད་དུ་ཡང་མི་ལྡོག་པས་གཉུག་མའི་ལུས་ཏེ། ཆུ་ལ་གཤེར་བ་བཞིན་ནོ། །ཆུ་ནམ་ཡོད་ན་གཤེར་བའི་རང་བཞིན་དུ་ཡོད་པ་བཞིན་གཉུག་མ་ལྷན་ཅིག་སྐྱེས་པའི་འོད་གསལ་ནམ་དུ་ཡང་མི་ལྡོག་པ་གཏན་དུ་ཡོད་པའི་དོན་ཡིན། ད་ལྟ་གཟུགས་ལུས་རགས་པའི་སྐབས་སུ་ཡང་གཉུག་མའི་ལུས་ནི་རླུང་སེམས་ཙམ་ཞིག་གི་ལུས་ཡིན་པས། ལུས་རགས་པ་ནི་དེའི་གནས་ཁང་དང་འདྲའོ། །ཡོད་ན་མངོན་གྱུར་དུ་ཡོད་དགོས་གསུངས་པ་ཡིན་ན་ཅུང་ཙམ་མི་བདེ་བ་ཡོད། ཡིན་ན་ཡང་། རྫོགས་ཆེན་གྱི་གཞུང་གི་ནང་ལ་ཤེས་པ་མཐའ་དག་ལ་འོད་གསལ་གྱི་རིག་ཆས་ཁྱབ་ཅེས་གསུངས་པའི་སྟེང་ནས་མངོན་གྱུར་ཅེས་པའི་དོན་ལ་བསམ་བློ་ཅུང་ཙམ་གཏོང་རྒྱུ་ཡོད། དེ་ལྟར་གསུངས་པ་ལ་དགོས་པ་གཞན་ཡང་ཡོད་མོད་ཀྱང༌། གཙོ་བོ་ནི་སྒྱུ་མའི་ལྷ་སྐུ་གང་ལས་སྒྲུབ་པའི་གཞི་གཉུག་མའི་ལུས་ངོས་འཛིན་པའི་ཕྱིར་ཡིན་ནོ།།

དེའི་སེམས་ནི་དབང་ཤེས་མིན་གྱི། ཞེས་པ་ནས། སྲོག་འཛིན་དང༌། སྲོག་འཛིན་དེ་ལ་ཡང་ཕྲ་རགས་གཉིས་ལས་སྲོག་འཛིན་ཤིན་ཏུ་ཕྲ་བའོ། །དེ་ཙམ་ལས་གྲུབ་པའི་གཞི་དུས་ཀྱི་སེམས་ཅན་གྱི་ལུས་རྐང་ལག་ལ་སོགས་པའི་རྣམ་པ་ཅན་ནི་བར་དོ་དང༌། རྨི་ལམ་གྱི་ལུས་ཁྱད་པར་བའམ་རྨི་ལམ་གྱི་ལུས་ལོགས་སུ་སྣང་བ་རྣམས་སོ། །
ཞེས་པ་ནས། གཉིས་པ་དེ་ལ་བརྟེན་ནས་སྒྱུ་ལུས་སྒྲུབ་པའི་ཚུལ་བཤད་པ་ལ་གསུམ། ཡབ་སྲས་གཉིས་ཀྱི་གཞུང་ལས་ཇི་ལྟར་འབྱུང་བ་བཤད་པ་དང༌། ཞེས་པ་ནས། རིམ་ལྔ་ལས། དེ་ཉིད་རླུང་དང་ཡང་དག་ལྡན། །ལམ་དུས་སུ་ཡང་འོད་གསལ་འགགས་ནས་ལུགས་ལྡོག་གི་སྣང་མཆེད་ཐོབ་གསུམ་གྱི། རྣམ་ཤེས་གསུམ་པོ་སླར་ཡང་ནི། །རྣལ་འབྱོར་པ་ཡི་ལུས་སུ་འབྱུང༌། །སྒྱུ་མའི་ལུས་ཞེས་དེ་ལ་བཤད། །ཅེས་པ་ལ་ཡེ་ཤེས་རྡོ་རྗེ་ཀུན་ལས་བཏུས་པའི་རྣམ་བཤད་དང་རིམ་ལྔ་གསལ་སྒྲོན་དང་རིམ་ལྔ་གདན་རྫོགས་ཀྱི་དམར་ཁྲིད་སོགས་ལྟར་ན། ལུགས་ལྡོག་གི་སྣང་བ་གསུམ་པོ་ཤར་ནས་ཡོང་བའི་སྐབས་ལ་རླུང་སེམས་ཙམ་གྱི་སྒྱུ་མའི་ལུས་གྲུབ་ཅེས་འགྲེལ། དེ་བས་འདི་ལྟར་འགྲོ་བ་ཀུན། །སྒྱུ་མ་ལྟ་བུར་འདིར་བཤད་དེ། །སྒྱུ་མ་ལྟ་བུའི་ཏིང་འཛིན་གནས། །
ཐམས་ཅད་དེ་དང་འདྲ་བར་མཐོང༌། །ཞེས་སོ། །ཕྱིའི་སྣོད་ཀྱི་བཀོད་པ་དེ་དག་ཀྱང་ཤིན་ཏུ་ཕྲ་བའི་རླུང་སེམས་ཀྱི་དབང་ལས་ཤར་བ་ཡིན་པས། རྒྱུའི་ཆ་ནས་ཐམས་ཅད་དེ་དང་འདྲ་བར་གསུངས་པ་ལས་གཞན་བསམ་བློ་གཏོང་ས་ཅང་མེད། ཆག་འགྱུར་ལས། རླུང་དང་ཡང་དག་ལྡན་པ་ཡི། །ཞེས་པ་ནས།

སྣོད་ཐམས་ཅད་ཀྱང་རང་གི་སྒྱུ་ལུས་དང་འདྲ་བར་མཐོང་བ་ནི། དེ་ཐམས་ཅད་ཀྱང་རླུང་དང་སེམས་ཀྱི་རྣམ་འཕྲུལ་དུ་མཐོང་བའོ། །སེམས་ཉིད་ཀྱིས་ནི་སེམས་ཅན་འཇིག་རྟེན་དང༌། །སྣོད་ཀྱི་འཇིག་རྟེན་ཤིན་ཏུ་སྣ་ཚོགས་འགོད། །ཅེས་གསུངས་པ་ལྟར། སྣོད་བཅུད་ཐམས་ཅད་མཐར་གཏུགས་ན་སེམས་ཀྱིས་བྱས། སེམས་ཀྱང་མཐའ་དེད་ན་རགས་པ་གློ་བུར་བའི་སེམས་ཐམས་ཅད་ཕྲ་བ་གཉུག་མའི་སེམས་ཀྱིས་བྱས་པ་ཡིན། མདོར་ན། འཁོར་འདས་ཐམས་ཅད་རླུང་སེམས་ཀྱི་རྣམ་འཕྲུལ་དུ་གསུངས་པས། སེམས་བཏུལ་ན་ཐར་པ་ཐོབ་པ་དང་མ་བཏུལ་ན་འཁོར་བར་འཁོར་བ་ཡིན། སྤྱོད་བསྡུས་ལས་གསུངས་ཚུལ་ནི། རང་གི་སེམས་ཡང་དག་པ་ཇི་ལྟ་བ་བཞིན་ཡོངས་སུ་ཤེས་པ་ཞེས་བྱ་བ་ཕུང་པོ་དང༌། ཞེས་པ་ནས། དེ་རྣམས་དཔེས་བདག་ལ་བྱིན་གྱིས་བརླབ་པའི་མན་ངག་ཡེ་ཤེས་ཙམ་གྱིས་ཡིད་ཀྱི་རང་བཞིན་གྱི་ལྷའི་སྐུ་རྫོགས་པར་འགྱུར་བ་ཤེས་པར་མི་འགྱུར་རོ། །ཡེ་ཤེས་ཙམ་གྱི་ཞེས་བཤད་ན་ཡེ་ཤེས་ཀྱི་སྐུ་ལ་གོ །ཡེ་ཤེས་ཙམ་གྱིས་ཞེས་བཤད་ན་སེམས་དབེན་གྱི་ཡེ་ཤེས་ལ་སྦྱོར། དེ་བས་ན་ངས་རྣལ་འབྱོར་གྱི་རྒྱུད་ཀྱི་རྗེས་སུ་འབྲངས་ནས། ཞེས་པ་ནས། ནམ་མཁའ་དང་མཉམ་པའི་ངོ་བོ་ཉིད་དོན་དམ་པའི་བདེན་པ་དང་འདྲ་བར་རེག་པར་དཀའ་བའོ། །གཉུག་མ་ལྷན་ཅིག་སྐྱེས་པའི་འོད་གསལ་ནི་སྟོང་ཉིད་མངོན་སུམ་དུ་རྟོགས་པ་ལྟ་བུའི་ཡུལ་སྣང་ཅན་གསུངས་པ་དེ་ཡིན། དེ་ལྟ་མོད་ཀྱི་སྣང་བ་ཙམ་གྱི་སྣང་བ་གསུམ་པོ་རླུང་ལ་བརྟེན་པར་གྱུར་པ་དང༌། ཐུན་མོང་དུ་གྱུར་པས་ཡང་བ་སྟེ། དེས་ན་རླུང་གིས་རྣམ་པར་ཤེས་པ་བཅིངས་པ་ཡིན་ནོ།།

དེ་ནས་ཤེས་རབ་དང༌ཐབས་ཀྱི་སྣང་བ་གཉིས་འོད་ཟེར་དང་བཅས་ཤིང༌། ཞེས་པ་ནས། ལུས་རགས་པ་ལས་ལོགས་སུ་ཕྱེ་ནས་ལུས་ཀྱི་ཕྱི་རོལ་ལམ། ནང་གང་དུ་འདོད་པ་དེར་འགྲོ་བའི་དོན་ནོ། །སྒྱུ་མའི་སྐུ་ལུས་རགས་པ་ལས་གོ་ས་ལོགས་སུ་ཕྱེ་ནས་ཕུང་པོ་རྙིང་པ་ལས་ཕྱི་རོལ་ནས་ཕྱོགས་བཅུའི་ཞིང་རབ་འབྱམས་ལ་འགྲོ་བ་དང་། ཡང་། ཕུང་པོ་རྙིང་པ་ལ་ཚུར་ཞུགས་ནས་རྟེན་ཕུང་པོ་རྙིང་པ་དེའི་ནང་དུ་ཡེ་ཤེས་སེམས་དཔའི་ཚུལ་དུ་གནས་པ་ཞིག་ཡོད། དོན་འདི་སྤྱོད་བསྡུས་ལས། རྣམ་ཤེས་འཕོ་བའི་མདོ་ལས་ཀྱང་གསལ་བར་གསུངས་ཏེ། ཞེས་པ་ནས། དེ་ཉིད་བསྒོམས་པས་འཐོབ་པར་འགྱུར། །ཞེས་གསུངས་པ་སྤྱོད་བསྡུས་སུ་སྒྱུ་ལུས་ཀྱི་སྐབས་སུ་དྲངས་པས་ཀྱང༌རྒྱུད་སྡེ་འོག་མ་རྣམ་སྣང་མངོན་བྱང་གི་རྒྱུད་ཚིག་དེས་སྒྱུ་ལུས་སྒྲུབ་ཚུལ་མ་བསྟན་ཀྱང༌། ཞེས་པ་ནས། རྗེ་རིན་པོ་ཆེའི་ཞལ་ནས། རྣམ་དག་བསམ་པ་དེ་ཡིས་དྲངས་པ་ཡི། །དྲན་དང་ཤེས་བཞིན་བག་ཡོད་ཆེན་པོ་ཡིས། །བསྟན་པའི་རྩ་བ་སོ་སོར་ཐར་པ་ལ། །སྒྲུབ་པ་སྙིང་པོར་བྱེད་པར་བྱིན་གྱིས་རློབས། །རང་ཉིད་སྲིད་མཚོར་ལྷུང་བ་ཇི་བཞིན་དུ། །མར་གྱུར་འགྲོ་བ་ཀུན་ཀྱང་དེ་འདྲ་བར། །མཐོང་ནས་འགྲོ་བ་སྒྲོལ་བའི་ཁུར་འཁྱེར་བའི། །བྱང་ཆུབ་སེམས་མཆོག་འབྱོངས་པར་བྱིན་གྱིས་རློབས། །སེམས་ཙམ་བསྐྱེད་ཀྱང་ཚུལ་ཁྲིམས་རྣམ་གསུམ་ལ། །གོམས་པ་མེད་ན་བྱང་ཆུབ་མི་འགྲུབ་པར། །ལེགས་པར་མཐོང་ནས་རྒྱལ་སྲས་སྡོམ་པ་ལ། །བརྩོན་པ་དྲག་པོས་སློབ་པར་བྱིན་གྱིས་རློབས། །ལོག་པའི་ཡུལ་ལ་གཡེང་བ་ཞི་བྱེད་ཅིང་། །ཡང་དག་དོན་ལ་ཚུལ་བཞིན་དཔྱོད་པ་ཡི། །ཞི་གནས་ལྷག་མཐོང་ཟུང་དུ་འབྲེལ་བའི་ལམ། །མྱུར་དུ་རྒྱུད་ལ་སྐྱེ་བར་བྱིན་གྱིས་རློབས། །ཞེས་གསུངས་པ་ལྟར། ཐར་པ་སྒྲུབ་པ་ཟེར་བ་ནང་གི་སེམས་རྒྱུད་ཀྱི་སྟེང་ནས་ཐར་པ་སྒྲུབ་པ་མ་གཏོགས་ཕྱི་རོལ་ནས་དག་ཞིང་ཞིག་ཏུ་སྐྱེས་ནས་ཐར་པ་བསྒྲུབ་དགོས་པ་མིན་པས། སེམས་རྒྱུད་འདུལ་དགོས་ཀྱི་ཡོད། སེམས་མ་དུལ་བར་བྱེད་པ་དེ་ཉོན་མོངས་ཡིན། དེའི་ཕྱིར་ཉོན་མོངས་མེད་པར་བྱས་ནས་སེམས་རྒྱུད་འདུལ་དགོས་ཀྱི་ཡོད། ཉོན་མོངས་མེད་པར་བྱེད་པའི་དངོས་ཀྱི་གཉེན་པོ་རྩ་བ་ལྟ་བུ་དེ་ལྷག་པ་ཤེས་རབ་ཀྱི་བསླབ་པ་བདག་མེད་རྟོགས་པའི་ཤེས་རབ་ཡིན། དེ་ཡང་། ང་རང་ཚོའི་ད་ལྟའི་བློ་བཞིན་དམིགས་པ་ལ་རྩེ་གཅིག་ཏུ་མི་གནས་པར་ཕྱི་དང་ནང་གི་ཡུལ་ལ་ཧ་ཅང་འཕྲོ་བའི་སེམས་ཤིག་གིས་དགེ་བའི་དམིགས་པ་གང་ཡིན་ན་ཡང་། གོམས་པ་མཐར་སོན་པ་མི་འོང་བ་ཡིན། དེར་བརྟེན། བདག་མེད་པའི་དོན་གོམས་པ་མཐར་ཕྱིན་པ་ལ་བདག་མེད་པའི་དོན་ལ་གོ་བ་ཆགས་པ་ཙམ་གྱི་བློ་དང་བདག་མེད་པའི་དོན་རྟོགས་པའི་བློ་ཙམ་མ་ཡིན་པར་བདག་མེད་པའི་དོན་གཏིང་ཕྱིན་པར་རྟོགས་པའི་རྩེ་གཅིག་པའི་ལྷག་པ་ཏིང་ངེ་འཛིན་གྱི་བསླབ་པ་ངེས་པར་དགོས། ཏིང་ངེ་འཛིན་དེ་ཡང་དྲན་པ་སྐྱོང་ཚུལ་གྱི་སྟེང་ནས་བསྒྲུབ་དགོས་པ་ཡིན། དྲན་པས་དམིགས་པ་ཐུར་རེ་བཟུང་ནས་ལྷན་ནེར་འདུག་པའི་བར་ཆད་བྱིང་རྒོད་གཉིས་ཀྱིས་བྱེད་ཀྱིན་ཡོད། བྱིང་རྒོད་གཉིས་ཀྱི་གཉེན་པོ་དྲན་ཤེས་བཞིན་གཉིས་ཀྱིས་བྱེད་ཀྱིན་ཡོད། སྤྱིར་བཏང་སྒོ་གསུམ་བག་མེད་རྒྱ་ཡན་དུ་བཏང་བ་ཞིག་གིས་དྲན་པ་བསྟེན་པ་དཀའ་མོ་ཡིན། ཀུན་ལ་ཕན་པའི་རང་བཞིན་ཅན་གྱི་བཟང་པོའི་ཡོན་ཏན་ལ་རང་དབང་དགོས། རང་ཡང་མཐར་མ་རུང་བར་བྱེད་པ་དང་གཞན་ཡང་ཕུང་བའི་རིགས་ལ་བག་ཡོད་བསྟེན་དགོས། རང་དབང་ཞེས་སྤྱིར་གློད་ནས་བཞག་པ་དེ་ཚོ་གློད་ཐག་ཆོད་ནས་བར་སྐབས་ཤིག་ནས་བྱེད་སྟངས་མ་ཤེས་པ་ཞིག་ཏན་ཏན་ཡོང་ངེས།

དེ་ལས་ཐབས་མཁས་ལ་ཐུགས་རྗེ་ཆེན་པོ་དང་ལྡན་པའི་སྟོན་པ་བཀའ་དྲིན་ཅན་ལ་སྙིང་ཁོང་རུས་པའི་གཏིང་ནས་དད་པ་ཡོད་རུང་མེད་རུང་། རྒྱུ་འབྲས་ཀྱི་རྣམ་གཞག་ཇི་མ་ཇི་བཞིན་ཤེས་རུང་མི་ཤེས་རུང་། ངན་སོང་ལ་སེམས་གཏིང་ནས་ཡིད་ཆེས་ཡོད་རུང་མེད་རུང་། ང་ཚོ་བོད་པས་འདི་བྱེད་རུང་གི་མ་རེད། འདི་བྱས་ན་སངས་རྒྱས་ཀྱི་དགོངས་པ་དང་འགལ་བའི་སྐྱོན་དང་། ངན་སོང་ལ་འགྲོ་ཟེར་ནས་བག་ཡོད་སྟེན་གྱིན་འདུག །བག་ཡོད་བསྟེན་པ་དེས་མི་ཚེ་འདི་སྐྱིད་པོ་ཡོད་པས། ཚུལ་ཁྲིམས་ཀྱིས་མ་རུང་བའི་ཉེས་སྤྱོད་སྡོམ་པ་དང་གཉེན་པོ་བསྟེན་པ་གལ་ཆེན་པོ་ཡིན། སྤྱིར་ཆོས་བྱེད་མཁན་ཞིག་ཡིན་ཕྱིན་ཆད་མི་དགེ་བཅུ་སྤོང་གི་ཚུལ་ཁྲིམས་ཀྱི་སྟེང་ནས་ཆོས་ཀྱི་རྨང་གཞི་འཇོག་དགོས། སྒོས་ཁྱིམ་ནས་ཁྱིམ་མེད་པར་རབ་ཏུ་བྱུང་བ་ཚོས་དེ་བས་ཀྱང་དགེ་ཚུལ་སློང་གི་རྟགས་ཆ་ལུགས་འཆང་བའི་རྗེས་ལ། ང་བཅོམ་ལྡན་འདས་ཀྱི་རྗེས་འབྲང་དཀྱིལ་འཁོར་ནང་མའི་གྲས་ཡིན་བསམས་པའི་ཐོག་ནས། སོ་སོས་སྤོབས་པ་དང་བཅས་ཏེ་འགན་ཁུར་ཞིག་བླངས་ནས་བག་ཡོད་བསྟེན་པ་གལ་ཆེན་པོ་ཡིན། ཡང་སྒོས། འཇམ་མགོན་བླ་མ་ཙོང་ཁ་པ་ཆེན་པོའི་བསྟན་པའི་རྗེས་འཇུག་ཚོས། གུང་ཐང་ཚང་གིས། ཕྱི་རུ་ཉན་ཐོས་སྤྱོད་པས་ཞི་ཞིང་དུལ། །ནང་དུ་རིམ་གཉིས་རྣལ་འབྱོར་གདེང་དང་ལྡན། །མདོ་སྔགས་ལམ་བཟང་འགལ་མེད་གྲོགས་སུ་འཁྱེར། །བློ་བཟང་རྒྱལ་བའི་བསྟན་པ་རྒྱས་གྱུར་ཅིག །ཅེས་གསུངས་པ་ལྟར། ཕྱི་འདུལ་བའི་ཀུན་སྤྱོད་རྣམ་པར་དག་པ་ལ་གནས་པའི་ཐོག་ནས་ནང་བྱམས་སྙིང་རྗེ་བྱང་ཆུབ་ཀྱི་སེམས་ལ་ཉམས་ལེན་གྱི་མཐིལ་དུ་བཟུང་། གསང་བ་རྒྱུད་སྡེ་བཞི་སྤྱི་དང་ལྷག་པར་རྣལ་འབྱོར་བླ་མེད་ཀྱི་བསྐྱེད་རྫོགས་ཀྱི་ལམ་ཡོངས་སུ་རྫོགས་པ་ལ་གོ་བ་ཆགས་པའི་སྟེང་ནས་ཉིན་རེ་བཞིན་དུ་ཤར་སྒོམ་དང་འབྲེལ་ལམ་ཡོངས་རྫོགས་ལ་དམིགས་རྣམ་སྐྱོང་ཐུབ་ན་འཇམ་མགོན་བླ་མ་ཙོང་ཁ་པའི་བསྟན་པ་དང་མཇལ་བའི་ལག་རྗེས་བཞག་པ་ཡིན། དེར་བརྟེན། ཁྱིམ་ནས་ཁྱིམ་མེད་པར་རབ་ཏུ་བྱུང་སྟེ། གྲྭ་ས་གྲྭ་ཚང་ལ་ཞུགས་པ་ཚོས་འགྲིག་ལམ་ཀུན་སྤྱོད་འཁུར་བ་ཧ་ཅང་གལ་ཆེན་པོ་ཡིན། དེ་སྔ་སྤྱིར་ང་རང་ཚོའི་བོད་ལ་དད་པ་དག་སྣང་ཧ་ཅང་ཤུགས་ཆེན་པོ་ཡོད་ནའང་། འགྲིག་དམ་པོ་དང་ཀུན་སྤྱོད་ཡག་པོ་ཡོད་ན་མི་འདྲ་བ་ཞིག་ལ་རྩི་བཞིན་འདུག །དཔེར་ན། རྒྱུད་པ་གྲྭ་ཚང་ཟེར་སྐབས་ཚང་མས་བསྟོད་བསྔགས་བྱེད་ཀྱིན་འདུག །ནང་གི་རྟོགས་པའི་ཡོན་ཏན་སུས་ཀྱང་མི་ཤེས། ཡིན་ན་ཡང་། ཕྱིའི་འགྲོ་སྟངས་སྡོད་སྟངས་དཔེར་ན། གཟན་གྱོན་སྟངས་ཚུན་ཆད་ཞི་ཞིང་དུལ་བ་འགྲིག་ལམ་དམ་པོ་ཡོད་པས་མིས་མཐོང་འཇོག་གིན་ཡོད། དེ་བཞིན་མངའ་དྭགས་རྒྱལ་གསུམ་དབྱར་གནས་ལ་ཆོས་འཁོར་རྒྱལ་ལ་འཛོམས་པའི་སྐབས་ལ་གཙོ་བོ་ཆོས་འཁོར་རྒྱལ་གྱིས་གནང་གིན་ཡོད། ཆོས་འཁོར་རྒྱལ་སྐུ་བཅར་གྲྭ་ཚང་གི་བཟོ་ལྟ་བུ་ཡིན་པས་འགྲིག་ཧ་ལས་པའི་དམ་པོ་མེད་ཚོད་འདུག །དྭགས་པོ་གྲྭ་ཚང་ཧ་ལས་པའི་འགྲིག་དམ་པོ་ཧ་ཅང་ཡག་པོ་ཡོད་པས་བསྟོད་བསྔགས་གཏོང་གིན་ཡོད། དེ་རིང་ཁ་སང་སྤྱིའི་ཆ་ནས་ཆོས་ལ་མཐོང་ཅུང་ཙམ་ཆུང་དུ་ཕྱིན་པའི་བཟོ་ལྟ་བུ་ཞིག་འདུག །

ང་ཚོ་བཙན་བྱོལ་བ་ཆགས་ནས་ལོ་བཞི་བཅུའི་རིང་གི་དྲུག་ཅུའི་ནང་དང་བདུན་ཅུའི་མགོ་སྟོད་ལ་བལྟས་ན། དེ་རིང་ཁ་སང་ང་ཚོའི་སྤྱི་ཚོགས་ནང་ལ་ནང་ཆོས་ལ་ཕལ་ཆེར་མཐོང་ཅུང་ཙམ་ཆེ་རུ་ཕྱིན་པའི་བཟོ་འདྲ་ཞིག་འདུག །ལྷན་པ་དམར་སེར་ཚུན་ཆད་ལ་དག་སྣང་མོས་གུས་བྱས་ཟེར་བ་དཀའ་མོ་ཡིན། མ་གཞི་ངན་ལང་ལ་བཏང་ན་ཡག་པོ་མི་འདུག །ཕྱིན་ཅི་ལོག་བྱེད་མཁན་ཚོ་ལ་སྐྱོན་བརྗོད་ཤུགས་ཆེ་ཞིག་བྱས་ན་གཟབ་གཟབ་བྱེད་ཀྱི་རེད། གཞན་སྣང་བ་ལྟ་བུ་དག་ན་ཡག་པོ་མི་འདུག །
དཔེར་ན། ཐེ་ལན་ན་གྲྭ་པ་ལ་མཐོང་ཆེན་པོ་ཡོད་ན་ཡང་གྲྭ་པ་རེ་འགས་ཞབས་འདྲེན་བྱེད་ཀྱིན་འདུག །དགོན་པ་གྲྭ་ཚང་གི་འགྲིག་ལམ་དོག་པ་དང་ག་དུས་ཡིན་ན་ཡང་། ཅུང་ཞེ་འཚེར་འཚེར་བྱེད་དགོས་པ་དེ། རང་ཉིད་ཀྱིས་རྣམ་མཁྱེན་སྒྲུབ་པའི་ཐབས་ལ་བཀྲི་དགོས་པ་ཞིག་གི་ཆེད་རེད་མ་གཏོགས། དོན་མེད་དགོས་མེད་ལ་དབང་ཡོད་ཀྱིས་ཁྲིམས་བསྡམས་པ་ཞིག་མིན་པས། གྲྭ་ས་གྲྭ་ཚང་ལ་ཞུགས་ཚར་ན་སྤྱིར་ཆོས་འདུལ་བའི་ཁྲིམས། སྒོས་དགེ་འདུན་གྱི་ནང་ཁྲིམས་སོགས་དང་དུ་བླངས་ནས་བྱེད་དགོས། རང་རང་སོ་སོ་ལ་ཡང་དེས་ཕན་པ་རེད། སྤྱི་ཚོགས་ནས་ཀྱང་དགེ་འདུན་ལ་མཐོང་སླེབས་པར་དེས་ཕན། གཞན་བར་སྐབས་བལ་ཡུལ་དུ་ཡོད་པ་འགའ་ཤས་མིས་ཚད་འཇོག་ས་ལ་རྩི་བཞིན་འདུག །སྐྲ་རིང་པོ་བཞག །ཕུ་ཐུང་གོན། རྐང་ཐུང་གོན། མིག་ཤེལ་ནག་པོ་ཞིག་བརྒྱབ། སྡུག་ས་ནས་རྒྱབ་ལོགས་ལ་བུད་མེད་བཞག་ནས་སྦག་སྦག་བཏང་སྟེ་ཕར་རྒྱུག་ཚུར་རྒྱུག་བྱས་ནས་འགྲོ་བཞིན་འདུག་ཅེས་ཤོད་ཀྱིན་འདུག །བོད་ནས་ཡོང་མཁན་ཁ་ཤས་བལ་ཡུལ་ལ་སླེབས་སྐབས་ལོག་ལྟ་སྐྱེ་གྲབས་བྱེད་ཀྱིན་འདུག་ཟེར། དེ་ལ་བལྟོས་ན་གདན་ས་ཆེན་པོ་ཚོའི་ནང་ལ་ཡོད་པ་ཚོ་ཡག་པོ་འདུག །ད་དུང་ཡང་ང་རང་ཚོ་ཚང་མས་གཟབ་གཟབ་བྱེད་དགོས། མཐུན་རྐྱེན་ཅུང་ཙམ་ཆེ་རུ་ཕྱིན་པའི་སྐབས་ལ་རྒྱས་སྤྲོས་བྱེད་པ་དང་། རྒྱས་སྤྲོས་ཀྱི་ཐོག་ནས་མི་མཛེས་པ་ཡོང་བའི་ཉེན་ཁ་ཏན་ཏན་ཡོད། སྔ་མོར་གདན་ས་ལ་བསྡད། དེ་ནས་ཕྱི་རྒྱལ་ལ་ཡུན་རིང་པོར་བསྡད་མྱོང་མཁན་དེ་ཚོར། བར་སྐབས་གདན་ས་ལ་འགྱུར་བ་ལྟ་བུ་གང་འདྲ་སོང་འདུག་ཅེས་སྐད་ཆ་འདྲི་བཞིན་ཡོད། རྒྱུ་ཅ་ལག་ལ་དང་དོད་ཆེ་རུ་འགྲོ་བཞིན་འདུག་ཟེར་མཁན་ཁ་ཤས་བྱུང་། ང་ཚོའི་དགོན་པ་གྲྭ་ཚང་ཆོས་ངོམ་ས་རེད་མ་གཏོགས་རྒྱུ་ངོམ་ས་མ་རེད། རྒྱུ་ངོམ་འདོད་ན་གྲོང་ཁྱེར་ཆེན་པོ་འདྲ་ཞིག་གི་ནང་ལ་བསྡད་ནས་ཚོང་བརྒྱབ། དེ་ནས་རྒྱུ་ངོམས་ན་མཐོང་འདྲ་ཞིག་སླེབ་ཀྱི་རེད། ཁྱིམ་ནས་ཁྱིམ་མེད་པར་རབ་ཏུ་བྱུང་སྟེ་འདུལ་བའི་ཆ་ལུགས་འཆང་བ་ཞིག་གིས་རྒྱུ་ཅ་ལག་ལ་དང་དོད་མི་བྱེད་པ་གལ་ཆེན་པོ་ཡིན། ལྟོ་ཆས་ལ་གྱོང་བཏང་ན་མི་འགྲིག་པས། གཟུགས་པོའི་བཅུད་གསོ་བའི་ཟ་མ་ཞིམ་པོ་ཟ་དགོས། མགོ་མཁན་པོ་དགེ་བསྐོས་དཔེ་ཁྲིད་དགེ་རྒན་ཚོའི་ཐོག་ནས་བསླབ་བྱ་ཡང་ཡང་རྒྱག་དགོས།

དེ་ལྟར་ལམ་བསླབ་པ་གསུམ་གྱི་ཚུལ་ཁྲིམས་ཀྱི་བསླབ་པས་བག་ཡོད་བསྟེན་ཏེ་དྲན་ཤེས་ཀྱི་སྦྱོང་བརྡར་གཞི་ནས་འགོ་ཚུགས་ཡོང་གིན་ཡོད། ཉིན་ཞག་ཕྲུགས་གཅིག་ལ་སྒོ་གསུམ་ལ་དྲན་ཤེས་བསྟེན་པའི་གོམས་པ་ཡར་རྒྱས་ཕྱིན་ན་དེ་ནས་རྩེ་གཅིག་པའི་ཏིང་ངེ་འཛིན་གྲུབ་ཡོང་སྐབས། བདག་མེད་པའི་དོན་ལྟ་བུའི་དམིགས་པ་ཞིག་ལ་དཔྱད་ན། བཞག་ན་གཡོ་མེད་རི་ཡི་དབང་པོ་བཞིན། །བཏང་ན་དགེ་བའི་དམིགས་པ་ཀུན་ལ་འཇུག །ལུས་སེམས་ལས་སུ་རུང་བའི་བདེ་ཆེན་འདྲེན། །ཞེས་གསུངས་པ་ལྟར། ཏིང་ངེ་འཛིན་གྱི་ཉམས་ལེན་བྱས། དེ་ནས་ཤེས་རབ་ཀྱི་ཉམས་ལེན་བྱས་པ་ཡིན་ན། དངོས་གནས་ལ་ཐར་པ་ཐོབ་ཐུབ་པ་ཞིག་འོང་། རང་ཉིད་སྲིད་མཚོར་ལྷུང་བ་ཇི་བཞིན་དུ། །ཞེས་གསུངས་པ་ལྟར། རང་ཉིད་འཁོར་བར་འཁོར་བའི་གནས་ཚུལ་ཇི་བཞིན་དུ་ནམ་མཁའི་མཐས་གཏུགས་པའི་སེམས་ཅན་གཞན་ལ་བསམ་བློ་བཏང་བ་ཡིན་ན། ཨ་ཙི། ཚང་མ་སྡུག་བསྔལ་མི་འདོད་པ་དང་། བདེ་བ་འདོད་པ་འདྲ་འདྲ། ནམ་མཁའི་མཐས་གཏུགས་པའི་སེམས་ཅན་ཞེས་པ་གྲངས་མེད་པ་དང་ཚད་མེད་པ་ཡིན་པས། དེ་དག་གི་བདེ་བ་དང་སྡུག་བསྔལ་ཧ་ཅང་གལ་ཆེན་པོ་ཡིན། སོ་སོ་གཅིག་པུའི་བདེ་བ་དང་སྡུག་བསྔལ་ལྟ་བུ་ཞིག་ཡིན། མདོར་ན། སྤྱོད་འཇུག་ལས། ཇི་སྲིད་ནམ་མཁའ་གནས་པ་དང་། །འགྲོ་བ་ཇི་སྲིད་གནས་གྱུར་པ། །དེ་སྲིད་བདག་ནི་གནས་གྱུར་ནས། །འགྲོ་བའི་སྡུག་བསྔལ་སེལ་བར་ཤོག །ཅེས་གསུངས་པ་ལྟར། གཞན་ཕན་གྱི་བསམ་བློ་ཞིག་གཏོང་ཐུབ་པ་ཡིན་ན། རང་ཉིད་འཚོ་བ་དེ་གཞན་གྱི་ཆེད་དང་གཞན་ལ་ཕན་འདོགས་པའི་ཆེད་ཡིན་བསམ་པ་ཞིག་རང་བཞིན་གྱིས་སྐྱེས་ཡོང་། དབུ་མ་རིན་ཆེན་ཕྲེང་བའི་ནང་ལ་གསུངས་པ་བཞིན། སྡུག་བསྔལ་བ་ལ་མི་བཟོད་པ་ཡོད་པ་དང་། མིར་སྐྱེས་པ་གོ་ཆོད་ཡོད་བསམ་པའི་ཡིད་ཚིམ་པ་ཞིག་གི་ངང་མི་ཚེ་བསྐྱལ་བ་ཡིན་ན་དུས་ཚོད་ལ་དངངས་སྐྲག་བྱེད་དགོས་དོན་མེད། དེ་ལྟ་བུའི་སེམས་བསྐྱེད་ནས་ཀྱང་ཕྱིན་དྲུག་སྤྱི་དང་ལྷག་པར་ཞི་ལྷག་གཉིས་ལ་བསླབ་དགོས། ཉམས་ལེན་དེ་དག་ང་ཚོས་ཉིན་རེ་བཞིན་དུ་བྱེད་ཀྱིན་ཡོད་པའི་སྐད་ཆ་ཡིན། གལ་ཆེ་ཤོས་བཅོམ་ལྡན་འདས་ཀྱི་རྗེས་འབྲང་ཁྱིམ་ནས་ཁྱིམ་མེད་པར་རབ་ཏུ་བྱུང་ནས་ཆོས་ཉམས་ལེན་བྱེད་མཁན་གྱི་མིང་ཞིག་ཡོད་པས། ཞབས་འདྲེན་མི་གཅིག་གིས་བྱས། མཚན་ཤས་དགེ་འདུན་སྤྱི་ལ་བྱུང་ན་མི་མང་པོས་དགེ་འདུན་ལ་དམིགས་ནས་སྡིག་གསོག་པའི་རྐྱེན་དུ་འགྲོ་བ་ཡིན་པས་ཚང་མས་གཟབ་གཟབ་བྱེད་དགོས།

གཉིས་པ་སྒྲུབ་ཚུལ་ཤིན་ཏུ་གསལ་བ་ཡོན་ཏན་དང་བཅས་པ་བཤད་པ་ནི། དེ་ལྟར་སྒྱུ་ལུས་འགྲུབ་པ་ལ་ནི། ཞེས་པ་ནས། རྣམ་ཤེས་ཀྱི་གནས་སྙིང་ག་ནས་རླུང་གི་བཞོན་པ་ཅན་གྱི་རྣམ་ཤེས་འདོན་པའི་དམིགས་པ་ཡང་དང་ཡང་དུ་བྱེད་པ་ཡིན་ལ། འཕོ་བ་དང་གྲོང་འཇུག་ཕུང་པོ་རྙིང་པ་ནས་རྣམ་ཤེས་འདོན་པ་ཙམ་ཡིན། སྒྱུ་མའི་ལུས་ཟེར་བ་དེ་རྣལ་འབྱོར་གྱི་སྟོབས་ཀྱིས་ཕུང་པོ་རྙིང་པ་དང་རྣམ་ཤེས་གཉིས་པོའི་འབྲེལ་ཐག་བཅད་ནས་ལུས་རགས་པ་ལ་བརྟེན་ནས་སྡོད་མི་དགོས་པ་ཞིག་ཏུ་གྱུར་ཡོང་སྐབས། ཕུང་པོ་རྙིང་པ་ལས་གོ་ས་ལོགས་སུ་གྲུབ་པ་དང་། ཡང་། རྣམ་སྨིན་གྱི་ལུས་ལ་རང་འཇགས་ཚུར་ཞུགས་ནས་སྒོ་ལྔའི་ཤེས་པ་མངོན་དུ་གྱུར་ཏེ་རྗེས་ཐོབ་ཀྱི་བྱ་བ་བྱེད་པ་ཡོང་གི་ཡོད་པས་མི་འདྲ་བ་ཞིག་འདུག །འཕོ་བ་བརྒྱབ་ནས་ཤེས་པ་སྤོར་མཁན་མང་པོ་ཡོད། བོད་ལ་ ༡༩༥༠ ལོ་མཇུག་དང་ ༡༩༦༠ ནང་ལ་ཆོས་པ་ཚད་ལྡན་བཙོན་ལ་བཅུག་པའི་སྐབས་སུ་འགའ་ཤས་ལམ་ཁར་འཕོ་བ་བརྒྱབ་ནས་གཤེགས་པ་དང་། འགའ་ཤས་བཙོན་ལ་སླེབས་ནས་སང་ཉིན་འཐབ་རྩོད་གཏོང་བ་ཡིན་ན་དེ་རིང་འཕོ་བ་བརྒྱབ་ནས་གཤེགས་པ་བྱུང་འདུག །གྲོང་འཇུག་གི་གནས་ཚུལ་བར་སྐབས་བཤད་རྒྱུ་ཅང་མི་འདུག །སྔར་སྲས་དར་མ་མདོ་སྡེ་དང་སྟོང་སྐོར་སྤྲུལ་སྐུ་གྲོང་འཇུག་བྱས་པ་སོགས་ཀྱི་ལོ་རྒྱུས་བཤད་རྒྱུ་ཡོད། གྲོང་འཇུག་གི་གདམས་པ་ཐུན་མོང་མ་ཡིན་པ་དང་ཐུན་མོང་བ་གཉིས་ལས་ཐུན་མོང་མ་ཡིན་པ་ཆད་པ་རེད་གསུངས་པ་གོ་བྱུང་། གྲོང་འཇུག་འཆི་རིམ་ཇི་ལྟ་བ་བཞིན་དུ་འོད་གསལ་བར་དུ་སླེབ་ཀྱི་མེད་པ་ཕལ་ཆེར་མིན་ནམ། གྲོང་འཇུག་ལ་ཕུང་པོ་རྙིང་པའི་སྐབས་སུ་སེམས་ལ་སྐྱོན་དང་ཡོན་ཏན་ཇི་འདྲ་ཡོད་པ་ཆ་ཚང་ཕུང་པོ་གསར་པའི་སེམས་ལ་སླེབ་ཀྱིན་ཡོད་ཀྱང་། འཕོ་བ་བརྒྱབ་ནས་སྐྱེ་བ་གསར་པ་བླངས་པ་ཡིན་ན་སྔར་སེམས་ལ་སྐྱོན་ཡོན་ཇི་ཡོད་དེ་བཞིན་ཡོང་གིན་ཡོད་མེད་མི་ཤེས། ཐམས་ཅད་མཁྱེན་པ་དགེ་འདུན་རྒྱ་མཚོ་ཆུང་ཆུང་སྐབས་ནས་ཧ་ཅང་ར་འཕྲོད་པོ་བྱུང་ནས་དགེ་འདུན་གྲུབ་པའི་ཡང་སྲིད་ལ་ངོས་འཛིན་ཞུས། གོང་མའི་ཞལ་སློབ་ཁ་ཤས་འཛོམས་པའི་སྐབས། ཞལ་སློབ་ཅིག་གི་སེམས་ལ་སྐུ་གོང་མ་སྐམ་པོ་ཡོད། དགེ་འདུན་རྒྱ་མཚོ་སྐམ་པོ་མི་འདུག་སྙམ། ལམ་སང་གཞན་སེམས་ཤེས་པའི་མངོན་ཤེས་ཀྱིས་མཁྱེན་ཏེ་ལུས་གསར་པ་བླངས་ན་སྤྱོད་པ་མི་འདྲ་བ་ཡོང་གི་རེད་གསུངས་འདུག །འདིར་ནི་དེ་ལྟར་མི་བྱེད་ཀྱི། ཐབས་ཁྱད་པར་ཅན་གཞན་གྱིས་བྱེད་དོ། །ཞེས་པ་ནས། སློབ་པའི་ཟུང་འཇུག་གི་དག་པའི་སྒྱུ་མའི་སྐུ་ཐོབ་ཕྱིན་ཆད་ནས་རིགས་རྒྱུན་གནས་པ་ལ་གེགས་བྱེད་པ་མེད་པས་སམ་དེའི་རིགས་འདྲ་མི་འཆད་པས་དངོས་པོ་ལ་གནས་པ་ཞེས་བྱ་ལ། རྡོ་རྗེའི་སྐུ་ཞེས་པའི་མཚན་ཉིད་ཀྱང་ཚང་ངོ༌། །རིམ་པ་གསུམ་པའི་མ་དག་པའི་སྒྱུ་ལུས་ནི་རྒྱུ་མ་དག་པ་ལས་སྐྱེས་པ་ཡིན་པས་རང་ཉིད་གནས་པ་ལ་གེགས་བྱེད་པ་ཡོད། དོན་གྱི་འོད་གསལ་མངོན་དུ་གྱུར་པ་ན་དག་ནས་འགྲོ་བས། ཞེས་པ་ནས།

འོན་ཀྱང་རྡོ་རྗེའི་སྐུ་དངོས་དང་རྗེས་མཐུན་པ་སོ་སོར་མ་ཕྱེ་བའི་རིམ་པ་གསུམ་པའི་སྒྱུ་ལུས་ཀྱི་ཐ་སྙད་བྱེད་ན་མ་གཏོགས་པ། ཞེས་པ་ནས། ལུགས་མཐུན་དང་ལུགས་ལྡོག་གི་སྟོང་པ་རྣམས་ཀྱི་མཚམས་གང་དུ་སྒྱུ་མའི་སྐུ་སྒྲུབ་པ་ཡབ་སྲས་ལྔའི་གཞུང་ནས་མི་གསལ་ལོ། །རྗེ་རིན་པོ་ཆེའི་སྐུ་ཚེ་སྟོད་ཀྱི་སྔགས་རིམ་ཆེན་མོ་དང་རྣམ་གཞག་རིམ་པའི་རྣམ་བཤད་དང་དབང་དོན་དེ་ཉིད་རབ་གསལ་དུ་ལག་སྨི་སོགས་ཀྱི་འདོད་པ་ལྟར་སྒྱུ་ལུས་སྒྲུབ་ཚུལ་གསུངས་ཡོད། ལག་སྨི་སོགས་ཀྱིས་འོད་གསལ་གྱི་ངང་ནས་ཆུ་ལས་ཉ་བཞིན་དུ་ཅིག་ཅར་དུ་རྡོ་རྗེ་འཆང་གི་སྐུར་ལངས་པ་ནི་ཅིག་ཅར་གྱི་རིམ་པ་དང༌། ཞེས་པ་ནས། འདི་ནི་སྒྱུ་ལུས་རྗེས་མཐུན་པ་རྣམས་ལ་ཡང་སྦྱར་བར་བྱའོ། །སྒྱུ་ལུས་རྗེས་མཐུན་པ་ཞེས་པ་དབེན་གསུམ་གྱི་སྐབས་སུ་རྣལ་འབྱོར་པའི་མོས་ངོ་ལ་ཕུང་པོ་རྙིང་པ་ལས་གོ་ས་ལོགས་སུ་ཤར་བའི་ཡེ་ཤེས་ཀྱི་སྐུ་ལ་གསུངས་པ་ཡིན། དེ་འདྲ་བའི་སྐུ་དེ་ནི་ཡེ་ཤེས་རྡོ་རྗེ་ཀུན་ལས་བཏུས་ལས་སྒྱུ་མའི་དཔེ་བཅུ་གཉིས་ཀྱིས་མཚོན་པར་གསུངས་ལ། ཞེས་པ་ནས།

སྐུ་དེའི་རྟེན་དང་བརྟེན་པའི་དཀྱིལ་འཁོར་བ་ནི་དྲི་ཟའི་གྲོང་ཁྱེར་ལྟ་བུའོ། །དྲི་ཟའི་གྲོང་ཁྱེར་ནི་གློ་བུར་ལ་ཤར་གློ་བུར་ལ་ཡལ་འགྲོ་བ་ཞིག་ཡིན། ང་ལ་ཁམས་པ་ངོ་ཤེས་པ་ཞིག་གིས་ ༡༩༥༢ ནང་ཕལ་ཆེར་མིན་ནམ། ཁོ་ཚོ་ཡོད་སའི་མདུན་དེར་གནས་རི་ཞིག་ཡོད། གནས་རི་དེའི་སྟེང་དུ་ཉི་མ་གཅིག་ལ་གུར་མང་པོ་ཕུབ་འདུག །དེ་ནས་ཕྱི་ཉིན་གློ་བུར་ལ་ཡལ་ཚར་ནས་མི་འདུག །རྗེས་ལ་སྨིན་གླིང་པ་ཞིག་གིས་སྔར་གྱི་གུར་དེ་དག་རྨ་ཆེན་སྤོམ་ར་མར་ནས་ཡུལ་སྤོས་ནས་ཡོང་གིན་ཡོད་པ་དེ་རེད་ཅེས་བཤད་ཟེར། ཁུངས་ལྡན་ཡིན་མིན་མི་ཤེས་ཀྱང་བདེན་པ་ཡིན་ན་དྲི་ཟའི་གྲོང་ཁྱེར་མིན་ནམ། གཅིག་ཡིན་ཀྱང་དུ་མར་སྣང་བ་ནི་མིག་འཕྲུལ་ལྟ་བུའོ། །ཞེས་པ་ནས། མི་སློབ་པའི་སྒྱུ་མའི་སྐུ་མཚོན་པ་ལ་སྦྱོར་བའི་ཚེ་དཔེ་དྲུག་པ་དང་བཅུ་པ་ནི་དེའི་སྐབས་དང་མཐུན་པར་སྦྱར་རོ། །དཔེ་དྲུག་པ་དེའི་སྐབས་དང་མཐུན་པར་སྦྱོར་ཚུལ་ནི། རྣམ་སྨིན་གྱི་ལུས་དང་རྒྱུད་གཅིག་ཏུ་གཏོགས་ཀྱང་ཞེས་པ་ལ་སྤྲུལ་སྐུ་དང་རྒྱུད་གཅིག་ཏུ་གཏོགས་ཀྱང་ཞེས་སྦྱོར་དགོས། བདག་བྱིན་བརླབ་ལས་གྲིབ་མ་ཞེས་པ་ནི་མིག་ཡོར་གྱི་དོན་ཡིན་ལ། ཞེས་པ་ནས། སྒྱུ་མའི་སྐུ་དེ་ཐོབ་པའི་ཡོན་ཏན་ནི། ཚེ་དེ་ལ་ངེས་པར་འཚང་རྒྱ་བར་གསུངས་ཤིང༌། སེམས་དབེན་མཐར་ཐུག་དཔེའི་འོད་གསལ་ཐོབ་ན་ཡང་ཚེ་དེ་ལ་སྒྱུ་ལུས་ལ་ལྡང་བར་ངེས་པས་ཚེ་དེ་ལ་འཚང་རྒྱ་བས་ཁྱབ། ཡང་རིམ་ལྔ་ལས། གཙོ་བོ་བདེ་བ་ཀུན་རང་བཞིན། །ཞེས་པ་ནས། གསུམ་པ་བླ་མ་རྣམས་ཀྱི་མན་ངག་ལས་འབྱུང་བ་བཤད་པ་ལ་གཉིས། མན་ངག་ལས་ཇི་ལྟར་འབྱུང་བ་དང༌། ཞེས་པ་ནས། གསེར་སྡིངས་པའི་སྒྱུ་མ་སུམ་རྒྱུད་ཀྱི་མན་ངག་ལས། མཉམ་གཞག་དང༌། རྨི་ལམ་དང༌། བར་དོ་སྒྱུ་མ་གསུམ་བཤད་པའི་དང་པོ་མཉམ་གཞག་ལ། སྒྱུ་མ་གཟུང་བ་དང་སྒྱུ་མ་སྦྱང་བ་དང་གཅིག་ཏུ་བྱེད་པ་གསུམ་གྱི་དང་པོ་ནི། ཞེས་པ་ནས། སྒྱུ་མ་སྒོམ་པའི་སྐབས་སུ་བསམ་གཏན་གཉིས་ཀྱི་ཡུལ་སྣང་སྡུད་པ་ཡང་མ་བཤད་ཅིང༌། དོན་ལ་འཐོབ་རྒྱུ་ཡང་མེད་དོ། །སྔོན་ལ་རིམ་ལྔ་གདན་རྫོགས་ཀྱི་དམར་ཁྲིད་ཀྱི་ལུང་འདོན་རྒྱུ་ཡིན་པས་དེར་གཟིགས།

རིམ་ལྔ་གདན་རྫོགས་ཀྱི་དམར་ཁྲིད།

གཉིས་པ་བདེན་པ་གཉིས་ཀྱི་རྫོགས་རིམ་ལ་གསུམ། ཀུན་རྫོབ་སྒྱུ་མའི་རྫོགས་རིམ། ཞེས་པ་ནས། ཉེར་ཐོབ་ཀྱི་ཐོག་མ་དྲན་བཅས་དང་བར་དྲན་མེད་ནག་འཐོམ་གྱི་རླུང་སེམས་ལས་བརྒྱུད་ནས་དང༌། འོད་གསལ་ཉེར་ཐོབ་ཏུ་བསྡུས་པའི་དབང་དུ་བྱས་ན་མཐའི་དཔེའི་འོད་གསལ་ལས་ལུགས་ལྡོག་ཏུ་འཇུག་པའི་རླུང་སེམས་ཙམ་ལས་དངོས་སུ་རྡོ་རྗེ་འཆང་གི་སྐུ་མཚན་དཔེས་བརྒྱན་པར་འཁྲུངས་པ་ནི། ཞེས་པ་ནས། གཉིས་པ་ལ་གསུམ། སྒྱུ་མ་རྣམ་གསུམ་ནི་མཉམ་གཞག་སྒྱུ་མ་དང༌། རྨི་ལམ་སྒྱུ་མ་དང༌། བར་དོ་སྒྱུ་མའོ། །ཞེས་པ་ནས། རྡོ་རྗེ་འཆང་གི་སྐུར་ལངས་ཏེ་དེའི་ཏིང་ངེ་འཛིན་ལ་མཉམ་པར་བཞག་པའོ། །ཡིད་ངོ་ལ་སྒྱུ་མའི་ལུས་ལོགས་སུ་ཤར་བ་བསྒོམས་ཤིང་མོས་ངོར་གྲུབ་པ་སྒྱུ་ལུས་རྗེས་མཐུན་པ་ཡིན། འདི་ནི་ལུས་དབེན་ནས་ཀྱང་འཐོབ་མོད་ཀྱང༌། སྙིང་གའི་དྷཱུ་ཏཱིར་འདུས་ནས་ཐིམ་པ་ལས་བྱུང་བའི་མཚམས་ནས། ཞེས་པ་ནས། མར་ལུགས་ཀྱི་དང་པོའི་གདམས་ངག་གི་དོན་མིན་པ་ནི་སྔར་བཤད་ཟིན་ཏོ།། །།མར་པ་ཡབ་སྲས་ཀྱི་གདམས་ངག་གི་ནང་ལ་སྒྱུ་ལུས་ཀྱི་གནད་གསལ་པོ་མ་ཐོན་པ་མ་གཏོགས། མར་པ་ཡབ་སྲས་ནི་སྒྱུ་ལུས་ཀྱི་རྟོགས་པ་ཐུགས་རྒྱུད་ལ་འཁྲུངས་ནས་ཡོད་པ་ཞིག་ཡིན། གཉིས་པ་ལ་གཉིས། རྨི་ལམ་གྱི་སྔོན་དུ་གཉིད་ཀྱི་སྟོང་པ་འཛིན་ཚུལ་དང༌། ཞེས་པ་ནས།

སྔར་བཤད་པ་ལྟར་གྱི་ནུས་པ་སད་པའི་སྐབས་སུ་ཐོབ་པས་ནི། རླུང་དབུ་མར་ཚུད་ནས་ཐིམ་པ་དང་ལྷག་པར་དུ་སྙིང་གར་གནད་དུ་བསྣུན་པའི་ཉམས་མྱོང་གང་འཚམ་ཡོད་པ་ཞིག་དགོས། རང་ལྷར་སྒོམ་པ་སྔར་དང་འདྲ། ལུས་ཀྱི་གནད་ནི་གཉིད་ཀྱི་དུས་སུ་ཉལ་བའི་སྤྱོད་ལམ་འཕྲེས་པ་དང༌། ཙོག་པུ་སོགས་གང་རུང་ངོ་། །གཉིད་གཉིད་ཡིན་པར་ཤེས་པ་ཁག་པོ་འདུག །གཉིད་སྲབ་པོ་བྱུང་བ་ཡིན་ན་གཉིད་གཉིད་ཡིན་པ་ཤེས་ཀྱི་ཡོད། རྨི་ལམ་རྨི་ལམ་ཡིན་པར་ཤེས་པ་ཅུང་སླ་བ་ཡིན། སྐབས་རེར། རྨི་ལམ་རྨི་ལམ་ཡིན་པར་ཤེས་ཀྱང་གཉིད་ཁུག་འདུག་བསམས་ནས་ལམ་སང་གཉིད་སད་མ་ཐུབ་པར་ཧ་ཅང་དངངས་སྐྲག་ཡོང་། དུས་ནི་གཉིད་དུ་འགྲོ་བའི་སྔོན་རོལ་ཙམ་ནས་ཡིན་ལ། ཞེས་པ་ནས། གཉིད་དུ་འགྲོ་ཁར་རང་ཤུགས་ཀྱིས་སྙིང་གར་འདུ་བ་ལ། གཉིད་དུ་འགྲོ་ཁར་རླུང་རང་ཤུགས་ཀྱིས་སྙིང་གར་འདུ་བའི་ཐོག་དེར་དམིགས་པ་གཏད་ནས་ཆེད་དུ་གཉེར་ན་རླུང་འདུ་ཤུགས་ཆེ་བ་ཡོང་། དེར་དམིགས་པ་གཏད་ན་དེར་རླུང་འདུ་བ་ལྟ་ཅི་སྨོས་པའི་ཕྱིར་རོ། །ཞེས་པ་ནས། གཞན་ཡང་། རིམ་ལྔ་གདན་རྫོགས་ལས། ཞེས་པ་ནས། གཉིད་ཀྱི་འོད་གསལ་སྙིང་གར་འཛིན་པའི་རིགས་པ་འདིས་ནོར་བུའི་ནང་དུ་འཛིན་པ་ཡང་གོ་བར་ནུས་སམ་སྙམ་མོ། །གཉིད་ཁུག་སྐབས་ལུས་ཀྱི་སྨད་ཀྱི་རླུང་དེ་དག་ནོར་བུར་འདུ་བ་ཞིག་གསུངས་ཡོད། དེ་ལྟར་བཟུང་བས་སྨིག་རྒྱུ་ལ་སོགས་པའི་རྟགས་བཞི་འཆར་ལ། ཞེས་པ་ནས། འདིའི་སྐོར་ཡང་ཡིད་ཆེས་པའི་ཁུངས་དང་བཅས་པ་རིམ་ལྔ་གསལ་སྒྲོན་དུ་རྒྱས་པར་བཤད་ཟིན་ཏོ།། །།རིམ་ལྔ་གསལ་སྒྲོན་ལ་གཟིགས།

རིམ་ལྔ་གསལ་སྒྲོན།

གཉིས་པ་དེ་དང་འབྲེལ་བའི་གདམས་པ་བཤད་པ་ལ་གཉིས། གདམས་པའི་ཁུངས་བཤད་པའི་སྐབས་དང་བཅས་པ་དང༌། ཞེས་པ་ནས། སྤྲོས་པ་མེད་པའི་སྤྱོད་པ་ལ་ལྟོས་པ་མེད་པར་ཤིན་ཏུ་མྱུར་བར་འདིར་རང་གི་གཟུགས་ཡོངས་སུ་བརྗེ་བར་འགྱུར་རོ་ཞེས་བྱ་བའི་དོན་ཏེ། ཞེས་གསུངས་སོ། །ཤིན་ཏུ་སྤྲོས་མེད་ཀྱི་སྤྱོད་པ་བསྟན་པ་ཡིན། ཆག་འགྱུར་ལས། རླུང་གིས་རང་བཞིན་གཡོས་ཏེ་གལ་ཏེ་རྨི་ལམ་གཞན་དག་མ་བྱུང་ན་ཞེས་འབྱུང་བ་བདེའོ། །ཞེས་པ་ནས། དེས་ན་ལུགས་མཆོག་ཏུ་གྱུར་པ་འདིའི་རྨི་ལམ་གྱི་གདམས་ངག་འོང་ཚུལ་ནི་དེ་ལྟར་ཡིན་ལ། ཚུལ་དེ་ཡང་ཚེ་འདིར་འཚང་རྒྱ་བ་དང་བར་དོར་འཚང་རྒྱ་བ་དང་སྐྱེ་བ་བརྒྱུད་ནས་འཚང་རྒྱ་བ་སྟེ་གང་ཟག་གསུམ་ག་ལ་དགོས་པ་ཡིན་ནོ། །ཞེས་པ་ནས། གཉིད་ཀྱི་སྟོང་པ་རྣམས་འཛིན་པའི་གདམས་པ་ཡང་སྐབས་དེར་འབྲེལ་ལོ། །མཁས་གྲུབ་ནོར་བཟང་རྒྱ་མཚོས་སྒྱུ་ལུས་རྗེས་མཐུན་པར་ལངས་པའི་སྒྱུ་ལུས་པའི་སྣང་བ་ལ་རང་སྟོབས་ཀྱིས་ཚད་མ་ལྟར་བཅད་པའི་སྒོ་ནས་སྒྱུ་ལུས་ཀྱི་སྣང་བ་ཤར་བའི་ཡུལ་ངོ་དེར་སྒྱུ་ལུས་དངོས་དང་མི་འཕྱུག་པ་ཞིག་དགོས་གསུངས་འདུག །དོན་གྱི་དབང་དུ་བྱས་ན་སད་དུས་སུ་སྟོང་པ་བཞི་མ་མཐའ་ཞིག་འདྲེན་ནུས་པའི་མཚམས་ནས་གཉིད་ཀྱི་སྟོང་པ་ལ་འཇུག་ཅིང༌། ཞེས་པ་ནས། དོན་ལྔ་མར་རྨི་ལམ་དང་བསྲེ་བའི་སྔོན་དུ་གཉིད་ཀྱི་སྟོང་པ་འཛིན་པ་ལ་ཨ་ནུ་ཏ་ར་མགྲིན་པར་འགོད་པ་དང༌། བླ་མ་མར་པའི་སློབ་མ་མེས་ཚོན་གྱིས་མགྲིན་པར་སྒོམ་པར་བཞེད། མཚུར་སྟོན་དབང་གི་རྡོ་རྗེས་སྙིང་གར་སྒོམ་པར་བཞེད་པ་ལ། ཞེས་པ་ནས། རླུང་ཐིམ་པའི་མཐུས་རྨི་ལམ་གྱི་བསྲེ་བ་ལ་འཇུག་མི་ནུས་པར་འདུན་པའི་སྟོབས་ཀྱིས་རྨི་ལམ་འཛིན་པ་ལ། འདུན་སྟོབས་ཀྱིས་རྨི་ལམ་འཛིན་པ་ཞེས་པ་དེ་ཡིན། མགྲིན་པར་སྒོམ་པར་འབྲེལ་བའི་ཁྱད་ཕྱེད་དགོས་པར་སྣང་ངོ༌། །ཨ་ནུ་ཏ་ར་སྒོམ་པ་གཉིས་མེད་རྣམ་རྒྱལ་གྱི་རྒྱུད་ཡིན་ཟེར་བར་བཤད་པ་ལྟར། ཞེས་པ་ནས།

དེ་ལས་རྒྱས་སུ་གཏོང་འདོད་ན་སྔགས་འཁོར་བཀོད་ནས་རིམ་གྱིས་ཕྱི་ནས་ཚུར་ནང་དུ་སྡུད་པ་སོགས་སྔར་བཤད་པ་བཞིན་བྱའོ། །ཞེས་པ་ནས། སྤྱིར་ལམ་གང་ལ་ཡང་གཞི་ལ་ཡོད་ཡོད་པ་ཞིག་ཐབས་མཁས་ཀྱིས་ལམ་དུ་སློང་ཤེས་ན་མྱུར་བ་ཡིན་པས། གསང་སྔགས་ཀྱི་ལམ་གྱིས་གཞི་ལ་ཡོད་པ་གཞིར་བྱས་པ་ཞིག་ཐབས་མཁས་ཀྱི་ལམ་གྱིས་ལམ་དུ་སློང་བ་ཤ་སྟག་ཡིན། གཉིད་ཀྱི་དུས་འདིར་ཡང་རླུང་རང་ཤུགས་ཀྱིས་འདུས་ནས་སྟོང་པ་སྐྱེད་པ་ཞིག་གཞི་ལ་ཡོད་པ་དེ། ཞེས་པ་ནས། དེ་ལ་གཉིད་མ་བྱུང་ནས་དགེ་སྦྱོར་འདིའི་གེགས་བྱེད་པ་ནི་ཤིན་ཏུ་ཤས་ཆུང་ལ། དེ་དང༌གཉིད་བྱུང་ནས་འཐུག་དྲགས་པའི་སེལ་ཚུལ་ནི་མན་ངག་རྣམས་ལས་ཀྱང་མང་དུ་འབྱུང་ལ། མགྲིན་པ་ལ་དམིགས་པ་གཏད་ན་རྨི་ལམ་གསལ་པོ་ཡོང་བ་དང་གཉིད་ཅུང་སྲབ་པོ་ཡོང་བ་ཡིན། དེར་མ་བཤད་པའི་སེལ་ཐབས་ཀྱང་ཡོད་དོ། །ཞེས་པ་ནས། གཉིས་པ་རྨི་ལམ་དང་བསྲེ་བ་ནི། དེ་ལྟར་རླུང་སྟོབས་ཀྱིས་རྨི་ལམ་ཟིན་ནས་གཉིད་ཀྱི་སྟོང་པ་དང་བསྲེ་ནུས་པ་དེས། ཞེས་པ་ནས། གཉིད་ཀྱི་སྟོང་པ་དང་རྨི་ལམ་འཆར་བའི་མཚམས་ལེགས་པར་ཕྱེད་པར་འགྱུར་ལ། གཉིད་ཀྱི་སྟོང་པ་བཞི་ངེས་ནུས་པ་ཞིག་བྱུང་ན་རྨི་ལམ་ལ་རྨི་ལམ་དུ་ངོ་ཤེས་པའི་ཐབས་གཞན་མི་དགོས། དེ་ལ་རྨི་ལམ་ལ་རྨི་ལམ་དུ་ངོ་ཤེས་པའི་ཐབས་གཞན་མི་དགོས་པས། ཞེས་པ་ནས།

གཙོ་བོ་ནི་རྒྱུད་གཞན་དུས་འཁོར་ལས། སྙིང་ག་དང་ནོར་བུར་གནས་པའི་ཐིག་ལེས་གཉིད་འཐུག་གི་སྐབས་དང༌། ཞེས་པ་ནས། འདུན་པའི་སྟོབས་ཀྱིས་རྨི་ལམ་འཛིན་པ་དེས། རྨི་ལམ་གྱི་སྔོན་དུ་གཉིད་ཀྱི་སྟོང་པ་རྣམས་ངེས་མི་ནུས་ཀྱང༌། རྨི་ལམ་ཟིན་པ་སོགས་བརྟན་ཅིང་བྱང་བ་ཡོད་ན། རྨི་ལམ་རྨི་ལམ་ཡིན་པར་ངོ་ཤེས་ནས་རྨི་ལམ་གྱི་གནས་སྐབས་སུ། རྨི་ལམ་གྱི་ལུས་ཀྱི་སྙིང་ག་ལ་སེམས་གཏད་ནས་སྡུད་རིམ་གྱི་དམིགས་པ་བྱས་པ་ཡིན་ན་རླུང་འདུ་ཚབས་ཆེན་པོ་ཡོང་བཞིན་ཡོད། རྨི་ལམ་གྱི་སྐབས་དེར་གཉིད་ཀྱི་སྟོང་པ་བཞི་འཛིན་པའི་གདམས་པ་ཁྱད་པར་ཅན་ཞིག་ཀྱང་མར་ལུགས་ལ་ཡོད་དོ། །ཞེས་པ་ནས། འདི་ནི་སྔར་བཤད་པའི་དམིགས་བསལ་དུ་ཤེས་པར་བྱའོ། །
ཤིན་ཏུ་སྤྲོས་མེད་ཀྱི་རྣལ་འབྱོར་པས་ཕྱག་རྒྱ་མ་བསྟེན་མི་དགོས་པར་འོད་གསལ་མཐར་ཐུག་དཔེའི་འོད་གསལ་འདྲེན་ཟེར་བ་དེ་ཨེ་ཡིན། མཁས་གྲུབ་ནོར་བཟང་རྒྱ་མཚོས་དེ་ལྟར་གསུངས་ཡོད། དེ་ལྟར་ན་རབ་རླུང་སྟོབས་ཀྱིས་གཉིད་ཀྱི་སྟོང་པ་བཞི་ཐོག་མར་བསྐྱེད་ནས། དེ་ནས་རྨི་ལམ་གྱི་ལོངས་སྐུར་ལྡང་བའམ། ཞེས་པ་ནས། རྨི་ལམ་དང་བསྲེ་བ་གཙོ་བོ་མ་ཡིན་པའི་ཁྱད་པར་འདི་རྣམས་གཞུང་ཚད་ལྡན་ཆེ་བ་རྣམས་ནས་བཤད་པ་མི་གསལ་ཡང༌། རྨི་ལམ་དང་བསྲེ་བ་གཙོ་བོ་དབེན་གསུམ་གྱི་རླུང་དྷཱུ་ཏཱིར་ཐིམ་པ་ཡིན། ད་ལྟར་གྱི་གང་ཟག་རྣམས་ལ་ཕན་ཐོགས་པར་སྣང་ངོ༌། །ཞེས་པ་ནས།

གཉིས་པ་འཆི་བ་དང་བར་དོ་དང་བསྲེ་བ་བཤད་པ་ལ་གསུམ། བར་དོར་འཚང་རྒྱ་བའི་བསྲེ་ཚུལ་དང༌། ཞེས་པ་ནས། ཞེས་རིམ་པ་བཞི་པ་ཐོབ་ན་ཚེ་འདི་ཉིད་ཀྱིས་འཚང་རྒྱ་བར་གསུངས་པས། བར་དོར་འཚང་རྒྱ་བས་ཚེ་འདི་ཉིད་ལ་སྒྱུ་ལུས་དང་འོད་གསལ་ཐོབ་པ་མ་ཡིན་ནོ། །ཞེས་པ་ནས། འདིའི་སྒྱུ་ལུས་འགྲུབ་པའི་ཐབས་ཀྱི་སྤྱོད་པའི་དོད་ཚེ་འདིའི་སྟོང་པ་བཞི་དང༌། འཆི་བའི་སྟོང་པ་བཞི་གཅིག་ཏུ་བྱས་པས་བྱེད་པར་ཡང་བསྟན་ཏོ། །སྤྱོད་པ་བྱས་པ་ནི་འཆི་རིམ་ཇི་ལྟ་བ་བཞིན་དུ་རླུང་སེམས་བསྡུས་ནས་འཆི་རིམ་ཇི་ལྟ་བ་བཞིན་གྱི་འོད་གསལ་ཤར་བ་ལ་གསུངས་ཡོད། ཚེ་འདིར་སྤྱོད་པ་བྱེད་པ་མ་བྱུང་ན་ལས་དབང་གིས་འཆི་སྐབས་མ་ཡི་འོད་གསལ་དེ་བུ་ཡི་འོད་གསལ་ལ་བསྒྱུར་ཏེ། བར་དོར་ལོངས་སྤྱོད་རྫོགས་པ་སྒྱུ་མའི་སྐུ། །མཆོག་གི་དངོས་གྲུབ་བརྙེས་ལ་གསོལ་བ་འདེབས། །ཞེས་གསུངས་པ་ལྟར་མངོན་དུ་བྱེད་པ་ཡིན། དེས་ན་འཕོ་བ་དང་གྲོང་འཇུག་གི་རྣལ་འབྱོར་གྱིས་བྱེད་པ་ལྟར། ཞེས་པ་ནས།

སྒྱུ་མའི་སྐུ་མངོན་དུ་བྱེད་ཚུལ་ནི། སྔོན་དུ་བར་དོ་མཚན་ཉིད་པར་ལངས་ནས་དེའི་རྗེས་སུ་བྱེད་པ་མིན་གྱི། ལས་དབང་གིས་མ་ཡི་འོད་གསལ་ཤར་ཡོང་སྐབས་མ་ཡི་འོད་གསལ་དེ་བུའི་འོད་གསལ་ལ་བསྒྱུར་ནས་དེ་ལས་ལངས་པའི་སྒྱུ་མའི་ཏིང་ངེ་འཛིན་བསྒྲུབ་དགོས། འཆི་བའི་འོད་གསལ་གྱི་རླུང་སེམས་དེ་ཉིད་སྒྱུ་མའི་སྐུར་སྐྱེ་བ་ཡིན་ཏེ། ཞེས་པ་ནས། དེ་ལྟ་ན། ལྷག་མོས་འོད་གསལ་དུ་བསྡུས་པ་ལ་འོད་གསལ་དུ་དངོས་སུ་ཞུགས་པ་མེད་ཅིང༌། ཞེས་པ་ནས། འོན་ཀྱང་བར་དོར་འཚང་རྒྱ་བ་འདི་ལ་སྔར་ཡོད་ཀྱི་ལུས་རགས་པ་དང་འབྲེལ་ལ། ཞེས་པ་ནས། གཉིས་པ་སྐྱེ་བ་བརྒྱུད་ནས་འཚང་རྒྱ་བའི་བསྲེ་ཚུལ་ནི། རྩ་བཤད་ཀྱི་རྒྱུད་དང་ཡབ་སྲས་ཀྱི་གཞུང་ལས་སྐྱེ་བ་བརྒྱུད་ནས་འཚང་བས་འཆི་བ་དང་བར་དོ་དང་བསྲེ་ཚུལ་གསལ་པོར་མ་བཤད་ཀྱང༌། ཞེས་པ་ནས། ལྟ་བ་མེད་པར་སྔ་མ་རླུང་ཐིམ་པས་སྟོང་པ་བཞི་སྐྱེད་པའི་ནུས་པ་ཡོད་པ་ཡིན་ནའང་འཆི་བའི་སྟོང་པ་དང་བསྲེ་ནུས་མོད་ཀྱང༌། ཞེས་པ་ནས།

དེ་ཙམ་གྱི་ནུས་པ་མ་ཐོབ་པས་ནི་སྐུ་གསུམ་ལམ་འཁྱེར་གྱི་གནད་ཚང་བའི་ལྷ་ཡི་རྣལ་འབྱོར་ལ་བརྟེན་ནས། འཆི་དུས་སུ་འོང་བའི་རིམ་པ་རྣམས་ད་ལྟ་ནས་ཡང་ཡང་ཡིད་ལ་དྲན་ཏེ་རྒྱུན་ལྡན་དུ་གོམས་ན། ཞེས་པ་ནས། དེ་ཙམ་གྱི་ནུས་པ་མེད་པར་རྨི་ལམ་འདུན་པས་ཟིན་ན་ཡང་ཐབས་ལེགས་པོ་ཞིག་ཡོད་དོ། །རྨི་ལམ་རྨི་ལམ་ཡིན་པར་ཤེས་ན་བར་དོ་བར་དོ་ཡིན་པར་ཤེས་པའི་རེ་བ་ཅུང་ཙམ་ཡོད། དེ་རྣམས་མེད་ན་འཆི་བའི་མན་ངག་ཡིད་ལ་བྱེད་དུས་སུ་ཤི་བའི་མཐར་བར་དོ་འགྲུབ་ཚུལ་རྣམས་དང༌། ཞེས་པ་ནས། གསུམ་པ་བསྲེ་བ་རྣམས་ཀྱི་དབྱེ་བསྡུ་བསྟན་པ་ནི། རིམ་ལྔ་བསྡུས་པ་ལས། བར་དོ་རྣམ་གསུམ་བསྲེ་བར་བྱ། །ཞེས་པ་ནས། སེམས་དབེན་གྱི་དོད་ནི་གཏུམ་མོ་བསྒོམས་པ་ལ་བརྟེན་ནས་རླུང་དྷཱུ་ཏཱིར་ཚུད་པ་ཐིམ་པ་ལས་བྱུང་བའི་བདེ་བ་ཆེན་པོ་སྟེ་དགའ་བ་བཞིའོ། །གཏུམ་མོ་ལ་བརྟེན་ནས་དགའ་བ་བཞི་དང་སྟོང་པ་བཞི་བྲང་སྤྲོད་དུ་སྐྱེས་སྐབས་ཐམས་ཅད་སྟོང་པ་འོད་གསལ་འཆི་རིམ་ཇི་ལྟ་བ་བཞིན་དུ་ཡོང་བ་ཡིན། དེ་གཉིས་ནི་རྣལ་འབྱོར་མའི་རྒྱུད་ཉིད་ནས་འབྱུང་ངོ༌། །མ་རྒྱུད་ནས་བྱུང་བའི་གཏུམ་མོའི་རྣལ་འབྱོར་དང་གཏུམ་མོ་བསྒོམས་པ་ལ་བརྟེན་ནས་བྱུང་བའི་དགའ་བཞིའི་བདེ་བ་ཆེན་པོ་དེ་གཉིས་ལ་ཕ་རྒྱུད་ཀྱི་སྒྱུ་ལུས་དང༌། ཞེས་པ་ནས། ཤིན་ཏུ་རྟོགས་དཀའ་བའི་གནད་འགའ་ཞིག་སྣང་བ་ནི་ཟུར་དུ་གཏན་ལ་དབབ་དགོས་པར་སྣང་ངོ༌། །ད་རིམ་ལྔ་གདན་རྫོགས་ཀྱི་དམར་ཁྲིད་ཀྱི་ལུང་འདོན་རྒྱུ་ཡིན།

རིམ་ལྔ་གདན་རྫོགས་ཀྱི་དམར་ཁྲིད།

གཉིས་པ་ལ་གསུམ། རྨི་ལམ་བཟུང་བ་དང༌། ཞེས་པ་ནས། རླུང་སྟོབས་ཀྱིས་འཛིན་ནུས་པ་ཡིན་ན་ལུགས་མཐུན་གྱི་སྟོང་པ་བཞི་པ་ལས་ལྡང་བར་རྩོམ་པ་ན། གཉིད་ཀྱི་སྟོང་པ་བཞིའི་གནས་སྐབས་ལ་ངས་གཉིད་ཆོས་ཀྱི་སྐུ་ལས་རྨི་ལམ་ལོངས་སྐུར་ལྡང་བར་བྱའོ་སྙམ་དུ་བསམས་ལ། ཞེས་པ་ནས། དེ་བརྟན་ནས་འདི་དང་སྔ་མ་གཉིས་ཀ་ལ་རྨི་ལམ་གྱི་ལུས་སྒྱུ་མའི་སྐུར་ལྡང་ལུགས་ཁྱད་པར་ཅན་ཞིག་སྣང་བ་དེ་བླ་མས་ཞིབ་ཏུ་བསྟན་པར་བྱ་སྟེ། གསང་འདུས་ཡིག་ཆུང་ཉེར་གཅིག་ནང་ལ་གང་ནས་ལྡང་བ་རྩ་འཁོར་གྱི་དབུས་དྷཱུ་ཏཱིའི་ནང་ནས། གང་ལས་ལྡང་བ་ཐིག་ལེའི་ནང་གི་སྲོག་རླུང་ཤིན་ཏུ་ཕྲ་བ་དང་རྣམ་ཤེས་ཤིན་ཏུ་ཕྲ་བ་ལས་ལྡང་། གང་གི་ཚེ་ལྡང་བ་ཀུན་རྟོག་གཡོ་བའི་རླུང་དང་སེམས་སྣང་བ་གསུམ་རིམ་གྱིས་ཐིམ་པའི་དཔེའི་འོད་གསལ་ལ་ཅི་ཙམ་གནས་ཀྱི་བར་བཞག་པའི་མཐར་ལྡང་བར་རྩོམ་པ་སོགས་ཁྱད་ཆོས་ལྔ་ལྡན་གསུངས་འདུག་བསམས་སོང་། དེ་ནི་རྨི་ལམ་གྱི་གདམས་ངག་གི་ཡང་སྙིང་པོ་ཡིན་ལ་ཁྱད་པར་དུ་རྨི་ལམ་ལ་བརྟེན་ནས་བར་དོ་སྒྱུ་མ་ཟིན་པའི་ཐབས་བླ་ན་མེད་པ་ཡང་ཡིན་ནོ། །ཞེས་པ་ནས། ནང་རྟགས་ནི་མར་མེ་རླུང་གིས་མ་བསྐྱོད་པ་ལྟ་བུ་འབྱུང༌། དེ་ནས་ཕྱི་དབུགས་ཆད་འགྲོ་བ་ཡིན། དེ་ནས་སྟོང་པ་ཞེས་པ་སྣང་བ་དང་པོ་འཆར་ཏེ། ཞེས་པ་ནས། འབྱུང་བའི་ཐིམ་རྟགས་དེ་རྣམས་ནི་སྔ་ཚད་ནས་ཀྱང་འོང་བས་ལེགས་པར་ཤེས་པར་བྱས་ལ། སྔ་ཚད་ནས་ཀྱང་འོང་བས་གསུངས་པ་བརྡབས་སྐྱོན་སོགས་ཀྱིས་གློ་བུར་དུ་ཤི་བ་དང་། ཡང་། ནད་པ་ཟུངས་ཟད་ནས་ཤི་བ་ལ་རྟགས་དེ་རྣམས་རིམ་པས་འཆར་བའི་ངེས་པ་མེད། ཡང་། སྔ་ཚད་ནས་ཀྱང་འོང་བས་གསུངས་པ་རྟགས་དེ་རྣམས་ཞག་གཅིག་གཉིས་སྔོན་ནས་ཡོང་གིན་ཡོད་དམ་མེད། རྟགས་དང་པོ་བྱུང་བ་ནས། སྙིང་གའི་མི་ཤིགས་པའམ། ཞེས་པ་ནས།

བར་དོའི་ལུས་བླངས་པ་དེའི་ཚེ་ཚད་ནི་རིང་མཐའ་ཞག་བདུན་ཡིན་ཞིང་ཚུན་ཆད་མ་ངེས་ལ། ཞག་བདུན་ཟེར་བ་དེ་ལ་གསུང་སྟངས་གཉིས་ཡོད། གཅིག་གིས་མིའི་ཞག་གི་དབང་དུ་བྱས་པ་ཡིན་ཟེར། གཅིག་གིས་གང་དུ་སྐྱེ་འགྱུར་གྱི་འགྲོ་བ་དེའི་ཞག་གི་དབང་དུ་བྱས་པ་ཡིན་ཟེར་བ་ཞིག་ཡོད། དེ་ལ་སྐྱེ་སྲིད་དུ་སྐྱེ་མ་ཐུབ་ན་སླར་ཡང་བར་དོར་སྐྱེས་ནས་ཞག་བདུན་གྱི་ཚུལ་གྱིས་སྐྱེ་བའི་རྐྱེན་གྱི་ཚོགས་པ་མ་རྙེད་ན་ཞག་ཞེ་དགུ་བར་དུ་གནས་ལ་དེ་ཚུན་ཆད་ཀྱིས་ངེས་པར་སྐྱེ་བ་ལེན་པའོ། །ཞེས་པ་ནས། གསུམ་པ་ནི། གང་ཟག་དེ་གཉིས་ཀྱིས་བཟུང་སྦྱང་གཉིས་པོ་གཅིག་ཏུ་བྱེད་ཚུལ་ནི། ཞེས་པ་ནས། ཚེ་འདིར་ཡང་བསྲེ་བ་གསུམ་སྟེ་བསྡུ་ན་བསྲེ་བ་སྐོར་གསུམ་དང༌། ཕྱེ་ན་བསྲེ་བ་སྐོར་དགུའི་ཚུལ་རྣམས་ཀྱང་ལེགས་པར་ཤེས་པར་བྱའོ།། །།ད་འོད་གསལ་གྱི་དབུར་སླེབས་སོང་། མཎྜལ་དང་འོད་གསལ་གྱི་བསྟོད་པ་འདོན་དགོས། དེ་ལྟ་བུའི་སྒྱུ་མའི་ལུས་མངོན་དུ་བྱས་ནས་སྙིགས་དུས་ཀྱི་ཚེ་ཐུང་གཅིག་ལ་བསྐལ་ཆེན་གྲངས་མེད་གསུམ་གྱི་ཚོགས་རྫོགས་པའི་ནུས་པ་དང་འཚང་རྒྱ་བའི་ནུས་པ་འདུམ་པར་བྱས་ནས། ཉོན་སྒྲིབ་ཀུན་བཏགས་དང་ལྷན་སྐྱེས་གཉིས་ཀའི་དངོས་ཀྱི་གཉེན་པོ་ལྷན་སྐྱེས་ཀྱི་བདེ་བས་སྟོང་ཉིད་མངོན་སུམ་དུ་རྟོགས་པའི་དོན་དམ་འོད་གསལ་གྱི་རྫོགས་རིམ་གང་འདྲ་སྙམ་ན། རིམ་ལྔ་གསལ་སྒྲོན་ལ་གཟིགས།

རིམ་ལྔ་གསལ་སྒྲོན།

དོན་དམ་འོད་གསལ་གྱི་རྫོགས་རིམ།

གཉིས་པ་དོན་དམ་འོད་གསལ་གྱི་རྫོགས་རིམ་ལ་གཉིས། རིམ་ལྔ་དང་སྤྱོད་བསྡུས་སུ་གསུངས་པའི་དོན་བཤད་པ་དང༌། ཞེས་པ་ནས། དེས་ནི་ཐེག་པ་གཞན་ལ་ས་རྣམས་སུ་མཚན་གྱིས་བརྒྱན་པའི་ལུས་ཐོབ་ཀྱང༌། ཡིད་ལུས་ཟེར་བ་དེ་ཡིན། རྟེན་དེས་མཉམ་གཞག་ཏུ་སྟོང་ཉིད་སྒོམ་པ་གཅིག་བུ་བྱས་པ་ན། ཞེས་པ་ནས། རྒྱུད་སྡེ་གཞན་དང༌། ཕ་རྒྱུད་མ་རྒྱུད་ཀྱི་རྒྱུད་སྡེ་གཉིས་ཀྱི་ལམ་བགྲོད་པའི་རྣམ་གཞག་སྤྱི་དང༌། ཞེས་པ་ནས། འདི་རྣམས་ཡིད་ཀྱིས་སྤྲུལ་ཏེ་བྱེད་པ་ཡང༌། ལས་དང་པོ་བའི་གནས་སྐབས་སུ་ཕྱག་རྒྱ་མ་ལྟ་བུ་ཡིད་ཀྱིས་སྤྲུལ་ཏེ་མཆོད་པ་བྱེད་པ་ཡང་། ལམ་ཁྱད་པར་ཅན་ལ་རྟེན་འབྲེལ་འགྲིག་པའི་རྒྱུར་བསྔགས་པ་ཡང་ཤེས་པར་བྱའོ། །དེའི་རྗེས་སུ་བླ་མས་དབང་དགུ་སྔོན་དུ་འགྲོ་བའི་གསང་དབང་དང་དབང་གསུམ་པ་བསྐུར་བར་རིམ་ལྔ་དང་སྤྱོད་བསྡུས་ལས་གསུངས་པ་ནི། དབང་དགུ་ཞེས་པ་བུམ་དབང་དགུ་ཟེར་བ་དེ་ཡིན། འདིའི་སྣོད་རུང་དུ་སྒྲུབ་པའི་དབང་ལན་གཅིག་སྔར་ཐོབ་ན། ཞེས་པ་ནས། གཉིས་པ་དེ་ལ་འོད་གསལ་གྱི་གདམས་ངག་བཤད་པ་ལ་གསུམ། ཕྱི་ནང་གི་མངོན་པར་བྱང་ཆུབ་པ་གཉིས་བཤད་པ་དང༌། ཞེས་པ་ནས། ཐིག་ལེ་གཉིས་ཤོར་གཉིས་གནས་ཀྱི་དུས་སུ་ངོ་བོ་ཉིད་ཀྱི་རྟོག་པ་ལོག་པའི་བདེ་བའི་ཡེ་ཤེས་ནི་ཐམས་ཅད་སྟོང་པ་འོད་གསལ་ལོ། །
འབྲུག་པ་པད་དཀར་གྱི་གསུང་གི་ནང་ལ་དཔལ་ཀྱཻའི་རྡོ་རྗེའི་སྤྱི་དོན་གྲུབ་པའི་ཡིད་འཕྲོག་ཟེར་བ་ཞིག་འདུག་དེའི་ནང་དུ། དེ་ལ་གཉིས་ཤོར་གཉིས་མཉམ་ཞེས་པ་ཡང༌། གཉིས་ཀའི་དབུ་མ་ཕྲད་པའི་རྩེར་ཐིག་ལེ་དཀར་ཆ་ལྷུང་དམར་ཆ་བབས་པ་གཉིས་ཤོར། དེ་གཉིས་གཉིས་ཁ་སྦྱོར་སོ་སོ་རང་གིས་འཆིང་བ་གཉིས་མཉམ། དེའི་སྐབས་སུ་ལྷན་སྐྱེས་དེ་འབྱུང་ངོ༌། །ཞེས་གསང་བའི་སྣ་རྩེར་རྫས་ཀྱི་ཐིག་ལེ་སྒོམ་པ་ཟེར་བའི་ས་ཁོངས་དེར་དེ་ལྟ་བུ་ཞིག་གསུངས་ཡོད། གཉིས་པ་ནི། ཕྱིའི་དཔེ་བཞིས་དགག་བྱ་གློ་བུར་བའི་རྟོག་པ་དང་བྲལ་བ་བཞིའི་ཆ་ནས་མཚོན་པ་ནི་ཕྱིའི་བྱང་ཆུབ་དང༌། ཞེས་པ་ནས། གཉིས་པ་རྩོད་པ་སྤོང་བ་ནི། རིམ་ལྔ་དང་སྤྱོད་བསྡུས་ལས། སྒྱུ་ལུས་གྲུབ་ཅིང་འོད་གསལ་དོན་དུ་གཉེར་བ་དེ་ལ། ཞེས་པ་ནས། རིམ་ལྔ་དང་སྤྱོད་བསྡུས་སུ་གསུངས་པ་དེ་ལ་དང་པོ་སྣོད་རུང་དུ་སྒྲུབ་པའི་སྐབས་གཅིག་དང༌། སྣོད་རུང་དུ་བྱས་ནས་འོད་གསལ་གྱི་རྟོགས་པ་མངོན་དུ་བྱེད་ཁའི་ཉེ་རྒྱུའི་དབང་དུ་བྱས་པའམ་སྒྱུ་ལུས་ཐོབ་ནས་དེ་ལྟར་ནུས་པའི་སྐབས་གཅིག་སྟེ་གཉིས་ཡོད་ཅིང༌། ཞེས་པ་ནས། གཉིས་པ་དེ་མངོན་དུ་བྱེད་པའི་ཐབས་བསམ་གཏན་གཉིས་བཤད་པ་ནི། སྔར་བཤད་པ་ལྟར་སྒྱུ་ལུས་ལེགས་པར་གྲུབ་པ་དེས་ནི་དོན་གྱི་འོད་གསལ་རྒྱུད་ལ་བསྐྱེད་པའི་ཕྱིར་དུ་འབད་དགོས་ལ། ཞེས་པ་ནས། རྗེས་སུ་གཞིག་པའི་བསམ་གཏན་གཉིས་སྒོམ་ཚུལ་བསྟན་དགོས་པའི་སྔ་མ་ཕྱི་ནང་གི་བྱང་ཆུབ་པ་གཉིས་འབྱུང་ཚུལ་ནི་བཤད་ཟིན་པས། འདིར་ནི་བསམ་གཏན་གཉིས་བཤད་པར་བྱའོ། །ཞེས་པ་ནས། ཞེས་འབྱུང་བ་ལྟར་རྟོགས་པར་བྱ་བ་ཤེས་བྱའི་དཀྱིལ་འཁོར་ཏེ་ཁམས་གསུམ་པའི་སེམས་ཅན་ཐམས་ཅད་ཀྱི་ལུས་ངག་ཡིད་དོ། །ཞེས་པ་ནས། སྣང་མཛད་བཞག་པ་དང་མི་བསྐྱོད་པ་དང་ཚེ་དཔག་མེད་སྒོམ་པ་ནི། སེམས་ཅན་ཐམས་ཅད་དང་རང་གི་ལུས་གཉིས་དབྱེར་མེད་དུ་བྱས་པ་རྣམ་སྣང་དང༌། སེམས་ཅན་ཐམས་ཅད་དང་རང་གི་སེམས་གཉིས་དབྱེར་མེད་དུ་བྱས་པ་མི་བསྐྱོད་པ་དང༌། སེམས་ཅན་ཐམས་ཅད་དང་རང་གི་ངག་གཉིས་དབྱེར་མེད་དུ་བྱས་པ་འོད་དཔག་མེད་དུ་སྒོམ་པའོ། །ཞེས་པ་ནས།

ཨཱཿལ་ཏིང་ངེ་འཛིན་སེམས་དཔའ་རྡོ་རྗེ་སྟེ་རང་གི་སེམས་ཐིག་ལེར་གྱུར་པ་བཞག་གོ །མཁས་གྲུབ་ནོར་བཟང་རྒྱ་མཚོའི་རྫོགས་རིམ་ནང་དུ་རང་གི་སེམས་ཐིག་ལེར་གྱུར་པ་བཞག་ཅེས་པར་ཨོཾ་ཡིག་གི་ཐིག་ལེའི་ནང་དུ་ཨ་ཐུང་བསྒོམས་པ་དང་། ཨཱཿཡིག་གི་རྣམ་བཅད་ནང་དུ་ཨ་ཐུང་བསྒོམས་པ་དང་། ཧཱུཾ་གི་ཐིག་ལེའི་ནང་དུ་ཨ་ཐུང་གི་རྣམ་པ་བསྒོམས་པར་གསུངས། དེ་ལྟར་སྒོམ་པའི་རྣལ་འབྱོར་པས་རང་གི་སེམས་འགོག་པའི་རྡོ་རྗེ་འོད་གསལ་གྱི་དབུས་སུ་ཆུད་པས། ཞེས་པ་ནས། འདི་ནི་སྒྱུ་ལུས་ཐོབ་པས་རང་གི་ལུས་ངག་ཡིད་གསུམ་འོད་གསལ་དུ་གཞུག་པའི་དོན་དུ། དང་པོར་སྐུ་རྡོ་རྗེ་རྣམ་སྣང་སེམས་དཔའ་སུམ་བརྩེགས་ཅན་དུ་བསྒོམས་ནས་དེ་ཉིད་སྡུད་རིམ་གཉིས་ཀྱིས་འོད་གསལ་དུ་འཇུག་པ་དང༌། དེ་ནས་གསུང་རྡོ་རྗེ་ཚེ་དཔག་མེད་སེམས་དཔའ་སུམ་བརྩེགས་ཅན་དུ་བསྒོམས་ནས་དེ་ཉིད་སྡུད་རིམ་གཉིས་ཀྱིས་འོད་གསལ་དུ་འཇུག་པ་དང༌། དེ་ནས་ཐུགས་རྡོ་རྗེའི་སེམས་དཔའ་སུམ་བརྩེགས་སུ་བསྒོམས་ནས། ཞེས་པ་ནས། ཐ་མལ་པའི་ལུས་དང་རྟེན་བརྟེན་པའི་འབྲེལ་བ་ཆད་པའམ་བྲལ་བའི་ཟུང་འཇུག་གི་རྡོ་རྗེའི་སྐུ་སྔར་མ་ཐོབ་པ་ཐོབ་པས་འགལ་བ་མེད་དོ། །དག་པའི་སྒྱུ་མའི་ལུས་ཐོབ་ནས་དགོས་པ་ཡོད་ན་ཕུང་པོ་རྙིང་པ་ལ་ཚུར་ཞུགས་པ་དང་དགོས་པ་མེད་ན་ཕུང་པོ་རྙིང་པ་ལ་མི་ཞུགས་པ་ཡིན། རིམ་ལྔ་ལས། སྒྱུ་མ་ལྟ་བུའི་ཏིང་ངེ་འཛིན། །ཞེས་པ་ནས། དེ་ནས་དེ་འདྲ་བའི་ནུས་པ་མེད་པའི་ཙནྡན་ལྟ་བུ་ལ་སོགས་པའི་གང་ཟག་གཞན་བཞི་དང༌། ཞེས་པ་ནས། གསུམ་པ་མིང་གི་རྣམ་གྲངས་ཆེད་བརྗོད་དང་བཅས་པ་བཤད་པ་ནི། ལྷན་སྐྱེས་ཀྱི་བདེ་བས་དེ་ཁོ་ན་ཉིད་ཀྱི་དོན་མངོན་སུམ་དུ་རྟོགས་པའི་དོན་གྱི་འོད་གསལ་དེའི་མཚན་གྱི་རྣམ་གྲངས་ནི་འོད་གསལ་བ་དང༌། ཞེས་པ་ནས། བདེ་བ་ཆེན་པོས་དེ་ཁོ་ན་ཉིད་རྟོགས་པ་ནི་སྦས་དོན་གྱི་འོད་གསལ་དང༌མཐར་ཐུག་གི་འོད་གསལ་ཅི་རིགས་སུ་འདུ་བས། ཞེས་པ་ནས། གསུམ་པ་རིམ་པ་དེ་ལམ་གཞན་གྱི་མཐར་ཡང་འོང་ཚུལ་ནི། ད་གྲངས་མེད་གསུམ་གྱི་ཚོགས་བསགས་ནས་ལམ་གྱི་མཐའ་ས་བཅུ་པ་ལ་ཕེབས་ཏེ་སྔགས་ལ་འཇུག་པའི་སྐོར་གསུང་གིན་ཡོད། འོད་གསལ་གྱི་གདམས་ངག་བསྟན་པའི་མཇུག་ཏུ་སྤྱོད་བསྡུས་ལས། རིམ་པ་འདི་ཉིད་ཀྱིས་བཅོམ་ལྡན་འདས་དཔལ་ཤཱཀྱ་ཐུབ་པ་ལ་དེ་བཞིན་གཤེགས་པ་ཐམས་ཅད་ཀྱིས་སེ་གོལ་གྱི་སྒྲས་བསྐུལ་བར་གྱུར་པས། ཞེས་པ་ནས། རབ་དགའི་གཟུགས་སུ་སྐྱེ་བར་འགྱུར། །སློབ་པའི་ཟུང་འཇུག་ཐོབ་ཚུལ་གསུང་གིན་ཡོད་པ་འདྲ། དེ་ཚེ་རབ་དགའ་རྡོ་རྗེ་སྐུ། །ཀུན་གྱི་དབང་ཕྱུག་འཐོབ་པར་འགྱུར། །འདིས་མི་སློབ་པའི་ཟུང་འཇུག་ཐོབ་ཚུལ་བསྟན་པར་མཁས་གྲུབ་རིན་པོ་ཆེའི་བརྟག་གཉིས་རྣམ་བཤད་མཁའ་འགྲོའི་གསང་མཛོད་དུ་གསུངས། འདི་ལྟར་སྒྲ་དེ་གསན་པ་དང༌། །ཞེས་པ་ནས། ཐམས་ཅད་མཁྱེན་ཉིད་ཐེ་ཚོམ་མེད། །ཅེས་གསུངས་སོ། །སྣང་མཆེད་ཐོབ་གསུམ་གྱི་སྣང་བ་གསུམ་པོ་དེ་མ་དག་ན་ཐབས་ཤེས་ཀྱི་ལམ་ཇི་འདྲ་ལ་འབད་ན་ཡང་རྡོ་རྗེ་འཆང་གི་གོ་འཕང་ཐོབ་མི་ཐུབ་པར་གསུངས། དེ་ལ་ཚིགས་བཅད་དང་པོ་གཉིས་ཀྱིས་ཕར་ཕྱིན་གྱི་ཐེག་པ་དང༌། ཞེས་པ་ནས། སྔགས་ལ་འཇུག་ཚུལ་ནི། རང་གི་ལམ་དོར་ནས་ཞུགས་པ་མིན་གྱི། ལམ་དེ་ལ་སྔགས་ཀྱི་ལམ་གྱི་སྣོན་པ་བཏབ་པའོ། །ཞེས་པ་ནས།

འོད་གསལ་མངོན་དུ་བྱེད་པ་ལ་སྒྱུ་ལུས་སྔོན་དུ་བསྒྲུབ་དགོས་པའི་རྒྱུ་མཚན་བསྟན་པས་ཤེས་པར་ནུས་སོ། །གྲངས་མེད་གསུམ་གྱི་ཚོགས་བསགས་ཟིན་པ་ཡིན་པས་གྲངས་མེད་གསུམ་གྱི་ཚོགས་ཚེ་གཅིག་ལ་འདུམ་པར་བྱེད་མི་དགོས། དབང་གསུམ་པ་བསྐུར་བས་ནི་བཞི་པ་བསྐུར་བར་ཡང་མཚོན་པས། དབང་ནི་དེ་གཉིས་སོ། །ཕྱག་རྒྱ་སྲོག་རྩོལ་གྱི་སྔོན་དུའམ་དབང་གསུམ་པ་བསྐུར་བ་ན་སྔོན་དུ་སྣང་མཆེད་ཐོབ་གསུམ་དང༌། ཞེས་པ་ནས། དོན་གྱི་འོད་གསལ་ལྷན་ཅིག་སྐྱེས་པའི་ཡེ་ཤེས་དང༌། དེའི་བཞོན་པའི་རླུང་ཙམ་ལས་མི་སློབ་པའི་ཟུང་འཇུག་ཡོངས་སུ་དག་པའི་སྒྱུ་མའི་སྐུ་འགྲུབ་པའོ། །མཁས་གྲུབ་ནོར་བཟང་རྒྱ་མཚོས་སློབ་པའི་ཟུང་འཇུག་མངོན་དུ་མ་བྱས་པར་མི་སློབ་པའི་ཟུང་འཇུག་མངོན་དུ་མཛད་ཚུལ་ཞིག་གསུང་གིན་ཡོད་པ་མིན་ནམ། དེ་ལྟར་ན་ཤེར་དབང་དང་ཚིག་དབང་གཉིས་པོ་དེ་དཀྱུས་གཅིག་ལ་བསྐུར་ནས་དོན་གྱི་འོད་གསལ་མངོན་དུ་བྱས། དེ་ནས་སློབ་པའི་ཟུང་འཇུག་མངོན་དུ་མ་བྱས་པར་མི་སློབ་པའི་ཟུང་འཇུག་ཉིད་མངོན་དུ་བྱེད་པ་མིན་ནམ། ཕར་ཕྱིན་གྱི་ཐེག་པར་ས་དང་པོ་ནས་མཚན་གྱིས་བརྒྱན་པའི་ལུས་འཐོབ་པ་དང༌། ཞེས་པ་ནས། རིམ་པ་གསུམ་པའི་སྒྱུ་ལུས་མན་ཆད་སྔོན་དུ་མ་བསྐྱེད་པར་རིམ་པ་མཐའ་མ་འོད་གསལ་དང་སློབ་པའི་ཟུང་འཇུག་གཉིས་ནས་སྐྱེད་པ་འདི་ནི་དམིགས་བསལ་དུ་ཤེས་པར་བྱ་རྒྱུ་ཡིན་པས། ཞེས་པ་ནས།

ཕ་རོལ་ཏུ་ཕྱིན་པའི་ཐེག་པ་ལ་མཐར་བླ་མེད་དུ་འཇུག་ཀྱང་ས་བཅུ་པ་ཚུན་ཆོད་དུ་རང་གི་ལམ་དུ་རིགས་ངེས་པ་འོང་བ་མི་འགལ་ལོ། །འདིའི་དགོངས་པ་ལེན་ཚུལ་ལ་ས་བཅུ་པ་ཚུན་ཆད་དུ་རང་གི་ལམ་དུ་རིགས་ངེས་པས་ཁྱབ་ཟེར་བ་གཅིག་དང་། དེ་ཚུན་ཆད་དུ་རང་གི་ལམ་དུ་རིགས་ངེས་པ་གཅིག་ཡོད་ཟེར་བ་གཅིག་སྟེ་གཉིས་ཡོད། མཁས་གྲུབ་ནོར་བཟང་རྒྱ་མཚོས་རིགས་ངེས་པ་ཞིག་ཀྱང་ཡོད། ཡང་། ས་དང་པོ་དང་གཉིས་པ་སོགས་ནས་ཀྱང་སྔགས་ལམ་ལ་འཇུག་པ་ཞིག་ཡོད་གསུངས། དགྲ་བཅོམ་པ་དང་ཕྱིར་མི་འོང་ཟས་གོས་ལ་ཆགས་པ་དང་བྲལ་ཡང༌། ཟས་གོས་འདོད་པའི་དོན་གཉེར་ཡོད་པ་ལྟར། ཞེས་པ་ནས། རྣལ་འབྱོར་རྒྱུད་རྡོ་རྗེ་རྩེ་མོ་ལས་ཀྱང༌། སྔོན་གྱུར་འདས་པའི་དུས་སུ་ནི། །ཞེས་པ་ནས། བླ་མེད་ཀྱི་རྒྱུད་ལྟར་ན་སྔར་བཤད་པའི་ལམ་གྱི་སྣོན་པ་འོད་གསལ་དང་སློབ་པའི་ཟུང་འཇུག་གཉིས་པོ་དེ་རྒྱུད་ལ་མ་བསྐྱེད་ན་འཚང་རྒྱ་མི་ནུས་ཤིང་། ཞེས་པ་ནས། སའི་མཐར་ཕྱིན་པ་ན་ཟླ་བ་དང་རྡོ་རྗེ་སོགས་ཀྱི་མངོན་བྱང་ལྔ་ལ་བརྟེན་ནས་འཚང་རྒྱ་བར་ཕ་རྒྱུད་དང་མ་རྒྱུད་དེ་རྒྱུད་གཉིས་ལས་གསུངས་པའི་དགོངས་གཞི་ནི། ཞེས་པ་ནས། གཉིས་པ་རྒྱུད་ཕྱི་མར་འཛིན་པའི་ཡན་ལག་གསུངས་པའི་དོན་བཤད་པ་ནི། རིམ་ལྔར་རིམ་པ་བཞི་པ་འོད་གསལ་མངོན་པར་བྱང་ཆུབ་པའི་རིམ་པ་བཤད་པ་འདི། ཞེས་པ་ནས། རྣམ་ཤེས་འོད་གསལ་དུ་འཇུག་པ་ནི་ཀུན་ཏུ་སྣང་བ་འོད་གསལ་དུ་ཐིམ་པ་ཡིན་གྱི། དེ་ལ་རང་བཞིན་ཐིམ་པ་མིན་ནོ། །རང་བཞིན་དེ་སྔར་ནས་འགགས་ཟིན་པ་ཡིན། འདིས་གཞིའི་འཆི་རིམ་བསྟན་ཀྱང་དེ་དང་ལམ་གྱི་འོད་གསལ་དུ་འཇུག་པ་གཉིས་སྨིག་རྒྱུ་བཞིན་དུ་འཆར་བ་སོགས་འདྲ་བས། ཞེས་པ་ནས། ཕྱི་མ་ལམ་དུས་ལའང་ལུས་དབེན་སོགས་གོང་འོག་མང་པོར་འོང་བར་གསུངས་པ་རྣམས་སོ་སོར་ཕྱེད་པར་བྱའོ། །ཞེས་པ་ནས།

སྐབས་འདིར་ནི་བསམ་གཏན་གཉིས་ཀྱིས་ཡང་དང་ཡང་དུ་བསྡུས་ནས་སེམས་བཟུང་བའི་ཚེ་འབྱུང་ཡང༌། སེམས་དཔའ་གསུམ་གྱི་རིལ་འཛིན་གསུང་གིན་ཡོད་དམ། རིལ་འཛིན་གསུམ་སོ་སོར་བསྡུས་པ་ལ་རྟགས་སོ་སོར་སྦྱོར་བ་དང༌། ཞེས་པ་ནས། དེ་ལ་ཡང་ནམ་མཁའ་གཡའ་དག་བཞིན་དུ་འཆར་བ་འོང་བས་དེ་དང་སྟོང་པ་བཞི་པའི་འཆར་ཚུལ་ལ་ནི་ཁྱད་པར་ཆེའོ། །རླུང་སེམས་ཤིན་ཏུ་ཕྲ་བ་སྐྱེས་པའི་སྐབས་ལ་སྟོང་པ་བཞིའི་ཡེ་ཤེས་བཞི་པོ་གང་ཡང་མ་ཡིན་པའི་སེམས་ཤིན་ཏུ་ཕྲ་བ་ཞིག་ཡོད་ཆོག་པ་ཡིན་ནམ། རྡོ་རྗེའི་ལམ་གྱིས་ཏེ་འདའ་བར་མི་བྱ་བའི་མཚན་མ་ལྔའི་རིམ་གྱིས་འོད་གསལ་དུ་འཇུག་པས་བརྟན་པ་སྟེ་རྣམ་པར་དག་པ་ནི། ཞེས་པ་ནས། དང་པོ་ནི། སྤྱོད་བསྡུས་ལས། དྲི་བ་དང་པོ། བཅོམ་ལྡན་འདས་ཇི་ལྟར་ན་དོན་དམ་པའི་བདེན་པ་ལ་ཞུགས་ཏེ་དངོས་པོ་མེད་པར་གྱུར་ནས་ལྡང་བར་བགྱིད། དྲི་བ་གཉིས་པ། འདིར་མངོན་དུ་ཕྱོགས་པ་ཉམས་སུ་མྱོང་བ་ནི་གང་ཞིག་ལགས། དྲི་བ་གསུམ་པ། མི་ལྡོག་པར་གྱུར་པ་ནི་གང་ཞིག་ལགས། དྲི་བ་བཞི་པ། ཐར་པའི་དོན་ནི་གང་ཞིག་ལགས། དྲི་བ་ལྔ་པ། ཅིའི་ཕྱིར་ན་གྲོལ་བར་འགྱུར། དྲི་བ་དྲུག་པ། གྲོལ་བ་ནི་སུ་ཞིག་ལགས། ཞེས་ཟུང་འཇུག་གི་རིམ་པ་གཏན་ལ་དབབ་པའི་ཕྱིར་དུ་དྲི་བ་དྲུག་མཛད་དོ། །ཞེས་པ་ནས། འདིའི་ལྟར་ན་ཟུང་འཇུག་ས་བཅུ་བཞི་པར་བྱ་དགོས་སོ། །གཞན་གྱི་འདོད་པ་བཀོད་ནས་དེ་དག་ལ་རྗེ་རིན་པོ་ཆེས་འཐད་མི་འཐད་དཔྱད་པ་གནང་བའི་ཚུལ་ནི། དེ་ལ་ཕར་ཕྱིན་གྱི་ཐེག་ཆེན་ནས་འཕགས་པ་ལ་སློབ་པའི་ས་ལ་རབ་དགའ་སོགས་བཅུ་དང༌། ཞེས་པ་ནས། དེ་ཡང་། འཇམ་མགོན་བླ་མ་ཙོང་ཁ་པ་ཆེན་པོའི་ཡོན་ཏན་གཞིར་གྱུར་མ་ལས། ཐུན་མོང་ལམ་སྦྱངས་སྣོད་དུ་གྱུར་པ་ན། །ཐེག་པ་ཀུན་གྱི་མཆོག་གྱུར་རྡོ་རྗེ་ཐེག །སྐལ་བཟང་སྐྱེ་བོའི་འཇུག་ངོགས་དམ་པ་དེར། །བདེ་བླག་ཉིད་དུ་འཇུག་པར་བྱིན་གྱིས་རློབས། །དེ་ཚེ་དངོས་གྲུབ་རྣམ་གཉིས་འགྲུབ་པའི་གཞི། །རྣམ་དག་དམ་ཚིག་སྡོམ་པར་གསུངས་པ་ལ། །བཅོས་མ་མིན་པའི་ངེས་པ་རྙེད་གྱུར་ནས། །སྲོག་དང་བསྡོས་ཏེ་སྲུང་བར་བྱིན་གྱིས་རློབས། །དེ་ནས་རྒྱུད་སྡེའི་སྙིང་པོ་རིམ་གཉིས་ཀྱི། །གནད་རྣམས་ཇི་བཞིན་རྟོགས་ནས་བརྩོན་པ་ཡིས། །ཐུན་བཞིའི་རྣལ་འབྱོར་མཆོག་ལས་མི་གཡེལ་བར། །དམ་པའི་གསུང་བཞིན་སྒྲུབ་པར་བྱིན་གྱིས་རློབས། །དེ་ལྟར་ལམ་བཟང་སྟོན་པའི་བཤེས་གཉེན་དང་། །ཚུལ་བཞིན་སྒྲུབ་པའི་གྲོགས་རྣམས་ཞབས་བརྟན་ཅིང་། །ཕྱི་དང་ནང་གི་བར་དུ་གཅོད་པའི་ཚོགས། །ཉེ་བར་ཞི་བར་བྱིན་གྱིས་བརླབ་ཏུ་གསོལ། །སྐྱེ་བ་ཀུན་ཏུ་ཡང་དག་བླ་མ་དང་། །འབྲལ་མེད་ཆོས་ཀྱི་དཔལ་ལ་ལོངས་སྤྱོད་ཅིང་། །ས་དང་ལམ་གྱི་ཡོན་ཏན་རབ་རྫོགས་ནས། །རྡོ་རྗེ་འཆང་གི་གོ་འཕང་མྱུར་ཐོབ་ཤོག །ཅེས་ཇི་སྐད་གསུངས་པ་ལྟར། ང་རང་ཚོ་ཕལ་མོ་ཆེ་གསང་སྔགས་རྡོ་རྗེ་ཐེག་པའི་སྣོད་དུ་གྱུར་ཡོད་ནའང་འདྲ་མེད་ནའང་འདྲ། ཚང་མ་དབང་ཞུ་བ་ལ་བྲེལ་བ་འཚུབ་འཚུབ་བྱས་ནས་དབང་ཞུས་ཡོད། ཡིན་ན་ཡང་། ཐུན་མོང་བའི་ལམ་གྱིས་རྒྱུད་སྦྱངས་པ་ཞིག་དགོས། ཐུན་མོང་བའི་ལམ་གྱིས་རྒྱུད་སྦྱོང་བ་ལ་སུན་པའི་བཟོ་ལྟ་བུ་བྱས་ནས་སྔགས་གཅིག་པུ་ལ་ཨུ་ཚུགས་བརྒྱབ་ནས་སྡོད་པ་མ་ཡིན་པར། བཀའ་བསྟན་འགྱུར་གྱི་དགོངས་དོན་གཅིག་ཏུ་བསྒྲིལ་བའི་ལམ་སྒྲོན་གྱི་འགྲེལ་ཆེན་ལྟ་བུའི་རྗེ་རིན་པོ་ཆེའི་ལམ་རིམ་ཆེན་མོ་དང་། ལམ་རིམ་ཆུང་ངུ་གཉིས་ལ་ཡང་ཡང་མཇལ་ཞིང་ཉམས་ལེན་བྱེད་དགོས། སྐབས་རེར། ལམ་རིམ་ཆེན་མོའི་ནང་ལ་མི་གསལ་བ་འགའ་ཤས་ལམ་རིམ་ཆུང་ངུའི་ནང་ལ་གསལ་བ་ལྟ་བུ་ཡོད། ལྷག་པར་དུ་ཞི་གནས་སྒོམ་ཚུལ་དང་ལྷག་མཐོང་སྒོམ་ཚུལ་གྱི་སྐབས་ལ་སྔགས་བླ་མེད་ཀྱི་ཁྱད་ཆོས་རྣམས་ཅུང་ཙམ་ཅུང་ཙམ་གསུངས་ཡོད། ལམ་རིམ་ཆེ་ཆུང་གཉིས་པོ་དེ་རི་བོ་དགེ་ལུགས་པའི་བཅའ་ཡིག་ལྟ་བུ་ཡིན་པས་བལྟ་དགོས།

དེ་ཡང་། དེ་གཉིས་ཀྱི་ནང་ལ་མི་འདྲ་བ་གང་འདྲ་གསུངས་པ་དང་ངས་མ་ཤེས་པ་གང་འདྲ་འདུག་བསམ་པ་ཙམ་གྱིས་བལྟས་ན་འགྲིག་གི་མེད། དེ་གཉིས་ལ་བལྟས་ནས་སོ་སོའི་གཤིས་རྒྱུད་ལ་ཞུས་དག་གཏོང་དགོས། ཅི་ཙམ་གྱིས་གསང་སྔགས་ལ་མོས་པ་ཡོད་པ་དང་དོན་གཉེར་ཡོད་པ་དེའི་ཚོད་ཀྱིས་ཐུན་མོང་བའི་ལམ་གྱི་རིམ་པ་ལ་དོ་སྣང་བྱེད་དགོས། གསང་སྔགས་སྤྱིའི་གོ་བ་ཆགས་པ་ལ་རྗེ་རིན་པོ་ཆེའི་སྔགས་རིམ་ཆེན་མོ་ལ་ཡག་པོ་བལྟ་དགོས། སྒོས་སུ་གསང་བ་འདུས་པའི་སྐོར་ལ་རྒྱུད་པ་རང་གིས་འཆད་ཉན་བྱེད་བཞིན་པའི་འགྲེལ་པ་བཞི་སྦྲགས་ལས་ལྷག་གང་ན་ཡོད། མདོར་ན། གང་ཉམས་སུ་ལེན་པའི་ཆོས་སྐོར་དེ་དག་སོ་སོས་ཤེས་པ་ཞིག་མ་བྱུང་ན་ཉམས་ལེན་བྱེད་སྟངས་མི་ཤེས། དེར་བརྟེན། བསླབ་པ་སློབ་གཉེར་གལ་ཆེན་པོ་ཡིན། སྔགས་ཉམས་ལེན་བྱེད་པ་ལ་ཡང་དབང་ཐོབ་དགོས་ཤིང་། དེ་ཡང་། དབང་ཐོབ་པ་ཙམ་གྱིས་མི་ཆོག་པར་དབང་དུས་སུ་ཁས་བླངས་པའི་དམ་ཚིག་དང་སྡོམ་པ་ཚུལ་བཞིན་དུ་སྲུང་བའི་སྟེང་ནས་ལྷའི་བསྙེན་པ་བསྙེན་ཆེན་དང་ལས་རུང་སོགས་ཚད་ལྡན་རེ་སྐབས་སྐབས་ལ་གཏོང་ཐུབ་ན་ཡག་པོ་ཡོད། རྒྱུད་སྡེ་འོག་མ་ཡིན་ན་མཚན་བཅས་མཚན་མེད་ཀྱི་རྣལ་འབྱོར་དང་། རྒྱུད་སྡེ་གོང་མ་ཡིན་ན་བསྐྱེད་རིམ་དང་རྫོགས་རིམ་གྱི་རྣལ་འབྱོར་ལ་བསླབ་དགོས། དེ་ལ་སྔོན་ལ་བསྐྱེད་རིམ་ཡིན་ན་ཐུན་བཞིའི་རྣལ་འབྱོར་གྱི་སྒོ་ནས་ཉམས་ལེན་བྱེད་དགོས། རྫོགས་རིམ་ཡིན་ན་གསང་བ་འདུས་པ་ལྟ་བུའི་རིམ་པ་ལྔའི་འགྲོ་སྟངས་དེ་དག་ཤེས་པར་བྱས་ནས་ཉམས་ལེན་བྱེད་དགོས། དེ་ཡང་། རྗེ་རིན་པོ་ཆེའི་རིམ་ལྔ་གདན་རྫོགས་ཀྱི་དམར་ཁྲིད་དེ་དམིགས་སྐོར་ཆ་ཚང་དང་གེགས་སེལ་བོགས་འདོན་གྱི་རིམ་པ་གསུངས་པ་ཞིག་ཡིན་པས། རིམ་ལྔ་གདན་རྫོགས་ཀྱི་དམར་ཁྲིད་ཐོག་ནས་གསང་བ་འདུས་པའི་རིམ་པ་ལྔའི་འགྲོ་སྟངས་ཆ་ཚང་གསལ་ལེར་ཡིད་ལ་འཆར་ཐུབ་པ་ཞིག་བྱས་ན་ཡག་པོ་ཡོད། དེ་ནས་རིམ་ལྔའི་རྒྱས་བཤད་དང་དོགས་པའི་གནས་སེལ་བའི་སྐོར་རིམ་ལྔ་གསལ་སྒྲོན་ནང་ལ་ཡོད་པས་དེ་གཉིས་འཕལ་ཀ་སྤྲད་ནས་བལྟ་དགོས། རིམ་ལྔ་གསལ་སྒྲོན་གཅིག་པུར་བལྟས་པ་ཡིན་ན་སྐབས་རེར། དོན་རྣམས་ཐོར་ནས་སེམས་ལ་རྡོག་བསྒྲིལ་མི་ཐུབ་པས། སྔོན་ལ་རིམ་ལྔ་གདན་རྫོགས་ཀྱི་དམར་ཁྲིད་སྟེང་ནས་རིམ་ལྔར་ཡང་ཡང་བལྟས་ནས་རིམ་པ་ལྔ་པོ་བློ་ལ་ཧྲིལ་གྱིས་ཤར་བ་ཞིག་བྱས། དེ་ནས་དེའི་སྤྲོས་བཤད་ཤེས་པའི་ཆེད་དུ་རིམ་ལྔ་གསལ་སྒྲོན་ལ་བལྟས་ན་ཡག་པོ་ཡོད།

མདོ་དོན། རྗེ་རིན་པོ་ཆེ་ཧ་ཅང་བཀའ་དྲིན་ཆེན་པོ་རེད། རིམ་ལྔ་གསལ་སྒྲོན་ནང་དུ་རྒྱུད་དང་རྒྱུད་འགྲེལ་ལ་ཁུངས་གཏུགས་ནས་གསུང་སྐབས་རྒྱུད་དང་རྒྱུད་འགྲེལ་དེ་དག་ལ་རང་བཞིན་གྱིས་སེམས་ཐག་ཉེ་པོ་ཞིག་ཏུ་གྱུར་ནས་མན་ངག་ངོ་མ་འདི་རེད་བསམ་པ་ཞིག་ཡོང་གིན་འདུག །དཔེར་ན། གསང་བ་འདུས་པའི་ཁྲིད་ཡིག་ཐན་ཐུན་དེ་འདྲར་བལྟས་པ་ཡིན་ན་གསང་འདུས་རྩ་རྒྱུད་དང་ཀླུ་སྒྲུབ་ཀྱི་རིམ་ལྔར་སེམས་ཐག་ཉེ་རུ་འགྲོ་བ་ཕལ་ཆེར་མེད། དེ་བཞིན་ལམ་རིམ་ཆེ་ཆུང་ནང་དུ་མདོ་དང་དགོངས་འགྲེལ་ཚད་ལྡན་དེ་དག་ཁུངས་སུ་དྲངས་ནས་གསུངས་ཡོད། སྐབས་རེར། ང་རང་ཚོའི་བོད་ཀྱི་བླ་མ་རྣམས་ཀྱིས་མཛད་པའི་མགུར་མ་དེ་ཚོ་ཚིག་རྣོ་པོ་དང་ཧ་ཅང་ཡག་པོ་ཡོད། ཡིན་ན་ཡང་། ང་རང་ཚོའི་བོད་ཀྱི་སངས་རྒྱས་པའི་ཆོས་དེ་རྩ་བ་རྒྱ་གར་འཕགས་པའི་ཡུལ་ནས་དར་བའི་སངས་རྒྱས་པའི་ཆོས་ངོ་མ་ཡིན་པས་རྒྱ་གར་མཁས་པའི་གཞུང་ལ་ཁུངས་གཏུག་དགོས། དེ་ཡང་། རྩ་བ་སྟོན་པ་ཉིད་ཀྱི་གསུང་ལ་ཁུངས་གཏུག་དགོས། རྗེ་རིན་པོ་ཆེས་རིམ་ལྔ་གསལ་སྒྲོན་འདི་བོད་ནས་བོད་པ་ཞིག་གི་ངོ་བོའི་ཐོག་ནས་བརྩམས་པ་ཞིག་ཡིན་ཀྱང་གཅིག་དང་གཉིས་བྱས་ནས་རྒྱ་གར་མཁས་པའི་གཞུང་ལ་ཁུངས་གཏུགས་ཡོད་པས་གཞུང་རབ་འབྱམས་གདམས་ངག་ཏུ་ཤར་བའི་ཉམས་ཡོད། དེ་བཞིན་དུ་ཀུན་མཁྱེན་བླ་མའི་གསུང་དུ་རྒྱ་གར་མཁས་པའི་གཞུང་མང་པོ་ལུང་དྲངས་ཡོད། དཔེར་ན། ཕར་ཕྱིན་གྱི་གཞུང་དང་གྲུབ་མཐའ་ཆེན་མོ་དབུ་མ་ཆེན་མོ་དེ་ཚོར་རྒྱ་གཞུང་ཧ་ཅང་མང་པོ་དྲངས་པར་གནད་འགག་ཅིག་ཡོད། གུང་ཐང་རིན་པོ་ཆེས་ཀུན་མཁྱེན་བླ་མ་སྔ་ཕྱིའི་ལེགས་བཤད་ལ་བསྔགས་བརྗོད་ཆེན་པོ་གནང་ཡོད་ལ་གནང་བ་དོན་གནས་ཡིན། མདོར་ན། ལམ་རིམ་ཆེ་ཆུང་གཉིས་ལ་ཡག་པོ་བལྟ་དགོས། དེ་གཉིས་ཤེས་པའི་ཆེད་དུ་སྔོན་ལ་དབུ་ཚད་སེངྒེ་མཇིང་བསྣོལ་ཟེར་བ་ལྟར་ཚད་མའི་རིགས་ལམ་གྱི་སྒོ་ནས་དབུ་ཚད་གཉིས་ལ་བལྟ་དགོས། ང་རང་ཚོའི་སེམས་ལ་ཡིན་ལུགས་ལ་དཔྱོད་པའི་ཤེས་རབ་ཀྱིས་བཟོ་བཅོས་བརྒྱབ་ནས་བློ་གོང་འཕེལ་དུ་གཏོང་དགོས་པས་བློའི་རྣམ་གཞག་དང་རིགས་ལམ་ལ་སྦྱོང་བ་ཧ་ཅང་གལ་ཆེན་པོ་ཡིན། སངས་རྒྱས་པའི་ཆོས་རིགས་པའི་ལམ་ནས་ངེས་པ་རྙེད་རྒྱུ་ཡོད་པ་ཞིག་ཡིན་ན་ཡང་། རང་ཉིད་ཀྱིས་རིགས་པའི་ལམ་ནས་གོ་དོན་རྙེད་པ་ཞིག་མ་བྱུང་ན་འགྲིགས་མེད། སྐྱབས་སུ་མཆི་ཡིན་པ་རེད་བསམ་པ་ཞིག་གིས་མི་འགྲིག །ཡང་། སྐབས་རེར། ང་ཡིད་ཆེས་ཀྱི་མི་འདུག་བསམ་པ་ཞིག་གི་ཐོག་ནས་དཔྱད་པ་བྱས་པ་ཡིན་ན་ཤེས་རབ་འཆལ་བའི་ཉེན་ཁ་ཡོད། དེར་བརྟེན། བློ་གཟུ་བོར་གནས་པའི་སྒོ་ནས་དབུ་ཕར་རྣམ་འགྲེལ་ལ་ཡག་པོ་བལྟ་དགོས། ཕར་ཕྱིན་གྱི་བསླབ་བྱའི་ཁོངས་ནས་འདུལ་བ་ལ་བལྟ་དགོས། ཕར་ཕྱིན་གྱི་གྲངས་འདྲེན་གྱི་ཁོངས་ནས་མཛོད་ལ་བལྟ་དགོས། དེ་དག་སྦྱོང་བ་དགེ་བཤེས་འཇོག་པའི་ཆེད་གཅིག་པུ་མ་ཡིན་པར་ཉམས་ལེན་ལ་ཉེ་བར་མཁོ་བའི་ཆེད་དུ་ཡིན་པ་དེ་ཤེས་དགོས།

མདོ་ཕྱོགས་ཀྱི་གཞུང་ཆེན་ལ་ཡག་པོ་བལྟས་རྗེས་སྔགས་ཕྱོགས་སྤྱི་དང་སྔགས་རིམ་ཆེན་མོ་ལ་ཡག་པོ་བལྟ་དགོས། དེ་ནས་རྒྱུད་འགྲེལ་ཆེན་མོ་དང་མཐའ་དཔྱོད་མྱུ་གུ་རིམ་ལྔ་གསལ་སྒྲོན་སོགས་ལ་ཡག་པོ་བལྟ་དགོས། དེ་ནས་རིམ་ལྔ་གདན་རྫོགས་ཀྱི་དམར་ཁྲིད་ཐོག་ནས་གནད་རྡོག་བསྒྲིལ་ནས་ཉམས་ལེན་བྱེད་དགོས། ང་རང་ཡིན་ན་ཡང་། དཔེ་ཆ་ཤེས་ཀྱི་མི་འདུག་ཅིང་དུས་ཚོད་ཀྱང་མི་འདུག །ཡིན་ན་ཡང་། དུས་ཚོད་རེ་ཡོད་ན་དཔེ་ཆར་ལྟ་བཞིན་ཡོད། ཁྱེད་རང་ཚོས་ཀྱང་དཔེ་ཆར་ལྟ་བ་གལ་ཆེན་པོ་ཡིན། ཅི་ཙམ་གྱིས་དཔེ་ཆ་ཤེས་པ་དེའི་ཚོད་ཀྱིས་ང་རྒྱལ་དང་མཐོང་ཆུང་ཕྲག་དོག་སོགས་མ་བྱས་པར་རྒྱུད་དུལ་བ་ཞིག་དགོས། དེ་ལྟ་བུ་ཞིག་བྱུང་ན་རྗེ་རིན་པོ་ཆེ་དང་རྗེ་རིན་པོ་ཆེའི་སྲས་ཀྱི་ཐུ་བོའི་གྲས་འཇམ་དབྱངས་ཆོས་རྗེ་བཀྲ་ཤིས་དཔལ་ལྡན་དང་བྱམས་ཆེན་ཆོས་རྗེ་དང་དགེ་འདུན་གྲུབ་པ་དང་རྗེ་བཙུན་ཤེས་རབ་སེངྒེ་སོགས་ས་ལ་གནས་པའི་སེམས་དཔའ་ཆེན་པོ་དེ་དག་གིས། རྒྱལ་བའི་དམ་ཆོས་འཛིན་པའི་སྨོན་ལམ་གྱི་མཐུ་གྲུབ་པའི་དབང་གིས་གདན་ས་ཆེན་པོ་དང་རྒྱུད་གྲྭ་སྨད་སྟོད་སོགས་བཏབ་པ་དེར་དགོས་པ་ཡོད་པ་ཞིག་བྱུང་བ་ཡིན། ད་ལྟ་ལོ་དྲུག་བརྒྱར་ཉེ་བ་ཞིག་འགྲོ་བཞིན་ཡོད། ཡིན་ན་ཡང་། ད་དུང་ཡང་གདན་ས་ཁག་དེ་དག་གིས་བསྟན་པ་ཉག་ཕྲ་བའི་དུས་སུ་ཡང་བསྟན་པའི་རྩ་བ་བཟུང་ཡོད། དེར་བརྟེན། རྒྱལ་བ་རིན་པོ་ཆེ་ལ་འཁྲིས་པ་རེད་ཟེར་བ་ལྟ་བུ་དང་། ལས་སྣེ་ལ་འཁྲིས་པ་རེད་ཟེར་བ་ལྟ་བུ་མ་ཡིན་པར་གདན་ས་གྲྭ་ཚང་གི་སྒྲིག་ལ་ཞུགས་པའི་མི་རེ་ངོ་རེ་ནས་འགན་བླངས་ཏེ་སྡུག་ཏུ་མི་འགྲོ་བ་ལ་འབད་དགོས། དེ་ལྟར་བྱས་ན་རྗེ་རིན་པོ་ཆེའི་ཐུན་མོང་མ་ཡིན་པའི་སྲུང་མ་མགོན་པོ་ཕྱག་དྲུག་པ་དང་དམ་ཅན་ཆོས་རྒྱལ་གཉིས་ཀྱིས་འཕྲིན་ལས་སྒྲུབ་ཀྱི་ཡང་རེད་ལ་བསྒྲུབ་དགོས་ཀྱི་ཡང་རེད། གཉིས་པ་དྲི་བ་གསུམ་པ་དང་ལྔ་པའི་ལན་ནི། སྒྱུ་ལུས་ཐོབ་པ་རྣམས་ཀྱིས་དོན་དམ་བདེན་པ་མངོན་པར་མ་རྟོགས་པ་དེ་སྲིད་དུ་ཕྱིར་ལྡོག་གོ །ཞེས་པ་ནས། ལུགས་གཞན་གྱིས་སམ་དབུ་མ་རང་རྒྱུད་པས་ཤེས་སྒྲིབ་ཏུ་བཤད་པའི་ཆོས་ཀྱི་བདག་འཛིན་དང༌། ཞེས་པ་ནས། གསུམ་པ་དྲི་བ་དང་པོའི་ལན་ནི། རིམ་པ་བཞི་པའི་དོན་གྱི་འོད་གསལ་དུ་ཞུགས་པའི་ཚེ་སྔར་གྱི་སྒྱུ་ལུས་ཀྱང་དག་ནས་མེད་པ་ལས། ཞེས་པ་ནས། རིམ་པ་གཉིས་པ་ལས་ཀྱང༌། ཟུང་འཇུག་འགྲུབ་པའི་སྐབས་སུ་འོད་གསལ་ལས་ཡེ་ཤེས་གསུམ་འབྱུང་བར་བཤད་པའི་ལུང་ནི་སྔར་དྲངས་ཟིན་ཏོ། །རྗེ་རིན་པོ་ཆེས་སྒྱུ་ལུས་གྲུབ་པའི་མཚམས་ཞིབ་ཅིང་གསལ་བ་མཐར་ཐུག་པ་སྐབས་འདི་ནས་གསུང་གིན་ཡོད། འདིར་རིམ་པ་བཞི་པའི་དོན་གྱི་འོད་གསལ་ལས་ལངས་མ་ཐག་ཏུ་ཟུང་འཇུག་གི་སྐུ་འགྲུབ་བམ་མི་འགྲུབ། ཅེས་པ་ནས། རྗེ་འགོས་ཀྱིས་སྔར་གསུངས་པའི་ལུགས་ལྡོག་གི་སྟོང་པ་རྣམས་བཤད་པ་ལ་བརྟེན་ནས་འོད་གསལ་ལས་ལུགས་ལྡོག་ཏུ་ཤར་བའི་སྣང་བ་གསུམ་རླུང་དང་བཅས་པ་ལས་ཟུང་འཇུག་གི་སྐུ་འགྲུབ་པར་བཤད་པ་དང༌། རྗེ་འགོས་ཀྱིས་ཟུང་འཇུག་གི་སྐུ་འགྲུབ་པའི་དུས་ནི་ལུགས་ལྡོག་གི་སྣང་བའི་རྗེས་ལ་ཟུང་འཇུག་གི་སྐུ་འགྲུབ་པར་བཤད། ལག་སྨིས་ལུགས་ལྡོག་ཏུ་ཤར་བའི་སྟོང་པ་ལས་སྒྱུ་ལུས་སྒྲུབ་པའི་ཚུལ་ཞིག་བཤད་པ་ལྟར། བདག་གིས་ཀྱང་གཞུང་གཞན་དུ་ཚུལ་དེ་བཀོད་དོ། །སྔགས་རིམ་ཆེན་མོའི་ནང་ལ་ཚུལ་དེ་བཀོད་ཡོད། འོན་ཀྱང་དཀའ་བའི་གནས་འདི་ཞིབ་ཏུ་མཐའ་བཅད་ན། ཞེས་པ་ནས། ཆུ་ཀླུང་དྭངས་པ་དང་འདྲ་བའི་འོད་གསལ་ལས་ཉ་གློ་བུར་དུ་འཕར་བ་དང་འདྲ་བའི་དག་པའི་སྒྱུ་མའི་སྐུ་འབྱུང་བར་བཤད་པའི་དཔེ་དོན་ནི། ཐམས་ཅད་སྟོང་པ་འོད་གསལ་ལས་གཞན་གྱིས་བར་མ་ཆོད་པར་བྱུང་བ་ལ་འགྲིག་གོ །ཞེས་པ་ནས།

འདི་ལ་ནི་རིམ་ལྔར་ཟུང་དུ་འཇུག་ཚུལ་ཟུང་འཇུག་ཉི་ཤུ་རྩ་གསུམ་སོགས་མང་དུ་གསུངས་པ་རྣམས་ཤེས་དགོས་ལ། ཞེས་པ་ནས། ཞེས་རང་བྱིན་བརླབ་སྟེ་སྒྱུ་ལུས་དང་འོད་གསལ་གཉིས་ཟུང་དང༌། ཞེས་པ་ནས། སེམས་དོན་དམ་བདེན་པ་དང་རོ་གཅིག་ཏུ་སོང་བའི་འོད་གསལ་མེད་ལ། མ་དག་པའི་སྒྱུ་ལུས་དག་ནས་དག་པའི་སྒྱུ་ལུས་མ་ཐོབ་པའམ་ཟུང་འཇུག་མ་ཐོབ་པའི་གོང་དུ་བདེ་བའི་སེམས་དོན་དམ་དང་རོ་གཅིག་ཏུ་སོང་བའི་འོད་གསལ་ཡོད་དུས་སུ། ཞེས་པ་ནས། སེམས་འོད་གསལ་ཞེས་པ་དོན་དམ་བདེན་པའི་མཐར་སོན་པ་གཉིས་དུས་གཅིག་ཏུ་རྒྱུད་གཅིག་ལ་སྐུ་དང་ཐུགས་སུ་ཚོགས་པ་ན་རེས་འཇོག་མེད་པར་མཉམ་དུ་འདུས་པས་ན་ཟུང་འཇུག་ཐོབ་བོ། །ཞེས་པ་ནས། དེ་ཡང་རིམ་པ་བཞི་པའི་དུས་སུ་ལྷན་སྐྱེས་ཀྱི་ཉོན་མོངས་ཀྱི་དངོས་གཉེན་ལ་གནས་པས་མ་སྤངས་ལ། ལྷན་སྐྱེས་ཀྱི་ཉོན་མོངས་སྤངས་པའི་སྤངས་པ་ཟུང་འཇུག་གམ་སློབ་པའི་ཟུང་འཇུག་ཐོག་མར་ཐོབ་པའི་དུས་སུ་དག་པའི་སྒྱུ་མའི་ལུས་ཐོབ་པ་དང་ལྷན་སྐྱེས་ཀྱི་ཉོན་མོངས་སྤངས་པར་འཇོག་གོ །སློབ་པའི་ཟུང་འཇུག་ཐོག་མར་ཐོབ་པའི་དུས་སུ་རྣམ་གྲོལ་ལམ་ལ་གནས་པས་རྣམ་གྲོལ་ལམ་དེ་མཉམ་གཞག་ཡེ་ཤེས་ཡིན་མིན་དང་། ཟག་མེད་ཡིན་མིན་བཤད་པ་མི་མཐུན་པ་ཅུང་ཙམ་ཡོད། ཤེས་པར་གྱུར་པའི་ཤེས་སྒྲིབ་ཡོད་མེད་ད་དུང་ཐག་མ་ཆོད་པ་དེ་ཇི་འདྲ་ཡིན་ནམ་སྙམ་པ་འཆར། ཚེ་གཅིག་ལ་ཟུང་འཇུག་མངོན་དུ་བྱས་པ་ཚོས་ཉམས་མྱོང་གི་ཐོག་ནས་ཤེས་པར་གྱུར་པའི་ཤེས་སྒྲིབ་ཡོད་མེད་གསལ་པོ་གསུང་དགོས་པ་ཞིག་ཡིན། དེ་འདྲ་བའི་འོད་གསལ་མངོན་དུ་གྱུར་པ་ན། ཡུན་རིང་པོའི་བར་དུ་མཉམ་པར་འཇོག་ནུས་པས། ཁེམ་པ་ཅིག་ལས་མེད་པ་མིན་ཏེ། ཟིན་བྲིས་ཁ་ཤས་ནང་ལ་དོན་གྱི་འོད་གསལ་ཡུན་ཐུང་ཐུང་ཞིག་མ་གཏོགས་མེད་པ་ལྟ་བུར་གསུངས་ཡོད། དེའི་གོང་དུ་དཔེའི་འོད་གསལ་ལ་ཡང་ཡུན་རིང་པོར་འཇོག་ནུས་ན་དོན་གྱི་འོད་གསལ་ལ་ལྟ་སྨོས་ཀྱང་ཅི་དགོས་པའི་ཕྱིར་རོ། །ཞེས་པ་ནས། མི་སློབ་པ་ལ་འོད་གསལ་ལས་ལུགས་ལྡོག་ཏུ་སྟོང་པ་གསུམ་དུ་འོང་བ་མེད་པར་སྒྲོན་གསལ་ལས་གསུངས་ཤིང༌། སློབ་པ་མཐའ་ཡི་དོན་གྱི་འོད་གསལ་མངོན་དུ་བྱས་རྗེས་སུ་ལུགས་ལྡོག་གི་སྣང་མཆེད་ཐོབ་གསུམ་འོང་བ་མེད། འདིར་ལུགས་ལྡོག་ཏུ་ལངས་པའི་སྐབས་སུ་བཤད་པས་སློབ་པའི་ཟུང་འཇུག་ལ་སྦྱར་རོ། །ཞེས་པ་ནས། སེམས་གསུམ་ལས་འགྲུབ་པར་གསུངས་པ་ནི། ལུགས་འབྱུང་གི་སྣང་བ་གཞན་གཉིས་དང་ཉེར་ཐོབ་ཀྱི་སྟོད་དང་བར་ལས་བརྒྱུད་ནས་གྲུབ་ཅིང༌། ཉེར་ཐོབ་ཀྱི་སྨད་ལས་དངོས་སུ་འགྲུབ་པ་དང༌། འོད་གསལ་ཉེར་ཐོབ་ཀྱི་སྨད་དྲན་སངས་སུ་བསྡུས་པའི་དབང་དུ་བྱས་ན་ཉེར་ཐོབ་ཀྱི་སྨད་དེ་འོད་གསལ་ལ་འཇོག །ལོངས་སྐུ་ལུས་སྔ་མ་ལས་གོ་ས་ལོགས་སུ་དང་པོར་འགྲུབ་པ་དང༌། ཞེས་པ་ནས། རྒྱུད་དེར་ལྷ་སྐུ་སྒོམ་པའི་ཚུལ་སྒྲས་ཟིན་གྱི་དོན་ལས་མེད་པར་སྔར་བཤད་པ་ལྟར་ཤེས་པར་བྱའོ། །རིམ་ལྔ་གདན་རྫོགས་ཀྱི་དམར་ཁྲིད་ལ་གཟིགས།

རིམ་ལྔ་གདན་རྫོགས་ཀྱི་དམར་ཁྲིད།

གཉིས་པ་དོན་དམ་འོད་གསལ་གྱི་རྫོགས་རིམ་ལ་གཉིས། སྒྱུ་ལུས་དངོས་ལ་བརྟེན་ནས་དོན་གྱི་འོད་གསལ་གྱི་ཡེ་ཤེས་དངོས་སྐྱེད་ཚུལ་དང༌། ཞེས་པ་ནས། སྣང་བ་མཚོན་པའི་དུས་སྨག་འཐུག་པོ་སངས་ནས་ཐོ་རངས་ལ་མ་སླེབས་པའི་བར་གྱི་མཚན་མ་གཉིས་འདས་ཤིང༌། མཚན་མོ་གཉིས་འདས་ཤིང༌ཞེས་པ་ཕལ་ཆེར་ཨེ་ཡིན་མཚན་མ་གཉིས་འདས་ཤིང༌ཟེར་དགོས་སྙམ། སྣང་བ་མཆེད་པ་མཚོན་པའི་དུས་ཉི་མ་ཤར་ནས་དམར་ཐག་མ་ཆད་ཀྱི་བར་དང༌ཞེས་པ་ནས། སྔར་ལུགས་མཐུན་གྱི་དུས་སུ་སྟོང་པ་བཞི་སྔ་མ་ཕྱི་མ་ལ་ཐིམ་ནས་མཐར་འོད་གསལ་དུ་གཅིག་ཏུ་སོང་བའི་འོད་གསལ་གྱི་ཡེ་ཤེས་དང་དེའི་བཞོན་པའི་རླུང་ཁམས་ཕྲ་བ་དང་ལྷན་ཅིག་པ་ལས་བསྒྲུབས་པ། མཐར་འོད་གསལ་དུ་གཅིག་ཏུ་སོང་བ་ཞེས་པའི་དོན་ཅི་ཡིན་ནམ། གྲིབ་མ་དང་འདྲ་བར་བཅད་དུ་མེད་པ་དང༌། ཞེས་པ་ནས། འདི་ཡང་རྒྱས་པར་རིམ་ལྔ་གསལ་སྒྲོན་ལས་ཤེས་པར་བྱའོ།། །།ད་རིམ་ལྔ་གསལ་སྒྲོན་ལ་གཟིགས།

རིམ་ལྔ་གསལ་སྒྲོན།

རིམ་པ་གཉིས་ལ་བོགས་འབྱིན་པའི་ཐབས་སྤྱོད་པ།

གསུམ་པ་རིམ་པ་གཉིས་ལ་བོགས་འབྱིན་པའི་ཐབས་སྤྱོད་པ་ལ་གཉིས། སྤྱོད་པ་སྤྱིའི་རྣམ་པར་བཞག་པ་དང༌། ཞེས་པ་ནས། གཉིས་པ་སྤྱོད་པ་ཁྱད་པར་ཅན་ལ་ལུང་དང་འགལ་བ་སྤང་བ་ལ་གཉིས། སྤྱོད་བསྡུས་ལས་གསུངས་པ་བཀོད་ནས་དེའི་དོན་བཤད་པ་དང༌། ཞེས་པ་ནས། ངོ་བོ་ཉིད་དེ་ཤེས་ན་ནི་བྱང་ཆུབ་ཀྱི་རྒྱུར་འགྱུར་རོ། །ཞེས་གསུངས་ཏེ། ཉོན་མོངས་ཀྱི་ངོ་བོ་ཉིད་ཅེས་པ་ཉོན་མོངས་ཀྱི་ཆོས་ཉིད་ཙམ་ཡིན་ན་དེ་ཉན་རང་སྟོང་ཉིད་རྟོགས་པ་རྣམས་ཀྱིས་ཀྱང་ཤེས་པས། དེ་ཙམ་མ་ཡིན་པར་ཉོན་མོངས་ཀྱི་བྱེད་ལས་ཤེས་ནས་ཐབས་ཤེས་ཀྱིས་དེ་ལམ་དུ་བསྒྱུར་ཚུལ་ཡང་ཤེས་དགོས། ཡང་ན། ཉོན་མོངས་ཀྱི་ངོ་བོ་ཉིད་ཅེས་པ་ལུས་དབེན་གྱི་སྐབས་ནས་གསུངས་པ་བཞིན་ཉོན་མོངས་སྣང་བ་གསུམ་ལས་སྐྱེས་པ་དང་། སྣང་བ་གསུམ་ཡང་འོད་གསལ་ལས་སྐྱེས་པ་སོགས། མདོར་ན། ཉོན་མོངས་ཐམས་ཅད་འཆར་ནུབ་བྱེད་སའི་རྒྱུ་གཙོ་བོ་དེ་གཉུག་མ་ལྷན་ཅིག་སྐྱེས་པའི་འོད་གསལ་ཡིན་པས། འོད་གསལ་ལས་ཉོན་མོངས་འཆར་བ་དང་འོད་གསལ་ལ་ཉོན་མོངས་ནུབ་པའི་གནས་ལུགས་ཤིག་ལ་ཉོན་མོངས་ཀྱི་ངོ་བོ་ཉིད་ཟེར་ཆོག་གི་ཡོད་དམ་མི་ཤེས། རྫོགས་ཆེན་དང་ཕྱག་ཆེན་ནང་ལ་ཉོན་མོངས་སོགས་རགས་པ་གློ་བུར་བའི་སེམས་ཐམས་ཅད་གཉུག་མ་ལྷན་ཅིག་སྐྱེས་པའི་འོད་གསལ་གྱི་རྣམ་འགྱུར་དུ་མཐོང་ནས། རང་གི་སེམས་དེ་དག་གི་རྗེས་སུ་མི་འཇུག་པར་རྩ་བ་འོད་གསལ་གྱི་དམིགས་རྣམ་བསྐྱངས་ན། ཉོན་མོངས་ལྡོག་འགྲོ་ཚུལ་གྱི་བཤད་པའི་འགྲོས་ཤིག་ཡོད། དཔལ་མཆོག་དང་པོ་ལས། འདོད་ཆགས་ཞེ་སྡང་གཏི་མུག་གསུམ། །ཞེས་པ་ནས། ཡིད་ཀྱི་ཤེས་པ་ལ་འདོད་ཡོན་ལ་དོན་གཉེར་བྱུང་བ་ཙམ་གྱིས་ཉོན་མོངས་ཅན་དུ་འགྱུར་བ་མིན་ནོ། །སངས་རྒྱས་ཐོབ་འདོད་ཀྱི་འདུན་པ་ལྟ་བུ་ཉོན་མོངས་ཅན་མ་ཡིན། འོན་ཀྱང་འདིར་ནི་གཙོ་བོར་འདོད་ཡོན་ལ་ཆགས་པ་དང་མ་བྲལ་བའི་དབང་དུ་མཛད་ནས་སྟོན་ལ། ཞེས་པ་ནས། དེ་ལ་ནི་དེ་ལྟར་སྒྱུར་བའི་ཐབས་ཀྱི་ཆ་ཕར་ཕྱིན་དང༌། སྔགས་ཀྱི་ཐེག་ཆེན་གཉིས་ལས་གསུངས་པ་གང་ཡང་མེད་པའི་ཕྱིར་དང་། དེ་ལ་ནི་ཕར་ཕྱིན་གྱི་ནང་དུ། ཇི་ལྟར་གྲོང་ཁྱེར་སེར་སྐྱའི་མི་གཙང་ལུད། །ཅེས་སོགས་དྲངས་པ་ལྟར། བྱང་ཆུབ་ཀྱི་སེམས་ཀྱིས་ཉོན་མོངས་གཞན་དོན་བྱེད་པའི་ཡན་ལག་ཏུ་བསྒྱུར་ཚུལ་དང་། སྔགས་ཀྱི་ཐེག་པ་ནས་ཐབས་ལྷན་སྐྱེས་ཀྱི་བདེ་བ་ཆེན་པོ་དང་སྟོང་ཉིད་རྟོགས་པའི་ཤེས་རབ་ཀྱིས་ཉོན་མོངས་བྱང་ཆུབ་ཀྱི་རྒྱུར་བསྒྱུར་ཚུལ་གསུངས་པ་གཉིས་པོ་གང་ཡང་མེད། དེ་ལྟར་སྒྱུར་བ་ཡང་ཐབས་ཤེས་ཁྱད་པར་ཅན་གཉིས་ཀ་ལ་བལྟོས་པའི་ཕྱིར་རོ། །ཞེས་པ་ནས། བསད་བསྐྲད་ལ་སོགས་པའི་དྲག་པོའི་ལས་རྣམས་བྱེད་པ་ན་རྒྱུའི་ཀུན་སློང་གི་དུས་སུ་ཞེ་སྡང་མེད་ཀྱང་དུས་ཀྱི་ཀུན་སློང་གི་སྐབས་སུ་རྩུབ་པའི་སེམས་བསྐྱེད་པར་གསུངས་པ་དང༌། ཕ་རོལ་པོ་རྐྱེན་ངན་པའི་དབང་གིས་ཐབས་གཞན་གྱིས་བསྟན་འགྲོ་ལ་གནོད་པ་ལས་བཟློག་ཏུ་མེད་ན། རྒྱུའི་ཀུན་སློང་གི་དུས་སུ་ཞེ་སྡང་མེད་པར་མ་ཟད་བསྟན་པ་ལ་སྡང་བ་དང་སྐྱེ་འགྲོ་ལ་གནོད་པའི་ཉེས་སྤྱོད་འབྲས་བུ་དང་བཅས་པ་ལས་འབྲལ་འདོད་ཀྱི་སྙིང་རྗེ་དང་དུས་ཀྱི་ཀུན་སློང་ལ་རྩུབ་པའི་སེམས་བསྐྱེད་དགོས། ཞེ་སྡང་ལམ་བྱེད་ཟེར་བ་འདི་འདྲ་ཞིག་ལ་ཟེར། ལྷ་དྲག་པོའི་སྐུར་བསྟན་པ་ཡང་ཞེ་སྡང་ལམ་བྱེད་ཀྱི་ཐོག་ནས་ཡོང་གིན་ཡོད། དཔེར་ན། སྟོན་པ་ཤཱཀྱ་ཐུབ་པ་སྒོམ་སྐབས་མཆེ་བ་གཙིགས་པ་ཞིག་བསྒོམས་ན་རན་པོ་མེད། དེ་བཞིན་སྟོན་པ་ཤཱཀྱ་ཐུབ་པ་སྒོམ་སྐབས་རིག་མ་བསྟེན་པ་ཞིག་བསྒོམས་ན་རན་པོ་རྩ་བ་ནས་མེད། དེར་བརྟེན། སྟོན་པས་སྐབས་རེར། ཆགས་བྲལ་གྱི་སྤྱོད་པ་དོར་ནས་ཆགས་བཅས་ཀྱི་སྤྱོད་པ་ཡི་དམ་ཡུམ་བཅས་ཀྱི་རྣམ་པ་ཅན་དང་རྒྱལ་པོའི་ཆ་ལུགས་ཀྱི་རྣམ་པ་ཅན་དུ་བཞེངས་ཏེ། བཙུན་མོའི་འཁོར་གྱིས་རོལ་བ་ཞེས་པའི་མཛད་པ་སྟོན་པ་ཡོད། དེ་བཞིན་ལྷ་ཤིན་ཏུ་ཞི་བའི་རྣམ་པ་ཅན་ཞིག་གིས་དྲག་པོ་མངོན་སྤྱོད་ཀྱི་ལས་བསྒྲུབ་དགོས་ན་བདེ་པོ་མེད་པས། དྲག་པོ་མངོན་སྤྱོད་ཀྱི་ལས་དང་རན་པའི་སྐུ་མདོག་མི་འདྲ་བ་དང་དབྱིབས་ཀྱི་རྣམ་པ་མི་འདྲ་བའི་དྲག་པོའི་རྣམ་ཅན་གྱི་སྐུར་བཞེངས་ཡོད། ཐོག་མར་སྲུང་འཁོར་སྒོམ་པ་སོགས་ཀྱི་སྐབས་སུ་ཡང༌རྒྱུའི་ཀུན་སློང་གི་སྐབས་སུ་སྙིང་རྗེ་བསྐྱེད་ཀྱང་དུས་ཀྱི་ཀུན་སློང་གི་སྐབས་སུ་བགེགས་ལ་གནོད་སེམས་བསྐྱེད་པ་སོགས་བཤད་པའི་ཞེ་སྡང་དང༌། ཞེས་པ་ནས།

ཆགས་སྡང་གང་ཡིན་ཀྱང་ཉོན་མོངས་ཅན་གྱི་གཏི་མུག་དང་མཚུངས་ལྡན་དུ་འབྱུང་བས། ཆགས་སྡང་ལ་སྤྱི་དང་བྱེ་བྲག་གམ་ཕྲ་རགས་ཀྱི་དབྱེ་བ་མ་ཕྱེ་བར་ཆགས་སྡང་སྤྱི་གཏི་མུག་དང་མཚུངས་ལྡན་དུ་འབྱུང་བར་གསུངས། འདི་འདྲ་བ་དགོངས་པ་རབ་གསལ་དང་ལྷག་མཐོང་ཆུང་ངུའི་ནང་ལ་ཡང་གསུངས་ཡོད། ཡང་། ཆགས་སྡང་རགས་པ་ལ་གཏི་མུག་ལས་སྐྱེས་པ་དང་ཆགས་སྡང་ཕྲ་བ་ལ་གཏི་མུག་དང་མཚུངས་ལྡན་དུ་འབྱུང་བ་ཡོད་པས། དེ་འདྲའི་ཆགས་སྡང་གིས་རང་ཡུལ་ལ་བདེན་པར་འཛིན་པ་རང་སྟོབས་ཀྱིས་མིན་པར་གཞན་སྟོབས་ཀྱིས་འཛིན་པ་ཡིན་པའི་ཁྱད་པར་འབྱེད་པའི་གསུང་རྒྱུན་ཡོད། ཉོན་མོངས་གཞན་གནང་བའི་ཞར་བྱུང་གི་སྒོ་ནས་གནང་གི་གཏི་མུག་ལ་སྒོས་སུ་གནང་བ་མིན་ནོ། །རྗེ་རིན་པོ་ཆེས་སྦས་དོན་ཀུན་གསལ་སྔོན་ལ་བརྩམས་པ་ཡིན་ནམ། རིམ་ལྔ་གསལ་སྒྲོན་སྔོན་ལ་བརྩམས་པ་གང་ཡིན། སྦས་དོན་ཀུན་གསལ་ནང་ལ། ཆགས་ལས་སྐྱེས་ཀྱང་ཆགས་པའི་སྐྱོན་མ་གོས། །ཞེས་པའི་ཆགས་པ་དེ་ཉོན་མོངས་མཚན་ཉིད་པ་ཡིན། ཆགས་པ་ལས་ཉོན་མོངས་མཚན་ཉིད་པ་སྐྱེས་པའི་སྐབས་སུ་དེའི་དབང་གིས་ཁམས་ཞུ་ནས་ཀུན་རྟོག་ཅུང་ཙམ་ཕྲ་རུ་སོང་། ཀུན་རྟོག་ཕྲ་རུ་སོང་བའི་མཚམས་སུ་ལྟ་བ་དྲན་པར་བྱས་ཏེ་སྟོང་ཉིད་རྟོགས་པའི་ལྟ་བའི་ངོ་བོར་བསྐྱེད་པའི་བློ་དེའི་སྐད་ཅིག་སྔ་མ་དེ་ཉོན་མོངས་ཅན་གྱི་བློ་དང་ཕྱི་མ་སྟོང་ཉིད་རྟོགས་པའི་ལྟ་བའི་ངོ་བོར་བསྐྱེད་པ་ཡིན་གསུངས། སྤྱོད་པ་ལ་སློབ་པའི་སྐབས་ཀྱི་སྤྲོས་བཅས་དང་སྤྲོས་མེད་ཤིན་ཏུ་སྤྲོས་མེད་ཅེས་པ་ཕལ་ཆེར་འདོད་ཆགས་ལམ་དུ་བྱེད་སྟངས་ཡིན། སྤྱོད་པ་ལ་སློབ་པ་བཤད་པའི་སྐབས་སུ་རི་དྭགས་གཤོར་བ་ཞེས་པའི་ཉམས་ལེན་དེའི་དོན་ཇི་འདྲ་ཡིན་ནམ། དངོས་སུ་རི་དྭགས་གཉོམ་ཆུང་དེ་ཚོ་གཤོར་དགོས་པའི་དོན་མིན། དེ་ལ་ཉམས་ལེན་གྱི་གནད་ཅིག་ཡོད། ཞེ་སྡང་ལ་སྒོས་སུ་གནང་བ་ཡོད་ལ། འདོད་ཆགས་ལ་སྒོས་སུ་གནང་བ་ཡོད་པར་མ་ཟད། ཆེད་དུ་གཉེར་ནས་བསྒྲུབ་དགོས་པའི་སྐབས་ཀྱང་ཡོད། གང་གིས་ཞེས་པ་ནི་སྤྱིར་འདོད་ཡོན་ལ་ཆགས་པ་དང༌། ཞེས་པ་ནས། དེས་ན་འདོད་ཡོན་ལ་ཆགས་པའི་ཉོན་མོངས་ཉིད་ལ་འཆིང་གྲོལ་གྱི་རྒྱུ་གཉིས་སུ་ཡོད་པས། གླེང་གཞིའི་ཡི་གེ་བཞི་བཅུའི་བཤད་པའི་ཐད་ཀྱི་རྡོ་རྗེ་འཕྲེང་བ་ལས། བྱ་དང་བྱ་མིན་རྣམ་སྤངས་ཏེ། །ཞེས་པ་ནས། ཆགས་པ་མི་འབྱུང་བར་སྟོན་པ་མིན་ནོ། །འདི་ལས་གསལ་བ་ཞིག་ཕལ་ཆེར་སྦས་དོན་ཀུན་གསལ་ནང་ལ་ཡོད། འོ་ན་ཐེག་པ་གཞན་གྱི་ཉོན་མོངས་བྱང་ཆུབ་ཀྱི་རྒྱུར་བྱེད་ཚུལ་སྔར་ལྟར་དང༌། ཞེས་པ་ནས། དེ་ཁོ་ན་ཉིད་ཕུ་ཐག་ཆོད་པའི་དོན་ཞུ་བདེའི་ལྷན་སྐྱེས་ཀྱི་ཡེ་ཤེས་ཀྱིས་སྒོམ་པའི་ལམ་གྱི་ཐུན་མོང་མ་ཡིན་པའི་ཡོན་ཏན་ལེགས་པར་མཐོང་བའི་གུས་པ་དྲག་པོས་ཡིད་དྲངས་པས། དཔེར་ན། ཞེ་སྡང་ལམ་འཁྱེར་བྱེད་པའི་སྐབས་སུ་ཕ་རོལ་པོ་ལ་བརྩེ་བ་སྙིང་ཐག་པ་ནས་ཡོད་ཀྱང་ཕུགས་ལ་ཕན་པའི་དགོས་པའི་དབང་གིས་གནས་སྐབས་ཕ་རོལ་པོའི་སྲོག་གཅོད་པ་བཞིན། སྤྱིར་ཉོན་མོངས་ལ་མཐའ་གཅིག་ཏུ་ཉེས་དམིགས་མཐོང་ཡང་རགས་པའི་རླུང་སེམས་བཙན་ཐབས་སུ་གཅོད་པའི་དགོས་པའི་དབང་གིས་འདོད་ཡོན་ནམ་ཉོན་མོངས་བསྟེན་པ་ཡོད། དེ་ཁོ་ན་ཉིད་སྒོམ་པའི་ཕྱིར་དུ་བདེ་བ་ཆེན་པོ་སྐྱེད་པར་འདོད་ལ་དེ་སྐྱེད་པའི་ཐབས་སུ་ཕྱིའི་ཕྱག་རྒྱ་དང༌། ཡེ་ཤེས་ཀྱི་ཕྱག་རྒྱ་དང་མཉམ་པར་སྦྱོར་བའི་འདོད་ཡོན་ལ་ཆགས་པ་ལམ་དུ་བྱེད་པ་ཡིན་ལ།

དེ་ཙམ་དུ་མ་ཟད་སྒྱུ་མའི་སྐུ་སྒྲུབ་པའི་ཕྱིར་དུ་ཡང་ཡིན་ཏེ། ཞེས་པ་ནས། གནས་པ་ནི་གནས་སུ་བསྒྱུར་བ་ལེགས་ལ། སོགས་ཀྱིས་སྤྱོད་ལམ་ཡང་བསྡུའོ། །བདེ་བ་ཆེན་པོ་སྐྱེད་སྟངས་གསུང་བཞིན་ཡོད། ཕྱི་ནང་གི་ལུས་ལ་གནད་དུ་བསྣུན་པའི་ཐབས་ཀྱིས་བྱང་སེམས་དཀར་དམར་ཞུ་བ་ལས་ནི། ནང་གི་དོན་ལུས་ཀྱི་རེག་བྱ་ཁྱད་པར་ཅན་སྐྱེ་ལ། འདིའི་དོན་ལ་མཁས་གྲུབ་ནོར་བཟང་རྒྱ་མཚོས། དབུ་མའི་ནང་དུ་རེག་བྱ་ཁྱད་པར་ཅན་སྐྱེ། རེག་བྱ་དེས་གཟུང་དོན་དང་དྷཱུ་ཏཱིའི་ནང་གི་ལུས་དབང་ཁྱད་པར་ཅན་གྱིས་བདག་རྐྱེན་བྱས་པ་ལ་བརྟེན་ནས། དྷཱུ་ཏཱིའི་ནང་དུ་ཡོད་པའི་དབང་ཤེས་ཀྱི་བདེ་བ་ཁྱད་པར་ཅན་སྐྱེ་ཞེས་གསུངས་ཡོད། དེས་དམིགས་པའི་རྐྱེན་བྱས་པས་ལུས་ཀྱི་ཤེས་པའི་ཚོར་བ་བདེ་བ་ཁྱད་པར་ཅན་སྐྱེའོ། །དེས་དེ་མ་ཐག་རྐྱེན་བྱས་པ་ལས་ཡིད་ཀྱི་ཤེས་པ་ཕུལ་དུ་བྱུང་བའི་བདེ་བའི་ངོ་བོར་སྐྱེད་དོ། །དེའི་ཚེ་དེ་ཁོ་ན་ཉིད་ཀྱི་དོན་ངེས་པར་བྱས་པ་དྲན་པར་བྱས་པ་ཉིད་ཀྱིས་བདེ་སྟོང་སྦྱར་བར་འགྱུར་བས། དེ་ཁོ་ན་ཉིད་ཀྱི་དོན་སྔར་ནས་དཔྱད་པའི་སྒོ་ནས་གཏན་ལ་ཕབ་ནས་དེ་ཁོ་ན་ཉིད་ཀྱི་དོན་ལ་ཉམས་མྱོང་གང་འཚམ་ཡོད་པ་ཞིག་གིས། བདེ་ཆེན་བསྐྱེད་ནས་སེམས་ཕྲ་རུ་སོང་བའི་སྐབས་སུ་སྟོང་པ་ཉིད་དྲན་པ་ཙམ་གྱིས་བདེ་སྟོང་སྦྱོར་ཐུབ་པ་ཡིན། བདེ་སྟོང་སྦྱར་བའི་སྐབས་སུ་དེ་ཁོ་ན་ཉིད་ཀྱི་དོན་ལ་དཔྱད་པ་བྱེད་པ་མེད་པར་དམིགས་པ་དེ་ཁོ་ན་ཉིད་ཀྱི་སྟེང་ལ་སེམས་ལྷན་ནེར་འཇོག་དགོས། ཅི་ཙམ་གྱིས་བདེ་བ་ཆེན་པོའི་རྐྱེན་གྱིས་སེམས་ཕྲ་རུ་ཕྲ་རུ་སོང་བའི་ཚོད་ཀྱིས་སྟོང་ཉིད་ཀྱི་གསལ་སྣང་ཤུགས་ཆེ་རུ་ཆེ་རུ་འགྲོ་བ་ཡིན། ཡིད་བདེ་བའི་ངོ་བོར་བསྐྱེད་པའི་ཐབས་ཀྱིས་སྟོང་ཉིད་བསྒོམ་པར་གསུངས་པ་ན། ཞེས་པ་ནས། གཉིས་པ་དེ་ལ་གཞན་གྱི་རྩོད་པ་སྤང་བ་ནི། གལ་ཏེ་སྤྱོད་བསྡུས་ལས། ཉན་ཐོས་ལ་སོགས་པ་དམིགས་པར་ལྟ་བ་ཞེས་དང༌། ཞེས་པ་ནས། གསང་འདུས་འཕགས་ལུགས་ལྟར་ན་འཆི་བའི་འོད་གསལ་ཐམས་ཅད་སྟོང་པའི་སེམས་འཆི་སེམས་དང༌། དེ་ལས་ལུགས་ལྡོག་ཏུ་ལངས་པའི་ཉེར་ཐོབ་ཀྱི་སེམས་སྐྱེ་སེམས་ཡིན་ལ། དེ་གཉིས་ཀུན་གཞི་ལ་མི་རུང་བ་དང༌། དེ་གཉིས་སྟོང་ཉིད་རྟོགས་པའི་ལྟ་བའི་ངོ་བོར་འགྲོ་བ་ཡོད་པས་དགེ་བའི་ངོ་བོར་འགྲོ་བ་ཡོད། གལ་ཏེ་ཀུན་གཞི་འདོད་ན་དེ་ནི་ལུང་མ་བསྟན་ཁོ་ན་ཡིན། བྱང་ཆུབ་སེམས་འགྲེལ་ལས། ཀུན་གཞི་རྣམ་ཤེས་ཞེས་པའི་མིང་ཙམ་ཞིག་གསུངས་པ་ཡང༌། ཞེས་པ་ནས། དེ་ལོག་པ་ན་ཉོན་མོངས་ཐམས་ཅད་ལྡོག་པའི་དོན་ཡིན་གྱི། མི་སྡུག་པ་སྒོམ་པ་ལྟ་བུའི་འདོད་ཡོན་ལ་ཆགས་པའི་འདོད་ཆགས་ཀྱི་འཛིན་སྟངས་དང་དངོས་སུ་འགལ་བའི་ལམ་བསྒོམས་པའི་སྒོ་ནས་དེ་སྤོང་བ་མིན་པས་སྐྱོན་མེད་དོ། །ཞེས་པ་ནས། གནས་སྐབས་པའི་རྒྱུ་འབྲས་ཡིན་པས་ཆགས་པ་དེ་སྔོན་དུ་མ་སོང་ན་ཆགས་པ་ལ་བལྟོས་པའི་བདེ་བའམ་དེ་འདྲ་བའི་བདེ་བ་དེ་ལྡོག་ཀྱང༌ཕྱག་རྒྱ་ལ་བལྟོས་པའི་བདེ་བ་ཙམ་མི་ལྡོག་སྟེ། ཞེས་པ་ནས། ལྷན་ཅིག་སྐྱེས་པའི་ཡེ་ཤེས་ཀྱིས་ཡིད་འཕྲོགས་པའི་བསམ་པས་དེ་སྐྱེད་པའི་དོན་དུ་དམིགས་ནས་འཇུག་པས་ཉོན་མོངས་དང་མི་འདྲ་1ལ། དགོས་པ་དང་རྒྱུ་མཚན་མཐོང་བའི་སྒོ་ནས་འཇུག་སྐབས་ཉོན་མོངས་དང་མི་འདྲ་བ་ཡིན། དེའི་དབང་གིས་ལུས་ངག་དགེ་མི་དགེར་འགྱུར་གྱི་གཞན་དུ་མིན་པས། ཞེས་པ་ནས། དེའི་རྩ་བའི་རྒྱུ་བདེན་འཛིན་དང་འཛིན་སྟངས་དངོས་སུ་འགལ་བའི་ཚད་མའི་རྗེས་སུ་འབྲང་བའི་ལམ་ཡིན་པའི་ཕྱིར་རོ། །ཞེས་པ་ནས། ཕྲ་ཞིང་མཛངས་ལ་ཡངས་པའི་བློ་གྲོས་ཀྱིས་བདེ་བ་དང་སྟོང་པ་སྦྱོར་བའི་ལྷན་ཅིག་སྐྱེས་པའི་ཡེ་ཤེས་སྐྱེད་པའི་ཐབས་ལ་རྒྱུན་མི་འཆད་པར་བརྟག་པར་བྱའོ། །སྤྱིར་འདོད་ཡོན་ལ་སྤྱོད་པ་གསུངས་པ་དེར་དོགས་པའི་གནས་བཀོད་ཅིང་ལན་གྱིས་གསལ་བར་བྱས་པ་དེ་གྲུབ་ནས།

བླ་མེད་ཀྱི་སྤྱོད་པ་བྱེ་བྲག་ཏུ་བཤད་པ།

གཉིས་པ་བླ་མེད་ཀྱི་སྤྱོད་པ་བྱེ་བྲག་ཏུ་བཤད་པ་ལ་གསུམ། སྤྱོད་པའི་རྣམ་དབྱེ་གསུངས་ཚུལ། ཞེས་པ་ནས། དེའི་དང་པོ་ལ་སྤྱོད་པ་ལ་སྤྱོད་པ་དང་པོ་གཉིས་ཏེ་སྤྲོས་བཅས་དང་སྤྲོས་མེད་གཉིས་དང༌། གཉིས་པ་ལ་སྤྱོད་པ་ལ་སྤྱོད་པ་གསུམ་པ་སྟེ་ཤིན་ཏུ་སྤྲོས་མེད་ཀྱི་སྤྱོད་པ་བཞག་གོ །ཞེས་པ་ནས། མཐར་ཐུག་གི་སྤྱོད་པ་ཤིན་ཏུ་སྤྲོས་མེད་དུ་གསུངས་པ་ནི་སྤྱོད་པ་ལ་འཇུག་པའི་སྒོམ་བསམ་ལ་དགོངས་ཀྱི། དཔེར་ན། བསྐྱེད་རིམ་པ་ལྟ་བུ་ལ་བསྐྱེད་རིམ་པའི་ཡུལ་ལྔ་རྡོ་རྗེ་མ་ལྔ་སོགས་སུ་བསྒོམས་ཏེ་ཡུལ་ལྔ་ལས་བདེ་བ་ཆེན་པོ་འབྱུང་བར་བསམ་པ་ལྟ་བུ་བསྐྱེད་རིམ་པའི་སྒོམ་བསམ་ཡིན། དེ་བཞིན་དུ་རྫོགས་རིམ་པ་དབེན་གསུམ་ལ་གནས་པ་སོགས་ཀྱི་སྐབས་སུ་ཡུལ་ལྔ་རྡོ་རྗེ་མ་ལྔར་མོས་ནས་འདོད་ཡོན་ལ་ལོངས་སྤྱད་ནས་བདེ་ཆེན་འབྱུང་བར་བསམ་པ་རྫོགས་རིམ་པའི་སྒོམ་བསམ་ཡིན། ཡང་། སྒོམ་བསམ་ལ་ཆེ་འབྲིང་ཆུང་གསུམ་ཕྱེ་ནས་རང་རང་གི་སྒོམ་བསམ་ལ་བདེན་འཛིན་གྱི་སྤྲོས་པ་ཤས་ཆེ་ཆུང་དང་གཏན་ནས་མེད་པ་གསུམ་གྱི་དབང་གིས་སྤྲོས་བཅས་སྤྲོས་མེད་ཤིན་ཏུ་སྤྲོས་མེད་ཟེར་བ་ཞིག་གསུངས་ཡོད། སྤྱི་དོན་གྱི་སྤྱོད་པ་ལ་སྤྱོད་པ་གཞན་མི་བཞེད་པ་མིན་ཏེ། ཞེས་པ་ནས། གཅིག་འདི་ལྟར་བསྐྱེད་རིམ་གྱི་སྐབས་སྔར་ལྟར་དང༌། གཉིས་རྫོགས་རིམ་ལ་སེམས་དབེན་ཐོབ་ནས་སྒྱུ་ལུས་འགྲུབ་པའི་དོན་དུ་སྤྱོད་པ་བྱེད་དགོས་པ་ནི་སྔར་བསྒྲུབས་ཟིན་ཏོ། །གསུམ་སྒྱུ་ལུས་ཐོབ་ནས་ནི་འཐོབ་བྱ་སློབ་པའི་ཟུང་འཇུག་ཐོབ་པའི་ཕྱིར་དང༌། ཞེས་པ་ནས། བཞི་སློབ་པའི་ཟུང་འཇུག་ཐོབ་ནས་སྤྱོད་པ་བྱེད་པ་ནི། ཞེས་པ་ནས། ཁ་ཅིག་ནི་དེ་མེད་ན་མི་འགྲུབ་ལ། ཁ་ཅིག་ནི་སྟོང་ཉིད་རྟོགས་པའི་ལྟ་བ་མེད་ན་གཏན་ནས་མི་འགྲུབ། ཁ་ཅིག་ནི་དེའི་རྟོགས་པ་ཡོད་ན་འགྲུབ་སླ་བའོ། །ཁ་ཅིག་ནི་སྟོང་ཉིད་རྟོགས་པ་ཡོད་ན་འགྲུབ་སླ། བླ་མེད་ཀྱི་བསྐྱེད་རིམ་པས་ཐུན་མོང་གི་དངོས་གྲུབ་སྒྲུབ་པ་ལ་ནི་སྔ་མས་མི་འགྲུབ་པ་མང་པོ་ཡོད་ལ། བླ་མེད་ཀྱི་བསྐྱེད་རིམ་པས་ཐུན་མོང་གི་དངོས་གྲུབ་སྒྲུབ་པ་ལ་སྔ་མ་སྟོང་ཉིད་རྟོགས་པའི་ལྟ་བ་མེད་པས་མི་འགྲུབ་པ་མང་པོ་ཡོད། ཐུན་མོང་གི་དངོས་གྲུབ་ཀྱི་མཐར་ཐུག་པ་རྣམས་དང༌། ཞེས་པ་ནས། དེ་གཉིས་བསྐྱེད་རིམ་གྱི་སྐབས་སུ་བྱུང་ཡང་ལམ་དུ་འཇོག་ན་རྫོགས་རིམ་གྱི་ལམ་དུ་བྱ་དགོས་ཏེ། གང་ཟག་བསྐྱེད་རིམ་རྟོགས་པ་རྫོགས་རིམ་ཞེས་པའི་གསུང་རྒྱུན་ཡོད། ལམ་སྒོམ་པའི་སྔོན་དུ་དབང་གི་སྐབས་སུ་དེ་ལྟ་བུ་བྱུང་བའི་ལྷན་སྐྱེས་རྫོགས་རིམ་དུ་ཞལ་ལུང་ལས་བཤད་པ་བཞིན་ནོ། །ཞེས་པ་ནས། གཉིས་པ་སྤྱོད་པ་གསུམ་སོ་སོའི་མཚན་ཉིད་ནི། འདོད་ཆགས་ལས་བྱུང་བའི་བྱང་ཆུབ་ཀྱི་སྤྱོད་པ་རྣམ་པ་གསུམ་གསུངས་ན། ཞེས་པ་ནས། ཤིན་ཏུ་སྤྲོས་མེད་པ་ལ་བསྐྱུར་བའམ་འཇོག་པས་དེ་ལ་ནི་བྱ་བའི་སྤྲོས་པ་ཤིན་ཏུ་ཆུང་ངོ༌། །ཞེས་པ་ནས། གཉིས་པ་ཤིན་ཏུ་སྤྲོས་མེད་ཀྱི་སྤྱོད་པ་སྒྲུབ་ཚུལ་ནི། རྟེན་གང་གིས་བྱེད་པ་ལ་ཤིན་ཏུ་སྤྲོས་མེད་ཀྱི་སྤྱོད་པ་འདི། ཞེས་པ་ནས། རྣམ་པར་གཡེང་བ་དང་བྱང་ཆེན་ལས་ཕྱིར་ལྡོག་པར་འགྱུར་བའི་ཕྱིར་རོ། །ཞེས་པ་ནས། བཞི་པ་ལམ་བསྒོམས་པའི་མཐར་འབྲས་བུ་མངོན་དུ་བྱེད་ཚུལ་ནི། སྒྲོན་གསལ་ལས། དགོས་པ་ཡང་ནི་བཤད་བྱ་སྟེ། །ཞེས་པ་ནས། དེ་འདྲ་བའི་དག་པ་གཉིས་ལྡན་གྱི་ཡུལ་གྱི་འོད་གསལ་ནི། འདུས་མ་བྱས་པའི་ཆོས་ཀྱི་སྐུ་དང༌། རང་བཞིན་རྣམ་དག་གི་ཆར་གྱུར་པའི་ངོ་བོ་ཉིད་སྐུ་ཞེས་པ་དེ་ཡིན། ཡུལ་ཅན་གྱི་འོད་གསལ་ནི་ཡེ་ཤེས་ཆོས་ཀྱི་སྐུ་དང༌། བདེ་བ་ཆེན་པོའི་སྐུ་ཞེས་ཀྱང་བྱའོ། །ཞེས་པ་ནས། རང་གཞན་གྱི་སྡེ་པ་དང༌། རང་སྡེ་ཐེག་པ་ཆེ་ཆུང་དང༌། སྔགས་དང་ཕར་ཕྱིན་གྱི་ཐེག་པ་གཉིས་དང༌། རྡོ་རྗེ་ཐེག་པའི་རྒྱུད་སྡེ་བཞིའི་གཞུང་རྣམས་ལ་ལེགས་པར་སྦྱངས་ཤིང༌། རྗེ་རིན་པོ་ཆེས་གཞུང་དེ་དག་སྦྱངས་པའི་འབྲས་རྟགས་ལ་རིམ་ལྔ་གསལ་སྒྲོན་གསུངས་ཡོང་སྐབས་ཧ་ལས་པ་ཞིག་ཡིན། དེ་ཡང་སོ་སོའི་ལམ་གྱི་ལུས་རྫོགས་པའི་རིམ་པས་སློབ་མ་ཇི་ལྟར་བཀྲི་བའི་ཚུལ་རང་རང་གི་མན་ངག་གིས་བརྒྱན་པ། ཞེས་པ་ནས། དེའི་མན་ངག་རྣམས་ལ་ཡང་སྒྲུབ་པ་ལྷུར་ལེན་པའི་ཚུལ་གྱིས་རིང་དུ་འདྲིས་པར་བྱས་པའི་སྒོ་ནས། འཕགས་སྐོར་གྱི་རྒྱ་གཞུང་བོད་དུ་འགྱུར་ཚད་ཀུན་དང༌། དེའི་མན་ངག་རྣམས་ལ་གཟིགས་རྟོག་གནང་བ་གཅིག་པུ་མ་ཡིན་པར་དོན་ཉམས་སུ་བླངས་པའི་སྒོ་ནས་བརྩམས་པ་ཡིན། རྩ་བའི་རྒྱུད་དང་བཤད་པའི་རྒྱུད་རྣམས་ལེགས་པར་ཤན་སྦྱར་ཏེ། ཞེས་པ་ནས། འཕགས་སྐོར་གྱི་འདུས་པའི་ལུགས་ཤིན་ཏུ་ཉམས་འདུག་པ་ལེགས་པར་སོས་ནས་ཡུན་རིང་དུ་མི་ཉམས་པར་གནས་པར་གྱུར་ཅིག་སྙམ་པའི་བསམ་པ་དག་པས་བགྱིས་སོ། །ད་རིམ་ལྔ་གདན་རྫོགས་ཀྱི་དམར་ཁྲིད་ཀྱི་མཇུག་དེར་གཟིགས།

1 དཔར་མ་གཞན་དུ་མི་འགྲོ་ཞེས་འབྱུང་ཡང་། བླ་བྲང་དཔར་མ་ལྟར་བཅོས།

རིམ་ལྔ་གདན་རྫོགས་ཀྱི་དམར་ཁྲིད།

གཉིས་པ་ལམ་ལ་བོགས་འབྱིན་པའི་ཐབས་སྤྱོད་པ་ནི། རྫོགས་རིམ་གྱི་སྐབས་སུ་ལམ་ལ་བོགས་འབྱིན་པའི་སྤྱོད་པ་བྱེད་པའི་དུས་གསུམ་སྟེ། ཞེས་པ་ནས། རིམ་ལྔ་གདན་རྫོགས་ཀྱི་དམར་ཁྲིད་ཀྱི་མཛད་བྱང་འདོན་རྒྱུ་ཡིན། མུ་མཐུད་ནས་གསོན། གསུང་རབ་མཐར་ཐུག་དཔལ་ལྡན་འདུས་པའི་དོན། །ཞེས་པ་ནས། འཆད་ཚུལ་མཐར་ཐུག་འདི་འདྲས་བཤད་པ་འདི། །དངོས་གནས་འཆད་ཚུལ་མཐར་ཐུག་རེད། ཡབ་སྲས་གཞུང་ལ་ལེགས་པར་སྦྱངས་པ་ཡིས། །ཞེས་པ་ནས། དེར་བརྩོན་འདོད་པ་ཡིད་བཞིན་འགྲུབ་པར་ཤོག །ང་རང་ཚོ་དེར་བརྩོན་འདོད་པའི་ནང་ལ་ཨེ་ཚུད་བལྟ་དགོས། ཅེས་རྒྱུད་ཀྱི་རྒྱལ་པོ་དཔལ་གསང་བ་འདུས་པའི་རྫོགས་རིམ་རིམ་ལྔ་གདན་རྫོགས་ཀྱི་དམར་ཁྲིད་ཅེས་བྱ་བ་འདི། ཞེས་པ་ནས། འདིས་ཀྱང་བསྟན་པ་རིན་པོ་ཆེ་ཕྱོགས་ཀུན་ཏུ་རྒྱས་པར་བྱེད་ནུས་པར་གྱུར་ཅིག ། །།མངྒ་ལཾ།། །།འོ་ད་རིམ་ལྔ་གདན་རྫོགས་ཀྱི་དམར་ཁྲིད་དེ་གྲུབ། རིམ་ལྔ་གསལ་སྒྲོན་གྱི་མཇུག་དེར་གཟིགས།

རིམ་ལྔ་གསལ་སྒྲོན།

སྐྱེ་དགུའི་བློ་མུན་སེལ་བའི་སྒྲོན་མེ་མཆོག །ཅེས་པ་ནས། དེ་ནི་རྒྱུད་རྒྱལ་དཔལ་ལྡན་འདུས་པ་འོ། །གསང་བ་འདུས་པའི་ཆེ་བ་གསུངས་པ་ཡིན། དེ་ཡི་ལམ་གྱིས་ས་ཡི་མཐར་སོན་པ། །ཞེས་པ་ནས། དགོངས་པ་སྐོང་བྱེད་འཕགས་པ་ལྷ་དང་ཀླུ་ཡི་བློ། །ཞེས་པ་ནས། གསུང་རབ་སྤྱི་དང་ཁྱད་པར་འཕགས་པའི་ལུགས། །འདུས་པ་འཕགས་པའི་ལུགས། ཆེས་ཆེར་ཉམས་ནས་རིང་ཞིག་ལོན་པས་ན། །ཞེས་པ་ནས། ལམ་གྱི་མཐར་ཐུག་རིང་དུ་གསལ་བྱེད་ཤོག །ང་རང་ཚོས་ད་རེས་འཆད་ཉན་བྱས་པ་འདིས་ཀྱང་རྗེ་རིན་པོ་ཆེས་ཐུགས་སྨོན་གང་གནང་བ་ལྟར་འགྲུབ་ཐུབ་པའི་སྨོན་ལམ་རྒྱག་དགོས། བདག་ཀྱང་དེང་ནས་ཚེ་རབས་ཐམས་ཅད་དུ། །ཞེས་པ་ནས། དཔལ་གསང་བ་འདུས་པའི་རྣལ་འབྱོར་པ་མང་དུ་ཐོས་པའི་དགེ་སློང་ཤར་ཙོང་ཁ་པ་བློ་བཟང་གྲགས་པའི་དཔལ་གྱིས་འབྲོག་རི་བོ་ཆེ་དགའ་ལྡན་རྣམ་པར་རྒྱལ་བའི་གླིང་དུ་སྦྱར་བའི་ཡི་གེ་པ་ནི་དཀའ་བཞི་འཛིན་པའི་གསང་འདུས་པ་རིན་ཆེན་དཔལ་ལོ། །མངྒ་ལཾ། །ང་རང་ཚོ་ཚང་མས་གང་ཐུབ་ཐུབ་ཀྱིས་ཉམས་ལེན་བྱེད་དགོས། ཉམས་ལེན་བྱེད་པ་ལ་ཉམས་ལེན་གྱི་གནད་ཤེས་དགོས། དེ་ཤེས་པ་ལ་ཐོས་དགོས། དེ་ལ་ཡང་ཐོས་བྱའི་གཞུང་མ་ནོར་བ་རྗེ་རིན་པོ་ཆེས་སྐུ་ངལ་ཆེན་པོ་བསྐྱོན་ཏེ་གཟབ་གཟབ་གནང་ནས་བརྩམས་པ་དེ་དག་ལ་ཡང་ཡང་བལྟ་དགོས། ག་ཚོད་ཐུབ་ཐུབ་ཀྱིས་བག་ཆགས་འཇོག་དགོས། དེ་ཡང་། ད་ནངས་བཀའ་མོལ་བྱུང་བ་ལྟར་བླ་མ་གོང་མ་གོང་མའི་ཡོན་ཏན་མཐོང་ནས་ངོ་མཚར་སྐྱེས་པའི་སྐབས་སུ། དེའི་སྔོན་འགྲོ་ཐུན་མོང་བའི་ལམ་ལ་འདི་དང་འདི་བསླབ་དགོས་བསམས་པའི་སྒོ་ནས་འབད་བརྩོན་བྱེད་དགོས། མཐོ་སྙེག་བྱས་ན་གང་ཡང་མི་ཡོང་། ད་དེ་རིང་གྲུབ་པ་ཡིན།

དཔར་བྱང་སྨོན་ཚིག །

༈ རྣམ་གྲོལ་ཞི་བའི་རྒྱ་མཚོར་རོ་གཅིག་ཏུ། །གཞོལ་བའི་མཐའ་ཡས་ཆོས་ཚུལ་དལ་འབབ་ཀླུང་། །ཚིག་གི་གཟེགས་མ་རེས་ཀྱང་དུག་གསུམ་གྱི། །དྲི་མ་ཡོངས་འཁྲུད་ལེགས་བཤད་བདུད་རྩི་འདི། །དཔར་དུ་བསྐྲུན་པའི་རྣམ་དཀར་ཕུང་པོའི་མཐུས། །
ཡང་དག་ཆོས་ཀྱི་སྒོ་མོ་སྟོང་ཕྲག་བརྒྱ། །གདངས་ཏེ་རྒྱུད་ལྔའི་འགྲོ་བ་མ་ལུས་པ། །
ངེས་ལེགས་ནོར་བུའི་མཛོད་ལ་དབང་འབྱོར་ཤོག །

ཅེས་པ་འདི་ཡང་དེང་དུས་ཡིད་སྲུབས་ཀྱིས་རྒྱུད་བརླམས་པའི་ཀླ་ཀློའི་སྡིག་སྤྱོད་མི་བཟད་པས་གངས་ལྗོངས་ཆོས་ལྡན་གྱི་ཞིང་དུ་ཐུབ་པའི་བསྟན་པ་རིན་པོ་ཆེ་ཉིན་མོའི་སྣང་བ་ལྟར་འབར་བ་དེ་ནི་མིང་གི་ལྷག་མ་ཙམ་དུ་ཉམས་ཉེས་པར་བྱས། ཕྱོགས་དང་ཕྱོགས་ན་རྡུལ་ཕྲན་མཚོན་ཆ་སོགས་གདུག་པའི་གནོད་འཚེ་གྱ་གྱུའི་སྦྱོར་བ་ནི་ཉིན་རེ་བཞིན་དུ་དར་བ་སོགས་སྒོ་ཀུན་ནས་ལྔ་བདོའི་རྒུད་ཚོགས་མཚོ་ལྟར་བརྡོལ་བ་འདི་དག་ལྷག་མེད་དུ་ཞི་ཞིང་། བྱང་ཕྱོགས་བོད་ཁ་བ་ཅན་དུ་བསྟན་པའི་མེ་རོ་སླར་ཡང་སྔར་བཞིན་གསོས་ཏེ་རྒྱ་གར་འཕགས་པའི་ལྗོངས་འདིར་ཡང་ཐུབ་པའི་བཞེད་དགོངས་དྲི་མ་མེད་པ་དར་རྒྱས་སུ་འཕེལ་བ་དང་། འཛམ་གླིང་ཡངས་པའི་ཁྱོན་ལ་འཚེ་མེད་ཞི་བའི་ལམ་སྟོན། རྣམ་འདྲེན་ཤཱཀྱ་སེངྒེའི་རིང་ལུགས་སྒོ་ཀུན་ནས་རྒྱས་པ་སོགས་འཕྲལ་ཡུན་ལེགས་ཚོགས་དུ་མའི་ཆེད་དུ་དམིགས། ནང་བསྟན་གྲུབ་མཐའ་རིས་མེད་ཀྱི་གསུང་རབ་དཔར་དུ་བསྐྲུན་དང་བསྐྲུན་འགྱུར་གང་ལའང་སྦྱར་ཆོག་པའི་དགེ་བསྔོའི་སྨོན་ཚིག་ཏུ། ཤཱཀྱའི་དགེ་སློང་ཆོས་སྨྲ་བ་ངག་དབང་བློ་བཟང་བསྟན་འཛིན་རྒྱ་མཚོས་སྦྱར་བའོ། །དགེའོ།། །།